
Įėjimas į Gerdlstono ir Co bendrovės kontorą nėra pernelyg 
didingas ir nenusimanančiam nerodo, kokia solidi ir turtinga ši 
prekybos įstaiga. Pora šimtų jardų nuo Fenčerčo gatvės metro 
stotelės, kone pačiame plačios ir judrios gatvės gale, siauros du- 
rys atsiveria į ilgą išbaltintą koridorių. Ant jo sienos kabo varinė 
lentelė su užrašu „Gerdlstonas ir Co. Prekyba su Afrika“ bei 
keistu, į hieroglifą panašiu ženklu, kuris, jo kūrėjo sumanymu, 
turįs reikšti ranką su ištiestu smiliumi. Pasikliaudamas šia ga- 
nėtinai kraupia emblema, lankytojas patenka į nedidelį kvadrato 
formos kiemą, kurį iš visų pusių supa durys. Ant vienų iš jų jis 
vėl pamato didelėmis baltomis raidėmis parašytą firmos pavadi- 
nimą, o po juo — žodelį „Stumti“. Jei lankytojas taip ir padarys, 
kaip liepia šis lakoniškas žodelis, jis atsidurs ilgoje žemomis 
lubomis salėje, kuri 17 yra prekybos su Afrika kontora. 

Tądien, kai mes pradedame savo pasakojimą, kontoroje vieš- 
patavo tyla ir ramybė. Prie langelių vielinėje užtvaroje buvo tuš- 
čia, nors pripėduotos linoleumo grindys ir rodė rytą čia buvus 
kupiną reikalų. 

Blausi Londono šviesa vos smelkėsi pro matinius langų stik- 
lus, ir pakampiuose jau tvenkėsi tiršti šešėliai. Salės gilumoje 
ant aukštos taburetės sėdėjo pagyvenęs pavargusiu veidu Žžmo-- 
gus, kuris, kažką murmėdamas bei barbendamas į stalą pirštais, 
rašė begalinius skaičių stulpelius. Greta jo, prie ilgų, blizgančių 
raudonmedžio stalų, sėdėjo pusė tuzino jaunuolių, palenkusių gal- 
vas ir susikūprinusių taip, tarsi pašėlusiai, galva galvon, skrietų 
gyvenimo lenktynėse. Kiekvienas Londono prekybos kontorų habi- 
tuė*, pastebėjęs tokią neišsenkamą jaunuolių energiją ir nere- 
gėtą uolumą, iškart būtų supratęs salėje esant ką nors iš bend- 
rovės savininkų. 


* Nuolatinis lankytojas (pranc.). 


Siuosyk tai buvo pečiuitas buliaus sprandu jaunuolis. Atsi- 
rėmęs į marmurinę židinio atbrailą, jis vartė almanachą, kart- 
karčiais šnairomis nužvelgdamas savo valdinius. Kiekvienoje jo 
griežto, kampuoto veido linijoje, visoje jo stamantrioje, tvirtoje 
kūno sandaroje buvo justi valdingumas. Jis buvo aukštesnis nei 
vidutinio ūgio, plačiapetis; stambus, atkaklus smakras, akiplė- 
šiškas, kone įžūlus žvilgsnis, visa jo poza rodė ryžtą, galintį 
peraugti netgi į aklą užsispyrimą. Taisyklinguose jo tamsaus 
veido bruožuose ir juodoje šiurkščių, garbanotų plaukų kupetoje 
buvo kažkas antikinio. Bet šiam taisyklingam klasikiniam veidui 
truko dvasingumo. Jis panėšėjo į kažkurį iš Romos imperatorių, 
didingą savo gyvuliška jėga, bet stokojantį to nenusakomai švel- 
naus žvilgsnio ir burnos bruožų, kurie liudija turtingą vidaus 
gyvenimą. Sunki auksinė grandinėlė skersai liemenės, ant piršto 
žėrintis briliantas puikiai derėjo prie goslių lūpų ir tvirto smakro. 
Tai toks buvo Ezra — vienturtis Džono Gerdlstono sūnus ir visos 
jo didžiulės komercijos įstaigos paveldėtojas. Tad nenuostabu, jog 
įžvalgūs klerkai stropiai linko prie sąskaitų knygų ir atsidavę 
darbavosi, kad tik patrauktų jaunojo kompaniono dėmesį ir paro- 
dytų. jam, kaip labai jiems rūpi bendrovės reikalai. 

Tačiau netrukus paaiškėjo, kad jaunasis firmos savininkas 
apie klerkų uolumą sprendžia anaiptol ne iš to, kaip jie šiuo 
metu neriasi iš kailio. Juodbruvame Ezros veide šmėstelėjo sar- 
doniška šypsena, ir, neatitraukdamas nuo almanacho akių, jis. iš- 
tarė vienut vieną Žodį: 

— Parkeri! 

Šviesiaplaukis klerkas, įsitaisęs tolimajame gerokai nuzulinto 
stalo gale, smarkiai krūptelėjo ir išgąstingai pakėlė galvą. 

— Na, Parkeri, kas gi laimėjo? — paklausė jaunasis kompa- 
nionas. 

— Kas laimėjo, sere? — sumurmėjo jaunuolis. 

— Na, taip, kas laimėjo? — pakartojo šeimininkas. 

— Atleiskite, sere, nesuprantu jūsų,— tarė klerkas, smarkiai 
išrausdamas ir visiškai suglumdamas. 


— O ne, Parkeri, puikiai suprantate! — atsakė jaunasis Gerdl- 
stonas,. barbendamas į almanachą peiliu popieriui pjaustyti— 
Kai grįžau po lančo, jūs su, Robinsu ir Perkinsu žaidėte „Pora 
ar lyka“. Kol manęs čia nebuvo, manau, jog visą laiką užsiėmėte 
tuo pačiu, tad, aišku, smalsu būtų išgirsti, kuris gi laimėjote. 

Trejetas nelaimingųjų, vengdami pašaipaus jų darbdavio 
žvilgsnio, įbedė akis į savo knygas. Tuo pačiu ramiu tonu Ezra 
tęsė toliau: 

— Ponai, iš bendrovės kas savaitę jūs gaunate maždaug po 
trisdešimt šilingų. Regis, aš neklystu, pone Gilrėjau? — kreipėsi 
jis į vyresnįjį klerką, sėdėjusį atokiau nuo kitų.— Taigi, aš taip 
ir maniau. Žinoma, „Pora ar lyka“— visai nekaltas ir labai pa- 
trauklus žaidimas, bet tai dar nereiškia, kad mes mokėsime šito- 
kius pinigus vien tik už malonumą stebėti jį žaidžiant mūsų kon- 
toroje. Todėl rekomenduosiu tėvui išskaičiuoti po penkis šilingus 
iš sumos, kurią kiekvienas jūsų gaunate šeštadienį. Už laiką, su- 
gaištą darbo metu savo malonumui. 

Jis nutilo, o trejetas nusidėjėlių jau buvo benurimstą ir džiau- 
gėsi taip lengvai išsisukę, kai staiga vėl pasigirdo balsas. 

— Pone Gilrėjau, pasirūpinkite, kad šitie pinigai būtų išskai- 
čiuoti,— tarė Ezra Gerdlstonas.— O kartu aš paprašysiu dešimt 
šilingų išskaičiuoti iš jūsų paties algos: nesant bendrovės savi- 
ninkų, kaip vyresnysis klerkas, atsakote už tvarką kontoroje, 
o jūs į savo pareigas žiūrite pro pirštus. Taigi, pone Gilrėjau, 
pasistenkite įvykdyti mano nurodymus. 

— Klausau, sere,— nuolankiai atsiliepė vyresnysis klerkas. 

Tai buvo pagyvenęs, didelės šeimos rūpesčių prislėgtas žmo- 
gus, tad dešimties šilingų netektis turėjo smarkiai atsiliepti jo 
sekmadienio pietums. Jam neliko nieko kito kaip tik susitaikyti 
su tuo, kas neišvengiama, ir jo liesame, išvargusiame veide pasi- 
rodė nuolankaus paklusnumo lemčiai išraiška. Tačiau jis neturėjo 
nė menkiausio supratimo, kaip šešetą jaunų savo valdinių pri- 
versti laikytis tvarkos, ir tai jį gerokai baugino. 

Jaunasis kompanionas nurimo, bet klerkai, kurių jis neįvar- 
dijo, kuo uoliausiai dirbo toliau, manydami dabar ateisiant ir 
jų eilę. Baimintasi buvo veltui: pasigirdo šaižus skambutis, .ir pa- 
sirodęs pasiuntinukas pranešė, kad ponas Gerdlstonas prašo poną 
Ezrą minutėlei užeiti pas jį. Jaunuolis skvarbiu žvilgsniu ap- 
vedė savo valdinius, bet vos tik jis spėjo užverti paskui savę du- 
ris, kai į orą išlėkė ir buvo tuoj pat vikriai sugautos šešios plunks- 
nos ir šešetas jaunų vyrukų ėmė pašaipiai džiūgauti nekreipdami 
menkiausio dėmesio į drovius pono Gilrėjaus bandymus atkurti 
įstatymą ir tvarką. 

Nuo kontoros pono Džono Gerdlstono kabinetą skyrė dvejos 
durys: poliruoto ąžuolo išorinės ir vidinės, apmuštos žaliu baju- 

mi. Patsai kabinetas buvo nedidelis, bet labai aukštas, o ant 
sienų, panašiai kaip muziejuose suakmenėjusios priešistorinių 
laikų žuvų liekanos, puikavosi begalė prie lentų pritvirtintų laivų 
modelių. Čia pat kabojo įvairių bendrovei priklausančių laivų 
nuotraukos, žemėlapiai, jūrlapiai ir visokiausi reisų tvarkaraščiai. 
Didžiulėje akvarelėje virš židinio buvo pavaizduotas „Belindos“ 
barkas, užplaukęs ant rifo į šiaurę nuo Palmos kyšulio. Užrašas 
po šiuo meno kūriniu bylojo, jog jį nutapęs ir bendrovės galvai 
padovanojęs antrasis laivo padėjėjas. Vyravo nuomonė, jog, nete- 
kusi šio laivo, bendrovė patyrė didžiulius nuostolius, ir tame, kad 
Gerdlstonas savo kabinetą papuošė tokį liūdną įvykį menančiu 
kūriniu, daugelis įžvelgė jo šaltakraujiškumo bei geležinės va- 
lios įrodymą. Tačiau šiam požiūriui veikiausiai nepritartų koks 
nors įžūlus Loido agentūros tarnautojas, kuris, vikriai mirkte- 
lėjęs kaire akimi ir padaręs šmaikštų judesį dešinės rankos smi- 
liumi, įsigudrintų visai nedviprasmiškai pareikšti, jog barkas, 
galimas daiktas, buvo apdraustas gerokai didesne suma, tad bend-, 
rovės nuostoliai ne tokie jau didžiuliai. 

Džonas Gerdlstonas sėdėjo prie kvadratinio rašomojo stalo ir 
laukė sūnaus. Be jokių abejonių, tai buvo tikrai įspūdingas žmo- 
gus. Rūstus, liesas; ryškių bruožų veidas ir giliai įsodintos akys 
bylojo jį esant stiprios dvasios, galintį tarnauti tiek gėriui, tiek 
ir blogiui. Jis buvo glotniai nusiskutęs, tik abiejose veido pu- 
sėse žėlė susitaršiusios žilos Žžandenos, kurios apačioje siejosi 
su žilais plaukais. Jo neperprantamame, slėpiningame veide nieko 
negalėjai išskaityti, tik griežtumą ir ryžtą, tai yra savybes, bū- 
dingas tiek pačiai kilniausiai, tiek ir pačiai niekingiausiai pri- 
gimčiai. Galbūt kaip tik dėl tokio dviprasmiškumo žmonės senąjį 
prekybininką vertino labai įvairiai. Kai kas manė jį esant fana- 
tiškai religingą, puritoniškai dorovingą ir pedantiškai teisingą 
reikaluose. Ir vis dėlto buvo tokių, kurie žvelgė į jį įtariai, ir 
niekas, išskyrus vieną vienintelį žmogų, nebūtų galėjęs pavadinti 
jį savo draugu. 

Sūnui įėjus į kabinetą, Džonas Gerdlstonas pakilo ir atsistojo 
nugara į židinį. Jis buvo kur kas aukštesnis už sūnų, bet tvirtai 
suręstame jaunuolio kūne buvo justi didesnė jėga, ir ją galėjai 
paaiškinti ne vien amžiaus skirtumu. 

Tėvo kabinete Ezra atsisakė sardoniško tono, kurį manė esant 
patogų kalbantis su klerkais, ir tapo pats savimi, tai yra, šiurkštus 
ir grubus. 

— Na, kas atsitiko? — paklausė jis, klesteldamas į krėslą ir 
žvangindamas kelnių kišenėse smulkias monetas. 

— Atėjo žinia iš „Juodojo erelio“, — atsakė tėvas.— Jis iš- 
plaukė iš Madeiros. 

— A! — pagyvėjęs. šūktelėjo jaunasis partneris.— Na ir kaip? 

— Lyg ir su visu kroviniu. Bent jau taip pranešė kapitonas 
Hamiltonas Migsas. | 

— Stebiuosi, kaip Migsas apskritai sugebėjo ką nors pranešti. 
O dar labiau kelia nuostabą, kad jūs juo tikite,— irzliai tarė 
Ezra.— Jis juk niekada neišsiblaivo. 

— -Migsas — geras jūreivis, gerbiamas krante. Galbūt kartais 
jis ir praranda saiką, bet juk visi mes ne be ydų. Štai krovinių 
sąrašas, patvirtintas mūsų agento. Šeši šimtai statinių palmių 
aliejaus... 

— Aliejaus kaina šiuo metu kritusi, — pertraukė Ezra. 

— Ji pakils „Juodajam ereliui““ dar nespėjus parplaukti,— 
tvirtai paprieštaravo senasis partneris.— Be to, įis veža didelę 
kokoso riešutų, gumos, juodmedžio, odų, košenilio ir dramblio 
kaulo partiją. 

Jaunikaitis net švilptelėjo iš pasitenkinimo. 

— Sįsyk senis Migsas neprašovė,— tarė jis.— Dramblio kau- 
las labai brangiai vertinamas. | 

— Mums tiesiog verkiant reikia keleto pelningų reisų,— pa- 
sakė Gerdlstonas.— Pastaruoju metu mūsų versle esama nepa- 
geidaujamo sąstingio. Vis dėlto vienas liūdnas įvykis neleidžia 
patirti džiaugsmo, kurį mums teiktų ši žinia. Trys jūreiviai mirė 
nuo drugio. Jų pavardžių jis nepranešė. 

— Kad jį kur velniai griebtų! — sušuko Ezra.— Mes tai jau 
gerai žinome, ką visa šita reiškia. Trys bobos, kiekviena su krūva 
sijos. Ir kodėl gi tie jūreiviai tokie neapdairūs? 

Tėvas prieštaraudamas pakėlė baltą ranką. 

— Norėčiau,— tarė jis,— kad apie šitokius šventus dalykus 
nekalbėtum taip lengvabūdiškai. Seima, staiga netekusi maitin- 
tojo... Kas „gali būti liūdniau? Trūksta jėgų išreikšti, kaip šitai 
man skaudu. 

— Vadinasi, tu ketini skirti našlėms pensiją? — su lengva 
šypsenėle pasiteiravo Ezra. 

— Anaiptol ne,— nesvyruodamas atsakė tėvas.— Gerdlstono ir 
Co bendrovė — tai ne draudimo kompanija. Darbininkas nusipelno 

atlyginimo, bet kai jis iškeliauja iš šio pasaulio, jo šeimai de- 
rėtų pasikliauti vien tuo, ką jis sukaupė savo darbštumu ir tau- 
pumu. Mes negalime mirusių jūreivių Žmonoms skirti pensijos, 
nes tai sukurtų pavojingą precedentą, o jų draugai netektų men- 
kiausio noro bent kiek pinigų atidėti juodai dienai, žodžiu, tai 
netiesiogiai skatintų elgtis nedorai ir palaidai. 

Ezra nusišiepė ir garsiau sužvangino kišenėje savo sidabri- 
nius bei raktus. 

— Bet aš pasikviečiau tave visai ne dėl šito,— tęsė Gerdlsto- 
nas.— Mano taisyklė: bendrovės reikalai viršesni už asmeninius,' 
kad ir kokie neatidėliotini pastarieji atrodytų. Bet pranešė, kad 
Džonas Harstonas miršta ir norėtų pasimatyti su manimi. Man 
labai neparanku šiuo metu palikti kontorą, bet jaučiu krikščionio 
pareigą atsiliepti į jo prašymą. Todėl norėčiau, kad tu mane 
pavaduotum. 

— Sunku patikėti, kad tai tiesa! — nustebęs šūktelėjo Ezra.— 
Greičiau čia koks nesusipratimas. Aš gi pats dar pirmadienį kal- 
bėjausi su juo biržoje. 

— Viskas susiklostė labai netikėtai, — atsakė tėvas, imdamas 
nuo kabyklos plačiakraštę skrybėlę.— Tačiau abejonių nėra jokių. 
Daktaras sako, kad vargu ar jis sulauks vakaro. Kažkokia pikty- 
binė vidurių šiltinės forma. 

— Jūs gi abu draugai nuo seniausių laikų,— tarė Ezra, mąs- 
liai nužvelgdamas tėvą. 

— Nuo pat vaikystės,— atsakė tasai, sausai kosteldamas, kas 
reiškė pačią aukščiausią jo siauros emocijų gamos natą.— Tavo 
motina, Ezra, mirė tą pačią dieną, kai Harstono žmona pagimdė 
dukrą,— jau septyniolika metų praėjo nuo to. O ponia Harston 
po gimdymo išgyveno vos keletą dienų. Aš ne kartą esu iš jo gir- 
dėjęs, esą galbūt ir mudviem su juo lemta kartu palikti šią ašarų 
pakalnę. Tačiau visi mes Visagalio rankose, ir, atrodo, kol kas 
tik jį vieną Jis kviečia pas save. 

— O kam atiteks pinigai, jei daktarai sako tiesą? — susido- 
mėjo Ezra. 

— Viskas lieka mergaitei. Ji taps turtinga nuotaka. Kiek man 
žinoma, be Dimsdeilų, kitų giminių jie neturi. O šie ir taip tur- 
tingi. Bet man metas. 

— Beje, piktybinė vidurių šiltinė labai užkrečiama, ar ne? 

— Taip sako,— ramiai atsiliepė prekybininkas ir, tvirtu žings- 
niu perėjęs visą kontorą, dingo. | 

Likęs kabinete vienas, Ezra Gerdlstonas tystelėjo kojas židinio 
link ir, žvelgdamas į liepsnas, susimąstęs murmėjo. 

— Tėtušis — kietas kaip titnagas. Ir vis dėlto, ko gero, jis 
susijaudinęs labiau nei parodo. Savaime aišku! Vienintelis pa- 
saulyje draugas, ir kito tokio daugiau nebeįgis. Beje, o koks man 
iš to reikalas? — Ir, nuramintas šios minties, jis švilpiniuodamas 
ėmė vartyti slaptą bendrovės žurnalą. 

Ko gero, Ezra buvo teisus nuspėdamas po nesutrikdomu pre- 
kybininko santūrumu slypint kenčiančią širdį. Gerdlstonas pa- 
šaukė vežiką ir nuvažiavo į Fulemą, kur gyveno jo draugas. Jie 
su Harstonu kartu mokėsi vargšų mokykloje, drauge kentė var- 
gus jaunystėje, sykiu iškilo ir praturtėjo. Tuo metu, kai Džonas 
Gerdlstonas buvo išstypęs jaunuolis, o Harstonas — apskritavei- 
dis vaikigalis, šis pastarasis vyresniajame drauge įprato matyti 
savo gynėją ir vadovą. Esama žmonių, parazitiškų iš prigimties. 
Jie skursta vieniši ir siekia prisirišti prie stipresnės asmenybės, 
kad, taip sakant, iš antrų rankų perimtų jausmus ir mintis. Ener- 
gingą, veiklų protą bėgant metams neišvengiamai apsupa dau- 
gybė kitų, kurie tėra vien menka pirmojo kopija. Štai kodėl Hars- 
tonas ilgainiui vis labiau rėmėsi į savo mokslo draugą; būdamas 
paprasto ir silpno charakterio, stengėsi išsiugdyti jo griežtų sa- 
vybių, kol galop tapo nevykusia originalo parodija. Gerdlstonas 
jam buvo tobulybė, Gerdlstono poelgiai — vieninteliai teisingi, 
Gerdlstono nuomonė — pati svariausia ir neklystama. Keturias- 
dešimt tokio begalinio atsidavimo metų negalėjo nepadaryti 
Gerdlstonui įspūdžio, kad ir kaip jis būtų stengęsis tai nuslėpti. 

Harstonas, be atvangos plušėdamas, būdamas neapsakomai 
taupus, sekdamas savo draugu, įkūrė prekybinę eksporto kontorą. 
Laimei, jų interesai čia nesusidūrė, mat Harstono prekybinės ope- 
racijos ribojosi Viduržemio jūra. Jo įstaiga augo ir klestėjo, ir 
Sityje apie Harstoną buvo kalbama pagarbiai. Jo vienintelei duk- 
rai Keitei ką tik sukako septyniolika. Artimų giminių jis neturėjo, 
jei neskaitysime daktaro Dimsdeilo, sėkmingai praktikavusio Vest 
Ende. Tad nenuostabu, kad dalykiškasis Ezra Gerdlstonas (o vei- 
kiausiai ir jo tėvas) susidomėjo, kam mirštantysis palieka savo 
turtą. 

Gerdlstonas plačiai atvėrė geležinius vartelius ir greitai žengė 
smėliu nubarstytu takeliu. Saulė giedrame rudens danguje auksi- 
niais spinduliais užliejo žalią veją ir margaspalvį gėlyną. Oras, 
lapai, paukščiai — visa kvietė gyventi, ir sunku buvo įsivaizduoti, 


į 


kad kaulėta mirties ranka jau artinasi prie to, kuriam šitai pri- 
klauso. Priebučio laipteliais žemyn lipo neaukštas, apkūnus džen- 
telmenas juodu apsiaustu. 

— Sakykite, daktare, kaip ligonis? — paklausė prekybininkas. 

— Ar tik neketinate pasimatyti su juc> — savo ruožtu pasi- 
teiravo daktaras, smalsiai nužvelgdamas pilkšvai blyškų Gerdl- 
stono veidą ir vešlius antakius. 

— Taip, aš einu kaip tik pas jį. 

— Tai pati užkrečiamiausia šiltinės forma. Kiekvieną minutę 
jis gali mirti, galbūt ir iki vakaro pratrauks, bet vilties nėra jo- 
kios. Vargu ar jis jus ir pažins, o padėti jam negalite niekuo. 
Liga nepaprastai užkrečiama, ir veltui jūs statote save į pavojų. 
Primygtinai prašyčiau atsisakyti savo ketinimo. 

— Vis dėlto, daktare, pats jūs ką tik buvote pas jį. 

— Bet juk tai mano pareiga. 

— Ir mano,— ryžtingai atsakė prekybininkas. 

Užlipęs akmeniniais laipteliais, jis įėjo į prieškambarį. Di- 
džiosios svetainės durys pirmame aukšte buvo plačiai atidarytos, 
ir lankytojui atsivėrė reginys, privertęs jį akimirką sulėtinti 
žingsnį. Lango nišoje sėdėjo jauna mergina. Jos smulkutė, liauna 
tigūrėlė buvo palinkusi į priekį, plaštakos sunarintos už sprando, 
o alkūnės atremtos į mažą staliuką priešais ją. Tanki nuostabių 
kaštoninių plaukų banga krito ant apvalių baltų rankų, o grakš- 
tus puikaus kaklo išlinkis būtų sužavėjęs skulptorių, ieškantį 
modelio liūdinčios Dievo Motinos statulai. Daktaras ką tik jai 
pranešė baisią žinią, ir ji dar tebeišgyveno pirmąjį paroksizmą 
savo skausmo, kankinančios gėlos, kuri — tai suprato net nelin- 
kęs į sentimentus prekybininkas — atmeta net pačią mintį pa- 
guosti. Tačiau kambaryje buvęs kurtas, regis, manė kitaip: uždė- 
jęs priekines letenas ant jaunosios šeimininkės kelių, jis visaip 
stengėsi savo siaurą snukutį įsprausti tarp jos rankų ir lyžtelti 
veidą, taip išreikšdamas savo šunišką užuojautą. Prekybininkas 
keletą sekundžių nesiryždamas pastoviniavo, tada užlipo plačiais 
laiptais aukštyn, pravėrė Harstono miegamojo duris ir įžengė 
vidun. 

Žaliuzės buvo nuleistos, ir kambaryje viešpatavo tamsa. Tvy- 
rojo aitrus karbolio dvokas, sumišęs su troškiu ligos kvapu. Lova 
stovėjo tolimajame kampe. Dar nespėjęs pamatyti ligonio, Gerdl- 
stonas išgirdo jo dažną, gargiantį kvėpavimą. Išvydusi lankytoją,. 
slaugė pakilo iš savo vietos -prie lovos, šnibžtelėjo jam keletą 

žodžių ir išėjo iš miegamojo. Gerdlstonas patraukė žaliuzes, ir 
į kambarį plūstelėjo kiek šviesos. Didžiulis kambarys atrodė ny- 
kus ir plikas, mat visi kilimai ir užuolaidos buvo išnešti siekiant 
išvengti galimos infekcijos. Džonas Gerdlstonas tyliai prisiartino 
prie lovos ir atsisėdo greta mirštančio draugo. 


Kankinys gulėjo ant nugaros, atrodo, nesuvokdamas, kas de- 
dasi aplinkui. Pastėrusios akys buvo nukreiptos į lubas, pro pra- 
viras sukepusias lūpas veržėsi girgždus, trūkčiojantis alsavimas. 
Netgi nepatyrusi prekybininko akis iš karto įžvelgė virš ligonio 
sklandant mirties angelą. Negrabiai, mat švelniau ir nesugebėjo, 
Gerdlstonas sumirkė kempinę ir perbraukė ja per karščiu degan- 
čią Harstono kaktą. Šisai pasuko galvą, ir jo žvilgsnis tapo są- 
moningas, o akys suspindo dėkingumu. 

— Žinojau, kad ateisi, — tarė jis. 

— Taip, aš iškart leidausi pas tave, kai. tik gavau žinią. 

— Džiaugiuosi, kad tu čia,— su palengvėjimu atsiduso li- 
gonis. 

Jo iškamuotas veidas taip nušvito, tarsi net dabar, prie pat 
mirties slenksčio, senasis moksladraugis savo apsilankymu būtų 
suteikęs jam viltį. Ištraukęs iš po antklodės, jis uždėjo savo su- 
vytusį delną Gerdlstonui ant rankos. 

— Norėjau pasikalbėti su tavimi, Džonai,— tarė jis.— Aš esu 
labai silpnas. Ar tu gerai mane girdi? 

— Taip, gerai. 

— Įpilk man šaukštelį vaistų štai iš to buteliuko. Nuo jų 
mintys mažiau pinasi. Aš surašiau savo testamentą, Džonai. 

— Taip, — atsakė prekybininkas, padėdamas buteliuką į vietą. 

— Notaras surašė jį šįryt. Pasilenk arčiau — tau bus geriau 
girdėti. Man likę mažiau nei penkiasdešimt tūkstančių. Dar prieš 
keletą metų reikėjo likviduoti šitą verslą. | | 

— Aš juk tave perspėjau,— sausai pertarė jį Gerdlstonas. 

— Taip, taip, žinoma. Bet man norėjos padaryti kaip galima 
geriau... Keturiasdešimt tūkstančių aš palieku savo brangiai duk- 
rai Keitei. 

Gerdlstono veidu nuslydo domesys. 

— O kitus? — paklausė jis. 

— Kitus. paliepiau išdalyti po lygiai Londono vargšų mo- 
kykloms. Mudu su tavimi abu jaunystėje buvome skurdžiai, Džo- 
nai, ir žinom tokių mokyklų vertę. 

Gerdlstonas atrodė truputį nusivylęs. Ligonis labai iš lėto, 
su vargu tęsė: 

— Mano duktė gaus keturiasdešimt tūkstančių svarų. Bet jie 
padėti taip, kad iki pilnametystės ji nei pati galės jais naudotis, 
nei įgalioti ką nors kitą. Ji neturi draugų, Džonai, ir neturi gi- 
minių, išskyrus mano pusbrolį daktarą Džordžą Dimsdeilą. Ji 
lieka visiškai vieniša ir bejėgė. Meldžiu tave, paimk ją pas save. 
Auklėk ją kaip savo paties vaiką. O svarbiausia — saugok nuo 
visų, kurie tik kėsintųsi pražudyti jos jaunystę, siekdami įgyti jos 
turtą. Prižadėk man šitai, senasis drauge, ir aš mirsiu laimingas. 

Prekybininkas nieko neatsakė. Susimąsčius tankūs jo antakiai 
susiliejo vienas su kitu, o kaktą išvagojo gilios raukšlės. 

— Tu — vienintelis tikras ir teisingas žmogus iš visų, kuriuos 
aš pažįstu,— tesė kankinys.— Paduok man vandens — burna vi- 
sai išdžiūvo. O jeigu, apsaugok Viešpatie, mano mieloji dukrelė 
numirtų dar prieš ištekėdama, tada...— Ligoniui užgniaužė kvapą. 

— Na, ką tada? | 

— Tada, mano senasis drauge, jos turtas pereitų tau, nes 
niekas geriau juo nepasirūpins kaip tu. Tokios mano testamento 
sąlygos. Bet tu turėsi Keite rūpintis ir prižiūrėti ją taip, kaip 
šitai daryčiau aš pats. Tai gležna gėlelė, Džonai, ir pernelyg silp- 
na, kad augtų pati sau viena. Prižadėk man, kad padėsi jai. Tu 
prižadi? 

— Prižadu,— atsakė Džonas Gerdlstonas žemu balsu. Dabar 
jis atsistojo ir pasilenkė, kad išgirstų mirštančiojo Žodžius. 

Harstonas baigėsi tiesiog akyse. Jis silpnu mostu parodė ant 
stalo gulinčią knygą rudais viršeliais. 

— Paimk ją į rankas,— tarė jis. 

Prekybininkas paėmė knygą. 

— O dabar kartok paskui mane: „Aš prisiekiu ir iškilmingai 
įsipareigoju...“ 

— Aš prisiekiu ir iškilmingai įsipareigoju... 

— „globoti ir prižiūrėti, tarsi tai būtų mano paties dukra...— 
sklido drebantis balsas iš lovos. 

— „globoti ir prižiūrėti, tarsi tai būtų mano paties dukra...— 
pakartojo sodrus prekybininko bosas. 

— „..Keitę Harston, savo velionio draugo dukrą... 

— ...Keitę Harston, savo velionio draugo dukrą... 

— Ir kaip aš elgsiuos su ja, taip tepasielgia su manimi mano 
paties kūnas ir kraujas! 

— Ir kaip aš elgsiuos su ja, taip tepasielgia su manimi mano 
paties kūnas ir kraujas! 

Ligonio galva bejėgiškai nusviro ant pagalvės. 

— Dėkoju Tau, Viešpatie,— suvapeno jis,— dabar E22 ramiai 
numirti. 

— Nukreipk savo mintis nuo šio pasaulio tuštybės ir menkys- 
tės,— rūsčiai tarė Džonas Gerdlstonas,— ir sutelk jas į tai, kas 
amžina ir nepavaldu mirčiai. 

— Jau išeini? — liūdnai paklausė ligonis, pamatęs prekybi- 
ninką imant savo skrybėlę ir lazdą. 

— Taip, turiu eiti. Šeštą valandą pasimatymas Sityje, kuriame 
privalau dalyvauti. 

— Ir manęs laukia pasimatymas, į kurį negaliu neatvykti,— 
sušnibždėjo mirštantysis vos vos šypteldamas. 

— Tuojau atsiųsiu tau slaugę,— tarė Gerdlstonas.— Sudiev. 

— Sudiev. Telaimina tave Dievas, Džonai. 

Stipri, tvirta sveiko Žmogaus ranka akimirką paspaudė silp- 
nus, karštus ligonio pirštus. Tada Džonas Gerdlstonas sunkiais 
žingsniais nulipo žemyn. Taip jis paskutinį kartą atsisveikino su 
draugu, bičiulystė su kuriuo truko keturiasdešimt metų. 

Prekybininkas laiku atvyko į pasimatymą Sityje, bet gerokai 
anksčiau, nei jis nusigavo tenai, Džonas Harstonas išvyko į pas- 
kutinį šiurpų pasimatymą, kurio pranašė — mirtis. 


II SKYRIUS 


LABDARA A LA MODE * 


Buvo apniukęs spalio rytas. Nuo ką tik aprašytų įvykių buvo 
praėję keletas savaičių. Rūškanas miesto oras pro blausius kon- 
toros Fenčerčo gatvėje langus atrodė dar niūresnis. Gerdlstonas, 
niaurus ir pilkas kaip tas rudens oras, sėdėjo palinkęs prie savo 
raudonmedžio stalo. 

Prieš pradėdamas dienos darbus, ilgame priešais gulinčiame 
sąraše jis pasižymėdavo biržos kursus tų prekių, į kurias įdėtas 
bendrovės kapitalas. Greta jo krėsle išsidrėbęs sėdėjo sūnus Ezra. 
Jaunuolio veidas atrodė kiek paburkęs, o paakiuose buvo įsirėžę 

tamsūs ratilai, mat po beveik visos nakties lėbavimo dabar jį 
buvo aplankiusi Nemezidė. 

— Fui! — šūktelėjo tėvas, su pasibjaurėjimu nužvelgdamas 
jį. — Dar tik rytas, o tu jau išgėręs. | 

— Pakeliui į kontorą išmečiau brendžio su selteriu,— abejin- 
gai pareiškė Ezra.— Turėjau gi kaip nors pataisyti ūpą. 

— Tavo metų jaunuoliui iš viso nėra reikalo kelti ūpą. Esi 
puikios sveikatos, ir nederėtų krėsti su ja šitokių pokštų. Grįžai 
turbūt labai vėlai. Pats aš nuėjau gulti beveik pirmą.. 

— Lošiau kortomis su majoru Klaterbaku ir su dar kai kuo. 
Užsisėdėjome iki vėlumos. | 

— Su majoru Klaterbaku? 

—- Taip. 

— Man nepatinka, kad tu susidedi su tuo žmogumi. Jis geria, 
žaidžia azartinius žaidimus — tokia pažintis neišeis į naudą. Ką 
gera jis padarė pats sau? Saugokis, o tai jis tave apkraustys! — 
Bet, pažvelgęs į suktą tamsbruvą sūnaus veidą, prekybininkas 
pajuto savo perspėjimą esant perdėtą. 

— Nesirūpink, tėve,— suirzęs atsakė Ezra.— Esu jau pakan- 
kamai suaugęs, kad galėčiau draugus rinktis pats. 

— Bet kam tau tokia draugystė? 

— Man įdomu pažinti jo klasės žmones. Jūs — klestintis pre- 
kybininkas, tėve, bet jūs... Na, žodžiu, visuomenėje jūs man nela- 
bai ką galite padėti. Reikia Žmogaus, kuris ten žinotų visas du- 
ris — pro kur įeiti ir išeiti, — žmogaus, panašaus į majorą. O kai 
gebėsiu apsieiti be jo, aš iškart duosiu jam šitai suprasti. 

— Na, elkis kaip išmanai,— trumpai atsakė Gerdlstonas. 

Sis rūstus ir visiems negailestingas žmogus turėjo tik vieną 
silpnybę. Dar tada, kai jo sūnus buvo mažas berniukas, visi jų 
ginčai baigdavosi ką tik ištartais žodžiais. 

— Na bet dabar darbo metas, — tęsė prekybininkas, — taigi ir 
imsimės darbo. Kaip matau, Ilinojaus vakar buvo šimtas dvylika. 

— Sįryt — šimtas trylika. 

— Ką, tu jau buvai biržoje? 

— Taip, užėjau pakeliui į kontorą. Aš būčiau linkęs juos pri- 
laikyti. Jie kils dar keletą dienų. 

Vyresnysis partneris pasižymėjo sąrašo paraštėje. 

— Medvilnę, kokios turime, kol kas pasilaikysime,— tarė jis. 

— Ne, parduokite nedelsiant,— ryžtingai atsakė Ezra.— Va- 
kar vakare, o tikriau šįryt aš mačiau jaunąjį Federstoną iš Liver- 

pulio. Sunku buvo suvaikyti, ką tas kvailys šneka, bet aišku vie- 
na — artimiausiu metu medvilnės kaina kris. 

Gerdlstonas vėl pasižymėjo savo sąraše. Jis jau seniai nesvy- 
ruodamas pritardavo sūnaus nuomonei, nes patirtis rodė ją visada 
buvus pamatuotą. 

— Imk šį sąrašą, Ezra,— tarė jis, tiesdamas lapą,— ir per- 

ūrėk jį. Pastebėjęs ką keistina, pažymėk. 

— Šitai aš padarysiu kontoroje, — pasakė sūnus.— Reikia gi 
prižiūrėti tuos tinginius klerkus. Ne Gilrėjaus jėgoms suvaldyti 
šitokius dykūnus. 

Tarpdury Ezra susidūrė su pagyvenusiu džentelmenu balta 
liemene — tasai kaip tik buvo bejeinąs ir, atsitrenkęs į Ezros petį, 
tiesiog įskriejo į kabineto vidurį, kur Gerdlstoną vyresnįjį apdo- 
vanojo pačiu širdingiausiu rankos paspaudimu. Iš malonaus elge- 
sio, su kuriuo prekybininkas priėmė svečią, galėjai spręsti, kad 
tai, be abejo, Žmogus įtakingas. Ir tikrai bendrovėje atsilankė ne 
kas kitas, o žymusis filantropas ponas Džefersonas Edvardsas, 
Midlhersto atstovas parlamente; jo parašas ant vekselio solidumu 
nedaug tenusileido paties Rotšildo parašui. 

— Kaip gyvuojate, Gerdlstonai, kaip gyvuojate? — šūkčiojo 
svečias, šluostydamasis nosine veidą. (Tai buvo mažučiukas, vi- 
sur amžinai skubantis, staigių, nervingų judesių žmogelis.) — Tai 
vis darbuojamės, ką? Nė minutėlės be darbo. Nepaprastas žmo- 
gus. Cha cha, nepaprastas! 

— Ko gero, esate sukaitęs,— atsakė prekybininkas, trindamas 
rankas.— Gal leistumėte pasiūlyti jums klareto. Spintoje atsirastų 
buteliukas. 

— Ne, dėkoju, — atsakė svečias, žvelgdamas į bendrovės va- 
dovą tarsi į kokią botaninę retenybę.— Nepaprastas žmogus! Si- 
tyje jus vadina Geležiniu Gerdlstonu. Gera pravardė, cha cha, 
puiki: geležis iš pažiūros kieta, bet minkšta štai čia, mano mie- 
lasis sere, minkšta čia.— Filantropas pastukseno lazdele sau 
į. krūtinę toje vietoje, kur širdis, ir triukšmingai nusijuokė, kad 
net jo niūrusis pašnekovas mažumėlę šyptelėjo ir nulenkė galvą, 
dėkodamas už komplimentą. 

— Atėjau čia kaip prašytojas,— pareiškė ponas Džefersonas 
Edvardsas, išsitraukdamas iš vidinės kišenės įspūdingą sąrašą,— 
ir Žinau, kad tuščiomis iš čia neišeisiu. Aborigenų evoliucijos 
draugija, mano mielasis, o jai įkurti tereikia wos kelių šimtų 
svarų. Kilnus tikslas, Gerdlstonai, didis darbas! 

— Bet koks gi tas tikslas? — pasiteiravo prekybininkas. 

— Na, aborigenų evoliucija,— truputį sumišęs, atsakė Ed- 
vardsas.— Taip sakant, darvinizmas, įdiegtas į praktiką. Kad jie 
evoliucionuotų į aukštesnius tipus ir galų gale visi taptų balti. 
Profesorius Vailderis skaitė mums šia tema paskaitą. Aš atsiųsiu 
jums „Taimz“ su straipsniu apie ją. Jis kalbėjo apie jų nykščius: 
jie negalį pririesti jų prie delno; o dar jie turi uodegos rudi- 
mentą, tai yra turėjo... iki tol, kol švietimo dėka jis išnyko. Plau- 
kus nuo nugaros jie nusitrynė kasydamiesi į medžius. Nuostabu! 
Jiems reikia tik šiek tiek pinigų. 

— Man regis, tai labai pagirtinas tikslas,— visiškai rimtai 
pareiškė Gerdlstonas. | 

— Neabejojau, kad taip pasakysite! — susižavėjęs šūktelėjo ne- 
užauga filantropas.— Kadangi prekiaujate su Afrikos aborige- 
nais, jų vystymasis ir evoliucija, be jokios abejonės, jums nepa- 
prastai svarbūs. Štai, sakykime, pasitaikys jums parduoti savo 
prekes žmogui su uodegos rudimentu ir negalinčiam sulenkti savo 
nykščio, tai šitai... tai šitai juk labai nemalonu. Mes siekiame 
juos vesti žmonijos laiptais aukštyn ir sukilninti jų interesus. 
Hjuetas, Karališkosios draugijos narys, maždaug prieš metus 
išvyko rinkti duomenų šiuo klausimu, bet atsitiko labai liūdnas 
dalykas. Jei neklystu, Hjuetą ištiko kažkokia nelaimė... Kai kas 
netgi tvirtina, esą jį suėdę. Taigi, mano mielasis drauge, turime 
netgi savų kankinių. Mes, likę namie ir nepatiriantys jokių sun- 
kumų, šiaip ar taip, turime visomis išgalėmis remti šį kilnų 
darbą. 

— Kas jau pasirašė? — paklausė prekybininkas. 

— Imkim ir pažiūrėkim,— atsakė Džefersonas Edvardsas, iš- 
vyniodamas rinkliavos lapą.— Sprigsas — dešimt, Mortonas — 
dešimt, Viglsvortas — penki, Hokinsas — dešimt, Indermanas — 
penkiolika, Džonsas — penki... Ir daugybė paaukojo mažesnes 
sumas. 

— O koks šiuo metu pats didžiausias įnašas? 

— Indermanas, tabako importuotojas, paaukojo penkiolika 
svarų. 


— Tai kilnus reikalas,— tarė ponas Gerdlstonas, vilgydamas 
plunksną į rašalą.— „Duodančiojo ranka“... Juk žinote, kas rašo- 
ma Šventraštyje. Kaip suprantu, aukotojų sąrašą paskelbsite laik- 
raščiuose? 

— Būtinai! 

— Štai mano dvidešimt penkių svarų čekis. Didžiuojuosi ga- 
lėdamas įdėti savo indėlį į šį nelaimingųjų, Apvaizdos apdova- 
notų mažiau už mane, atgimimo reikalą. 

— Gerdlstonai! — jausmingai tarė parlamentaras, slėpdamas 
čekį kišenėje.— Jūs puikus Žmogus. Šito aš nepamiršiu, mano 
drauge, šito aš niekada nepamiršiu. 

— Turtas įpareigoja. Pagelbėti skurstantiems — viena iš to- 
kių pareigų, — susijaudinęs atsakė Gerdlstonas, spausdamas iš- 
tiestą filantropo ranką.— Sudie, mielasis sere. Būkite toks geras 
ir praneškite, kokių vaisių duos mūsų pastangos. Jeigu kartais 
prireiktų dar pinigų, jūs žinote, į ką galima kreiptis. 

Kai vyresnysis kompanionas užvėrė paskui svečią duris, griež- 
tame jo veide šmėkštelėjo sardoniška šypsena. 

— Patikimai įdėtas kapitalas,— vėl sėsdamasis sumurmėjo 
jis.— Parlamente jis turi įtakos, be to, labai turtingas. Taigi verta 
ir paišlaidauti, kad išlaikytum su juo gerus ryšius. O ir sąraše 
tai atrodo solidžiai bei kelia pasitikėjimą. Taip, taip, šitų pinigų 
neišleidau vėjais. 

Garsiajam filantropui einant per kontorą, Ezra pagarbiai jam 
nusilenkė, o Gilrėjus, suvargęs vyresnysis klerkas, pasiskubino 
atverti duris. Eidamas pro šalį, Džefersonas Edvardsas pasisuko 
ir patapšnojo seniui per petį. 

— Laimingas Žmogus, — tarė jis trūkčiojamu balsu,— tarnauti 
šitokiam šeimininkui... sektinas pavyzdys... įstabus žmogus! Mo- 
kykitės iš jo, imkite iš jo pavyzdį, sekite juo visur kur — štai 
jums geriausias būdas tobulėti. Neapsiriksite.— Ir jis ristele pa- 
sileido per kiemą ieškoti kitų aukotojų, kad patenkintų savo nau- 
jausią užgaidą. 


III SKYRIUS 


DZONAS GILRĖJUS 
PELNINGAI ĮDEDA KAPITALĄ 


Senasis klerkas dar tebestovėjo ant slenksčio, žvelgdamas 
įkandin tolstančio milijonieriaus, mintyse jo frazių nuotrupas 
įvertindamas kaip puikų patarimą, vertą apgalvoti laisvalaikiu 
namuose. Bet štai netoli durų jis pastebėjo išblyškusią moterėlę 
su vaiku ant rankų. Ji baugščiai žvelgė į klerką, lyg norėdama, 

bet nedrįsdama užkalbinti. Paskui, ko gero, jo raukšlėtame, pa- 
geltusiame veide pajutusi gerumą, ji vis dėlto priėjo arčiau. 

— Ar negalėčiau aš pamatyti poną Gerdlstoną, sere? — pa- 
klausė ji tūpteldama.— O gal jūs ir esate ponas Gerdlstonas? 

Apsirengusi ji buvo labai varganai, o akys paburkusios ir 
paraudusios, it būtų daug verkusi. 

— Ponas Gerdlstonas savo kabinete,— švelniai atsakė vyres- 
nysis klerkas.— Neabejoju, kad jis priims jus; palaukite, tuojau 
pasiteirausiu. 

Maloniau jis nebūtų kalbėjęsis net su pačia didingiausia šil- 
kais apsirengusia ir piunksnomis apsikaišiusia dama, kokios kar- 
tais apsilankydavo jų kontoroje. Mūsų dienomis riterių dvasiai 
dažniausiai stinga išorinio spindesio; neretai ji randa prieglobstį 
pačioje netikėčiausioje vietoje. 

Kai moteriškė įėjo į kabinetą, bendrovės galva pažvelgė į ją 
su šiokia tokia nuostaba ir įtarumu. 

— Prisėskite, balandėle,— tarė jis.— Kuo galėčiau būti nau- 
dingas? 

— Jau jūs man atleiskite, pone Gerdlstonai. Esu ponia 
Hadson,— paaiškino ji, droviai prisėsdama ant paties kėdės kraš- 
telio. (Vargšelė buvo baisiai pervargusi, jai gėlė kojas, mat savo 
mažąją teko nešti iš paties Stepnio.) 

— Hadson... Hadson... Kažkaip nepamenu aš šitos pavardės, — 
tarė Gerdlstonas, mąsliai kraipydamas galvą. 


— Taigi, sere, Džimas Hadsonas — mano vyras. Jis daugelį 
metų tarnavo bocmanu jūsų, vadinasi, laive, „Juodajame erelyje“. 
Tai jis ir stengėsi uždirbti daugiau man ir mažylei, sere, bet 
pasimirė nuo karštligės, vargšelis, ir guli, vadinasi, dabar jis 
Bonio upėje su patrankos sviediniu prie kojų — tai man apsakė 
dailidė, kuris pats jį į drobulę įsiuvo. Jau geriau būčiau ir aš 
sykiu su juo mirusi. 

Ji graudžiai pravirko užsidengdama veidą skarelės kraštu, 
o kūdikis, pabudęs nuo jos kūkčiojimo, raukšlėtomis rankutėmis 
pasitrynė akytes ir su filosofišku ankstyvos vaikystės reiklumu 
ėmė apžiūrinėti poną Gerdlstoną bei jo kabinetą. 

— Nusiraminkite, balandėle, nusiraminkite,— tarė bendrovės 
galva. 

Stai ir užklupo Ezros išpranašauta valanda, ir jis vėl gavo 
progą su pasitenkinimu įvertinti dalykinį sūnaus įžvalgumą. 


20 


— Jau šitoks skausmas,— tęsė ponia Hadson, trindama akis 
ir vis retkarčiais mėšlungiškai sukūkčiodama.— Aš, vadinasi, išgir- 
dau, kad „Juodasis erelis“ jau įplaukė į žiotis, tai ir išleidau 
visus pinigus, kiek tik turėjau, kad paruoščiau Džimui vakarienę 
kuo skanesnę — kiaušinienės su kumpiu,— jau kaip jis ją mėgo! 
Ir pintą porterio, ir ketvirtinį buteliuką viskio, kad jis, vadinasi, 
galėtų apšilti — jau koks šaltmirys jis buvo,— o čia dar grįžta 
iš šiltų kraštų... Na, vadinasi, nuėjau aš prie tos upės ir matau: 
plaukia „Juodasis erelis“ aukštyn prieš srovę, buksyras jį trau- 
kia. Na, tai aš jį iškart ir pažinau iš dviejų baltų juostelių, ir 
papūgos dar čirškė, kad net ant kranto girdėti buvo. Ir matau, 
ten jūreiviai spiečiasi prie borto. Na, aš, vadinasi, pamojau ska- 
rele, o man iš ten kažkas irgi pamojavo. „Jau Džimas tai visada 
savo žmonelę pamatys“, — manau aš sau, ir kažkaip išdidumas 
mane apėmė! Ir kad imsiu bėgti ten, kur jie sustoti turėjo. Ir taip 
aš labai susijaudinau, kad net nemačiau, kur aš bėgu, o žmonių 
krantinėje daug buvo. Štai aš ir prasibroviau iki ten, kur laivas 
tas prisišvartavo. Tai aš, vadinasi, iškart bėgu laipteliais ir kak- 
tomuša susiduriu su Sandžiu Makfersonu, o aš jį nuo tada dar 
pažįstu, kai gyvenome Binakl Leine. ,Kurgi Džimas?“ — klausiu 
aš ir bėgu tolyn, tiesiai į kubriką. Tik jis kad stvers mane už 
rankos: „Laikykis, moteriške, laikykis“. Čia aš į jį kad pasižiū- 
rėjau, o veidas jo tai toks liūdnas, jog man kojas per kelius taip 
ir pakirto. ,,„Kur Džimas?“ — sakau aš. O jis man: „Neklausk“.— 
„Kur jis, Sandi?“ Aš, vadinasi, sušukau taip ir iškart pati pra- 
šau: „Nesakyk man tų žodžių, Sandi, nesakyk“. Dievaži, sere, aš 
ir be žodžių supratau viską, kaip yra, tai ir griuvau aš ant denio 
kaip malka be sąmonės. Padėjėjas parvežė mane namo su vežiku, 
ir štai aš įeinu, o stalas tai juk, sere, padengtas, ir alus stovi; 
viskas taip sutvarkyta, jauku, o dukrytė ir klausia, kur, vadinasi, 
jos tėtis: aš juk sakiau, kad parvešiąs iš Afrikos lauktuvių... Ir 
tada, sere, kai aš pamaniau, kad guli jis negyvas Bonio upės 
dugne, tai, sere, vos širdis man neplyšo iš skausmo. 

— Baisi nelaimė,— tarė prekybininkas, linguodamas žilą gal- 
vą.— Skaudi netektis. Bet visa tai, ponia Hadson, Aukščiausiasis 
mums kaip išbandymą siunčia. Tai įspėjimas mums per daug 
neatsiduoti šios žemės tuštybėms, o siekti aukštesnių tikslų ir 
nepuoselėti trumpalaikių vilčių. Net geriausieji iš „mūsų — tik 
apgailėtini trumparegiai padarai, neretai blogį maišantys su gė- 

riu. Ir tai, kas šiuo metu jus taip liūdina, vėliau gal pasirodys 
buvus posūkio tašku, nuo kurio ir prasidės tikroji jūsų laimė. 

— Tepadeda jums Dievas, sere,— tarė našlė, vis dar skarelės 
kampeliu baugščiai trindama akis.— Geras jūs džentelmenas. Nuo 
jūsų žodžių širdis man atlėgo. 

— Visi mes turime bėdų ir nelaimių, — tęsė vyresnysis kom- 
panionas,— vieni didesnių, kiti mažesnių. Šiandien jūsų eilė, o ry- 
toj galbūt ateis mano. Bet siekime deramo tikslo, ir nelaimių 
našta mūsų neparklupdys. O dabar, ponia Hadson, norėčiau pa- 
linkėti jums viso ko paties geriausio. Patikėkite, aš nuoširdžiai 
jus užjaučiu. 

Našlė atsistojo, neryžtingai patrypčiojo vietoje, tarsi norė- 
dama dar kažką pasakyti. 

— O kada aš galėčiau atsiimti Džimo atlyginimą, sere? — ne- 
drąsiai paklausė ji.— Aš jau užstačiau beveik visus daiktus, ir 
mes su dukrele tiesiog badaujame. 

— Atlyginimą jūsų vyro,— tarė prekybininkas, imdamas nuo 
lentynos sąskaitų knygą ir greitai ją versdamas.— Man regis, jūs 
klystate, ponia Hadson. Pažiūrėsime, pažiūrėsime: Dosonas, Da- 
fildas, Everardas, Fransis, Gregoris, Ganteris, Hardis. O... štai! 
Hadsonas, „Juodojo erelio“ bocmanas. Kaip matau, kas mėnesį jis 
gaudavo po penkis svarus. Reisas truko aštuonis mėnesius. Bet 
jūsų vyras mirė, kai laivas buvo išplaukęs į jūrą viso labo du su 
puse mėnesio. 

— Tai tiesa, sere,— atsakė našlė, nerimastingai žvilgčiodama 
į ilgas skaičių virtines knygoje. 

— Jam mirus, kontraktas, suprantama, neteko prasmės, tad 
bendrovė jam liko skolinga dvylika svarų ir dešimt šilingų. Ta- 
čiau, kaip rodo mano sąskaitų knygos, visus šituos aštuonis mė- 
nesius jūs gaudavote pusę vyro atlyginimo. Vadinasi, bendrovė 
jums sumokėjo dvidešimt svarų, ir jūs esate jai skolinga septynis 
svarus ir dešimt šilingų. Šiuosyk mes nekalbėsime apie tai,— 
kilniadvasiškai baigė prekybininkas.— Šią sumelę galėsite sumo- 
kėti, kai tik jūsų padėtis pasitaisys, bet ateityje mūsų pagalbos, 
suprantama, nesitikėkite. 

— Bet kaipgi, sere, juk mes nieko neturime! — pravirko ponia 
Hadson. 

— Liūdna, labai liūdna, bėt į mus pagalbos kreiptis jums 
nederėtų. Esate moteris nuovoki ir pati tai suprasite, juk dabar 
aš jums viską paaiškinau. Sudie. Linkiu jums viso paties geriau- 

sio ir tikiuosi, kad retkarčiais mums pranešite, kaip jums einasi. 
Mums visuomet rūpi, kaip gyvena mūsų tarnautojų šeimos.— 
Ponas Gerdlstonas atidarė duris, ir vargšė moteris nukiūtino per 
kontorą, svyruodama ir linkdama nuo vaiko svorio. 

Kieme ji stabtelėjo kaip pritrenkta ir ėmė dairytis priešais. 
Vyresnysis klerkas, užgaišęs prieangyje, susirūpinęs pažvelgė 
į ją. Tada jis greitai apsidairė aplinkui. Ezra Gerdlstonas įdėmiai 
studijavo kažkokias sąskaitas, visi klerkai irgi buvo pasinėrę 
į savo darbus. Gilrėjus su prasikaltusio Žmogaus šypsena tylutė- 
liai prisėlino prie moteriškės, įspraudė jai kažką į ranką ir sku- 
biai grįžo į kontorą tokiu griežtu veidu, tarsi visos jo mintys būtų 
buvusios užimtos vien bendrovės reikalais. Esama tokių speku- 
liacijų, kurios verteivoms neįkandamos. Ko gero, Džonai Gilrė- 
jau, šitą pusę kronos, taip reikalingą tau pačiam, tu įdėjai kur 
kas vertingiau nei tavo šeimininkas savuosius dvidešimt penkis 
svarus. 


IV SKYRIUS 


„JUODOJO ERELIO“ KAPITONAS 
HAMILTONAS MIGSAS 


Nespėjo bendrovės. galva atgauti dvasios ramybę, atlikęs šią 
sunkią pareigą ir paaiškinęs Hadsono našlei jos finansinę padėtį, 
kai jautri jo ausis pagavo kontoroje aidint sunkius žingsnius. 
Tuoj pat pasigirdo šiurkštus balsas, kuris gerokai energingiau 
nei šioje respektabilioje įstaigoje įprasta, pasiteiravo, galįs jis 
pamatyti šeimininką ar ne. Atsakymas, ko gero, buvo teigiamas, 
mat sunkūs žingsniai greitai ėmė artėti, ir tada du galingi smū- 
giai į duris pranešė, kad lankytojas jau čia pat. 

— Prašom! — šūktelėjo ponas  Gerdlstonas, padėdamas 
plunksną. 

Įkandin šio kvietimo rankena nusileido, ir durys lėtai pasi- 
suko ant vyrių. Tačiau į kambarį prasismelkė tik stiprių spiriti- 
nių gėrimų kvapas, ir nieko bent kiek esmingesnio tarpdury ne- 
pasirodė. | 

— Įeikite gi,— nekantriai pakartojo prekybininkas. 

Po šio antrojo. kvietimo iš už durų staktos lėtai kyštelėjo 
tanki juodų plaukų kupeta. Tada pasirodė vario spalvos kakta ir 
pora vešlių antakių, 0 paskui juos dvi akys — gelzganos ir liguis- 

tos, tarsi ketinančios iššokti iš savo akiduobių. Akys šitos nesku- 
bėdamos pirmiau apžvelgė bendrovės vadovą, o paskui ir visą ka- 
binetą. Tada, tarsi nuraminta šios apžiūros, pasirodė ir likusioji 
veido dalis — susiplojusi nosis, didžiulė burna su nukarusia apa- 
tine lūpa bei eile nuo rūkymo pageltonijusių dantų, o galiau- 
siai — juoda susivėlusi barzda, želianti nuo pačių skruostikaulių, 
kuri nenuneigiamai liudijo jos savininką pusryčių valgius kiau- 
šinienės. Paskui galvą netrukus kyštelėjo ir liemuo, nors, tiesą 
sakant, irgi tokia pat, ko gero, anakondai būdingesne maniera, 
ir pagaliau ant slenksčio jau stovėjo( visas žmogus. Tai buvo 
plačiapetis jūrininkas, apsirengęs trumpa striuke ir mėlynomis 
kelnėmis. Savo neperšlampamą kepurę jis laikė rankoje. Kreivai 
šypsodamasis, girgždančiais batais jis pajudėjo prekybininko 
link, tiesdamas pasisveikinti plaukuotą, tatuiruotėm išmargintą 
ranką. 

— Sveiki, kapitone,— tarė Gerdlstonas, stodamasis ir širdin- 
gai purtydamas įėjusiajam ranką.— Malonu jus matyti sveiką ir 
gyvą. 

— Ir man malonu jus matyti, sere, labai malonu. 

Jūrininko balsas buvo žemas ir gergždžiantis, o eigastis — 
netvirta, tarsi gerokai išgėrus. 

— Įėjau šitaip atsargiai, — tęsė jis,— nesgi nežinau, kas čia 
pas jus gali sėdėti. Kai mes, vadinasi, su jumis šnekučiuojamės, 
pašalinės ausys nepageidautinos. 

Gerdlstonas kiek kilstelėjo savo tankius antakius, lyg ši kapi- 
tono užuomina juos abu turint bendrų paslapčių nelabai jam 
būtų patikusi. 

— Gal vis dėlto prisėstumėte? — pasiūlė jis. 

Kapitonas paėmė pintinę kėdę ir nusinešė ją į patį tolimiau- 
sią kabineto kampą. Tada jis atidžiai apžiūrėjo sieną, pabarbeno 
į ją krumpliais ir pagaliau atsisėdo, kartkarčiais baimingai žvilg- 
čiodamas pro petį. 

— Kažko mane karštinė krečia, — paaiškino jis bendrovės va- 
dovui.— Na, ir taip ramiau, kai žinai, jog už tavo. nugaros nieko 
nėra. 

— Reikėtų jums atsikratyti šito bjauraus įpročio išgerti,— 
pamokomai pratarė ponas Gerdlstonas.— Taip netenkama pačių 
brangiausių Apvaizdos mums dovanotų talentų. Tai neatneš jums 
nieko gero nei šiame pasaulyje, nei kitame. 

Tačiau toks protingas patarimas kapitonui Hamiltonti Migsui, 


24 


atrodo, nepadarė nė menkiausio įspūdžio. Netgi atvirkščiai — jis 
gana garsiai sukikeno ir, pliaukštelėjęs sau per šlaunį, pareiškė, 
kad jo šeimininkas — sumanus tipas, ir kelissyk pakartojo tai su 
neslepiamu susižavėjimu. 

— Na, ką gi,— tarė Gerdlstonas po minutėlės tylos.— Vaikai 
yra vaikai, o jūreiviai — jūreiviai. Kai aštuonis rūpesčių ir sun- 
kiausio darbo mėnesius apvainikuoja šitokia sėkmė, — aš didžiuo- 
juosi galėdamas ištarti šiuos žodžius! — kodėl gi neleisti sau 
šiokių tokių malonumų? Kitų poelgių aš neteisiu taip griežtai ir 
reikliai kaip savo paties. 

Bet net ir tokios kilnios mintys visiškai nesugraudino suram- 
bėjusio Migso, o tik dar labiau jį pralinksmino ir paskatino ištarti 
keletą šeimininkui skirtų susižavėjimo žodžių. 

— Noriu pasveikinti jus parvežus nepaprastai puikų krovinį 
bei palinkėti tokios pat sėkmės ir kitame reise,— tęsė prekybinin- 
kas. 

— Dramblio kaulas ir auksingasis smėlis, ir odos, ir lipai, ir 
košenilis, ir juodmedis, ir ryžiai, ir tabakas, ir vaisiai, ir riešutai. 
Norėčiau aš pamatyti krovinį, geresnį už šį! — įžūliai atsakė jū- 
rininkas. 

— Puikus krovinys, kapitone, iš tikrųjų labai geras! Jei ne- 
klystu, kelionėje netekote trijų Žmonių? 

— Taip, trejetas maniškių pakratė kojas. Du priveikė drugys, 
o vieną gyvatė įkando. Ir kas dabar per jūreiviai pasidarė, nors 
užmušk, nesuprantu. Kai aš plaukiojau paprastu jūreiviu, mums 
būtų gėda buvusi nuo tokių niekų stipti. Štai imkim kad ir mane: 
šešiolika sykių persirgau šlapiuoju drugiu ir geltonąjį drugį, ir 
dizenteriją susigriebęs buvau. O Andamanų salose mane įkando 
juodoji kobra. Ir cholera esu sirgęs. Tada plaukiojau brigu netoli 
Sandvičo salų. Ir visa mūsų komanda buvo trys jūreiviai ir sep- 
tyni negyvėliai. Ir viskas nuo manęs — kaip vanduo nuo žąsies. 
Ir toliau taip bus. Tik va, šeimininke, ar neatsirastų kartais pas 
jus ko nors stipresnio siurbtelėti? 

Vyresnysis kompanionas atsistojo ir, paėmęs iš spintos butelį 
romo, įpylė gana gerą stiklinę. Jūreivis godžiai ją maktelėjo ir 
su pasitenkinimo atsidūsėjimu pastatė ant stalo. 

— O pasakykite jūs man,— tarė jis su sukta šypsenėle,— tur- 
būt gerokai nustebote, kai mes grįžome, ką? Na, pasakykite atvi- 
rai, kaip vyras vyrui. 

* — O kodėl gi? Jūsų laivas kad ir senas, bet dar gana stip- 

rus. Jam dar plaukioti o plaukioti, — atsakė prekybininkas. 

— Plaukioti o plaukioti! Tegul mane perkūnas nutrenkia! 
Biskajos įlankoje mes kad ko būtume nuėję į dugną žuvų šerti. 
Na, ir naktelė buvo, aš jums pasakysiu: štormas baisus vakarų 
pietų vakarų pūtė ir šėlo, prakeiktasis, jau trečia diena, taigi 
sūru mums buvo. Dar mes tik iš Anglijos plaukėme, o senoji gel- 
da jau vos ant vandens laikėsi. Na, o saulutė tai dervą iš siūlių 
ištirpdė — pirštas pralenda, jei ne visas delnas! Dvi dienas ir vie- 
ną naktį nuo siurblių nesitraukėme — leido vandenį kaip rėtis. 
Priešakinį topselį tiesiog su raksais nunešė. Jau maniau — nebe- 
pamatysim mes daugiau Londono. 

— Jeigu jis šitokį štormą atlaikė, tai puikiausiai gali plaukti 
į dar vieną reisą. 

— Išplaukti tai jis išplauks,— niūriai tarė jūreivis,— tik at- 
gal neparplauks — šitai tai jau aišku kaip amen poteriai. 

— Na, kas čia šiandien jums, Migsai? Tiesiog jūs į save ne- 
panašus. Mes didžiai vertiname jus kaip energingą ir bebaimį 
žmogų — duokite, aš jums dar įpilsiu! — žmogų, kuris neišsigąs 
jokios rizikos, nors rizikuoti yra dėl ko. Žiūrėkite, prarasite savo 
vardą, jei nesusiimsite! 

— „Juodasis erelis“ vos laikosi ant vandens,— nepasidavė 
kapitonas.— Ir jums teks ką nors su juo daryti, šitoks jis dau- 
giau plaukioti nebegali. 

— Ir ką gi jam reikia daryti? 

„— Pastatyti sausame doke ir kaip reikiant užlopyti. Jei ne,— 
jis nė Lamanšo nespės perplaukti. 

— Puiku,— šaltai tarė prekybininkas.— Pasakyta — padaryta. 
Bet, suprantama, tai kuo smarkiausiai atsilieps jūsų atlyginimui. 
— Kaip tai? 2 

— Šiuo metu jūs gaunate penkiolika svarų per mėnesį ir 
penkis procentus komisinių. Sitiek įums mokame už riziką, kurią 
patiriate. Pastatysime mes „Juodąjį erelį“ į sausą doką, ir jūs 
išsyk gausite dešimt svarų per mėnesį ir du su puse procento 
komisinių. 

— Palaukite, palaukite! — suriko įūreivis. Jo vario spalvos 
veidas visai pajuodo, tulžimi užpiltos akys piktai blykstelėjo.— 
Jūs šituos juokelius su manim baikite, velniai jus griebtų! — 
sušvokštė jis ir, priėjęs prie stalo, taip į jį atsirėmė, kad piktas 
jo veidas atsidūrė visai prie pat prekybininko veido.— Manęs pli- 

kom rankom nepaimsi, bičiuli, nes aš — laisvas britų jūreivis ir 
po niekieno padu nebūsiu! 

— Jūs girtas! — tarė vyresnysis kompanionas.— Sėskitės! 

— Algą sumažins! — vis labiau niršdamas, kriokė kapitonas 
Migsas.— Ir šitai — man! Už tai, kad tarnavau jums ištikimai ir 
sąžiningai, gyvybės savo negailėdamas! Jūs tik pamėginkite, šei- 
mininke, tik pamėginkite! O kas, jeigu aš taip imsiu ir papasa- 
kosiu, kaip buvo uždažomos prekių markės? Kas tada bus Gerdl- 
stono bendrovei?! Jūs man dar padvigubinsite atlyginimą, kad 
tik šitas reikaliukas į dienos šviesą neišplauktų! 

— Apie ką jūs čia šnekate? 

— Apie ką? Ak tai jūs nežinote, apie ką aš šneku? Kur jau 
ne! Ar ne jūs kartais liepėte sykį naktį uždažyti valstybines Plim- 
solio markes ir uždėti jas aukščiau, kad būtų galima daugiau 
krovinių paimti. Šituo, vadinasi, ne jūs pasirūpinote; ką? 

— Norite pasakyti, lyg aš būčiau davęs jums panašų nuro- 
dymą? 

— Žinoma! — griaudėjo įpykęs jūreivis. |, 

Gerdlstonas sudavė per skambutį, stovėjusį ant jo stalo. 

— Gilrėjau,— ramiai paliepė jis, — pakvieskite policiją. 

Kapitoną Hamiltoną Migsą kiek sutrikdė šis netikėtas jo prie- 
šininko ėjimas. 

— Ramiau, šeimininke, ramiau,— tarė jis.— Ką jūs čia su- 
manėte? 

— Aš pareikalausiu jus suimti. 

— O šitai už ką? | 

— Už gąsdinimus, grasinamas kalbas ir bandymą prievarta 
išgauti pinigus. | 

— Liudytojų tai juk nėra,— atsakė jūreivis vis dar įžūliai, bet 
jau aiškiai išsigandęs. 

— Ne, yra,— tarė Ezra Gerdlstonas, įeidamas į kabinetą. Jis 
jau senokai stovėjo tarpdury ir girdėjo didesnę pokalbio dalį.— 
Bet, regis, aš pertraukiau jus. Jūs tvirtinote sutepsiąs gerą mano 
tėvo vardą, jei jis atsisakys pakelti jums algą. 

— Aš gi nenorėjau nieko blogo,— tarė kapitonas Hamiltonas 
Migsas, išgąstingai žvilgčiodamas čia į tėvą, čia į sūnų. Jaunys- 
tėje jis buvo geras policijos pažįstamas ir dabar nė už ką neno- 
rėjo tos pažinties atnaujinti. 

— Kas uždažė tas prekių markes? — paklausė prekybininkas. 

— Aš. 

— Ar jums kas nors liepė taip daryti? 

— Ne. 

— Ar įleisti policininką vidun, sere? — pravėręs duris, pasi- 
teiravo Gilrėjus. | 

— Tegul lukteli truputėlį — atsakė Gerdlstonas.— O dabar, 
kapitone, grįžkime prie pokalbio esmės: ar mes statysime ,,Juo- 
dąjį erelį“ į sausą doką ir sumažinsime jums atlyginimą, ar jūs 
tarsite esant galima leistis į dar vieną reisą ankstesnėmis sąly- 
gomis? 

— Leisiuosi, tebūnie jis triskart prakeiktas,— atrėžė kapito- 
nas ir, susikišęs į striukės kišenes rankas, vėl išsidrėbė kėdėje. 

— Labai teisingas sprendimas,— pritarė jo rūstusis šeiminin- 
kas.— Bet piktžodžiauti — didžiai nuodėmingas įprotis. Paleisk 
policininką, Ezra. 

Jaunuolis nusijuokė ir išėjo, vėl palikęs tėvą vieną su ka- 
pitonu. 

— Jei jūs nieko jam nedarysite, uosto inspekcija vis tiek ne- 
leis išplaukti, — pasakė jūreivis po ilgos tylos, suspėjęs perkra- 
tyti galvoje visas savo skriaudas. 

— Na, suprantama, ką nors mes darysime. SŠykštumu mūsų 
niekas neapkaltins, nors, žinoma, nereikalingų išlaidų vengiame. 
Reikės nudažyti ir išdervuoti korpusą, patvarkyti takelažą. Juk 
tai patvarus senas laivas, o vadovaujamas puikaus įūrininko,— 
mes gi žinome jūsų vertę, — jis atliks dar ne vieną reisą. 

— Man tai mokama už riziką, šeimininke, kaip ką tik pats 
sakėte,— tarė kapitonas,— bet kaip su tais, kurie už tai nieko 

— Brangusis kapitone, rizikuoja visi. Be rizikos mūsų pa- 
saulyje gyventi neįmanoma. Juk žinote, kas sakoma apie plau- 
kiojančius jūrose: jie regi gelmių stebuklus, bet už tai nuolat 
patiria pavojus. Žemės drebėjimas gali sugriauti mano namą 
Eklstono skvere, uraganas gali suardyti jo sienas, o vis dėlto 
aš negalvoju apie šiuos pavojus. Tai kodėl gi jūs manote, kad 
„Juodąjį erelį“ būtinai turi ištikti nelaimė? 

Jūreivis nieko neatsakė, nors tokie samprotavimai jo ir ne- 
įtikino. 

— Na, gerai! — niauriai tarė jis.— Aš juk sutikau — ir baig- 
tas kriukis, tad nėra ką daugiau čia šnekėti. Jums kažkodėl rūpi 
išsiųsti į reisą skylėtą geldą, bet jūs man gerai už tai mokate. 

Šitai patenkina mane 1r šitai patenkina jus. Na, tai apie ką dar 
gali būti šneka? 

— Teisybė. Gal dar norite romo? 

— Ne, nė šlakelio. 

— Kodėl? 

— O todėl, kad, kalbantis su jumis, pone Gerdlstonai, geriau 
būti su galva ant pečių. Štai išeisiu iš jūsų įstaigos ir gersiu iki 
tolesnių nurodymų. O reikalą tvarkyti ir sykiu svaigintis neturiu 
noro! Kada įsakysite išplaukti? 

— Kai išsikrausite ir vėl pasikrausite. Po trijų savaičių ar 
po mėnesio. Apie tą laiką aš laukiu sugrįžtant Spenderio su 
„Atėnų mergele“. 

— Jei tik jiems nieko neatsitiks,— pratarė kapitonas Hamil- 
tonas Migsas su ta pačia kreiva šypsenėle.— Kai mes plaukėme 
atgal, jis buvo Siera Leonėje. Pats aš tai negalėjau įplaukti 
į uostą, nes tenykštė policija turėjo orderį man suimti, mat vie- 
nam juočkiui suvariau gerą užtaisą šratų. | 

— Čia tai jūs baisiai netikusiai pasielgėte, Migsai, baisiai 
netikusiai, — rimtai pareiškė prekybininkas.— Jums turi rūpėti 
bendrovės interesai. Mes negalime leisti, kad dėl šitokios prie- 
žasties mūsų laivas negalėtų įplaukti į tokį gerą uostą. O šaukimą 
į teismą jums įteikė? 

— Kitas juodukas atvežė jį į laivą. 

— Ar perskaitėte jį? 

— Ne, išmečiau į jūrą. 

— O kas nutiko negrui? 

— Matote,— nusišiepė Migsas,— kai aš, vadinas, norėjau iš- 
mesti tą šaukimą už borto, juodukas jį laikė rankoje. Na, ir 
nuskriejo jie abu, vadinas, į vandenį. O aš pakėliau inkarą ir 
išplaukiau į jūrą. | j 

— O ryklių ten esama? 

— Pasitaiko. 

— Dievaži, Migsai,— tarė prekybininkas,— derėtų suvaldyti 
savo nuodėmingas aistras. Jūs nusižengėte penktajam Dievo įsa- 
kymui, o „Juodasis erelis“ neteko galimybės prekiauti su Fri- 
taunu. 

— Irgi mat prekyba! — atrėžė jūreivis.— Su anglų kolonis- 
tais nieko gera nenudirbsi. Duok čia man tikrus juodukus, netu- 
rinčius jokio supratimo, kas tai per daiktas įstatymai, civilizacija 
ar kitos panašios nesąmonės. Na, su jais tai aš sutariu. 

— Aš dažnai susimąstydavau, kaip jums tai pavyksta, — smal- 
siai pasiteiravo Gerdlstonas.— Jūs sugebate pakrauti didžiausią 
krovinį ten, kur patys puikiausi ir solidžiausi mūsų Žmonės nė 
maišo riešutų negauna. Kaip jums tai pasiseka? 

— Šitai daugeliui rūpėtų sužinoti, — atsakė Migsas, išraiškin- 
gai mirkčiodamas. 

— Vadinas, tai paslaptis? 

— Ką čia nuo jūsų slėpsi: jūs gi ne škiperis, ir kas jums iš 
to, jei aš ir pasakysiu. Na, o šiaip tai, Žinoma, nenorėčiau, kad 
visi žinotų. 

— Kaip vis dėlto jums šitai pavyksta? 

— Ogi paklausykite,— atsakė Migsas. Šiuo metu jis jau buvo 
visiškai nusiraminęs ir apie savo žygdarbius pasakojo su di- 
džiausiu pasimėgavimu.— Aš su jais nusigeriu. Štai kur visa 
paslaptis. 

— Ak šit kaip! 

— Taip, čia ir yra visa paslaptis. Viešpatie Dieve tu mano! 
Juk kai šitie išgirtieji kapitonai su sertifikatais, visokiausi ten 
gralų antros eilės pusbroliai ir panašūs tenai atplaukia, tai jie 
žiūri, kur vadai, ir kalbasi su jais lyg kokie mafusailai! Jau tokie 
didybės pilni, kad net paties pono Dievo puikusis apsiaustas jiems 
nė vietoj liemenės netiktų. Na, o aš, vadinas, pasikviečiu šitą 
visą broliją pas save į kajutę, kad ir kokie jie ten juodi ir nuogi 
būtų, na, ir kvapelis nuo jų ne tai kad jau labai malonus dvelktų. 
O tada aš, vadinas, išsitraukiu romo, ir prasideda pas mus tai, 
ką vadinu: „Išgerk pats ir siųsk buteliuką kaimynui!“ Ziūrėk, jų 
liežuviai jau ir atsirišę. O aš sėdžiu sau ir tyliu, ir deduosi viską 
į galvą, kokių jie prekių turi. O jau kai aš žinau, ką pirkti, būtų 
tiesiog keista nesugebėti nupirkti. Be to, juk jiems ne mažiau nei 
krikščionims patinka, kai su jais mandagiai elgiasi, ir vertina, 
kad aš jų kompanijos neniekinu. 

— Puiku, Migsai, nuostabu, — tarė prekybininkas.— Jūsų dar- 
bas tiesiog neįkainojamas. 

— Na, gerai,— tarė kapitonas, kildamas nuo kėdės, — nuo šitų 
tauškalų man jau gerklė išdžiūvo. Aš, žinoma, galiu be jokių 
ceremonijų gerti su juodukų vadais, bet tegul mane skradžiai, 
jeigu aš...— jis nutilo, bet niūri jo pašnekovo šypsena rodė, kad 
tasai užuominą suprato.— O štai sakykite, — tęsė Migsas, Iami- 
liariai niukteldamas bendrovės savininką alkūne,— jeigu mes, tar- 

kime, būtume nunėrę sau į Biskajos įlankos dugną, tai atrodytų, 
kad jūs mažumėlę apsiskaičiavote, ar ne? 

— O kodėl gi? 

— Ogi todėl, kad labai jau didele suma mes buvome apdraus- 
ti. Ir jeigu taip imk ir atsitik mums bėdai plaukiojimo pradžioje, 
būtumėte ne vieną tūkstantėlį susišlavę į kišenę, jau aš tai žinau! 
Betgi grįžome mes su kroviniu, vertesniu už draudimą. O, vadi- 
nas, nuskendę mes būtume grįždami atgalios, likę jums būtų 
vieni nuostoliai, ir užkibę būtumėte ant savo pačių meškerės. 

— Sitokių dalykų mes negalime numatyti,— oriai atsakė pre- 
kybininkas. 

— Na, linkiu jums labos dienos, šeimininke,— burbtelėjo ka- 
pitonas Hamiltonas Migsas.— Jeigu manęs prisireiktų, rasite to- 
kioje jums žinomoje „Gaidžio ir raktažolės“ užeigėlėje. Tai, va- 
dinas, Roterhite. 

Kapitonui išėjus iš kontoros, Ezra grįžo pas tėvą. 

— Keistas vyrukas, — tarė jis, mosteldamas galva į duris, pro 
kurias ką tik išėjo Migsas.— Išgirdau čia įį kaip įsiutusį bulių 
maurojant ir pamaniau būsiant ne pro šalį jo pasiklausyti. Bet 
tarnyboje toks Žmogus be galo naudingas. 

— Jis tiesiog puslaukinis,— atsakė tėvas,— tad ir jaučiasi 
tarp laukinių kaip namie. Dėl to taip gerai su jais ir sutaria. 

— Nė tenykštis klimatas jam, atrodo, nekenkia. 

— Nekenkia jo kūnui, norėjai pasakyti. Bet jo nedora tiesiog 
pasibaisėtina. Beje, grįžkime prie reikalo. Būk toks geras ir su- 
mokėk draudėjams įnašą už „Juodąjį erelį“. Jei būtų įmanoma, 
padidink draudimo sumą. Bet elkis labai atsargiai, Ezra. Į kitą 
reisą „Juodasis erelis“ išvyks per lygiadienio štormus. Jei vis 
dėlto jam kas nors atsitiktų, bendrovei nėra ko patirti nuostolių. 


V SKYRIUS 
ŠSIŲ LAIKŲ ATĖNIEČIAI 
Edinburgo universitetą jo studentai su niauriu humoru vadina 


alma mater *, bet jei jį ir galima laikyti motina, tai nebent pačia 
herojiškiausia ir paties spartietiškiausio būdo, kuo puikiausiai 


* Motina maitintoja (/ot.). 

sugebančia slėpti savo motiniškus jausmus. Universitetas savo 
sūnumis susidomi nebent tik tais retais atvejais, kai tikisi gauti 
iš jų vieną kitą ginėją. Ir čia reikia tik stebėtis, kaip rūpestingai 
senoji višta skaičiuoja savo viščiukus ir kaip greitai šis jos pra- 
šymas pasiekia kiekvieną iš tūkstančių jos auklėtinių, išsibars- 
čiusių po visą imperiją, — auklėtinių, kurie, nepaisydami nepagar- 
baus su jais elgesio, sielos gelmėse savo koledžui jaučia švelnų 
prieraišumą. Pati universiteto išorė simboliška: masyvus kvadra- 
tinis pastatas, niūrus, pilkas fasadas — jokia kolona ar koks ba- 
reljefas niekur nesušvelnina nuobodžios akmens sienų monoto- 
nijos. Tokioje mokslo 1r praktinės naudos tvirtovėje sentimentams 
bei romantikai vietos nėra, kas, beje, atitinka dvasią šios nacijos, 
kurios pati jauniausia ir labiausiai klestinti mokslo įstaiga yra 
šis universitetas. 

Jaunuolis, įstojęs į kurį nors Anglijos universitetą, atsiduria 
tarsi vėl toje pačioje mokykloje, tik kiek didesnėje ir išmintin- 
gesnėje. Jeigu jis atvyko iš Haro ar Itono, tai jam ir visai sunku 
pastebėti skirtumą tarp gyvenimo šeštojoje klasėje ir to, kuris jo 
laukia Kamo pakrantėje ar Temzės aukštupyje. Jam skiriamas 
kambarys, kuriame iki jo jau gyveno nesuskaičiuojamos studentų 
kartos ir kuris ateityje priglaus dar tiek pat kartų. Čia kuo uo- 
liausiai rūpinamasi jo religingumu: jis privalo dalyvauti bendroje 
maldoje salėje ir lankyti koplyčią. Į savo koledžą jam privalu 
grįžti ne vėliau nei nustatyta. Tam paskirti tarnautojai rūpinasi 
jo dora, ir už kiekvieną nusižengimą jis gali užsitraukti griežtą 
bausmę. Bet užtai universitetas juo visapusiškai rūpinasi ir už 
kiekvieną sėkmę glosto per galvą. To, kuris sukaups visas jėgas 
ir stropiai darbuosis, laukia visokiausi apdovanojimai, stipendi- 
jos ir solidžios piniginės pašalpos. 


Škotijos universitete jūs nepamatysite nieko panašaus. Jau- 
nuolis įmoka reikiamą mokestį ir tampa studentu, o tada jam jau 
valia daryti viską, kas tik šaus į galvą. Nustatytu laiku skaito- 
mos tam tikros paskaitos, kurias jis, jeigu nori, gali lankyti. 
Jeigu nelanko, universiteto vadovybė nekreipia į tai nė men- 
kiausio dėmesio. Studento religija universiteto irgi nedomina — 
jis gali garbinti saulę ar kokį nors savo paties fetišą, pasistatęs 
jam altorių savo kambaryje, ant židinio atbrailos. Gali jis gy- 
venti, kur nori, gultis ir keltis, kada nori, ir netgi gali nebau- 
džiamas nusižengti kiekvienam iš dešimties Dievo įsakymų, jeigu 
tik universiteto viduje jis vis dėlto susilaikys nuo perdėm jau 

neleistinų išsišokimų. Kiekvienu atveju Skotijos universiteto stu- 
dentas pats sau šeimininkas. Nustatytu metu vyksta egzaminai, 
bet jis gali juos laikyti, o gali ir nelaikyti. Universitetas — tai 
didžiulė abejinga mašina, kurios vienas galas ryja išstypusius 
netašytus jaunuolius, o kitame gale jie išmetami jau mokytų 
šventikų, nuovokių teisininkų ir puikių daktarų pavidalu. Iš kiek- 
vieno tūkstančio žaliavos maždaug šeši šimtai pereina visą per- 
dirbimo procesą. Kiti jo eigoje atmetami. 

Škotiškos aukštojo mokslo sistemos privalumai ir trūkumai 
akivaizdūs. Jaunuolis, paliktas vienas pats sau ne itin aukštos 
dorovės mieste, neretai pačioje gyvenimo lenktynių pradžioje 
parklumpa ir daugiau jau nebepasikelia. Daugelis studentų virsta 
dykinėtojais arba nusigeria, o kiti, veltui iššvaistę laiką ir pini- 
gus, kuriuos būtų galėję panaudoti kur kas naudingiau, palieka 
koledžą, neįgiję jame nieko, tik ydų. Kita vertus, žmonės, apdo- 
vanoti valia ir sveiku protu, padedančiais priešintis pagundoms, 
kuo puikiausiai pasirengia savarankiškam gyvenimui. Garbingai 
išlaikę bandymus, jie įgauna pasitikėjimo ir geba savimi pasi- 
rūpinti. Trumpiau tariant, jie jau tampa suaugusiais Žmonėmis, 
tuo tarpu jų conjfrėres* anglai dvasine prasme vis dar tebėra 
mokiniai. 

Viename Hau gatvės name, trečiame bute, toksai Tomas Dims- 
deilas kaip tik ir atliko savo išbandymo laiką. Gyveno jis mažame 
miegamajame ir didelėje svetainėje, kuri, kaip studentų gyvenime 
įprasta, buvo kartu ir valgomasis, ir svečių kambarys, ir kabine- 
tas. Palaikis bufetas, keturios dar prasčiau atrodančios kėdės 
bei archeologinio senumo sofa, sąsiuviniais ir popieriais užvers- 
tas apvalus raudonmedžio stalas — štai ir visas kambario apsta- 
tymas. Ant židinio atbrailos stovėjo musių nutupėtas veidrodis, 
apvainikuotas begale už rėmo užkištų kortelių ir vokų. Abiejuose 
jo šonuose buvo padėta po dėklą pypkėms. Ant bufeto įtartinai 
tvarkingai išrikiuoti stovėjo įspūdingi knygų tomai, kurių ramy- 
bė, regis, buvo trikdoma labai retai: Holdeno „„Osteologija“, Kvei- 
no „Anatomija“, Kerko „Fiziologija“ ir Hakslio „Bestuburiai“. 
Šalia jų padėta Žmogaus kaukolė. Iš vieno šono į židinį buvo 
atremti du šlaunikauliai, o kitoje jo pusėje puikavosi dvi rapyros, 
du kardai ir bokso pirštinės. Jaukioje nišoje, ant lentynos, buvo 
laikoma beletristika, ir ten stovėjusios knygos atrodė kur kas 


* Kolegos (pranc.). 

labiau nušiurusios nei mokslo leidiniai. Tekerėjaus ,,Esmondas“, 
Stivensono „Naujos tūkstančio ir vienos nakties pasakos“ ir Me- 
redito „Ričardas Feverelis“ puikiai bičiuliavosi su Irvingo „Gre- 
nados nukariavimu“ bei tiesiog iki skylių nuskaitytais romanais 
popieriniais viršeliais. Virš bufeto kabėjo įrėminta Edinburgo 
universiteto regbio komandos nuotrauka, o priešais — kiek ma- 
žesnė nuotrauka paties Dimsdeilo, apsirengusio labai jau menku 
drabužiu, padaryta iškart po universiteto lenktynių, kuriose jis 
laimėjo pusės mylios bėgimą. Greta ant lentynėlės stovėjo didelė 
sidabrinė taurė, kuria jis buvo apdovanotas kaip tik už šią per- 
galę. Šitaip atrodė minėtojo studento kambarys tą rytą, apie kurį 
bus kalbama. Būtina tik pridurti, kad pats jaunasis jo šeiminin- 
kas, užsikėlęs ant stalo krašto kojas, tingiai drybsojo kampe sto- 
vinčiame krėsle ir čiulpė trumputę medinę pypkę. 

Sunkiai būtum galėjęs rasti vaikiną, labiau atitinkantį jaunojo 
anglo tipą nei šis pilkų akių šviesiaplaukis jaunuolis, plačiapetis 
ir siaurais klubais, tvirtas kaip jautis, veržlių ir lengvų it elnio 
judesių. Atėnų skulptorius, ko gero, su pasitenkinimu būtų nuko- 
pijavęs šias puikias, ilgas kojas ir tvirtą, apvalią galvą, gražiai 
užsodintą ant stipraus, raumeningo kaklo. Tačiau jo veidas anaip- 
tol nebuvo apdovanotas klasikiniu bruožų taisyklingumu. Jis buvo 
grynai anglosaksiškas — net ir plačiai sudėtos akys bei maži ūse- 
liai, kurie atrodė kiek šviesesni už įdegusią odą. Šitas veidas, 
drovus ir sykiu valingas, nelabai gražus, bet malonus, galėjo būti 
tik Žmogaus, nesugebančio ir nemėgstančio kalbėti apie save; 
bet kaip tik tokie kaip jis, o ne oratoriai ar rašytojai padėjo ap- 
juosti mūsų planetą raudona Britanijos valdų juosta. 

— Ko gero, Džekas Garavėjus jau pasirengęs,— sumurmėjo 
jis ir, numetęs ,„Skotsmeno“ numerį, pažvelgė į lubas.— Jau be- 
veik vienuolika valandų. 

Jis nusižiovavo, atsistojęs paėmė žarsteklį, užlipo ant kėdės 
ir trissyk pabeldė į lubas. Iš viršaus pasigirdo trys duslūs atsa- 
komieji smūgiai. 

Dimsdeilas, nušokęs ant grindų, nusivilko švarką ir liemenę. 
Tą pat minutę laiptuose pasigirdo greiti, energingi žingsniai, ir 
į kambarį įžengė liesokas, bet pažiūrėti tvirtas vidutinio ūgio 
jaunuolis. Jis pasisveikindamas linktelėjo, pastūmė prie sienos 
stalą, irgi nusirengė ir užsimovė kampe gulėjusias bokso pirš- 
tines. Dimsdeilas, lyg koks vyriško gracingumo ir jėgos simbolis, 
su pirštinėmis jau stovėjo kambario viduryje. 

— Toliau tobulinsime tavo smūgį, Džekai. Mušk čionai! — 
Ir jis putnia pirštine pliaukštelėjo sau per kaktą. 

Džekas reikiamai atsistojo ir kaire ranka dusliai trinktelėjo 
į nurodytą vietą. Dimsdeilas švelniai šyptelėjo ir palingavo galva. 

— Nieko nebus,— tarė jis. 

— Aš tvojau iš visų jėgų,— kaltai atsakė tasai. 

— Vis tiek blogai. Pamėgink dar. 

Svečias kirto dar kartą, kiek tik įstengdamas. 

Dimsdeilas liūdnai palingavo galva. 

— Tu niekaip negali suprasti,— tarė jis.— Štai, žiūrėk. 

Jis palinko priekin, pasigirdo staigus smūgis, ir nedaug te- 
trūko, kad mokinys, perskridęs visą kambarį, būtų išmušęs galva 
durų plokštę. 

— Štai taip reikia,— kantriai mokė Dimsdeilas. 

— Ak, nejaugi? — atsakė draugas, trindamasis pakaušį.— 
Velniškai įdomu! Bet, man regis, būtų daug suprantamiau, jeigu 
tu man šį smūgį parodytum su kuo nors kitu. Tai kažkas pana- 
šaus į Žemės drebėjimą ir parako statinės sprogimą. 

Jo mokytojas niūriai nusišypsojo. 

— Kito būdo išmokti nėra,— tarė įis.— O dabar — trijų minu- 
čių kova iš artimos distancijos, ir rytinė pamoka baigta. 

Tuo metu, kai studentų būste vyko ši scena, Hau gatve ne-. 
skubėdamas, žvalgydamasis į namų numerius, ėjo apkūnus mažo 
ūgio pagyvenęs džentelmenas. Jis panėšėjo į pilvotą džino butelį, 
bet mėsingame, raudoname jo veide spindėjo skvarbios, protin- 
gos akys, kuriose galėjai pastebėti žybsint linksmas amžino ber- 
čios Žandenos, ir žingsniavo jis ramia eigastimi Žmogaus, paten- 
kinto ir savimi, ir visais aplinkiniais. 

Jis sustojo prie tryliktuoju numeriu pažymėto namo ir metali- 
niu lazdelės bumbulu garsiai pabeldė į duris. 

— Ponia Maktaviš? — paklausė jis prakaulią rūstaus veido 
moteriškę, atidariusią jam duris. 

— Taip, tai aš, sere. 

— Jei neklystu, ponas Dimsdeilas gyvena pas jus? 

— Trečias aukštas, sere. 

— Ar jis namie? 

Moteris įsmeigė į jį nepatiklų žvilgsnį. 

— Ar jūs atnešėte sąskaitą? — paklausė ji. 

— Kokią sąskaitą, mano mieloji? Ne, ne, nieko panašaus. Esu 

daktaras Dimsdeilas, šito bernužėlio tėvas. Atvažiavau čia iš 
Londono pasimatyti su juo. Tikiuosi, jis per daug nepervargsta 
studijuodamas? | 

Moters veidu nuslydo šypsena. 

— Kaip ir ne, sere,— atsakė ji. 

— Ko gero, man vertėjo ateiti vėliau,— tarė svečias, plačiai 
pražergtomis storomis kojomis stovėdamas ant kilimėlio prie 
durų.— Gaila jį trukdyti. Juk rytais jis kaip tik mokosi. 

— Na, čia tai jau jūs be reikalo, sere. 

— Na, gerai! Trečias aukštas, sakote? Jis nelaukia manęs taip 
anksti. Teks atitraukti brangųjį berniuką nuo darbo. 

Šeimininkė vis dar stovėjo prieškambaryje ir klausėsi. Sto- 
ruliukas sunkiai užlipo į antrą aukštą ir stabtelėjo laiptų aikš- 
telėje. 

— Dieve mano! — sumurmėjo jis.— Kažkas čia dulkina kili- 
mus. Ir kaip vargšas Tomas šitokiam triukšme gali mokytis? 

Jam užkopus į aikštelę tarp antro ir trečio aukštų, triukšmas 
dar labiau sustiprėjo. 

— Turbūt čia kažkas duoda šokių pamokas, — nutarė daktaras. 

Tačiau kai jis pasiekė sūnaus duris, abejonės dėl šių garsų 
šaltinio visiškai išsisklaidė. Iš už durų sklido kojų trepsėjimas 
ir brūžavimas, sykiais buvo girdėti šnypštimas, tarsi kas būtų vis 
traukęs orą pro sučiauptas lūpas, tarpais pasigirsdavo duslus 
trinkčiojimas, lyg kas būtų daužęs galvą į maišą vilnos. ,. 

— Epilepsijos priepuolis! — išgąstingai šūktelėjo daktaras ir, 
pasukęs durų rankeną, įgriuvo į kambarį. 

Vieno greitosiomis mesto žvilgsnio pakako: kažkoks ten iš- 
protėjėlis kūlė kumščiais jo Tomą. Daktaras puolė prie pamišėlio, 
griebė jį už pilvo, parbloškė ant grindų ir atsisėdo jam ant krū- 
tinės. 

— Dabar surišk jam rankas, — neslėpdamas pasitenkinimo, pa- 
liepė daktaras, visu savo svoriu užguldamas besiraitantį kūną. 


VI SKYRIUS 


REKTORIAUS RINKIMAI 
Praėjo nemažai laiko, kol sūnus, dusdamas iš juoko, pagaliau 
išaiškino karingajam daktarui, kad jis oriai sau sėdi apžergęs 
ne kokį ten šėlstantį pamišėlį, o visai nepavojingą ir nekaltą 

visuomenės narį. Kai daktaras galiausiai suprato, kas čia vyksta, 
jis tuoj pat išlaisvino savo kalinį ir puolė be galo atsiprašinėti. 

— Garavėjau, tai mano tėtis,— tarė Dimsdeilas.— Aš nelau- 
kiau jo taip anksti. | 

— Tūkstantį kartų atsiprašau, sere. Vis per tą mano trumpa- 
regystę, mat nespėjau užsidėti akinių. Man pasirodė, kad čia 
vyksta pavojingos grumtynės. 

— Ak, pamirškite tai, sere,— kuo geraširdiškiausiai atsakė 
Garavėjus. | 

— O tu, Tomai, tu, nenaudėli, tai šitaip tu rytais mokaisi? 
Aš maniau rasiąs jį užgulusį knygas. Aš netgi pasakiau tavo 
šeimininkei, kaip man nepatogu atitraukti tave nuo darbo. Juk, 
jei neklystu, po kelių savaičių tu laikysi pirmą specialybės eg- 
zaminą. 

— Viskas bus gerai, tėti — romiai atsakė sūnus.— Mes su 
Garavėjumi paprastai prieš dienos darbus kiek pasimankštiname. 
Sėskitės krėslan ir surūkykite papirosą. 

Daktaro akys užkliuvo už medicinos knygų virš židinio bei 
kaukolės, ir bloga jo nuotaika išsisklaidė. 

— Kaip matau, pas tave viskas po ranka,— tarė jis. 

— Taip, tėti, viskas kaip reikiant. 

— Šitie kaulai man kelia senus prisiminimus. Aš, žinoma, 
užleidau anatomiją, bet manau, kad dar galiu su tavimi pasiga-. 
lynėti. Na, na, pažiūrėsime. Išvardyk man pleištakaulio angas ir 
pasakyk, kas per jas eina. Na? 

— Einu! — kiek gerklė neša sušuko sūnus.— Einu! — Ir kaip- 
mat išgaravo už durų. 

— Aš nieko negirdėjau,— tarė daktaras. 

— Nejaugi, sere? — atsiliepė Garavėjus, greitai užsisagsty- 
damas durtinį.— Man regis, girdėjau kažkokį triukšiną. 

— Jūs studijuojate sykiu su mano sūnumi, ar ne? 

— Taip, sere. 

— Tai gal jūs man pasakytumėte, kas eina per pleištakaulio 
angas? 

— Taip, taip, žinoma, sere. Na, pirmiausia... Tuojau, Tomai, 
tuojau! Atleiskite, sere. Jis mane šaukia.— Ir Garavėjus dingo 
taip greitai kaip ir jo draugas. 

Likęs vienas, daktaras rūkė savo papirosą ir susirūpinęs mąs- 
tė, jog „silpsta klausa. 

Netrukus abi studentai kiek susisarmatiję grįžo ir iškart lei- 
dosi į ilgus apmąstymus apie orą, kalbėjo apie miesto naujienas, 
apie universitetą,— apie ką tik nori, tik ne pleištakaulį. 

— Jeigu jūs, tėte, norite susipažinti su universiteto gyveni- 
mu,— tarė Tomas,— tai atvažiavote kaip tik pačiu laiku. Šian- 
dien mes renkame mūsų naująjį rektorių. Mudu su Garavėjumi 
viską jums parodysime. 

— Taip, aš visada troškau ką nors panašaus pamatyti,— at- 
sakė tėvas.— Aš juk, pone Garavėjau, mokiausi senoviškai ir uni- 
versiteto lankyti neteko. 

— Nejaugi, sere? 
žiau už bendriją jaunų žmonių, siekiančių mokslo ir su užside- 
gimu lenktyniaujančių, kuris stropesnis. Na, žinoma, aš pripa- 
žįstu, kad reikia jiems ir pasilinksminti. Aš matau, kaip jie vaikš- 
to po senovinius savo garbingojo universiteto kiemelius, o lais- 
valaikiu aptaria įvairias fiziologijos teorijas ar naujausius far- 
makopėjos papildymus. 

Kldusydamasis šios kalbos, Garavėjus kurį laiką stengėsi at- 
rodyti deramai rimtas, bet, išgirdus paskutinį sakinį, staiga jį 
pagavo dusulys, ir jis vėl žaibo greičiu dingo už durų. 

— Tavo draugui, ko gero, pasirodė juokinga,— romiai tarė 
daktaras Dimsdeilas. 

— Taip, jau toks jis yra,— atsakė sūnus,— ir broliai jo visi 
tokie pat. Bet aš dar nespėjau jums, tėti, pasakyti, koks aš lai- 
mingas jus matydamas. 

— O aš — tave, mano mielasis berniuk. Tavo motina ir Keitė 
atvažiuos vakariniu traukiniu. Aš jau užsakiau numerį viešbu- 
tyje. 

— Keitė Harston! Kai paskutinįsyk mačiau ją prieš šešerius 
metus, tai buvo tylutėlė mergytė ilgais kaštoniniais plaukais. 
Atrodė, kad ji žada tapti dailute mergina. 

— Na, tai ji taip ir padarė. Beje, galėsi tuo įsitikinti pats. 
Ji gyvena pas savo globėją Džoną Gerdlstoną, komersantą, pre- 
kiaujantį su Afrika. Bet mes — vieninteliai jos giminaičiai. Jos 
tėvas buvo mano antros eilės pusbrolis. Dabar ji dažnai lankosi 
pas mus Filimor Gardense, kai tik išleidžia globėjas. O jam la- 
biau patinka, kad ji būtų namie, ir aš nekaltinu jo — juk ji tarsi 
saulės spindulėlis. Jis verčiau būtų sutikęs ištraukti visus savo 
dantis negu leisti jai vykti su mumis čia. Bet aš tolei spyriausi, 

kol visai jį nukamavau. Taip, taip, tiesiog nukamavau.— Storulis 
daktaras šyptelėjo prisiminęs savo pergalę ir ištiesė kojas arčiau 
ugnies. 

— Egzaminai neleis man pabūti su jumis tiek, kiek norėtųsi. 

— Tikra tiesa, mano berniuk, niekam nevalia atitraukti tavęs 
nuo mokslų. 

— Beje, nelabai aš ir būgštauju. Ir džiugu, kad jos atva- 
žiuoja dabar, nes kitą trečiadienį įvyks tarptautinės regbio rung- 
tynės. Mudu su Garavėjumi esame Škotijos komandos saugai. 
Jūs visi būtinai turite pamatyti mūsų Žaidimą. 

— Stai ką aš tau pasakysiu, Dimsdeilai,— tarė Garavėjus, 
pasirodydamas duryse,— jeigu nepasiskubinsime, tai iš viso ne- 
spėsime į rinkimus, juk jau beveik dvylika. 

— Aš visiškai pasirengęs! — šūktelėjo daktaras Dimsdeilas, 
pašokdamas ant kojų ir užsisegiodamas durtinį. 

— Na, tai eime,— tarė sūnus, ir, pasiėmę skrybėles bei laz- 
deles, jie skubiai nulipo laiptais ir išėjo į gatvę. 

Rektoriaus rinkimai — tai specifinis škotiškas paprotys. Kad 
ir koks jis pasirodytų nešališkam žiūrovui, patys studentai šią 
ceremoniją laiko nepaprastai iškilmingų ir svarbiu įvykiu, nuo 
kurio gali priklausyti daug kas. Klausantis besivaržančių ora- 
torių kalbų ir šūkių, galima pamanyti, kad nuo to, kuris kandi+ 
datas bus išrinktas, priklausys konstitucijos neliečiamumas ir 
pačios Britų imperijos egzistavimas. Paprastai kandidatais iške- 
liama po vieną žymų konservatorių ir liberalų partijos veikėją 
ir paskiriama rinkimų diena. Balsavimo teisę turi tik studentai, 
o profesoriai rinkimuose nedalyvauja. Niekada netrūksta kandi- 
datų, trokštančių užimti šį garbingą postą, tuo labiau kad su 
juo susijusios tik nominalios pareigos. Retkarčiais iškeliama ko- 
kio nors žymaus rašytojo ar mokslininko kandidatūra, bet pa- 
prastai rinkimai turi politinį pobūdį ir organizuojami taip, lyg 
vyktų tikri parlamento rinkimai. 

Jau keletas mėnesių prieš tą didžią dieną pradedama aktyviai 
jai rengtis. Posėdžiauja slapti komitetai, suformuluojamos tai- 
syklės, o mitrūs agentai iššniukštinėja visus, kurių pažiūros dar 
neaiškios ir kuriuos galima politiškai agituoti. Tada įvyksta 
prašmatni Studentų liberalų asociacijos sueiga, kurios didybė 
tuoj pat nublanksta prieš Studentų konservatorių bendrijos ban- 
ketą. Dabar jau pats rinkimų kampanijos įkarštis. Prie universi- 
teto vartų iškabinamos didžiulės lentos, ir ant jų lipinamos kan- 

džios satyros. prieš kurį nors kandidatą, pajuokiamos dainelės, 
jų kalbų ištraukos ir ryškios karikatūros. Informuoti asmenys, 
vaizduojantys gerai nujaučią, kaip tvinksi universiteto pulsas, 
vaikštinėja sau su reikšminga veido mina ir nešykšti užuominų, 
kuris gi kandidatas turėtų surinkti daugiau balsų. Kai kurie netgi 
nurodo tai visiškai tiksliai. Kiti linguoja galvas ir miglotai pa- 
reiškia, jog išrinkti tegalima arba vieną, arba kitą. Savaitė po 
savaitės jaudulys vis auga ir rinkimų dieną pasiekia kulminaciją. 

Nei daktarui Dimsdeilui, nei kam kitam iš atvykėlių nebūtų 
tądien reikėję klausti kelio į universitetą, nes klyksmai ir riks- 
mai, sklindą iš šių paprastai tokių solidžių. rūmų, buvo girdėti 
nuo Princo gatvės iki pat Niuingtono. Priešais vartus grūdosi 
gausi minia miestiečių, kurie pro pinučius žvilgčiojo į didįjį kie- 
mą ir patyrė nemenką malonumą stebėdami linksmas jaunimo 
išdaigas. Taikingesnių polinkių studentai liko stovėti po arka ir 
iškart prasiskyrė praleisdami ką tik atėjusius Garavėjų ir Dims- 
deilą. Mat šiuos pagarsėjusius atletus draugai gerbė kur kas 
labiau nei tuos, kurie skynė mokslo laurus. 

Erdvus kvadrato formos kiemas ir visos jį supusios terasos 
bei balkonai buvo kimšte prikimšti susijaudinusių studentų. Čia 
susirinko visi trys su trupučiu tūkstančio į sąrašus įtrauktų uni- 
versiteto rinkėjų, bet jų keliamas triukšmas būtų padaręs garbę 
ir devynių tūkstančių miniai. Žmonių jūra be perstojo stumdėsi 
ir bangavo. Kartkarčiais koks nors oratorius užsiropšdavo savo 
draugams ant pečių, bet visuotinis judėjimas kaipmat suardy- 
davo šią nepatvarią tribūną, ir jis lėkdavo žemyn, o kur nors 
liautojas. Pakakdavo tik ištarti vieno iš kandidatų pavardę, ir 
pasigirsdavo susižavėjimo kupinas staugimas, kurį nustelbdavo 
ne ką mažiau kurtinantys protesto riksmai. Laimingieji, įsitaisę 
balkonuose, svaidė į minią apačioje visokiausius daiktus — Žir- 
nius, kiaušinius ir bulves, miltų ir sieros maišelius. Tie, į kuriuos 
pataikydavo šitokie šoviniai, skolingi nelikdavo, jeigu tik jiems 
pavykdavo išsigauti į laisvę ir kaip reikiant užsimoti. Daktaro 
svajonės pamatyti čia akademinę ramybę ir mokslingus orių 
studentų pokalbius, stebint šitokį šėlsmą, išsisklaidė kaip dūmas. 
Ir vis dėlto, nepaisydamas savo penkių dešimčių metų, jis kva- 
tojosi kaip berniūkštis iš drąsių jaunųjų politikų išdaigų bei 
įvertindamas nuostolius, kuriuos patyrė jų apsiaustai ir durtiniai, 
iš balkonų krintant keistajai krušai. 

Pati tirščiausia ir triukšmingiausia minia susibūrė prie audi- 
torijos, kur tuo metu skaičiavo balsus. 

Rinkimų rezultatai turėjo būti paskelbti pirmą valandą, ir 
bokšto laikrodžio didžiajai rodyklei artinantis prie skaičiaus „dvy- 
lika“, kieme įsivyravo įtempta tyla. Dusliai išmušė kurantai, du- 
rys atsilapojo, ir būrelis studentų. metėsi į minią, o aplink juos 
iškart užvirė gyvas verpetas. Jo centre vyko įnirtinga kova, ir 
visa šita masė stumdėsi pirmyn atgal. Minutėlę kitą jaudulio 
apimti kariūnai grūmėsi nelabai suvokdami dėl ko. Tada virš 
triukšmadarių iškilo kraštas didelio plakato, kuriame galėjai per- 
skaityti žodį „liberalai“, užrašytą didžiulėmis raidėmis; vis dėlto 
pakelti plakatą aukščiau nepavyko, jis pradingo minioje, ir užvirė 
dar smarkesnis mūšis. Paskui plakatas vėl iškilo virš besigru- 
miančiųjų, tik šįsyk kitas jo kraštas, ant kurio buvo žodis „,dau- 
guma“, ir vėl akimirksniu išnyko. Bet ir šių dviejų Žodžių pakako 
suprasti, kas laimėjo, ir virš kiemo nugriaudėjo pergalės šūks- 
mai, į orą skriejo skrybėlės, tratėjo lazdelės ir lazdos. Tuo tarpu 
grumtynės apie plakatą plito toliau, mat į pagalbą besigalynė- 
jantiems puolė vis naujos pajėgos. Kažkoks gigantiško ūgio libe- 
ralas, sugriebęs plakatą, pakėlė jį kiek tik įgali aukščiau, ir visi 
kieme suspėjo perskaityti: 

Bet džiūgauti jam teko neilgai. Per galvą gavęs lazda, kaž- 
kam pakišus koją, kartu su plakatu jis žnektelėjo ant Žemės. Vis 
dėlto nugalėtojams pavyko nusigauti į tolimąjį kiemo kraštą, 
kur, kaip žino kiekvienas edinburgietis, visu ūgiu stovi statula 
sero Deivido Brusterio, nuo pjedestalo žvelgiančio į savo taip 
numylėtą mokslingumo tvirtovę. Kažkoks įžūlus radikalas užsi- 
keberiojo ant pjedestalo ir užkabino nelemtąjį plakatą ant imar- 
murinių garbiojo profesoriaus rankų. Ir čia šlovingasis kalei- 
doskopo išradėjas, šitokiu būdu įtrauktas į politinę kovą, tapo 
smarkių kautynių centru: nugalėtieji dėjo visas pastangas. su- 
naikinti jų priešininkų pergalės simbolį, o pastarieji su ne ką 
mažesne narsa stengėsi atremti atakas. Mūšis buvo pačiame 
įkarštyje, kai Dimsdeilas susiprato būsiant geriau išvesti iš čia 
savo tėvą, mat sunku buvo nuspėti, kur link pakryps įvykiai. 

— Gotai, barbarai! — šūkaliojo storulis daktaras, jiems einant 
Bridžisu.— O aš dar tikėjausi pamatysiąs čia nesudrumsčiamos 
ramybės ir mokslo šventovę. 

— Jie juk ne visada tokie, sere,— kaltai tarė sūnus.— Šian- 
dien jie, žinoma, pernelyg jau įsišėlo. 

— Pernelyg jau įsišėlo! — pakartojo daktaras.— Na ir šelmis 
gi tu, Tomai! O nebūtų manęs čionai, greičiausiai būtum buvęs 
pirmas iš vadeivų! 

Jis nukreipė žvilgsnį nuo sūnaus į jo draugą ir iš jų abiejų 
veidų suprato pataikęs kaip pirštu į akį. Ir čia jis pratrūko taip 
garsiai kvatotis, kad jaunieji jo palydovai, sekundę sutrikę, pasi- 
skubino jam pritarti. 


VII SKYRIUS 


ANGLIJA PRIES šSKOTIJĄ 


Rektoriaus rinkimai atėjo ir praėjo, o jiems įkandin įvyko kitas 
ne mažiau reikšmingas įvykis. Išaušo diena, kai turėjo susitikti 
Anglijos ir Skotijos regbio komandos. 

Oras buvo toks, kad geresnio tiesiog negalėjai tikėtis. Saulė 
išsklaidė rytmečio rūką, ir dabar paskutiniai jo lopinėliai it pūke- 
liai plaukė virš niūrių Edinburgo pilies sienų ir paslaptingu vai- 
niku apjuosė nebaigtas Kolton Hilo nacionalinio paminklo ko- 
lonas. Prie Princo gatvės, slėnyje tarp senamiesčio ir naujamies- 
čio, prigludę dideli sodai buvo užlieti pavasario žalumos, o jų 
fontanų čiurkšlės linksmai tviskėjo saulės spinduliuose. Šitie 
tvarkingi, su daugybe takelių sodai nepaprastai kontrastavo su 
rūsčiais fasadais niūrių senovinių namų, stovėjusių kitoje sodų 
pusėje, bei didybe už jų esančios kalvos, kuri, tarsi šuoliui pasi- 
rengusi liūtė, dieną ir naktį budi virš senosios Škotijos karalių 
sostinės. Visą pasaulį apvažiavę keliauninkai negalėtų pasakyti 
regėję nuostabesnę panoramą. 

Bent jau tokia buvo nuomonė trijulės keliauninkų, kurie šįryt 
patogiai įsitaisė prie „„Rojalio“ viešbučio lango ir mėgavosi žalia 
lyguma bei pilkomis istorija dvelkiančiomis platybėmis. Vienas 
iš jų mums jau pažįstamas — tai apkūnusis džentelmenas rau- 
donskruosčiu veidu ir tamsiomis akimis, su languotomis kelnė- 

mis ir šviesia liemene, kurią puošė sunki laikrodžio grandinėlė. 
Plačiai išskėtęs kojas, rankas susikišęs į kišenes, jis žvelgė į prie- 
šais plytintį vaizdą su tuo kritiškai atlaidžiu pritarimu, su kokiu 
daug keliavęs anglas paprastai žiūri į gamtos kūrinius. Greta 
jo stovėjo jaunutė mergina, apsirengusi jos figūrai siūta kelio- 
nine suknute su kukliu odiniu diržu, sniego baltumo apykaklaite 
ir tokiais pat rankogaliais. Jos mielas veidelis buvo nukaitęs iš 
jaudulio, ji žiūrėjo į puikųjį peizažą su nuostaba ir susižavėjimu, 
ir jos žvilgsnyje nesijautė nė lašo kritiškumo. Lango nišoje, pin- 
tame krėsle, sėdėjo pagyvenusi dama romiu veidu ir meiliai ste- 
bėjo greitai besikeičiančias guvaus merginos veido išraiškas. 

— Ak, dėde Džordžai! — sušuko toji. — Kaip nuostabu! Aš vis 
dar negaliu patikėti, kad mes laisvi. Aš netgi baiminuosi, kad 
tai tiesiog sapnas; štai pabusiu, ir teks pilstyti kavą Ezrai Gerdl- 
stonui arba klausytis, kaip ponas Gerdlstonas skaito ryto metui 
skirtas ištraukas iš Šventojo Rašto. 

Dama motiniškai švelniai paglostė merginai ranką. 

— Negalvok apie tai, — maloniai tarė ji. 

— Taip, taip, negalvok apie tai,— pritarė daktaras.— Mano 
žmona visiškai teisi, — nereikia apie tai galvoti. Betgi gavau aš 
gerokai pasikamuoti, kol prikalbėjau tavo globėją! Ko gero, iš 
nevilties būčiau numojęs ranka — taip, taip! — jeigu nebūčiau ži- 
nojęs, kaip tu trokšti važiuoti. 

— Ir jūs, ir teta tokie man geri! — nuoširdžiai dėkinga sušuko 
mergina. 

— Na, na, Keitel.. O beje, Gerdlstonas visiškai teisus. Jei 
gyventum pas mus, aš tavęs niekur neleisčiau, patikėk manim. 
Teisybė, Matilda? 

— Taip, mes jos niekur neleistume, Džordžai. 

— Juk mudu abu — baisūs tironai, ar ne, Matilda? 

— Taip, Džordžai. 

— Ko gero, esu prasta pagalbininkė namų ūkyje,— tarė Kei- 
tė.— Juk buvau dar per jauna tvarkyti vargšo tėčio namus. O po- 
nas Gerdlstonas, suprantama, turi ekonomę. Kiekvieną dieną po 
pietų aš jam skaitau „Fainenšl nius“ ir jau šiek tiek nusimanau 
apie akcijas bei šituos Amerikos geležinkelius, kurių vertė am- 
žinai tai kyla, tai krinta. Praeitą savaitę vienas iš jų subankru- 
tavo, ir Ezra, tai išgirdęs, nusikeikė, o ponas Gerdlstonas pasakė, 
kad ką Dievas myli, tam ir kryželį siunčia. Tik, man regis, ir jam 

ne visai patiko tokia Dievo bausmė. Betgi kaip čia puiku! Lyg 
būčiau atsidūrusi kitame pasaulyje. 

Prie lango stovėjusi mergina buvo labai daili, jos aukšta, 
liauna, gracinga figūra dvelkė bundančiu moteriškumu. Mergi- 
nos veidą greičiau galėjai pasakyti esant mielą nei gražų, tačiau 
dailininkas būtų buvęs tiesiog sužavėtas jos apskritame smakre 
slypinčios jėgos bei nepaprastai išraiškingų veido bruožų. Tam- 
siai kaštoniniai plaukai suspindėdavo bronza, kai tik jų prisilies- 
davo saulės spindulys; jie krito ant pečių tokiomis vešliomis 
bangomis, kurios liudijo ją esant stiprios prigimties. Mėlynos 
merginos akys spindėjo gyvenimo džiaugsmu, o kiek retrousse * 
nosytė ir jusli besišypsanti burna rodė ją turint švelnaus humoro 
gyslelę. Visa ji nuo pat žvalaus veiduko iki dailaus mažo batelio, 
kyšančio iš po kuklaus juodo sijono, buvo žavinga. Taip manė 
praeiviai, atsitiktinai žvilgtelėję į didelį viešbučio langą, taip 
pamanė ir jaunasis džentelmenas, kuris ką tik privažiavo prie 
viešbučio, o dabar užlėkė laiptais ir įpuolė į kambarį. Ilgas pū- 
kuotas apsiaustas siekė jam kulkšnis, o aksominė, sidabru siuvi- 
nėta kepuraitė buvo nerūpestingai nusmaukta ant tvirto garba- 
noto pakaušio. 

— Štai ir jis! — džiugiai tarė motina. 

— Sveika, mieloji mama! — sušuko Tomas, pasilenkdamas ir 
bučiuodamas ją.— Sveikas, tėte! Labas rytas, pussesere Keite! 
Jūs visi turite važiuoti į rungtynes ir palinkėti mums sėkmės. 
Kaip puiku, kad nors diena pasitaikė šilta. Žiūrovai nelabai mėgs- 
ta, kai pučia rytys. Ką jūs manote apie šias rungtynes, tėti? 

— Aš manau, kad tu — jaunas renegatas, einantis prieš savo 
prigimtį, jei ketini Žaisti prieš savo tėvynę,— pareiškė nepalen- 
kiamasis daktaras. 

— Ką jūs, tėti! Aš juk gimiau Škotijoje ir žaidžiu Škotijos 
klube. Man regis, to pakanka. 

— Tokiu atveju aš tikiuosi, kad jūs pralaimėsite,— atsakė 
tėvas. 

— O! Sitai visai galimas daiktas. Atkinsonas iš „Vakarų Ško- 
tijos“ išsisuko koją, ir gynėju mums teks paimtį, Blerą, o jis kur 
kas prastesnis. Kad laimės anglai, šįryt buvo Iažinamasi keturių 
su penkiais santykiu. Sako, tarptautinėms rungtynėms jie dar 
niekada nėra surinkę tokios stiprios komandos. Aš liepiau veži- 
kui palaukti. Taigi, kai tik susiruošite, galime vykti. 


* Riesta (pranc,). 

Būsimos rungtynės domino ne tik studentus. Jaudulys buvo 
apėmęs visą Edinburgą. Regbis buvo ir yra nacionalinis Škotijos 
žaidimas, nors žmonės, nelinkę į tokius audringus fizinius pra- 
timus, pirmenybę teikia goliui. Stiprių ir užsigrūdinusių žmonių 
skoniui nieko nėra mieliau kaip šis sudėtingas žaidimas, kai pen- 
kiolika vyrų jėga, greičiu, ištverme ir kitomis panašiomis savy- 
bėmis galynėjasi su penkiolika savo varžovų. Vis dėlto talento ir 
gudrumo čia nepakanka. Per visas rungtynes vyksta įnirtingiau- 
sia kova dėl kamuolio. Jį galima atmušti ranka ar koja, galima 
jį nešti, — trumpiau sakant, geri visi būdai, kad tik kamuolys 
kirstų varžovų vartų liniją. Geras žaidėjas stengiasi sugriebti jį 
ir prasiveržti pro priešininkų eiles. Plačiapetis milžinas savo 
svoriu gali palaužti bet kokį pasipriešinimą. Pergalę švenčia 
patys atkakliausi ir ištvermingiausi. 

Net ir vietinių klubų rungtynės sukelia Edinburge didelį susi- 
domėjimą, ir į jas susirenka daugybė žiūrovų. Tai ką jau kalbėti 
apie tą dieną, kai Škotijos jaunimo žiedas turėjo. susikauti su 
geriausiais krašto, plytinčio į pietus nuo Tvido, žaidėjais. Tūks- 
tantinės minios užkimšo visus kelius, einančius į Reiberno aikštę, 
kur turėjo įvykti rungtynės, tad Dimsdeilų ekipažas buvo pri- 
verstas stumtis į priekį tik žingine, nepaisant rūsčių užkeikimų 
vežiko, kuris, kaip tikras patriotas, suvokė savo atsakomybės mas- 
tą — juk vežė Skotijos komandos narį ir privalėjo jį laiku pri- 
statyti į vietą. Daug kas minioje pažino jaunuolį, mojo įam ranka 
ar drąsinamai šūkčiojo. Greitai panelė Keitė Harston ir netgi 
daktaras užsidegė tuo pačiu susidomėjimu bei jauduliu, kuris 
spindėjo visų aplinkinių veiduose. Atrodo, vienas Tomas liko 
abejingas visuotiniam entuziazmui ir atsidėjęs aiškino žaidimo 
taisykles savo žaviajai palydovei, kuri šioje srityje buvo tiesiog 
stulbinamai neišprususi. 

— Kaip matote,— kalbėjo jis,— iš kiekvienos pusės žaidžia 
po penkiolika žmonių. Bet, suprantama, visa komanda negali 
žaisti krūvoje: juk, jei priešininkui pasisektų prasiveržti su ka- 
muoliu į priekį, ji, taip sakant, liktų be jokio rezervo. Todėl Ško- 
tijoje vienoje krūvoje paprastai žaidžia tik dešimt žmonių. Pa- 
renkami patys sunkiausi, stipriausi ir ištvermingiausi. Vadinami 
jie puolėjais ir turi visada būti greta kamuolio, sekioti visur 
paskui jį nesustodami ir be atilsio. Prieš juos varžovai, supran- 
tama, išstato savo puolėjus. Be puolėjų, yra dar du kraštiniai, 
kurie turi būti labai judrūs, apsukrūs, greiti. Jie niekada nesikiša 

į pačią maišalynę, o laikosi puolėjams iš paskos. Jeigu kamuolys 
išsprūstų iš krūvos, jie turi iškart jį sučiupti ir pulti pirmyn. 
Būdami greiti, jie gali nunešti kamuolį labai toli, kol juos prisi- 
vys, nutvers, kaip mes tai vadiname. Be to, jie turi sergėti priešo 
kraštinius ir nutverti juos, jeigu tiems pavyktų sugriebti kamuolį. 
Už kraštinių stovi du saugai. Vienas iš jų būsiu aš. Jie taip pat 
turi būti greiti ir sugebėti pačiupti kamuolį — tai iš esmės ir yra 
jų pareiga, nes greitas varžovas neretai aplenkia kraštinius, ir ta- 
da jį sustabdyti turi saugai. Už saugų stovi vienas žmogus — gy- 
nėjas. Jis — paskutinė viltis, kai kiti jau nieko nebegali. Gynėjo 
pareiga — stipriai ir tiksliai mušti kamuolį, kad nukreiptų jį kuo 
toliau nuo vartų. Betgi jūs nesiklausote? 

— Ne, ne, klausausi,— atsakė Keitė. 

Tiesą sakant, didžiulė minia ir neįprasta aplinka taip patrau- 
kė jos dėmesį, kad palydovo paskaita nuėjo veltui. 

— Na, niekis, prasidės žaidimas, ir jūs greitai pati viską per- 
prasite,— linksmai tarė studentas.— Stai ir atvykome. 

Sulig šiais žodžiais ekipažas pro plačius vartus įriedėjo į erd- 
vią pievą; joje stovėjo didelis paviljonas, priešais kurį buvo ma- 
tyti aptverta dviejų šimtų jardų ilgio ir šimto jardų pločio aikštė 
su vartais abiejuose galuose. Ji buvo paženklinta margomis vė- 
liavėlėmis, o iš visų pusių, užgulę barjerą, grūdosi Žmonės, su- 
stoję kokiomis dvidešimčia trisdešimčia eilių; visos kalvelės, visos 
patogios pakilumėlės taip pat buvo nustotos žiūrovų, kurių, pa- 
čiais kukliausiais skaičiavimais, buvo ne mažiau kaip penkiolika 
tūkstančių. Kiek atokiau stovėjo puskarietės ir karietos, ten ir 
pasuko Dimsdeilų ekipažas, tuo tarpu Tomas, spausdamas ran- 
kose krepšį, nuskubėjo į paviljoną persirengti. 

Ir pačiu laiku! Vos tik ekipažas spėjo atsistoti į eilę greta 
kitų, virš galvų nuvilnijo kurtinantis staugimas, o paskui dar ir 
dar vienas. Tai žiūrovai sveikino aikštėje pasirodžiusius anglų 
žaidėjus. Jie buvo apsivilkę trumpomis, plačiomis kelnėmis ir 
marškinėliais su išsiūta ant krūtinės raudona rože — visame pa- 
saulyje nerastum kitų tokių šaunuolių. Aukšti, plačiapečiai, liek- 
ni, vikrūs kaip katinai ir tvirti kaip jauni jautukai jie, be abejo- 
nės, buvo derami varžovai. Komandoje buvo geriausi universiteto 
ir Londono klubų bei šiaurinių grafysčių Žaidėjai. Bet kurio jų 
vardas daug ką sakė kiekvienam regbio mėgėjui. Stai aukštas, 
ilgakojis Evansas, neprilygstamasis saugas, kurio rankos smūgis, 
kalbama, neturi sau lygaus. Štai Buleris, puikusis Kembridžo kraš- 

tinis, sveriantis ne daugiau kaip šešiasdešimt penkis kilogra- 
mus, bet lankstus ir judrus kaip ungurys; neprastesnis ir Džekso- 
nas, antrasis kraštinis,— paties jo nesugausi, bet į varžovą jis 
kaip koks buldogas įsikibs. Štai tasai šviesiaplaukis — tai Kaul- 
sas, garsusis puolėjas, o greta stovi dešimt jo vertų draugų, pa- 
sirengusių pulti paskui jį į smarkų mūšį. | 

Taip, tai buvo grėsminga komanda. Rytą už jos pergalę buvo 
lažinamasi penkių su keturiais santykiu, o dabar statoma suma 
nukrito iki penkių ir trijų. Anglai, nė kiek nesutrikę, kai į juos 
įsmeigė akis dešimtys tūkstančių žiūrovų, pradėjo mankštintis 
ir net žaisti „Aviną“, mat jų marškinėliai buvo ploni, o vėjas 
pūtė pagelus. 

Bet kurgi prapuolė jų varžovai? Lėtai slinko minutės, kupinos 
nekantraus laukimo, ir štai netoli paviljono vėl nuvilnijo, nusi- 
rito ilgomis žiūrovų eilėmis sveikinimo šūksmai, kurie susiliejo 
į galingą gausmą, kai škotai, peršokę per tvorelę, išbėgo į aikštę. 
Fizinio grožio vertintojams būtų buvę ne taip jau lengva atiduoti 
pirmenybę kuriai nors komandai. Šiauriečiai, ant kurių mėlynų 
marškinėlių buvo išsiūtas dagys, visi kaip vienas atrodė užsi- 
grūdinę galiūnai, ir kiekvienas svėrė dviem trim svarais daugiau 
už savo priešininką. Šie pastarieji buvo sudėti, ko gero, gal: ir 
proporcingiau ir, pasak nusimanančiųjų, buvo greitesni, bet pa- 
sitempę sunkiasvoriai škotų puolėjai atrodė kiek ištvermingesni. 
Beje, Škotijos komanda daugiausia ir vylėsi iš puolėjų. Tokie 
žaidėjai kaip Buleris, Evansas ir Džeksonas buvo nepaprastai 
tvirtas anglų komandos užnugaris. Tačiau iš anglų puolėjų nė 
vienas nei jėga, nei greičiu negalėjo prilygti Milarui, Votsui ar 
Grėjui. O Dimsdeilas ir Garavėjus, škotų saugai, bei kraštinis 
Tukis, kurio skaisčiai raudoni - plaukai tarsi oriilama visad su- 
liepsnodavo ten, kur užvirdavo pati smarkiausia kova, buvo Žžai- 
dėjai, kuriais šiauriečiai tiesiog didžiavosi. 

Teisę pasirinkti vartus gavo anglai. Jie nutarė žaisti taip, 
kad vėjas jiems pūstų į nugarą. Kiekviena smulkmena gali nu- 
sverti svarstyklių lėkštę, kai vyksta lygių varžovų kova. Evansas, 
kapitonas, padėjo kamuolį priešais save ant žemės, o kiti anglų 
žaidėjai, nenustygdami it skalikai ant pasaitėlio, išsirikiavo iš 
šonų. Priešais juos, už penkiasdešimties jardų, maždaug ten, kur 
turėtų nukristi kamuolys, stovėjo grėsminga mėlynai apsirengu- 
sių škotų virtinė. Suskambo varpas, per minią nuaidėjo susijau- 

dinimo klegesys. Evansas žengė porą žingsnių, ir geltonas ka- 
muolys lyg patrankos sviedinys nulėkė škotų link. 

Keletą sekundžių kamuolys ėjo iš rankų į rankas, bet štai 
iš žaidėjų krūvos išsiveržė Grėjus — didysis puolėjas, Glazgo 
viltis. Tvirtai suspaudęs kamuolį po pažastimi ir palenkęs galvą, 
jis skriejo kaip vėjas, o paskui jį petys petin bėgo kiti devyni 
puolėjai, pasirengę palaužti bet kokį pasipriešinimą, tuo tarpu 
penketas gynėjų, kiek atsilikdami nuo jų, pusračiu išsklido po 
aikštę. Čia Grėjus susidūrė su anglais, puolusiais prie kamuolio 
iškart, vos tik jų kapitonas spyrė į jį. Pirmasis anglų puolėjas 
šoko tiesiai ant Grėjaus, bet tas, nemažindamas greičio, pasuko 
į šoną, ir anglas prašovė pro šalį. Grėjui pavyko išsisukti ir 
antrojo varžovų gynėjo, bet trečiasis puolė jam tiesiai į kojas. 
Škotas kūliais nusirito ant Žemės ir iškart buvo sučiuptas. Bet 
kas iš to! Griūdamas jis suspėjo pasiųsti kamuolį atgal. Gordo- 
nas iš „Peislio“ sugavo įį ir nunešė pirmyn dar dešimt jardų; 
čia jį pasivijo ir pargriovė, bet jau irgi po to, kai buvo perdavęs 
kamuolį draugui, kuris narsiai atkovojo dar keletą žingsnių, kol 
ir jį partiesė ant žemės. Po šio puikaus perdavimo škotai atsi- 
kovojo teritoriją, kurią buvo laimėję anglai, smūgiuodami pirmie- 
ji, ir žiūrovai sustugo iš pasitenkinimo. 

Ir štai skiriamos vadinamosios grumtynės, arba susirėmimas. 
Argi esama dar kur nors kitos tautos, kuri rengtų štai tokias muš- 
tynes ir vadintų tai žaidimu? Dvidešimt jaunuolių, susikibę taip 
tvirtai, kad, tiesą sakant, jau nebegalima suprasti, kam priklauso 
visos šitos rankos ir kojos, įtempę raumenis, spaudžia ir stumdo 
viens kitą, betgi jėgos tai lygios, ir kūnų kūlys išlieka visiškai 
nejudamas. Jo centre chaotiškai tai iškyla, tai nusileidžia .kieno 
nors galva ar pečiai. Iš kraštų remiasi kojos, įtemptos kiek tik 
įmanoma, netgi įsiraususios į žemę, kad tvirčiau į ją įsispirtų. 
Atrodo, tarsi kojos visiškai atitrūko nuo jų savininkų, kurių gal- 
vos ir liemenys palaidoti to mėlėe * viduje. Spaudimas ten pa- 
siutiškai didelis, ir vis dėlto nei viena, nei kita pusė nenusileidžia 
nė per colį. Šalimais pasilenkę, įsirėmę delnais į kelius, stovi 
nesutrikdomai ramūs kraštiniai — jie nenuleidžia akių nuo dūs- 
tančių milžinų ir sykiu budriai seka vienas kitą. Tegul tik ka- 
muolys išsprūsta iš šūsnies kur nors netoliese vieno iš jų, ir tas, 
griebęs jį, suskubs nubėgti kokius dešimt jardų, kol besipešantys 

žaidėjai susivoks, kas atsitiko. Dar kiek tolėliau sustingo sau- 
gai — įsitempę, pasirengę kovai, o gynėjas vaikštinėja sau susi- 
kišęs rankas į kišenes ir nė truputėlio nesijaudina, mat jam pa- 
kaks laiko pasirengti, kol kamuolys praeis pro keturis puikius 
žaidėjus, esančius tarp jo ir grumtynių. 

Bet štai grumtynių kūlys susverdi atgal, paskui pirmyn. Viena 
pusė atsitraukė per colį, o kita per colį pasistūmėjo. Minia kaukia 
iš susižavėjimo: ,,Spauskit, škotai!“, ,,Nepasiduokit, anglai!“, ,„Ang- 
lija!“, „Škotija!“. 

Tokie šūksmai negali nesužadinti netgi pačių tyliausių šio 
pasaulio mirtingųjų padarų entuziazmo. Keitė Harston, išraudusi 
iš jaudulio ir pasitenkinimo, pašoko ant kojų. Ji visa širdimi už 
žaidėjus, kurių emblema — rožė, nors tarp jų priešininkų ir kau- 
nasi jos vaikystės dienų draugas. Daktaras buvo sužavėtas ne 
mažiau už kokį ten jaunuolį minioje, o vežikas tik mataruoja sau 
rankomis ir nepadoriai klykia. Pagaliau pradėjo atsiliepti dviejų 
svarų svorio skirtumas. Anglus pavyksta atstumti per visą jardą, 
o gal ir du. Iš baltų marškinėlių tirštėlynės išsprūsta mėlyn- 
marškinis žaidėjas. Jis prasiveržia pro visą Žaidėjų kupetą, bet 
kamuolys liko užpakaly, tad jis apibėga aplink ir visu svoriu 
užgriūva savo draugus. Paskutinis paspaudimas, šūsnis suskyla 
į dvi dalis, ir susidariusioje spragoje pasirodo grėsmingi Škoti- 
jos puolėjai su kamuoliu. Jų glaudi ialanga ištaškė anglus kairėn 
ir dešinėn. O kelią jiems pastoja vienut vienutėlis neaukštas jau- 
nuolis, ūgio ir svorio — kone berniukas. Argi jam sustabdyti šį 
veržių puolimą? Kamuolys vos keli jardai priešais pirmyn sku- 
bantį škotą, ir čia mažylis pašoka. Jis nugriebia kamuolį varžovui 
iš po pat nosies ir tokiu pat energingu judesiu išsineria iš besi- 
kabinančių į jį rankų. Dabar geriausias Kembridžo kraštinis 
parodys, ko vertas. Staugia įsijaudrinusi minia. Iš kairės ir de- 
šinės lekia didžiuliai škotų puolėjai, tiesdami rankas, klupdami 
ir puldami, o pačioje jų tirštėlynėje greitas ir veržlus lyg upėtakis 
bėga ramus nedidelio ūgio vaikinukas — štai jis prašoko pro vie- 
ną, aplenkė antrą, išsprūdo iš trečiojo ir ketvirtojo rankų. Bet 
čia jį sugriebė! Ne, ne! Jam pavyko aplenkti visus puolėjus ir 
dabar, išsiveržęs iš grūsties, jis švilpia neįtikėtinu greičiu. Jis 
išsilenkė vieno Škotijos kraštinio, aplenkė antrą. „Gerai sužaista, 
anglai!“ — rėkia minia. „Puikiai skuodi, Buleri!“, ,,Duok, Tuki!“, 
„Greičiau, Dimsdeilai!“, ,„Šaunuolis, Dimsdeilai! Gerai nutvėrei!“ 
Mažąjį kraštinį pagaliau pavyko sustabdyti. Tomas nenusileido 

jam greičiu ir, kai tas mėgino prasiveržti, sučiupo jį per liemenį 
ir pargriovė ant žemes. Riksmai tapo tiesiog kurtinantys, nes iš 
universiteto klubo aikštėje Žaidė tik du saugai, o studentų tarp 
žiūrovų buvo dauguma. 

Gerasis daktaras visas išraudo iš pasitenkinimo girdėdamas, 
kaip iš tūkstančių susižavėjusių koserių veržiasi pagyrimai jo 
sūnui. 

Žinovai neapsiriko: žaidimas vyko apylygiai. Per pirmąsias 
keturiasdešimt minučių kiekviena iš komandų, žūtbūtinai steng- 
damasi, iškart neutralizuodavo priešininko įgytą pranašumą. Jau 
ne kartą susipynęs žaidėjų kamuolys raičiojosi aikšte pirmyn 
atgal, bet visad ne daugiau kaip per trisdešimt jardų nuo centro. 
Nei vieniems, nei kitiems vartams dar nė sykio negrėsė rimtas 
pavojus. Nenumanūs žiūrovai niekaip negali suprasti, kodėl 1a- 
žybose anglų galimybės buvo vertinamos palankiau, bet infor- 
muotieji tvirtina. savo. Jie mano, kad antrame kėlinyje išryškės 
pietiečių greitis ir ištvermė ir šie taps viršesni už sunkiasvorius 
škotus. Tačiau baigusis pirmosioms keturiasdešimčiai minučių, 
prieš keičiantis vartais, kai skiriama trumpa pertraukėlė ir kai, 
braukdami murzinus veidus, škotai susirenka į glaudų būrelį 
aptarti žaidimo, jie visai neatrodo pavargę labiau už anglus. 

Bet štai prasideda antrasis kėlinys, kuris ir parodys, ar suge- 
ba šaltoji šiaurė išauginti tokius šaunuolius kaip tie, kurie gy- 
vena derlingesnėje . dirvoje, po šiltesniu dangumi. Zaidimas ir 
anksčiau buvo žūtbūtinis, o dabar tapo tiesiog nuožmus. Kiek- 
vienas abiejų komandų žaidėjas kovėsi taip, tarsi rungtynių baig- 
tis priklausytų nuo jo vieno. Vėl ir vėl Grėjus, Andersonas, Gor- 
donas ir grėsminga falanga susitaršiusių, uždususių škotų išsi- 
verždavo pirmyn, bet kiekvienąkart anglų kraštinis ir saugai, 
nors ir turėdami silpnesnius puolėjus, bet būdami greitesni, nu- 
nešdavo kamuolį į priešų teritorijos gilumą. Du ar tris kartus 
garsusis Evansas, kuris, pasak gandų, gali nuspirti kamuolį iki 
pat priešo vartų beveik iš kiekvienos aikštės vietos, buvo nugrie- 
bęs kamuolį, bet, nespėjus jam kaip reikiant užsimoti, jį sučiup- 
davo kas nors iš varžovų. Ir štai pagaliau atėjo jo šlovės minutė. 
Kamuolys išriedėjo iš žaidėjų kūlio tiesiai Buleriui į rankas, šis 
išsyk pasisuko ir metė jį saugui. Niekas iš škotų jau nebegalėjo 
suskubti jį pavyti. Evansas greitai žvilgtelėjo vartų link, puolė 
pirmyn ir, su nepaprasta jėga atsispyręs ilgomis kojomis, smūgiavo 
kamuolį. Apmirusi minia sekė, kaip kamuolys piešia ore didingą 

parabolę. Ir štai jis leidžiasi vis Žemiau... Žemiau... žemiau, su 
nepermaldaujamu strėlės tikslumu vos vos užkliudo skersinį ir 
nurieda žole už vartų. Pasigirdo kelių susikrimtusių patriotų 
aimana, bet ją užgožė griausmingas „valiol“, kuriuo minia pa- 
sveikino anglų įmuštą įvartį. 

Vis dėlto tai dar nebuvo pergalė! Iki žaidimo pabaigos liko 
dešimt minučių: škotams — grąžinti skolą už šį įvartį, o ang- 
lams — įmušti antrą įvartį. Šiauriečiai žaidė taip įnirtingai, kad 
kamuolys visą laiką buvo prie anglų vartų, ir pastaruosius gel- 
bėjo tik puikus jų gynėjų žaidimas. Praėjo dar penketas minučių, 
Džeksonas ir Evansas, ir mūšis dabar jau virė škotų pusėje. Re- 
gis, svečiai rimtai ketino įmušti dar vieną įvartį, bet čia padėtis 
aikštėje netikėtai pasikeitė. Vos trys minutės iki rungtynių pa- 
baigos Tukis, škotų kraštinis, sugriebė kamuolį ir energingai 
prasiveržė pro anglų puolėjus bei kraštinius. Evansas Tukį 
sugriebė, bet šis spėjo nusviesti kamuolį atgal. Paskui bėgęs 
Dimsdeilas jį sugavo. Dabar arba niekada! Tomas pajuto paau- 
kosiąs viską, kad tik prasiveržtų pro tris žmones, stovėjusius tarp 
jo ir anglų komandos vartų. Jis kaip viesulas prašvilpė pro Evan- 
są, kol tasai bandė suvesti sąskaitas su Tukiu. Dabar priešaky 
teliko du varžovai. Antrasis anglų saugas, plačiapetis dilba, puolė 
priešais, bet Tomas, net nesistengdamas jo išsilenkti, nuleido 
galvą ir rėžėsi į jį su tokia jėga, kad abu nulėkė į priešingas 
puses. Vis dėlto Dimsdeilas atsitokėjo anksčiau ir nubėgo pirmyn. 
Dabar iki vartų liko ne daugiau kaip dvidešimt jardų, bet prie- 
šais dar stovėjo anglų gynėjas, o iš paskos vijosi šešetas puolėjų. 
Gynėjas sugriebė jį per juosmenį, vienas iš puolėjų įsikibo į marš- 
kinėlių apykaklę, ir visi trys nugriuvo ant Žemės. Bet šaukštai 
jau po pietų! Griūdamas Tomas suspėjo užkabinti kamuolį koja, ir 
tas, šiaip ne taip pakilęs į orą, vargais negalais perkirto anglų 
komandos vartus. Nespėjo dar jis paliesti žemės kitoje vartų 
pusėje, kai varpo dūžis, kurį visiškai užgožė pasiutiškas minios 
staugimas, paskelbė rungtynių pabaigą. Į orą išlėkė tūkstančiai 
skrybėlių, dešimt tūkstančių gerklių staugė iš vieno, o Tomas, 
visos šitos sumaišties kaltininkas, vis dar tysojo ant žemės. Jis, 
teisybė, šypsojosi, bet buvo baisiai išblyškęs, o viena jo ranka 
karuliavo it pagaikštis. 

Bet ką čia reiškia sulaužytas raktikaulis, palyginti su le- 
miamu šitokių rungtynių įvarčiu! Bent jau taip manė Tomas 

Dimsdeilas, lydimas į paviljoną tėvo, kuris suturėjo susižavėjusią 
minią jam iš dešinės, o Džekas Garavėjus — iš kairės. Reikia 
pasakyti, jog daktaras per liūliuojančią žmonių jūrą skynėsi ke- 
lią su tokia energija, kuri rodė, kad jo sūnaus talentas yra grei- 
čiau paveldėtas, o ne įgytas. Po pusvalandžio Tomas įau saugiai 
sėdėjo ekipažo kampe. Petys jo buvo sutvarstytas pagal visas 
medicinos taisykles, o ranka kabojo parišta skarele. Motina ir 
Keitė vikriai kaišiojo jam prie šono tai šaliką, tai pledą, kad tik 
jam neskaudėtų nuo karietos trūkčiojimo. Kiekvienoje moteryje 
gyvena angelas, ir sužalota, bejėgė jaunystė ją jaudina kur kas 
labiau nei toji pati išdidžiai žydinti jaunystė. Tai atlyginimas, 
kurį likimas suteikia nelaimingiesiems. Keitė palinko prie savo 
pusbrolio, o jos mėlynos akys buvo kupinos neapsakomos užuo- 
jautos. Sutikęs šį žvilgsnį, Tomas staiga pajuto iki šiol nepa- 
tirtą džiaugsmą, palyginti su kuriuo visos ankstesnės jo viltys ir 
malonumai atrodė visiškai bereikšmiai. Mažasis dievaitis Amūras 
kliudo staiga ir neklysdamas, ypač jei jo taikinys dar tik sutinka 
auksinę gyvenimo žarą. Visą kelią namo Tomas gulėjo atsilošęs 
į pagalves, svajodamas apie gailestinguosius angelus, ir jo širdį 
užplūsdavo tyli palaima, kai jis sutikdavo neapsakomai švelnų 
nuostabių, tyrų akių žvilgsnį. Tai buvo nepaprasta diena mūsų 
studento gyvenime: jis išgelbėjo savo komandą, susilaužė rakti- 
kaulį, o svarbiausia — staiga suvokė esąs beviltiškai įsimylėjęs. 


VIII SKYRIUS 


PIRMASIS EGZAMINAS 


Vos spėjo sugyti Tomo Dimsdeilo raktikaulis, kai atėjo pirmojo 
specialybės egzamino diena. Jo tėvas, užgyvenęs padorų turtą ir 
jau išėjęs poilsio, nutarė pasilikti Edinburge ir palaukti šio reikš- 
mingo įvykio. Daktaras turėjo šiokių tokių sunkumų, kol įtikino 
Gerdlstoną leisti Keitę likti su jais. Bet prekybininkas tuo metu 
buvo taip užsiėmęs bendrovės reikalais, kad netikėtai tapo su- 
kalbamesnis. Keliauninkai tebegyveno viešbutyje, o studentas, 
užsidaręs savo būste Hau gatvėje, rytą ir dieną skyrė mokslui. 
Tačiau kiekvieną vakarą jis nuvogdavo laiko papietauti su gimi- 
nėmis viešbutyje ir išeidavo iš ten tik tada, kai tėvas imdavo įį 

varu varyti prie knygų ir kai visi jo protestai bei prašymai leisti 
pasilikti dar pusvalandį tapdavo bevaisiai. Daktaras būdavo ne- 
permaldaujamas. Ir kai tik imdavo artėti lemtingoji valanda, 
vargšas jaunuolis pradėdavo ieškoti savo pirštinių, skrybėlės ar 
lazdelės, užtęsdamas šią procedūrą kiek tik gali ilgiau. Tada. jis 
liūdnai atsisveikindavo su artimaisiais ir nelaimingas grįždavo 
prie savo knygų. 

Bet netrukus jis padarė svarbų atradimą: nuo vieno iš Princo 
gatvės sodo suolelių buvo matyti kone visa svetainė, kur jo arti- 
mieji leisdavo laiką po pietų. Vos tik šitai patyręs, namo Tomas 
ėmė grįžti vėlai naktį. Tiesa, sodą vakarais užrakindavo, bet argi 
tokia smulkmena gali sukliudyti! Tomas kaip katė liuokteldavo 
per tvorą, atsisėsdavo ant slaptojo suolelio ir nenuleisdavo akių 
nuo viešbučio lango tol, kol tėvai ir Keitė nenueidavo gulti. Atsi- 
tikdavo ir taip, kad pusseserė užsidarydavo savo kambaryje iš- 
kart po pietų. Tuomet Tomas niaurus grįždavo namo ir, rūkyda- 
mas patį stipriausią tabaką, pusę nakties keikdavo likimą. Bet 
kai laimė jam vėl nusišypsodavo ir kai jis galėdavo gėrėtis gra- 
cinga vaikystės žaidimų draugės figūrėle, šis reginys jam suteik- 
davo beveik tokį pat džiaugsmą kaip ir bendravimas su ja pačia, 
ir namo galų gale jis grįždavo kur kas geresnės nuotaikos. Tuo 
metu, kai daktaras Dimsdeilas džiaugėsi manydamas, kad sūnus 
per mylią nuo jų viešbučio kuo. uoliausiai siekia mokslo paslap- 
čių, nerūpestingasis jaunuolis sėdėjo ant suolo kokios šešios de- 
šimtys jardų nuo to paties viešbučio, mąstydamas apie dalykus, 
neturinčius nieko bendra su mokslu. 

Keitė, žinoma, kuo puikiausiai suvokė, kas čia dedasi. Net ir 
labiausiai neprityrusi mergina yra apdovanota paslaptinga mo- 
ters nuojauta, kuri visada jai praneša, jog yra mylima. Ir tada 
pirmąkart ji suvokia, kad jau peržengė tą nematomą ribą, kuri 
skiria vaikystę ir jaunystę. Keitė sutriko, pasijuto nesmagiai ir 
beveik nesąmoningai ėmė elgtis su Tomu kitaip. 

Anksčiau draugiška ir nerūpestinga kaip sesuo, dabar Keitė 
tapo šalta ir santūri. Tomas šią permainą iškart pastebėjo ir dėl 
to tylomis nirto bei piktinosi. Jis netgi buvo toks nesupratingas, 
jog neslėpė nuo jos, koks esąs užgautas, o Keitė tuomet tapo dar 
šaltesnė ir abejingesnė. Dabar Tomas ištisas naktis blaškėsi savo 
guolyje, išliedamas savo širdgėlą lovos atkaltei. Jis manė, kad 
dar niekada niekam nieko panašaus nėra buvę per visą pasaulio 
istoriją ir jokiu būdu tai nepasikartos iki pat pasaulio pabaigos. 

O be to, jis ėmė kurpti nevykusius eilėpalaikius, kuriuos iškart 
aptiko šeimininkė, turėjusi įprotį kasdien raustis jo popieriuose, 
ir tuoj pat garsiai perskaitė rinktinei savo kaimynių draugijai. 
O tos, labai susigraudinusios, ėmėsi su užuojauta aptarinėti jau- 
nuolio meilės reikalus. 

Pamažu išryškėjo ir kiti Tomą taip netikėtai pakirtusios ne- 
galios požymiai. Iki šiol jo išvaizda ir kostiumas atrodė kiek ne- 
rūpestingai ir puikiai derėjo prie jo bohemiškų įpročių. Bet štai 
staiga jis pasikeitė. Vieną gražų rytą jis apsilankė paeiliui pas 
siuvėją, batsiuvį, skrybėlininką ir galanterininką, ir po jo vizito 
visi šie garbūs žmonės iš pasitenkinimo trynė rankas. Maždaug 
po savaitės jis išėjo iš savo buto taip puikiai apsirengęs, kad 
šeimininkė buvo tiesiog priblokšta, o bičiuliai — neapsakomai nu- 
stebinti. Draugai studentai sunkiai atpažino dorą Tomo fiziono- 
miją, kurią puošė pats madingiausias durtinys ir žvilgantis ci- 
lindras. 

Bet net ir ši permaina nieko nerodė jo tėvui. 


— Galva neišneša, kas dedasi su berniuku, tegul tik jis ne- 
bando dabita tapti! Tą pačią minutę aš jo išsižadu! O tu pati 
argi nepastebėjai, kaip jis pasikeitė? 

Keitė išvengė tiesaus atsakymo, bet skaisčius jos skruostus 
užliejęs raudonis garbingajam daktarui būtų galėjęs daug . ką 
paaiškinti, jei tik jis būtų atkreipęs į tai dėmesį. Jam tiesiog 
į galvą neatėjo, kad jo sūnus — suaugęs vaikinas, o mažosios 
Džono Harstono dukrelės tai jau nė už ką negalėjo -palaikyti su- 
augusia mergina. Paprastai panašius dalykus pirmieji pastebi 
mažai pažįstami žmonės, o draugai ir artimieji sužino tik iš 
pašalinių. 

Meilė turi prastą įprotį įsibrauti į Žmogaus gyvenimą pačiu 
netinkamiausiu metu, ir vis dėlto galėjo gi ji pasigailėti pirmam 
egzaminui besirengiančio jaunuolio. 

Tos savaitės, kol Tomas vaikštinėjo sau dviem numeriais ma- 
žesniais nei priklauso batais, kad jo raumeningos blauzdos atro- 
dytų elegantiškesnės, ir plėšė pirštines pirštininką stulbinusiu 
greičiu, tiesą sakant, buvo skirtos sukaupti jėgoms ir perprasti 
botanikos, chemijos bei zoologijos paslaptis. Užuot iškalęs celen- 
teratų poskyrius ar endogeninių augalų sistematiką, jis gaišo 
brangų laiką stengdamasis prisiminti dainos, kurią vakar niū- 
niavo jo pusseserė, žodžius bei visas jos balso intonacijas, kai 

ji kalbėjo, jog oras tarsi ir neblogas, ar kokius kitus ne mažiau 
svarbius dalykus. 

Artinantis lemtingajai dienai, prablaivėjimo minutėmis mūsų 
studentas pajusdavo šiokį tokį nerimą. Beje, vienu metu jis mo- 
kėsi gana stropiai ir ėmė tikėtis, kad gal vis dėlto jam kaip nors 
pasiseks. Siaip ar taip, jis pabandė per savaitę padaryti tai, kam 
kitiems prireikia mėnesio, ir egzaminui raštu šiek tiek prisivijo, 
kiek buvo atsilikęs. Klausimai teko žinomi, ir, išeidamas iš salės, 
Tomas jautė, kad lemtis jam buvo kur kas maloningesnė, 
nei jis nusipelnė. Tačiau egzaminas žodžiu buvo kur kas rim- 
tesnis išmėginimas ir kėlė jam geroką siaubą. 

Ir štai išaušo šaltokas pavasario rytas. Daktaras ir Keitė 
palydėjo Tomą iki universiteto vartų. 

— Aukščiau nosį, Tomai! — tarė senasis džentelmenas.— Su- 
imk save į nagą ir nesijaudink. Svarbiausia — būk ramus! 

— Regis, pamiršau net tai, ką mokėjau,— niūriai tarė Tomas, 
lipdamas laiptais. Atsigręžęs jis pamatė Keitę, linksmai mojančią 
jam ranka, ir šitai jį be galo padrąsino. 

— Laukiame tavęs pietų! — šūktelėjo pavymui tėvas.— Tik 
žiūrėk, grįžk su gerom naujienom. 

Ir karieta nuriedėjo Bridžisu, o Tomas nuėjo prie studentų, 
kurie prie salės durų nerimastingai laukė savo eilės. 

Atrodė jie tiesiog apgailėtinai. Pilkšvai blyškūs, niūrūs veidai 
rodė juos ne tiek kuo stropiausiai visą laiką studijavus, kiek juos 
kamavusią baimę. 

Buvo tiesiog graudu žiūrėti, kokie jie stengėsi atrodyti pasi- 
tikintys ir nerūpestingi: vieni žvalgėsi į dangų, tarsi domėtųsi 
oru, o kiti, staiga užsidegę begaline senovės meile, studijavo 
užrašus ant senųjų universiteto sienų. Dar liūdniau buvo stebėti 
juos tą minutę, kai kuris nors narsuolis įsidrąsinęs paleisdavo 
kokį nevykusį pokštą ir visa kompanija stengdavosi juoktis, lyg 
norėdama įrodyti, kad net tokią sunkią minutę jiems netrūksta 
humoro. O kartais, kai kuris iš jų prašnekdavo apie egzaminą ir 
suskasdavo aiškintis, kokius klausimus vakar gavo Braunas ar 
Beikeris, abejingumo kaukė kaipmat nukrisdavo nuo jų veidų, ir 
jie godžiai akimis įsisiurbdavo kalbėtojui į veidą. Tokiu atveju 
būtinai visada atsiras koks nors piktavalis guodėjas, kuris kiek- 
vienam šnibžda į ausį painius klausimus ir tvirtina, esą tai šito 
ar ano egzaminuotojo pamėgta tema. Toks piktasis genijus kaip 

tik ir išdygo greta Dimsdeilo ir užpūtė menką vilties kibirkštėlę, 
rusenusią jaunuolio širdies kamputyje. 

— Ką tu Žinai apie kakodilą? — impozantiškai paklausė jis. 

— Kakodilą? — su siaubu pakartojo Tomas.— Kažkoks prieš- 
tvaninis roplys, ar ne? 

Jo pašnekovas kreivai nusišypsojo. 

— Ne,— atsakė jis.— Tai organinis sprogstamasis cheminis 
junginys. Tave tai jau tikrai apie kakodilą paklaus. Testeris dėl 
jo tiesiog pamišęs. Jis visų klausinėja, kaip šitas dalykėlis gau- 
namas. 

Tomas, tokios naujienos visiškai išmuštas iš vėžių, buvo karšt- 
ligiškai bebandąs ką -nors išpešti iš savo pašnekovo apie tą pa- 
slaptingą medžiagą, bet čia už durų šaižiai sučirškė skambutis, 
ir ant slenksčio pasirodė raudonskruostis patarnautojas, rankose 
laikydamas melsvą popieriaus lapą. 

— Dilonas, Dimsdeilas, Duglas! — sušuko jis reikšmingu bal- 
su, ir trejetas nelaimingųjų vienas paskui kitą pro pusiau praviras 
duris pateko į blausią salę. 

Tai, ką jie ten pamatė, anaiptol jų nenuramino. Salėje tam 
tikru atstumu vienas nuo kito stovėjo trys stalai, užgriozdinti įvai- 
riausiomis mokymo priemonėmis. ir prietaisais, o prie kiekvieno 
stalo sėdėjo po du pagyvenusius profesorius, gana griežtus ir 
reiklius. Priešais vieną prolesorių porą puikavosi įvairių smulkių 
žvėrelių iškamšos, daugybė skeletų ir kaukolių, didžiuliai stiklai- 
niai su įspirituotomis žuvimis ir gyvatėmis, žandikauliai su di- 
džiuliais dantimis, pagiežingai išsiviepusiais nelaimingajam stu- 
dentui, ir visokiausios kitokios zoologijos retenybės. Antrasis sta- 
las buvo apkrautas nuostabiausiomis orchidėjomis ir tropiniais 
augalais, kurie atrodė kažkaip ne vietoj šioje didžiulėje nykioje 
salėje. Ant stalo krašto stovėjo keletas mikroskopų. Bet didžiau- 
sią baimę kėlė trečiasis stalas, mat ant jo nebuvo nieko, tik krū- 
velė popieriaus ir pieštukas. Chemija buvo pati pavojingiausia iš 
daugybės nerūpestingo studento tykančių žabangų. 

— Dilonas — botanika, Dimsdeilas — zoologija, Duglas — che- 
mija! — šūktelėjo patarnautojas, ir kiekvienas nuėjo prie savojo 
stalo. 

Tiesiai priešais Tomą išdygo didžiulis krabas. Tomui pasi- 
vaideno, kad šis žvelgia į jį su pačia piktdžiugiškiausia, kokia tik 
vėžiagyviai sugeba, išraiška. Už krabo oriai įsitaisęs sėdėjo ma- 
žučiukas profesorius, kurio išsprogusios akys ir sulenktos rankos 

darė jį tokį panašų į minėtąjį krabą, kad Tomas nesusilaikė ne- 
šyptelėjęs. 

— Sere,— tarė aukštas, glotniai nuskustu veidu Žmogus, sė- 
dėjęs kitame stalo gale,— prašytume elgtis rimčiau. Dabar ne 
laikas tuštiems juokams. 

Šitaip išbarto Tomo veide sustingo išraiška, kuri kiekvienam 
nebyliui elgetai būtų padėjusi susikrauti ištisą kapitalą. 

— Kas tai? — paklausė mažučiukas profesorius, rodydamas 
studentui kažką mažą ir apvalų. 

— Tai echinus — jūrų ežys! — pergalingai atsakė Tomas. 

— Ar turi jis kokią nors apykaitą? — paklausė antrasis egza- 
minuotojas. | 

— Vandens indų sistemą. 

— Apibūdinkite ją. 

Tomas puolė žvaliai atsakinėti, bet egzaminuotojai anaiptol 
nesirengė leisti studentui gaišti penkiolika jam skirtų minučių 
pasakojant tai, ką jis gerai moka. Po minutės Tomas buvo nu- 
trauktas. | 

— Kaip jis juda? — paklausė į krabą panašusis profesorius. 

— Su vamzdeliais, kuriuos panorėjęs iškiša. 

— O kaip jis su tais vamzdeliais juda? 

— Jie turi siurbliukus. 

— Kaip atrodo tie siurbliukai? 

— Tai apvalūs tuščiaviduriai diskai. 

— O jūs įsitikinęs, kad jie apvalūs? — staiga paklausė pro- 
iesorius. 

— Taip! — drąsiai atsakė Tomas, nors apie tai turėjo labai 
miglotą supratimą. 

— O koks šito siurbliuko veikimo principas? — paklausė aukš- 
tasis egzaminuotojas. ; 

Tomas pajuto šių žmonių smalsumą peržengus padorumo ri- 
bas. Jų žinių troškimas, matyt, buvo nepasotinamas. 

— Jis sukuria vakuumą! — beviltiškai šūktelėjo studentas. 

— O kaip jis tą vakuumą sukuria? 

— Centre susispaudžiant raumenų gūbreliui,— atsakė Tomas, 
staiga praskaidrėjus sąmonei. 

— O kas verčia gūbrelį susispausti? 

Iškamuotas Tomas vos neatsakė „elektra“, bet pačiu laiku su- 
siėmė į nagą ir sumurmėjo: 

— Raumens veikla. 


— Puiku,— tarė egzaminuotojai, ir nelaimingasis studentas 
atgavo dvasią. Tačiau aukštasis tuojau vėl puolė į ataką paklaus- 
damas: — O tas raumuo koks — skersaruožis ar lygusis? 

— Lygusis! — spygtelėjo Tomas iš akies, ir abu egzaminuoto- 
jai, trindami rankas, sumurmėjo: „Puiku, puiku!“, nuo ko Tomo 
plaukai, iki šiol styroję piestu, prigludo prie galvos, ir jis nustojo 
jautęsis, lyg būtų turkiškoje pirtyje. 

— Kiek triušis turi dantų? — staiga paklausė aukštasis. 

— Nežinau,— su paperkamu atvirumu atsakė studentas. 

Profesoriai pergalingai susižvalgė. 

— Kai kitą kartą pietų jums patieks triušį, prašyčiau suskai- 
čiuoti jo dantis, — pareiškė aukštasis. | 

Susivokęs, kad tai pokštas, Tomas taktiškai nusijuokė gana 
šiurpiu, lyg iš ano pasaulio, juoku. 

Tada egzaminuotojai ėmė jį kankinti klausimais apie ptero- 
daktilius, apie šikšnosparnio ir paukščių sandaros skirtumus, apie 
nėges, apie kremzlines žuvis ir iešmučius. Į visus šiuos klausi- 
mus jo atsakymai daugiau ar mažiau patenkindavo egzaminuo- 
tojus, nors dažniausiai — mažiau. Kai pagaliau skambtelėjo var- 
pelis, pranešdamas, kad egzaminuojamiesiems laikas pereiti prie 
kitų stalų, aukštasis profesorius pasilenkė prie sąrašo, gulinčio 
priešais jį, ir hieroglifiškai pažymėjo: „S. B.—“. 

Skvarbios Tomo akys atpažino šias raides, ir prie gretimo stalo 
jis patraukė visiškai patenkintas, nes žinojo, kad tai reiškia „satis 
bene“ *, na, o po šių raidžių esantis minusas jo visai nejaudino. 
Ar jis atsakė geriau nei patenkinamai, ar blogiau, neturėjo jokios 
reikšmės — zoologiją jis išlaikė, o visa kita kolei kas jo nedomino. 


IX SKYRIUS 


APGAILETINAS SUSIKIRTIMAS 


Tačiau priešaky jo dar laukė daugybė kliūčių. Vos tik jam 
perėjus prie botanikos stalo, žilabarzdis profesorius tylomis mos- 
telėjo ranka į keletą mikroskopų, kad studentas pažiūrėtų pro 
juos ir pasakytų, ką jis ten matąs. Visa Tomo dvasia, regis, susi- 


* Patenkinamai (/ot.). 

telkė prie okuliaro prispaustoje akyje. Jis beviltiškai bandė atpa 
žinti kažin ką, panašų į pačiūžų išraižytą čiuožyklą,— jokio. kito 
atsakymo jis negalėjo surasti. 

— Greičiau, greičiau! — nekantriai suniurzgė egzaminuotojas. 
Mandagumas per egzaminus Edinburgo universitete iš tikro retas 
dalykas.— Arba atsakinėkite, arba eikite prie kito mikroskopo. 


Šis garbus botanikos profesorius, žmogus, iš prigimties labai 
geras, garsėjo kaip vienas iš pačių piktybiškiausių šioje aukšto- 
joje mokykloje, kur egzaminai laikomi profesoriaus ir studento 
jėgų išbandymu. Jo nuomone, egzaminuojamasis stengiasi išlai- 
kyti egzaminą, o jo, profesoriaus, pareiga — kaip tik įmanoma 
stengtis šitai sukliudyti, ir neretai jam tai puikiai sekdavosi. 

— Greičiau, greičiau,— niurgzdamas pakartojo jis. 

— Tai lapo pjūvis,— tarė studentas. 

— Nieko panašaus! — triumfuodamas pareiškė egzaminuoto- 
jas.— Jūs padarėte didelę klaidą, sere. Labai labai didelę: tai 
vandeninio augalo spirilė. Eikite prie kito. 

Sutrikęs Tomas nuspūdino toliau ir pažvelgė pro kitą varinį 
vamzdelį. 

— Tai žiotelės preparatas,— tarė jis, prisiminęs piešinį vado- 
vėlyje. 

Profesorius niūriai palingavo galva. 

— Jūs teisus, — tarė jis.— Eikite toliau. 

Pažvelgęs į trečiąjį preparatą, studentas atsidūrė tokioje pat 
beviltiškoje padėtyje kaip ir pirmuoju atveju. Sukandęs dantis, 
"Tomas jau rengėsi sutikti neišvengiamą galą, kai netikėta aplin- 
kybė nusvėrė svarstyklių lėkštę jo naudai. Antrasis egzaminuo- 
tojas, dar ne toks sustabarėjęs kaip dauguma jo confrėres *, turįs 
ganėtinai gyvenimo meilės, kad domėtųsi dalykais, nesusijusiais 
su jo mokslu, egzaminuojamame studente staiga atpažino jaunąjį 
„didvyrį, kuris buvo sužalotas gelbėdamas savo šalies garbę. Pro- 
tesorius buvo aistringas patriotas ir jautė Tomui didžiausią sim- 
patiją, pamatęs, koks vargšeliui gresia pavojus, jis pasiskubino 
įsikišti, pagalbiniais klausimais išvesdamas Tomą į teisingą kelią 
ir neleisdamas iš jo išklysti, kol vėl nesuskambo varpelis. Šis jau- 
nas egzaminuotojas su nepaprastu nuovokumu ir taktu sugebėjo 
išsilaikyti neperžengdamas gana menkų Tomo žinių ribų. Kad ir 
ikoks sunkus buvo šis uždavinys, jis pasiekė tikslą, ir nors jo 


* Kolegų (pranc.). 

kolega vis purtė savo žilaplaukę galvą ir kitaip reiškė nepasiten- 
kinimą studento nemokšiškumu, jis vis dėlto buvo priverstas prie- 
šais gulinčiame sąraše įrašyti „S. B.“ 

Tai pamatęs Tomas giliai atsiduso ir patraukė prie trečiojo 
stalo, patirdamas tą dvilypį pasitikėjimo ir baimės jausmą, kuris 
lydi arklių lenktynėse žokėjų, besiartinantį prie paskutinės ir pa- 
čios sunkiausios kliūties. 

Deja! Kaip tik paskutinė kliūtis dažniausiai ir būna raiteliui 
lemtinga. Tomui taip pat buvo skirta baigiamajame išbandyme 
patirti nesėkmę. Nelaimingo atsitiktinumo dėka, eidamas per salę, 
staiga jis prisiminė studentą, priešais egzaminų salės duris bylo- 
jus; apie paslaptingą substanciją, vadinamą kakodilu. Spėjo tik 
į egzaminuojamojo galvą įsigauti ši mintis, ir jokiomis galiomis 
neįmanoma buvo jos iš ten iškrapštyti. Tomui net ausyse ėmė 
spengti, jis perbraukė ranka sau per kaktą ir susikišo pirštus 
į auksines garbanas, stengdamasis nusiraminti. Sėsdamasis prie 
stalo, jis vos susilaikė nepasakęs profesoriams, kad jam puikiau- 
siai žinoma, ko jie ketina jo paklausti, ir kad jam net neverta 
bandyti atsakinėti. 

Vyriausiasis egzaminuotojas, geraširdis raudonskruostis se- 
niukas su akiniais, prieš pradėdamas egzaminą, persimetė su 
savo kolega keliomis nereikšmingomis frazėmis, geranoriškai su- 
trikusiam studentui duodamas laiko nusiraminti. Tada, švelniai 
pažvelgęs į jį, jis tarė neapsakomai maloniu balsu: 

— Gal jums kada nors yra tekę plaukioti tvenkinyje valtimi? 

Tomas pripažino, jog yra. 

— Tokiu atveju galbūt jums,— tęsė profesorius, — kartais yra 
pasitaikę irklu užkliudyti dugne dumblą? 

Tomas sutiko, kad čia nėra nieko ypatingo. 

— Kai taip atsitikdavo, jūs greičiausiai pastebėdavote, kad 
iš dugno į paviršių vienas paskui kitą kyla burbulai. Na, pasa- 
kykite gi, kokios tai dujos? 

Bėdinas studentas, visas užvaldytas vienos vienintelės min- 
ties, pajuto, kad pildosi patys niūriausi jo būgštavimai. Ir nė 
kiek nesvyruodamas, nesusimąstydamas, jis paskelbė prieštarauti 
neleidžiančią nuomonę, jog šitos dujos vadinasi kakodilas. 

Kai egzaminuotojai išgirdo atsakymą, jų veiduose pasirodė 
didžiausia nuostaba, ir jie pratrūko tokiu linksmu juoku, kokiu 
retai išgirsi juokiantis rimtus mokslininkus. Sis juokas iškart 
privertė Tomą atsikvošėti. Apimtas nevilties, jis susiprato, jog 

buvo paklaustas apie pelkių dujas — vieną iš pačių paprasčiausių 
cheminių junginių. Deja, buvo per vėlu! Jis suprato, kad išsi- 
gelbėjimo nebėr. Patenkinamai išlaikęs botaniką ir zoologiją, To- 
mas negalėjo tikėtis, kad jam atleis šitokią klaidą per chemijos 
egzaminą. Ir jis pasielgė taip, kaip, ko gero, ir tebuvo galima 
panašiu atveju pasielgti. Atsistojęs Tomas pagarbiai nusilenkė 
egzaminuotojams ir, didžiausiai nuostabai patarnautojo, pirmąkart 
regėjusio šitokį etiketo pažeidimą, pasuko durų link. Ant slenks- 
čio Tomas atsigręžė ir pamatė, kad botanikos bei zoologijos pro- 
tesoriai priėjo prie chemikų stalo — matyt, sužinoti, kas atsitiko. 
Pasigirdęs kvatojimo protrūkis rodė juos deramai įvertinus links- 
mąją įvykio pusę. Už durų laukę studentai puolė prie Tomo, vil- 
damiesi išgirsti netikėto juoko priežastį, bet jis piktai atstūmė 
juos ir puolė prie laiptų. Jam buvo visiškai aišku, kad šis anek- 
dotas ir be jo taps visiems žinomas. Jis iškart puolė apmąstyti 
planą, jau keletą mėnesių brendusį jo galvoje. 

Daktaras su žmona ir panelė Keitė Harston ilgai ir bergždžiai 
laukė svetainėje žinių iš Tomo. Daktaras iš pradžių bandė dėtis 
esąs arogantiškai abejingas ir išsiblaškęs, bet greitai šitai pa- 
miršo ir ėmė be tikslo slampinėti po kambarį, belsti pirštais į sta- 
14 ir kitaip reikšti didžiausią nekantrumą. Jų svetainė buvo ant- 
rame aukšte. Keitė, kaip sargybinė, stovėjo prie lango, žvelgdama 
į gatvėje zujančius praeivius, kad iškart praneštų, kai tik Tomas 
pasirodys. 

— Negi jo dar nematyti? — paklausė daktaras dvidešimtąjį 
kartą. 

— Ne, niekur nematyti, — atsakė Keitė, vėl pažvelgusi į gatvę. 

— Betgi jis jau turėjo viską išlaikyti! Ir iškart atvykti čionai. 
Pasitrauk nuo lango, meilute. Aš nenoriu, kad tasai vėjo pamu- 
šalas pamatytų, kaip mes dėl jo įjaudinamės. 

Keitė atsisėdo šalia senuko ir, baltais pirštais glostydama jo 
tamsią ranką, tarė: 

— Nesirūpinkit taip. Viskas bus gerai, štai pamatysite! 

— Taip, jis, Žinoma, išlaikys egzaminus, — atsakė daktaras,— 
bet... O čia kas dabar? 

Šis šūksnis buvo skirtas apskritaveidei raudonskruostei mer- 
gaitei kuklia suknute, kuri įėjo į svetainę, laikydama rankose 
ryšulėlį knygų ir grifelinę lentelę. 

— Atleiskite, sere,— tarė nepažįstamoji tūpteldama.— Aš — 
Sara Džein. 

— Ak štai kaip! — atsiliepė daktaras su lengva ironija.— Ir 
kas gi jus čionai atvedė, Sara Džein? | 

— Atleiskite, sere, mano motulė Maktaviš liepė man atnešti 
jums štai šitą pas mus gyvenančio jaunojo džentelmeno laišką. 

Šitaip sakydama mergaitė įteikė daktarui voką, dar kartą tūp- 
telėjo ir išėjo. | 

— Kaip? — nustebęs sušuko daktaras.— Laiškas adresuotas 
man, ir braižas Tomo. Kas gi pasidarė? 

— Dieve mano,— atsiduso ponia Dimsdeil, su moterišku įžval- 
gumu suvokusi, kas atsitiko.— Vadinasi, susikirto. 

—' Negali būti, — sumurmėjo daktaras, drebančiais pirštais 
praplėšdamas voką.— Betgi ne, tu teisi! — pridūrė jis, perbėgęs 
akimis raštelį. — Jis iš tikrųjų susikirto. Vargšelis. Jam juk šitai 
daug sunkiau išgyventi nei mums, taigi nėra ko jį koneveikti. 

Gerasis žmogus perskaitė laišką keletą sykių, o tada įsikišo 
jį į piniginę su kuo rimčiausia veido išraiška, kuri liudijo, kaip 
jam šitai svarbu. Kadangi šis laiškas turės didelę reikšmę toles- 
nei mūsų apysakos įvykių raidai, mes baigsime šį skyrių tuo, kad, 
pasinaudodami autoriaus privilegija, Žžvilgtelsime daktarui pro 
petį ir kartu su juo perskaitysime Tomo raštelį. Stai jis nuo pat 
pirmo iki paskutinio žodžio: 


Brangusis tėve! 


Jus labai nuliūdins žinia, kad aš neišlaikiau egzamino. Man 
šitai labai sunku, tad įsivaizduoju, kokį sielvartą ir nusivylimą 
tai suteiks Jums — niekuo nepelnytą sielvartą ir nusivylimą, ir 
dar dėl mano kaltės. 

Man šis susikirtimas turi ir šviesiąją puse, mat dabar aš ga- 
lėsiu kreiptis į Jus su prašymu, kurį jau seniai apmąsčiau. Aš 
noriu, kad leistumėte man daugiau nebestudijuoti medicinos ir 
užsiimti komercine veikla. Jūs niekada nuo manęs neslėpėte mūsų 
turto dydžio, ir aš žinau, kad, ir gavęs diplomą, nebūtinai turė- 
čiau verstis gydytojo praktika. Taigi aš sugaišiu penkerius gy- 
venimo metus, kad įgyčiau išsilavinimą, kurio man visai nepri- 
reiks. Aš nejaučiu ypatingo potraukio prie medicinos, bet kartu 
man labai nemaloni mintis, jog tiesiog leisiu kitų uždirbtus pini- 
gus. Todėl reikėtų pasiieškoti kokio kito užsiėmimo ir geriausia 
būtų tai padaryti nedelsiant. Išrinkti šį naująjį užsiėmimą aš 
palieku Jūsų nuožiūrai. O pats aš manau, kad, įdėjęs savo kapi- 
talą į kokią nors prekybos įstaigą ir uoliai padirbėjęes, galėčiau 

pasiekti toje srityje laimėjimų. Esu taip susikrimtęs, kad susi- 
kirtau, jog man tiesiog trūksta drąsos susitikti su Jumis šian- 
dien, bet rytoj aš tikiuosi išgirsti atsakymą iš Jūsų paties lūpų. 


Tomas 


— Galbūt ši nesėkmė ir nėra tokia jau baisi, — susimąstęs 
prašneko daktaras, lankstydamas laišką ir nukreipdamas žvilgsnį 
į šaltą saulėlydžio liepsną už lango. 


X SKYRIUS 


BOHEMISKASIS BŪSTAS 
IR JO GYVENTOJAI 


Niekas iš atsargos majoro Tobijo Klaterbako, anksčiau tarna- 
vusio 119-ajame pėstininkų pulke, draugų niekada nėra lankęsis 
pas jį namuose. Tiesa, retkarčiais majoras lyg tarp kitko vienam 
kitam užsimindavo apie savo kuklų būstą ir netgi maloniai pa- 
kviesdavo naujus pažįstamus nepasididžiuoti ir užsukti, jei tik 
jiems pasitaikytų proga lankytis jo kraštuose. Vis dėlto šie kvie- 
timai baigdavosi be jokių rezultatų, mat majoras apdairiai pa- 
miršdavo užsiminti, kurgi tie jo ką tik minėti kraštai yra. Ir vis 
dėlto kviestieji patirdavo miglotą pasitenkinimo jausmą, kad jiems 
kažkaip pasisekė užsitarnauti majoro svetingumą, ir kartais jie 
atsilygindavo šiajam ne tokia efiemeriška paslauga. Saunusis 
majoras buvo nuolatinė „„Beuodegio arklio“ lošėjų kambario ir 
„Auksinio jaunimo“ klubo rūkomojo puošmena. Aukštas, orus, 
įkūnus, paburkusiu, gerai nuskustu smakru, į kurį rėmėsi nepa- 
prastai aukšta apykaklė ir senamadis kaklaraištis, majoras atrodė 
tarsi vidutinio amžiaus respektabilaus džentelmeno simbolis. Ma- 
joro cilindras visada buvo be priekaištų. Ant jo durtinio negalė- 
jai įžvelgti nė menkiausios raukšlelės, o trumpiau kalbant, pats 
reikliausias manierų ir aprangos kritikas, netgi pats Tervidropas, 
niekur — nuo pat pliko majoro pakaušio iki jo putlių rankų pirštų 
nagų 'bei podagriškų kojų pirštų — nebūtų pastebėjęs nė vienos 
kliaudos. Pridursime dar, kad majoro kalba buvo tokia pat ne- 
priekaištinga kaip ir jo išorė. Be to, jis buvo pagarbos vertas 
karys, o praeityje — keliautojas; jo atmintis — tai tiesiog didžiulė 
talpykla turtingo patyrimo, įgyto per ilgą, įvykių pertekusį gy- 


63 


venimą. Susiekite visas šias savybes į vieną, ir jūs nedvejodamas 
sutiksite, kad pažintis su majoru turėtų pasirodyti esanti ir pa- 
geidaujama, ir maloni. 

Vis dėlto su kartėliu dera pripažinti, kad kai kurie iš turinčių 
šią privilegiją buvo visiškai kitos nuomonės. Apie majorą ėjo 
gandai, gerokai gadinę jo reputaciją. Jie buvo pasklidę taip 
plačiai, kad šaunusis majoras, iškėlęs savo kandidatūrą viename 
gana aristokratiškame klube, kuo gėdingiausiai pralaimėjo rin- 
kimus, nors jo kandidatūrą palaikė lordas ir baronetas. Žmonėse 
majoras šaipėsi iš šio savo fiasko ir, atrodė, laikė tai smagiu 
lemties pokštu, bet širdies gilumoje buvo nepatenkintas ir pikti- 
nosi. Sykį, žaisdamas biliardą su kilminguoju Fungusu Braunu, 
kuriam, kaip kalbama, daugiausia ir buvo skolingas dėl šios savo 
nesėkmės, jis nusimetė apsimestinio abejingumo kaukę. 

— Velniai rautų, sere! — netikėtai sušuko veteranas, atsuk- 
damas į priešininką paraudonavusį veidą ir atstatydamas krūti- 
nę.— Jeigu taip seniau, aš iškviesčiau jus visus, sere, į dvikovą, 
visą prakeiktą jūsų broliją, pradedant seniūnu ir baigiant visais 
kitais. Taip, iškviesčiau, prisiekiu velniu! 

Majorui išpyškinus šią įnirtingą tiradą, jo kilnybės Funguso 
veidas pabalo tiek, kiek majoro paraudo, ir jis iš širdies pasigai- 
lėjo, kad kai kuriems savo pažįstamiems gyrėsi, jog minėtasis 
klubas neprieinamas prasisiekėliams plebėjams, ir neatsargiai kaip 
pavyzdį nurodė majoro nesėkmę. 

Vis dėlto būtų ne taip jau paprasta paaiškinti, kas būtent kėlė 
tą miglotą nepasitikėjimą, kurį daugelis jautė senajam kariui. 
Žinoma, jis žaidė arklių lenktynėse ir net, pasak gandų, iš arkli- 
džių tarnautojų bei žokėjų gaudavo slaptų duomenų, neretai duo- 
davusių jam nemažą naudą, bet juk tai visuomenėje, kurioje jis 
sukinėjosi, anaiptol nebuvo retenybė. Nekėlė abejonių ir tai, kad 
majoras Klaterbakas lošė vistą po ginėją už kirtį ir žaidė biliardą, 
statydamas gana solidžias sumas, bet juk į panašias azartines 
pramogas įninka daugelis žmonių, praeityje audringai gyvenusių, 
o dabar ieškančių aštrių pomėgių paįvairinti savo kasdienę buitį. 
Galbūt priežastis buvo ta, kad majoro gebėjimas žaisti biliardą 
kiekvienąkart stulbinamai keisdavosi, ir sykiais jo prastas žai- 
dimas leisdavo įtarti, kad jis, kaip pasakoja informuotieji, sten- 
giasi išpūsti statomą sumą. Rūsčiai buvo smerkiama ir karšta 
draugystė, dažnokai užsimegzdavusi tarp senojo kario ir paikų 
jaunuolių, kuriuos jis mielai pratino prie šito tariamo aukštuo- 

menės gyvenimo ir mokė, kada ir kaip dera švaistyti pinigus. 
Neigiamas požiūris į majorą sustiprėjo galbūt ir dėl to, kad jo 
gyvenamoji vieta niekam nebuvo žinoma, pagaliau ir visas jo 
gyvenimas už įvairiausių klubų slenksčio buvo apgaubtas paslap- 
ties. Ir vis dėlto, kad ir. kaip jį būtų juodinę jo priešai, jie nega- 
lėjo nuneigti fakto, kad Tobijas Klaterbakas buvo trečiasis sūnus 
kilmingojo Čarlzo Klaterbako, kuris savo ruožtu buvo antrasis 
sūnus graio Danroso, o šio giminė laikoma viena iš seniausių 
Airijoje. Senasis karys noriai pažindino su savo genealogija vi- 
sus jį supančius Žmones, o ypač — ką tik minėtus paikus jat- 
niklius. | 

Ir tą dieną, apie kurią tuojau pradėsime pasakoti, majoras 
gražbyliavo kaip tik šia tema. Stovėdamas puikių rūmų, kuriuos 
jų lankytojai nepagarbiai praminė „Beuodegiu arkliu“, viršuti- 
nėje plačių akmeninių laiptų aikštelėje, jis smulkiai pasakojo 
tamsbruviam buliaus sprandu jaunuoliui, kokia vedybinė sąjunga 
galiausiai baigėsi tuo, kad buvo sukurta jo galinga, stamantri 
figūra. Majoro pašnekovas buvo ne kas kitas, o Ezra Gerdlstonas, 
jaunesnysis garsiosios to paties vardo prekybos bendrovės kom- 
panionas; atsirėmęs į koloną, jis atsainiai klausėsi šeimyninės 
majoro kronikos, protarpiais nusižiovaudamas ir net nesisteng- 
damas šito nuslėpti. 

— Betgi tai aišku kaip dukart du,— tarė senasis karys tokia 
duslia airiška intonacija, tarsi jo balsas būtų sklidęs iš po pata- 
lų.— Nagi, pažvelkite, Gerdlstonai, štai panelė Leticija Snekls 
iš Snekltono, senojo sero Džozefo pusseserė...— Čia majoras pa- 
stukseno sidabriniu lazdelės bumbulu per savo nykštį, kuris turėjo 
reikšti mergelę Snekls.— Ji išteka už Krautordo, leibgvardiečio, 
vieno iš Jorkšyro Kraufordų. Stai jis.— Čia majoras pakėlė savo 
putnų smilių.— O štai trejetas jų vaikų: Džemina, Haroldas ir 
Džonas (iškyla dar trys pirštai). Džemina Krautord išauga, ir ją 
pagrobia Čarlis Klaterbakas. Antras mano nykštys — tai plevėsa 
Čarlis, o kiti mano pirštai... 

— Kad jie kur skradžiai prasmegtų, tie jūsų pirštai! — šūkte- 
lėjo Ezra.— Visa labai įdomu, majore, bet būtų kur kas aiškiau, 
jeigu jūs šiuos duomenis išdėstytumėte raštu. 

— Aš taip ir padarysiu, mano mielasis! — žvaliai sušuko ma- 
joras, nė kiek nesutrikdamas, kad buvo taip nemandagiai nu- 
trauktas.— Aš pavaizduosiu visa tai dideliame popieriaus lape. 
Leiskite prisiminti! Fenčerčo gatvė? A? Atsiųsiu jums, žinoma, 

į kontorą. Beje, pakanka užrašyti: ,„Gerdlstonui, Londonas“ — ir 
laiškas jus pasieks. Šiomis dienomis kalbėjausi apie jus su seru 
Masgreivu Muru —iš šaulių pulko, kaip žinote,— ir jis iškart 
suprato, apie ką kalbama. „Gerdlstonas?“— sako jis. „Tasai 
pats“, — sakau aš. „Prekybos magnatas?“ — sako jis. „Tasai pats“, 
— sakau aš. „Būčiau laimingas galėdamas su juo susipažinti“, — 
sako jis. „Ir susipažinsite“,— sakau aš. Pati kilmingiausia Vo- 
terfordo graiystės šeima. 

— Tikriausiai kilmės daugiau nei pinigų,— tarė jaunuolis, 
glostydamas papurusius juodus ūsus. 

— Velniai griebtų! Ir taip, ir ne visai. Jis išplaukė į Kalifor- 
niją ir parsivežė iš ten dvidešimt penkis tūkstančius svarų. Aš 
jį susitikau Liverpulyje pačią parvykimo dieną. ,,„Man šitie pini- 
gai nereikalingi, Tobi“,— sako jis. „,„Kaipgi taip?“ — klausiu aš. 
„Per mažai,— sako jis.— Kaip tik tiek, kad išsimuščiau iš ke- 
lio.“—,„Ir ką gi tu ketini daryti?“ — sakau aš. „Pastatysiu juos 
už favoritą Sentlidžerio lenktynėse“, — sako jis. Ir pastatė — vi- 
sus iki paskutinio skatiko. O arklys pralaimėjo per pusę galvos 
pačiame finiše. Jis prašvilpė visus dvidešimt penkis tūkstančius 
per vieną dieną. Šventa teisybė, sere, prisiekiu garbe! Atėjo jis 
pas mane kitą dieną. „Nė skatiko neliko“, — sako jis. „Visai nie- 
ko?“ — klausiu aš. „Tiktai viena“, — sako jis. „Savižudybė?“ — 
klausiu aš. , Vedybos“, — sako jis. Ir nepraėjo nė mėnesio, kai vedė 
jis panelę Satlvort — penki tūkstančiai metinių pajamų ir dar“ 
penki tūkstančiai, kai lordas Dandžnesas pakratys kojas. 

-— Stai kaip, — tingiai tarė majoro pašnekovas. 

— Šventa teisybė, prisiekiu garbe! Ir, beje... O! Lordas Hen- 
ris Ričardsonas! Kaip gyvuojate, Ričardsonai, kaip gyvuojate? 
Velnias! Aš atmenu Ričardsoną dar iš Klongauzo, kai jis buvo 
dar baltapūkis berniūkštis, o aš, būdavo, auklėdavau jį su batų 
šepečiu už įžūlumą. O, taip! Aš gi rengiuosi pasakyti... Velniškai 
nemalonus dalykas... Cha cha... Juokinga, bet baisiai apmaudu. 
Reikalas tas, mano mielasis, kad per skubėjimą savo kuklaus 
būsto miegamajame aš pamiršau ant komodos piniginę, o Džo- 
roksas ką tik pakvietė mane sužaisti biliardą iš dešimtinės. Bet 
teko atsisakyti, nes be pinigų kišenėje nežaidžiu. Nors Tobijas 
„Klaterbakas neturtingas, mano brangusis drauge, bet...— čia ma- 
joras išpūtė krūtinę ir pastukseno ją apvaliu, į kempinę panašiu 
kumščiu, — ...garbės skolas jis sumoka nedelsdamas. Ne, sere, apie 


66 


Tobiją niekas nieko blogo nepasakys, tik viena — kad tai senas 
kvailys, gyvenantis iš pusės algos, o širdis jo didesnė nei protas. 
Beje,— pridūrė jis, netikėtai pereidamas nuo sentimentalaus tono 
prie dalykinio,— jei jūs, mano mielasis, paskolintute man tuos 
pinigus iki ryt ryto, aš su malonumų sužaisčiau su Džoroksu. 
Nedaug esama žmonių, kurių ryžtuosi prašyti tokios paslaugos, 
net ir iš jūsų aš skolinuosi tik pačiam trumpiausiam laikui. 

— Nesijaudinkite dėl to! — pašaipiai atsakė Ezra Gerdlstonas 
ir apniūkęs ėmė ant akmeninių laiptų lazdele braižyti skaičius.— 
Tokia galimybė jums nebus suteikta. Aš vadovaujuosi taisykle 
niekam neskolinti pinigų nei ilgam, nei trumpam. 

— Ir jūs nepaskolinsite man tokios niekingos sumos? 

— Ne,— nukirto jaunikaitis. 

Akimirksniui rudai nugairintas majoro veidas staiga dar 1a- 
biau patamsėjo, ir rudos akys po tankiais antakiais metė į Ezrą 
gana piktą žvilgsnį. Vis dėlto šaunusis kareivis nugalėjo pyktį 
ir garsiai nusikvatojo. 

— Velniai griebtų! — sugargaliavo jis, juokais baksnodamas 
jaunuoliui į pašonę savo lazdele, kurią vos prieš sekundę buvo 
pakėlęs taip, tarsi rengtųsi ją panaudoti visai kitais tikslais.— 
Kur jau čia vargšui seniui Tobijui rungtis su jumis, jaunuoli! 
Velniai rautų! Atsidurti tokioje padėtyje dėl kažkokios niekingos 
dešimtinės. Tai juoksis Tomis Hitkotas šitai išgirdęs. Jūs pažįs- 
tate Tomį iš 81-ojo pulko? Jis man davė gerą patarimą: „Įsisiūk 
penkiasdešimties svarų banknotą po visų liemenių pamušalu ir 
visada turėsi pinigų“. Kartą pabandžiau tuo pasinaudoti, ir — 
velniai griebtų! — prakeiktas mano liokajus pavogė kaip tik tą 
liemenę ir pardavė įą už šešis su puse šilingo. Ką, jūs jau išei- 
nate? : 

— Taip, man metas į Sitį. Tėvas visada išeina ketvirtą. Sudie. 
Ar pasimatysime vakare? 

— Kaip paprastai lošiamajame,— atsakė majoras. 

Jis žvelgė įkandin buvusio pašnekovo su išraiška, kurios nie- 
kaip nebūtum galėjęs laikyti malonia. Prie kampo jaunuolis grįž- 
telėjo, ir majoras su tėviška šypsena linksmai pamojo jam lazda. 

Senasis kareivis liko stovėti prie klubo durų išpūtęs krūtinę, 
impozantiškas ir respektabilus, ir atrodė, tarsi jis specialiai čia 
pastatytas, kad praeiviai matytų, kokie aristokratai lankosi šiuose 
rūmuose. Keletą sykių jis bandė apsakyti pro šalį einantiems 


67 


klubo nariams ištikusią bėdą — belaukiantį Džoroksą ir pamirštą 
piniginę. Bet, jei atmesime keletą linksmų juokelių, kurių ne- 
šykštėjo jaunimas (majoras dėl kažkokių sumetimų savo noru 
tapdavo pajuokos objektu), jo pagirtinas atkaklumas nedavė jo- 
kių vaisių. Pagaliau jis paniuręs susitaikė su savo dalia, pakėlęs 
lazdą, sustabdė pro šalį važiavusį omnibusą ir greitai į jį įšoko, 
prieš tai apsidairęs, ar niekas jo nemato. Kai omnibusas pristatė 
jį į tolimąjį Sičio pakraštį, jis išlipo plačioje triukšmingoje gat- 
vėje, kurios abiejose pusėse stovėjo didžiulės parduotuvės. Pa- 
sukęs į siaurą perėją, netrukus majoras atsidūrė ilgoje niūrioje 
gatvėje, kuri ėjo lygiagrečiai su minėtąja magistrale, bet buvo 
tokia į ją nepanaši kaip kad atvirkštinė paveikslo pusė ir ryškios, 
į Žiurovą atgręžtos spalvos. Majoras, laikydamasis vis taip pat 
įspūdingai, praėjo pro dvi eiles aukštų aprūkusių namų ir sustojo 
priešais vieną iš pačių niūriausių, kurio langai margavo skelbi- 
mais, siūlančiais mebliuotus: kambarius. Tvora, skyrusi namą nuo 
šaligatvio, buvo surūdijusi ir sulūžinėjusi, o viduje tvyrojo pelė- 
sių kvapas. Majoras vikriai užlipo akmeniniais laiptais, nudilin- 
tais begalės gyventojų kojų, ir, pravėręs dideles, apsilaupiusias 
duris su varine lentele, nurodžiusia, kad tai kažkokios ponios 
Robins nuosavybė, įėjo į prieškambarį su išraiška Žmogaus, grįž- 
tančio į savo namus. Jis užlipo į antrą aukštą, užlipo į trečią ir 
tik ketvirto aukšto laiptų aikštelėje pravėrė vienas duris ir pateko 
į nedidelį kambarį. Tai ir buvo tas kuklus būstas, apie kurį klube: 
jis paprastai užsimindavo su tokiu atsainumu, kad klausytojas 
niekaip negalėjo suprasti, ar majoras yra laimingas didelio dvaro 
savininkas, ar tiesiog turi puikią vilą viename iš priemiesčių. 
Bet net ir ši nelabai jau erdvi vietelė priklausė ne tik majorui. 
Tą liudijo raudonskruostis žmogus ilga šviesiai kaštonine barzda, 
kuris sėdėjo prie šalto židinio ir papsėjo ilgą pypkę porcelianiniu 
kandikliu, o laisvas jo elgesys rodė jį čia esant anaiptol ne svečią. 
Pasirodžius majorui, rūkalius, neištraukdamas iš burnos pypkės, 
išleido pasisveikinimo šūksnį, o šaunusis karys atsakė jam nerū- 
pestingai linkteldamas galva. Tada jis pasiskubino nusiimti savo 
puikųjį cilindrą ir atsargiai įdėjo jį į kartoninę dėžutę, paskui 
rūpestingai nusivilko durtinį, nusiėmė apykaklę, nusirišo kakla- 
raištį, nusimovė blauzdines ir taip pat kruopščiai viską padėjo. 
Baigęs šią procedūrą, jis apsivilko ilgu šviesiai violetiniu cha- 
latu, užsimovė kepuraitę ir, šitaip pasipuošęs, sušoko keletą ma- 
zurkos žingsnelių, rodydamas, kokį jaučiąs palengvėjimą. 

— Nors šokti, mano mielasis, nėra jokio pamato! — pareiškė 
majoras, sėsdamasis ant sulankstomos kėdės, o kojas ištiesdamas 
ant antros tokios pat.— Velniai rautų! Mūsų reikalai visiškai 
prasti. Jeigu nenusišypsos laimė, neaišku, kas su mumis bus. 


— Jau ne sykis mums būti ir bliogiau nei dabar,— atsakė 
rusvabarzdis, kurio tartis iškart išdavė jį esant vokietį. — Arba 
mano pinigai ateis, arba jūs išlošite, arba dar kas nors atsitiks, 
ir viskas susitvarkys. 

— Tikėsimės! — jausmingai atsakė majoras.— Kokia palaima 
nusimesti šituos iškrakmolytus pakinktus! Ir vis dėlto juos reikia 
tausoti, nes mano siuvėjas — kad jį kur paraliai| — nenori man 
siūti kreditan, o grynaisiais kažkaip nekvepia. O be gero kostiu- 
mo aš kaip šiukšlininkas be šluotos. 

Vokietis supratingai linktelėjo galva ir išleido į lubas didelį 
mėlynų dūmų tumulą. Zigmundas fon Baumseris pabėgo iš tė- 
vynės dėl politinių priežasčių, o dabar tvarkė vienos nedidelės 
Londono iirmos korespondenciją su užsieniu, ir tai gelbėjo jį nuo 
bado mirties. Jie su majoru nuomojosi kambarius atskiruose na- 
muose, kol juos suvedė atsitiktinumas, toks būdingas bohemos 
pasauliui. Panašios aplinkybės privertė juos palikti ankstesnius 
butus, ir majorui atėjo į galvą, kad, apsigyvenęs su fon Baum+ 
seriu, jis sumažintų savo išlaidas, o sykiu įgytų malonų pašne- 
kovą — šaunusis veteranas laisvą valandėlę mėgo pabendrauti, 
mat, kaip ir dauguma airių, nekentė vienatvės. Toks planas patiko 
ir vokiečiui, kuris kuo nuoširdžiausiai žavėjosi įvairiapusiu ma- 
joro talentu bei gyvenimo patirtimi,— jis kažką pritariamai burb- 
telėjo, ir viskas buvo nuspręsta. Kai laimė nusišypsodavo majo- 
rui, į ketvirto aukšto kambarėlį ateidavo geros dienos. Na, o kai 
sekdavosi vokiečiui, majoras su juo dalydavosi šia likimo dovana. 
Kai po šaunių. dienų vėl stodavo sunkūs laikai, abu jie vargą 
pakeldavo narsiai ir kantriai. Sunkias valandas majoras kartais 
praskaidrindavo maloniais prisiminimais apie Majo graiystės 
Danroso pilį — gimtąjį Klaterbakų dvarą. „Mes ten dar pagy- 
vensime, mano mielasis,— kalbėdavo jis, plodamas draugužiui 
per nugarą, — ji dar bus mano — nuo belangių, esančių keturias- 
dešimties pėdų gylyje,— velniai griebtų! — iki pat vėliavos koto, 
ant kurio plasta ištikimybės ir atsidavimo emblema!“ Klausyda- 
masis šių kalbų, patiklusis vokietis trindavo raudonas letenas ir 
džiaugdavosi, tarsi jau būtų gavęs šią pilį amžinai valdyti. 

— Na kaip, gal gavote laišką? — pasidomėjo majoras, sukda- 
mas cigaretę. Kartą per ketvertą mėnesių vokietis gaudavo pa- 
šalpą iš gimtinėje likusių draugų, ir dabar jie abu nekantriai jos 
laukė. 

Fon Baumseris papurtė galvą. | 

— Kad juos kur! Jau visa savaitė vėluoja. Galėtute iškrėsti 
pokštą, panašiai kaip Džimis Tauleris. Jūs nepažįstate Taulerio, 
pionieriaus? Kai mes su juo tarnavome Kanadoje, kartą jis visai 
pašėlo, mat jo dėdulė senasis seras Oliveris uždelsė atsiųsti pi- 
nigų. „Velniai griebtų, Tobi,— sako jis man,— aš paraginsiu 
senąjį sukčių!“ Ir štai jis sėdasi ir sukuria dėdulei laišką, ir pa- 
reiškia, kad tasai nemokąs tvarkyti reikalų ir įvarysiąs juos vi- 
sus į bankrotą, na ir taip toliau panašiu tonu. Seras Oliveris, 
gavęs tokį laišką, taip įtūžo, kad vos spėjo pradėti diktuoti savo 
testamento prierašą, kai jį ištiko širdies smūgis, ir Džimis pa- 
veldėjo švarutėlius septynis tūkstančius metinių pajamų. 

— Daugiau nei jis būti vertas, — įsiterpė vokietis.— Na, o jūs... 
Kaip jums su pinigais? 

„ Majoras Klaterbakas išsitraukė iš kelnių kišenės dešimt so- 
verenų ir padėjo ant stalo. 

— Jūs žinote mano taisyklę,— tarė jis, — jokiu būdu neiškeisti 
šitų auksinių. Su mažiau žaisti nesėsi, o vos tik iškeisčiau nors 
vieną, — ir visi kaipmat išgaruotų. O kada aš vėl sukaupsiu tokį 
kapitalą — vienas Dievas težino! Be šitų pinigų, neturiu nė 
penso. 

— Ir aš neturiu,— liūdnai tarė fon Baumseris, plekšnodamas 
sau per kišenę. 

— Nieko, mano mielasis! Imkim ir pažiūrėkim, kokie ten rei- 
kalai mūsų taupyklėje.— Ir majoras žvilgtelėjo į odinį krepšelį, 
kabojusį ant varinės vinies. 

Sėkmės dienomis jie paprastai atidėdavo į jį smulkių juodai 
dienai. 

— Bijausi, kad ne kažin kokie,— tarė vokietis, liūdnai lin- 
guodamas galva. | | 

— Na, tokį nykų vakarą ne pro šalį mums būtų prasiblaškyti. 
Imkim ir pasiųskime buteliuko putojančio, a? 

— Neužteks pinigų,— paprieštaravo vokietis. 

— Na, ką gi, paimsime ką nors pigesnio. Štai, pavyzdžiui, 
burgundiškojo. Raminantis gėrimas. Na, ką gi... Išgersim bute- 
liuką burgundiškojo ir sumokėsim iš bendros kasos? 

„ — Neužteks pinigų, — atkakliai kartojo vokietis. 

;. — Na, ką gi! Tebūnie klaretas. Tokiu oru tai net ir geriau. 
Na kaip, siunčiam Siuzaną parnešti butelio klareto? 
„Vokietis nuėmė nuo varinės vinies krepšelį, apvertė jį ir pa- 
kratė. Ant stalo pasirito tripensis ir penis. 

— Tai viskas,— tarė jis.— Klaretui neužteks. 

— Bet užteks alui! — džiaugsmingai šūktelėjo majoras.— Pats 
laikas išgerti kvortą už keturis pensus. Senis Gilderis, kai aš, jo 
vadovaujamas, tarnavau Indijoje, visada kartodavo, kad žmo- 
gus, sunkią valandą paniekinęs alų ir molinę pypkę, yra arba. 
kvailys, arba pliuškis. Ir pats jis karininkų susirinkime visada 
rūkydavo tik molinę pypkę. Dreiperis, vadovavęs mūsų divizijai, 
pasakė jam, kad tai žemina karininko vardą. „Po velnių tą kari- 
ninko vardą!“ — atsakė senis ir vos nepakliuvo už tai į karo teis- 
mą. Prie Kvoriso jis gavo „Viktorijos kryžių, o prie Sevastopolio 
buvo užmuštas. 

Atsiliepdama į skambutį, į kambarį įšlepsėjo nevalyva tar- 
naitė nukleivotais bateliais ir, gavusi užsakymą kartu su visu 
bendru abiejų draugų kapitalu, greitai grįžo su dviem putojan-- 
čiais pintos dydžio bokalais. Rūkydamas papirosą, majoras nu-. 
grimzdo į kažkokius apmąstymus, matyt, nemalonius, nes veidas 
jo tapo niūrus, o antakiai susiraukė. Pagaliau jis nusikeikė ir 
tarė: 

— Dievaži, Baumseri! Šitas piemuo Gerdlstonas mane tiesiog 
siutina. Teks man su juo baigti. Tai toks bejausmis, kietaširdis, 
šykštus galvijas, kad...— frazės pabaiga paskendo majoro alaus 
bokale. 

— Tai kam gi jūs su juo susidėjote? 

— Matote,— prisipažino senasis karys, — man pasirodė, kad 
jeigu jau jis švaisto savo pinigus kortuodamas, ar kitoms pana- 
šioms pramogoms, tai Tobijas Klaterbakas galėtų jais pasinau- 
doti ne prasčiau nei kas kitas. Bet kad jis suktas kaip kipšas. 
Žaidžia atsargiai ir iš nedidelių sumų, o jau savo tai niekada 
nepražiopsos. Velniai griebtų! Iš šitos pažinties man vieni nuos- 
toliai. O jau mano reputacija dėl jo tai tikrai nukentėjo, čia jau 
nėra ko abejoti. 

— O kuo jis toks bliogas? 

— Kuo? Kai jis stengiasi būti malonus, šitai jam išeina ne- 
natūraliai, o kai elgiasi natūraliai, tampa labai nemalonus. Savęs 
šventuoju aš nelaikau. Gyvenau linksmai, o ir ateityje, tikiuosi, 

pagyvensiu ne prasčiau, bet yra dalykų, dėl kurių nesižeminsiu. 
Nors gyvenu iš to, ką išlošiu kortomis, bet žaidžiu tai aš gar-! 
bingai. Ir išskaičiavimas mano vienas — žaisti savo protu, o jis 
manęs niekada neapvilia, jei skaičiuosime ne vieno kurio vaka- 
ro, o visų metų rezultatus. Nors biliardą aš ir ne visad žaidžiu 
kaip galėčiau, bet tai vadinasi strategija. Nėra reikalo kiekvienam 
rodytis, kokio lygio esi žaidėjas. Ne, aš krislo svetimoj aky ne- 
ieškau, bet šis žaliūkas man nepatinka, ir jo graži, įžūli fiziono- 
mija man taip pat nepatinka. Visą gyvenimą apie žmogų aš spė- 
ju iš veido ir, reikia pasakyti, retai apsirinku. 

Fon Baumseris nieko neatsakė, ir kurį laiką draugai tylėdami 
rūkė, protarpiais gurkšteldami iš savo bokalų. | 

— O kompanijoje jis mane tiesiog kompromituoja,— vėl pra- 
kalbo majoras.— Bent jau mokėtų patylėti, tai dar būtų nieko, bet 
iš jo tiesiog lįste lenda vertelga. Patektų jis kartais į rojų, tai 
išsyk atidarytų ten arfų ir vainikų nuomos kontorą. Ar aš jums 
pasakojau, ką man klube pasakė kilnusis Džekas Gibsas? Velnias, 
jis kalbėjo be jokių užuominų! „Mano mielas,— tarė jis,— prieš 
jus aš neturiu nieko..Galų gale jūs — mūsų aplinkos žmogus, bet 
jeigu kada dar supažindinsite mane su subjektu, panašiu į šitą, 
tai ateityje aš nustosiu sveikintis ne tik kad su juo, bet ir su ju- 
mis.“ O supažindinau aš juos, kad pakelčiau tam šunsnukiui nuo- 
taiką, mat tikėjausi pasiskolinti iš jo trupučiuką pinigų, kas, kaip 
jums žinoma, būtų buvę labai pageidautina. 3 

— Kokia, sakėte, jo pavardė? — staiga paklausė fon Baum- 
seris. 

— Gerdlstonas. 

— Ar jo tėvas kauimanas? 

— Koks čia dar kaufimanas, velniai griebtų? — apmaudžiai 
pasiteiravo majoras.— Turbūt prekybininkas? 

— O taip! Prekybininkas. Tas, kuris prekiauja su Afrika? 

— Tas pats. 

Fon Baumseris išsitraukė iš vidinės kišenės storą užrašų 
knygelę ir perbėgo akimis ilgą kažkokių pavardžių sąrašą. 

— Taip, taip, teisybė! — sušuko jis triumiuodamas ir, užver- 
tęs knygelę, vėl įsikišo ją atgal. — Gerdlstonas ir Co, kauf..., tai 
yra prekiautojai su Afrika, Fenčerčo gatvė, Sitis. 

— Viskas taip. | 

— Tai, jūs sakyti, jie turtingi? 

— Taip. 

— Liabai turtingi? 

— Taip.— Majorui dingtelėjo, ar tik kartais draugas, jam 
nesant, neišgėrė ko nors stipresnio: Baumserio veide sušvito 
paslaptinga šypsena, o ruda barzda ir susivėlusi ševeliūra, regis, 
atsistojo piestu nuo jį apėmusio susijaudinimo. 

— Liabai turtingi! Cha cha! Liabai turtingi! — Ir vokietis 
ėmė kvatotis.— Aš juos pažinti. Ne kaip draugus, apsaugok Vieš- 
patie! Bet aš pažinti juos ir jų biznį. 

— Kur jūs sukate? Ką tai reiškia? Na, paaiškinkite pagaliau! 

— Aš jums pasakyti,— atsakė vokietis, staiga smarkiai su- 
rimtėdamas ir rankų mostu pabrėždamas kiekvieną ištartą Žžodį.— 
Praeis trys keturi: mėnesiai, bet ne daugiau kaip metai, ir Gerdl- 
stono bendrovė nustos egzistavusi. Jie sutrūniję, vos laikosi — 
iu-u-u! — Ir jis pūstelėjo įsivaizduojamą pūkelį rodydamas, kokia 
prasta bendrovės padėtis. 

— Jūs iš proto išsikraustėte, Baumseri! — sušuko majoras.— 
Juk jų tiesiog nepriekaištinga reputacija. Sityje jie garsėja kaip 
solidžiausia įstaiga. 

— Nesiginčiju, nesiginčiju,— šaltai atsakė vokietis.— Tik ką 
žinau, tai žinau, ir ką kalbu, tai kalbu. 

— O iš kur tos jūsų žinios? Negi sakysite, jog žinote dau- 
giau nei biržos šulai ar firmos, su kuriomis jie turi reikalų? | 

— Ką žinau, tai žinau, ir ką kalbu, tai kalbu,— pakartojo. vo- 
kietis.— Tas tabakininkas Bergeris — tikras sukčius. Šioje tabako 
skardinėje — trečdalis vandens. Vis gęsta ir gęsta. 

— Tai taip ir nepasakysite man, iš kur žinote, kad Gerdlsto- 
nas ant bankroto slenksčio? 

— Jums tai nieko nepaaiškins. Pakanka, kad mano žodžiai — 
gryna tiesa. Atminkite tik, kad esama žmonių, kurie privalo ki- 
tiems pasakyti viską, ką tik sužino. 

— Dabar jūsų ir visai nebesuprasi,— suniurnėjo senasis ka- 
rys.— Turbūt turite galvoje kokias ten slaptas draugijas ir so- 
cialistus, kurie praneša vieni kitiems visas naujienas ir kurie, 
be kita ko, turi ypatingus būdus tai slaptai informacijai gauti? 

— Gal taip, o gal ir ne taip,— atsakė vokietis vis tuo pačiu 
iškilmingų balsu.— Kad ir kaip ten būti, mano gerasis drauge 
Klaterbakai, aš manyti, jog pateikiau jums, kaip ten pas jus sako- 
ma, pirminius duomenis. 

— Dėkui, mano mielasis! — linksmai tarė majoras.— Bet jėi 
bendrovės reikalai tokie prasti, tai šitas žaliūkas arba nieko ne- 

žino, arba yra apsigimęs aktorius, kokių pasaulis dar nėra regė- 
jęs... Velniai griebtų! Skambina vakarienės; pasiskubinkim, o tai 
visa duona su sviestu kaipmat bus suvalgyta. 

Ponia Robins už gana nedidelę sumą duodavo savo gyvento- 
jams vakarienę. Tačiau duonos su sviestu ant stalo buvo pade- 
dama gana mažai, ir pavėlavusieji pamatydavo priešais tik tuščią 
lėkštę. Ši aplinkybė mūsų draugams buvo labai svarbi, tad, lai- 
kinai atidėję Gerdlstonų bendrovės reikalus, jie nuskubėjo į sve- 
tainę. 


XI SKYRIUS 


VYRESNYSIS IR JAUNESNYSIS 


Nors komerciniuose sluoksniuose niekas nieko neįtarė, vis dėlto 
ton Baumserio pranašystės dėl garsiosios Gerdlstonų bendrovės 
likimo buvo ne iš piršto laužtos. Pastaruoju metu bendrovės rei- 
kalai iš tikrųjų smarkiai pašlijo. Jeigu įžvalgi majoro Tobijo 
Klaterbako akis jaunojo partnerio manierose ir elgesyje nesuge- 
bėjo pastebėti nieko keisto, tai šitai buvo galima paaiškinti tik 
visišku Ezros neinformuotumu, jog virš jų pakibęs didžiulis pa- 
vojus. Jis kuo nuoširdžiausiai tikėjo, kad jo įstaiga žydi ir klesti, 
kaip ir Džono Harstono mirties metais. Lemtingąją paslaptį pa- 
tikimai saugojo jo griežtas, rūstus tėvas, kuris, kaip ir tas Spar- 
tos berniukas, po savo drabužiais paslėpęs lapę, nei žodžiais, nei 
gestais neišdavė širdį graužusio nerimo: Suvokdamas artėjant 
žlugimą, Gerdlstonas žūtbūtinai kovojo, kad tik užkirstų tam 
kelią, veikė šaltakraujiškai ir atsargiai, pasinaudodamas visomis: 
galimybėmis. Bet labiausiai jis stengėsi, — ir jo pastangos buvo 
sėkmingos, — sukliudyti, kad Sityje sužinotų bendrovės padėtį 
esant kritišką. Senasis prekybininkas puikiai suvokė — tegul tik 
pasigirsta nepalankūs gandai, ir jo jau niekas nebeišgelbės. Sako- 
ma, kad sužeistą bizoną pribaigia jo paties banda; lygiai taip 
į sunkią padėtį patekęs verslininkas turi atsisveikinti su pasku- 
tine viltimi išsigelbėti, jeigu tik šitai sužino kolegos. Vis dėlto 
iki šiol, nors fon Baumseris ir vienas kitas panašus nežinia iš 
kur atsibastėlis kažin kaip patyrė tikrąją padėtį, komerciniuose 
sluoksniuose Gerdlstono vardas po senovei buvo sąžiningo ir so- 
lidaus verslo simbolis. Kontoroje Fenčerčo gatvėje, regis, buvo 

sudaroma dar daugiau sandėrių, o gyvenimas Eklstono skvere 
buvo dar prabangesnis nei anksčiau. Ir tik niūrus, mažakalbis 
bendrovės vadovas žinojo, koks šis blizgesys apgaulingas ir kokia 
praraja po juo slypi. 

Ant bankroto slenksčio jie atsidūrė dėl daugelio priežasčių. 
Bendrovę ištiko keletas didelių nesėkmių, dalį kurių žinojo visi, 
o kitas — tik vyresnysis Gerdlstonas. Nelaimės, žinomos visuo- 
menės, buvo sutiktos su didžiausiu stoiškumu ir žvalumu, tad, 
ko gero, jos netgi sustiprino bendrovės reputaciją. Bet niekam 
nežinomos bėdos buvo kur kas rimtesnės, ir išgyventi jas buvo 
gerokai sunkiau. 

Dabar į vakarinę Afrikos pakrantę nuolat atplaukdavo puikūs 
laivai iš Liverpulio ir Hamburgo, ir dėl konkurencijos frachtavi- 
mo kainos krito iki minimumo. Ten, kur pirmiau Gerdlstonai buvo 
kone monopolininkai, paskutiniu metu atsirado daugybė varžovų. 
O ir vietiniai gyventojai per tą laiką kai ko pramoko ir ėmė gau- 
dytis biznyje, tad apie milžinišką pelną negalėjo būti nė kalbos. 
Laikai, kai titnaginius šautuvus ir Mančesterio kartūnus buvo 
galima keisti pagal svorį į dramblio kaulą ir auksingąjį smėlį, 
negrįžtamai nuėjo į praeitį. 

Be to, Gerdlstonų bendrovę ištiko ir daugiau nesėkmių, nesu- 
sijusių su minėtomis bendromis priežastimis. Nutaręs, jog jam 
priklausantys buriniai laivai pernelyg lėtaeigiai, kad galėtų var- 
žytis su šiuolaikiniais, prekybininkas įsigijo du labai gerus gar- 
laivius —,,„Apvaizdą“, puikų sraigtinį tūkstančio dviejų šimtų to- 
nų vandentalpos laivą, ir ,Vakarę žvaigždę“, kiek mažesnės van- 
dentalpos. Abu jie buvo įtraukti į Loido sąrašus kaip pirmos 
klasės garlaiviai. „Apvaizda“ bendrovei atsiėjo dvidešimt du 
tūkstančius svarų, o „Vakarė žvaigždė“ — septyniolika tūkstančių. 
Tačiau ponas Gerdlstonas visą gyvenimą turėjo silpnybę taupyti 
niekus ir nutarė neapdrausti naujųjų laivų. Jei jau senieji laivai, 
skylėtos geldos, už kurias jis, turėdamas galvoje būsimą pelną, 
kasmet mokėjo milžiniškas draudimo sumas, plaukioja sau kaip 
niekur nieko, tai jau šitiems naujiems, galingiems garlaiviams 
niekas nebaisu. Jam rodėsi, kad jų dydis ir galinga įranga pati- 
kimai apsaugos juos nuo visų pavojų, kokie tik gali ištikti jūroje. 
Tačiau pagal vieną iš tų keistų atsitiktinumų, leidžiančių manyti, 
jog jūrų stichiją valdo kažkoks piktavalis demonas, ,Vakarė 
žvaigždė“, grįždama iš antrojo savo reiso, tirštame rūke Laman- 
šo sąsiauryje susidūrė su „Apvaizda“, kuri tą rytą išplaukė iš 

Liverpulio į trečiąją savo kelionę. „Apvaizda“, perkirsta beveik 
pusiau, po penkių minučių nuskendo, kartu žuvo kapitonas ir šeši 
žmonės iš komandos, o „Vakarės žvaigždės“ priekyje buvo pra- 
daužtos tokios skylės, kad, pusiau nugrimzdusi, ji vos pasiekė 
Falmutą. Šis susidūrimas atsiėjo bendrovei trisdešimt penkis 
tukstančius svarų. 

Nelaimės persekiojo firmą ne tik prekyboje. Vyresnysis part- 
neris be jaunesniojo žinios ėmė spekuliuoti biržoje, tuo sukelda- 
mas pačius pražūtingiausius padarinius. Jis įdėjo didžiulius pini- 
gus į kažkokį Kornvalio rūdyną, kuris iš pradžių davė daug pel- 
no, bet staiga išseko, taigi akcijų kursas nukrito beveik iki nulio. 
Jokia firma nebūtų galėjusi atlaikyti tokios katastrofų grandinės. 
Gerdlstonų bendrovė irgi nebuvo išimtis. Iki šiol Džonas Gerdl- 
stonas sūnui nieko nesakė. Jis griebėsi visko, ko tik galėjo, kad 
tik kaip nors padengtų nuostolius, ir visaip atidėliojo tą neiš- 
vengiamą dieną, kai teks atskleisti Ezrai visą tiesą. Nepaisyda- 
mas realybės, jis stengėsi įsiteigti, kad koks nors malonus neti- 
kėtumas ar koks vertingas krovinys nuo Afrikos krantų dar pasta- 
tys bendrovę ant kojų. 

Kiekvieną dieną jis laukė žinios iš vieno savo laivo. Ir štai 
sykį rytą į kontorą atnešė telegramą. Prekybininkas nekantriai at- 
plėšė ją. Ji buvo iš Madeiros. Jo agentas Chosė Alvesiras pranešė, 
kad reisas, į kurį dėta tiek vilčių, visiškai sužlugo. Krovinys tik 
vargais negalais padengė išlaidas. Perskaičius telegramą iki galo, 
Gerdlstono galva nusviro prie stalo, ir jis garsiai sudejavo. Griu- 
vo dar vienas ramstis, saugojęs jį nuo žlugimo. 

Be telegramos, gulėjo dar trys laiškai, bet ir juose Gerdlsto- 
nas nerado nieko paguodžiančio. Vienas buvo banko valdytojo 
pranešimas, kad jis šiek tiek viršijęs savo kreditą. Kitame Loido 
draudimo agentūra priminė, kad dviejų jo laivų polisai bus anu- 
liuoti, jei jis iki tokio ir tokio termino neapmokės įsiskolinimo. 
Virš bendrovės telkėsi juodi debesys, ir vis dėlto senasis preky- 
bininkas rengėsi sutikti juos su nepalaužiamu vyriškumu. Jis 
sėdėjo vienas savo mažame kabinete, nunarinęs ant krūtinės gal- 
vą, ir jo tankiai sužėlę antakiai virš skvarbių pilkų akių rūsčiai 
susiglaudė. Jam tapo aišku, kad atėjo laikas atskleisti sūnui visą 
tiesą. Galbūt, padedamas Ezros, jis galės įgyvendinti planą, jau 
keletą mėnesių brendusį jo galvoje. 

Išdidžiam ir rūsčiam seniui nelengva buvo prisipažinti, kad, 
be sūnaus žinios, jis spekuliavo firmos kapitalu ir neteko dides- 

nės jo dalies. Šitos spekuliacijos teikė vilčių duoti didelį pelną, 
tad Džonas Gerdlstonas paimdavo pinigus iš patikimų įmonių, 
tikėdamasis didesnių dividendų. Jis puikiai suprato visą su tuo 
susijusį pavojų, o žinodamas, koks atsargus ir konservatyvus jo 
sūnus dėl visko, kas susiję su biržos žaidimais, niekada nesitarė 
su juo dėl minėtų indėlių ir neįtraukdavo išeikvotų pinigų į bend- 
rovės sąskaitų knygas. Štai kodėl Ezra net neįtarė gresiant pa- 
vojų, bet dabar vyresnysis Gerdlstonas panoro, kad sūnus ener- 
gingai paremtų jo sumanytą žingsnį, o dėl to reikėjo atverti jam 
akis ir parodyti beviltišką jų padėtį. 

Vos tik tėvas nusprendė taip padaryti, kai kontoroje pasigirdo 
sunkūs sūnaus žingsniai, o įkandin jų — grubus Ezros, prikaišio- 
jančio klerkams, balsas. Po poros minučių žaliu bajumi aptrauk- 
tos durys plačiai atsivėrė, jaunuolis įėjo į kabinetą ir piktai nu- 
drėbė ant kėdės paltą bei skrybėlę. Buvo aišku, kad jo nuotaika 
bjauri. 

— Labas rytas,— tarė jis šiurkščiai, linkteldamas tėvui. 

— Labas rytas, Ezra,— švelniai atsakė prekybininkas. 

— Kas nutiko, tėve? — paklausė sūnus, įdėmiai jį nužvelgęs.— 
Jūs nepanašus į save, ir jau ne pirma diena. 

— Reikalai, mano berniuk, reikalai! — pavargusiu balsu atsi- 
duso Džonas Gerdlstonas. 


— Tai vis dėl čionykščio bjauraus oro,— susierzinęs metė 
Ezra.— Net ir man jis atsiliepia. Kodėl gi jums neįsigijus nedi- 
delio. dvaro, kur galima būtų pasikviesti kokį draugą pašaudyti 
ir kad būtų puikus biliardas bei visa kita? O mes ten nuvažiuo- 
tume šeštadienį ir sekmadienį pakvėpuoti tyru oru. Kiek yra 
žmonių, kurių kišenei tai kur kas smarkiau atsiliepia, ir vis dėlto 
jie turi užmiesčio namus. Kokia prasmė laikyti gražų indėlį ban- 
ke, o gyventi ne geriau už savo kaimynus. 

— Aš galiu paprieštarauti tau tik dėl vieno,— kimiai tarė 
prekybininkas, dirbtinai nusišypsodamas.— Aš neturiu gražaus in- 
dėlio banke. 

— Na, šiaip ar taip, jis neblogas, labai neblogas! — ryžtingai 
paprieštaravo sūnus ir, paėmęs siaurą, ploną knygą, kurioje bu- 
vo žymimas bendrovės prekybos balansas, ėmė belsti ja į stalą. 


— Skaičiai joje ne visai tikslūs, Ezra,— toliau kalbėjo tėvas, 
dar labiau prikimdamas.— Mes neturime tokios sumos. 


— Kaip?! — subliuvo jaunesnysis partneris. 

— S-š-š! Neduok Dieve, nugirstų klerkai! Mes neturime šitiek 
pinigų. Mes turime jų visai nedaug. Tiesą sakant, Ezra, banke 
mes beveik nieko neturime. Viskas išeikvota. 

Iš netikėtumo suakmenėjęs, keletą sekundžių Ezra žvelgė 
į tėvą. Vos tik jis suvokė, kad seniokas nejuokauja, nepasitikėji- 
mas kaipmat išnyko, ir laukinis pyktis neatpažįstamai iškreipė 
jo veidą. 

— Kvailys! — suspigo jis, pakėlęs knygą, ir puolė prie tėvo, 
tarsi ketintų jam suduoti — Dabar man viskas aišku! Tu speku- 
liavai slapta nuo manęs, prakeiktas asile! Kur tu dėjai pinigus? — 
Ir, sugriebęs tėvą už pakarpos, ėmė pašėlusiai purtyti. 

— Nedrįsk prie manęs prisiliesti! — sušuko vyresnysis part- 
neris, išsiverždamas iš kibių sūnaus rankų.— Aš panaudojau tuos 
pinigus kaip galint geriau. Kaip tu drįsti su manimi taip kal- 
bėti? 

— Kaip galint geriau! — sušvokštė Ezra, su įtūžiu blokšda- 
mas knygą ant stalo.— O kokią teisę jūs turėjote spekuliuoti be 
mano žinios, vis tvirtindamas, esą aš žinąs visus bendrovės rei- 
kalus. Jums tiesiog negalima patikėti pinigų. 

— Atmink, Ezra,— oriai ištarė tėvas, vėl susmukdamas krėsle, 
iš. kurio buvo pašokęs, kad išsilaisvintų iš sūnaus nagų,— at- 
mink, kad aš netekau pinigų, kuriuos pats ir užgyvenau. Kai tu 
gimei, bendrovė jau klestėjo. Pačiu blogiausiu atveju tau tiesiog 
teks pradėti nuo to, nuo ko pradėjau aš. Bet juk iki visiško Žlu- 
gimo mums dar toli. 

— Tik pamanykite! — sušuko Ezra, krisdamas ant odinės so- 
fos ir užsidengdamas rankomis veidą.— Tik pamanykite, o kaip 
aš pasakojau visiems, kaip mums sekasi, kokie mes turtingi! 
Ką dabar šnekės Klaterbakas ir klubo nariai? Negi aš galiu atsi- 
sakyti gyvenimo, prie kurio esu pripratęs? — Čia jis sugniaužė 
kumščius ir, pasisukęs į senį, su įkarščiu prapliupo: — Jūs pri- 
valote atgauti mūsų kapitalą, tėve! Privalote! Bet kokia kaina, 
bet kokiomis priemonėmis! Ir privalote tai padaryti pats, nes 
pats jo ir netekote. Ko mes galime imtis? Ir kiek laiko mes turi- 
me? Ar Sityje jau žinoma? Kaipgi aš dabar pasirodysiu biržo- 
je? — padrikai murmėjo Ezra, tiesiog padūkdamas nuo minties, 
kokia ateitis jo laukia. 

— Nusiramink, Ezra! Na, nusiramink gi! — įkalbinėjo jį Gerdl- 
stonas.— Mums lieka dar nemaža galimybių, tik reikia protingai 
jomis pasinaudoti. Kas gero priekaištauti dėl praeities. Aš pasi- 

rengęs pripažinti, kad kvailai pasielgiau leisdamas pinigus be 
tavo žinios, bet mano ketinimai buvo patys geriausi. Dabar mums 
vertėtų sykiu kaip reikiant pagalvoti, kaip padengti nuostolius, 
o tam yra keletas būdų; čia man reikia tavo šviesaus, dalykiško 
proto. 

— Gaila, kad jūs tik dabar jį prisiminėte,— piktai drėbė Ezra. 

— Už savo klaidas aš esu nubaustas, — nuolankiai tarė tėvas.— 
Ieškodami išeities iš varganos mūsų padėties, turime atminti, 
kad visada galim pasinaudoti kreditu, kurio mums dar niekada 
neprireikė. Taip mes prasimanysime lėšų įgyvendinti savo pla- 
nams. 

— Ar daug čia reikš tas mūsų kreditas, kai paaiškės, kad 
mums gresia bankrotas? 

— Bet šitai negali paaiškėti! Niekas nieko neįtaria. Blogiau- 
siu atveju pamanys, kad bendrovei turi įtakos laikinas sąstingis 
prekyboje, bet sužinoti liūdną tiesą niekam nevalia. Tik meldžiu 
patį iš nevilties kam nors neprasitarti! 

Ezra piktai nusikeikė. Papilkėję Gerdlstono skruostai paraudo, 
o akys rūsčiai blykstelėjo. 

— Valdyk liežuvį, Ezra! Mano kantrybė irgi ne begalinė, nors 
aš ir pasirengęs tau daug ką atleisti suvokdamas, kaip tave su- 
krėtė ši žinia, dėl kurios iš tikrųjų kaltas tik aš. 

Jaunuolis patraukė pečiais ir ėmė nekantriai stuksenti kulnu 
į grindis. 

— Aš matau keletą galimybių sugrįžti į mūsų ankstesnę pa- 
dėtį, — tarė prekybininkas.— Jei tik pavyktų prasimanyti pakan- 
kamai pinigų atsiskaityti su kreditoriais ir sulaukti šitos nesėk- 
mių grandinės galo, laimė mums vėl nusišypsotų, ir viskas būtų 
gerai. Bet pirmiausia, mano berniuk, norėčiau užduoti tau vieną 
klausimą. Ką tu manai apie Džono Harstono dukrą. 

— Mergina kaip mergina,— trumpai atsakė jaunuolis. 

— Nuostabi mergina, Ezra, nuostabi, be to, turtinga, nors, 
man regis, jos pinigai — niekis, palyginti su jos dorybėmis. 

Jaunasis Gerdlstonas piktai nusijuokė. 

— Žinoma,— tarė jis apmaudžiai.— Na, o kas toliau? Kuo 
čia ji dėta? 

— O tuo, Ezra, kad iš visų pasaulio merginų ją aš visų mie- 
liausiai norėčiau matyti savo marčia. Ak, tu šelmi! Juk puikiau- 

siai žinai, jog tau nieko nereiškia pakerėti jos širdį! — Ir senio- 
kas su negrabiu išdykėliškumu pagrūmojo sūnui ilgu kaulėtu 
pirštu. 

— Tai štai ką jis sugalvojo! — atsiliepė jaunesnysis partneris, 
pagiežingai šypsodamasis. 

— Taip, tai vienas iš būdų išsikapstyti iš sunkumų. Jos ketu- 
riasdešimties tūkstančių svarų su kaupu pakaktų išgelbėti bend- 
rovę. O tu, be kita ko, gautum nuostabią žmoną. 

— Taip, bet esama daug kitų merginų, iš kurių išeitų ne ma- 
žiau puikios Žžmonos,-— atkirto sūnus.— Viengungio gyvenimas 
man dar nenusibodo. 

— Bet juk tai neišvengiama būtinybė,— spyrėsi tėvas. 

— Ak, būtinybė! — įniršęs pertraukė Ezra.— Aš užsidėsiu pan- 
čius visam gyvenimui, o tu pasinaudosi jos pinigais, kad ištai- 
sytum savo klaidas! Nuostabus darbo pasidalijimas, nieko ne- 
pasakysi! 

— Bendrovė tau priklauso tiek pat kiek ir man. Ir tau nau- 
dinga investuoti į ją pinigus, nes jos bankrotas sužlugdytų ne 
tik mane, bet ir tave. Kaip manai, ar tau pavyktų, jei panorėtum, 
laimėti jos prielankumą? 

Su savimi patenkinto žmogaus išraiška Ezra paglostė tam- 
sius ūsus ir pasisuko į veidrodį virš židinio, kuriame atsispindėjo 
akiplėšiškai gražus jo veidas. 

— Jeigu jau būsim priversti taip pasielgti, — tarė jis,— man 
regis, sėkmė garantuota. Ir ji visai nebjauri. Betgi jūs sakėte, 
jog turite keletą planų. Tai gal pirmiau aptarkime kitus. Jei kito- 
kios išeities nėra, aš galbūt pritarsiu tam, bet, suprantama, su 
sąlyga, kad pinigus tvarkysiu vienas pats! 

— Na, žinoma, žinoma,— pasiskubino sutikti tėvas.— Aš Ži- 
nojau, kad tu — geras, mylintis sūnus. Ir tu teisus: jei kitkas mums 
nepagelbės, visada turėsime šitą atsarginį variantą. O kolei kas 
aš ketinu pasiskolinti tiek pinigų, kiek tik leidžia mūsų kreditas, 
ir taip pelningai juos investuoti, kad pačioje artimiausioje atei- 
tyje gautume didelį pelną. 

— O kaip to pasiekti? — abejodamas paklausė sūnus. 

— Aš ketinu,— tarė Džonas Gerdlstonas, iškilmingai atsisto- 
damas ir atremdamas alkūnę į židinio atbrailą,— aš ketinu su- 
daryti deimantų kornerį. 

XII SKYRIUS 


DEIMANTŲ KORNERIS 


Džonas Gerdlstonas pareiškė apie savo ketinimą taip išdidžiai 
ir reikšmingai, tarsi tikėdamasis priblokšti sūnų. Ir jam tai pasi- 
sekė: Ezra iš nuostabos išplėtė akis. 

— Deimantų kornerį? — pakartojo jis.— Kaip jūs tai pasiek- 
site? 

— Tu, žinoma, supranti, kas tai yra biržos korneris,— pradėjo 
tėvas.— Jei žmogus superka, sakysim, visą medvilnę ar visą 
cukrų, kiek tik jo yra rinkoje, kad sutelktų visą prekę savo ran- 
kose ir paskui pardavinėtų ją savo nustatyta kaina, tai šitai 
vadinama cukraus ar medvilnės korneriu. Na, o aš ketinu suda- 
ryti deimantų kornerį. 

— Savaime aišku, aš žinau, kas tai yra korneris,— susierzi- 
nęs pertarė Ezra.— Bet kaip jums pavyks supirkti visus deiman- 
tus? Tam prireiktų kapitalo, bent jau tokio kaip Rotšildo! 

— Ne, mano berniuk, kur kas mažesnio, nes vienu metu rin- 
koje būna ne taip jau daug deimantų. Kaina priklauso nuo to, 
kiek jų gaunama Pietų Afrikos kasyklose. Ši mintis man jau 
seniai šovė į galvą, ir aš nuodugniai ją ištyriau. Suprantama, aš 
net nebandysiu supirkti visus rinkoje esančius deimantus. Netgi 
nedidelė jų dalis duos pakankamai pelno, kad bendrovė vėl atsi- 
stotų ant kojų. 

— Bet jeigu jūs įsigysite tik dalį deimantų, tai kaip jums 
pavyks padaryti įtaką jų rinkos kainai? Jūs negalėsite parduoti 
brangiau už kitus. 


— Cha cha! Puiku! Puiku! — sušuko senasis prekybininkas, 
geraširdiškai linguodamas galva.— Bet juk tu dar nežinai, kur 
slypi viso mano plano esmė. Tu nesupratai paties svarbiausio. 
Stai, klausykis, aš paaiškinsiu. 

Ezra vėl išsidrėbė sofoje, visa savo povyza rodydamas, jog 
paklūsta būtinybei. Gerdlstonas po senovei stovėjo prie židinio 
ir kalbėjo lėtai bei svariai, tarsi dėstytų ilgų ir kruopščių apmąs- 
tymų rezultatus. 

— Matai, Ezra,— pradėjo jis,— deimantai, kaip labai vertinga 
prekė, patenkanti į rinką tik gana ribotais kiekiais, nepaprastai 
jautriai reaguoja į visokias įtakas, ir pasitaiko ženklių jų kainos 

svyravimų. Koks nors menkniekis gali kone perpus sumažinti 
kainą arba atvirkščiai — išpūsti ją. 

Ezra Gerdlstonas numykė, tuo parodydamas sekąs tėvo sam- 
protavimus. 

— Kai buvau jaunesnis, vienu metu aš domėjausi deimantais 
ir stebėjau, kaip svyruoja jų kaina. Yra viena aplinkybė, kuri ne- 
išvengiamai priveda prie jų kainos kritimo,— tai žinia, jog kaž- 
kur aptiktas naujas deimantų sąnašynas. Vos tik kyla panašūs 
gandai, brangakmeniai iškart nuvertėja. Kai neseniai Centrinėje 
Indijoje buvo rasta deimantų, šitai smarkiai atsiliepė rinkai, ir 
kainos nuo to laiko taip ir nepakilo iki ankstesnio lygio. Tu su- 
pranti, ką aš turiu galvoje? 

Ezros veide jau seniai buvo matyti susidomėjimas, ir jis link- 
telėjo parodydamas, kad atidžiai klausosi. 

— O dabar tarkime,— toliau kalbėjo senasis partneris, šyp- 
sodamasis savo siauromis lūpomis,— kad vėl pasklinda tokie 
gandai. Ir tarkime, kad mes, kolei rinka bus apimta depresijos, 
už geroką sumą įsigysime deimantų. Tokiu atveju, jeigu gandai 
dėl naujo deimantų sąnašyno ilgainiui nepasitvirtintų, mūsų įsi- 
gyti brangakmeniai vėl pabrangtų, ir pinigai, įdėti į šį biznį, pa- 
dvigubėtų ar net patrigubėtų. Ar tau aiški įvykių seka? 

— Man regis, čia labai daug visokiausių „tarkime“, — tarė 
Ezra.— Kaip mes iš anksto sužinosime, jog kils tokie gandai? 
O jeigu jie ir kiltų, iš kur mums žinoti, kad ateityje jie nepasi; 
tvirtins? 

— Iš kur mums žinoti? — pakartojo prekybininkas, ir ilgas, 
liesas jo kūnas ėmė tirtėti nuo vos sulaikomo juoko.— Matai, mano 
mielasis, jeigu mes patys paleisime tuos gandus, tai turėsime 
pagrindo laikyti juos klaidingais. Na, ką dabar pasakysi, Ezra? 
Cha cha! Kaip matai, senis dar turi šiek tiek košės galvoje. 

Ezra pažvelgė į tėvą apstulbęs, bet ne be susižavėjimo. 

— Velniai griebtų! — sušuko jis.— Tai juk sukčiavimas, ir, ko 
gero, netgi baustinas. a 

— Sukčiavimas? Niekai! — Prekybininkas su panieka spragte- 
lėjo pirštais.— Tai subtilus biržos Žaidimas, mano vaike, gudrus 
ėjimas. Ir pasakyk tu man, kam pavyktų jį susekti? Aš dar neap- 
mąsčiau visų smulkmenų: tam man reikia tavo pagalbos, bet štai 
toks mano planas bendrais bruožais. Mes siunčiame patikimą 
žmogų kur nors į pasaulio kraštą — į Andus arba į Uralą. Kur 
konkrečiai — ne taip jau svarbu, kad tik kuo toliau. Atvykęs 

į vietą, mūsų agentas paleidžia gandą radęs ten deimantų. Jeigu 
jis manys esant būtina, mes galim netgi parūpinti jam porą tre- 
jetą nenušlituotų akmenėlių, kad jis ten juos kur nors užkastų, 
o paskui atrastų, tuo suteikdamas savo istorijai daugiau pana- 
šumo į tiesą. Suprantama, vietinė spauda pakels triukšmą. Jis, 
sakykime, galėtų įteikti vieną iš rastų akmenukų artimiausio laik- 
raščio leidėjui. Bėgant laikui, spalvingas naujojo deimantų telki- 
nio aprašas pasieks Londoną, o paskui — ir Pietų Afriką. Aš galiu 
garantuoti, kad tada deimantų kaina iškart smarkiai nukris. O mes 
nusiųsime į Pietų Afrikos deimantų laukus antrą agentą, ir jis, 
kolei truks visa ši panika, supirks kaip galima daugiau brang- 
akmenių. Paskui, kai paaiškės, jog žinia buvo klaidinga, kainos, 
suprantama, vėl pakils, ir mes už savo deimantus gausime apva- 
lutę sumelę. Štai ką aš turėjau galvoje, kai kalbėjau apie dei- 
mantų kornerį. Apsirikti čia negalima. Viskas tikslu kaip Euklido 
teoremoje, ir įgyvendinti mano planą nebus sunkiau nei įrodyti 
tokią teoremą. 

— Atrodo labai viliojamai,— susimąstęs pareiškė sūnus, — bet 
aš nesu įsitikinęs, ar taip jau jis lengvai įgyvendinamas. 

— Viskas bus gerai. Kiek tik Žmogus gali numatyti ateitį, 
suklysti čia neįmanoma. Be to, mano berniuk, nepamiršk, kad 
spekuliuosime mes svetimais pinigais, o patys neprarasime nieko, 
absoliučiai nieko. | | 

— Na, šito tai jau aš nepamiršiu! — piktai atrėžė Ezra, vėl 
pritvinkdamas nuoskaudos. 

— Aš manau, kad mums nelabai sunkiai pavyktų pasiskolinti 
keturiasdešimt penkiasdešimt tūkstančių svarų sterlingų. Kaip 
žinai, mano vardas Sityje labai gerbiamas. Beveik keturiasdešimt 
metų mano reputacija yra nepriekaištinga. Jeigu mes iškart grieb- 
sime jautį už ragų ir apdairiai panaudosime pinigus, tai viskas 
dar gali baigtis sėkmingai. 

— Kitos išeities nebėr,— atsakė jaunuolis.— Mes privalome 
žengti kokį nors drąsų žingsnį. O ar paieškojote gerų agentų? 
Kad tie gandai būtų panašūs į tiesą, reikia žmogaus su tam tikra 
padėtimi. Kitaip į juos niekas nekreips dėmesio. 

Džonas Gerdlstonas liūdnai palingavo galva. 

— Vargu ar aš sugebėsiu surasti mūsų reikalui žmogų su 
padėtimi, — tarė jis. 

— Nėra nieko paprasčiau, — atsakė Ezra, begėdiškai nusijuok- 
damas.— Aš galiu parinkti klubuose nors ir dešimtį nusigyvenu- 

sių ponų, kurie tiesiog džiaugsis galėdami užsidirbti šimtinę kitą 
tokiu būdu, kokį tik jūs jiems pasiūlysite. Jie labai maloniai ir 
pamokomai samprotauja apie džentelmeno garbę ir panašius da- 
lykus, bet visa tai tiesiog dėl išorinio blizgesio. Suprantama, 
mums teks jam užmokėti. 

— Tu norėjai pasakyti „jiems“? 

— Ne, mums prireiks tik vieno Žmogaus. 

— O kas gi supirks brangakmenius deimantų laukuose? 

— Nejaugi jūs galite šitaip apsikvailinti? — grubiai paklausė 
Ezra.— Patikėti mūsų pinigus pašaliniam žmogui? Net jeigu ke- 
turiasdešimt tūkstančių svarų duočiau pačiam Kenterberio arki- 
vyskupui, aš nė per žingsnį nuo jo nesitraukčiau. Ne, ten vyksiu 
aš pats... Tai yra, žinoma, jei nepabijosiu palikti čia jūsų vieno. 

— Tu mane skaudini, Ezra,— tarė tėvas.— O sumanei tu pui- 
kiai. Aš ir pats būčiau tau pasiūlęs, jeigu ne sunkumai ir nepa- 
togumai, kurie tokioje kelionėje neišvengiami. 

— Jeigu jau daryti, tai kaip reikiant,— atsakė jaunuolis.— 
Na, o dėl kito mūsų agento, tai aš esu nužiūrėjęs tinkamą Žžmo- 
gų — majorą Tobiją Klaterbaką. Jis pakankamai protingas ir gud- 
rus, o be to, visada be skatiko kišenėje. Dar praeitą savaitę jis 
bandė pasiskolinti iš manęs dešimt svarų. Toks pavedimas jam 
bus tiesiog laimikis, o jo visuomeninė padėtis labai pagelbės mūsų 
planui. Aš garantuoju, jis užkibs ant mūsų kabliuko. * 

— Tokiu atveju pamėgink su juo pasišnekėti. 

— Gerai. 

— Aš labai džiaugiuosi, Ezra,— tarė senasis prekybininkas, — 
kad mes su tavim atvirai pasikalbėjome. Tai, kad aš spekuliavau 
be tavo žinios ir apgaudinėjau su suklastota sąskaitų knyga, sun- 
kia našta gulė ant mano sąžinės, patikėk manimi. Išsipasakojęs 
tau, pajutau palengvėjimą. 

— Na, ir pakaks apie tai! — šiurkščiai nutraukė jį Ezra.— 
Man tenka susitaikyti su tuo, kas nutiko, nes kitos išeities netu- 
xziu. Kas padaryta, tai padaryta, ir nieko čia nebepakeisi. Bet aš 
manau, kad jūs iššvaistėte vėjais bendrovės kapitalą. 

— Patikėk manimi, aš norėjau tik gero. Nepriekaištingas mūsų 
bendrovės vardas man svarbiau už viską. Jam sukurti aš atida- 
viau visą savo gyvenimą, ir jeigu jau lemta žlugti, tikiuosi, nepri- 
gyvensiu iki tos dienos. Dėl bendrovės aš pasirengęs viskam. 

— Loidas primena apie eilinius įnašus? — paklausė Ezra, 
žvilgtelėjęs į atplėštą laišką.— Ir kodėl gi nė viena iš šitų skylėtų 
geldų nenuskęsta? Tai mums labai būtų į naudą. 

— S-š-š!..— maldaujamai sušnibždėjo Džonas Gerdlstonas.— 
Apie tokius dalykus reikia kalbėti tylomis. 

— Aš jūsų nesuprantu,— susierzinęs pareiškė Ezra.— Kiek- 
vienais metais jūs apdraudžiate mūsų laivus didžiulėmis sumo- 
mis. Stai, pavyzdžiui, ,„Leopardas“— jo draudimo suma dukart 
viršija netgi tą jo vertę, kai jis buvo naujas. Ir su „Juoduoju ere- 
liu“, ko gero, tas pat. Ir vis dėlto jie plaukioja kaip niekur nieko, 
o du mūsų naujutėlaičiai neapdrausti garlaiviai skandina vienas 
kitą. 

— Bet ką gi aš galiu padaryti? — paklausė prekybininkas.— 
Jie perdėm sutrūniję. Jau daugybė metų jie plaukioja be remonto. 
Anksčiau ar vėliau jie nuskęs. Aš iš tiesų negaliu padaryti nieko 
daugiau. 

— Na, man tai jie kaipmat nugarmėtų į dugną! — nusikeik- 
damas sumurmėjo Ezra.— Priverskite senį Migsą išgręžti kokią 
skylutę arba numesti degtuką į statinaitę su žibalu. Juk tokie 
dalykai dedasi kiekvieną dieną. Kas čia per pilstymas iš tuščio 
į kiaurą? 

— Ne, ne, Ezra! — sušuko tėvas.— Tik ne tai. Vienas daly- 
kas — nesikišti į natūralią įvykių eigą ir visai kitas — pasirūpinti, 
kad laivas nuskęstų. O ką jau kalbėti, kad paskui mes būtume 
priklausomi nuo Migso. Per daug pavojinga. 

— Na, kaip norite,— ironiškai tarė Ezra.— Jūs užvirėte šitą 
košę, jūs ją ir išsrėbsite. O jeigu viskas susiklostytų prastai, aš 
turiu išeitį: vedu Keitę Harston, nutraukiu su bendrove visus 
ryšius, palikdamas jus tvarkytis su kreditoriais, o pats gyvenu 
sau iš jos keturiasdešimties tūkstančių svarų.— Taręs šiuos grasi- 
namus žodžius, jaunesnysis partneris paėmė kepurę ir neskubė- 
damas išėjo iš kabineto. 

Likęs vienas, Džonas Gerdlstonas visą valandą susirūpinęs 
apmąstė detales plano, ką tik išdėstyto sūnui. Tada jo akis už- 
kliuvo už dviejų laiškų, vis dar gulėjusių ant stalo, ir jis nutarė, 
kad laikas jais užsiimti. Siuo tarpu jam mažiausiai norėjosi rū- 
pintis kreditu. Bet, kaip jau minėta, Džonas Gerdlstonas buvo 
žmogus sumanus. Jis paskambino ir pakvietė užeiti vyresnįjį 
klerką. | 

— Labas rytas, Džonai,— tarė jis maloniai. 

— Labas rytas, pone Gerdlstonai, labas rytas, sere,— atsakė 
Džonas Gilrėjus, iš pasitenkinimo trindamas suvytusius, pagel- 
tusius delnus. | 

— Girdėjau, Džonai, neseniai gavai palikimą,— kalbėjo toliau 
ponas Gerdlstonas. 

— Taip, sere. Pusantro tūkstančio svarų, sere. Atskaičiavus 
mokesčius ir kitas išlaidas,— tūkstantį keturis šimtus dvidešimt 
aštuonis svarus, šešis šilingus ir keturis pensus. Tai mano žmo- 
nos brolis Andrius paliko jai, sere. Šitokie dideli pinigai, sere! 

Džonas Gerdlstonas atlaidžiai nusišypsojo, kaip žmogus, ku- 
riam tokia suma — visiški niekai. 

— Ir kur jūs dėjote šiuos pinigus, Džonai? — paklausė jis 
nerūpestingai. 

— Padėjau juos į banką, sere, į ,Junaitid metropoliten“. 

— Į „Junaitid metropoliten“, Džonai? Palaukite! Jie, rodos, 
dabar moka tris su puse procento? 

— Tris, sere,— atsakė Gilrėjus. 

— Tris?! Paklausykite, Džonai, betgi tai labai, labai maži 
procentai! Kaip gerai, kad aš jūsų šito paklausiau! Aš kaip tik 
vieno savo korespondentų ketinau paprašyti tūkstančio keturių 
šimtų svarų paskolos. Tačiau, Džonai, jūs pas mus tarnaujate 
taip seniai, kad aš pasirengęs suteikti pirmenybę jums. Daugiau 
kaip tūkstantį keturis šimtus svarų aš niekaip negaliu paimti, 
bet šitą sumą aš mielu noru iš jūsų paimsiu ir mokėsiu penkis 
procentus. 

Toks rūpestis ir gerumas pribloškė Džoną Gilrėjų. 

— Tiesiog nežinau, kaip jums ir atsidėkoti, sere, už jūsų 
dosnumą,— tarė jis. 

— Nėr už ką, Džonai,— iškilniai atsakė prekybininkas.— 
Mūsų firma visada džiaugiasi galėdama pasirūpinti savo tarnau- 
tojų interesais, kai tik atsiranda tokia galimybė. Čekių knygelę 
turite su savimi? Išrašykite tūkstančio keturių šimtų svarų čekį. 
Bet ne daugiau, Džonai, ne daugiau. Deja, didesnės sumos paimti 
negaliu. 

Vyresnysis klerkas išrašė čekį ir išraitė parašą — senamadišką 
ir kuklų kaip ir jis pats, — gavo pakvitavimą ir buvo išprašytas 
atgal į kontorą. Ten jis didžiai pralinksmino kitus klerkus, su 
užsidegimu nupasakodamas šeimininko kilnią širdį ir dosnumą. 
O Džonas Gerdlstonas paėmė iš dėžutės keletą mėlynų lapų, ir 

jo žąsies plunksna taškydama ir gurgždėdama ėmė bėgioti popie- 
riumi. 

Sere,— rašė jis banko valdytojui, — pridedu tūkstantį keturis 
šimtus svarų — visus šiuo metu kontoroje turimus laisvus pini- 
gus. Artimiausiu metu rengiuosi į savo sąskaitą įmokėti didelę 
sumą. O kolei kas, tikiuosi, Jūs ir toliau apmokėsite pateikiamus 
čekius. 

Nuoširdžiai jūsų 
Džonas Gerdlstonas 


Loido draudimo bendrovei jis pranešė: 


Sere, prie laiško pridedu dviejų šimtų keturiasdešimt vieno 
svaro, septynių šilingų, šešių pensų čekį, t.y. eilinį įnašą už 
„Leopardą“, „Juodąjį erelį“ ir „Atėnų mergelę“. Prašom atleisti, 
kad uždelsėme sumokėti, mat dėl daugybės svarbių reikalų pa- 
našios smulkmenos kartais tiesiog išsprūsta iš atminties. 


Užantspaudavęs ir išsiuntęs šiuos du raštus, vyresnysis Gerdl- 
stonas pajuto šiokį tokį palengvėjimą ir atsidavė nekaltai pra- 
mogai — ieškoti paties geriausio būdo sudaryti deimantų kornerį. 


XIII SKYRIUS 


SESĖLIS IR SVIESA 


Džono Gerdlstono namai Eklstono skvere buvo dideli ir erd- 
vūs. Stovėjo jie rajone, kurį į vakarus nuvilnijusi mados banga 
paliko užpakaly. Sie namai buvo tarsi atitverti nuo kitų didžiau- 
sio respektabilumo skydu. Masyvus griežtas pastato fasadas anaip- 
tol neleido nuspėti viduje slypinčios prabangos. Nors ir asketiš- 
kos išvaizdos, senasis prekybininkas sielos gilumoje buvo siba- 
ritas ir mokėjo vertinti žemiškus malonumus. Didžiuliai kambariai 
buvo apstatyti su rytietiška, kone barbariška prabanga, ir pra- 
šmatnūs baldai gerai derėjo su kailiais iš Gabono, raižytu dramb- 
lio kaulu iš Senojo Kalabaro ir tūkstančiais kitų vertingų rete- 
nybių, kurias bendrovės galvai buvo dovanoję jo agentai, dirban- 
tys Afrikoje. 

Gerdlstonas ištesėjo Žodį, duotą mirštančiam draugui. Jis pa- 
ėmė Keitę Harston iš ištuštėjusių namų Fuleme ir apgyvendino 
ją pas save. Ji galėjo sau laisvai klaidžioti po visus šitų rūmų 
kambarius nuo pat palėpės iki rūsių ir veikti, kas tik patinka. Jos 
žinioje buvo taip pat kvadratinis sodas, kur augo suskurdę nuo 
dūmais užteršto oro medeliai ir nurudavusi pievelė, — ji ten ga- 
lėjo vaikštinėti, dirbti arba skaityti. Jokių pareigų jis neturėjo. 
Namus prižiūrėjo griežta ekonomė, kuri, jeigu ne jos suknelė, 
buvo tarsi iš akies trauktas Gerdlstonas; ji pati tvarkė visus 
ūkio reikalus. Taigi Keitei neliko nieko kito, tik gyventi ir būti 
laimingai. 

Tačiau įvykdyti šią antrąją priedermę nebuvo taip lengva, 
kaip galėtų pasirodyti iš pirmo žvilgsnio. Šių namų atmosiera 
nebuvo palanki laimei. Kasdien Keitė matė vien rūstų, nekalbų 
prekybininką ir jo vulgarų, o kartais ir tiesiog grubų sūnų. Iš 
pradžių, kol dar nebuvo nuslopęs jos skausmas, ji ypač jautriai 
reagavo į šią gyvenimo permainą, lygindama naująją aplinką su 
laimingais namais Fuleme. Tačiau kai gėla atlėgo, ji po trupu- 
tėlį su viskuo apsiprato. Abu Gerdlstonai ne itin jai įkyrėjo. Pre- 
kybininkas buvo taip pasinėręs į darbus, kad jam nelikdavo laiko 
domėtis, ką ji veikia, o Ezrą, įpratusį grįžti namo po pusiaunak- 
čio, Keitė paprastai matydavo tik prie pusryčių stalo, bet ir tuo- 
met ji tik tylomis ir su šiokiu tokiu drovesiu klausydavosi Žar- 
goniškų žodžių prikaišiotų pasakojimų ir ciniškų atsiliepimų apie 
žmones bei jų manieras. 

Gerdlstonas nė kiek nenudžiugo, kai, Dimsdeilams grįžus iš 
Edinburgo, sužinojo, kad jo globotinė visą laiką ten leido su 
savo jaunuoju pusbroliu. Jis sutiko Keitę labai šaltai ir uždraudė 
jai lankytis Filimor Gardense. Negana to, jis, naudodamasis pro- 
ga, pasišnekėjo su ja apie Tomą ir patikino ją, jog šis jaunuolis 
stovi ant dvasinio nuopuolio ribos. 

— Jo be galo žemi interesai, — padarė išvadą seniokas,— ir aš 
prašyčiau vengti jo draugijos. 

Patyręs, jog jaunasis Dimsdeilas grįžo į Londoną, Gerdlsto- 
nas dėl viso ko paskyrė Keitei patikimą liokajų, kuris turėjo Keitę 
lydėti, kai tik ji išeidavo iš namų, ir budriai ją saugoti. 

Tačiau vieną graži; dieną Keitė atsitiktinai keletui valandų 
ištrūko į laisvę. Minėtasis liokajus buvo pasiųstas su kažkokiu 
kitu pavedimu. Keitė iškart prisiminė, kad jai reikia pasikeisti 
bibliotekoje knygas, išsirinkti nėrinių ir nuveikti dar vieną kitą 


88 


tokį pat svarbų moterišką darbą. Ir štai, kai ji oriai žengė Voriko 
gatve, jos žvilgsnis užkliuvo už labai aukšto plačiapečio jaunuo- 
lio, kuris neskubėdamas sau ėjo priešais ją, iš nuobodulio bels- 
damas lazdele per sodų tvoreles, kaip paprastai daro nieko ne- 
veikiantys žmonės. Čia Keitė akimirksniu pamiršo ir knygą, ir 
nėrinius, o aukštaūgis jaunuolis išsyk nustojo belsti į pinučius 
ir nušvitęs plačiu, grakščiu žingsniu skubiai ėmė artintis prie jos. 

— Jau ko nesitikėjau, pusbroli Tomai, tai sutikti jus čia! — 
sušuko Keitė, jiems pasisveikinus.— Kokia netikėta staigmena! 
(Galbūt Keitė nebūtų taip nustebusi, jei būtų žinojusi, kad Tomas 
štai jau porą savaičių kasdien šešetui valandų užblokuodavo visas 
Eklstono skvero prieigas.) 

— Taip, nuostabi! — sušuko jaunasis veidmainys.— Matote, aš 
dar nesusiradau sau jokio darbo ir daug klaidžioju po Londoną. 
Laimingas atsitiktinumas atvedė mane kaip tik čionai. 

— O kaip gyvuoja daktaras? — guviai paklausė Keitė.— O po- 
nia Dimsdeil? Būtinai perduokite jiems pačius nuoširdžiausius 
mano linkėjimus. į 

— Kaip čia yra, kad jūs niekada pas mus neateinate? — prie- 
kaištingai paklausė Tomas. 

— Ponas Gerdlstonas mano, kad paskutiniu metu aš pernelyg 
daug linksminausi, tad dabar man derėtų pasėdėti namie. Bijau, 
kad dabar aš negreit galėsiu išsirengti į Kensingtoną. 

Tomas mintyse pasiuntė jos globėją į vietą, kur kas karštesnę 
net už šalis, su kuriomis tasai prekiavo. 

— O kur jūs einate? — paklausė jis garsiai. 

— Į Viktorijos gatvę pasikeisti knygos, o tada —į Fordo 
gatvę. 

— Tiesiog neįtikėtina! — šūktelėjo jaunuolis.— Juk aš irgi kaip 
tik ten link einu! (Tai iš tiesų buvo labai keista, nes, kai jie susi- 
tiko, jis kaip tik ėjo į priešingą pusę. Tačiau nei Keitei, nei To- 
mui, matyt, nebuvo jokio noro aptarti šią aplinkybę, ir jie nuėjo 
drauge.) | | 

— O jūs dar nepamiršote Edinburge praleistų dienų? — pa- 
klausė Tomas po ilgos tylos. 

— Na, žinoma, ne! — karštai sušuko įo palydovė.— Aš atmin- 
siu jas visą gyvenimą. 

— Ir aš taip pat! — nedvejodamas atsakė Tomas.— O prisi- 
anenate tą dieną, kurią mes praleidome Pentlende? 

— Ir kaip mes apvažiavome aplink Artūro Sostą? 

— Ir kaip mes visi kartu buvome Rosline ir apžiūrėjome kop- 
lyčią? 

— Tr tą dieną Edinburgo pilyje, kai mes apžiūrėjome brange- 
nybes ir senovinius ginklus? Betgi jūs visa šita esate matęs daug 
kartų ir anksčiau! Ir tokio malonumo kaip man šios kelionės įums 
negalėjo suteikti. | 

— Ne, ką jūs! Atvirkščiai! — ryžtingai paprieštaravo Tomas, 
mintyse stebėdamasis savo nesugebėjimu sklandžiai kalbėti, ypač 
apmaudžiu žinant, kad jam visada sekdavosi sakyti kuo dailiau- 
sius komplimentus merginoms, kurioms buvo abejingas.— Matote, 
Keite, juk... na... juk jūsų nebuvo greta, kai aš ten lankiausi 
anksčiau. 

— A! — pratarė gerai išauklėta Keitė.— Koks šiandien puikus 
oras! O rytą man pasirodė, jog bus lietaus! 

Jokios meteorologinės pastabos negalėjo atitraukti Tomo nuo 
pradėtosios temos: 

— Galbūt jūsų globėjas kada nors vėl išleis jus kur nors su 
mano tėvais? 

— Bijausi, kad ne,— atsakė Keitė. 

— Bet kodėl? 

— Kai aš grįžau tada namo, jis, man regis, buvo labai su- 
pykęs. 

— Bet kodėl gi? — paklausė Tomas. 

— Todėl, kad...— Ir Keitė vos neišdėjo, jog pats Tomas yra 
šito užsirūstinimo priežastis, bet laiku susigriebė. 

— Tai kodėl gi? 

— Todėl, kad jis buvo bjaurios nuotaikos, — atsakė Keitė. 

— Kaip blogai, kad jūs esate priklausoma nuo kažin kieno 
užgaidų ir nuotaikų! — pareiškė jaunuolis, piktai mostaguodamas 
lazdele. 

— Bet kas gi čia tokio? — nusijuokė Keitė.— Visada virš žmo- 
gaus kas nors yra. Kitaip negalėtum atskirti, kas gera, o kas 
bloga. 

— Bet jis blogai su jumis elgiasi. 

— Ką jūs! — ryžtingai paprieštaravo Keitė.— Iš tiesų tai jis 
labai man geras. Jei ir būna griežtas, aš žinau, kad jis nori man 
tik gero, ir būčiau kvailutė, jei dėl to pykčiau. Be to, jis labai 
pamaldus ir dorybingas, ir tai, kas mums atrodo smulkmena, jo 
akimis, gali būti didelis nusižengimas. 

— Ak tai jis, vadinasi, labai pamaldus ir dorybingas? — ištarė 

Tomas abejodamas. Įžvalgusis daktaras Dimsdeilas buvo kitos 
nuomonės dėl Džono Gerdlstono būdo, ir sūnus pritarė jai. 

— Na, žinoma! — atsakė Kėitė, pakeldama į jį dideles, nuo- 
stabos kupinas akis.— Argi jūs negirdėjote, kad jis yra didžiau- 
sias Perbruko gatvės Senųjų trinitorių bendrijos rėmėjas ir kiek- 
vieną sekmadienį dalyvauja trejose mišiose ir sėdi ant pirmutinio 
klaupto. 

— A! — tarė Tomas. 

— Taip! O be to, jis nesigaili pinigų visokiausiai labdarai ir 
bičiuliaujasi su ponu Džeiersonu Edvardsu, garsiuoju iilantropu. 
Taip pat atsiminkite, koks jis man geras. Juk jis man atstoja 
tėvą! 

— Hm! — abejodamas pratarė Tomas, o paskui su šiokiu tokiu 
nerimu pridūrė: — O Ezra Gerdlstonas jums irgi patinka? 

— Ne, nė truputėlio! — karštai sušuko jo pašnekovė.— Jis 1a- 
bai blogas, žiaurus žmogus. 

— Žiaurus? Bet, žinoma, taip kalbėdama, ne save turite 
omeny? 

— Suprantama. Aš visaip jo šalinuosi, ir per keletą savaičių 
mes nė pora žodžių nepersimetėme. Ar žinote, ką jis neseniai 
iškrėtė? Ir dabar imu drebėti, vos tik prisimenu tai. Aš išgirdau 
sode gailiai kniaukiant katę ir nuėjau pažiūrėti, kas atsitiko. 
Staiga pamačiau lange Ezrą Gerdlstoną su šautuvu rankoje — 
su pneumatiniu šautuvu, kuris šauna be garso. O vidury sodo 
prie krūmo buvo pririšta katė, ir... ir jis mokėsi šaudyti. Vargšelė 
buvo dar gyva, bet taip baisiai sužalota... 

— Galvijas! Ir ką gi jūs padarėte? 

— Aš atrišau katę ir nusinešiau ją pas save, bet naktį ji 
nugaišo. 

— O ką pasakė jis? 


— Kai aš atrišau katę, jis Lis šautuvą, lyg taikytųsi šauti 
į mane. O vėliau, kai mes susitikome, jis pasakė, kad atpratins 
mane kištis į ne savo reikalus. Bet man buvo tas pat, ką jis sako, 
nes katė jau buvo pas mane. 

— Išdrįso jums taip pasakyti?! — sušuko Tomas, rausdamas 
iš įniršio.— Gaila, kad jo dabar čia nėra! Aš pamokyčiau jį pado- 
rių manierų... ; 

— Ant jūsų užvažiuos kokia karieta, jei nenusiraminsite! — 
pertarė jį Keitė, nes jaunuolis, nesitverdamas savo kailyje, pasi- 
piktinęs pradėjo eiti per gatvę, nekreipdamas jokio dėmesio į eki- 

pažų srautą.— Nesijaudinkite taip, pusbroli Tomai,— kalbėjo to- 
liau Keitė, uždėdama jam ant alkūnės savo pirštinėtą ranką.— Juk 
iš tiesų nėra jokios - priežasties jums piktintis. 

— Nėra? —įdūkęs pakartojo jis.— Bet kurių galų jūs turite 
kęsti įžeidinėjimus to pikto šunyčio Ezros Gerdlstono! 

Šiuo metu jie kažkaip nusigavo iki plačios gatvės vidurio ir 
dabar stovėjo saugioje salelėje, užstoti žibinto stulpo, o priešais 
juos plaukė nepabaigiamas geltonų, purpurinių ir rudų omnibusų, 
furgonų, puskariečių ir karietų srautas. Jie buvo visiškai vieni, 
jei neskaitysime policininko, kuris, atsukęs jiems nugarą, mosavo 
rankomis kaip atgijęs semaioras. 

Apsupti kurtinančio transporto triukšmo ir didžiulio miesto 
dundesio, abu jaunuoliai pasijuto esą vienui vieni, tarsi jie būtų 
vaikštinėję kur nors Solsberio lygumoje. 

— Jums reikia užtarėjo! — ryžtingai pareiškė Tomas. 

— Dievaž, tai kvaila, pusbroli Tomai! Aš puikiausiai galiu 
apsiginti pati! 

— Jums reikia Žmogaus, kuris turėtų teisę jus užtarti! — ki- 
burna. ( 

— Galite eiti, sere! — riktelėjo policininkas, mat ekipažų srau- 
tas akimirką apmažo. 

— Palaukite, dėl Dievo, palaukite! — beviltiškai šūktelėjo To- 
mas, sugriebdamas savo palydovę už švarkelio rankovės.— Mes 
čia vieni ir galime pasišnekėti. Sakykite, ar aš galiu... ar aš galiu 
turėti viltį, kad jūs galbūt pajusite man simpatiją? Aš jus taip 
myliu, Keite, kad nejučiom pradedu viltis,— juk negali tokia 
meilė likti be atsako. | 

— Kelias laisvas, sere! — vėl šūktelėjo policininkas. 

— Nekreipkite į jį dėmesio,— tarė Tomas, vėl sulaikydamas 
Keitę.— Nuo to meto, kai mes susitikome Edinburge, Keite, aš 
gyvenu it sapne. Kad ir ką aš daryčiau, kad ir kur aš eičiau, 
mąstau tiktai apie jus ir girdžiu tik jūsų mielą balsą. Ko gero, 
nė vienos mergaitės dar niekas nemylėjo taip karštai, kaip aš 
myliu jus, bet man sunku rasti tinkamų žodžių išreikšti savo 
mintims! Dėl Dievo meilės, suteikite man nors menkiausią viltį 
prieš mums išsiskiriant. Juk aš nesu jums nemalonus, Keite? 

— Aišku, ne, pusbroli Tomai, jūs juk žinote! — atsakė mer- 
gaitė, nuleisdama akis. (Tomas taip puikiai parinko vietą priešais 
žibintą, kad Keitė negalėjo jo apeiti nei iš dešinės, nei iš -kairės.) 

— Vadinasi, aš jums patinku, Keite? — švelniai paklausė jos, 
o jo pilkos akys spindėjo meile. 

— Žinoma. 

— O kaip jums atrodo, ar galėtute jūs mane pamilti? — to- 
liau kamantinėjo atkaklusis įjaunuolis.— Tai yra ne iškart ir ne 
dabar, nes nesu vertas jūsų meilės, tai aš Žinau, bet, bėgant lai- 
kui, galbūt jūs vis dėlto pamiltute mane? 

— Gali būti, — sušnibždėjo Keitė nusisukdama. 

Šituos žodžius ji ištarė taip tyliai, kad išgirsti juos, regis, 
buvo neįmanoma; ir vis dėlto jie suskambo jaunuolio ausyse, 
užgoždami gatvės triukšmą. Tiesa, jis buvo palinkęs prie jos 
visiškai arti. 

— Nežiopsokite, sere! — sukaukė semaiforas policininko mun- 
duru. 

Jeigu jie būtų stovėję nuošalesnėje vietoje, Tomas galbūt būtų 
paklaūsęs šito patarimo, kurį gudrus policininkas davė kaip tik 
pačiu laiku. Bet judrios Londono sankryžos vidurys nebuvo pati 
tinkamiausia vieta bučiniams. Beje, kai jie pajudėjo eiti per gat- 
vę, laviruodami tarp ekipažų, Tomas paėmė savo pakeleivę už 
rankos, ir jie stipriai paspaudė viens kitam delnus, ir abiem tai 
buvo tarsi priesaika. 

Kokios saulėtos ir linksmos pasirodė dabar šiai jaunai porai 
niūrios nuobodžių plytinių namų gatvės! Juk jų akys žvelgė į ateitį 
ir matė ten vien tik begalinę laimės ir meilės perspektyvą. Nėra 
jokios abejonės, kad iš visų Apvaizdos dovanų pati gailiaširdiš- 
kiausia ir vertingiausia — tai nesugebėjimas Žinoti, kas mūsų lau- 
kia ateity. 

Tokie nesutrikdomai laimingi buvo įsimylėjėliai, kad, tik vėl 
atsidūrę Voriko gatvėje, jie pagaliau nusileido iš padebesių į že- 
mę ir prisiminė kai kurias proziškas aplinkybes, kurias vis dėlto 
reikėjo aptarti. 

— Aš, žinoma, galiu pranešti savo tėvams apie mūsų sužadė- 
tuves, mylimoji? — paklausė Tomas. 

— Ką apie tai pasakys jūsų mama? — atsakė Keitė, linksmai 
nusijuokdama.— Kaip ji nustebs! 

— Na, o Gerdlstonas? — staiga paklausė Tomas. 

Pirmąsyk per visą šį laiką jie prisiminė Keitės globėją. Dabar 
jie pažvelgė vienas į kitą, ir mergaitės veide sužibo toks nerimas, 
kad Tomas nejučiom nusijuokė. 

— Nereikia bijotis, mieloji! — tarė jis.— Jei norite, aš tiesiog 
dabar vykstu į tą liūto narvą. Kam atidėlioti? 

— Ne, ne, mielasis Tomai! — skubiai pertarė jį Keitė.— Jokiu 
būdu! 

Ji negalėjo prisipažinti, kad Gerdlstonas tiesiog uždraudė jai 
su juo matytis.. Ji suprato, kaip pavojinga jiems susitikti, todėl 
tarė: Ė 

— Mes turime nuslėpti nuo pono Gerdlstono mūsų suža- 
dėtuves. | 

— Nuslėpti mūsų sužadėtuves? 

— Taip, Tomai. Jis ne kartą yra mane perspėjęs nedaryti ko 
nors panašaus, ir aš, aišku, nežinau, kaip jis pasielgtų tai suži- 
nojęs. Kiekvienu atveju jis gali padaryti mano buvimą jo na- 
muose nepakeliamą. Bet nenusiminkite taip, juk man jau greitai 
sukaks dvidešimt, ir po metų su trupučiu aš būsiu visiškai laisva. 
O tai juk ne tiek jau daug laiko. 

— Nepasakyčiau,— suabejojo Tomas.— Vis dėlto, jeigu taip 
jums bus ramiau, tai nėra ką daugiau ir kalbėti. Nors ir nemalonu 
slėpti mūsų sužadėtuves tik dėl to, kad senasis kelmas gali su- 
pykti. 

— Bet juk tai viso labo tik keletas mėnesių, Tomai! Savie- 
siems, žinoma, papasakokite viską. O dabar iki pasimatymo, mie- 
lasis, ir neikite toliau — jus gali pamatyti pro langą. 

— Iki pasimatymo, mano mylimoji! 

Jie paspaudė vienas antram ranką ir išsiskyrė: jis su džiugia 
žinia nukūrė į Filimor Gardensą, o ji linksma patraukė į savo 
nelaisvę, pirmąsyk po šitiek laiko pamiršusi liūdesį ir rūpesčius. 
Praeiviai dirsčiojo į jos veiduką, spindintį po puošnia skrybė- 
laite, o Ezra Gerdlstonas, pamatęs ją pro svetainės langą, netgi 
pamanė, kad santuoka su tėvo globotine, ko gero, nebūtų tokia 
jau sunki našta, jei deimantų operacija baigtųsi nesėkmingai. 


XIV SKYRIUS 


MAZAS NESUSIPRATIMAS 


Atskleidęs Ezrai Gerdlstonui tikrąją jų biznio padėtį, tėvas 
smogė jam patį skaudžiausią smūgį. Tokiai valdingai ir pašėlu- 
siai asmenybei sunku buvo susitaikyti su mintimi apie krachą, 

bankrotą ir skurdą, kurie jiems grėsė. Ezra buvo pratęs nušluoti 
nuo savo kelio visus smulkius sunkumus ir kliūtis, su kuriais 
jam iki šiol teko susidurti. Dabar priešais jį buvo beveik neįvei- 
kiama kliūtis, ir jis tiesiog nyko iš įsiūčio ir bejėgiškumo. Jį varė 
į tūžmastį vien nuo minties, kad jis nekaltas. Visą savo gyve- 
nimą Ezra manė esant savaime suprantama, jog po tėvo mirties 
jis tapsiąs kone milijonieriumi. Vienas pusės valandos pokalbis 
išsklaidė šias malonias iliuzijas, ir dabar jį nepaliaujamai graužė 
mintis, jog artėja galas. Jis beveik nemiegojo, visai neteko anks- 
tesnės ramybės, įdubo akys. Porą sykių jį matė girtą vidury 
dienos. 

Vis dėlto Ezra buvo stiprios valios, tad, nors ir kaip jį pri- 
bloškė šitoks netikėtas smūgis, jis nepraleido nė vienos kombi- 
nacijos to žaidimo, kurį dabar jie žaidė sykiu su tėvu. Ezra buvo 
įsitikinęs, kad išgelbėti juos gali tik koks nors drąsus žingsnis, 
todėl jis atidavė visas jėgas deimantų operacijos planui ir išgvil- 
deno visas detales. Kuo daugiau jis mąstė, tuo labiau tapo įsiti- 
kinęs, kad tokia operacija yra galima ir visiškai nepavojinga. 
Jam net ėmė rodytis, kad nesėkmė praktiškai neįmanoma. 

Ezra pradėjo nuo to, kad perprato visas deimantų supirkimo 
vingrybes. Jis palaikė gerus ryšius su vienu partneriu iš Fugerio 
ir Štolco bendrovės, kuri plačiai vertėsi brangakmenių importu. 
Pasinaudodamas bičiulio paslauga, Ezra per keletą pratybų susi- 
pažino su deimantų atmainomis, jų verte, išmoko nustatyti visus 
tuos nežymius trūkumus ir ypatumus, kuriuos pastebėti sugeba 
tik specialistas, nors brangakmenio kaina labai smarkiai nuo jų 
priklauso. Ezra laiko veltui neleido ir jau po kelių savaičių būtų 
galėjęs varžytis su kiekvienu deimantų prekiautoju. 


Abu Gerdlstonai suvokė, kad jų plano sėkmė daug kuo pri- 
klausys nuo to, kokį agentą jie pasirinks, ir abu sutarė, jog ma- 
įoras Tobijas Klaterbakas — kaip tik tas Žmogus, kurio jiems rei- 
kia. Ezra nuo pat jų pažinties pradžios miglotai nujautė, kad 
visuomeninė majoro padėtis, jo neturtas ir palaida moralė (ką 
liudijo jo gyvenimas) gali padaryti jį vertingu pagalbininku ko- 
kiame nors delikačiame reikale. O ar senasis karys sutiks, tai 
Ezra nekvaršino dėl to galvos, nes manė visiškai perpratęs jo 
būdą. Jo nuomone, svarbiausias dalykas šiuo atveju — kaina. Be 
abejo, majoras pareikalaus apvalios sumelės, bet komercinis ins- 
tinktas sakė Ezrai, kad prekė yra pirmarūšė, tad už kokybę galima 
buvo primokėti. 

Vieną balandžio pradžios popietę majoras, apsirengęs durtiniu, 
užsimovęs odines pirštines, atstatęs krūtinę, blizgančiais batais, 
švytinčiais iš po be galo dailių blauzdinių, neskubėdamas žengė 
Sent Džeimso gatve. Jaunasis Gerdlstonas, seniai jau lūkuriavęs 
jo pro klubo langą, išbėgo į gatvę ir užkalbino jį. 

— Kaip gyvuojate, brangusis majore? — šūktelėjo Ezra, iš- 
tiesdamas jam ranką taip maloniai, kaip tik sugebėjo. 

— Sveiki, sveiki! — atsakė majoras kiek iš aukšto. 

Tuo metu jis jau neabejojo, kad iš pažinties su jaunuoju pre- 
kybininku negalės išpešti jokios naudos, ir vis dėlto nesiryžo 
galutinai nutraukti ryšių su išsipūtusios piniginės savininku bei 
azartinių Žaidimų mėgėju. | 

— Aš jau seniai rengiausi pasikalbėti su jumis, majore,— 
pradėjo Ezra.— Kur mes galėtume susitikti? 

— Arčiau nei dabar vargu ar jūs mane pamatysite,— atsakė 
senasis karys, žvilgčiodamas į savo pašnekovą su šiokiu tokiu 
įtarumu. 

— Aš norėčiau pasikalbėti su jumis apie kai ką privačiai, — 
atkakliai laikėsi savo Ezra.— Tai gana subtilus dalykas, kurį 
derėtų nuodugniai aptarti prie keturių akių. 

— Velniai griebtų! — tarė majoras, kimiai nusijuokdamas.— 
Jeigu tai būčiau aš, jūs iškart pamanytumėte, jog ketinu pasi- 
skolinti iš jūsų pinigų. Tai štai kaip: eime į Vaito biliardinę, už- 
sakom ten atskirą kabinetą, ir aš jums duosiu du šimtus taškų 
iš penkių šimtų, nors duoti tokį didelį forą — vadinasi, iš anksto 
garantuoti jums pergalę. O kolei žaisime, jūs man viską ir pa- 
aiškinsite. 

— Ne, ne, majore,— ryžtingai paprieštaravo jaunasis Gerdl- 
stonas.— Patikėkite, tai nepaprastai mums abiem svarbus daly- 
kas. Ar negalėtume mes susitikti ketvirtą valandą Nelsono res- 
torane? Aš pažįstu šeimininką, ir jis paliks mums atskirą kam- 
barį. 

— Aš pakviesčiau jus į savo kuklią buveinę, — tarė majoras, — 
bet ji pernelyg toli. Tai, vadinasi, pas Nelsoną, ketvirtą valandą? 
Puiku! Punktualumas — tai pirmoji iš dorybių, kaip sakė senis 
Vilobis, gvardietis. Jūs juk nepažįstate Vilobio? Velniai griebtų! 
Dar 1847-aisiais Gibraltare jis buvo vieno savo bičiulio sekun- 
dantas. Jie atvyko į sutartą vietą, bet priešininkų ten nerado. 
Praėjus dviem minutėms po nustatyto laiko, Vilobis paliepė savo 
bičiuliui išeiti. „Tai išmokys juos punktualumo“,— tarė jis. „Nie- 

kaip negalima pasitraukti“,— pasakė bičiulis. „Tai tiesiog priva- 
loma“,— atsakė Vilobis. „Apie tai negali būti nė kalbos“, — tarė 
jo draugas ir nesitraukė iš vietos. Vilobis tvirtino savo. Žodis po 
žodžio, ir jie susikivirčijo. Daktaras pastatė juos per penkiolika 
žingsnių vieną nuo kito, ir bičiulis peršovė Vilobiui blauzdą. Tai 
buvo tikras punktualumo kankinys. Tai, vadinasi, ketvirtą. Tad 
iki pasimatymo.— Ir, maloniai linktelėjęs, majoras nužingsniavo 
tolyn, grakščiai žaisdamas lazdele. 

Kad ir kaip majoras žavėjosi punktualumu, kurio simbolis 
buvo gvardietis Vilobis, jis tyčia pasivėlino ateiti. Buvo aišku, 
kad iš jo bus panorėta kažkokios paslaugos, tad skubėti nede- 
rėjo — tegul Gerdlstonas nemano jį nesitveriant noru kuo grei- 
čiau sužinoti, kur čia šuo pakastas. Ir kai majoras pagaliau įėjo 
į Nelsono restoraną, jaunasis prekybininkas jau dvidešimt pen- 
kias minutes tyliai niršo atskirame kambaryje. 

Tai buvo gana nyki patalpa su vienu vieninteliu krėslu, ap- 
muštu ašutine medžiaga, ir šešetu medinių kėdžių, matematišku 
tikslumu sustatytų palei sieną. 

Kvadratinis stalas vidury ir murzinas veidrodis virš židinio, — 
štai ir visas kambario apstatymas. Majoras, prisiminęs senų laikų 
žygių įpročius, iškart klestelėjo į vienatinį krėslą, patogiai atsi- 
lošė, išsitraukė cigarą ir ėmėsi jį pridegti. Ezra Gerdlstonas 
atsisėdo greta stalo ir pradėjo iš lėto sukti savo tamsius ūsus — 
taip darydavo visuomet, kai reikėdavo susikaupti. 

— Ką gersite? — paklausė jis. 

— Bet ką. 

— Atneškite graiiną brendžio ir selterio! — paliepė Ezra pa- 
davėjui.— Tada uždarykite duris ir nesirodykite, kolei jūsų ne- 
pakviesime. 

Padavėjui atnešus brendžio, Ezra vienu mauku išmetė tau- 
relę ir iškart vėl ją prisipylė. Majoras savo taurelę pastatė greta 
savęs ant židinio atbrailos, net nepakėlęs jos prie lūpų. Abu jie 
ketino pradėti pokalbį su šviežia galva, bet kiekvienas to siekė 
savaip. 

— „Dabar aš paaiškinsiu, kodėl man prireikė su jumis pasi- 
kalbėti, majore,— tarė Ezra ir, netikėtai atplėšęs duris, pasitik- 
rino, ar kas slapčia nesiklauso.— Reikia būti atsargiam, nes po- 
kalbis susijęs su svarbiais mūsų bendrovės interesais, ir tai, ką 
aš patikėsiu jums, niekas jokiu būdu negali sužinoti. 

— Na, tai kas čia per reikalas, mano mielasis,— su tingiu 
smalsumu paklausė majoras ir, užsitraukęs cigarą, į aprūkusšias 
lubas paleido tumulą dūmų. | 

— Jūs, žinoma, suprantate, kad prekyboje net ir antraeilės 
svarbos smulkmenų pirmalaikis paskelbimas gali pridaryti dau- 
giatūkstantinių nuostolių. 

Majoras linktelėjo parodydamas, jog puikiai tai suvokia. 

— Mes rengiamės imtis labai sunkaus darbo,— tarė Ezra, pa- 
silenkdamas pirmyn ir šnekėdamas kone pašnibždom.— Tam pri- 
reiks itin didelio įgudimo ir takto, bet jeigu jis bus sėkmingai 
atliktas, duos gražaus pelno. Jūs suprantate? 

Pašnekovas vėl linktelėjo. 

— Norint sėkmingai šį darbą atlikti, mums reikia tinkamo 
agento. Tas agentas turi būti žmogus labai gabus ir tuo pat metu 
visiškai patikimas. Suprantama, žmogui, turinčiam tokias savy- 
bes, mes pasirengę gerai užmokėti. 

Majoras numykė rodydamas viską suprantąs. 

— Mano tėvas,— toliau kalbėjo Ezra,— ketino tai pasiūlyti ku- 
riam nors iš mūsų tarnautojų. Tarp jų esama nemažai Žmonių, 
tinkamų visais atžvilgiais, Bet aš jam nepritariau. Aš pasakiau 
turįs gerą draugą majorą Tobiją Klaterbaką, kuris susidoros su 
šiuo darbu geriau už kiekvieną kitą. Aš jam priminiau, kad jūsų 
gyslomis teka karališkųjų Silezijos palikuonių kraujas, ar ne 
taip? 

— Velniai rautų! Nieko panašaus! Airijos, sere, Airijos! 

— O, taip, Airijos. Betgi tai vienas ir tas pat. 

— Nieko panašaus! — pasipiktinęs atsakė majoras. 

— Aš norėjau pasakyti, kad mano tėvui nėra jokio skirtumo. 
Jis tokių subtilybių nesuvokia. Bet, šiaip ar taip, aš papasakojau 
jam apie jūsų karališką kilmę, apie tai, koks jūs praeityje buvote 
keliautojas, karys ir žmogus, visais atžvilgiais solidys ir pati- 
kimas. 

— Ehė! — nejučiom išsprūdo majorui.— Beje, nieko tokio... 
Teskite. 

— Aš jam šitai papasakojau,— lėtai pridūrė Ezra,—ir pažy- 
mėjau, kad pinigus, kuriuos jis skyrė mūsų agentui, kur kas 
geriau būtų sumokėti tokiam žmogui kaip jūs, o ne tam, kuriam 
būdingos tik dalykinės savybės. 

— Aš niekaip nesitikėjau jus turint tiek sveiko proto! — entu- 
ziastingai sušuko majoras. 

— Aš pasakiau jam, kad, patikėję tą darbą jums, mes galim 
būti visiškai ramūs, jog jis bus atliktas puikiai. Be to, mums bus 
malonu patirti, kad mūsų pasiūlyta gana graži sumelė atsidurs 
patikimose rankose. 

— Ir čia jūs visiškai teisus,— suburbėjo šaunusis karys. 

— Tai, vadinas, jūs sutinkate? — paklausė Ezra, atidžiai nu- 
žvelgdamas majorą.— Sutinkate pasidarbuoti mūsų labui su są- 
lyga, kad jums už tai bus gerai užmokėta? 

— Neskubėkite taip, mano jaunasis drauge, neskubėkite, — pa- 
sakė majoras, ištraukdamas iš burnos cigarą ir paleisdamas mė- 
lyną dūmų kamuolį.— Pirma paklausysime, kokios paslaugos jūs 
iš manęs norite, ir tada aš galėsiu atsakyti, dėl ko sutinku, o dėl 
ko — ne. Prisimenu, Džimis Baksteris iš Techaso... 

— Kad jį kur pakartų, tą jūsų Džimį Baksterį! — suirzęs burb- 
telėjo Ezra. | 

— Jau padaryta,— ramiai atsakė majoras.— Jį linčiavo už 
arkliavagystę tūkstantis aštuoni šimtai šešiasdešimt šeštaisiais. 
Pasakokite toliau, aš pažadu daugiau jūsų nepertraukti. 

Tada Ezra išdėstė planą, nuo kurio priklausė Gerdlstono ir Co 
prekybos bendrovės likimas. Bet jis nė žodžiu neužsiminė apie 
gresiantį bankrotą ir nepaaiškino, kam sumanyta visa ši opera- 
cija. Atvirkščiai, jis kaip įmanydamas vis pabrėždavo, kad jų 
reikalai klostosi kuo puikiausiai, o šitas žingsnis neturi jokios 
didesnės reikšmės ir sumanytas kone kaip pramoga. Vis dėlto jis 
nepamiršo pasakyti, kad, nors pinigai, apie kuriuos kalbama, 
bendrovei — vieni niekai, vis dėlto, kitų Žmonių akimis, tai gana 
didelė suma. Na, o etinę klausimo pusę Ezra buvo linkęs nutylėti 
tardamas tai esant visiškai nereikalinga, kai kalbamasi su tokiu 
žmogumi. 

— Taigi, majore,—- baigė jis,— jei jūs leisite mums pasinau- 
doti jūsų vardu ir jūsų talentu, bendrovė atsilygindama yra pasi- 
rengusi parodyti jums visokeriopą dosnumą. Suprantama, visas 
kelionės išlaidas irgi padengsime. Jei nutartume pasirinkti Uralo 
kalnus, kaip tariamo radinio vietą, iki Peterburgo jums tektų 
plaukti jūra. Aš girdėjau, kad šiuose garlaiviuose paprastai vyksta 
stambūs kortų lošimai, tad jūs, kaip patyręs žaidėjas, be abejo, 
galėtute gauti nemažai naudos ir šiuo požiūriu. Mes spėjame, 
kad Rusijoje jums teks išbūti ne ilgiau kaip tris mėnesius. Tai 
štai, bendrovė mano neapvilsianti jūsų lūkesčių, garantuodama 
jums dviejų šimtų penkiasdešimties svarų atlyginimą nepaisant 

jokių aplinkybių įr dar penkis šimtus — jei viskas baigsis sėk- 
mingai. Šiuo atveju mes, žinoma, turim. galvoje visišką sėkinę, 
apvainikuosiančią jūsų darbus. 

Jeigu kambaryje būtų buvęs dar vienas žmogus ir jei jis būtų 
buvęs pastabesnis, tai ilgos 'Ezros kalbos metu jis būtų galėjęs 
majoro. elgesyje pamatyti kai ką keista. Kai. jaunasis prekybinin- 
kas buvo dar tik pradėjęs aiškinti, majoro poza buvo kupina ypa- 
tingo respektabilumo ir rimties. Tačiau, ėmus ryškėti plano esmei, 
senasis karys vis dažniau ir dažniau užsitraukdavo savo cigarą, 
tad netrukus jį jau gaubė tirštas melzganų dūmų debesis, kuria- 
me kaip niūrus meteoras žibėjo smilkstantis havanos cigaro ga- 
liukas. Retkarčiais majoras paglostydavo savo putnų skruostą, 
ką paprastai darydavo susijaudinęs. Paskui jis ėmė muistytis 
krėsle, dusliai kosėti 1r reikšti kitus nekantrumo ženklus, kuriuose 
Ezra Gerdlstonas su džiaugsmu įžvelgė požymius, patvirtinančius 
tinkamą jo pasirinkimą. Ezra manė, kad senasis karys šitaip 
pagyvėjo išgirdęs, kokia netikėta sėkmė jį aplankė. 

Jaunuoliui baigus kalbėti, majoras atsistojo veidu į tuščią 
židinį, plačiai pražergė kojas, atstatė krūtinę ir ėmė linguoti visu 
savo kūnu pirmyn ir atgal. 

— Leiskite man pasitikslinti, ar teisingai jus supratau,— tarė 
jis.— Jūs norite, kad aš važiuočiau į Rusiją? | 

— Kaip tik taip,— atsakė Ezra, linksmai trindamas rankas. 

— Jūs maloniai davėte suprasti, kad pakeliui į tenai man 
derėtų prie kortų stalo apkraustyti savo bendrakeleivius? 

— Na, šitai tik tuo atveju, jeigu jūs to panorėtumėte. 

— Taip, taip, jeigu aš panorėčiau! Paskui aš turėčiau vykti 
per visą šalį iki kokių ten kalnų... 

— Uralo. 

— Kur. man reikėtų vaizduoti, esą aš atradęs ten deimantų 
sąnašyną. Be to, kaip šią istoriją patvirtinantys, būtų pateikti 
tokie faktai: pirma, kad esu žmogus aukštos kilmės, Žinomas vi- 
suomenėje, o antra, maišelis deimantų, kuriais jūs mane aprū- 
pintute Anglijoje. 

— Tikrai taip, majore,— padrąsino jį Ezra. 

— Tada aš turiu perduoti šitą melą telegrafu į Angliją, kad 
jis pakliūtų į laikraščius! | 

— Na, kam. tokie nemalonūs žodžiai! — pasipriešino Ezra.— 
Geriau sakykime „šitą pranešimą“. Juk pranešimas, kaip jums 
žinoma, gali būti ir tikras, ir klaidingas. 

— Ir šio pranešimo, -jei jums taip labiau patinka, dėka,-—— 
toliau „kalbėjo majoras,— kainos deimantų rinkoje, :pasak jūsų 
apskaičiavimų, nukristų taip, kad jūs ir jūsų tėvas galėtute su- 
pirkti ir perparduoti brangakmenius, gaudami didelį pelną, taip 
ištuštindami kitų žmonių kišenes. 

— Jūs vartojate ne itin malonius posakius,— pažymėjo Ezra, 
dirbtinai nusišypsodamas,— bet pagrindinę mintį suprantate tei- 
singai. | 

— Aš ir dar šį tą suprantu:— subliuvo senasis karys, raus- 
damas iš įniršio. — Aš suprantu, kad, būdamas dvidešimčia metų 
jaunesnis, aš patikrinčiau, ar pralįstumėte jūs, pone Gerdlstonai, 
štai pro tą langelį. Velniai griebtų! Pamokyčiau jus, kaip siūlyti 
panašius dalykus žmogui, kurio gyslomis teka mėlynas kraujas, 
sukčiau! 

Ezra atsirėmė į kėdės atkaltę. Atrodė jis visai ramus, bet 
akyse galėjai pastebėti pavojingą blizgesį, o tamsus veidas visas 
kažkaip pagelto. | 

— Tai jūs nesutinkate? — sušvokštė jis. 

— Sutinku?! Nejaugi, anot jūsų, žmogus, dvidešimtį metų vil- 
kėjęs skaisčiai raudoną Jos Didenybės mundurą, susiteps rankas 
panašiu darbeliu? Aš nesutikčiau net ir už visus iki šiol nukaltus 
pinigus! Štai ką, Gerdlstonai, aš jus pažįstu, bet jūs, velniai 
rautų, jūs manęs nepažįstate. | 

Jaunasis prekybininkas nieko neatsakė. Jo veidas vis dar tebe- 
buvo numirėliškai blyškus, o žvilgsnis — kupinas laukinio įniršio. 
Majoras Tobijas Klaterbakas stovėjo prie stalo, kiek pasilenkęs 
ir atsirėmęs į jį delnais; jo išsprogusios iš pasipiktinimo akys 
kone išvirto iš akiduobių, o išretėję žili plaukai bemaž atsistojo 
piestu. 

— Ir kokią jūs turėjote teisę kreiptis į mane su šitokiu pasiū- 
lymu? Aš nesiskelbiu esąs šventasis, bet, velniai griebtų, turiu 
savas elgesio normas ir nesu linkęs jų išsižadėti. Aš vadovaujuosi 
taisykle neturėti reikalų su niekšais, ir todėl, mano jaunasis drau- 
ge, nuo šios dienos mes nebepažįstami. Velniai griebtų! Aš ne 
per daug reiklus, bet kur nors juk turi būti riba, kaip sakė 
mano bičiulis Čarlis Monteitas iš Indijos kavalerijos pulko, nu- 
traukęs ryšius su savo uošviu. Man tokia riba — pažintis su 
jumis. 

Kolei majoras sakė savo iškilmingą kalbą, Ezra sėdėdamas 
tebežvelgė į jį su laukiniu įniršiu — jo kietos, tvirtai sučiauptos 

lūpos visai pabalo, o smilkiniuose išpampo gyslos. Jaunuolis 
buvo žinomas boksininkas mėgėjas ir galėjo raundą kitą atsilaikyti 
prieš kiekvieną Londono profesionalą. Susidoroti su senioku jam 
nieko nereiškė. Ir kai majoras paėmė skrybėlę, rengdamasis išeiti, 
Ezra pripuolė prie kambario durų ir spragtelėjo jas iš vidaus. 

— Man tai atsieis penkis svarus baudos, bet reikalas to ver- 
tas, — sumurmėjo jis ir, sugniaužęs savo milžiniškus žiedais ap- 
maustytus pirštus į kumščius, lėtai, lanksčia grobuonio žvėries 
eigastimi ėmė artintis prie majoro'— galva jo buvo nuleista, o akys 
nuožmiai žybčiojo iš po juodų antakių. Šis neskubrumas rodė 
būdingą jam rafinuotą žiaurumą — jis tarsi mėgavosi savo aukos 
bejėgiškumu ir troško, kad majoras suspėtų kaip reikiant suvokti, 
kas jo laukia. 

Jeigu jis iš tikrųjų turėjo tokių ketinimų, trokštamo poveikio 
pasiekti nepavyko. Vos tik pastebėjęs šį Ezros manevrą, šaunusis 
karys; išsitiesė visu ūgiu it parade ir, pakišęs ranką po durtinio 
skvernu, ištraukė iš užpakalinės kišenės mažutį blizgantį daik- 
čiuką, kurį nukreipė į jaunojo prekybininko kaktą. 

— Revolveris! — aiktelėjo Ezra ir pasitraukė atatupstas. 

— Ne, pistoletas, — ramiai pataisė veteranas.— Įprotis nešio- 
tis jį su savimi išliko dar iš tų laikų, kai gyvenau Kolorade. Juk 
iš anksto niekada nežinai, kada būtent gali tokio daiktelio pri- 
sireikti. 

Taip kalbėdamas majoras vis dar buvo nukreipęs juodą savo 
pistoleto vamzdį į patį jaunojo žmogaus kaktos vidurį, ir jo ranka 
nesudrebėjo, tarsi būtų buvusi akmeninė. Ezra nebuvo bailys, bet 
jis nežinojo, ką daryti. 

— Nagi, atrakinkite duris! — griežtai sukomandavo majoras. 
 Ezra pažvelgė į rūstų, iš įtūžio raudoną savo priešo veidą, 
į mirtį nešančią juodą skylutę, nukreiptą jo link, pasilenkė ir 
atšovė skląstį. 

— Dabar atidarykite jas. Velniai rautų, vikriau, jei ne, man 
vis dėlto teks padaryti jums kaktoje skylę. Jūs būsite ne pirmas 
žmogus, kurį aš nušoviau, o galbūt ir ne paskutinis. 

Ezra skubiai atlapojo duris. , 

— O dabar eikite pirma manęs laukujų durų link. 


Garsiojo Nelsono restorano padavėjai buvo mažumą nustebę, 
kai pamatė du savo lankytojus išeinant labai jau niūriais veidais 
ir per tam tikrą atstumą vienas nuo kito. 

— C'est la froideur Anglaise! * — tarė mažasis Alfonsas Lefa- 
niu kolegai tremtiniui, su kuriuo kartu dengdavo stalus. Bet nei 
vienas, nei kitas nepastebėjo, kad iš paskos einantis kūningas 
džentelmenas grakščiai už durtinio atvarto užkištoje rankoje spau- 
džia tamsią pistoleto rankeną. 

Prie durų stovėjo ekipažas, ir majoras Klaterbakas įsėdo į jį. 

— Paklausykite, Gerdlstonai,— tarė jis Ezrai, niauriai besi- 
žvalgančiam po gatvę, — tegul tai jums būna pamoka. Niekada 
nepulkite žmogaus, prieš tai neįsitikinęs, kad jis neginkluotas, 
kitaip į jus gali šauti. 

Ezra toliau grėsmingai žveigė tiesiai priešais save ir, rodės, 
nekreipė jokio dėmesio į savo ką tik buvusio pašnekovo žodžius. 

— Kitas dalykas,— toliau kalbėjo majoras.— Niekada nema- 
nykite, kad kiekvienas jūsų pažįstamas — toks pat šlykštus niek- 
šas kaip jūs pats. 

Jaunasis prekybininkas pažiūrėjo į jį su pašėlusiu įniršiu juo- 
dose akyse ir jau sukosi eiti, bet majoras ištiesė ranką ir sulaikė jį. 

— Ir paskutinė pamoka,— tarė jis.— Niekada nedrebinkite kin- 
kų prieš pistoletą, kol nesate įsitikinęs, kad jame yra kulka. 
Manasis — neužtaisytas. Pirmyn, vežike! — Ir, paleidęs šią atsi- 
sveikinimo salvę, šaunusis majoras nudūmė per Pikadilį, tvirtai 
nusprendęs neišeiti iš namų be keleto šovinių kišenėje. 


XV SKYRIUS 


BENDROVĖ ISAUGA 


Tomo tėvai džiūgaudami sutiko žinią apie sūnaus sužadėtuves, 
mat ir daktaras, ir jo žmona buvo nuoširdžiai prisirišę prie Keitės, 
„mūsų Keitės“, kaip jie su pasididžiavimu ją vadino. Iš pradžių 
būtinybė slėpti sužadėtuves nuo Gerdlstono daktarui baisiai nepa- 
tiko, bet, gerai pagalvojęs, jis priėjo išvadą, kad, pranešę apie 
tai senajam prekybininkui, jie visiškai nieko nelaimės, o Kei- 
tės gyvenimas visą tą laiką, kol ji priversta likti po jo stogu, 
bus kur kas pakenčiamesnis, jeigu tasai to nežinos. Įsimylėjėliai, 
kaip ir anksčiau, beveik nesimatė vienas su kitu, ir Tomas guo- 
dėsi vien mintimi, kad kiekviena diena priartina minutę, kai jis 


* Tai angliškas santūrumas! (pranc.) 

nesislėpdamas ir be baimės galės pavadinti Keitę savąja. Visame 
Londone sunku būtų. buvę rasti žmogų, laimingesnį ir nerūpes- 
tingesnį už jį. Motina negalėjo atsidžiaugti pakilia jo nuotaika, 
bet gerasis daktaras nebuvo toks patenkintas. „Berniukas visai 
pasileido,— tarė jis sau.— Ir jau įprato dykinėti. Ko gero, toks 
gyvenimas jam patinka. Reikia priversti jį imtis darbo!“ 

Ir štai kartą po pusryčių daktaras paprašė sūnų užeiti pas 
ji į biblioteką. Užsidegęs pypkę su ilgu vyšnios kandikliu, kurį 
laiką tylėdamas ją papsėjo, ką paprastai darydavo kiekvienąsyk 
pavalgęs. 

— Metas, mano mielasis, imtis kokio nors darbo, — kapodamas 
žodžius, tarė jis pagaliau.— Kitaip geruoju tai nesibaigs. 

— Aš pasirengęs, tėti, — atsakė Tomas.— Tiktai nežinau, kam 
esu tinkamas. | 
 — O ką tu pasakytum apie tai? — be jokių ilgų įžangų pa- 
klausė daktaras, ištiesdamas sūnui laišką, kurį tasai išskleidė ir 
štai ką perskaitė: 


Brangusis sere! 


Iš savo sūnaus sužinojau, kad jūsų sūnelis metė medicinos 
mokslus ir kad jūs dar nenusprendėte, ko jis turėtų imtis ateityje. 
Aš jau seniai ketinau pasiieškoti jauno žmogaus, galinčio tapti 
mūsų bendrovės nariu, kad nuimčiau dalį rūpesčių nuo savo senų 
pečių. Ezra primygtinai reikalavo parašyti jums ir pasiūlyti tai 
jūsų sūnui. Jeigu jį domina prekyba, mes su malonumu suteik- 
tume jam visokeriopą pagalbą. Suprantama, jis turėtų įsigyti 
bendrovės dalį, kas atsieitų septynis tūkstančius svarų, už ku- 
riuos jis gautų penkis procentus metinių palūkanų. Palikęs šiuos 
procentus įmonėje bei įdėjes į ją savo pelno dalį, bėgant laikui, 
jis galėtų tapti ženklios jos dalies savininku. Jeigu jis panorėtų 
prisidėti prie mūsų šiomis sąlygomis, mes neprieštarautume, kad 
jo vardas Įigūruotų bendrovės pavadinime. Jeigu visa, kas čia 
išdėstyta, jus sudomintų, aš mielai aptarčiau su jumis smulk- 
menas ir paaiškinčiau, kokią naudą gali duoti bendrovė, pas mane 
kontoroje, Fenčerčo gatvėje, kiekvieną dieną tarp dešimtos ir ket- 
virtos valandos. 

Prašom perduoti mano nuolankiausią pagarbą jūsų šeimai, ir 
viliuosi, kad visi esate geros sveikatos. Nuoširdžiai jūsų 


Džonas Gerdlstonas 

— Na, ką pasakysi? — paklausė daktaras, sūnui baigus skai- 
tyti. || 

— Tiesiog nežinau, — atsakė Tomas.— Norėčiau truputį pagal- 
voti. 

— Septyni tūkstančiai svarų — nemaži pinigai. Tai daugiau 
nei pusė kapitalo, kurį aš įdėjau tavo vardu. Bet iš kompetentingų 
žmonių girdėjau, kad visame Londone nerasi kitos tokios soli- 
džios ir puikiai vadovaujamos bendrovės. Niekad nedaryk rytoj, 
ką gali daryti tuoj, Tomai. Dėkis skrybėlę, ir vykstam į Fenčerčo 
gatvę, ten viską ir sužinosime. 

Kol jie riedėjo iš Kensingtono į Sitį, Tomas turėjo ganėtinai 
laiko apmąstyti padėtį. Jam norėjosi imtis veiklos, o tai, ką siūlė, 
atrodė visai priimtina. Tiesa, abu Gerdlstonai, kurių jis beveik 
nepažinojo, labai jam nepatiko, bet, kita vertus, tapęs bendrovės 
nariu, jis greičiausiai gautų galimybę matytis su senojo preky- 
bininko globotine. Šis paskiausias argumentas ir nulėmė, tad, dar 
gerokai prieš kebui sustojant priešais ilgą purviną angą, kuri 
vedė į garsiosios įstaigos kontorą, labiausiai suinteresuotas as- 
muo jau tvirtai žinojo, kaip jam elgtis. 

Juos iškart nuvedė į nedidelį kabinetą, išpuoštą drožinėtais 
laivų modeliais, žemėlapiais, jūrlapiais, laivų sąrašais ir ,„Belin- 
dos“ barko akvarele, ir čia daktarą su sūnumi pasveikino bendro- 
vės galva. Maloniai nusižeminęs, bet su teisėtu tokią didelę įstai- 
gą sukūrusio vadovo išdidumu ponas Gerdlstonas smulkiai nupa- 
sakojo apie bendrovės veiklą, nieku gyvu nepamiršdamas užsi- 
minti ir apie jos svarbą visos šalies komerciniam gyvenimui. Jis 
nuimdavo nuo lentynų vieną po kitos didžiules knygas ir rodė 
daktarui begalinius skaitmenų stulpelius, aiškindamas, kaip auga 
kiekvieno mėnesio pelnas ir be paliovos didėja kapitalas. Tada 
jis graudulingai užsiminė apie garbų savo amžių bei seną troš- 
kimą po sunkių gyvenimo darbų pailsėti ramumoje ir vienatvėje. 

— Kai mano jaunasis draugas,— tarė jis, švelniai paplekš- 
nodamas Tomui per petį, — ir mano brangusis sūnus Ezra pradės 
dirbti kartu, jie įkvėps bendrovei jaunystę ir naują gyvenimą. 
Jie suteiks jai energijos, o jeigu jiems prireiktų patarimo, visada 
galės kreiptis į senį. Po metų kitų, kai reikalai galutinai įeis 
į naujas vėžes, aš žadu nuvykti į Palestiną. Jums šitai galbūt 
pasirodys keista, bet visą savo gyvenimą aš puoselėjau svajonę 
kada nors išlipti į; Šventąją žemę ir savo akimis pamatyti vietas, 
kurias mums visiems ne kartą piešė vaizduotė. Jūsų sūnus pra- 

dės savarankišką gyvenimą jau turėdamas puikią padėtį ir gana 
padorias pajamas, kurios, visai gali būti, per artimiausius pen- 
-kerius metus padvigubės. Savo indėlį jis turi įdėti tiesiog tam, 
kad būtų pakankamai suinteresuotas bendrovės veikla. 

Gerdlstonas dar ilgai šitaip kalbėjo, tad Tomas su tėvu, išei- 
dami iš kontoros, buvo tiesiog priblokšti milžiniškų pinigų sumų, 
didžiulio pelno, gigantiško saldo bei patikimo kapitalo paskirsty- 
1no ir abu tvirtai apsisprendė dėl Tomo ateities. 

Stai kokia proga po poros dienų juridinėje Džonso, Morgano 
ir Co kontoroje vyravo didžiulis sujudimas, šiugždėjo herbinis 
popierius, buvo pasirašomi įvairiausi dokumentai ir išgertas bu- 
teliukas gana vidutiniško chereso. Viso šito dėka Gerdlstono ir 
Co firma padidino savo kapitalą septyniais tūkstančiais svarų, 
o Tomas Dimsdeilas tapo pripažintu garsiosios bendrovės nariu 
su visomis iš to kylančiomis teisėmis bei privilegijomis. 

— Nebloga dienelė, Tomai,— tarė senasis daktaras, jiems išė- 
jus iš juridinės kontoros.— Tu žengei ryžtingą žingsnį, mano 
berniuk. Tavęs laukia puiki ateitis. Esi puikios bendrovės narys, 
ir toliau viskas priklausys tik nuo tavęs paties. Tikėsimės, kad 
tave lydės sėkmė ir gerovė. 

— Jeigu viskas susiklostytų kitaip, tai bent jau ne dėl mano 
kaltės, — ryžtingai tarė Tomas.— Aš dirbsiu kuo uoliausiai ir steng- 
siuosi kiek tik galėdamas. 

— Nebloga dienelė, Ezra,— tą pačią minutę kalbėjo Gerdlsto- 
nas savo kabinete Fenčerčo gatvėje.— Štai ir vėl bendrovė turi 
pinigų kasdienėms išlaidoms. Tai mus išgelbės! — Ir jis pamė- 
tėjo sūnui per stalą žalio popieriaus lapelį. 

— Laikinai išgelbės, — pasakė Ezra, niūriai nužvelgdamas skai- 
čius.— Žinoma, neblogai, kad man pasisekė jus suvesti. Bet tai 
tik lašas jūroje. Jeigu deimantų operacija žlugs, niekas mūsų 
neišgelbės. 

— Bet ji nežlugs,— tvirtai pareiškė tėvas. 

Jam pavyko surasti agentą, kuris, regis, tiko atlikti numa- 
tytąjį pavedimą nė kiek ne prasčiau už maištingąjį majorą ir jau 
išvyko į Rusiją, kur turėjo padaryti savo sensacingąjį atradimą. 

— Tikiuosi, taip ir bus,— atsiliepė Ezra.— Mano nuomone, mes 
nepraleidome nė vienos smulkmenos. Lengvortis šiuo metu jau 
turėtų būti Tobolskė. Aš pats jam įdaviau maišelį. deimantų, ku- 
rie, manau, jam pravers. 

— Tau pinigai taip pat paruošti. Aš galiu drąsiai tikėtis tris- 
dešimties su trupučiu tūkstančių. Mūsų kreditas leistų pasisko- 
linti ir daugiau, bet nenoriu jo viso išeikvoti, kad nesudaryčiau 
pagrindo nereikalingoms kalboms. 

— Aš ketinu išplaukti pačiu artimiausiu metu pašto garlaiviu 
„Kiprietis“,— tarė Ezra.— Maždaug po mėnesio jau būsiu dei- 
mantų laukuose. Lengvorčiui greičiausiai prireiks daugiau laiko, 
bet Afrikoje iš manęs bus didesnė nauda negu čia. Galėsiu ne- 
skubėdamas apsižvalgyti. Matote, jeigu ten atsirasčiau sykiu su 
žinia apie naujus deimantų -sąnašynus, galėtų kilti įtarimas. Na, 
o šiaip apie mūsų sumanymą niekas nežino. 

— Išskyrus tavo bičiulį Klaterbaką. 

Dailiu Ezros veidu nuslinko šešėlis, o griežtos jo lūpos susi- 
čiaupė taip, kad iš jų teliko plona juostelė, nežadanti senajam 
kariui nieko malonaus, jeigu tasai kada nors pasipainiotų jo 
kelyje. 


XVI SKYRIUS 


PIRMIEJI ZINGSNIAI 


Buvęs studentas medikas jautėsi nepaprastai išdidžiai, pirmą- 
syk žengdamas į kontorą su Afrika prekiaujančios bendrovės ir 
žinodamas esąs vienas iš šios verslo srities valdovų. Tomas 
Dimsdeilas buvo labai praktiško proto žmogus, ir nors mediciną 
studijuoti jam buvo nuobodu, komercijos ėmėsi su didžiausiu 
susidomėjimu ir energija. Klerkai netruko įsitikinti, kad šis įde- 
gusio veido atletiškas jaunuolis į savo padėtį žiūri anaiptol ne 
kaip į sinekūrą; tad ir jie, ir seniukas Gilrėjus su juo elgėsi pa- 
garbiai. 

Gilrėjų iš pradžių ši naujovė papiktino, žinoma, kiek toks 
nuolankus ir taikus žmogus iš viso gebėjo piktintis. Juk iki šiol, 
nesant Gerdlstonų, kontoroje valdovas buvo jis, o dabar pačiame 
salės viduryje pastatė rašomąjį pultą, dar aukštesnį už jo paties, 
ir skirtas jis buvo. atėjūnui. Gilrėjų, ištarnavusį bendrovėje tris- 
dešimtį metų, labai įskaudino šitoks jo pagrįstų teisių uzurpa- 
vimas; tačiau įsiveržėlis pasirodė esąs toks atviraširdis ir gera- 
noris, jis taip nuoširdžiai dėkodavo už mažiausią pagalbą, kad 
senojo klerko apmaudas netrukus ištirpo kaip nebuvęs. 

Kiek vėliau vienas nedidelis nuotykis galutinai palenkė jį 
prie Tomo. Kelios dienos po Tomo pasirodymo kontoroje keletas 
klerkų, dar ne visai perpratusių, kas jis per Žmogus, pasinaudoję 
tuo, kad nėra Gerdlstonų, nutarė pasišaipyti iš senojo klerko. 
Vienas iš jų, išstypėlis škotas, pavarde Makalisteris, paleidęs 
vieną kitą gruboką juokelį, galiausiai ant rašomojo pulto krašto 
numetė sunkią liniuotę taip, kad ši krisdama sudavė seniukui 
per galvą ir sukumpusius pečius. Tomas, su pasipiktinimu sekęs 
Makalisterio pokštus, pašoko nuo taburetės ir per visą kontorą 
puolė prie jo. Makalisteris buvo: beketinąs jam atsakyti kokia 
nors įžūlybe, bet grėsmingi Tomo pečiai ir skruostus užliejęs pa- 
sipiktinimo raudonis privertė škotą to atsisakyti. 

— Aš netyčia jį užkliudžiau,— sumurmėjo tasai. 

— Nemuškite jo, sere! — sušuko Gilrėjus. 

— Tuoj pat atsiprašykite! — iškošė pro dantis Tomas. 

Makalisteris mikčiodamas šiaip taip atsiprašė, ir viskas tuo 
baigėsi. Tačiau kontoros gyventojai pradėjo visai kitaip žiūrėti 
į naująjį partnerį. Jie nebūtų nustebę, jei apie įvykio aplinkybes 
būtų buvę pranešta bendrovės galvai, bet tai, kad Tomas vienas 
pats čia pat vietoje surengė teismą ir susidorojo su kaltininku, 
netilpo į jokius įprastinius rėmus. Nuo tos dienos klerkai ėmė 
elgtis su Tomu kur kas pagarbiau, o Gilrėjus tapo jo nuolankiu 
tarnu. Draugystė su senuoju klerku Tomui labai pravertė: kant- 
rūs Gilrėjaus pamokymai ir laiku duoti patarimai padėjo jam 
pačiu trumpiausiu laiku perprasti prekybos verslo subtilybes. 

Sykį Gerdlstonas pasikvietė Tomą pas save į kabinetą ir pa- 
sveikino su sėkminga pradžia. 

— Mano jaunasis drauge,— tarė jis įprastu tėvišku tonu,— 
aš nepaprastai džiaugiuosi, kad įūs taip jautriai domitės bend- 
rovės reikalais. Jeigu sykiais pasirodytų, kad kartais skiriu jums 
darbą, kurį gali atlikti kiekvienas klerkas, tai šitaip darau tik 
norėdamas padėti jums suvokti visus mūsų verslo ypatumus. 

— Aš kaip tik to ir noriu,— atsakė Tomas. 

— Na, darbas kontoroje ir klerkų priežiūra — tai savaime su- 
prantama, bet, be viso šito, norėčiau, kad jūs kuo nuodugniausiai 
išstudijuotumėtė visas mūsų laivų pakrovimo ir iškrovimo bei 
prekių laikymo krante taisykles. Kai koks mūsų laivas parvyks 
į uostą, aš norėčiau, kad jūs dalyvautumėte jį iškraunant ir viską 
stebėtumėte. 

Tomas linktelėjo, mintyse pasveikindamas save su šiomis nau- 
jomis pareigomis, kurios žadėjo būti įdomios. 

— Kai busite vyresnis,— toliau kalbėjo bendrovės galva,— 
jūs suprasite, kaip svarbu turėti praktinių įgūdžių viso to, ką 
daro valdiniai. To mane išmokė gyvenimas. Jei iškiltų kokių keb- 
lumų, patarimo ir pagalbos kreipkitės į Ezrą. Jis kad ir jaunas, 
bet drąsiai galite imti iš jo pavyzdį, nes jis apdovanotas tikrais 
biznieriaus gabumais. Kai Ezra išvyks į Afriką, jei kas būtų ne- 
aišku, užeikite pas mane. 

Sio pokalbio metu, kaip ir anksčiau, Džonas Gerdlstonas, at- 
rodė, buvo kupinas paties nuoširdžiausio geranoriškumo, tad To- 
mas neilgai trukus pajuto jam simpatiją ir nutarė, kad tėvas per- 
nelyg griežtai vertino senąjį prekybininką. Gerdlstono gerumas 
padarė jam didelį įspūdį, ir porą sykių jis vos neprasitarė apie 
savo sužadėtuves su jo globotine, bet, prisiminęs išgąstingą Keitės 
veido išraišką, jam išsakius tokį ketinimą, Tomas susilaikydavo 
nuo šio žingsnio — jausdavo, kad be jos sutikimo neturi teisės 
atskleisti jų bendros paslapties. 

Senasis Gerdlstonas, susipažinus iš arčiau, pasirodė esąs ge- 
rokai malonesnis, bet pasakyti tą patį apie Ezrą Tomas jokiu 
būdu negalėjo. Priešiškumas, kurį Tomas jautė iš pat pradžių, 
dažnai matantis dar labiau sustiprėjo, o ir Ezra, matyt, atsily- 
gindavo tuo pačiu pinigu, tad jaunuoliai beveik nesikalbėdavo. 
Ezra suėmė į savo rankas visus finansinius bendrovės reikalus, 
o perpratęs, kad jaunasis kompanionas ne toks jau nenuovokus, 
kaip iš pradžių atrodė, jis dar uoliau saugojo jų su tėvu paslaptį. 
Taigi Tomas niekaip negalėjo susigaudyti pats, kokia tikroji 
bendrovės padėtis, tad jis, panašiai kaip ir Gilrėjus, tvirtai tikėjo. 
kiekvieną jų žingsnį duodant didelį ir patikimą pelną. Abu jie 
būtų gerokai nustebę, jei būtų-sužinoję, kad einamosios bendro- 
vės išlaidos apmokamos jų pačių pinigais, kad laukiama tos 
minutės, kai pasisekusi spekuliacija sugrąžins bendrovę į gerus 
laikus. Ų 

Tačiau vienu požiūriu Tomas, tapęs bendrovės nariu, išlošė 
nepaprastai daug: jeigu ne tai, nežinia, kada jam vėl būtų pa- 
vykę pasimatyti su Keite. Paskutiniu metu prekybininkas sugriež- 
tino jos priežiūrą ir šaltai atmesdavo visus ponios Dimsdeil bei 
kitų pažįstamų, kurie gailėjosi vienišos merginos, kvietimus, 
trumpai pareikšdamas savo globotinę esant pernelyg silpnos svei- 
katos. Iš tikrųjų Keitė buvo nedidelio akmeninio Eklstono skvero 

narvo belaisvė — kaip mes žinome, netgi pasivaikščioti kaip sar- 
gybinis ją lydėdavo liokajus. Kad ir kokiais motyvais vadovavosi 
Džonas Gerdlstonas, aišku buvo viena: jis manė esant būtina 
laikyti Keitę uždarytą. ' 

Ir vis dėlto retkarčiais, pasinaudojus savo padėtimi, Tomui 
pavykdavo prasmukti pro neregimas tvirtovės sienas, už kurių 
senis laikė uždaręs jaunąją merginą. Jeigu, kontoroje nesant 
firmos galvos, staiga iškildavo koks svarbus reikalas, ponas 
Dimsdeilas iškart vykdavo į Eklstono skverą, kad apie tai pra- 
neštų,— argi tai nėra natūralu? O jei kartais senojo prekybininko 
nerasdavo namie, tai negi jaunuolis negali palaukti jo kokį pus- 
valandį, leisdamas laiką su panele Harston, kuriai buvo malonu 
paplepėti su vaikystės dienų draugu, kas irgi yra visai natūralu. 
Kokios brangios buvo trumpos šių pasimatymų minutės! Juo 
brangesnės, kad pasitaikydavo taip retai! Jos nušvietė nykias 
nuobodaus ir slogaus Keitės gyvenimo dienas, o Tomas grįždavo 
į kontorą kupinas naujų jėgų ir vilties. O ne už kalnų buvo juo- 
dosios dienos, kai šios minutės tapo vienintele prošvaiste, prasi- 
skverbusia pro niūrius virš jų galvų pakibusius debesis! 

Pagaliau atėjo metas, kai turėjo paaiškėti, ar paskutinis des- 
peratiškas žingsnis išgelbės Gerdlstono bendrovės kreditą, ar šis 
pašėlęs bandymas jos padėtį padarys tik dar beviltiškesnę, o jos 
savininkų bankrotą — neišvengiamą. Ne itin skrupulingas agen- 
tas, pavarde Lengvortis, buvo, kaip jau minėta, pasiųstas į Rusiją. 
su labai tiksliomis instrukcijomis, ką ir kaip daryti. Kadaise jis 
buvo tarnavęs Odesoje pas anglą grūdų pirklį, tad šiek tiek kal- 
bėjo rusiškai — tai aplinkybė, sumanytajam žygiui galėjusi būti 
labai svarbi. Vaizduodamasis esąs anglų džentelmenas, moksli- 
ninkas mėgėjas, jis turėjo apsigyventi kokiame nors tinkamame 
kaime Uralo kalnuose ir išbūti ten tiek laiko, kad, prieš pada- 
rydamas savo atradimą, įgytų vietinių žmonių pasitikėjimą. Tada 
su deimantais jis turėjo vykti į artimiausią miestą, o būtent į To- 
bolską, ir parodyti ten brangakmenius, paremdamas savo pa- 
reiškimą liudijimais vietinių valstiečių, dalyvavusių tuos deiman- 
tus atrandant. Gerdlstonai neabejojo, kad vienos šitos Žinios, te- 
legraiuotos į Angliją, pakaks sukelti panikai nestabilioje dei- 
mantų rinkoje. Kol bus atlikti oficialūs tyrimai, Lengvortis su- 
spės be pėdsakų dingti, o jie — sėkmingai baigti savo mažytę 
operaciją. Tuomet kuo anksčiau paaiškės, jog gandas buvo me- 
lagingas, tuo jiems bus geriau. Jie neabejojo, kad šių gandų šal- 

tinį nustatyti bus neįmanoma. Ir štai Ezra nusipirko bilietą 
į „Kipriečio“ pašto garlaivį, plaukusį į Pietų Afriką. Prieš išvyk- 
damas jis ilgokai sėdėjo Eklstono skvero namų bibliotekoje, pas- 
kutinįsyk kartu su tėvu aptardamas smulkmenas. 

Seniokas buvo išblyškęs ir susikrimtęs. Jo vienintelė silpnybė 
buvo sūnaus meilė; kad ir kaip stengėsi ją užmaskuoti griežtumu, 
meilė ši vis dėlto buvo tikra. Ir dabar, pirmąsyk ilgam išsiskir- 
damas su sūnumi, Džonas Gerdlstonas skaudžiai tai išgyveno. 
Na, o Ezra buvo pagyvėjęs ir mąstė tik apie jo laukiančias per- 
mainas bei drąsią operaciją, kurią turės įvykdyti. Jis klestelėjo 
į krėslą ir visu ilgiu ištiesė savo tvirtas, raumeningas kojas. 

— Dabar apie deimantus aš nusimanau ne prasčiau už kiek- 
vieną Londono ekspertą! — sušuko jis džiugiai.— Šiandien pas 
van Helmerį,— o jis visų pripažintas specialistas, — aš įkainojau 
partiją deimantų. Jis pasakė, kad nė vienas ekspertas nebūtų jų 
įkainojęs tiksliau. O Viešpatie Dieve tu mano! Akmenėliai buvo 
ir patys gryniausi, ir su trūkumais, ir skaidrūs, ir su atspalviu, ir 
dėmėti, ir dvigubi, bet aš juos visus kaip riešutus perkandau. Ir, 
nustatydamas rinkos kainą, nė karto daugiau kaip svaru neapsi- 
rikau! 


— Tavo atkaklumas ir greita nuovoka verti kuo didžiausio 
pagyrimo,— atsakė tėvas.— Šitos žinios neįkainojamai tau pra- 
vers deimantų laukuose. Bet būk ten labai atsargus, mano sūnau, 
bent jau dėl manęs! Tokiose vietose žmonės neretai grubūs ir 
nedori, bet tau reikia su jais kalbėtis švelniai. Aš žinau, kokio tu 
ūmaus būdo, bet atmink išmintingą patarimą: „Tas, kuris sugeba 
susivaldyti, yra vertesnis už miesto užkariautoją“. 

— Nesibaimink dėl manęs, tėti, — atsakė Ezra, su grėsminga 
šypsenėle rodydamas į nedidelį odinį dėklą, gulintį greta kitų 
daiktų.— Tai geriausias šešių užtaisų revolveris, kokį tik galima 
nupirkti. Kaip matote, aš šio to pasimokiau iš mūsų gerojo drau- 
go majoro Klaterbako ir parengiau šešis išsamius atsakymus. 
kiekvienam, kuris tik išdrįstų man priešintis. Būčiau tada turėjęs 
šitą daiktelį, taip lengvai jis manęs nebūtų atsikratęs! 

— Oi, ką tu, Ezra! — baisiai susijaudinęs sušuko tėvas.— Ne, 
prižadėk man, kad elgsiesi apdairiai, kad vengsi ginčų bei kraujo 
praliejimo. Juk tai prieštarauja Dievo Žodžiui! 

— Na, pats aš į barnius nesivelsiu,— atsakė jaunasis Gerdl- 
stonas.— Man iš to nieko gero. 

— Tačiau jeigu patirsi, jog tavo priešininkas yra pasiryžęs 
viskam, šauk. į jį iškart, mano: mielas berniuk, ir nelauk, kol jis 
pats išsitrauks ginklą. Aš girdėjau iš tų, kurie yra lankęsi pana- 
šiose vietose, kad tokiu atveju laimi tas, kuris iššauna pirmasis. 
Aš labai dėl tavęs baiminuosi ir nusiraminsiu tik vėl tave pa- 
matęs. 

„Velniai rautų! Ne kitaip kaip ašaros jo akyse!“ — pamanė 
Ezra, nepaprastai nustebęs. 

— Kada išvažiuoji? — paklausė tėvas. 

— Traukinys išvyksta maždaug po valandos. Apie trečią ryto 
aš būsiu Sautamptone, pašto garlaivyje, kuris turi išplaukti šeštą, 
per potvynį. 

— Tausok sveikatą,— toliau šnekėjo senasis.— Stenkis nesu- 
šlapti kojų ir būtinai vilkėk ilanelinius marškinius. Ir nepamiršk 
pasimelsti, ir lankyk bažnyčią. Tai visada daro gerą įspūdį žmo- 
nėms, su kuriais mes turime prekybos reikalų. 

Apmaudžiai nusikeikęs, Ezra pašoko iš krėslo ir ėmė žings- 
niuoti po kambarį. 

— Jau kai mes esame dviese, galėtum apsieiti be davatkišku- 
mo! — pasakė jis susierzinęs. 

— Mano brangusis vaikeli! — šiek tiek nustebęs atsakė tė- 
vas.— Man regis, tu klysti. Tu turbūt manai, kad mes čia suma- 
nėme kažin ką nedoro. Taip nėra, Mes tiesiog ketiname griebtis. 
nedidelės komercinės gudrybės, padaryti subtilų ėjimą. Juk visų 
pripažintas prekybos principas iš seno skelbia, kad pirkti reikia 
kuo mažesne kaina, o parduoti — už kuo didesnę. 

— Ką mes su jumis sumanėme — dalykas kone teistinas,— 
paprieštaravo sūnus.— Ir atminkite: jokių spekuliacijų, kolei ma- 
nęs nebus! Visą būsimą pelną reikia panaudoti tam, kad išsi- 
kapanotume iš šito liūno, o ne įklimptume į jį dar giliau! 

— Be būtiniausio reikalo aš neišleisiu nė penio. 

— Na, tada sudie,— tarė Ezra, atsistodamas ir ištiesdamas 
ranką.— Prižiūrėkite Dimsdeilą ir nepasitikėkite juo. 

— Sudie, mano sūnau, sudie! Ir tesaugo tave Viešpats! 

Senasis prekybininkas iš tikrųjų buvo labai prislėgtas, jo bal- 
sas drebėjo. Keletą minučių jis stovėjo nejudėdamas, kolei trink- 
telėjo sunkios laukujės durys, tada pravėrė langą ir liūdnai Žžvel- 
gė įkandin nuvažiuojančio kebo. Senioko išvaizda buvo tokia siel-. 

vartinga, kad Keitė, ką tik įėjusi į kambarį, pajuto savo globėjui. 
neįprastą gailestį. Ji tylutėliai priėjo artyn ir švelniai paėmė jam 
už rankos. ' 

— Jis greitai grįš, brangusis pone Gerdlstonai,— tarė ji.— 
Nereikia taip nerimauti! 

Apsivilkusi balta suknute su raudonu kaspinėliu ant kaklo ir 
apsijuosusi raudonu diržu, Keitė buvo nuostabi — vargu ar vi- 
same Londone būtum radęs dar bent vieną merginą, kurioje taip 
puikiai būtų įkūnytas tikras angliškas grožis. Kai Gerdlstonas pa- 
žvelgė į jos skaisčius skruostus, paniuręs veidas akimirką nusi- 
giedrijo, ir jis ištiesė ranką, ketindamas ją paglostyti, bet tuosyk 
įam galvon, matyt, šovė kokia nelemta mintis, jis staiga apsi- 
niaukė ir nusigręžė nuo merginos, netaręs jai nė žodžio. Tą naktį 
Keitė ne kartą prisiminė, kaip keistai jos globėjas žvelgė į ją, ir 
kaip staiga jo veidą iškreipė kažkas panašaus į siaubą. 


XVII SKYRIUS 


DEIMANTŲ ŠALIS 


Mylinčiam tėvui neteko ilgai laukti žinios iš sūnaus. Birželio 
pirmąją didžiulis garlaivis išplaukė iš Sautamptono uosto į La: 
manšą, o birželio penktąją pasiekė Madeirą, iš kur prekybininkas 
gavo dvi telegramas: sūnaus ir tenykščio savo agento. Tada stojo 
ilga tyla, mat Pietų Afrikoje tuo metu dar nebuvo telegrafo ryšio, 
bet pagaliau rugpjūčio aštuntąją atėjo laiškas, kuriame Ezra 
pranešė sėkmingai atplaukęs. Paskui jis parašė iš Velingtono, 
kur tada baigėsi geležinkelio linija, o vėliau — iš Kimberlio, 
svarbiausio deimantų krašto miesto, smulkiai papasakodamas, kaip 
nuvažiavo šituos paskutinius aštuonis šimtus mylių ir kokius nuo- 
tykius patyrė kelyje. 


Kimberlis,— pranešė Ezra laiške,— jau gana didelis miestas, 
nors prieš keletą metų buvo tik mažas kaimelis. Dabar jame yra 
kelios bažnyčios, bankai ir klubas. Gatvėse gali pamatyti vaikš- 
tant nemaža padoriai apsirengusių Žmonių, nors dauguma pra- 
eivių — gana purvini subjektai iš kasyklų su plačiakraštėmis 
skrybėlėmis ir margomis palaidinėmis. Iš pažiūros tai vis prasta 
liaudis, nors elgiasi jie gana tyliai. Suprantama, čia pilna viso- 
kiausių atspalvių juodukų — nuo anglies juodumo iki šviesiai 

geltonų. Pasitaiko juočkių ir pinigingų bei labai įžūlių. Jus nu- 
stebintų jų įžūlumas. Vakar viešbutyje aš vienam tokiam gerokai 
niuktelėjau. Jis paklausė, kokį velnią aš sau leidžiąs, tai man 
teko išversti jį iš kojų. Jis pasakė paduosiąs mane į teismą, 
bet vargu ar čionykščiai įstatymai tokie nevykę, kad skatintų 
negrus būti įžūlius baltiesiems. 

Nors Kimberlis ir yra šio krašto sostinė, deimantai išgaunami 
ne čia, o kaimeliuose, per penkiasdešimt šešiasdešimt mylių išsi- 
barsčiusiuose palei Valio upe. Paprastai brangakmeniai super- 
kami tiesiog kaimeliuose ir apmokami pateikus čekį Kimberlio 
bankuose. Todėl aš pervedžiau mūsų pinigus į čionykštį Pietų 
Afrikos banko skyrių. Man viskas klostosi puikiai. Rytoj vykstu 
į Hebroną, Klipdrijtą ir kitus kaimelius prie kasyklų susipažinti, 
kaip ten vyksta reikalai, ir galbūt nusipirkti vieną kitą brangak- 
menį, kad tapčiau žinomas. Kai tik naujienos ateis iki čia, aš 
supirksiu visa, kas tik bus pasiūlyta. Prižiūrėkite Dimsdeilą ir 
pasirūpinkite, kad jis nieko neužuostų. 


Po poros savaičių Ezra parašė dar kartą, ir garlaivis, vežęs 
jo laišką, Atlanto vandenyne susitiko su pašto garlaiviu, į Pietų 
Afriką gabenusiu žinią apie nepaprastą atradimą anglų geologo, 
kuris Uralo kalnuose aptiko deimantų. 


Aš važinėju po kaimelius,— rašė Ezra.— Apsilankiau visuose, 
esančiuose tarp Hebrono ir Klipdrijto: Penielyje, Kovuds Hope, 
Valdeks Plante, Niukirks Hope, Vinteraše ir Bludžekete. Rytoj 
vykstu į Delports Hopą ir Larkins Fletą. Visur mane puikiai su- 
tinka, ir nepatenkinti manimi tik supirkinėtojai, daugiausia Vo- 
kietijos žydai. Jie sužinojo iš nuogirdų, jog aš turtuolis iš Lon- 
dono, ir baiminasi, kad dėl manęs nepakiltų kainos. Bet ką jie 
žino! Juk dabar aš perku tik pigius akmenis, nes mums būtina 
išlaikyti savo resursus neliestus. 

Deimantų gavybos procesas labai paprastas. Žmonės upės pa- 
krantės smėly kasa duobes ir šitose pačiose duobėse ieško dei- 
mantų. Visus darbus atlieka negrai, berniukai, kaip juos čia 


bosui, o darbininkams mokama tiksliai nustatytas atlyginimas, 
nepriklausomai nuo to, rado jie ką ar ne. 


Man būnant Hebrone ir stebint tokios brigados darbą, balta- 
sis prižiūrėtojas staiga suriko, įkišo ranką į ką tik išbertą smėlio 

krūvą ir ištraukė neišvaizdų nedidelio graikinio riešuto dydžio 
rutuliuką. Į jo riksmą subėgo gretimų plotų savininkai. 

— Puikus akmuo! — tarė tasai, kuris jį rado. 

— Penkiasdešimties karatų, ne mažiau! — sušuko kitas, sver- 
damas deimantą delne. 

Su savimi turėjau svarstykles ir pasisiūliau įį pasverti. Ak- 
muo svėrė šešiasdešimt keturis su puse karato. Tada jie nuplovė 
jį ir atidžiai apžiūrėjo. Paskui ilgai šnibždėjosi, o tada brangak- 
rmenio savininkas priėjo prie manęs. 

— Jūs juk perkate deimantus, pone Gerdlstonai? — paklau- 
sė jis. | 

— Kartais,— atsakiau.— Bet apskritai šitai mane ne itin do- 
mina, ir važinėju aš labiau iš malonumo, o ne iš reikalo. 

— Na,— atsakė įjis,— jums teks ilgai pavažinėti, kol rasite 
akmenį, geresnį už šį. Kiek už jį duotute? 

— Spalva neįprasta. 

— Jis juk baltas! — pareiškė savininkas, o jo bičiuliai patvir- 
tino. 

— Ponai! — tariau aš.— Akmuo visai ne baltas. Jis su gelsvu 
atspalviu. Ir nieko vertas. 

— Jeigu jau jis geltonas,— sako kažkoks juodabarzdis ilgšis 
velvetinėm kelnėm,— tai už jį reikia imti dar brangiau. Geltonas 
deimantas niekuo ne prastesnis už baltą. 

— Žinoma,—atsakau aš,—su sąlyga, jei spalva tolygi. O 
šis — purvinai geltonas. Ir jūs šitą žinote ne prasčiau už mane: 

— Tai jūs neperkate? — klausia vienas iš jų. 

— Galiu duoti už jį septyniasdešimt svarų ir nė penio dau- 
giau, — kalbu aš. 

Būtute jūs girdėję, kaip jie sustugo. 

— Jis juk vertas penkių šimtų svarų! — suriko kažkuris. 

— Puiku,— sakau aš,— pasilikite jį sau ir parduokite už šią 
sumą. Sudie! — Ir išvažiavau. 

Tą patį vakarą man atsiuntė tą brangakmenį, prašydami išra- 
šyti septyniasdešimties svarų čekį, o po poros dienų aš pardaviau 
jį už šimtą svarų. Kaip matote, van Helmerio pamokos man la- 
bai pravertė. Aš papasakojau šį atsitikimą tik tam, kad įsitikin- 
tumnėte,. jog, nors ir esu naujokas šiame reikale, niekam neleisiu 
savęs mulkinti. Čionykščiuose laikraščiuose nėra jokių žinių iš 
Rusijos. Bet aš joms pasirengęs. Kaip jūs elgtumnėtės, jei kas 

sukliudytų mūsų operacijai? Spruktumėte su kapitalo likučiais 
ar nugarmėtumėte į dugną, sumokėjęs. tiek ir tiek šilingų už 
svarą? Juo daugiau aš ūpie tai mąstau, juo smarkiau keikiu jūsų 
pakvaišimą, dėl kurio mes patekome į tokią padėtį. Sudie. 


„— Jis teisus, tai buvo pakvaišimas! — tarė senasis prekybi- 
ninkas, nunarindamas ant rankų galvą.— Žinoma, berniukas ga- 
lėjo ir nepriekaištauti man, būdamas taip toli, bet juk jis visada 
buvo grubokas ir stačiokiškas. „Jei kas nors sukliudytų mūsų 
operacijai...“ Ko gero, jį slegia kažkokios abejonės, jei ne, šitaip 
nerašytų. Vienas Dievas žino, kaip aš pasielgčiau tokiu atveju. 
Yra ir dar būdų... kitų būdų...— Jis perbraukė ranka per akis, 
tarsi vydamas slogų reginį šalin. Jo paniuręs veidas taip persi- 
kreipė, kad jame sunkiai galėjai atpažinti garbųjį trinitorių bend- 
rijos seniūną ar visų gerbiamą prekybininką iš Fenčerčo gatvės. 

Kurį laiką Gerdlstonas mąstė, tada atsistojo ir paskambino. 
Kabinete iškart pasirodė Gilrėjus — taip greitai ir tyliai, kad ga- 
lėjai jį palaikyti paklusniu džinu iš rytietiškos pasakos, jeigu tik 
visa jo išorė nuo rašalu ištepliotų pirštų galiukų iki pat nunešiotų 
batų nebūtų buvusi tokia proziška ir iškart neišduotų jį esant 
seną klerką. 

— O, Gilrėjus! — pradėjo prekybininkas.— Ar ponas Dimsdei- 
las kontoroje? 

— Taip, sere. 

— Puiku. Jis, atrodo, visada atvyksta punktualiai? 

— Labai, sere. 

— Ir, atrodo, pradeda gerai nusimanyti biznyje? 

S Kaip reta greitai apsiprato, sere,— atsakė senasis kler- 
kas.— Jis ir į uostą SUSpėla: ir į kontorą, dirba tiesiog nuo ryto 
iki nakties. 

— Taip ir pridera, taip ir pridera,— tarė Gerdlstonas, žaisda- 
mas su prespapjė.— Uolus jaunystėje, Gilrėjau,— aprūpintas se- 
natvėje. Ar „Atėnų mergelė“ jau iškraunama? 

— Ponas Dimsdeilas lankėsi ten rytą, sere. Iškrovimas vyksta 
greitai. Tik jis norėjo atkreipti jūsų dėmesį į laivo būklę, pone 
Gerdlstonai. Jis sako, kad laivas netgi uoste praleidžia vandenį 
ir kai kurie jūreiviai atsisako plaukti į naują reisą. 

— Hm hm! — apmaudžiai sumurmėjo Gerdlstonas.— O kam 
tada uosto inspekcija? Kam jiems algas moka, jei mes patys ap- 

žiūrinėsime laivus? Kai tik inspekcija parėikalaus remonto, mes 
jį ir atliksime. į 

— Inspektoriai buvo laive tuo pačiu metu kaip ir ponas Dims- 
deilas, sere,— bailiai tarė Gilrėjus. 

— Na, ir ką gi? — paklausė šeimininkas. 

— Jis sako, sere, kad inspektoriai kartu su kapitonu Spende- 
riu nulipo į kajutę ir kapitonas pavaišino juos šampanu. Vėliau 
inspektoriai pareiškė esą visiškai patenkinti laivo būkle ir išėjo. 

— Na štai, matote! — džiaugsmingai šūktelėjo bendrovės gal- 
va.— Suprantama, inspektoriai, vos metę žvilgsnį, gali įvertinti 
laivo būklę, ir jie nedelsdami atkreiptų kapitono dėmesį į gedi- 
mus, jeigu ten tikrai būtų kas nors rimta. Ir ateityje geriau ne- 
kelti nereikalingos panikos. Pasakykite tai ponui Dimsdeilui, bet 
savo, 0 ne mano vardu. Patarkite jam būti apdairesniam ir ne- 
skubėti daryti išvadų. 

— Būtinai, sere. 

— Ir paduokite man trisdešimt trečiąją buhalterinę knygą. 

Gilrėjus ištiesė ranką ir, paėmęs nuo lentynos storą tomą, 
pagarbiai padėjo jį ant stalo priešais šeimininką. Tada, įsitiki- 
nes, kad daugiau iš jo nieko nenorima, vyresnysis klerkas tyliai 
pasišalino. 

Trisdešimt trečioji knyga buvo su specialiu užraktu, patikimai 
saugojusiu jos turinį nuo pašalinių akių. Džonas Gerdlstonas išsi- 
traukė iš kišenės mažą raktelį ir, lengvai spragtelėjęs, atrakino 
spyną. Tai buvo neįkainojamai svarbi asmeninė bendrovės vadovo 
buhalterinė knyga. Tik joje atsispindėjo tikroji padėtis, o visos 
kitos sąskaitų knygos rodė apgaulingą iliuzinę gerovę. Tik šios 
knygos dėka senasis prekybininkas galėjo taip ilgai nieko nesa- 
kyti sūnui ir prisipažinti tik tada, kai privertė skaudi būtinybė. 

Gerdlstonas lėtai ir liūdnai vertė lapus. Stai sumos, kurias 
surijo Aukso prekybos kompanija prie Tanganikos ežero, turėjusi 
duoti trisdešimt tris procentus dividendų, bet sužlugusi antrąjį 
savo egzistavimo mėnesį. O štai paskola, suteikta Diureriui, Ho- 
letui ir Co, paremta vertybiniais popieriais, kurie, nuodugniau 
patikrinus, pasirodė esą nieko verti. Toliau buvo užtiksuoti bend- 
rovės sandėriai su Levanto naftos kompanija, kurios iždininkas 
dingo su didele kompanijos kapitalo dalimi. Tada ėjo sumos, 
prapuolusios kartu su „Vakare žvaigžde“ ir „Apvaizda“, kurių 
nelemtas susidūrimas sudavė bendrovei mirtiną smūgį. Tai buvo 

liūdni puslapiai, bet pats liūdniausias, ko gero, buvo paskutinis. 
Siame puslapyje prekybininkas glaustai išdėstė finansinę bendro- 
vės padėtį šiuo momentu. Štai viskas žodis žodin taip, kaip jis 
pats savo ranka ten parašė: 


GERDLSTONAS IR Co 


Debetas 


Skolos, padarytos iki prisi- 
pažįstant Ezrai 84 000 
15000 svarų, pasiskolintų 
pusei metų, ir 20 000 svarų, pa- 
siskolintų "devyniems " mėne- 
siams 35 000 
5 procentai už anksčiau nu- 
rodytas skolas 1125 
Einamosios firmos išlaidos 
per artimiausią pusmetį, įskai- 
tant išlaidas už laivus po 150 
svarų per savaitę 3900 
Išlaidos Eklstono skvero na- 
mui apytikriai 1000 
Lengvorčio išlaidos Rusijoje 


0-4. v-ocv-o 


0-0. -c-o 


1876 metų spalis 


Kreditas 
Ezros Afrikoje turimi pini- 
gai, skirti pirkti brangakme- 
niams 35 000 
Banke esantys pinigai, įskai- 
tant Dimsdeilo indėlio likutį 


o. 4). 4.40 4) 4) 4) 4). 4 4) 42c0-) 


a S Ai L S 8400 

Pelnas už „Atėnų merge- 
lės“, stovinčios uoste, krovinį 
L AS arėi ao Ž00O 


Apytikris pelnas už „Juodo- 
jo erelio“, „Gulbės“ ir „Pante- 
ros“ krovinį 6000 
Dejicitas 

Iš viso: 76825 svarai 

Galima kurio nors laivo žū- 


o. 4 404. -4- 0.4 o)olov-o) 


it mano mylimo sūnaus išlai- 
dos Afrikoje apytikriai .. 600 
Draudimo įnašai .... 1200 
Iš viso: 76825 svarai 
Visus šiuos pinigus būtina 
gauti vėliausiai per devynis 
mėnesius. 


tis galėtų atnešti naudos nuo 
12000 iki 20000 svarų. 


— Bet juk tai galų gale ne taip jau baisu! — sumurmėjo pre- 
kybininkas, ilgai ir atidžiai studijavęs šiuos skaičius. Jis atsilošė 
krėsle ir įbedė į lubas gerokai žvalesnį žvilgsnį.— Blogiausiu at- 
veju deficitas neviršija trisdešimties tūkstančių svarų. Juk daugu- 
mai bendrovių tai būtų vieni niekai. Reikalas tas, kad aš iš seno 
esu įpratęs matyti didelį saldo dešinėje pusėje, ir dabar, pama- 
čius tokius pat skaičius kairėje, šitai man pasirodė siaubinga. 

Yra dešimtys galimybių ištaisyti padėtį! Bet reikia nepamiršti, — 
toliau mąstė jis paniurdamas,— kad aš visai išeikvojau kreditą, 
ir kiekviena nauja paskola gali sukelti įtarimą, o tada visi šitie 
maitvanagiai iškart apipultų. Ne, didžiausia mūsų viltis — dei- 
mantai. Ezros negali ištikti nesėkmė. Jam privalo pasisekti. Ir 
kas galėtų jam sukliudyti? 

— Majoras Tobijas Klaterbakas, — pasigirdo gergždžiantis Gil- 
rėjaus balsas, tarsi atsakas į šį klausimą, ir vyresnysis klerkas, 
kurio beldimosi jis neišgirdo, atvėrė duris ir įleido į kabinetą 
senąjį karį. 


XVIII SKYRIUS 


MAJORAS TOBIJAS KLATERBAKAS 
GAUNA TŪKSTANTĮ SVARŲ 


Tomis dienomis, kai Ezros ir majoro santykiai dar buvo bičiu- 
liški, Džonas Gerdlstonas dažnai girdėdavo sūnų kalbant apie jį, 
ir kai kurias akivaizdesnes jaunuolio ydas priskirdavo tvirkinan- 
čiai šito bedievio įtakai. Be to, Ezra kiek iškreiptai atpasakojo 
tėvui jų pokalbį ir ginčą Nelsono restorane. Taigi visai natūralu, 
kad seniokas jautė savo lankytojui anaiptol ne draugiškus jaus- 
mus ir pasisveikino su juo be galo šaltai. Tačiau šitoks ledinis 
priėmimas visiškai nesutrikdė majoro, kuris su švytinčia šypsena 
veide ištiesė prekybininkui putlią ranką, taigi tajam norom neno- 
rom teko ją paspausti. 

— Kaip gyvuojate? — pasiteiravo majoras, porą žingsnių at- 
sitraukdamas atgal ir žvelgdamas į prekybininką su tokia išraiš- 
ka, tarsi apžiūrinėtų prekę prieš ją pirkdamas.— Esu daug apie 
jus girdėjęs, ir susipažinti su jumis — didžiulis malonumas. Na, 
tai kaipgi jūs gyvuojate? — Ir, sugriebęs Gerdlstono ranką, jis 
vėl karštai ją paspaudė, nė kiek nesutrikdamas, kad nesulaukė 
tokio pat atsako iš prekybininko. 

— Dėkui Apvaizdai, esu geros sveikatos, — šaltai atsakė Džo- 
nas Gerdlstonas.— Ar galėčiau pasiūlyti jums krėslą? 

— Stai mano draugas Feigenas dvylika metų laukė, kad jam 
pasiūlytų parlamente krėslą, ir tai jį pražudė. Jis iškėlė savo 
kandidatūrą kaip konservatorius Merfitaune ir gavo viso labo 

vieną balsą, ir tą patį aklo žmogaus, kuris suklydo ir. pasirašė 
ne tą biuletenį. Cha cha cha! —ir majoras, garsiai nusikvatojęs 
iš savo paties anekdoto, nusišluostė kaktą nosine. 

Šiedu vienas priešais kitą stovintys žmonės atrodė labai skir- 
tingi: vienas — aukštas, griežtas, išblyškęs ir santūrus, kitas — 
triukšmingas ir pasipūtęs, kariškai atstatyta krūtine, raudonu 
veidu. Tačiau buvo, kas juos ir siejo: iš po tankių prekybininko 
antakių ir retų, balsvų majoro blakstienų su tuo pačiu neramiu 
budrumu žvelgė skvarbios akys. Abu jie buvo gudrūs ir abu vie- 
nodai nepasitikėjo vienas kitu. 

— Esu girdėjęs apie jus iš sūnaus, — tarė prekybininkas, ro- 
dydamas lankytojui kėdę.— Jei neklystu, paprastai jūs susitikda- 
vote prie kortų, biliardo ir kitų panašių žaidimų, kuriems aš ne- 
pritariu, bet mano sūnus, nelaimei, jaučia jiems šiokią tokią 
silpnybę. 

— Ak tai jūs pats, sere, nežaidžiate! — užjaučiamai tarė ma- 
joras.— Velniai rautų, pradėti niekada nevėlu, o nemaža žmonių 
senatvėje labai mielai leidžia laiką prie biliardo stalo ir visto! 
Jeigu jūs būtute linkęs pradėti, esu pasiryžęs duoti jums pradžiai 
septyniasdešimt penkis taškus iš šimto. 

— Dėkoju, — sausai atsakė prekybininkas.— Tokio noro aš nė- 
"turiu. Ar tai ir yra tas reikalas, kuris atvedė jus čionai? 

Saunusis karys taip nusikvatojo, kad net klerkai kontoroje 
persigando. 

— Velniai griebtų! — suburbėjo jis, negalėdamas atgauti kva- - 
po.— Negi jums regis, kad aš dėl šito būčiau vykęs penketą my- 
lių? Ne, sere, norėčiau pasikalbėti su jumis apie jūsų sūnų. 

— Apie mano sūnų? 

— Taip, jūsų sūnų. Galvotas berniukas, sere, labai galvotas 
ir savo niekur nepraleis. Grubokas, žinoma, bet toks jau dabar 
amžius, brangusis sere. Mano draugas Tailtonas, leibgvardietis, 
tvirtina, kad delikatumas išėjo iš mados sykiu su plaukų pudra 
ir ant veido lipdomomis musytėmis. Velniškai kandus Žmogus 
šitas Tafltonas! Jūs jo nepažįstate, ką? 

— Ne, sere, nepažįstu,— piktai atšovė Gerdlstonas.— Ir ne- 
turiu nė menkiausio noro su juo susipažinti. Eikime prie reikalo, 
nes man brangi kiekviena minutė. 


Majoras nužvelgė jį draugiškai šypsodamasis. 
— Šitas ūmumas — jūsų šeimos bruožas.— tarė jis.— Aš pa- 
stebėjau jį turint ir jūsų sūnų Ezrą. Na, kaip jau sakiau, Ezra — 

vyrukas „galvotas, bet, mano mielas, jis be galo neapdairus ir 
karštakošis. Jums vertėtų pasikalbėti su juo. 

— Ką reiškia jūsų žodžiai, sere? — sušuko prekybininkas, pa- 
blykšdamas iš pykčio.— Ar atvykote čia įžeidinėti mano sūnaus, 
kai tasai išvykęs? 

— Kai tasai išvykęs...— nutęsė majoras vis dar su ta pačia 
draugiška šypsenėle.— Štai kaip tik apie tai aš ir norėjau su 
jumis pasikalbėti. Jis dabar Afrikoje, deimantų kasyklose. Nuo- 
stabus žygis, ir organizuotas jis su nepaprasta energija, bet kartu 
ir su tokiu pribloškiančiu neapdairumu, sere... Taip, taip, velniai 
griebtų, su nedovanotinu neapdairumu! 

Gerdlstonas paėmė sunkią juodmedžio liniuotę ir pradėjo ner- 
vingai ja žaisti. Jam tiesiog niežtėjo rankos paleisti ją pašneko- 
vui į galvą. 

— Štai, pavyzdžiui, ką jūs pasakytumėte,— tęsė veteranas, už- 
sikeldamas koją ant kojos ir pereidamas prie koniidencialaus to- 
no,— ką jūs pasakytumėte, jeigu prie jūsų prisistatytų koks jau- 
nuolis ir, laikydamas jus senu sukčiumi, paprašytų jūsų paramos 
tvarkant vieną gana nešvarų reikalą? Tai rodo, koks jis neap- 
dairus, ar ne? 


Prekybininkas nė nesujudėjo, tik blyškus jo veidas išbalo dar 
labiau. 

— O jeigu galiausiai jis praneštų jums visas savo plano de- 
tales, nepasistengęs net sužinoti, pritariate jūs panašiems daly- 
kams ar ne, tai juk jau būtų nepaprastas neapsižiūrėjimas, ar: ne 
taip? Jūsų sveikas protas, be abejo, pasakytų jums, brangusis 
sere, kad jis pasielgė nusikalstamai kvailai... nusikalstamai, sere! 
 — Na, ir ką gi, sere? — kimiai paklausė prekybininkas. 

— O štai, — atsakė majoras.— Aš neabejoju, kad jis papasa- 
kojo jums apie vieną mūsų su-juo niekaip nepasakysi kad neįdo- 
mų pokalbį. Jis buvo toks malonus, jog pažadėjo man jūsų bend- 
rovės vardu dosnų atlyginimą, jeigu aš sutiksiu nuvažiuoti į Ru- 
siją ir suvaizduosiu, esą man pasisekę atrasti ten nesamą dei- 
mantų sąnašyną. Galų gale jis privertė mane duoti jam suprasti, 
kad tam tikri principai, kurių nuo seno paiso mano giminės at- 
stovai, — čia majoras dar labiau išpūtė krūtinę, — neleidžia man 
pasinaudoti įo pelningu pasiūlymu. Po viso šito jis, labai gaila, 
nebesusivaldė, mes abu pasikarščiavome ir galiausiai išsiskyrėme 
taip skubotai, kad aš net nespėjau duoti jam suprasti, koks jis 
buvo neatsargus. 

Prekybininkas vis dar sėdėjo nejudėdamas, tiktai juoda liniuote 
vis stukseno į stalą. , 

— Suprantama,— paaiškino majoras,— tai, ką sužinojau apie 
šį planą, sužadino mano smalsumą, ir aš susidomėjęs ėmiau sekti, 
kaip įvykiai klostysis toliau. Aš mačiau, kaip vienas toks džentel- 
menas išvyko į Rusiją — jo pavardė Lengvortis, jei neklystu. 
Velniai rautų, aš pažinojau vieną Lengvortį — jis buvo jūrų pės- 
tininkas ir kiekvieną rytą prieš pusryčius gėrė brendį su Kajeno 
paprika. O jūs pažinojote jį? Na, žinoma, iš kurgi... Tai apie ką 
gi aš čia šnekėjau? 

Gerdlstonas niūriai žvelgė į savo lankytoją, kuris paėmė žiups- 
nelį tabako iš vėžleninės tabakinės ir rūpestingai nupurtė keletą 
tabako trupinėlių, nukritusių jam ant durtinio atlapų. 

— Taip,— toliau kalbėjo jis,— aš mačiau, kaip Lengvortis iš- 
vyko į Rusiją. Paskui aš sužinojau, kad jūsų sūnus išvyko į Afri- 
ką. Jis Žmogus energingas ir, be abejo, pasieks ten, ko trokšta. 
„Coelum, non animam mutant“,— kaip mes paprastai sakydavome 
Klongauze. Kad ir kur būtų, jis visada prasimuš pirmyn, jeigu, 
žinoma, saugosis riktų, panašių į tą, apie kurį dabar kalbame. 
Maždaug tuo pačiu metu aš sužinojau, kad Gerdlstono ir Co 
bendrovė paėmė trisdešimt penkių tūkstančių svarų paskolą. Šie 
pinigai, manau, taip pat išvyko į Afriką. Padori sumelė šitokiam 
žaidimui. Beje, nesėkmės sunku būtų tikėtis, jei apie tai žinotu- 
mėte jūs vieni, bet jeigu esama ir kitų... 

— Kitų? 

„ — Na, suprantama, turiu omeny save,— atsakė majoras.— 
Man viskas žinoma, ir aš niekaip su jumis nesusijęs. Jau šįvakar 
galėčiau nueiti pas prekiautojus deimantais ir pranešti jiems nau- 
jieną apie numatomą kainų kritimą, kas juos labai nustebintų. 

— Paklausykite, majore Klaterbakai! — sušuko Gerdlstonas. 
Jo balsas drebėjo nuo vos tramdomo įtūžio.— Jums tapo žinoma 
svarbi komercinė paslaptis. Tai kam tada visi šitie nutylėjimai? 
Koks tikslas jus atvedė šiandien čionai? Ko jums reikia? 

— Puiku! — tarė majoras tarsi pats sau ir nusišypsojo dar 
draugiškiau.— Tai jau dalykiška kalba. Štai kur jūsų jėga — jūsų, 
prekybininkų. Jūs einate tiesiai prie reikalo ir nesitraukiate atgal. 
Ir dabar, kai žvelgiu į jus, nejučiom prisimenu jūsų sūnų. Tos 
pačios protingos akys, ta pati žvali veido išraiška, toks pat pa- 
siutiškas nerūpestingumas ir šaltas humoras... 

— Ar atsakysite jūs į mano klausimą, ar ne? — nirtulingai 
nutraukė jį Gerdlstonas. 

— Tr tas pats ūmumas,— nesutrikdomai tęsė majoras.— Aš 
pamiršau, brangusis sere, ko jūs manęs klausėte? 

— Ko jums reikia? | 

— O, taip, žinoma! Ko man reikia? — mąsliai pakartojo se- 
nasis karys.— Vieni užsiprašytų daugiau, kiti — mažiau. Kai kas 
pareikalautų pusės, bet tai reikštų perlenkti lazdą. Ką jūs pasa- 
kytumėte apie tūkstantį svarų? Taip, man regis, mes galim apsi- 
stoti prie tūkstančio svarų. 

— Jums reikia tūkstančio svarų? 

— Velniai griebtų, jo man reikėjo visą gyvenimą. Skirtumas 
tik tas, kad dabar aš jį gausiu. 

— O už ką? 

— Už tylėjimą... už laikymąsi neutraliai. Visi mes dabar bend- 
Tininkai, ir tai bus tiesiog doras darbo pasidalijimas. Jūs suku- 
riate planą, jūsų sūnus jį įgyvendina, o aš laikau liežuvį už dan- 
tų. Jūs uždirbate savo dešimtis tūkstančių, aš uždirbu savo kuklų 
tukstantėlį. Ir mes visi esame atlyginti už savo darbus. 

— O jeigu aš nesutiksiu? 

— Betgi jūs sutiksite. Jūs negalite nesutikti, — maloniai pa- 
prieštaravo majoras.— Velniai griebtų, sere, mes pažįstami ne 
taip jau seniai, bet aš esu pernelyg geros apie jus nuomonės, kad 
manyčiau jus galint ryžtis panašiai kvailystei. Jeigu nesutiksite, 
jūsų spekuliacija žlugs. Ir tai neišvengiama. Man bus baisiai 
nemalonu pridaryti jums kiaulysčių, betgi žinote seną priežodį, 
kad savi marškiniai arčiau kūno. Ir žinias verta parduoti ten, kur 
už jas daugiau moka. 

Gerdlstonas pasinėrė į apmąstymus, ir jo tankūs antakiai visai 
susiėjo vienas su kitu virš neramių akučių. 

— Jūs sakėte mano sūnui,— ištarė jis pagaliau,— kad daly- 
vauti mūsų sumanytame žygyje jums neleidžia garbė. Bet ma- 
note, kad garbė nėra kliūtis su jums patikėtų duomenų pagalba 
reikalauti pinigų? | 

— Mielasis sere!l — atsakė majoras ir prieštaraudamas pakėlė 
ranką.— Jūs verčiate mane atlikti baisiai nemalonią būtinybę — 
iškloti savo požiūrį tiesiai ir nesušvelninant. Jėigu aš pamaty- 
čiau žmogų, besirengiantį įvykdyti žmogžudystę, užmuščiau jį 
nė nemirktelėjęs. Jeigu aš pamatyčiau kišenvagį bevagiant, su 
malonumu apšvarinčiau jo paties kišenes ir laikyčiau tai linksmu 

pokštu. Na, o šitas jūsų reikaliukas, sakykime... e... kiek uejpras- 
tas, ir jeigu mano poelgis jums taip pat atrodo kiek neįprastas, 
vis dėlto jis: pateisinamas. Negalima mėtyti į visus akmenimis, 
mano mielas, o paskui stebėtis, kad ir į jus kas nors paleido vieną 
akmenėlį. Jūs griebiate už gerklės prekiautojus deimantais, o aš 
iš palengvo paspaudžiu jus. Viskas dora ir teisinga. 

Prekybininkas vėl susimąstė. 

— Tarkim, mes susitarsime nupirkti jūsų tylėjimą už šitą 
kainą,— tarė jis pagaliau— Bet kokią mes gausim garantiją, kad 
jūs nepareikalausite dar pinigų arba vis dėlto neišduosite mūsų 
paslapties? 

— Kareivio ir džentelmeno garbę,— atsakė majoras, atsisto- 
damas ir prispausdamas prie krūtinės du dešinės rankos pirštus. 

Blyškiomis Gerdlstono lūpomis perbėgo pikta šypsenėlė, bet 
jis nutylėjo. 

— Mes jūsų valioje,— sausai pradėjo jis po keleto sekun- 
džių,— ir mums teks priimti jūsų sąlygas. Jūs sakėte, penki šim- 
tai svarų? 

— Tūkstantis, — linksmai pataisė majoras. 

— Tai labai dideli pinigai. 

— Velniškai dideli! — mielai sutiko veteranas. 

— Gerai, jūs gausite juos. Aš jums pranešiu, kada.— Ir Gerdl- 
stonas atsistojo duodamas suprasti, jog pokalbis baigtas. 

Majoras nieko neatsakė, tik vėl iššiepė savo baltus dantis ir 
sidabriniu lazdelės bumbulu pastukseno per pono Gerdlstono če- 
kių knygelę. 

— Kaip? Dabar? 

— Taip, dabar. 

Jie įsmeigė viens į kitą akis, tada prekybininkas vėl atsisėdo, 
išrašė čekį ir sviedė jį pašnekovui. Tasai atidžiai jį apžiūrėjo, 
išsitraukė iš vidinės kišenės mažą išsipūtusią piniginę, rūpes- 
piniginę atgal į kišenę. Sitai atlikęs jis neskubiai pasiėmė savo 
elegantišką skrybėlę užriestais kraštais ir prašmatnias odines pirš- 
tines, džiugiai linktelėjo prekybininkui, kuris vietoj atsakymo tik 
dar labiau apsiniaukė, ir didingai patraukė iš kabineto. Kontoroje 
jis paspaudė ranką Tomui, su kuriuo buvo susipažinęs. prieš ke- 
letą mėnesių, ir pasiūlė jam: pirma, pavaišinti jį neribotu kiekiu 
šampano, antra, sužaisti su juo biliardą bet kokiom jam naudin- 
gom sąlygom, o trečia, pastatyti vietoj jo dešimtinę už Ameliją 


124 


Oukso lenktynėse septynių ir keturių santykiu. Visus tris pasiū- 
lymus Tomas paeiliui su dėkingumu atmetė, ir majoras nusilei- 
dęs išėjo, 0 jo šypsena, apykaklaitė ir blauzdinės ilgam įstrigo 
pagarbiai jį stebėjusių klerkų atmintyje. 

Kad ir kaip bešalis teisėjas būtų įvertinęs būdą, kuriuo ma- 
joras Tobijas Klaterbakas sėkmingai iš Gerdlstono firmos išpešė 
tūkstantį svarų, viena nekelia abejonių: užgrūdinta šio džentel- 
meno sąžinė jo nė kiek negraužė. Atvirkščiai, jo dvasia buvo 
kupina nepaprasto džiugesio. Nenuėjęs nė šimto jardų, jis dusyk 
stabtelėjo ir atsirėmė į lazdą, kad atsigautų nuo dusulio, ištiku- 
sio kuo uoliausiai bandant suturėti nesulaikomą juoką, kuris ver- 
žėsi iš pačių jo plačios krūtinės gelmių. Stabtelėjęs antrąjį kartą, 
jis su vargu įkišo ranką po glaudžiai jo kūną aptempusio durtinio 
atvartu, ilgai raitėsi, it ketintų išsinerti iš savo drabužių, tarsi 
gyvatė iš kailio, ir galiausiai vėl ištraukė į dienos šviesą storąją 
piniginę. Iš jos jis išėmė čekį ir akimis paglostė tą plonąjį lapelį. 
Tada pašaukė vežiką. 

— Varyk arklius į Sostinės ir provincijos banką! — įsakė jis. 
(Jam toptelėjo galvon, kad dėl nestabilios bendrovės padėties savo 
pinigus reikia pasiimti kaip galint greičiau.) | 

Banke rūstus kasininkas paėmė iš majoro čekį ir ėmė jį ap- 
žiūrinėti, kas truko truputėlį ilgiau nei leido aplinkybės. Praėjo, 
tiesa, vos dvi trys minutės, bet majorui jos virto amžinybe. 

— Kaip pageidautumėte gauti? — pagaliau niūriu balsu pasi- 
teiravo kasininkas. 

Žmogus negali netapti ciniku, kai visą dieną kitiems vaizduo- 
jasi esąs pasakiškai turtingas, nors tuo metu jo Žmona ir šešetas 
vaikų kone badauja. 

— Šimtą duokite auksu, o kitus — banknotais, — su palengvė- 
jimu atsidusęs nurodė majoras.. 

Kasininkas atskaičiavo ir stumtelėjo jo link storą pluoštą 
šiugždančių popierėlių ir nedidelę krūvelę tviskančių soverenų. 
Banknotus majoras paslėpė piniginėje, o auksą — kelnių kišenėse. 
Tada jis neskubėdamas dar didingesne eigastimi išėjo iš banko 
ir nurodė vežikui važiuoti į Kenedi Pleisą. 

Fon Baumseris sėdėjo ant sulankstomos majoro kėdės ir rūkė 
savo porcelianinę pypkę, svajingai žvelgdamas į melsvas dūmų 
sroveles.. Paskutiniu metu bičiulių reikalai buvo visai pašliję, ką 
pakankamai iškalbingai rodė apgailėtina vokiečio išvaizda. Drau- 
gai iš Vokietijos nustojo siuntę pašalpą, o Ekermano kontora, 


125 


kurioje jis dirbo, pranešė kurį laiką išsiversianti be jo paslaugų. 
Dabar dienų dienas jis leido studijuodamas „Deili telegraf“ skiltį 
„Reikalinga“, ir rašaluotas von Baumserio smilius nenuginčijamai 
liudijo, su kokiu ryžtu jis atsakinėjo į visus skelbimus, turinčius 
su juo bent kokį ryšį. Ant stalo gulėjo krūvelė vokų su užrašy- 
tais adresais, ir tik sunki finansinė padėtis, vertusi pripažinti, 
jog daugybė nedidučių pašto ženklelių, kainuojančių penius, atsi- 
eina šilingus, kliudė išsiųsti dar daugiau laiškų, kuriuose jis siūlė 
savo paslaugas. Pamatęs bičiulį, fon Baumseris pakėlė galvą ir 
pasisveikino su juo. 

— Nešdinkitės iš čia! — dar tarpdury sukomandavo majoras.— 
Eikite į miegamąjį. 

— Potztausand!* Kas tokio atsitikti? — sušuko nustebęs vo- 
kietis. 

— Nešdinkitės, nešdinkitės! Man reikalingas šitas kambarys. 

Fon Baumseris patraukė pečiais, sunkiai, it geraširdis lokys, 
nukrypavo į miegamąjį ir uždarė paskui save duris. 

Vos tik jis dingo, majoras ėmėsi dėlioti ant, stalo banknotus 
taip, kad kiekvienas būtų matomas. Tada viduryje jis sustatė rate- 
liu dešimtį auksinių kolonų po dešimtį soverenų kiekvienoje, taigi 
surentė kažką panašaus į metalinį Stounhendžą banknotų lygu- 
moje. Baigęs šį darbą, majoras, nelyginant riebus pasipūtęs ka- 
lakutas, pakreipė galvą į šoną ir su didžia puikybe bei pasiten- 
kinimu ėmė apžiūrinėti savo darbo vaisius. 

Vis dėlto vienam džiaugtis greitai pakyrėjo, tad veteranas pa- 
siskubino pašaukti savo bičiulį. Vokietį taip sukrėtė šitokių turtų 
vaizdas, kad jis keletui minučių neteko amo ir tik prasižiojęs be- 
reikšmiškai vėpsojo į stalą. Pagaliau jis ištiesė ranką, paėmė 
banknotą, patrynė jį tarp nykščio ir smiliaus, tarsi norėdamas 
įsitikinti, ar pinigas tikras, ir ėmė šokti aplink stalą kažkokį karo 
šokį, nė akimirksnio neatitraukdamas akių nuo pasakiško lobio. 

— Mein Gott! — sušuko jis.— Gnūdiger Vater! Ach Himmel! 
Was jūr ein Schatz! Donnerwetter! ** — ir dar visokiausiais pa- 
našiais Žodeliais reiškė jis savo džiaugsmą bei nuostabą. 

Pakankamai pasimėgavęs vokiečio tizionomijoje atsispindėju- 
sių jausmų žaismu, majoras surinko banknotus, sužėrė pusę auk- 


* Po velnių! (vok.) 
( Ėjo Dieve! Maloningasis Dieve! O dangau! Kas per lobis! Velniai rautų! 
vok. 

sinių ir užrakino visa šita biure. Likusius penkiasdešimt svarų vėl 
priglaudė jo kišenės. 

— Eime! — įsakė jis bičiuliui. 

— Kur eime? Ką visa tai reikšti? 

— Eime! — piktai sumaurojo majoras.— Kas čia jums užėjo 
klausinėti? Imkite skrybėlę, ir eime! 

Majoras buvo prisakęs vežikui laukti prie namo, ir dabar jie 
abu sušoko į kebą. 

— Į Verdžio restoraną,— paliepė majoras. 

Jiems atvykus į šią aristokratišką ir didžiai brangią vietelę, 
majoras užsakė pietus dviem personoms — pačius geriausius, ko- 
kius tik galima gauti už pinigus. 

— Kad būtų paruošta lygiai po dviejų valandų! — pareiškė 
jis metrdoteliui.— Ir atminkite, jokių skiestų vynų! Mes mėgsta- 
me tikrą vyną ir, velniai griebtų, mokame jį skirti nuo netikro! 

Padarę metrdoteliui didžiulį įspūdį, bičiuliai nuvyko į gatavų 
drabužių parduotuvę. 

— Aš vidun neisiu,— tarė majoras, įbrukdamas fon Baumse- 
riui dešimt soverenų.— Eikite vienas ir sakykite, kad jums reikia 
paties geriausio kostiumo, kokį tik jie turi. Šioje parduotuvėje 
neprastas pasirinkimas, aš žinau. 

— Gott im Himmel/ * — sušuko apstulbęs vokietis.— Bet, ma- 
no brangusis drauge, aš negaliu, kad jūs čia lauktumėte manęs 
gatvėje. Eime kartu. 

— Ne, aš palauksiu,— atsakė senasis karys.— Kitaip jie pa- 
manys, jog už jūsų drabužius moku aš. 

— Žinoma, bet juk taip... 

— Eisite jūs ar ne? — suriaumojo majoras, pakeldamas lazdą, 
ir fon Baumseris beregint dingo parduotuvėje. 

Po dvidešimties minučių jis vėl pasirodė gatvėje, bet jau ele- 
gantišku šviesiai violetinio tvido kostiumu. Tada bičiuliai aplankė 
batsiuvį, skrybėlininką, galanterininką, kur fon Baumseris įsi- 
gijo lakinius batus, dabitišką skrybėlę ir porą švelniai geltonos 
spalvos pirštinių. Jų pasivaikščiojimui einant į pabaigą, iš anks- 
tesnio fon Baumserio tebuvo likusi šviesiai ruda barzda ir ne- 
paprasta nuostaba bei glumas veide. 

Atlikę šią transformaciją, bičiuliai grįžo į Verdžio restoraną, 
kur deramai įvertino jų laukusius patiekalus, o tada majoras už- 

kariavo šitos įstaigos tarnautojų širdis, visus, kurie tik pasimaišė 
jo kely, dosniai apdalydamas arbatpinigiais. Na, o tolesnius šitų: 
dviejų bohemos karalystės gyventojų nuotykius geriausia bus 
apgaubti paslapties skraiste. Pakaks tik pasakyti, kad antrą va- 
landą nakties garbiąją ponią Robins išbudino griausmingas bo- 
sas, klausinėjęs gatvėje: „Was ist das Deutsche Vaterland?“ * 
Šitaip su nerimu klausė minėtojo balso savininkas vienišo Kenedi 
Pleiso žibinto stulpo. Dirstelėjusi pro duris, mebliuotų kambarių 
savininkė pamatė, jog visuomenės tylą ir tvarką drumsčia pagal 
paskutinį mados žodį apsirengęs ponas, į kurį įsižiūrėjusi iš ar- 
čiau, savo didžiausiai nuostabai, ji atpažino vieną iš pačių ty- 
liausių nuomininkų, sykiu su draugu gyvenusį ketvirtame aukšte. 
Na, o majoras ramiai sau grįžo namo kitos dienos apie dvyliktą 
valandą, apsirengęs kaip visada prašmatniai ir tvarkingai, bet be 
paskutinio penso kišenėje; kur dingo penkiasdešimties svarų liku- 
čiai, jis neaiškino, kaip ir apskritai niekada nė žodžiu neužsiminė 
apie šį gana ženklų nuostolį. 


XIX SKYRIUS 


ŽINIOS Iš URALO 


Majoras Tobijas Klaterbakas buvo visiškai teisus samprotau- 
damas, kad kuo ilgiau pasilaikys savo kozirių kortą, tuo didesnis 
bus efektas. Kliūtis, kuri iškyla paskutinę minutę, pribloškia kur 
kas labiau nei ta, su kuria susiduriama pačioje sumanymo pra- 
džioje. Vis dėlto, pasirodo, jis vos nepavėlavo su savo šantažu, 
nes tik pora dienų po jo pokalbio su bendrovės vadovu atėjo Ži- 
nia, kad Uralo kalnuose aptiktas puikus deimantų šąnašynas. 
Pirmiausia Centrinė naujienų agentūra gavo tokio turinio tele- 
gramą: 


Maskva, rugpjūčio 22 diena. Iš Tobolsko pranešama, kad ne- 
toli šio miesto, Uralo kalnų atšakoje, rastas didelis deimantų 
telkinys. Atrado jį anglų geologas, kaip įrodymą pateikęs daug 


lyrai pripažino, kad jų kokybė prilygsta geriausiems įvairiose 

pasaulio vietose randamiems deimantams. Jau įkurta kompanija, 
kuri ketina įsigyti žemę ir pradėti eksploatuoti telkinį. 


Po keleto dienų Roiterio agentūra pateikė daugiau smulk- 
menų: 


Yra pagrindo manyti, kad Tobolsko deimantų sąnašynas brang- 
akmenių gausumu pranoksta visus iki šiol žinomus deimantų 
telkinius. Patikimumas abejonių nekelia, nes atradimą padarė 
anglų džentelmenas, žinomas ir gerbiamas žmogus, kurio pasa- 
kojimą patvirtino ir vietos valstiečiai, patys atkase tuos brang- 
akmenius. Vyriausybė ketina nupirkti iš kompanijos telkinį ir pati 
eksploatuoti panaudodama priverčiamąjį politinių kalinių darbą, 
kuris nuo seno duoda didelę naudą Sibiro druskos kasyklose, 
Šis atradimas visur laikomas dideliu įnašu į šalies vidaus resur- 
sus, ir. sklinda gandai, kad energingajam mokslininkui atradėjui 
turėtų būti labai svariai atsidėkota. 


Maždaug savaitė po , šių telegramų pasirodymo į Londoną pra- 
dėjo plaukti įvairių laikraščių korespondentų laiškai, kuriuose 
dar išsamiau nušviečiamas šis sensacingas įvykis. ,,„Taims“ jam 
skyrė savo pagrindinį straipsnį. 


Rusijos imperijos mineralų sąrašą,— rašė garsusis laikraš- 
tis,— veikiausiai papildė ženklus priedas. Sibiro sidabro rūdynai 
ir Kaukazo naftos gręžiniai, iš visko sprendžiant, turės užleisti 
pirmenybę Uralo kalnų deimantų sąnašynams. Begalę tūkstant- 
mečių šie neįkainojamos vertės anglies kristalai glūdėjo niū- 
riuose tarpekliuose laukdami, kad juos pakeltų žmogaus ranka. 
Ir parodyti rusų tautai lobį, gulintį niekieno nežinomą pačioje 
jų šalies širdyje, likimas lėmė mūsų tėvynainiui. Istorija ši labai 
romantiška. Pasirodo, kažkoks ponas Lengvortis, turtingas anglų 
džentelmenas iš geros šeimos, keliaudamas po Rusiją, pasiekė 
pagaliau didingą kalnų barjerą, skiriantį Europą ir Aziją. Jis, 
aistringas medžiotojas, kartą klaidžiojo viename iš Uralo slėnių, 
vusio kalnų upelio vagoje. Šito smėlio ir visos vietovės vaizdas 
priminė jam Pietų Ajrikos deimantų laukus, ir įspūdis buvo toks 
stiprus, kad jis tučtuojau padėjo šautuvą ir ėmė smėlį sijoti. Už 

jo triūsą buvo atlyginta keliais dideliais akmenimis, kuriuos jis 
pasiėmė su savimi. Namuose juos nuvalęs, įsitikino, jog tai gry- 
nų gryniausi deimantai. Įkvėptas šitokios sėkmės, kitą dieną jis 
grįžo į tą vietą su kastuvu ir, suradęs dar daugiau brangiųjų 
kristalų, padarė išvadą, kad sąnašynas užima didelę teritoriją, 
besitesiančią aukštyn ir žemyn abiem upelio krantais. Tada mūsų 
tėvynainis nuvyko į Tobolską, parodė savo vertingąjį radinį ke- 
letui turtingų pirklių ir ėmėsi kurti kompaniją, kuri eksploatuotų 
naująjį deimantų telkinį. Jo iniciatyva pasirodė esanti labai vy- 
kusi, kompanijos akcijos jau parduodamos kaina, gerokai virši- 
jančia nominalią, ir, pasak mūsų korespondento pranešimo, stam- 
"būs kapitalistai varžosi vienas su kitu dėl teisės įdėti pinigus 
į tokį daug žadantį verslą. Po keleto mėnesių jūu numatoma 
pastatyti būtiną įrangą ir pradėti deimantų gavybą. 


„Deili telegrai“ pasitenkino žaismingu nukrypimu į istoriją. 


Geologai ir archeologai jau seniai laužo galvas,— rašė šis 
laikraštis, — kur, tiesą sakant, buvo iškasti brangakmeniai, kuriuos 
Saliamonas atvežė iš Rytų. Nemaža spėlionių sukėlė ir kilmė ne 
tokių apokrijinių briliantų, spindinčių Indijos valdovų regalijose 
bei puošiančių Delio ar Benareso rūmus. Ir mūsų šalis, taip, sa- 
kant, yra pati tuo suinteresuota, nes visų didžiausias ir visų 
puikiausias iš šitų brangakmenių dabar priklauso mūsų malo: 
ningiausiai karalienei. Ponui Lengvorčiui pasisekė išaiškinti šį 
miglotą dalyką. Remiantis šio mokyto džentelmeno tyrinėjimais, 
minėtieji brangakmeniai buvo rasti pačiuose niūriausiuose ir gū- 
džiausiuose kalnuose, Apvaizdos sukurtuose tarp beužgimstan- 
čios civilizacijos ir barbarų žemyno. Ir pono Lengvorčio atradimą 
patvirtina ne tik teorija. Savo išvadas jis parėmė pateikdamas 
godulingiems Tobolsko pirkliams maišelį, kupiną brangiųjų dei- 
mantų, kuriuos, pasak jo, jis surinko tuose nederlinguose ir ne- 
svetinguose slėniuose. Anglas keliautojas tvido kostiumu, atsidū- 
res tarp apsnūdusių rusų tarsi geroji dvasia, parodė jiems ne- 
įkainojamą lobį, šimtmečius gulėjusį jiems tiesiog po kojų, ir su 
būdinga nacionaline energija paaiškino, kaip galima iš jo atra- 
dimo gauti naudą. Jei šis telkinys pasirodys iš tiesų esąs toks 
turtingas, kaip spėjama, mūsų būsimos kartos, labai galimas daik- 
tas, ims nešioti akinius su briliantais vietoj stiklų (jeigu Žmo- 

nėms tada dar apskritai reikės akinių) ir žiūrės su nuostaba 
į neišmanėlius savo protėvius, kurie šią akmens anglies atmainą 
laikė pačia vertingiausia iš visų gamtos dovanų. 


Dauguma anglų šeimos galvų, pervertę rytą laikraščius, vei- 
kiausiai tuoj pat užmiršo žymųjį Uralo atradimą, bet komerci- 
niuose Sičio sluoksniuose jis iškart buvo deramai įvertintas. Jis 
ne tik sukėlė didžiulį susirūpinimą tų, kurie buvo vienaip ar 
kitaip susiję su deimantų gavyba, bet ir padarė poveikį visoms 
kitoms prekybos su Pietų Afrika šakoms. Biržoje apie tai ir tekal- 
bėjo. Buvo išsakomos įvairiausios spėlionės, kokią įtaką Uralo 
radinys turės Kimberlio kasykloms. Fugeris, prekiautojų dei- 
mantais patriarchas, kaip tik svarstė šią temą, kai prie jo pribėgo 
mažučiukas raudonskruostis biznierius, pavarde Goldšmitas. Jis 
buvo labai susijaudinęs, mat spekuliavo deimantais ir ką tik buvo 
įsigijęs didžiulę jų partiją, ketindamas pasipelnyti pakėlęs kainą. 

— Ponas Fugeris! — sušuko jis.— Kaip tik jūsų man ir reikia! 
O Dieve! Kas bus su visais mumis? Kuo virs prekyba deimantais, 
jeigu juos bus galima rinkti nuo žemės kaip kriaukles pajūry? 

— Reikia sulaukti tikslių duomenų,— abejingai atsakė žymu- 
sis finansininkas. Jo paties kapitalas buvo toks didelis, kad Uralo 
telkinio patikimumas jį mažai jaudino. 

— Tikslių duomenų! Juk laikraščiai pilni visokiausių duome- 
nų! — sušuko Goldšmitas.— Kad šitas Lengvortis būtų sprandą 
nusisukęs belaipiodamas po Uralo kalnus pirm negu iškrėtė mums 
šitokią šunybę! Ir kam jam prireikė knistis smėlyje ir grabaliotis 
į galvą nebūtų šovę vykti į šitą Uralą. 

— Jums tai neturės jokios įtakos, — nuramino jį Fugeris.— Tie- 
siog mokėsite už brangakmenius mažiau, o nušlifavęs parduosite 
juos pigiau. Labai greitai nusistovės ankstesnė pusiausvyra. 

— Tik ne šitai! Juk šiuo metu aš turiu šimtą brangakmenių. 
Ką man dabar su jais daryti? 

— Taip, nelinksma. Teks jums susitaikyti su mintimi, kad 
patirsite nuostolių. 

— O gal jūs nupirktute juos iš manęs, pone Fugeri? — mei- 
likaudamas paklausė Goldšmitas.— Ims staiga ir pasirodys, jog 
visa tai — prasimanymas! Aš už visą partiją sumokėjau tris 

tūkstančius, garbės žodis, o jums atiduočiau už du. Na, kaip, 
pone Fugeri, sutarta? 

— Ne, dėkui, man daugiau deimantų nereikia,— ryžtingai pa- 
reiškė Fugeris.— O norėdamas išsiaiškinti, ar ne pramanas visa 
tai, aš telegrafiavau į Roterdamą ir pasiunčiau iš ten į Uralą pa- 
tikimą žmogų. Tačiau turės praeiti keletas savaičių, kol jis galės 
mums pranešti ką nors tikra. 

— O štai ponas Gerdlstonas! Didysis ponas Gerdlstonas! — 
suriko Goldšmitas, pastebėjęs minioje mūsų garbųjį prekybininką 
iš Fenčerčo gatvės.— Oi, pone Gerdlstonai, aš turiu deimantų, 
kurie verti trijų tūkstančių, bet jums atiduočiau už du — taip, 
taip, velniai griebtų! Eime, ir aš jums tuoj pat juos atiduodu! 

— Atstokite nuo manęs! — tarė Gerdlstonas, nustumdamas 
mažąjį verteivą ilga kaulėta ranka.— Ar galima jus minutę, Fu- 
geri? 

— Žinoma,— atsakė deimantų pirklys. Gerdlstonas biržoje 
buvo Žmogus žinomas ir visų gerbiamas. 

— Ką jūs manote apie šį pranešimą? — paklausė jis pusbal- 
siu.— Kaip jums regis, ar gali jis turėti įtakos kainoms Airikoje? 

— Turėti įtakos kainoms? Brangusis sere, jeigu šitai tiesa, 
tai visos Afrikos kasyklos nueis vėjais. Netgi tai, kas Žinoma 
dabar, kainas sumažins perpus. 

— Nejaugi? — sumurmėjo Gerdlstonas, puikiai nuduodamas 
esąs suglumęs.— Esu labai susijaudinęs, nes ten dabar mano 
sūnus. Deimantai — jo hobis, ir aš leidau jam tenai vykti. O da- 
bar šiek tiek baiminuosi, kad tik ten jo neprigautų. 

— Na, pats jis prigautų kad ir patį velnią! — grubokai rėžė 
Fugeris. Jam ne sykį teko biržoje turėti reikalų su Ezra Gerdlsto- 
nu, ir šio jaunuolio suktumas padarė jam patį nemaloniausią 
įspūdį. 

— Vargšas berniukas! — sielvartingai atsiduso tėvas.— Jis 
toks jaunas ir visai be patirties. Telieka vien viltis, kad jam nieko 
blogo neatsitiks. 

Gerdlstonas liūdnai palingavo galva ir lėtai išėjo gatvėn, bet 
širdis jo džiūgavo: dabar jis tvirtai patikėjo, kad žinios iš Uralo 
paveiks kainas taip, kaip ir buvo numatęs, vadinasi, šita pašė- 
lusiai drąsi spekuliacija duos jų bendrovei taip trokštamus re- 
zultatus. 

XX SKYRIUS 


PONAS HEKTORAS O'FLAERTIS 
APTINKA LAIKRAŠTYJE 
NETIKĖTĄ NAUJIENĄ 


Kimberlyje Ezra Gerdlstonas apsistojo „Centrinio“ viešbučio 
dviejų kambarių numeryje ir dėl laisvų savo manierų bei dosnu- 
mo, su kuriuo jis vaišino pačius žymiausius mažosios deimantų 
krašto sostinės piliečius, jau spėjo išgarsėti. Jo jėga ir grožis 
garantavo jam pagarbą, kurią fizinis tobulumas visada sukelia 
barbarų bendruomenėje, ir puošeiva Londono gyventojas, pašė- 
lusiam pavydui supirkinėtojų Žydų, kurie iki šiolei buvo viską 
monopolizavę, įgijo. nemažai klientų tarp kasėjų. Taip Ezra pa- 
siekė trokštamą tikslą — jo vardas tapo gerai žinomas visuose 
kaimeliuose nuo Valdeks Planto iki Kovuds Houpo. Kimberlyje 
įsteigęs savo būstinę, jis be perstojo važinėjo po kasyklas. Bet 
visą šį laiką jis slapčia nesitvėrė nekantrumu ir niekaip negalėjo 
suprasti, kodėl gi iš Anglijos vis dar neateina ilgai lauktoji žinia. 

Vieną karštą dieną jis grįžo iš tolimos kelionės ir papietavęs 
išėjo į gatvę pasivaikščioti su panama ant galvos ir cigaru dan- 
tyse. Buvo spalio 23-ioji, ir nuo jo atvykimo į koloniją buvo pra- 
ėję beveik du su puse mėnesio. Per šį laiką Ezra užsiaugino barz- 
dą. O šiaip jo išvaizda beveik nepasikeitė, tik tamsiai įdegęs vei- 
das atrodė dar sveikesnis. Iš visko sprendžiant, pakvėpuoti laisvu. 
Afrikos oru jam visai išėjo į sveikatą. 

Pasukęs į Stokdeilo gatvę, Ezra aplenkė žmogų, kuris vedė 
už pavadžio du nusivariusius, dulkių nusėstus arklius, vilkusius 
žeme pakinktus. Paskui pasirodė žmogus su dar dviem arkliais, 
o už jo —ir trečias. Jie vedė nusiplūkusius arklius į arklidę. 

— E-ei! — staiga pagyvėdamas, šūktelėjo jiems Ezra.— Kas at- 
sitiko? | 

— Paštas atvyko. 

— Iš Keiptauno? 

— Taip. 

Ezra paspartino žingsnį ir, perėjęs Stokdeilo gatvę, pateko 
į Meino gatvę, pagrindinę Kimberlyje. Jis atsidūrė greta „Vaal 
river advertaizer end daimond fild gazet“ redakcijos. Prie durų 
būriavosi nemaža minia. „,„Vaal river advertaizer“ buvo šlykštus 
laikraštpalaikis, šlykščiai spausdinamas ant šlykštaus popieriaus,. 

bet parduodavo jį po šešis pensus už egzempliorių, o už skelbimą 
nuplėšdavo nuo septynių su puse šilingų iki vieno svaro. Tuo 
metu jį leido toks Hektoras O'Flaertis, anksčiau buvęs dantų 
gydytoju, klerku, bakalėjininku, mechaniku ir dažytoju, o galiau- 
siai, patyręs nesėkmę visose šiose veiklos srityse, jis pasirinko 
leidėjo darbą, kaip patį lengviausią ir pelningiausią. Ir iš tiesų 
ponui O'Flaerčiui pasisekė be galo supaprastinti leidybos proce- 
są. Pirmadienį paštas pristatydavo jam poros mėnesių senumo 
Londono laikraščius, antradienį jis skirdavo tam, kad su didžiau- 
siu objektyvumu iškarpytų iš jų viską, kas jam pasirodydavo 
įdomu. Trečiadienį jis leido visaip keikdamas tris negrus spaus- 
tuvės rinkėjus, o ketvirtadienį pasirodydavo naujas ,„Vaal river 
advertaizer end daimond fild gazet“ numeris. Likusias tris sa- 
vaitės dienas ponas O'Flaertis atsiduodavo svaigalams, o pirma- 
dienį vėl grįždavo prie sodos vandens ir literatūros. 

Taigi minia prie ,„Advertaizerio“ durų buvo retas reginys. 
Ezros širdis staiga suspurdėjo, ir jis visas pasitempė kaip bėgi- 
kas prieš finišą. Jis numetė cigarą ir skubiai priėjo prie susirin- 
kusiųjų. , 

— -Kas čia vyksta? — paklausė jis. 

— Paštas atvežė naujienų, — atsakė kažkas.— Labai svarbių. 

— Kokių? 

— Kol kas nežinoma. 

— O kas sakė apie naujienas. 

— Vežikas. 

— Kurgi jis? 

— Nežinau. 

— O kas dar gali pasakyti, koks čia reikalas? 

— O'Flaertis. 

Čia suskambo pikti balsai, šaukiantys O'Flaertį, ir redakcijos 
duryse pasirodė tulžingas žmogelis raudonu papurtusiu veidu bei 
piestu stovinčiais plaukais. 

— Kokio velnio jums čia reikia? — subliuvo jis, grūmodamas 
miniai žąsies plunksna.— Ko jūs čia susirinkote? Ar jūs kito 
darbo neturite, tik ramstyti padorios redakcijos duris? 

— Kokios naujienos? — šūktelėjo koks dešimt žmonių. 

— A, tai jiems naujienos parūpo? — visai įdūko O'Flaertis.— 
Ar negalite jūs susimokėti po šešis pensus kaip padorūs žmonės 
ir viską sužinoti iš „Advertaizerio“? Betgi šitas laikraštėlis, nors 
aš pats taip sakau, duotų garo visokiems ten „Telegrai“ ir ,,Kro- 

nikl“, jei eitų jis Londone! O jūs, velniai griebtų, užuot skatinę 
vietinius talentus, grūdatės čia be tvarkos gatvėje ir norite ųž 
dyką ištraukti naujienas, už kurias priklauso mokėti! 

— Štai ką, šeimininke,— pareiškė paniuręs ilgšis, stovėjęs 
pirmoje eilėje,— nesikarščiuok taip ir prilaikyk liežuvį, o tai, kad 
nebūtų tau gerklėj kartu, o sykiu ir tavo laikraščiui striuka. Mes 
girdėjome, kad paštas atvežė svarbių naujienų, ir atėjome čionai jų 
išgirsti, o kad už dyką, tai kalbos apie tai nėra, ne tokie mes 
žmonės. Aš manau, mes surinksime po šešis pensus, štai ir nebus 
niekam pikta, o tu mums viską ir papasakosi. 

O'Flaertis mintyse kažką sumetė. 

— Duokit po šilingą nuo galvos, — tarė jis.— Tiražas juk vis 
tiek šuniui ant uodegos nueis, jeigu viskas iš anksto bus žinoma. 

— Pinigų mes nepašykštėsime,— tarė darbininkas.— Kaip, vy- 
rukai? 

Minia pritariamai sumurmėjo, ir per rankas buvo paleista 
plačiakraštė šiaudinė skrybėlė. Kai ją padavė O'Flaerčiui, ji buvo 
iki pusės pridėta sidabro. „Advertaizeris“ dar niekada nebuvo 
gavęs šitokio pelno — mat minia visąlaik augo, ir priešais redak- 
ciją jau stovėjo keli šimtai žmonių. 

— Dėkui, džentelmenai,— tarė leidėjas. 

— Naujienas klok,— nekantravo minia. 

— Bet juk aš dar neperžiūrėjau krepšio su paštu! Na, o jūsų 
naujienos, ko gero, jame. Ei, Bili, velnio vaike, kur krepšys? 

Šitaip pašauktas ant slenksčio iššoko mitrus tamsiaodis ber- 
niukas su rudu maišu, ir ponas O'Flaertis pradėjo nagrinėti šito 

— Stai „Standard“, o štai „,Taims“,— pareiškė jis, paduoda- 
mas laikraščius savo valdiniui.— Velniai griebtų, negi jūs galite 
suprasti, kiek atsieina parašyti .tokį nuostabų laikraštį? O ir kiek 
proto čia reikia įdėti! O pelno jokio — vienas vargas ir nuosto- 
liai. Štai „Post“, o štai „Nius“. Būtute jūs padorūs žmonės, kas 
savaitę duotumėte po skelbimą į laikraštį, ir ne dėl naudos, o pa- 
remti literatūrą. O štai Keiptauno „Argus“, čia, vadinas, ir reikia 
ieškoti. 

Nepaprastai lėtai ponas Hektoras O'Flaertis užsitupdė ant 
nosies akinius ir rūpestingai išskleidė laikraštį. Tada jis oriai 
atsikrenkštė, kaip kad paprastai daro beveik visi Žmonės, kai 
rengiasi ką nors garsiai perskaityti. 

— Drožk, šeimininke,— drąsino minia. 

— „Raupų protrūkis Velingtone“— ne tai, tiesa? „Vokietija 
ir Vatikanas“... „Port Elizabeto muitinė“... „Rusijos pažanga 
Centrinėje Azijoje“, a? O! Gal štai šitas: „Atrastas milžiniškas 
deimantų sąnašynas“? 

— Tas pats! — sukaukė minia.— Skaityk smulkiau! 

Suskambo susirūpinę balsai, o veidai, atgręžti į O'Flaertį, 
tapo rūstūs ir įsitempę. | 

— „Rusijoje aptiktas deimantų telkinys,— skaitė leidėjas,— 
kuris, kompetentingų žmonių nuomone, turtingumu pralenkia 
visus iki šiol žinomus. Niekas neabejoja, jog, atradimui pasitvir- 
tinus, tai kuo pragaištingiausiai atsilieps Afrikos prekybai.“ Štai 
taip rašo „Argus“ Londono naujienų skyriuje. 

Minia susijaudinusi sugaudė. 

— Gal ten dar kas nors yra? — šūktelėjo kažkas. 

— Stai kitas laikraštis, šeimininke, naujesnis, — tarė tamsia- 
odis berniukas, stropiai peržiūrėjęs datas. | 

O'Flaertis atskleidė jį ir net švilptelėjo iš nuostabos. 

— Na, šitai tai jau jus pakakins,— tarė jis.— Viskas su- 
rinkta pačiu stambiausių šriftu ir užima kone visą pirmąjį 
puslapį. Perskaitysiu jums tik antraštes, nes reikia griebtis darbo 
ir rengti specialią laidą. Ji pasirodys po trijų keturių valandžiu- 
kių, ir iš jos sužinosite visas smulkmenas. Jūs tik pažiūrėkite, 
kokį jie iš šito sukėlė triukšmą! — Ir leidėjas apgręžė laikraštį,. 
kad parodytų miniai juodas, akį rėžiančias antraščių eiles, tokias 
kaip: 

RUSIJOS DEIMANTŲ TELKINIAI 
| NUOSTABUS ANGLO ATRADIMAS 
GRĖSMĖ PAGRINDiNIAM PIETŲ AFRIKOS KOLONIJOS 
GEROVES SALTINIUI 
SMARKUS KAINŲ KRITIMAS 
LONDONO SPAUDOS NUOMONE 
SMULKMENOS 


— Na, ką pasakysite? — džiūgaudamas sušuko O'Flaertis, lyg 
viskas būtų buvę jo paties darbas.— O dabar aš einu dirbti, ir 
greitai jūs galėsite viską perskaityti patys. Turite dėkoti dangui, 
kad tarp jūsų yra žmogus, suteikiąs jums pačias paskiausias 
naujienas. Linkiu jums gero vakaro! — Ir jis pradingo, stipriai 
spausdamas skrybėlę su sidabriniu jos turiniu. 

Minia išsklido į daugybę būrelių kalbančių ir mostaguojančių 
rankomis susijaudinusių žmonių, kurie netrukus visi išsivaikš- 
čiojo. Ezra Gerdlstonas išlaukė, kol šalia redakcijos nieko nebe- 
liko, ir greitai įėjo vidun. 2 

— Na, kas ten dar? — piktai paklausė O'Flaertis. Jis visad 
buvo chroniškai susierzinęs. 

— Ar jūs turite antrą šito laikraščio egzempliorių? 

— Tarkime, kad taip. 

— Už kiek jūs jį parduotute? 

— O kiek duosite? 

— Pusę sovereno. 

— Sovereną! 

— Sutarta! — Ir Ezra Gerdlstonas išėjo iš redakcijos, po pa- 
žastimi nešinas laikraščiu su reikiamais duomenimis. 

Grįžęs į viešbutį, jis lėtai ir atsidėjęs perskaitė rūpimas nau- 
jienas. Tai, ką Ezra sužinojo, matyt, labai jam patiko: skaityda- 
mas jis vis nusijuokdavo. Patenkinęs savo smalsumą, Ezra rū- 
pestingai sulankstė laikraštį, paslėpė jį vidinėje durtinio kišenėje, 
o tada prisakė pabalnėti arklį ir išjojo į kasėjų kaimelius pra- 
nešti jiems, kas nutiko. 

Dvi priežastys vertė Ezrą šuoliuoti tą spalio vakarą Pietų 
Atrikos stepe. Pirmiausia jis norėjo pats pamatyti, kokį įspūdį ši 
naujiena padarys kasėjams, o antra, kaip ir visi pikti Žmonės, 
Ezra jautė malonumą, galėdamas pranešti kitiems ką nors ne- 
malonaus. Kaimeliuose, be abejo, jau buvo išgirdę lemtingąją 
naujieną, bet be smulkmenų. O jaunasis Gerdlstonas geriau nei 
kas kitas žinojo, jog šis pranešimas iš Europos atneš pražūtį 
daugumai nedidelių skiypelių savininkų, kad jis sugriaus tūks- 
tančius vilčių ir pasmerks vargui bei skurdui Žmones, tarp kurių 
jis praleido du paskutinius mėnesius. Ir vis dėlto jo širdis plakė 
taip džiugiai kaip ir jo tėvo širdis anksčiau aprašytąją dieną 
Londono biržoje. Ragindamas arklį, jis skriejo pirmyn per sute- 
mas, kone klykdamas iš džiaugsmo. 

Kelias nuo Kimberlio iki Larkins Fleto buvo labai prastas, 
bet švietė mėnulio pilnatis, ir jaunasis prekybininkas nesunkiai 
rado, kur joti. Pasiekus nedidelės kalvos, kuria vinguriavo kelias, 
keterą, apačioje priešais jį suspindo kaimelio žiburiai. Buvo de- 
šimt valandų, kai jis įjojo į pagrindinę gatvę, ir iškart tapo 
aišku, kad jis neapsiriko ir naujiena aplenkė jį. Priešais „Grik- 

valendo“ užeigą buvo susirinkusi minia kasėjų, kurie įsiaudrinę 
šnekėjo tarpusavy. 

Deglų šviesoje spindėjo atletiškos figūros, margos palaidinės 
ir susijaudinę barzdoti veidai. Apsvarstyti padėties buvo susirin- 
kęs, ko gero, visas kaimas, ir susirūpinę žvilgsniai bei prislopinti 
balsai rodė, kad kasėjai ją vertino labai rimtai. 

Vos tik jaunuolis nušoko nuo arklio, jį iškart apsupo ir api- 
pylė klausimais. 

— Jūs juk tiesiai iš "Kimberlio? Ar tai tiesa, pone Gerdlsto- 
nai? Pasakykite mums teisybę! 

— Prasti reikalai, bičiuliai, — atsakė Ezra, apvesdamas akimis 
niūrių veidų ratą.— Aš perskaičiau viską, ką pranešė Keiptauno 
„Argus“. Rusijoje atrado turtingiausią deimantų telkinį. Klaidos, 
matyt, čia negali būti. 

— Kaip jums regis, kainos iš tikrųjų nukris, kaip ten para- 
šyta? 

— Bijausi, kad taip. Aš irgi turiu nemažai Sigi ir 
savo sklypeliuose jūs dirbsite tik nuostolingai. 

— O sklypų kaina irgi nukris? 

— Suprantama. | 

— Ehė, luktelkite, pone! — sušuko perkaręs murzinas Žžmo- 
giukštis, prasisprausdamas į priekį ir sugriebdamas Ezrą už ran- 
kos, kad atkreiptų į save jo dėmesį.— Tai jūs, rodos, sakote, kad 
sklypų kainos nukris? Kažin ką jūs čia painiojate, teisybė? Juk 
kiekvienam aišku, kad Rusija — tai viena, o mes čia — visai kas 
kita. Tiesa, vaikinai? — Jis maldaujamai apsižvalgė aplink, lauk- 
damas pritarimo, ir nervingai nusijuokė. 

— Pabandykite parduoti, — šaltai atsakė Ezra.— Jeigu jums 
grįš nors trečdalis to, ką buvote užmokėję už savo sklypą, tai 
jums pasisekė. Negi manote, kad deimantus jūs išgaunate vieti- 
niam vartojimui? Juos juk eksportuoja į Europą, o jeigu Europa 
gaus, kiek jai reikia, iš Rusijos, tai kam jūs parduosite savo 
brangakmenius? 

— Tikrai taip! — sušuko keletas balsų. 

— Aš jums patarčiau,— tęsė Ezra,— parduoti viską, ką turite, 
už bet kokią, kad ir pačią nuostolingiausią kainą, kitaip vėliau 
jūs iš viso nieko negausite. 

— Ne, jūs. tik paklausykite! — sušuko striukasis žmogelis, kil- 
nodamas:rankas.— Mane praminė Džimu Nevykėliu, nevykėlis aš, 


138 


matyt, ir mirsiu. Bėtgi jūs paklausykite, šeimininke! Mes su Se- 
miu Vokeriu įdėjome į šitą prakeiktą sklypą visus savo pinigus, 
iki paskutinio skatiko — viską, ką uždirbome per. devynėrius sun- 
kiausio darbo metus, o jūs čia atvažiuojate ir šnekate, kad viskas 
nuėjo niekais. 

— Na, kitiems juk irgi ne pyragai bus, ne tik tau,— tarė kaž- 
kas iš minios. 

— Taip, jeigu jau šitaip, visiems mums bus prastai, — atsilie- 

pė kitas. 
“ — Įsiėdė man viskas iki gyvo kaulo,— sumurmėjo Džimas, 
perbraukdamas akis murzina ranka ir palikdamas skersai veido 
tamsų brūkšnį.— Bet juk ne pirmas sykis man šitaip pasiseka ir 
ne antras! Tokia jau mano laimė. 

— Einam geriau išgerkim viskio,— kažkas pareiškė gruboką 
užuojautą ir nevykėlį iškart nutempė į „Grikvalendą“ ieškoti nu- 
siraminimo nesuskaičiuojamoje daugybėje butelių, kurie puošė 
šią užeigą. 

„ Tačiau alkoholis šįsyk nustojo savo įprastinės jėgos, ir ma- 
žąjį miestelį sukaustė didžiulė neviltis. Ji apėmė ne tik Larkins 
Fletą. Baisioji naujiena neregėtu greičiu apskriejo visus dei- 
mantų kasėjų kaimelius. Vienuoliktą valandą ji pritrenkė Klip- 
driftą, o pusė pirmos pakėlė ant kojų ir pribloškė Hebroną. 
Trečią ryto raitas pasiuntinys įlėkė į Bludžekitą, o Delports Hou- 
pe dar prieš aušrą susirinko kasėjų taryba aptarti padėties. Visą 
šitą nelaimę pranašaujančią naktį ilgoje kaimelių virtinėje palei 
Valio upę viešpatavo nusiminimas, beviltiškas įniršis ir baimė, 
o penki tūkstančiai mylių nuo čia vienas garbus senis, kurio gud- 
rus protas sugalvojo visų šitų nelaimių ir vargų priežastį, be 
rūpesčių miegojo savo minkštoje lovoje, netrikdomas jokių sapnų. 

Galbūt šis garbus senis nebūtų tą naktį išmiegojęs taip sal- 
džiai, jeigu ir prieš jo akis būtų iškilęs reginys, kurį kitą rytą 
pamatė jo sūnus. Ezra pernakvojo Larkins Flete, svetingo kasėjo 
pirkelėje. Prabudęs jis lėtai rengėsi, kai šeimininkas, išėjęs pa- 
kvėpuoti tyru oru, įkišo pro langelį galvą. 

-— Eikite šen, pone Gerdlstonai, — pašaukė jis.— Tai bus juo- 
kų! Kažkas iš vaikinų mirtinai nusigėrė, ir dabar jį neša į kaimelį. 


Ezra užsimetė „švarką ir išbėgo laukan. Ir jis, ir jo bičiulis 
jau buvo besirengią sutikti artėjančią procesiją kokiu pritinkamu 
juokeliu, kai staiga jie pamatė; kad pasktii einančiuosius ant kelio 

driekiasi baisus kraujo pėdsakas. Jie puolė priešais klausinėdami, 
kas atsitikę. 

— Tai Džimis Stiuartas, — atsakė vienas iš nešikų.— Na, ta- 
sai, kurio pravardė Nevykėlis. 

— Kas gi atsitiko? 

— Jis persišovė galvą. Zinote, kur mes jį radome? Tiesiog 
vidury savo sklypo — rankomis įsikniaubęs į smėlį, o pats jau 
seniai negyvas. 

— Siela, vadinas, buvo skystoka, jeigu jau sumanė šautis,— 
tarė Ezros bičiulis. 

— Taip,— sutiko užeigos krupjė— Jei būtų palaukęs naujo 
dalijimo, galbūt ir jam būtų tekę visi koziriai. Tiktai Džimas 
visada minkštas vyrukas buvo, o vakar vakare jis be paliovos 
kartojo, kad dabar tai jau niekad nebegalėsiąs grįžti į Angliją 
pas žmoną ir vaikus — paskutinė, sakėsi, buvusi viltis. O iššovė 
jis į save švariai. Norite pažiūrėti, pone Gerdlstonai? — Ir jis jau 
tiesė ranką, kad nutrauktų nuo numirėlio veido kruviną nosinę, 
bet Ezra su siaubu nusigręžė. 

— Ponas Gerdlstonas lyg ir nekaip jaučiasi? — tarė kažkas. 

— Taip,— atsakė Ezra perbalusiomis lūpomis.— Sugadino man 
nuotaiką. Ko gero, išgersiu brendžio. 

Pakeliui į pirkelę jis susimąstė, ar būtų įvykis sujaudinęs 
tėvą. 

— Greičiausiai jis ir šitai būtų palaikęs mūsų komercinės 
diplomatijos dalimi, — su kartėliu sumurmėjo jaunuolis.— Bet rei-“ 
kalas pradėtas, ir jokie savižudžiai mūsų nesustabdys! 

Taip taręs jis nuramino savo nervus geru brendžio gurkšnių 
ir ėmė ruoštis sunkiai dienai. 


XXI SKYRIUS 


NETIKĖTAS SMŪGIS 


Panika, apėmusi Afrikos deimantų laukus, pranoko visus jos 
sumanytojų lūkesčius. Nieko panašaus Pietų Afrikoje dar nieka- 
da nebuvo vykę. Deimantų kainos be paliovos krito ir greitai tapo 
tokios žemos, kad prieš mėnesį joks supirkėjas nebūtų galėjęs ko 
nors panašaus net įsivaizduoti, na, o dėl sklypų, tai jų savininkai 
džiaugdavosi galėdami parduoti juos už ant jų pastatytų įren- 

gimų vertę. Kimberlio supirkėjų kontorą ir daugybę verteivų 
dieną naktį buvo apgulusi minia pa:imetusių žmonių, kuriuos 
tenkino bet kokia kaina, kad tik bent kas būtų išgelbėta nuo 
katastrofos, ištikusios Pietų Afrikos deimantų telkinius. Patys 
toliaregiškiausi, o galbūt net beviltiškiausi ir toliau dirbo savo 
sklypuose, atidėdami rastų brangakmenių pardavimą iki tos die- 
nos, kada, kaip jie tikėjosi, kainos vėl pakils. Tačiau kiekvienas 
paštas iš Keiptauno atnešdavo vis naujesnių baisiosios žinios 
patvirtintų, ir šitų nepalenkiamųjų skaičius vis mažėjo, o kurie 
ir pasiliko, puolė į neviltį, nes juk darbininkams kiekvieną sa- 
vaitę reikia mokėti. O kur imti pinigų? Supirkėjai irgi užsikrėtė 
visuotiniu nerimu, ir jokie, net labiausiai viliojantys pasiūlymai 
negalėjo priversti juos skirtis su turimais pinigais ir įsigyti brang- 
akmenių, kurie, atrodė, žada virsti pačia nepaklausiausia preke. 
Visur viešpatavo sielvartas ir sumaištis. 

Ezra Gerdlstonas nedelsdamas pasinaudojo tokia palankia 
padėtimi, bet jis buvo ganėtinai gudrus, kad pasistengtų neat- 
kreipti į save ir savo veiksmus dėmesio. Pirmosiose savo išvy- 
kose po Kimberlio apylinkes jis susipažino su atskalūnu, pavarde 
Farintošas,— žmogumi, praeityje dvasininku ir Dublino Trejybės 
koledžo magistru, o dabar — pasileidėliu žaidėju su tuščia pini- 
gine ir surambėjusia sąžine. Tačiau šis žmogus tebeturėjo išlai- 
kęs geras manieras ir meilikaujamą iškalbą, o tai ir patraukė 
jaunojo prekybininko dėmesį. Praėjus porai dienų po naujienų 
iš Europos, Ezra pasiuntė pakviesti Farintošo ir gana ilgai sė- 
dėjo su juo viešbučio verandoje, aptardamas padėtį. 

— Matote, Farintošai,— tarė jis,— juk šitai gali būti ir taria- 
mas pavojus, ar ne? 

Buvęs kulto tarnas linktelėjo. Jis nelinko daugiažodžiauti. 

— Tokiu atveju tie, kurie prisipirktų dabar, anaiptol neapsi- 
gautų. 

Farintošas linktelėjo dar sykį. 

— Žinoma,— tęsė Ezra,— viskas labai panašu į tiesą. Bet iš 
savo patirties žinau — dalykas tuo nepatikimesnis, kuo patikimiau 
atrodo. Štai kodėl man knieti surizikuoti. Jeigu ir suklysiu, di- 
delių nuostolių nepatirsiu, bet gali gi būti ir mano teisybė! Čia 
aš atvažiavau, tiesą sakant, pasidairyti po pasaulį, bet jeigu jau 
pasitaikė tokia proga, nenorėčiau jos praleisti. 

— O, žinoma! — atsakė Farintošas, trindamas rankas. 

— Bet bėda ta,— tęsė Ezra, užsirūkydamas čirutą,— kad čia 
aš garsėju kaip žmogus turtingas ir žinantis, iš kur vėjai pučia. 
Pastebėję mane perkant brangakmenius, kiti iškart pasektų mano 
pavyzdžiu, ir greitai kainos pakiltų iki ankstesnio lygio. Tai štai: 
aš norėčiau veikti tarpininkaujamas jūsų, suprantate? Jūs per- 
važiuojate per kaimelius ir tylutėliai superkate deimantus. Derė- 
kitės dėl pačios žemiausios kainos, o tada pardavėjus siųskite 
čionai, į viešbutį. Atsiskaitysime su jais čia. Jums nėra ko ve- 
žiotis pinigus su savimi. 

Buvęs kulto tarnas paniuro, tarsi būtų manęs visiškai kitaip. 
Tačiau jis neištarė nė žodžio. 

— Galite pasiieškoti sau porą pagalbininkų, — tesė Ezra.— 
Juk vienas apvažiuoti visus kaimelius jūs tiesiog nepajėgsite. 
Suprantama, jeigu pasiūlysite už akmenį daugiau, nei aš ketinu 
duoti, aiškintis teks jums, bet jei susidorosite su šiuo darbu 
gerai, nuskriaustas nebūsite. Gausite komisinių, be to, savaitinį 
atlyginimą. 

— O kokią sumą jūs ketinate išleisti? — pasiteiravo Farin- 
tošas. | 
— Aš nesismulkinu,— atsakė Ezra.— Kai jau ko imuosi, tai 
imuosi kaip reikiant. Trisdešimt tūkstančių svarų — štai mano 
riba. 

Farintošą taip sukrėtė šis didingas skaičius, kad jis visai 
suglebo krėsle. į 

— Žinote, sere,— tarė jis,— už tokius pinigus, man regis, 
dabar jūs galite nupirkti visą šalį. 

Ezra pradėjo juoktis. 

— Bent jau pabandysime,— atsakė jis.— Aišku, jūs galite 
pirkti ne tik brangakmenius, bet ir sklypus. 

— Tr jūs suteikiate man visišką veiksmų laisvę? 

— Žinoma. ) 

— Gerai, pradedu šį vakarą.— Tai taręs buvęs kulto tarnas 
paėmė skrybėlę, kurią iš pagarbos savo buvusiam rangui išsi- 
rinko kuo platesniais kraštais, ir iškeliavo vykdyti jam skirto 
pavedimo. 

Farintošas buvo Žmogus nekvailas ir greitai susirado du ener- 
gingus pagalbininkus — rūdakasį Bertą ir jauną velsietį Viljam- 
są, kuris, palikęs gimtąjį kraštą dėl čekių padirbinėjimo ir pa- 
keitęs pavardę, pradėjo naują gyvenimą į pietus nuo pusiaujo. 
Ši trijulė dirbo dieną ir naktį supirkdama brangakmenius iš pa- 

čių vargingiausių darbininkų, kuriems gryni pinigai buvo vie- 
nintelis išsigelbėjimas. Be to, Farintošas įsigijo akmenis kelių 
smulkių supirkėjų, kurių nervai neatlaikė visuotinės panikos. To- 
kiu būdu Ezra pripildė deimantų vieną maišelį po kito, nors atro- 
dė, jog jis nieko neveikia, o tiesiog leidžia dienas „Centrinio“ 
viešbučio verandoje rūkydamas cigarus bei girsnodamas brendį. 

Jis gerokai jaudinosi, nes nežinojo, kaip ilgai truks visa ši 
sumaištis, ir baiminosi, kad kiekvieną minutę į Keiptauną gali 
ateiti žinia, jog Uralo sąnašynai patikrinus pasirodė esą mitas. 
Jis, tiesa, neabejojo, kad jo paties niekas niekuo neįjtars. Ir vis 
dėlto manė, jog iki to meto jam reikia išvykti namo: jeigu dėl 
kokio nors lemtingo atsitiktinumo tiesa vis dėlto išaiškėtų, įtūžę 
kasėjai jo nepasigailėtų — tą jis gerai suprato. Štai kodėl Ezra 
kaip įmanydamas skubino Farintošą, bet garbusis teologas ir du 
jo pagalbininkai dirbo išsijuosę, tad nepraėjo nė savaitė, o iš tris- 
dešimt penkių tūkstančių svarų beveik nieko nebeliko. 

Ezra dar kartą įrodė sugebąs įvertinti žmones, savo agentu 
pasirinkdamas Farintošą. Bet jo įžvalgumas buvo šiek tiek ne- 
apgalvotas. Suprantama, protingas žmogus, kaip patikimas pa- 
dėjėjas, yra didžiai vertingas, bet jeigu tas protas paskui atsisuka 
prieš ką tik buvusį sąjungininką, šis privalumas akimirksniu 
tampa priešinga savybe. 

Farintošas išsyk suvokė, kad koks užvažiavęs turtuolis gal ir 
galėtų rizikuoti vienu kitu tūkstančiu svarų, bet net ir patsai 
Rotšildas į šitokią spekuliaciją būtų įdėjęs sumą, panašią į tą, 
kuri perėjo per Farintošo rankas, tik tvirtai tikėdamas sėkme. 
Padaręs tokią išvadą, sumanusis dvasininkas paskui sumetė, kad 
pranešimas iš Rusijos atėjo kažkaip nepaprastai greitai po jau- 
nojo Gerdlstonų bendrovės partnerio atvykimo į Kimberlį, ir su- 
abejojo tiesa. Važinėdamas po kaimus, jis ir toliau mąstė apie šį 
savo atradimą ir vis nugrimzdavo į gilius apmąstymus, labai 
pavojingus jo darbdavio interesams. Šie apmąstymai galiausiai 
baigėsi pasitarimu, kurį jis su savo bendrais surengė viename 
„Auksakasio pastogės“ kambaryje. Tai buvo tirštai prirūkyta Žže- 
ma patalpa, dosniai nustatinėta spjaudyklėmis, nors, pažvelgus 
į grindis, buvo matyti, jog užeigos lankytojai atkakliai vengia 
jomis naudotis. Ezros pagalbininkai susėdo vidury kambario — 
aplink sunkų senovišką stalą; buvusio dvasininko veidas dvelkė 
mąsliu pasitenkinimu, o niūriose jo draugų fizionomijose spin- 
dėjo smalsumas. Sušaukė šį pasitarimą Farintošas, o kiti du net 

neabejojo, kad jis sumanė kokią nors naudingą kombinaciją. Todėl 
jie tik uoliai tuštino ant stalo stovėjusį pigaus džino butelį ir 
laukė, kada jų viršininkas prašneks. 

— Na, ką gi,— tarė pagaliau buvęs kulto tarnas,— žaidimas 
eina į pabaigą, ir greitai mūsų paslaugų nebereikės. Gerdlstonas 
po poros dienelių išvyksta į Angliją. 

Bertas ir Viljamsas giliai atsiduso. Rasti darbą sklypuose šiuo 
metu buvo tiesiog ne;manoma, o dabartinis jų verslas buvo labai 
gerai apmokamas. 

— Taip, išvyksta, tęsė Farintošas, įdėmiai žvelgdamas į sa- 
vo draugužius.— Ir išsiveža su savimi mūsų nupirktus deimantus, 
kurių vertė — trisdešimt penki tūkstančiai svarų. Vargetos, tokie 
kaip mes su tavimi, Bertai, turi nudirbti visą juodą darbą, o kai 
tampame nereikalingi, nusviedžia mus į šalį, kaip kad tu savo 
kirtiklį, kai tau jo nebereikia. Kai jis parduos tuos akmenėlius 
Londone ir iš jų pralobs, nė neprisimins, kad trejetas žmonių, 
be kurių būtų nieko nenuveikęs, Grikvalende miršta iš bado. 

— O jis prieš atsisveikindamas mūsų niekuo neapdovanos? — 
paklausė Bertas, rūdakasys. Tai buvo nuožmios išvaizdos plau- 
kais apžėlusi Žmogysta plytos raudonumo veidu ir tankiais ant- 
akiais.— Tai vis dėlto nieko mums nepadovanos atminimui? 

— Padovanos! — pašaipiai sušuko Farintošas.— Jis jau ir taip 
šneka, kad jums permokėjo. 

— Štai, pasirodo, kaip? — sustugo rūdakasys, išrausdamas 
labiau nei jam lėmė prigimtis.— Jis, vadinasi, štai kaip šneka? 
O ką jis būtų be mūsų daręs? Sungalvis! Aš ką mėgstu? Kad 
viskas geruoju ir sąžiningai būtų, o ne burnoti ant tų, kurie tau 
gera padarė! 

Farintošas pritildė balsą ir pasilenkė prie stalo. Bičiuliai ne- 
valingai pasekė jo pavyzdžiu, ir dabar trejetas gudrių, piktų veidų 
visai prisikišo vienas prie kito. 

— Niekas nenutuokia, kad jis turi tiek brangakmenių,— su- 
šnibždėjo Farintošas.— Jis pernelyg atsargus, kad plepėtų, ir 
apie juos žinome tik mes. 

— O kur jis juos slepia? — paklausė Viljamsas. 

— Savo kambary, seite. 

— O raktas? 

— Prisisegęs prie laikrodžio grandinėlės. 

— O rakto atspaudą galima padaryti? 

— Jau padariau. 

— Na, tai raktą aš padarysiu! — džiūgaudamas sušuko Vil- 
jamsas. 

— Jau gatavas,— atsakė Farintošas ir ištraukė iš kišenės ne- 
didelį raktelį.— Jis visiškai toks pat kaip ir tikrasis. Aš padariau 
atspaudą kalbėdamasis su Gerdlstonu. 

Rudakašys kimiai nusikvatojo. 

— Štai čia tai mikliai, — pareiškė jis.— Kaip mes prisigau- 
sim prie seifo? Taip jam, gobšui, ir reikia, kad akmenėliai mums 
tektų. Tegul įsikala sau į makaulę, kad su tokiais kaip mes reikia 
elgtis garbingai, nors ir koks sukčius būtum gimęs. Man patinka, 
kad viskas būtų garbingai, ir, velniai rautų, taip ir bus! — Pa- 
tvirtindamas šiuos žodžius, jis sunkiu kumščiu trenkė į stalą. 

— Viskas ne taip paprasta,— mąsliai pratarė Farintošas.— 
Išeidamas jis visuomet užrakina duris, o pro langą neįlįsi. Mano 
nuomone, mes galim padaryti tik šitaip. Jo numeris truputėlį 
nuošaliau nuo kitų. Jo link veda kokių dvidešimties pėdų ilgio 
galerija. Tai štai, aš ir pamaniau, jog mums reikėtų kokį vakarą 
jį aplankyti — kad palinkėtume laimingos kelionės. Na, o jeigu, 
kol mes ten būsime, jis staiga dėl: ko nors taip imtų ir pargriūtų 
be sąmonės, mes galėtume sau ramūs išeiti su brangakmeniais 
ir pasislėpti, kol jis suspės pakelti triukšmą. 

— O kaip jis taip staiga ims ir nugrius be sąmonės? — pa- 
klausė Viljamsas, perkaręs jauniklis išblyškusiu, liguistu veidu, 
kuris nuo paskutinių dvasininko žodžių pažaliavo iš baimės. Vil- 
jamsas turėjo visus niekšingo ir pavojingo nusikaltėlio bruožus, 
išskyrus vieną — kraujo troškimą. Jis buvo šakalas, o ne tigras. 

— Kodėl jis neteks sąmonės? — reikšmingu tonu Farintošas 
paklausė Bertą. 

Bertas vėl linksmai nusišiepė į savo tankią barzdą. 

— Šitai jau palik man, bičiuli,— tarė jis. 

Viljamsas pažvelgė čia į vieną, čia į kitą bendrą ir išbalo 
kaip numirėlis. 

— Aš šitame reikale nedalyvauju,— sumurmėjo jis užsikirs- 
damas.— Už tokį dalyką gali ir pakarti. O jėigu jis neatsigautų? 

— Kaip tai nedalyvauji? — suurzgė rūdakasys.— Dar ir kaip 
tu dalyvausi, tu bailus kalės vaike! Ir atgal tau kelio nėra, aišku. 
Argi mes leisim, kad tu sugadintum mums tokį darbelį, kokio 
gal daugiau gyvenime nepasitaikys? 

— Betgi jūs ir be manęs apsieisite,— sušnibždėjo Viljamsas, 
drebėdamas visu kūnu. 

— Kad tu įduotum mus, kai tik paskelbs premiją už mūsų 
galvas? Ne, juokus kreti, bičiuli, atgal tau kelio nėra! O jeigu 
nenori mums padėti, aš mokėsiu tau užčiaupti marmūzę. 

— Ir pagalvok apie deimantus! — įsiterpė Farintošas. 

— Pagalvok apie savo paties kailį! — pridūrė rūdakasys. 

— Galėsi grįžti į Angliją turtuolis, jei eisi su mumis. 

— O neisi — tai visai: ten negrįši! 

"Jie paeiliui čia gundė Viljamsą, čia gąsdino, kol tas pasidavė. 
Maktelėjęs savo stiklinę ir vėl ją prisipylęs, jis pagaliau tarė: 

— Aš nebijau. Iš kur jūs ištraukėte, kad aš išsigandau? O jūs 
jam taip nesmarkiai kaukštelsite, pone Bertai? 

— Tik tiek, kad jis ne iš karto atsigaivelėtų,— atsakė rūda- 
kasys.— Viešpatie Dieve tu mano, na argi aš jį pirmą taip? Bet, 
tiesą sakant, deimantų už trisdešimt penkis tūkstančius aš nė 
sykio nesu anksčiau gavęs už savo darbą! 

— O kaip viešbučio saviniųkas ir tarnaitė? 

— Gali nesirūpinti,— atsakė Farintošas.— Pasikliauk mani- 
mi. Jeigu mes ateisim pas jį ramiai ir nesislapstydami ir išeisim 
iš ten lygiai taip ramiai ir atvirai, tai kas gali ką įtarti? O ark- 
lius pririšime priešais duris ir iškart nušuoliuosim. Na kaip, pa- 
bandom ryt vakarą? 

— Labai jau greit,— virpančiu balsu sumurmėjo Viljamsas. 

— Kuo greičiau, tuo geriau! — nusikeikęs pertraukė jį Bertas 
ir pridūrė įsmeigęs į jaunuolį skvarbias, kraujo pritvinkusias 
akis: — Ir štai kas, mielasis, tik pabandyk pasprukti, ir aš sumo- 
kėsiu tau kur kas daugiau negu jam. Supratai? — Jis sugriebė 
nubalusią Viljamso ranką ir taip ją suspaudė, kad tas iš skausmo 
ėmė raitytis. 

— Taigi aš su jumis visa širdimi! — sušuko Viljamsas.— Jūs 
juk su ponu Farintošu ko nors blogo nepatarsite, aš Žinau. 

— Tokiu atveju susitinkam rytoj čionai,— tarė vadeiva.— Iki 
devynių viskas bus baigta, ir turėsim visą naktelę, kad išvengtume 
vijimosi. Aš gausiu gerus arklius, ir jie mūsų niekada nepavys. 

Ir štai, aptarusi dar vieną kitą plano smulkmeną, šaunioji 
trijulė patraukė kas sau: Farintošas —,,„Centrinio“ viešbučio link, 

kad „atsiskaitytų su Ezra, ką darydavo kiekvieną vakarą, o kiti 
du —į kaimus, kur šiuo metu darbavosi. 

Ką tik aprašytasis pasitarimas įvyko antradienį, pačioje lap- 
kričio pradžioje. Šeštadienį Ezra Gerdlstonas tvirtai nusprendė 
baigti visus savo darbus ir išvykti namo. Jis išsiilgo Londono 
pramogų, jam iki gyvo kaulo pakyrėjo nyki begalinių Pietų Airi- 
kos stepių monotonija. Be to, užduotis buvo atlikta, ir atsargos 
dėlei reikėjo palikti Kimberlį iki tos dienos, kai kasėjai sužinos 
esą begėdiškai apgauti. Stai kodėl Ezra ėmė krautis savo daiktus 
ir ruošėsi išvykti. 

Kaip tik tuo jis 17 buvo užsiėmęs trečiadienio vakarą, kai 
į duris pasibeldė ir į numerį įėjo Farintošas, lydimas Berto ir 
Vilįamso. Gerdlstonas žvilgtelėjo į juos ir šaltai pasisveikino. 
Jų pasirodymas jo nenustebino, mat jie ir anksčiau retkarčiais 
užeidavo pas jį visi kartu, kad atsiskaitytų ir gautų papildomų 
instrukcijų. Farintošas įeidamas pagarbiai nusilenkė, Bertas link- 
telėjo galva, o Viljamsas nervingai patrynė delną į delną, šyp- 
sodamasis perkreiptomis lūpomis. 

— Mes užėjome pasiteirauti, pone Gerdlstonai,— pradėjo Fa- 
rintošas,— ar nebus kokių nurodymų. 

— Jau sakiau, kad nebus,— šiurkščiai atsakė Ezra.— Sešta- 
dienį aš išvykstu. Šita spekuliacija deimantais buvo klaida. Kai- 
na ir toliau krinta. 

— Kaip gaila! — užjaučiamai atsidūsėjo Farintošas.— Bet ti- 
kėkimės, kad rinka dar atsigaus. 

— Gali būti, — atsakė prekybininkas.— Bet, iš visko spren- 
džiant, vargu. 

— O mumis ar jūs patenkintas, šeimininke? — įsiterpė Bertas, 
savo griozdiška figūra užstodamas Farintošą.— Mes savo darbą 
atlikome kaip reikiant, ar ne? 

— Neturiu jums jokių priekaištų,— šaltai atsakė Ezra. 

— Tokiu atveju, šeimininke, nederėtų jums išvažiuoti neįtei- 
kus atsisveikinant ko nors tokio, kas išliktų mums atmintyje, kaip 
mes jums gerai pasitarnavome ir nė sykio neapgavome. 

— Už savo paslaugas jūs kiekvieną savaitę tvarkingai gau- 
davote užmokestį, — atsakė Ezra.— Ir daugiau iš manęs negau- 
site nė penso. Taigi šito galite nesitikėti. 

— Vadinasi, jūs mums nieko nenorite duoti? — piktai rikte- 
lėjo rūdakasys. 

— Nieko! Ir dar kas, Bertai: nors jūs ir galinčius, bet išdrįs- 
kite tik dar kartą pakelti balsą, ir aš jums taip. išdirbsiu kailį, 
kad ir tikra motina jūsų nepažins. 

Ezra pašoko ant kojų, matyt, ketindamas įvykdyti savo gra- 
sinimą. 

— Oi, kam pyktis prieš atsisveikinant! — sušuko Farintošas, 
stodamasis tarp Ezros ir Berto.— Mes juk ir nenorime iš jūsų pini- 
gų. Turim galvoj tiesiog taurelę romo, kad išgertume už jūsų 
sėkmę. 

— Na, jeigu taip...— šitai tardamas jaunasis prekybininkas 
pasisuko į stalą ir paėmė butelį, bet čia Bertas staigiai puolė 
ant jo ir sudavė per galvą lazda su švininiu galu. Tyliai suvai- 
tojęs, Ezra kniūbsčias žnektelėjo ant grindų, tebespausdamas 
nejautriais pirštais butelį; kraujas, pliūptelėjęs iš žaizdos pakau- 
šyje, susimaišė su romu, ir šiurpus klanas nubėgo kilimu. 

— Labai puikiai, netgi grakščiai! — pritariamai šūktelėjo bu- 
vęs dvasininkas reiklaus žinovo tonu ir nuskubėjo prie seifo. 

— Puiku, pone Bertai, puiku! — drebančiu balsu pritarė Vil- 
jamsas ir, priėjęs prie nejudančio kūno, spirtelėjo jam į pašo- 
nę.— Jūs gi matote, pone Bertai, aš nieko nesibijau, teisybė? 

— Užčiaupk žabtus,— vamptelėjo rūdakasys.— Ech, romo kiek 
niekais nuėjo! — Jis sugriebė butelį, išgėrė, kas dar nebuvo spėję 
išbėgti, ir sušnibždėjo ištraukdamas iš kišenės juodą drobinį mai- 
šą: — Štai krepšys, garbusis tėve. Gerai padirbėta, be triukšmo. 

— O štai ir brangakmeniai,— vis taip pat ramiai tarė Farin- 
tošas.— Laikyk maišą plačiau...— Ir į tamsią krepšio gelmę pasi- 
pylė deimantai.— O štai banknotai ir auksas. Ta pačia proga 
priglausiu ir juos. O dabar užrišk, ir stipriau. Štai taip. Jeigu 
ką nors pasitaikytų sutikti ant laiptų, laikykitės ramiai. Viljam- 
sai, užgesink lempą, kad kas, žvilgtelėjęs į kambarį, nieko nepa- 
matytų. Na, eime! 

Trys nusikaltėliai su savo grobiu atsargiai išėjo iš kambario 
ir, niekieno nepamatyti nei nesustabdyti, nulipo laiptais. 

Tą vakarą virš Afrikos stepės patekėjęs mėnulis nušvietė tris 
raitelius, kurie rūko Keiptauno keliu, varydami arklius taip, tarsi 
nuo to būtų priklausiusi jų gyvybė. Ramūs mėnulio spinduliai 
liejosi ir virš tylių Kimberlio stogų, jie sklido ir pro vieną „„Cent- 
rinio“ viešbučio langą, išmargindami sidabriniais raštais kilimą 
ir užklodami fantastiškais šešėliais nejudantį beformį kūną, gu- 
lintį ant grindų. 

XXII SKYRIUS 


PLĖSIKAI IR APIPLĖšTASIS 


Tiek norint greičiau baigti šią apysaką, tiek ir apskritai dėl 
žmonijos interesų galbūt atrodytų geriau, jei smūgis, suduotas 
galingos rūdakasio rankos, būtų amžiams užbaigęs jaunojo 
Gerdlstono gyvenimo kelią. Tačiau Ezros organizmas buvo pa- 
vydėtinai tvirtas, ir jaunuolis ne tik kad atsigavo po šito smūgio, 
bet tam prireikė nepaprastai mažai laiko. Paslika figūra ant 
grindų tyliai suvaitojo, pasijudino, pasigirdo kita, garsesnė de- 
jonė ir keiksmas. Ezra vargais negalais pasikėlė ant alkūnės ir 
suglumęs apsidairė aplink, kita ranka spausdamas žaizdą pa- 
kaušyje, iš kurios vis dar sunkėsi kraujas. 

Jis lėtai nužvelgė stalą, kėdes, sienas ir pagaliau seifą. Mė- 
nulis švietė tiesiai į jį, ir Ezra iškart pastebėjo, jog seifas atdaras 
ir tuščias. Jis akimirksniu prisiminė, kas įvyko, ir, iš įniršio bei 
nevilties kimiai surikęs, nuklibikščiavo prie durų. 

Kad ir kokių ydų turėjo Ezra, jis nebuvo neryžtingas ar bai- 
lys. Jis iškart įvertino padėtį ir suvokė esant tik vieną išeitį: 
veikti, ir veikti nedelsiant. Deimantus reikėjo susigrąžinti bet 
kokia kaina, kitaip tektų susitaikyti su visišku ir greitu bankrotu. 
Į jo šauksmus numerin subėgo viešbučio savininkas ir tarnai, tiek 
baltieji, tiek ir juodieji. 

— Esu užpultas ir apiplėštas, — tarė Ezra, laikydamasis židi- 
nio atbrailos, nes galva jam sukosi, o kojos linko per kelius.— 
Baikite šitą kudakavimą ir darykite, ką jums liepsiu. Pirmiausia 
uždekite lempą. 

Įžiebė lempą, ir tarnai, prie kurių tuo metu prisidėjo keletas 
nuolatinių bufeto lankytojų, ėmė aikčioti pamatę netvarką kam- 
baryje ir didžiulę purpurinę dėmę ant kilimo. 

— Vagys čia pasirodė devintą, — Ezra kalbėjo greitai, bet 
dalykiškai.— Jų vardai — Farintošas, Bertas ir Viljamsas. Mes 
keletą minučių kalbėjomės, taigi išėjo jie ne anksčiau kaip ket- 
virtis dešimtos, o gal ir vėliau. Dabar pusė vienuoliktos, vadinasi, 
labai toli nujoti jie negalėjo. Džeimisonai ir van Miuleri, suži- 
nokite, ar kas nematė nuo viešbučio nujojant tris raitelius. O gal 
jie buvo dviračiame vežime? Teiraukitės visų, ką tik sutiksite 
gatvėse. Jūs, Džonsai, bėkite pas inspektorių Einslį. Pasakykite 
jam, kad mane apiplėšė ir kėsinosi nužudyti ir kad man reikia 

pusės tuzino jo pačių geriausių raitininkų. Ne pačių geriausių 
policininkų, o tų, kurių žirgai patys eikliausi, supratote? Jeigu 
jis pasiskubins, aš tinkamai jam atsilyginsiu. Kur mano tarnas 
Pitas? Pitai, šunsnuki, tuoj pat pabalnok man arklį ir privesk jį 
prie priebučio. Grikvalende jis pavys ką tik nori. | 

Ezra davė nurodymą po nurodymo, ir tarnai išsibėgiojo į vi- 
sas puses jų vykdyti. Tada jis pasitvarkė savo drabužius ir tvirtai 
skarele apsirišo galvą. 

— Tai nejaugi, sere, jūs pats ketinate joti? — paklausė vieš- 
bučio šeimininkas.— Jums jėgų pristigs. 

— Pristigs nepristigs — aš joju,— ryžtingai atsakė Ezra— 
Nors dėl to mane reiktų pririšti prie balno! Įsakykite atnešti 
brendžio. Ir tegul jį supila į gertuvę. Gali prireikti kelyje pasi- 
stiprinti. | 

Tuo metu priešais viešbutį susirinko didžiulė minia, susido- 
mėjusi gandais apie apiplėšimą. Visą aikštę užplūdo kasėjai, 
krautuvininkai ir daugybė negrų; visi jie stengėsi prasigrūsti prie 
priebučio, kad sužinotų daugiau naujienų. Per kelią, pono Hek- 
toro O'Flaerčio redakcijoje, vyko skubūs parengiamieji darbai, 
mat leidėjas ruošėsi išleisti specialią „„Vaal river advertaizerio“ 
laidą ir savaip pavaizduoti įvykį. Pats didysis Žmogus, ką tik 
išsiveržęs iš svaigiųjų gėrimų nelaisvės, apsimuturiavęs galvą 
šlapiu rankšluosčiu, uoliai rašė vedamąjį straipsnį. Jo plunks- 
nos kūrinys, didžiai garsus ir pamokomas, buvo išmargintas to- 
kiais posakiais kaip „privačios nuosavybės apsauga“, „įstatymo 
didybės išniekinimas“ ir „civilizacijos padugnės“. Ponas O'Flaer- 
tis taip dažnai vartojo šiuos žodžius, kad jau laikė juos teisėta 
savo nuosavybe ir viešai kaltino Londono laikraščius plagiatu, 
kai jų puslapiuose aptikdavo ką nors panašaus. 

Įaudrinta minia sugaudė pamačiusi prieangyje baltą kaip drobė 
Ezrą aprišta galva; ant apykaklės juodavo sukepusio kraujo dė- 
mė. Jaunajam prekybininkui atsisėdus ant žirgo, prie jo pribėgo 
vienas iš pasiuntinių. 

— Jie nušuoliavo Keiptauno keliu, sere,— pranešė jis.— Juos 
matė kokia dešimtis žmonių. Arkliai jų ne per daug eiklūs, nes 
aš pažįstu žmogų, iš kurio juos pirko. Jūs juos lengvai pavysite. 

Bekraujėse Ezros lūpose pasirodė šypsena, kuri nežadėjo bėg- 
liams nieko gero. 

— Velniai rautų tuos policininkus! — nusikeikė jis.— Kiekgi 
galima gaišti? 

— Štai ir jie,— tarė viešbučio savininkas. 

Iš tikrųjų pasigirdo ginklų žvangėjimas, sukaukšėjo kanopos, 
ir į žmonių prisikimšusią aikštę įjojo šešetas raitelių — tai buvo 
Grikvalendo raitosios policijos būrys. Jie sustojo netoli priebu- 
čio — visi kaip vienas jauni galiūnai, apsiginklavę revolveriais ir 
kardais. Jų arkliai, pažiūrėti nekokie, buvo eiklūs ir ištvermingi. 
Ezra su pasitenkinimu atkreipė į tai dėmesį, jodamas prie žils- 
telėjusio seržanto. 

— Negalima delsti nė minutės, seržante,— tarė jis.— Jie pra- 
lenkė mus pusantros valandos, bet arkliai jų, teisybė, prasti. 
Greičiau! Į Keiptauno kelią! Šimtas svarų, jeigu mes juos pa- 
vysime. 

— Iš dešinės po tris stot! — sušuko seržantas.— Risčia marš! 

Minia prasiskyrė, ir nedidelis būrys su Ezra priešaky metėsi 
į susidariusį tarpą. 

— Šuoliais! — sukomandavo seržantas, ir jie nurūko pagrin- 
dine Kimberlio gatve, skeldami iš akmenų kibirkštis, pustydami 
smėlį, ir greitai kanopų kaukšėjimas susiliejo į duslų tolstantį 
triukšmą, o netrukus ir visai nuslopo, nors minia aikštėje dar 
klausėsi įtempusi ausis. 

Pirmąsias keletą mylių būrys jojo tylėdamas. Kaip ir anks- 
čiau, aiškiai švietė mėnulis, ir jie gerai įžiūrėjo priekyje baltą ke- 
lio juostą, bėgančią kalvota stepe į tolį. Iš dešinės ir kairės hori- 
zonto link driekėsi plačios erdvės, apaugusios šiurkščia žole ir 
retais krūmynais. Vienur kitur per šiuos krūmus veržėsi ilgako- 
jės liesos avys, išgąsdintos pašėlusiai lekiančio būrio. Vien tik 
gailus šių avių bliovimas trikdė nakties tylą, kartais dar gūdžiai 
suūbaudavo pelėda. 

Ezra ant galingo palvo eržilo jojo kiek pirmiau visų, vis dėlto 
seržantui pavyko jį prisivyti. 

— Atleiskite, sere,— tarė jis, pakeldamas ranką prie unifor- 
minės kepurės snapelio,— ar ne per greitai jojame? Šitaip galim 
nuvaryti arklius! 

— Na ir tegul, jeigu tik sugausim tuos niekšus! — atsakė 
Ezra.— Aš jums kiekvienam po tuziną arklių nupirksiu, kad tik 
jie nuo mūsų nepaspruktų. | 

Jaunasis prekybininkas drąsiai kalbėjo ir tvirtai laikėsi ant 
žirgo, nors galva jam plyšo iš skausmo. Jį kamavęs įniršis pri- 
dėjo jam jėgų, iš nekantrumo jis kramtė ūsus ir pentinais. varė 
arklį taip, kad tojo šilku blizgantys šonai pasruvo kraujais. Turtą, 

reputaciją, o svarbiausia kerštą — štai ką jam žadėjo sėkminga 
šių naktinių gaudynių pabaiga. 

Seržantas ir Ezra šuoliavo greta vienas kito: galva galvon, 
balno kilpa šalia balno kilpos, o policininkai — vos vos atsilikę. 

— Už poros mylių nuo čia prie kelio stovi namas, — tarė ser- 
žantas.— Ten mes apie juos ką nors sužinosim. 

— Iš kelio jie juk negalėjo išsukti, tiesa? 

— Vargu, sere. Šitajp greičiau. O ir šuoliuoti tiesiog per 
stepę — dalykas pavojingas. Kad ko — tuoj įkrisi į kokią duobę. 

— Jeigu joja keliu, mes juos pavysim,— pareiškė Ezra.— Te- 
gul šitas kelias nors ir į patį pragarą veda, aš nesustosiu, kol jų 
nepagausiu. 

— Mes su jumis, sere! — šūktelėjo seržantas, užsikrėsdamas 
atkakliu bendrakeleivio ryžtu.— Jeigu arkliai ištvers, tai mes juos 
prisivysim dar prieš aušrą. O štai ir švieselė namo lange! 

Kelias šioje vietoje darė lankstą, kurio gale silpnai mirgu- 
liavo geltona šviesos dėmė. Susilyginę su ja, raiteliai pamatė, jog 
tai praviros durys; ant slenksčio su pypke burnoje stovėjo pe- 
čiuitas būras, susikišęs rankas į kelnių kišenes. 

— Labą vakarą,— tarė seržantas, ir jo vyrai pristabdė suplu- 
kusius arklius.— Ar kas nors prajojo keliu prieš mus? 

— Daug tūkstančių žmonių prajojo šituo keliu prieš jus, — at- 
sakė būras ir išsitraukė iš burnos pypkę, kad būtų patogiau nu- 
sijuokti. 

— Šį vakarą! — susierzinęs riktelėjo seržantas. 

— Taip, viena kompanija prajojo prieš nepilną valandą. Tre- 
jetas žmonių. Ir ginė jie savo arklius taip, tarsi ketintų juos visai 
nuvaryti. 

— Aišku! Pirmyn! — riktelėjo Ezra, ir jie vėl nurūko plačiu 
baltu keliu. 

Antrą valandą nakties jie prajojo Bluvoters Driftą, o pusė 
trijų buvo prie van Heideno fermos. Trečią valandą Modero Ri- 
veris pasiliko toli už jų, ketvirtis ketvirtos jie jau dūmė pagrin- 
"dine nedidelio Jakobsdalio miestelio gatve, bet per jų nukamuotų 
arklių šonus jau dribo putos. Gatvėje jie sutiko policijos patrulį. 

— Ar prajojo kas nors pro čia? — šūktelėjo seržantas. 

— Trys žmonės prieš penkiolika minučių. 

— Nujojo tolyn? 

— Taip. Nestabtelėjo. Bet jų arkliai buvo visiškai nuvaryti. 

— Pirmyn! — valdingai riktelėjo Ezra.— Pirmyn! 

— Keturi arkliai tiesiog krinta vietoj, sere,— tarė seržantas.— 
Jie toliau nė kojos nekels. 

— Tai apsieisim be jų! 

— Gal imam patrulio arklį? — pasiūlė seržantas. 

— Pirma turim pranešti apie tai nuovadoje,— tarė Jakobsda- 
lio policininkas. 

— Šok ant jo arklio, seržante! — šūktelėjo Ezra.— Iki nuo- 
vados jis ir su mūsiškiu nujos. Na, o jau mes su jumis juos bū- 
tinai pavysim. Pirmyn, šuoliais! 

Jie vėl nušuoliavo pašėlusiu karjeru, ir ramūs Jakobsdalio 
biurgeriai prabudo iš miegų nuo smulkaus kanopų kaukšėjimo. 

Kai miestelis liko užpakaly, persekiojamųjų ir persekiotojų 
jau nebeskyrė niekas. Pastarieji neabejojo, kad pamatyti bėglius 
jiems kliudo tik tamsa, ir ši mintis suteikė jiems naujų jėgų. 
Seržantas su nauju arkliu šuoliavo būrio priešaky, susilenkęs ir 
pasidavęs į priekį, kad arklys nelėtintų žingsnio. Tuoj paskui jį 
kūrė Ezra ant puikiojo palvo eržilo, ir kruvina skarelė plaikstėsi 
vėjy. Jis išsitiesęs sėdėjo balne, o lūpose žaidė pikta šypsena. 
Dešinėje rankoje jis laikė revolverį su atlaužtu gaiduku. Už 
šimto jardų du atsilikę policininkai iš visų jėgų plušo pentinais 
ir vytine, kad tik priverstų savo nuvarytus arklius šuoliuoti to- 
liau. Rytuose sužioravo rausva juostelė, pranašaudama aušrą, 
ir virš stepės ėmė srūti pilkšva šviesa. Staiga seržantas pristabdė 
arklį. 

— Kažkas joja mūsų link! — sušuko jis. 

Ezra ir policininkai pristabdė dūstančius arklius. Vaiduokliš- 
koje ryto šviesoje jie įžvelgė besiartinantį vienišą raitelį. Iš pra- 
džių jie pamanė, jog kuris iš bėglių nutaręs grįžti atgal, bet 
greitai įsitikino klydę. Niekas iš jų anksčiau nebuvo matęs šito 
žmogaus. Sudulkėję drabužiai ir pervargusio arklio šonais drim- 
bančios putos buvo iškalbingesni už bet kokius žodžius ir liudijo 
šiąnakt sukorus gerokai mylių. 

— Ar nematėte trijų raitelių? — riktelėjo Ezra, vos tasai pri- 
siartino. 

— Aš netgi kalbėjau su jais, — atsakė nepažįstamasis.— Jie 
priešaky, maždaug per pusmylį nuo jūsų. | 

— Pirmyn! Pirmyn! — užriko Ezra. 

— Aš vežu iš Jagersfonteino svarbią Žžinią..— buvo bepra- 
dedąs nepažįstamasis, bet Ezra nutraukė jį, nirtulingai pakarto- 

jęs „pirmyn“, ir arkliai, įtempę suakmenėjusias kojas, sunkiai 
nulėkė šuoliais. ; 

Ezra ir seržantas vėl jojo prieky, o du policininkai šiaip taip 
sekė paskui. Staiga tyloje priešaky pasigirdo duslus trypimas, 
primenantis kastanječių tarškėjimą. 

— Tai jie! — sušuko Ezra, ir policininkai iš paskos riktelėjo 
„valio!“, tuo parodydami, jog ir jie supratę, kas čia per garsas. 

Aplink plytėjo laukinė, negyvenama vietovė — lygumoje čia 
neaugo netgi įprastinė skurdi žaluma. Tai vienur, tai kitur iš 
pilkšvai rudos žemės kilo granito uolos, tarsi neatmenamoje se- 
novėje gamtai šiame krašte būtų buvusios padarytos sunkios 
žaizdos ir iki šiol iš jų barkšotų pliki kaulai. Ezra ir policijos 
seržantas, prajoję staigų kelio posūkį, pamatė priešaky tris bėg- 
lius, apgaubtus dulkių debesies. Ir beveik tą pačią minutę užpa- 
kaly pasigirdo riksmas bei duslus smūgis. Atsigręžę jie pamatė 
ant kelio beformę masę: pirmojo policininko arklys griuvo iš 
nuovargio ir pagulė raitelį. Jo draugas sustojo padėti. 

— Pažiūrėkim, ar nesužeistas! — šūktelėjo seržantas. 

— Pirmyn! — reikalavo Ezra. Išvydus plėšikus, jį vėl apėmė 
dūkas.— Nė žingsnio atgal! 

— O jeigu jis susilaužė kaklą? — suniurnėjo seržantas, trauk- 
damas revolverį.— Laikykite ginklą parengtą, sere. Mes privy- 
sim juos po keleto minučių, ir jie tikriausiai ims priešintis. 

Jie pavijo bėglius netgi anksčiau nei numatė seržantas. Fa- 
rintošas: sumetė, jog pasprukti nebėra kur, ir kai persekiotojų 
teliko dvejetas, nutarė griebtis gudrybės. Prieky, už kokio šimto 
jardų, kelias vėl darė staigų vingį. Juo pasinaudoję, jis ir jo 
draugužiai nušoko nuo arklių ir sugulė į krūmus. Kai Ezra ant 
palvo arklio ir seržantas ant bėrio išlėkė iš už posūkio, iš krūmų 
juos pasitiko revolverio šūvių pokšėjimas, ir palvasis arklys, mir- 
tinai sužeistas į galvą, dusliai sužvingęs, griuvo ant kelių. Ezra 
iškart pašoko ir puolė pasalos link, o seržantas, kuriam kulka 
pradrėskė skruostą, nušoko nuo arklio ir nubėgo paskui jį. Bertas 
ir Farintošas sutiko juos petys petin su visa anglosaksiška narsa 
bei anglosaksišku žiaurumu. Bertas puolė seržantą ir smogė jam 
į kaklą peiliu. Farintošas iššovė į policininką, bet gavo kulką iš 
Ezros. Bertas, pamatęs, kad jo draugužis pargriuvo, smarkiai 
spyręs Ezrai į pašonę, pranėrė pro. užpuolikus, užšoko ant ser- 
žanto arklio ir nurūko — nė viena kulka, jam įkandin paleista 

seržanto, nepataikė. O Viljamsas jau pačioje grumtynių pradžioje 
kniūbsčias parpuolė ant žemės ir dabar, visi savo perkarusiu 
kūnu raitydamasis iš baimės, meldė pasigailėti. | 

— Žinoma! — tulžingai tarė Ezra, žvelgdamas įkandin bėg- 
lio.— Vytis mes nebeturime kuo. | | 

— Dar kiek, ir man taip pat būtų buvę baigta! — atsakė ser- 
žantas, šluostydamasis kraują, srūvantį iš žaizdos, kuri, tiesa, 
buvo ne tiek pavojinga, kiek skausminga.— Jis mane smarkiai 
užkabino. 


— Nieko, mano drauge, nuostolių jūs nepatirsite. Na, stok, 
šunsnuki! — pridūrė jis, kreipdamasis į Viljamsą, kuris vis dar 
tebesiraičiojo ant Žemės. 

— Dovanokite, pone Gerdlstonai! — sukliko tasai, ilgais, lie- 
sais pirštais įsikibdamas Ezrai į batus.— Tai ne aš jums suda- 
viau, o ponas Bertas. Ir apiplėšiau jus taip pat ne jaš, o ponas 
Farintošas. Aš su jais nė už ką būčiau nėjęs, bet kad žinojau, 
jog jis dvasininkas, ir nieko blogo nesitikėjau. Aš pasipiktinęs 
jumis, pone Farintošai, labai pasipiktinęs. Ir labai džiaugiuosi, 
kad ponas Gerdlstonas jus pašovė. 

Buvęs kulto tarnas sėdėjo atrėmęs nugarą į sutrūnijusį kelmą. 
Jis spaudė ranka krūtinę, ir kiekvienąsyk įkvepiant iš Žaizdos 
pasigirsdavo bloga lemiantis švilpesys, o iš burnos tryško kraujo 
:srovelė. Jo stiklėjančios akys buvo prikaustytos prie tojo, kuris jį 
nušovė, o jo lūpose žaidė keista šypsenėlė. 

— Prieikite arčiau, pone Gerdlstonai,— sugargaliavo jis.— 
„Prieikite. 

Ezra nepermaldaujamu kaip pats likimas veidu priėjo prie jo. 

— Jūs mane pribaigėte,— vos girdimai tarė Farintošas.— 
Keista mirtis žmogaus, kuris btivo geriausias savo kurso Trejy- 
bės koledžo absolventas, magistras, sere, apdovanotas Džeksono 
premija. Bet kas iš to naudos, tiesa? Kas būtų tada pamanęs, 
kad aš nustipsiu kaip koks šuva dykumoje? O beje, argi taip 
jau svarbu, kaip žmogus miršta? Nebūčiau aš išklydęs iš doros 
kelio, tai, ko gero, pagyvenęs būčiau dar keletą metelių ir nu- 
miręs galbūt kaip koks Sventojo Patriko bažnyčios dekanas. Bet 
kas iš to? Aš gerai pagyvenau! — Prisiminus nuodėmingus praei- 
ties džiaugsmus, mirštančiojo akys sužibo, ir jis tęsė toliau: — 
Jeigu galėčiau dar kartą nugyventi savo gyvenimą, tai nieko 
nekeisčiau. Aš dėl nieko nesigailiu, sere. Nenoriu nei virkauti 

mirties akivaizdoje, nei ieškoti trumpesnio kelio į rojų. Bet aš 
jums kitką norėjau pasakyti. Gerklėje man gargaliuoja, nors tik- 
riausiai suprantate, ką sakau. Jūs juk sutikote raitelį, vykstantį 
į Jakobsdalį, tiesa? 

Ezra niūriai linktelėjo. ' 

— Ar jūs kalbėjotės su juo? Nebuvo kada — vijotės savo 
nuolankųjį tarną, a? Norite atgauti savo akmenis? Ką gi, jie čia, 
maiše man už nugaros, tik naudos iš jų jums nebus jokios. Jūsų 
mažutė spekuliacija šįsyk iš tikrųjų žlugo. Jūs juk nežinote, kokią 
naujieną raitelis vežė? 

Ezrą apėmė skausminga artėjančios nelaimės nuojauta. Jis 
papurtė galvą. 

— Jis vežė štai kokią žinią,— sušvokštė Farintošas, įsirem- 
damas į delną.— Oranžijos Laisvojoje Valstybėje, Jagerstonteine, 
atrasti deimantų telkiniai. Tad, vadinasi, kad ir kaip ten būtų 
Rusijoje, brangakmenių kaina nepakils. Cha cha cha! Nepakils. 
Tik pažiūrėkite į jo veidą! Jis, ko gero, baltesnis nei mano. Cha 
cha cha! — Bet staiga juokas nutrūko, iš burnos pliūptelėjo krau- 
jas, ir jis lėtai nuvirto ant šono — jau miręs. 


XXIII SKYRIUS 


SVARBIAUSIAS SPRENDIMAS 


Per tuos tris mėnesius, kuriuos Ezra Gerdlstonas praleido 
Afrikoje, reikalai Fenčerčo gatvės kontoroje klostėsi kuo puikiau- 
siai. Prekyba pastebimai pagyvėjo, ir trys firmos laivai vienas 
po kito parplaukė į Angliją su pelningu kroviniu. Tarp jų buvo 
ir „Juodasis erelis“, kuris, didelei kapitono Hamiltono Migso 
nuostabai ir jo savininko nusivylimui, vėl laimingai parplaukė 
į uostą, atlaikęs Lamanše didžiulę audrą. Šis sėkmingas laiko 
tarpsnis, senojo prekybininko komercinis talentas ir nesuvaldoma 
Tomo Dimsdeilo energija taip pataisė bendrovės reikalus, kad 
Gerdlstonas galutinai įtikėjo, jog išsigelbėti įmanoma: reikėjo tik 
užkirsti kelią virš jų pakibusiam pavojui, ir toliau viskas turėtų 
eiti kaip iš pypkės. Jis trynė rankas skaitydamas laiškus iš Afri- 
kos, kuriuose sūnus rašė, kaip nusisekė jų gudrybė ir kaip buvo 

apkvailinti kasėjai. Senioko pečiai atsitiesė, eisena tapo tvirtes- 
nė — jis jau neabejojo, kad greitai bendrovė vėl suklestės. 

Tad nesunku įsivaizduoti, kaip sukrėtė ir prislėgė Džoną 
Gerdlstoną žinia, jog Oranžijos Laisvojoje Valstybėje atrasti tikri 
deimantų sąnašynai. Tą pačią dieną, kai jis apie tai perskaitė 
laikraščiuose, atėjo laiškas, kuriame Ezra pranešė, kad jų Žygis 
baigėsi nesėkme. Jis smulkiai aprašė apiplėšimą, vijimąsi, Fa- 
rintošo mirtį ir žinią apie naująjį atradimą, o tada papasakojo 
paskesnes naujienas. 


Nevidonas, deja, nemelavo, — rašė jis.— Užsukę į artimiausią 
Jermą užkąsti ir aptvarkyti seržanto žaizdos, išgirdome ten apie 
tai tik ir tekalbant. Vienas vyrukas ką tik buvo iš ten grįžęs ir 
žinojo visas smulkmenas. Išklausinėjes jį, aš įsitikinau, jog nėra 
jokių abejonių, kad atradimas tikras. 

Policininkai, pasiėmę Viljamsą, grįžo į Jakobsdalį, o aš pa- 
žadėjau parvykti vėliau, bet, gerai pagalvojęs, nutariau, jog ne- 
verta. Pasakojimai, kiek aš turiu deimantų, be jokios abejonės, 
sukeltų visokiausių šnekų, o be to, seržantas gi viską girdėjo, ką 
man Farintošas sakė, ir jeigu aš būčiau grįžęs į Kimberlį, būčiau 
patekęs į labai nemalonią padėtį. Visi brangakmeniai ir pinigai 
buvo dabar su manimi, todėl parašiau į viešbutį, kad šeimininkas 
daiktus atsiųstų į Keiptauną, pasižadėjęs atsiskaityti su juo viską 
gavęs. Tada nusipirkau arklį ir patraukiau tiesiog į pietus. Ketinu 
sėsti į pirmą pasitaikiusį garlaivį ir parvyksiu namo paskui šitą 
laišką. 

Na, o mūsų operacija, suprantama, žlugo. Net kai paaiškės, 
jog Urale nieko nerasta, deimantų kaina išliks žema dėl šito 
naujojo telkinio. Galbūt mes gausim šiokį tokį pelną pardavę 
brangakmenius, bet jis neleis mums praturtėti iškart, kaip jūs 
pranašavote, ir neleis išlipti iš duobės, į kurią jūs įstūmėte. Iš- 
vykdamas iš Afrikos, aš gailiuosi tik vieno, kad dabar nebus kam 
paduoti į teismą tą šunsnukį Viljamsą. Mano žaizda beveik už- 
gijo. 


Sis laiškas buvo sųnkus smūgis Gerdlstonui. Maždaug po 
savaitės į Fenčerčo gatvės kabinetą įžengė Ezra — rūstus, ap- 
dulkėjusiais kelionės drabužiais — ir patvirtino visas blogiausias 
žinias. Senio santūrumas neišdavė jo ir šįsyk, bet jo kaulėti pirš- 

tai mėšlungiškai įsitvėrė krėslo ranktūrių, o raukšlėtą kaktą iš- 
pylė šaltas prakaitas, kolei jis klausėsi smulkmenų, kurias sūnus 
manė esant būtina jam pranešti. | 

— Bet brangakmenius tu parvežei visus nepaliestus? — pa- 
galiau sumurmėjo jis. 

— Jie namie, mano lagamine,— niūriai ir šaltai atsakė Ezra, 
atsiremdamas į baltą marmurinę židinio atbrailą,— bet tik vienas 
Dievas težino, ko jie verti. Mums dar pasisektų, jei atgautume 
jiems išleistus pinigus ir padengtume mano bei Lengvorčio išlai- 
das. Jūsų stebuklingas planas atnešė man tik žaizdą pakaušyje. 

— Bet kas gi galėjo numatyti tokį atsitiktinumą? — gailiai 
paklausė senis, Jis galėjo dar priminti tūkstantį majoro Klater- 
bako svarų, kuriuos taip pat reikėjo kompensuoti, bet nutarė ge- 
riau patylėti. - 

— Kiekvienas kvailys būtų numatęs tokią galimybę! — aštriai 
atkirto Ezra. | 

— Tai, vadinasi, deimantų kaina daugiau niekada nebepa- 
kils? — paklausė senasis. 

— Bent jau ne anksčiau kaip po keleto metų, — atsakė Ezra.— 
Jagersfonteino sąnašynai labai turtingi ir, atrodo, dideli. 

— O mes po, keleto mėnesių turime grąžinti ir skolą, ir pro- 
centus. Mes žlugę.— Senojo prekybininko balsas ėmė trūkčioti, 
o galva sunkiai nusviro ant krūtinės.— Kai ateis ta diena, — tęsė 
jis, — bendrovė, kuri trisdešimt metų garsėjo nepriekaištinga re“ 
putacija ir buvo pavyzdys visam Sičiui, bus paskelbta bankru- 
tavusi. Dar blogiau:-bus įrodyta, kad jau daugelį metų ji gelbė- 
josi nuo bankroto neteisėtais būdais. Mano brangusis sūnau, jei 
tik būtų įmanoma išpešti nors kokį būdą, kad taip neįvyktų — 
bet kokį būdą! — aš nesvyruodamas iškart jo griebčiausi. Aš — 
sukriošęs senis ir su džiaugsmu paaukočiau likusias savo dienas, 
kad tik tvirtai Žinočiau, jog viso mano gyvenimo darbas nenuėjo 
vėjais. 

— Iš jūsų mirties naudos nebus: juk apsidraudęs jūs ne 
tokia jau didele suma,— piktai tarė Ezra, nors tėvo nuoširdumas 
jį truputį sujaudino.— Gal dar mums pavyks surasti kokią nors 
išeitį, — pridūrė jis kiek švelniau. | 

— O juk bendrovės reikalai klostosi kuo puikiausiai, ir pre- 
kyba duoda didžiulį pelną — štai kodėl man taip skaudu. Jeigu 
bendrovė pati būtų nuostolinga, lengviau būtų tai pakelti. Betgi 

ji žlunga dėl pašalinių spekuliacijų — mano pražūtingų, pražū- 
tingiausių spekuliacijų! Štai kodėl viskas taip skausminga.— Jis 
paskambino, ir į kabinetą įėjo Gilrėjus.— Na, paklausyk, Ezra. 
Kokia praeitą mėnesį buvo mūsų apyvarta, Gilrėjau? 

— Penkiolika tūkstančių svarų, sere,— atsakė senasis klerkas, 
strikinėdamas visai kaip plūduras per audrą iš džiaugsmo, kad 
vėl regi jaunąjį šeimininką. 

— O išlaidos? 

—1 Devyni tūkstančiai trys šimtai svarų. Na, bet ir įdegęs 
jūs, pone Ezra! Nuostabiai įdegėte ir puikiai atrodote. Tikiuosi, 
"gerai praleidote laiką Afrikoje, sere, ir davėte garo visokiems 
ten hotenpotams ir borams.— Ištaręs šią paslaptingą etnologinę 
pastabą, ponas Gilrėjus strikinėdamas paliko kabinetą ir švytė- 
damas vėl atsisėdo prie savo rašalu aplaistyto stalo. 

— Tik pamanykite,— tarė senasis prekybininkas, kai sprag- 
telėjusios išorinės durys pranešė, jog Gilrėjus išėjo,— daugiau 
kaip penki tūkstančiai svarų per vieną mėnesį! Argi ne siaubinga, 
kai šitokia įstaiga pasmerkta žlugti? Kokia tai būtų buvusi aukso 
kasykla! 

— Velniai griebtų! Ją reikia gelbėti! — sušuko Ezra, susiki- 
šęs rankas giliai į kelnių kišenes ir mąsliai prisimerkdamas.— 
O pinigai šitos merginos? Ar negalėtume mes jais laikinai pasi- 
naudoti? 

— Deja, tai ne;manoma,— atsidusęs (atsakė tėvas.— Testa; 
mento sąlygos tokios, kad ji pati iki pilnametystės, negali jais 
naudotis. Ir iki tolei pinigai bus neliečiami, nebent ji ištekėtų 
arba... mirtų. 

— Tokiu atveju mes turime juos gauti vieninteliu mums pri- 
einamu būdu. 

— O būtent? 

— Aš vesiu ją. 

— Tu sutinki? 

— Taip. Stai jums mano ranka. 

— Vadinasi, mes išgelbėti! — sušuko seniokas, keldamas į dan- 
gų drebančias rankas,—,Gerdlstonas ir sūnus“ atlaikys ir šią 
audrą. 

— O tada Gerdlstonas pasitrauks nuo visų reikalų,— pareiš- 
kė Ezra.— Aš šitam ryžtuosi ne dėl jūsų, o dėl savęs paties. 

Taręs šiuos atvirus žodžius, jis užsidėjo skrybėlę ir patraukė 
į Eklstono skverą. | 

XXIV SKYRIUS 


PAVOJINGAS PASIŽADĖJIMAS 


Tuo metu, kai Ezra buvo Afrikoje, mūsų herojės gyvenimas 
tekėjo dar monotoniškiau nei anksčiau. Senojo prekybininko būs- 
tas visu kuo priminė savo šeimininką. Pats namas buvo griežtų 
formų ir niūrus, o kambariai, nepaisant puikių baldų ir apdailos, 
atrodė slogūs ir nejaukūs. Ir visi tarnai, išskyrus vieną vienin- 
telę išimtį, darė slogų įspūdį, visi — nuo griežtos ekonomės iki 
liokajaus kalvinisto. Vienintelė išimtis buvo Rebeka Teiliors, 
Keitės kambarinė, ryškiom suknelėm vilkinti tamsiaakė garsiakal- 
bė mergužėlė, kuri graudžiai verkė, kai Ezra išvyko į Afriką. Si 
jauna moteris buvo nemaloni tiek Keitei, tiek pačiam Džonui 
Gerdlstonui, ir jis neatsakė jai vietos tik todėl, kad baiminosi su- 
pykdyti sūnų, o tai galėjo padaryti galą visiems jo planams. 
Šiuos kelis mėnesius vienintelis Keitės pašnekovas buvo pats 
senasis prekybininkas, bet visi jų pašnekesiai paprastai baigda- 
vosi keliomis frazėmis per pusryčius, kai jie mandagiai pasitei- 
raudavo apie vienas kito sveikatą. Grįžęs vakare iš Sičio, Gerdl- 
stonas dabar visados būdavo niūrus, pietaudavo tylėdamas ir 
paskubom. Po pietų jis atidžiai iki pat miego vartydavo finansi- 
nes laikraščių skiltis. Kartais Keitė jam skaitydavo laikraščius 
garsiai. Jos gyvenimas buvo toks nuobodus, kad net biržos kurso 
ir akcijų svyravimai jai atrodė įdomūs. Kai laikraščius perskai- 
tydavo, skambutis pakviesdavo tarnus, ir, tiems visiems susirin- 
kus, prekybininkas metaliniu balsu paskaitydavo tai dienai skir- 
tus pamokymus bei vakaro maldas. Švenčių dienomis jis dar pri- 
durdavo trumpą kalbą, kurioje išgąsdintus klausytojus tol stul- 
bindavo savo rūsčiomis, negailestingomis ištraukomis iš Šventojo 
Rašto, kol sukeldavo jiems deramą sielos graužatį. Nenuostabu, 
kad nuo tokio gyvenimo rožės ant Gerdlstono globotinės skruostų 
ėmė vysti, ir jauna jos širdis pritvinko liūdesio. 

Laimei, Keitei padėjo vienas vaistas, kurį ji kasdien vartodavo. 
Kad ir kaip griežtai ją saugojo Gerdlstonas, kad ir kaip uoliai 
stengėsi atskirti ją nuo viso pasaulio, jis nesugebėjo sukliudyti 
saulės spinduliui prasiskverbti į jos kalėjimą. Turėdamas savo 
planą dėl jos ateities, jis pasistengė sukliudyti jai bendrauti su 
išoriniu pasauliu. Jai buvo uždrausta važinėti į svečius ar priimti 

juos pas save. Ji nieku gyvu negalėjo išeiti iš namų viena. Ir 
vis dėlto jo atsargumas pasirodė esąs bevaisis, nes meilė turi 
daug būdų ir gudrybių, kurios nugali visas kliūtis ir sugėdina 
net patį gudriausią sąmokslininką. 

Negalima pasakyti, kad Eklstono skveras būtų buvęs tarp 
Kensingtono ir Sičio. Ir vis dėlto kiekvieną rytą ir vakarą, kai 
laikrodis rodydavo pusę dešimtos arba be penkiolikos šeštą, To- 
mas pereidavo tylią aikštę priešais niūrųjį namą, kuris jam anaip- 
tol neatrodė nykus, nes jame gyveno jo tyras džiaugsmas. Vos 
akimirksnį jis matydavo mielą veidą viršutinio aukšto lange ir 
skubų baltos rankutės mostelėjimą, bet ši akimirka teikė jam 
drąsos ir vilties, o Keitei nušvietė niūrų gyvenimą. 

Kartais, kaip matėme, jam netgi pavykdavo prasibrauti į žmo- 
gėdros pilį, kur kankinosi jo princesė. Tačiau Džonas Gerdlstonas 
greitai tam padarė galą, davęs nurodymą pranešimų iš darbo 
jokiu būdu nesiųsti jam namo. Bet net ir tai nesutrikdė įsimylė- 
jėlių, ir greitai jie rado naujų būdų įveikti juos skyrusias kliūtis. 

Pusę aikštės priešais namą užėmė skveras — stačiakampis ir 
ne per daug jaukus. Jis buvo apjuostas aukšta tvora, kuri ne- 
leido vidun patekti pašaliniams ir darė jį panašų į kalėjimo kie- 
mą. Už tvoros buvo regėti krūmų guotai, o tarp jų šen bei ten 
svarino žemyn šakas skurdūs medeliai, tarsi apverkdami savo 
rūstų likimą, kuris lėmė jiems augti tokioje nederlioje vietoje. 
Tarp medžių ir krūmų buvo pristatinėta suolelių, kaip ir visas 
skveras, skirtų aikštę supusių namų gyventojams. Šitas sodelis 
buvo vadinamas skambiu Eklstono parko vardu. Tačiau Keitei ja- 
me buvo leidžiama vaikščioti be liokajaus, ir greitai sodelis tapo 
pamėgta vieta, kur ji tarp skurdžių augalų praleisdavo keletą 
valandų su knyga ar kokiu darbeliu. 

Ir štai kartą Tomas Dimsdeilas, eidamas į Sitį truputį anks- 
čiau nei paprastai, nepamatė lange puikiojo reginio. Sumišęs 
žvalgydamasis į šalis, jis bandė atspėti to priežastį, kai staiga 
sodelyje tarp lapų pastebėjo dailią baltą skrybėlaitę, o paskui ir 
porą linksmų akučių, kurios su šypsena žvelgė iš po skrybėlaitės 
kraštų. Varteliai buvo praviri, ir po akimirksnio jaunuolio kojos 
jau šventvagiškai mynė šventąją žemę, kuria vaikščioti turėjo 
teisę tik eklstoniečių kojos. Nesunku nuspėti, kad tą rytą į kon- 
torą jis pasivėlino ir ėmė vėlintis kasdien, taigi klerkai tik stebė- 
josi, kaip greitai jaunasis kompanionas neteko pirmykščio stro- 
pumo. 

Tomas nuolat prašė leisti pranešti ponui Gerdlstonui apie jų 
sužadėtuves, bet Keitė tvirtai laikėsi savo. Reikalas tas, kad ji 
geriau nei Tomas pažinojo savo globėjo charakterį ir, negalėdama 
pamiršti jo nuolatinių pamokslų, kokie menki bei nuodėmingi visi 
žemės džiaugsmai, baiminosi jo rūstybės, jeigu tasai sužinotų 
tiesą. Po metų ji taps pilnametė ir galės pati tvarkyti savo liki- 
mą, o iki tol Keitė buvo visiškoje globėjo valioje, ir jai anaiptol 
nesinorėjo kęsti nepelnytus priekaištus bei griežtumą. Jeigu glo- 
bėjas jai tikrai būtų atstojęs tėvą, jis būtų turėjęs teisę sužinoti 
apie jos sužadėtuves, bet Keitė nemanė jų tarpusavio santykius 
esant tokius, kad jai reikėtų taip elgtis, tad nutarė geriau viską 
nuslėpti. Tačiau lemtis, nelaimei, patvarkė viską kitaip. 

Vieną rytą įsimylėjėlių pasimatymas užtruko kiek ilgiau nei 
paprastai, o kai Keitė grįžo namo, Tomas pasiliko sėdėti ant suo- 
liuko svajodamas, kas būdinga jo padėties Žmonėms. Bet staiga 
jam teko nusileisti iš padebesių į žemę, mat ant takelio priešais 
jį nukrito juodas šešėlis, ir, pakėlęs akis, jis pamatė priešais bend- 
rovės vadovą, žvelgiantį į jį anaiptol ne draugiškai. Gerdlstonas 
buvo nutaręs tą rytą pasivaikščioti po sodą ir, nepastebėtas įsi- 
mylėjėlių, kurie per daug buvo užsiėmę vienas kitu, tapo jų pasi- 
matymo liudytoju. 

— Jūs einate į kontorą? — paklausė jis šaltai.— Jeigu taip, 
galim eiti sykiu. 

Tomas atsistojo ir tylomis nusekė paskui jį iš sodo. Iš Gerdl- 
stono veido jis suvokė šį viską supratus ir širdies gilumoje tuo 
tik džiaugėsi. Jį baimino tik padariniai, kuriuos dėl senio pykčio 
galėjo patirti Keitė, ir jis tvirtai nusprendė apginti ją. Jie tylė- 
dami priėjo kontorą, o ten Gerdlstonas paprašė savo jaunąjį kom- 
panioną užeiti pas jį į kabinetą. 

— Taigi, sere,— tarė jis, uždaręs paskui save duris,— man 
regis, aš turiu teisę paklausti, ką reiškia scena, kurią atsitiktinai 
pamačiau šį rytą? 

— Ji reiškia,— atsakė Tomas tvirtai, bet pagarbiai, — kad aš 
susižadėjęs su panele Harston, ir jau gana seniai. 

— Ak štai kaip,— šaltai atsakė Gerdlstonas ir, atsisėdęs ant 
kėdės, ėmėsi peržiūrinėti laiškus. 

— Mano prašymu,— tęsė Tomas, — jums nebuvo pranešta apie 
mūsų sužadėtuves. Aš turėjau pagrindo manyti jus nepritarsiant 
ankstyvoms sužadėtuvėms ir būgštavau jus būsiant nepatenkintą. 

Tikėkimės, kad angelas, kuris žymisi visas žmonių nuodėmes, 
atleis mūsų draugui šitą pirmą ir vienintelį melą, išsprūdusį iš 
jo lūpų. 

Visą tą laiką, kol jie tylėdami ėjo į kontorą, prekybininkas 
apgalvojo, kaip jam veikti, ir nutarė, kad lengviausia bus pasukti 
į šalį audringą jaunuolių meilės srautą, o ne bandyti užkirsti jam 
kelią. Jam nebuvo pažįstama ta jausmo jėga, kuri siejo jaunuo- 
lius, jis manė, kad, veikdamas protingai ir kantriai, išskirs juos 
visam laikui. Taigi, pasistengęs suteikti savo rūsčiam veidui ge- 
raširdišką išraišką, štai ką jis atsakė į savo pašnekovo prisipa- 
žinimą: 

— Manau, įums suprantama mano nuostaba. Nieko panašaus 
man nė į galvą nebuvo atėję. Jums derėjo apie tai pranešti 
anksčiau. 

— Man reikia tik atsiprašyti jūsų, kad to nepadariau. 

— Na, o jūs,— švelniai kalbėjo Džonas Gerdlstonas,— man 
atrodote darbštus ir doras jaunuolis. Atėjęs į mūsų firmą, jūs 
elgėtės labiau nei pagirtinai. 

Tomas dėkingai nusilenkė, labai nudžiugintas tokios įžangos. 

— Na, o savo globotinei,— tęsė firmos galva labai lėtai ir, 
matyt, pasverdamas kiekvieną žodį, — aš negalėčiau palinkėti ge- 
resnio vyro nei jūs. Bet, spręsdamas šį reikalą, kaip suprantate, 
pirmiausia turiu paisyti valios savo velionio draugo pono Džono 
HRarstono, tėvo mergaitės, su kuria, pasak jūsų, esate susižadėjęs. 
Man buvo pavestos tam tikros pareigos, ir aš privalau vykdyti jas 
tiksliai ir besąlygiškai. 

— Na, žinoma,— tarė Tomas, nesuprasdamas, kaip jis galėjo 
blogai manyti apie tokį gerą ir teisingą žmogų. 

— Ponas Harstonas ypač troško, kad jo duktė nekalbėtų ir 
netgi negalvotų apie panašius dalykus, kol netaps pilnametė, tai 
yra iki jai nesukaks dvidešimt vieni. 

— Betgi jis negalėjo numatyti visų aplinkybių,— maldauja- 
mai tarė Tomas.— Esu įsitikinęs, kad per metus jos jausmai ne- 
pasikeis. 

— Aš privalau paisyti ne tik pavedimo dvasios, bet ir raidės. 
Tačiau,— pridūrė ponas Gerdlstonas,— neneigiu, kad tam tikros 
aplinkybės gali paakstinti mane sutrumpinti šį išbandymo laiką. 
Jeigu mano tolesnė pažintis su jumis patvirtins tą puikų įspūdį, 
kurį susidariau apie jūsų dalykinius gabumus, šitai, žinoma, gali 

turėti tam tikrą reikšmę; kita vertus, jeigu aš įsitikinsiu, jog 
panelės Harston sprendimas yra tvirtas, — tai taip pat gali turėti 
įtakos. 

— O ką gi mes turime daryti dabar? — susirūpinęs paklausė 
jaunasis kompanionas. 

— O kolei kas nei jūs, nei jūsų giminės neturi rašyti jai, kal- 
bėtis su ja arba dar kaip nors kitaip bandyti su ja bendrauti. 
Jeigu aš sužinosiu, kad jūs arba jie nepaisote šito mano prašy- 
mo, būsiu priverstas, vykdydamas paskutinę pono Harstono va- 
lią, išsiųsti ją kur nors į užsienį, į kokį uždarą pensioną, kad 
jūs negalėtute jos surasti. Ir šitas mano sprendimas bus nepa- 
keičiamas. Tai jau ne asmeninių simpatijų, o sąžinės reikalas. 

— Ir ilgai mes būsime atskirti? — sušuko Tomas. 

— Viskas priklausys nuo jūsų pačių. Jeigu pasirodysite esąs 
žmogus garbingas, aš, galimas daiktas, sutiksiu pripažinti jūsų 
sužadėtuves. Dabar jūs privalote pasižadėti, kad kolei kas pa- 
miršite panelę Harston ir nebandysite matytis su ja ar rašyti jai, 
taip pat neleisite to daryti ir savo tėvams. Sis sprendimas galbūt 
atrodo jums per griežtas, bet aš jam teikiu didžiulę svarbą. 
Jeigu nerasite savyje jėgų duoti tokį pažadą, būsiu priverstas 
išsiųsti savo globotinę ten, kur jūs negalėsite jos pasiekti, o tai 
bus labai sunku jai ir nemalonu man. 

— Bet juk aš turiu pranešti jai apie šį susitarimą! Aš turiu 
papasakoti jai, kad jūs suteikiate mums viltį, jeigu kuriam laikui 
išsiskirsime. | 

— Būtų žiauru šito jums neleisti, — atsakė Gerdlstonas.— Jūs 
galite nusiųsti jai vieną laišką. Bet atminkite — atsakymo nebus. 

— Dėkoju jums, sere, dėkoju jums! — karštai sušuko Tomas.— 
Dabar man yra prasmė gyventi! Šitas išsiskyrimas tik sustiprins 
mūsų jausmus. Juk laikas prieš juos — bejėgis. 

— O, suprantama,— tarė šypsodamasis Džonas Gerdlstonas.— 
Bet atminkite: pasivaikščiojimai po aikštę turi baigtis. Jeigu no- 
rite gauti mano sutikimą, privalote visiškai išsiskirti. 

— Tai sunki sąlyga, nepakeliamai sunki... Aš pasižadu šven- 
tai jos paisyti. Aš pasiryžęs viskam, kad tik priartėtų diena, kai 
mes nebesiskirsime. 

— Vadinasi, dėl visko sutarėme. O dabar būčiau labai dė- 

einasi "pakrauti geležinius surenkamuosius namelius Naujajam 
Kalabarui. 

— Gerai, sere. Ir dar sykį dėkui už jūsų gerumą,— tarė Tomas 
ir atsisveikinęs išėjo. 

Jis nežinojo, ar čia džiaugtis, ar liūdėti, bet galiausiai nu- 

tarė, kad reikia būti patenkintam pokalbio rezultatais. Juk blo- 
giausiu atveju jiems teks palaukti metus. Tačiau dabar buvo 
galima viltis, kad globėjas duos sutikimą anksčiau. Tiesa, jis 
pasižadėjo nesimatyti su Keite ir nerašyti jai, bet tuo laiminges- 
nis bus paskui jų susitikimas, nutarė jis. 
„Atėnų mergelės“ triumą kraunami dideli geležies lakštai. Atė- 
jus pietų metui, Tomas nė neprisiminė apie valgį, o įsitaisęs 
tolimiausiame nedidelės Blekvolo užeigos kambarėlyje, paprašė 
atnešti plunksną, rašalo bei popieriaus ir ėmėsi rašyti savo myli- 
majai laišką. Niekada dar nebuvo tekę keturiuose nedideliuose 
popieriaus lapuose išlieti tiek meilės, paguodos, patarimų ir vil- 
čių, o paskui sutalpinti visa tai mažame voke. Baigęs Tomas 
perskaitė laišką ir pamatė, kad šis nė kiek neatspindi jo minčių. 
Bet kada gi įsimylėjėliui pavyko išsakyti popieriuje savo jausmus 
taip, kad jis liktų patenkintas? Įmetęs į dėžę laišką, kuriame 
smulkiai išdėstė jam iškeltas sąlygas, Tomas pajuto didelį pa- 
lengvėjimą ir su nauja energija ėmėsi stebėti, kaip kraunami ge- 
ležies lakštai. Tačiau vargu ar jis būtų jautęsis toks patenkintas, 
jei būtų matęs, kaip Džonas Gerdlstonas iš liokajaus paėmė jo 
laišką, o tada, užsidaręs vienas pats savo miegamajame, perskaitė 
jį su sardoniška šypsena. Dar mažiau pasitenkinimo būtų paty- 
ręs matydamas prekybininką suplėšant jo laišką į mažus skute- 
lius ir sudeginant juos savo dideliame židinyje. Veltui kitą rytą 
Keitė žvelgė pro įprastą langą — apačioje taip ir nepasirodė pa- 
žįstama aukšta figūra, draugiška ranka nepasiuntė jai rytmetinio 
pasveikinimo, ir jos širdį suspaudė skausmas. 


XXV SKYRIUS 


PERMAINOS FRONTE 


Visa ką tik aprašyta įvyko pora savaičių prieš Ezrai grįžtant 
iš Afrikos ir buvo jam smulkiai tėvo atpasakota. 

— Bet nesijaudink dėl to,—- baigė senasis Gerdlstonas,— aš 
neleisiu jiems susitikti, o nematydama jo ir matydama tave,— 

ypač kad jai nebus žinoma, kodėl jis dingo, — ji galų gale įsižeis 
ir atiduos pirmenybę tau. 

— Nesuprantu, kaip jūs leidote reikalui nueiti taip toli,— 
rūsčiai atsakė sūnus.— Bet kaip drįsta šitas šunytis įsibrauti 
į mūsų medžioklės plotus? Mergina priklauso mums. Ją atidavė 
viską sugadinti. 

— Nieko, mano berniuk,— atsakė prekybininkas,— aš prižadu, 
kad daugiau jie nepasimatys, jeigu tu savo ruožtu padarysi tai, 
kas nuo tavęs priklauso. 

— Aš pasakiau, kad padarysiu, ir tesėsiu savo Žodį, — atsakė 
Ezra, o tolesni įvykiai parodė jį veltui žodžių nelaidant. 

Iki išvykstant į Afriką, Ezros ir jo tėvo globotinės santykiai 
nebuvo pernelyg draugiški, bet Keitės siela buvo tokia tyra ir ji 
taip lengvai pamiršdavo blogį, kad nemokėjo slėpti savyje prie- 
šiškumo Ezrai ir džiaugsmingai pasveikino jį grįžus iš tolimų 
kraštų. Po keleto dienų ji staiga pastebėjo, kad jis nepaprastai 
pasikeitęs ir, kaip jai pasirodė, į gera. Anksčiau jis savaitėmis 
nepratardavo jai nė žodžio, o dabar kaip įmanydamas stengėsi 
būti jai malonus. Kartais Ezra ištisus vakarus pasakodavo, ką 
matęs Afrikoje, ir šitie jo pasakojimai apie žmones bei nuotykius 
jai tikrai buvo įdomūs. Vargšelę nepaprastai pradžiugino toks 
jo pasikeitimas, ir ji darė visa, ką tik įmanydama, kad padėtų jam 
ir parodytų, kaip vertina šias naujas jo savybes. Vis dėlto ji ne- 
retai spėliodavo ir šiaip, ir taip, nes kartais koks grubus išsišo“ 
kimas ar pykčio protrūkis išduodavo, kad tikroji Ezros prigimtis 
liko tokia pati, kad jis tiesiog prisiverčia ir stengiasi būti ma- 
lonus. 

Ėjo dienos, o iš Tomo nebuvo jokios žinios. Merginą ėmė 
kankinti nerimas ir abejonės. Ji nieko nežinojo apie pokalbį kon- 
toroje ir negalėjo suprasti, kas atsitiko. Nejaugi Tomas pranešė 
jos globėjui apie jų sužadėtuves ir išgirdo iš jo tokį griežtą at- 
sakymą, kad iš nevilties nutarė išsiskirti su ja. Bet tai atrodė 
neįtikėtina; tad kodėl gi jis dabar daugiau niekada nesirodo aikš- 
tėje? Ji žinojo, kad Tomas sveikas, nes prekybininkas ir jo sūnus 
neretai užsimindavo apie jį aptardami bendrovės reikalus. Tai 
kas gi atsitiko? Jos švelni širdelė alpėjo draskoma tūkstančių 
abejonių ir baimių. 

O Ezra tuo metu ir vėl įrodė, kaip kelionėje jis pasikeitė. 
Kartą šnekantis ji užsiminė mėgstanti pilnavidurės rožes. Kitą. 

rytą, nulipusi pusryčių, ji nustebo greta savo lėkštės pamačiusi 
nuostabią rožę. Dabar kiekvieną rytą toje pat vietoje ji rasdavo 
kitą rožės žiedą. Si maloni staigmena, kurią — ji puikiai supra- 
to — galėjo padaryti tik Ezra, nustebino ir nudžiugino Keitę: iš 
jo ji mažiausiai tikėjosi tokio subtilumo. 

Kitą sykį ji apgailestaudama prasitarė negalinti perskaityti 
Tekerėjaus romanų, nes knygos bibliotekoje labai jau apdrisku- 
sios. Vakare, įėjusi į kambarį, didžiausiai savo nuostabai, ji rado 
ant stalo puikiausiai įrištą minėto rašytojo raštų rinkinį. Aki- 
mirkai jos sielą užvaldė akla, neprotinga viltis: o jeigu tai Tomo 
dovana — staiga jis nutarė šitokiu būdu parodyti, kad ji tebėra 
brangi jam kaip ir pirmiau. Bet greitai ji sumetė, kad knygos 
galėjo atsirasti tik iš ten pat, iš kur ir gėlės, ir vėl nusistebėjo 
šituo nauju Ezros gerumo įrodymu. 

Kartą globėjas tarė jai: 

— Jums, žinoma, truputį nuobodoka taip gyventi, mano mie- 
loji. Aš paėmiau jums šiam vakarui ložę operoje. Pats aš nesu 
panašių dalykų mėgėjas, bet pasirūpinau, kad jums būtų su kuo 
nueiti. Nedidelė pramoga išeis jums tik į naudą. 

Vargšelę Keitę kamavo liūdesys, ir jai anaiptol nesinorėjo 
linksmintis, tačiau ji prisiversdama nusišypsojo, kad nepasiro- 
dytų nedėkinga. 

— Su jumis važiuos mano gera pažįstama ponia Vilkinson,— 
tesė prekybininkas,— ir Ezra. Jis labai mėgsta muziką. 

Išgirdusi pastaruosius jo žodžius, Keitė nejučiom dar kartą 
šyptelėjo pamaniusi, kad per visus šiuos jų pažinties metus jau- 
nuolis nepaprastai uoliai slėpė šį savo pomėgį. 

Vis dėlto paskirtąją valandą ji buvo pasiruošusi, ir kai atėjo 
ponia Vilkinson, perdėtai manieringa ir ori senė, paprastai lydė- 
davusi Keitę tais retais atvejais, kai jai leisdavo išvažiuoti, visi 
trys išvyko į operą. Rodė „Faustą“, ir Keitę, kuri, galima sakyti, 
kone pirmąsyk lankėsi teatre, tiesiog sužavėjo puikios dekoraci- 
jos ir kostiumai. Ji sėdėjo kaip pakerėta, ant jos skruostų žaidė 
švelnus raudonis, akys švietė, ir ji atrodė nuostabiai graži. Bent 
jau taip manė Ezra Gerdlstonas, iš ložės gilumos stebėdamas 
nuotaikų kaitą jos gyvame veidelyje. „Ji verta vesti, net jeigu ir 
neturėtų kraičio“, — nutarė jis ir tą vakarą sukosi apie Keitę ypač 
uoliai. 

Nedidelis nuotykis, atsitikęs per pertrauką, be abejo, daugiau 
pasitenkinimo būtų suteikęs senajam prekybininkui, jei tasai būtų 

čia lankęsis. Keitė žvelgė iš trečio aukšto ložės į Žmonių jūrą 
apačioje. Staiga ji krūptelėjo, o veidas išbalo. 

— Ar tai ne ponas Dimsdeilas? — paklausė ji savo palydovo. 

— Kur? — pasiteiravo Ezra, ištiesdamas kaklą.— Taip, taip, 
tai jis... antroje parterio eilėje. 

— O jūs nežinote, kas toji mergina, su kuria jis šnekasi? — 
paklausė Keitė. 

— Nežinau,— atsakė Ezra.— Paskutiniu metu aš juos dažnai 
matau sykiu.— Tai buvo gryniausias melas, bet Ezra susiprato 
gavęs gerą progą apjuodinti varžovą ir pasiskubino ja pasinau- 
idoti.— Ji tikra gražuolė, — pridūrė greitai, žvelgdamas į savo 
pašnekovę. 

— O, nejaugi?..— pratarė Keitė ir skubiai užšnekino ponią 
Vilkinson. | 

Bet jos širdelę suspaudė skausmas, ir opera daugiau nebetei- 
kė jokio malonumo. O Ezra, kad ir kaip dievino muziką, ramiai 
sau prasnaudė ložės kamputyje visą paskutinį veiksmą. Nė vie- 
nas iš jų neėmė į širdį, kai Faustas pagaliau buvo nuneštas 
į pragarą, o Margarita ant dviejų medinių debesėlių pakilo į dan- 
gų. Namuose Ezra papasakojo tėvui, ką jie matę parteryje, ir 
senis iš pasitenkinimo ėmė trinti rankas. 

— Kaip pasisekė! — sušuko jis džiaugsmingai.— Pasinaudo- 
dami šita skaudžia vieta, mes galime daug ką pasiekti. O kas 
toji mergina, tu nežinai? ; 

— Atrodo, kažkokia vargana giminaitė, kurią jis retkarčiais 
prablaško. 

— Mes sužinosime jos vardą ir visas smulkmenas! Puiku! 
Puiku! — sušuko Džonas Gerdlstonas, ir abu patraukė kiekvienas 
į savo miegamąjį patenkinti, kad likimas suteikė jiems tokį kozirį. 

Tas sunkias savaites, kolei Tomas Dimsdeilas, ištikimas savo 
pažadui, kuo uoliausiai vengė Eklstono skvero ir visko, kas ga- 
lėtų priminti jį Keitei, Ezra toliau dėjo visas pastangas, kad tik 
įgytų „jos pasitikėjimą. Vienintelė vargšo Tomo paguoda buvo jo 
paskutinis aistringas laiškas, parašytas Blehvolo užeigoje,— jis 
tvirtai tikėjo, kad šis laiškas paaiškino Keitei jo nesilankymo 
priežastį, taigi ji neturėtų nei nerimauti dėl tokio jo elgesio, nei 
stebėtis juo. Būtų jis žinojęs, koks likimas ištiko tą laišką, vargu 
ar taip uoliai būtų darbavęsis. kontoroje ir taip kantriai laukęs, 
kada gi ponas Gerdlstonas pagaliau pripažins jų sužadėtuves. 

Slinko dienos, o žinios iš Tomo nebuvo jokios, ir Keitės vei- 
delis vis labiau blyško, o jos širdis pritvinko širdgėlos ir liū- 
desio. Dabar ji aiškiai žinojo, kad Tomas sveikas, — juk savo aki- 
mis matė jį operoje. Tai kuo gi paaiškinti tokį jo elgesį? Negi 
jis pranešė ponui Gerdlstonui apie jų sužadėtuves, o jos globėjas 
kažkaip sugebėjo įtikinti jas nutraukti apeliuodamas, pavyzdžiui, 
į jo savanaudiškumą, kuris pasirodė esąs stipresnis už meilę. 
Bet ji per daug gerai pažinojo Tomą, kad rimtai tuo patikėtų. 
Be to, Gerdlstonas, patyręs apie jų sužadėtuves, be abejo, būtų 
jai priekaištavęs. O senasis prekybininkas paskutiniu metu elgėsi 
su ja kur kas švelniau nei anksčiau. O jeigu Tomas, susipažinęs 
su mergina, kurią matė operoje, neatsilaikė jos kerams? Kai 
Keitė prisimindavo doras pilkas akis, žvelgusias į ją per pasku- 
tinį jų pasimatymą sode, ji negalėjo patikėti jį galint būti tokį 
nepastovų. Ir vis dėlto Tomo elgesį reikėjo kaip nors paaiškinti. 
Kuo daugiau Keitė galvojo apie šią mįslę, tuo nesuprantamesnė 
ji jai atrodė. Ir jos perbalęs veidelis tapo dar blyškesnis, o gėla, 
graužusi širdį, — dar aštresnė. 

Netrukus jos abejonės ir baimė įgavo kiek konkretesnę išraiš- 
ką nei paprastos spėlionės. Gerdlstonai dabar vis dažniau užsi- 
mindavo apie savo kompanioną, ir visąlaik vienodai: tėvas apie 
ką nors prasitaria, o sūnus iš to šaiposi. 

— Dabar iš jo nėra ko tikėtis ankstesnio stropumo,— krim- 
tosi prekybininkas.— Kai žmogus įsimyli, buhalterinės knygos ne 
per daug jį domina. 

— Na, betgi ji tokia meilutė mergaitė, — atsakė Ezra į tėvo 
pastabą.— Aš taip ir maniau, kad reikalas rimtas. Mes juk ma- 
tėme juos sykiu operoje. Teisybė, Keite? 

Taip jie plepėjosi, ir kiekvienas jų Žodis žeidė vargšelę kaip 
peilio smūgis. Ji stengėsi nustėpti savo jausmus, pyktis ir išdi- 
dumas padėjo pakelti širdgėlą, nes ji suprato, kad su ja elgia- 
masi nepelnytai skaudžiai. Kartą, užtikusi vyresnįjį Gerdlstoną 
vieną, ji nutarė pasikalbėti su juo. 

— Ar teisybė, — paklausė ji, trūkdama kvapo,— kad ponas 
Dimsdeilas susižadėjęs? | 

— Lyg ir taip, mano mieloji, — atsakė globėjas.— Bent jau 
taip visi sako. Kai mergina ir vaikinas taip gyvai susirašinėja, 
tai tikrai taip manoma. 

— Ak, tai jie susirašinėja? 

— Dar ir kaip! Ji siunčia jam laiškus į kontorą. Nepasaky- 
čiau, kad man šitai patiktų. Galima pamanyti, jog jie apgaudi- 
nėja jo tėvus. 

Visa tai buvo grynų gryniausias prasimanymas, bet Gerdlsto- 
nas nuėjo pernelyg toli, kad paisytų šitokių niekų. 

— O kas ji tokia? — paklausė Keitė. Veidas jos buvo ramus, 
bet lūpos virpėjo. 

— Kažin kokia tolima giminaitė. Vardu ji panelė Osari, jei 
neklystu. Reikia pasakyti, kad dėl šito aš per daug nesigailiu, 
nes dabar jis, ko gero, surimtės. Prisipažinsiu, Keite, vienu metu 
baiminausi, kad jis jumis susidomėjęs. Aš žinau, kad jis gali 
patikti, ir tai man kėlė nerimą. 

— Galite būti ramus, — su kartėliu ištarė Keitė.— Man regis, 
aš žinau tikrąją pono Dimsdeilo vertę. 

Ištarusi šiuos narsius žodžius, ji išdidžia eisena, aukštai pa- 
kelta galva nuėjo į savo kambarį, o ten taip puolė į ašaras, it 
jai širdis būtų plyšusi. 

Džonas Gerdlstonas papasakojo sūnui apie šį pokalbį tą patį 
vakarą, jiems grįžtant iš kontoros namo. 

— Mums reiktų pasiskubinti,— tarė jis, — kad kartais tas kvai- 
lelis, netekęs kantrybės, nesužlugdytų visų mūsų planų. 

— Tai ne taip jau lengva,— niūriai atsakė Ezra.— Aš šį tą 
nuveikiau, bet to maža. Reikalas pasirodė rimtesnis nei tikė-. 
jausi. 

— Na, taip, apie tavo ryšius su moterimis visada buvau pras- 
tos nuomonės, — su tam tikru kandumu pažymėjo prekybininkas.— 
Kiek sykių tu man skaudinai širdį savo palaidumu. Ir aš vyliausi, 
kad bent dabar šita tavo patirtis pravers. 

— Yra moterų ir yra moterų,— atsakė sūnus.— Su tokia mer- 
gina reikia terliotis kaip su baikščiu arkliu. 

— Pakanka vienąsyk įkinkyti, ir tu puikiausiai galėsi jį val- 
dyti. 

— Kurgi ne,— atsakė Ezra nusikvatodamas. — Bet kolei kas 
jos rankose visi koziriai. Ji vis dar galvoja apie tą šalaputrį. 

— „Na, šįryt ji kalbėjo apie jį be jokio švelnumo. 

— Gali būti, bet vis tiek ji galvoja tik apie jį. Jei taip man 
pasisektų įtikinti, kad jis iš tikrųjų ją. metė, galėčiau ją šitaip 

palenkti. Ji sutiktų tekėti už manęs jei ne iš meilės, tai bent iš 
pykčio. 

— Kaip tik taip! Kaip tik taip! Na, palauk. Aš manau, galima 
kai ką padaryti, jei tik patikėsi viską man. 

Senis galvojo apie šią užduotį visą dieną, nes, bėgant savai- 
tei po savaitės, būtinybė prasimanyti pinigų tapo vis grėsmin- 
gesnė, o prasimanyti galėjo tik tada, jei Ezrai pavyktų prisimei- 
linti prie Keitės. Tad nenuostabu, kad bendrovės galva kuo rū- 
pestingiausiai apsvarstė kad ir menkiausią smulkmeną, kuri ga- 
lėtų svarstyklių lėkštę nusverti į kurią nors pusę. Netgi naftos ir 
dramblio kaulo kainų svyravimai dabar jį domino kur kas mažiau. 

Kitą dieną, jiems sėdus pietų, liokajus padavė Gerdlstonui 
pluoštą laiškų. 

— Atsiuntė iš kontoros, sere,— paaiškino jis.— Klerkas sako, 
kad pono Gilrėjaus nebuvo, o jis pats nesiryžęs jų atplėšti. 

— Šitai į jį panašu,— piktai sumurmėjo Gerdlstonas, pastum- 
damas į šalį sriubos lėkštę.— Negaliu pakęsti, kai reikia dirbti 
netinkamu metu.— Taip sakydamas jis atplėšė vieną voką po 
kito.— Na, kas čia? Grąžinama tara, remiantis važtaraščiu... Na, 
ką gi, puiku. Radero ir Sakso pranešimas... Sitai galima atsakyti 
rytoj. Raštelis dėl muitinės rinkliavos Siera Leonėje. Ehė! O kas 
čia? „Mano brangusis Tomai...“ Iš kurgi čia? ,„Amžinai tavo. 
Merė Osari.“ Betgi tai jaunojo Dimsdeilo panelės meilės laiškas, 
patekęs į mano paštą. Cha cha! Na, ką gi, teks atsiprašyti, kad 
atplėšiau. Bet jeigu jau jis susirašinėja per kontorą, turėtų su- 
prasti, kad tokių atsitiktinumų gali pasitaikyti. O aš maniau, 
kad tai vis dalykiniai laiškai, ir net nepažiūrėjau, kas užrašyta 
ant voko. š 

Keitės veidas šio monologo metu pasidarė baltas. Per pietus 
vargšelė beveik nieko nevalgė ir, vos atradusi pirmą progą, nu- 
siskubino į savo kambarį. | 

— Puikiai atlikta, tėti, — pritariamai tarė Ezra, Keitei išė- 
jus.— Šitai ją smarkiai užgavo. Abejonių nekyla jokių. 

— Man regis, tai užgavo jos didybę. Didybė — didelė nuo- 
dėmė. Dėl šito mus perspėja Šventasis Raštas. O dabar išdidu- 
mas jai neleis galvoti apie tą jaunuolį. 

— Kas parašė tą laišką? 

— Aš. Man regis, šiuo atveju galima griebtis įvairiausių gud: 
rybių. Kadangi pavojus gresia svarbiems mūsų interesams, turi- 
me imtis griežčiausių priemonių. Aš visiškai pritariu seniesiems 
bažnytininkams, pasak kurių, tikslas kartais pateisina priemones. 

— Puiku, tėve, puiku! — sušuko Ezra, kramtydamas dantų 
krapštuką.— Žaviuosi tavo samprotavimais. Tai labai kelia ūpą! 

— Aš elgiuosi taip, kaip man nurodoma iš aukščiau,— iškil- 
mingai atsakė Džonas Gerdlstonas, ir Ezra, atsilošęs kėdėje, gar- 
siai nusikvatojo. 

Kitą rytą komersantas nutarė pasišnekėti su Tomu; jis buvo 
pastebėjęs jaunuolį netenkant kantrybės ir baiminosi, jog nesu- 
valdomas jausmų protrūkis gali paskatinti jį sulaužyti duotą Žodį, 
tuomet visi planai nueitų perniek. 

— Prašom prisėsti. Noriu su jumis pasikalbėti, — maloniai 
tarė komersantas, kai jaunasis kompanionas užėjo išklausyti nu- 
rodymų tai dienai. 

Tomas atsisėdo, o jo širdy suspurdėjo vilties kibirkštėlė. 

— Pone Dimsdeilai, būčiau neteisingas jūsų atžvilgiu,— mei- 
liai tęsė Gerdlstonas,— jei nepasakyčiau, kaip didžiai vertinu jūsų 
elgesį. Jūs skrupulingai laikėtės duoto žodžio dėl panelės Har- 
ston. 

— Savaime aišku, aš laikiausi pažado,— trumpai drūtai atsa- 
kė Tomas.— Tačiau aš tikiuosi, kad jūs artimiausiu metu atsi-, 
sakysite to draudimo. Man toks išbandymas pernelyg sunkus. 

— Aš esu priverstas to reikalauti, nes tai yra, kaip suprantu, 
mano pareiga. Kiekvienas Žmogus turi savo pažiūras, o tos, kurių 
aš visą gyvenimą laikausi, kitiems gali atrodyti labai griežtos. 
Man regis, gerbdamas mirusio savo draugo atminimą, turiu ap- 
saugoti jo dukrą, kurią jis patikėjo mano globai, nuo nepataiso- 
mos klaidos. Kaip jau esu jums sakęs, galiu pakeisti savo spren- 
dimą, jeigu jūs ateityje įrodysite esąs vertas Keitės. Nors jūsų 
elgesys nuo to laiko, kai pradėjote dirbti mūsų firmoje, buvo ne- 
priekaištingas, tačiau Edinburge, kaip girdėjau, jūs kartais pašė- 
liodavote. 

— Aš nesu padaręs nieko tokio, dėl ko turėčiau apgailestau- 
ti! — sušuko Tomas. 

— Be abejo! — atsakė Gerdlstonas su pašaipa.— Bet galbūt 
dėl kai kurių jūsų poelgių būtų turėjęs raudonuoti jūsų tėvas? 

— Netiesa! — įsikarščiavo Tomas.— Aš nebuvau nei tylenis, 
nei šventeiva, giedantis psalmes, bet apie visus savo veiksmus 
galėčiau be jokios gėdos papasakoti tėvui! 

— Nedrįskite taip nepagarbiai šnekėti apie psalmes! Labai 
pagirtinas dalykas jas giedoti. Ir jeigu kartais būtumėte taip 
daręs, tai jums būtų tik į naudą. Beje, nenukrypkime nuo temos. 
Aš noriu, kad jūs įsikaltumėte į galvą vieną dalyką: nuo jūsų 
paties elgesio priklauso, ar aš duosiu sutikimą tuoktis. Ir aš rei- 
kalauju, kad šiuo metu jūs netrikdytumėte mano globotinės dva- 
sios ramybės. 

— Aš jau pažadėjau. Nors tai padaryti nelengva, bet aš lai- 
kysiuos duoto žodžio. Kad ir kaip ten būtų, mane guodžia mintis, 
jog mudu su Keite būsime ištikimi vienas kitam, nors ir dvide- 
šimt metų nesimatytume. 

— Taip, be abejo, labai malonu girdėti, — tarė paniuręs ko- 
mersantas. 

— Vis dėlto tai tikra kančia! Jei man būtų leista parašyti jai 
bent porą Žodelių... 

— Nė žodelio! — nutraukė jį Gerdlstonas.— Aš neišsiunčiau 
jos iš Londono tik todėl, kad pasitikiu jumis. Jei įtarčiau jus 
bandant padaryti ką nors panašaus, tučtuojau išvežčiau ją į už- 
sienį. 

— Aš nieko nedarysiu be jūsų leidimo,— tarė Tomas, imda- 
mas skrybėlę. Spausdamas durų rankeną, jis ūmai stabtelėjo.— 
Vis dėlto jei aš apsispręsiu, kad šitaip ilgiau negaliu elgtis, tai, 
iš anksto jus perspėjęs, sulaužysiu duotą Žodį. 

— Padarysite baisiausią kvailystę! 

— Na, ir kas, bet aš turiu tokią teisę, — atsakė Tomas ir išėjo 
sunkia širdimi dirbti dienos darbų. 

— Dabar visos kliūtys pašalintos! — iškilmingai pranešė sū- 
nui senasis komersantas.— Niekas negali sutrukdyti, o merginai 
kaip tik reikia paguodos. Taip gera ant širdies, kad viskas buvo 
daroma labai taktiškai. Turi nepamiršti, jog dabar viskas pri- 
klauso nuo tavo sėkmės. Pirmyn į pergalę! 

— Taip tai taip,— atsakė Ezra,— bet aš manau, kad turiu 
daug galimybių laimėti. 

„ lšgirdęs tokius optimizmo kupinus žodžius, senukas nusijuokė 
„ir pritariamai patapšnojo sūnui per petį. 

ANTRA DALIS 


I SKYRIUS 
DIRVOS PARENGIMAS 


Nors Džonas Gerdlstonas elgėsi gana stoiškai ir dažnai jį 
lydėdavo sėkmė, vis dėlto Londone, ko gero, nebuvo nelaiminges- 
nio, labiau dvasiškai iškankinto žmogaus už jį. Nuolatinės pa- 
stangos atitolinti gresiantį krachą pakirto geležinę jo sveikatą, 
nualino kūną ir sielą. Biržoje ėmė sklisti kalbos, kad pastaruoju 
metu Gerdlstonas nepaprastai sumenko, ir moralistai nepraleis- 
davo progos perspėti kitus, jog turtai — visiška tuštybė ir bejė- 
giškumas, jie negali išlyginti raukšlių sukritusiame garbingojo 
komersanto veide. 

— Ne taip jau blogai,— užsispyręs tikino save Gerdlstonas 
šimtus kartų per dieną.— Jie manęs neįveiks! Tegu daro ką nori, 
bet aš nepasiduosiu! 

Tik ta mintimi jis ir gyveno. Išlaikyti bendrovės reputaciją 
dabar buvo Gerdlstonui vienintelė gyvenimo prasmė, ir jis buvo 
dėl to pasirengęs viską paaukoti. 

Gudriai sugalvota deimantų operacija baigėsi visiškai nesėk- 
mingai dėl paprasčiausio atsitiktinumo, kurio buvo neįmanoma 
nei numatyti, nei išvengti. Dėl to plano Gerdlstonas, kaip matė- | 
me, buvo priverstas skolintis pinigų, ir dabar atėjo laikas juos 
grąžinti. Siaip taip jis įstengė su tuo susidoroti pardavęs Ezros 
atsivežtus brangakmenius ir prie gautos sumos pridėjęs pasta- 
rųjų mėnesių pelną. Tačiau taip ir nepavyko likviduoti deficito, 
ir senasis komersantas gerai žinojo, jog, kad ir kaip jis atidė- 
liotų galutinio atsiskaitymo terminą, vis tiek ateis diena — beje, 
visai netrukus, — kai teks arba sumokėti skolas, arba viešai pri- 
pažinti firmos bankrotą. Jei Ezros meilinimasis Keitei duotų gerų 
rezultatų ir jiems į rankas patektų keturiasdešimt tūkstančių sva- 
rų, priklausančių globotinei, firma galėtų visiškai išsikapstyti iš 
tos slegiamos situacijos. O jeigu Keitė atmestų jo sūnaus siū- 
lymus? Kas tuomet būtų? Testamentas taip surašytas, kad kitų 
būdų pasisavinti globotinės pinigus nėra. Gerdlstonas ilgai suko 
galvą, kol jo veidą iškreipė grobuoniška išraiška. 

Nors ir keista, pastarosiomis dienomis Džonas Gerdlstonas 
labiau nei kada nors anksčiau buvo įsitikinęs, jog elgiasi kaip 

dera tikram teisuoliui. Kas rytą ir kas vakarą jis klaupdavosi 
ant kelių drauge su šeimynykščiais ir melsdavosi už tai, kad 
pašliję firmos reikalai susitvarkytų; jo negraužė sąžinė, jam 
nekilo jokių abejonių dėl savo ketinimų dorumo. Sekmadieniais 
žila komersanto galva pirmame suole, rodos, buvo tokia pat 
neatskiriama maldos namų dalis kaip ir pats suolas, tačiau tos 
galvos niekada nevargino abejonės, ar suderinamas tikėjimas ir 
konkretūs šio šventeivos poelgiai. Penkiasdešimt metų jis laikė 
save tikru šventuoliu, taigi dabar niekas nebūtų privertęs jo tuo 
suabejoti. Ezra klydo — jo tėvas nebuvo šaltakraujis veidmainis. 
Komersanto elgesį stimuliavo tvirta valia ir egoizmas, bet jis 
būtų labai nustebęs, jei kas nors būtų apkaltinęs jį apsimestiniu 
pamaldumu ar noru turėti naudos iš savo religingumo. Gerdlsto- 
nų firma reprezentavo jo religiją komercijos pasaulyje, o tai 
reiškė, kad, norint ją išsaugoti, geros visos priemonės. 

Gerdlstono sūnus viso to nesuprato ir laikė tėvą apsukriu 
veidmainiu, kuriam pamaldumas buvo patogi kaukė tikram veidui 
paslėpti. Pats Ezra iš tėvo paveldėjo tik nenumaldomą atkaklu- 
mą ir komercijos gabumus. Apskritai tai buvo žmogus be sąžinės, 
kuris baisiausiai įniršdavo, jei jo kelyje atsirasdavo kokių kliūčių. 
Dabar Ezra visa širdimi jautė, jog nuo jojo sugebėjimo vaidinti 
garbintojo vaidmenį priklauso bendrovės reikalai, be to, puikiai 
matė, kiek daug pelno ateity turės iš prekybos su Afrika, jei 
pavyks išvengti bankroto. Jis tvirtai nusprendė: jei reikalai klos- 
tysis sėkmingai, tėvas turės būti visiškai nušalintas nuo veiklos, 
o jis paims vadžias į savo rankas. Būdamas praktiškas žmogus, 
Ezra sugalvojo šimtus būdų, kaip padidinti pelną. Tačiau pir- 
miausia reikėjo prisikasti prie keturiasdešimties tūkstančių sva- 
rų; nūnai tam jis ir dėjo visas pastangas. Jei du tokie žmonės 
sutaria siekdami bendro tikslo, tai sėkmė beveik garantuota. 

Klaidinga būtų manyti, jog Ezra bent kiek domėjosi Keite. 
Jis pastebėjo merginą esant dvasingą ir romią, tačiau šios savy- 
bės jo netraukė. Svelni, santūri Keitė žmogui, pratusiam prie 
visai kitokių moterų draugijos, atrodė nuobodi. 

— Jai trūksta ugnies ir patrauklumo,— skundėsi Ezra tėvui— 
Visiškai nepanaši į Poli Lukas iš „Paviljono“ ar į Mini Voker. 

— Na, ir ačiū Dievui] — sušuko komersantas.— Šitoks palai- 
dumas visados kelia pasišlykštėjimą, ypač savuose namuose. 

— Betgi ši moterų savybė padeda rėžti apie jas sparną,— 
atsakė Ezra.— Jei mergina nesispyrioja, būna mažiau problemų! 

— Ar galėtum parašyti eilėraštį? 

— Ko ne, tai ne,— su pašaipa atsiliepė Ezra. 

— Labai gaila! Jei aš neklystu, moterys tai nepaprastai ver- 
tina. Gal kas nors galėtų už tave parašyti eilėraščių, o tu juos 
perskaitytum kaip savo. Arba išmok porą trejetą atmintinai. 

— Ko gero, pamėginsiu. Tuo tarpu eisiu pirkti antkaklio bjau- 
riam jos šunėkui. Vakar visąlaik, kol aš šnekėjausi su Keite, ji 
terliojosi su tuo padaru ir, man regis, negirdėjo nė pusės to, 
ką jai sakiau. Man taip knietėjo stverti tą šunpalaikį už pakar- 
pos ir išmesti pro langą. 

— Mano berniuk, suimk save į rankas! — sušuko komersan- 
tas.— Vienas neapgalvotas žingsnis, ir viskas nueis šuniui ant 
uodegos! 

— Nesibaiminkit! — atsakė Ezra, kupinas pasitikėjimo, ir išėjo 
į krautuvę antkaklio. Dar jis nusipirko šmaikštį ir paslėpė stal- 
čiuje; teguli ligi patogaus momento. 

Keitė ne neįtarė, kokios Ezros viltys bei ketinimai. Ji buvo 
pažįstama su juo tiek daug metų ir taip pripratusi prie jo šiurkš- 
tumo, kad negalėjo įsivaizduoti to žmogaus kaip pretendento 
į josios jaunikius. Keitės nuomone, jis pasikeitė dėl to, kad pa- 
važinėjo po pasaulį; dažnai ji stebėjosi, kaip stipriai Ezrą pa- 
veikė trumputė kelionė į Keipo koloniją. Namas, kuriame Keitei 
teko gyventi, buvo toks slogus, kad ji su malonumu sutikdavo 
bendrauti su žmogumi, kuris, rodos, jautė jai simpatiją. Stai 
kodėl meilia šypsena ir reikšmingais žvilgsniais ji atsidėkodavo 
už tai, ką laikė nesavanaudišku dėmesiu. 

Tačiau netrukus Ezra ėmė taip atkakliai meilintis, kad Keitė 
turėjo viską suprasti. Jis ne tik liovėsi paisęs savo pareigų, kad 
galėtų nuo ryto ligi vakaro sekioti paskui merginą, bet ir be 
perstojo atakavo ją negrabiais komplimentais bei kitokiais pa- 
našiais būdais stengėsi atskleisti savo jausmus. Keitė labai nu- 
stebo suvokusi, kur šuo paklastas, ir jos požiūris į Ezrą iškart 
pasikeitė — dabar ji elgėsi šaltai ir kiek įmanydama jo vengė. 
Ezra dėl to nė trupučio nesuglumo, jis buvo dar švelnesnis ir 
atkaklesnis, o kartą jau taikėsi pabučiuoti Keitei ranką, bet ši 
spėjo ją patraukti. Po to įvykio mergina sėdėdavo užsirakinusi 
kambaryje ir išeidavo tik tuomet, kai Ezros nebūdavo namie. Ji 
nusprendė neslėpti savo požiūrio į tai, kas įvyko. 

Džonas Gerdlstonas stebėjo tuos manevrus nepaprastai susi- 
domėjęs. Keitei užsidarius savo kambaryje, jis nutarė, kad atėjo 
laikas jam įsikišti. 

— Jums derėtų dažniau išeiti ir pakvėpuoti tyru oru,— kartą 
pasakė jis, kai jiedu liko vieni po pusryčių, — kitaip jūsų skruos- 
telių rausvumas visai nublanks. 

— Tegu sau blanksta, man vis vien, — abejingai atsakė Keitė. 

— Betgi kitiems toli gražu ne vis vien! — tarė komersantas.— 
Man regis, Ezra šito nepakęs. 

Taip nelauktai pakrypus pokalbiui, Keitė išraudo. 

— Išties nesuprantu, kodėl tai turėtų jaudinti jūsų sūnų,— 
pasakė ji. 

— Jaudinti! Nejau esate visai akla ir nematote, kad jis įsi- 
mylėjęs jus? Pastarosiomis dienomis jis toks išbalęs ir gali su- 
sirgti, nes nemato jūsų ir būgštauja, ar nebus jūsų kuo įžeidęs. 

— Dėl Dievo, įkalbėkite jį pasirinkti kitą garbinimo objek- 
tą! — sušuko Keitė.— Kitaip gali būti keblu ir jam, ir man. Juk 
iš to nieko gero nebus! 

— Kodėl gi? Kodėl jūs... 

— Ak, nereikia apie tai kalbėti! — susijaudinusi nutraukė jį 
Keitė.— Netgi mintis apie tai kelia man siaubą. Aš nebegaliu 
jūsų klausyti! 

— Bet kodėl gi, brangute, kodėl? Jūs esate pernelyg jaus- 
minga. Ezra turi trūkumų, bet kas jų neturi? Jaunystėje jis buvo 
truputį vėjavaikis, tačiau jau seniai surimtėjo ir, neabejoju, taps 
puikiu komersantu. Patikėkite, nors Ezra dar jaunas, bet biržoje 
retas taip vertinamas kaip jis. Jis puikiai susidorojo su firmos 
reikalais nuvykęs į Afriką. Jau dabar jis turtingas, bet bus dar 
turtingesnis. Mano galva, jūs neturite pagrindo jausti jam anti- 
patiją. Sutikite, kad ir išvaizda jo nepriekaištinga; sunku būtų 
rasti Londone kitą tokį gražuolį. 

— Prašau jūsų nekalbėti daugiau apie tai, pamirškite visa 
tai! — atsakė Keitė.— Aš esu tvirtai nusprendusi niekados nete- 
kėti, tuo -labiau už jo. 

— Jūs dar apsigalvosite,— tarė globėjas ir pasilenkęs švel- 
niai paglostė kaštoninius Keitės plaukus.— Nuo tada, kai vargšas 
jūsų tėvas patikėjo jus mano globai, aš kiek įmanydamas jumis 

mas apie jūsų ateitį, jūsų laimę! Juk aš negalėčiau patarti jums 

ką blogo ar paskatinti žengti tokį žingsnį, kuris padarytų jus 
nelaimingą. Negi aš kada nors elgiausi su jumis blogai? 

— Jūs tikrai visados buvote teisingas,— vos tramdydama aša- 
ras, sutiko Keitė. 

— O jūs, kaip jūs ketinate man atsilyginti? Jūs norite už- 
gauti širdį mano sūnui, vadinasi, ir man. Jis yra vienintelis mano 
vaikas. Žinokite, jei jam kas nors atsitiks, tai ši Žžila galva iš 
skausmo netrukus atguls amžino poilsio. Jūsų valioj nuvaryti 
mane į kapus, betgi jūsų valioj ir suteikti man senatvėje laimės 
bei vilties, kad mano sūnus ras savęs vertą gyvenimo draugę ir 
karščiausias jo troškimas išsipildys. 

— Bet aš negaliu! Negaliu! Daugiau nekalbėkit apie tai! 

— Gerai viską apgalvokite,— tarė senis.— Visapusiškai tai 
apsvarstykite ir nepamirškite, jog nedera žaisti doro Žmogaus 
meile! Man, aišku, labai rūpi, ką jūs nuspręsite, nes nuo to pri- 
klauso ne tik sūnaus, bet ir mano laimė. 

Džonas Gerdlstonas buvo patenkintas tuo pokalbiu. Jam pasi- 
rodė, kad paskutinį kartą mergina atsisakė ne taip ryžtingai kaip 
anksčiau, vadinasi, jo kalba padarė jai įspūdį ir gali palaužti jos 
užsispyrimą, kai mąstys apie tai laisvalaikiu. 

— Duok jai šiek tiek laiko, — patarė jis sūnui. — Manau, Keitė 
sutiks, tačiau su ja reikia elgtis atsargiai. 

— Jei aš galėčiau gauti tuos pinigus be jos, būčiau laimin- 
gesnis! — sušuko Ezra keiksnodamas. 

— Ir ji būtų laimingesnė,— rūsčiai pridūrė Džonas Gerdl: 
stonas. 


II SKYRIUS 


PONIA SKELI Iš 
MADAM MORISON PENSIONO 


Kartą majoras Tobijas Klaterbakas sėdėjo prie savo kambario 
lango, rūkydamas papirosą ir siurbčiodamas vyną. Taip jis pa- 
prastai leisdavo laiką, kai reikalai klostydavosi daugmaž paken- 
čiamai. Šitaip mėgaudamasis, jis netyčia žvilgtelėjo į gatvę ir 
pastebėjo tamsių plaukų sruogą bei dar tamsesnę akį, žvelgiančią 
iš už priešais stovinčio namo lango portjeros. Tasai šešėlis šau- 
nųjį majorą neapsakomai sudomino, ir jis pakilo norėdamas ge- 

riau įžiūrėti; deja, nespėjus nutaikyti monoklio, šešėlis dingo. 
Dar ilgai majoras susikaupęs spoksojo į tą tašką, per tą laiką 
surūkė ne mažiau kaip pustuzinį papirosų, ką jau kalbėti apie 
butelį vyno, kurį jis ištuštino, tačiau, išskyrus kažkokius silue- 
tus, besisukiojančius bei skrajojančius tamsaus kambario gilumo- 
je, daugiau nieko aiškaus nepamatė. 

Kitą dieną tuo pačiu laiku mūsų kariūnas įsitaisė savo stebė- 
jimo poste, ir dabar jam pasisekė išvysti porą akių, itin klastingų 
ir pavojingų, be to, mielą apvalainą veidelį, kurio jokiu būdu 
negalėtum pavadinti nepatraukliu. Visų šių žavių savybių savi- 
ninkė iškišo galvą pro langą, ryžtingai žvilgtelėjo dešinėn, pas- 
kui lygiai taip pat ryžtingai — kairėn, tada nutarė pažvelgti tie- 
siai priešais save ir apstulbo pamačius gana garbaus amžiaus 
solidų raudonskruostį džentelmeną, su pasigėrėjimu stebintį ją. 
Tai įvarė moteriai tiek baimės, kad ji tučtuojau pasislėpė už 
užuolaidos, o majoras nusigando, jog daugiau niekados jos ne- 
išvys. Laimė, dama buvo tikriausiai ne tokia baili, nes po penkių 
minučių vėl pasirodė lange, ir vėl jos žvilgsnis nukrypo į besi- 
šypsantį elegantišką majorą, tuo metu pasistengusį atrodyti kuo 
išvaizdžiau, nors buvo įsisupęs į šviesiai violetinį chalatą. Dabar 
ji patyrinėjo vyrą kiek ilgėliau, ir jos veide tarsi šmėstelėjo 
šypsnys. Tuomet majoras nusišypsojo ir nusilenkė, dama padarė 
tą patį, ir jis išvydo baltučius, gražučius jos dantukus. Neįma- 
noma nuspėti, kokį žingsnį būtų išdrįsęs žengti narsusis mūsų 
kariūnas, nes dama pati išsprendė problemą — ji dingo, šį kartą 
galutinai. Vis dėlto majoras jautėsi neapsakomai patenkintas, tad, 
apsivilkęs ilgaskvernį švarką, prisisegęs nepriekaištingai baltą 
apykaklę — taigi pasirengęs vykti į klubą, jis visą laiką tylomis 
juokėsi. Kadaise jis buvo šaunus kavalierius ir per gana audrin- 
gą, įvairialypį savo gyvenimą grumtynėse su Venera pasižymė- 
davo ne prasčiau nei kautynėse su Marsu. | 

Visą dieną majorą persekiojo prisiminimai apie tą menkutį 
epizodą. Jo vaizduotė taip įsišėlo, kad jis kortuodamas padarė 
apmaudžią klaidą ir šitaip pražudė save bei savo partnerį. Pirmą 
kartą klubo istorijoje majoras pralošė dėl savo neatidumo. Grįž- 
damas namo, jis viską išpasakojo fon Baumseriui. 

— Nežinia, kas ji tokia, tačiau velniškai žavi moteris, — šitaip 
baigė jis savo pasakojimą prieš guldamas miegoti.— Po velnių, 
seniai nebuvau matęs tokios puikios moters. 

— Ji yra velionė,— tarė vokietis. 

— Kas... ji? 

— Velionė — velionio inžinieriaus Žmona. 

— Jūs norite pasakyti — našlė? Ką dar apie ją žinote? Kuo ji 
vardu ir iš kur čionai atvyko? 

— Esu girdėjęs — tarnaitė plepėjo,— kad kažkokia vel... kaž- 
kokia našlė gyvena ten, priešais, ir maitinasi madam Morison 
pensione ir kad tasai langas — tai josios zimmer... na, kaip ten... 
kambario. Na, o jos vardo nesu girdėjęs, o gal tiesiog pamiršau. 

— Velniai griebtų! — tarė majoras.— Jos žvilgsnis perveria 
kiaurai, o iigūra — Junonos. 

— Jai ne mažiau kaip vierzig... tai yra keturiasdešimt, — pri- 
dūrė fon Baumseris. 

— Na, ir kas, drauguži! Keturiasdešimtmetė moteris pačiame 
žydėjime. Būtumėt ją matęs stovinčią prie lango, kaipmat būtumėt 
patekęs jai į nelaisvę. Štai šitaip ji stovi, paskui šitaip pakelia 
akis ir štai taip Žaibiškai jas nuleidžia.— Šaunusis majoras sten- 
gėsi karingam savo veidui suteikti tokią išraišką, kuri, jo supra- 
timu, turėjo reikšti ir nekaltumą, ir viliojamą patrauklumą.— 
Paskui ji žvilgteli į kitą gatvės pusę, pamato mane, ir jos blaks- 
tienos nusileidžia kaip žibinto dangtelis. Tada ji visa išrausta 
ir vogčiom dar sykį meta akį į mane pro užuolaidos kraštą. Ji 
dusyk pažvelgė į mano pusę, aš tai aiškiai mačiau, velniai rautų! 

— Tai labai gerai, — padrąsinamai tarė vokietis. 

— Ak, bičiuli, žinoma, prieš dvidešimt metų, kai mano krūti- 
nės apimtis buvo keturiasdešimt colių, o liemens — trisdešimt 
trys, verta buvo dukart žvilgtelėti į mane. Deja, senatvė jau ne 
už kalnų, o su ja — vienatvė, ir tada pradedi suprasti, koks buvai 
kvailys, kad taip mažai naudojais gyvenime pasitaikiusiom pro- 
gom. 

— Mein Gott! — sušuko fon Baumseris.— Tai gal norit pasa- 
kyti, jog tuoksitės, jei turėsit tokią galimybę? 

— Nežinau,— susimąstęs ištarė majoras. 

— Moterimis negalima tikėti, — liūdnai pareiškė vokietis.— 
Ten, faterlende, pažinojau vieną merginą — viešbučio šeimininko 
dukrą. Taigi mudu davėm vienas kitam žodį, jog susituoksim. 
Karlas Hagelšteinas turėjo būti mūsų tasai... na, kaip jūs vadi- 
nat, pajaunys. Tasai Karlas buvo labai gražus vyras, ir aš dažnai 
per jį perduodavau savo merginai įvairių smulkių dovanėlių, jei 
dėl kokių nors priežasčių pats negalėdavau įteikti. Karlas buvo 
gerokai patrauklesnis už mane, nes mano plaukai rusvi; žodžiu, 

netrukus jis krito jai į akį, o ji — jam. Taigi dieną prieš vestu- 
ves ji sėda į laivas ir plaukia Reinu į Frankfurtą, o jis ten pat 
važiuoja traukinys, ten jiedu susitinka ir susituokia vienas su kitu. 

— Na, o ką jūs darote? — susidomėjęs pasiteiravo majoras. 

— Ech, tai ir yra pati bjauriausia dalyka, nes aš nuvažiavau 
paskui juos, pasiėmęs draugą, o kai mes juos pavijome, aš nuėjau 
ne pas savo merginą, o į viešbutį pas Karlą ir pasakiau jam, kad 
jis turi su manimi kautis. Ir tai buvo mano klaidas. Man derėjo 
pirma jį įžeisti, tuomet jis kviesti mane dvikovon, ir aš rinktis 
ginklą. O rinkosi tai jis ir pasirinko špagas, nes aš špagos, ne- 
buvau rankoj laikęs, ir jis tai žinojo, o pats buvo geriausias 
iechtuotojas visame pasaulyje. Na, rytą mudu susitikom, ir ne- 
spėjau aš, taip sakant... mirktelėti, o jis pradūrė man kairįjį plau- 
tų. Aš esu jums rodęs randą. Du mėnesius, o gal ir ilgiau gulė- 
jau patale; dar ir dabar kartais duria šoną, kai šalta.— Baumseris 
patylėjo.— Jie tai vadina satisiakcija,— pridūrė jis, užsisvajojęs 
pešiodamas ilgą rusvą savo barzdą.— Bet aš štai ką pasakysiu: 
šitokios dissatistakcijos aš dar niekad gyvenime nebuvau pa- 
tyręs. 

— Nieko keisto, kad po tokio įvykio jūs bijote moterų, — nusi- 
juokė majoras.— Vis dėlto pasaulyje yra galybė gerų moterų, tik 
reikia turėti laimės vieną iš jų sutikti. Ar pažįstate tokį Tomą 
Dimsdeilą? Tiesa, jūs jo nepažįstate, o aš kartą sutikau jį klube. 
Jis sukasi apie globotinę to paties senio Gerdlstono, apie kurį 
esam kalbėję. Sykį esu matęs tą jaunuolių porelę. Jiedu burka- 
vo — buvo laimingi it balandėliai. Verta pamatyti josios veidelį, 
kad suprastum: toji mergina — tikras auksas. Dedu galvą, jog 
dama iš namo priešais irgi tokia. 

— Ta dama gerokai įsiėdė jums į smegenis,— pasišaipė vo- 
kietis.— Aišku kaip dieną, šiąnakt ją susapnuosit. Antai, kai gy- 
venau Vokietijoje, viena dama...— šitaip du senberniai ligi ryto 
plepėjo apie savo nuotykius ir vaišino viens kitą prisiminimais, 
dalį kurių verta, ko gero, praleisti ir užmiršti. Nuėjęs į savo. 
kambarį, majoras užsnūdo, prieš tai spėjęs pagalvoti apie damą 
prie lango ir apie tai, kaip jis galėtų ką nors apie ją sužinoti. 

Problema pasirodė esanti daug paprastesnė, nei jis buvo ma- 
nęs. Kitą rytą, pakamantinėjęs tą pačią Baumserio minėtą jauną 
tarnaitę, majoras sužinojo viską, ko norėjo. Kaip tvirtino inior- 
muotas asmuo, toji dama buvo kažkokia ponia Skeli, našlė miru- 

sio inžinieriaus, neseniai apsistojusi madam Morison pensione — 
įstaigoje, konkuruojančioje su tuo pensionu, kuriame gyveno ma- 
joras ir fon Baumseris. 

Šitiek sužinojęs, majoras kurį laiką mąstė, kūrė veiksmų pla- 
ną. Jis nesitikėjo būti pristatytas Žžavingajai kaimynei; beliko 
imtis kokios pašėlusios gudrybės. Patarlė „„Drąsiam ir jūra ligi 
kelių“ buvo šio narsaus kario devizas. Jis pakilo nuo kėdės, nusi- 
metė savo šviesiai violetinį chalatą ir apsivilko geriausiais rū- 
bais. Pirmąsyk jis taip rūpinosi savo išvaizda. Tvarkingai nus- 
kustas veidas švytėjo, reti plaukai kuo puikiausiai dengė plikę, 
apykaklė sniego baltumo, durtinys ligi koktumo nepriekaištin- 
gas — žodžiu, jis visas atrodė nepaprastai šauniai. ,Dievaži!“ — 
pamanė jis, žvelgdamas į veidrodį. — Kad turėčiau bent kiek dau- 
giau plaukų ant galvos, atrodyčiau toks jaunas kaip Baumseris! 
Kad jie kur prasmegtų, tie visi kiveriai ir šalmai, nuo jų man 
visi šeriai nusitrynė.“ 

Kai tualetas buvo baigtas šviesiomis pirštinaitėmis ir juodme- 
džio lazdele su sidabro bumbulu, mūsų veteranas, iš išvaizdos 
labai narsus, tačiau gerokai sutrikęs, išsirengė į žygį. Betgi ne- 
rastume tokio šaltakraujo vyro, kuris nebūgštautų žengdamas 
pirmą žingsnį jį sužavėjusios moters link. Kad ir kas dėjosi ma- 
joro širdyje, jis gana sėkmingai tai užslėpė nuo pašalinės akies, 
skambindamas prie konkuruojančio pensiono durų ir klausdamas 
atidariusios tarnaitės, ar ponia Skeli namie. 

— Taip, pone, ji namie,— atsakė tarnaitė ir išsigandusi tūp“ 
telėjo prideramai įvertinus karingos išvaizdos majorą ir elegan- 
tišką jo kostiumą. 

— Gal malonėtumėt perduoti, kad aš norėčiau ją pamatyti,— 
drąsiai pasakė majoras.— Aš nepiktnaudžiausiu jos laiku. Štai 
mano vizitinė kortelė — esu atsargos majoras Tobijas Klaterbakas 
iš 119-ojo pėstininkų pulko. 

Paėmusi kortelę, tarnaitė dingo, bet netrukus grįžo ir pasiūlė 
majorui užlipti į viršų. Šaunusis karys žengė laiptais tvirtai ir 
ryžtingai, kaip žmogus, nusprendęs trūks plyš savo sumanymą 
įgyvendinti ligi galo. Kažkur tolumoje pasigirdo moters juokas. 
Net jeigu taip ir buvo, tasai juokas greičiausiai neturėjo nieko 
bendro su dama, su kuria stengėsi susipažinti; majoras buvo 
įvestas į didelį, gražų kambarį, kur sėdėjo jo dama, pakankamai 
rimta ir netgi pabrėžtinai drovi, be jos, dar buvo jauna moteris, 
įsitaisiusi su siuviniu ant otomanės šalia damos. 

Majoras kaip galėdamas dailiau nusilenkė, nors tuo momentu 
jautėsi kaip tie ispanai, kurie apsižvalgę išvydo liepsnojančius 
savo laivus. 

— Tikiuosi, atleisite man už įsibrovimą,— pradėjo jis.— Atsi- 
tiktinai sužinojau, kad šiame pensione gyvena tokia ponia Skeli. 

— Aš esu ponia Skeli, sere,— tarė dama, kurios juodos akys 
privertė majorą padaryti tokį pašėlusį žygdarbį. 

— Tuomet, ponia,— pasakė mūsų karys, dar kartą nusilen- 
kęs, — leiskit jūsų paklausti, ar generolas majoras Skelis, vadova- 
vęs indų pionieriams, nėra jūsų giminaitis? 

— Prašom sėstis, majore... majore Klaterbakai,— tarė ponia 
Skeli, žvelgdama į vizitinę kortelę, kurią laikė dailia rankute.— 
Sakote, generolas majoras Skelis?9 Ak, Dieve, aš girdėjau, jog 
vienas iš mano vyro giminaičių tarnavo armijoje, tačiau mes nieko 
nežinome apie jo likimą. Sakote, jis generolas majoras? Kas būtų 
galėjęs pamanyti! 

— Netgi pats narsiausias karys iš tų, kurie kada nors buvo 
įsiveržę į priešininko gretas ar šturmavę snieguotas Himalajų 
viršūnes, ponia,— pasakė majoras, kuris įsikarščiavęs tapo iškal- 
bingas. 

— Tik pamanykit! — sušuko jaunoji moteris su siuviniu. 

— Ne sykį mudu,— tęsė kariūnas,— po žiaurių kautynių gulė- 
jome ant kruvinos žemės vienas šalia kito, apsikloję vienu ap- 
siaustu. 

— Sunku įsivaizduoti! — vienu balsu sušuko abi damos; ko 
gero, nelengva būtų rasti tikslesnį posakį. 

— Kai jis galiausiai mirė perpus perkirstas lenktu indišku 
kardu mūšyje su kalniečių EESUn USS įsijautęs majoras,— 
tai pasisuko į mane.. 

— Po to, kai jį Seo perpus? — įsiterpė jaunesnioji dama. 

— Jis pasisuko į mane,— atkakliai tęsė majoras,— įspraudė 
savo ranką į manąją ir pasakė išleisdamas paskutinį kvapą: „To- 
bi,— taip jis mane visados vadino,— Tobi,— tarė jis,— aš turiu...“ 
Jūsų vyras buvo jo brolis, jūs, rodos, taip sakėte, ponia? 

— Ne, armijoje tarnavo 'pono Skelio dėdė. 

— Ak, išties. „Aš turiu Anglijoje giminaitį, — tarė jis,— kuris 
man labai brangus. Jis vedė žavią moterį. Rask tą jauną porą, 
Tobi! Saugok ją!“ Tai buvo paskutiniai jo žodžiai, ponia. Po 

minutės jo siela išskrido į dausas. Kai aš atsitiktinai išgirdau 
minint jūsų pavardę, ponia, supratau, kad nenurimsiu, kol nepa- 
matysiu jūsų ir neįsitikinsiu, jog esat toji dama, apie kurią buvo 
kalbėta. 

Tas pasakojimas, atvirai kalbant, ne tik nustebino našlę, — 
visa tai ne taip jau keista, nes viskas buvo gryniausia senojo 
kario fantazija,— bet ir pataikė į jautrią vietą. Pono Skelio tėvas 
buvo žemos kilmės, ir žinia, jog tarp jo giminaičių būta generolo 
majoro (kad ir mirusio), našlei buvo maloni ir netikėta, nes ji 
turėjo ambicingų svajonių, kurios lig šiol nesipildė. Todėl moteris 
taip švelniai šyptelėjo senajam kariūnui, o tai dar labiau įkvėpė 
naujus jo fantazijos polėkius. 

— Taip, ar galit patikėti, jog mudu buvom tarsi broliai, — 
tarė jis.— Kiekvienas būtų turėjęs didžiuotis pažintimi su tokiu 
žmogumi. Patsai vyriausiasis vadas sykį man pasakė: „Klater- 
bakai, tiesiog galvoj netelpa, ką darytume, jei Europa pradėtų 
karą. Neturiu žmogaus, kuriuo galėčiau pasitikėti“. Stai ką jis 
pasakė. „Tačiau jūs turite Skelį“,— tariau aš. „Tiesa,— sutiko 
jis, — štai kas mus išgelbėtų.“ Vyriausiasis vadas jautėsi visiškai 
sugniuždytas, kai atsitiko toji nelaimė. ,Koks smūgis britų armi- 
jai!“ — pareiškė jis, žvelgdamas į Skelį, kuris gulėjo su kulka 
galvoje. Kaip tik šitaip jis pasakė, ponia, prisiekiu Dievu! 

— Bet kaipgi, majore! Jūs tarsi sakėte, kad jis buvo perkirs- 
tas perpus? 

— Taip ir buvo. Jis buvo perkirstas pusiau, galvoje įstrigo 
kulka, ir dar buvo dešimtys mirtinų žaizdų įvairiose kūno vie- 
tose. Ak, jei jis būtų numanęs, jog aš susitiksiu su jumis, būtų 
miręs laimingas! 

— Kaip keista, kad jis, būdamas gyvas, nieko mums apie 
save nepranešė, — tarė našlė. 

— Išdidumas, ponia, išdidumas jam kliudė! „Kol aš neužlipsiu 
ant aukščiausios pakopos, Tobi,— kartais jis man sakydavo,— 
neatskleisiu savo paslapties broliui.“ 

— Giminaičiui,— pataisė našlė. 

— Visiškai teisingai... „Ne, aš nieko nepasakosiu savo gimi- 
naičiui!“ Tuos žodžius jis pasakė kaip tik prieš tai, kai jį par- 
bloškė lemtingasis sviedinys. 

— Sviedinys, majore? Jūs norite pasakyti — kulka? 

— Sviedinys, ponia, sviedinys, — laikėsi savo majoras. 

— Dieve mano! — kiek sumišusi šūktelėjo ponia Skeli.— Kaip 
visa tai siaubinga! Mes nepaprastai jums dėkingos, majore Botl- 
topai... 

— Klaterbakas,— tarė majoras. 

— Prašom atleisti, majore Klaterbakai. Jūs buvote labai ma- 
lonus, kad užsukote pas mus su draugišku vizitu ir išsamiai viską 
papasakojote. Kai miršta koks giminaitis, aišku, įdomu, kaip tai 
atsitiko, net jei gyvą jį menkai pažinojai. Tik pamanyk, Klara,— 
tęsė našlė, traukdama iš rankinuko nosinaitę ir šluostydama 
akis,— tik tu pamanyk, tasai bėdžius, perpus perkirstas kulkos 
kažkur Indijoje, prisiminė Džeką ir mane prieš pat savo mirtį! 
Mes esame, be abejo, nepaprastai jums dėkingos, majore Botl- 
nozai... 

— Klaterbakas, ponia! — kiek susierzinęs išrėkė majoras. 

— Ak, Dieve, atleiskite! Klara, mudvi turime nuoširdžiai pa- 
dėkoti majorui už tai, kad jis užsivertė naštą aplankyti mus ir 
viską papasakoti. 

— Nedėkokit man, mieloji ponia Skeli,— tarė majoras, moste- 
lėjęs ranka tarsi protestuodamas, ir atsikosėjęs pridūrė:— Man 
jau atlyginta už viską tuo, kad turėjau malonumo susipažinti su 
jumis ir regėti iš arčiau visa tai, kuo lig šiol gėrėjausi iš tolo. 

— Ak, tetule, jūs girdite?..— sušuko Klara, ir abi damos prunkš- 
telėjo. 

— Taip pat ir jumis, panele... panele... 

— Panelė Tims,— pasakė ponia Skeli.— Mano brolio duktė. 

— Taip pat ir jumis, žavioji panele Tims,— tęsė majoras, ga- 
lantiškai nusilenkęs.— Vienišam vyriškiui kaip aš vien tik ma- 
tyti nuostabią damą yra tokia palaima it rasa gėlelei. Aš atsi- 
gaunu, jaučiu dvasios pakilimą, jėgų antplūdį! — Majoras pasi- 
tempė, o jo veidas viršum sniego baltumo apykaklės stipriai iš- 
raudo, tarsi apopleksijos paveiktas. 

— Svarbiausias mano apsilankymo tikslas, — tarė senasis ka- 
riūnas patylėjęs,— sužinoti, ar galiu būti jums kuo nors naudin- 
gas. Po tokios jūsų netekties, apie kurią turėjau garbės sužinoti, 
netgi nebūdamas geras jūsų pažįstamas, džiaugčiaus galėdamas 
jums padėti tvarkyti reikalus. 

— Išties, majore, esate labai geras, — atsakė našlė.— Po varg- 
šo Džeko mirties visi mūsų reikalai palikti likimo valiai. Ateityje 
man bus malonu pasinaudoti jūsų pasiūlymu, jei jūsų tai itin 

neapsunkins. Iš pradžių pati pabandysiu susigaudyti, o paskui 
su džiaugsmu kreipsiuos pagalbos į jus. Tie advokatai galvoja 
tik apie savo naudą. 

— Visiška teisybė,— užjaučiamai atsiduso majoras. 

— Vargšas Džekas buvo apsidraudęs tūkstančiu penkiais šim- 
tais svarų. Ir su jais lig šiol dar nieko nedaryta. 

— Tūkstantis penki šimtai! — sušuko majoras.— Penki pro: 
centai per metus bus septyniasdešimt penki svarai. 

— Na, aš galiu gauti ir geresnius procentus,— linksmai at- 
sakė našlė.— Du tūkstančius padėjau už septynis procentus, tiesa, 
Klara? 

— Be to, labai saugiai, — tarė mergina. 

„Tai velnias!“ — pamanė sau majoras. 

— Na, kai mes imsimės reikalų, aš kreipsiuos į jus patarimų 
ir pagalbos, majore Tanglbobsai. Žinau, jog mes, moterys, esam 
prastos reikalų tvarkytojos. 

— Nekantraudamas lauksiu tos dienos, — galantiškai tarė ma- 
joras, pakildamas ir imdamas kepurę. Jis labai džiaugėsi mažyte 
savo gudrybe, kuri jam padėjo taip sėkmingai pralaužti ledus. 

— Velniai griebtų,— tarė jis fon Baumseriui vakare.— Ji ne 
tik gražutė, bet dar ir piniginga. Pasiseks tam, kuriam ji atiteks. 

— Lažinuosi, kad jūs jai pasipiršite,— pasišaipė fon Baum- 
seris. 

— Lažinuosi, kad man bus atsakyta, net jei pasipiršiu,— nu-, 
siminęs atsakė majoras, tačiau miegoti nuėjo gerokai pakiliau 
nusiteikęs nei praėjus; vakarą. 


II SKYRIUS 
VĖL Į BOHEMĄ 


Pastaruoju metu mūsų senberniams vėl nusišypsojo laimė. 
Po atmintino apsilankymo Fenčerčo gatvėje majorui atsirado ga- 
limybė gyventi pasiturimai, kas jau seniai jam buvo neįprasta. 
Tuo pačiu laiku jo dėdė grafas teikėsi prisiminti kuklų giminaitį 
ir skyrė šiek tiek lėšų jam išlaikyti. Prisidūręs pajamų iš kitų 
šaltinių, majoras galėjo nesukti sau galvos dėl ateities. Fon 
Baumseris taip pat visomis išgalėmis prisidėjo prie nelaukto su- 
klestėjimo. Vokietis vėl ėmė tarnauti prekybos bendrovėje „„Eker- 

manas ir Co“, kaip ir anksčiau, užsienio komercijos koresponden- 
tu, taigi jo materialinė padėtis irgi pagerėjo. Abu senberniai 
kartais net šnekteldavo apie tai, kad pats laikas būtų keltis į erd- 
vesnį ir brangesnį būstą. Tačiau vis stiprėjanti, intymumo įgau- 
nanti majoro pažintis su žaviąja našlele, gyvenančia priešais, 
kliudė šiam planui. Be to, mūsų bičiuliai, tiesą sakant, visai ne- 
troško keltis iš ketvirto aukšto ir kraustyti visą savo mantą. 

Toji manta majorui buvo neapsakomai brangi — jo pasidi- 
džiavimo objektas. Kad ir nedidelė, patalpa, kurioje buvo laikomi 
visi tie lobiai, virto muziejumi keistų daiktų, atgabentų iš pačių 
įvairiausių pasaulio kampelių, dauguma tų keistenybių neturėjo 
ypatingos vertės, tačiau jas gaubė prisiminimų žavesys. Tai buvo 
kelionių, medžioklių, karo trofėjai. Kiekvienas daiktelis — nuo bi- 
zono bei tigro kailių ant grindų iki didžiulio šikšnosparnio iš 
Sumatros salos, pakabinto prie lubų žemyn galva, kaip savo 
žemiškojo egzistavimo metu,— turėjo savo istoriją. Viename kam- 
pe stovėjo aiganų muškieta, o šalimais — ryšelis iečių iš pietinių 
jūrų krantų, kitame kampe — raižytas indų irklas, trumpakojė 
kairų ietis ir amerikietiškas pučiamasis vamzdelis su pluošteliu 
mažučių nuodingų strėlių. Čia buvo ir vertingas inkrustuotas kal- 
janas su visais priedais, prieš dvidešimt metų majorui padova- 
notas kažkokio musulmonų valdovo, ir puikus meksikiečių balnas, 
kuriame sėdėdamas jis keliavo po actekų žemę. Kiekviena kvad- 
ratinė sienos pėda buvo papuošta arba peiliais, arba ietimis, arba 
malajų kalavijais, arba kinų opijaus rūkomosiomis pypkėmis ir 
kitokiais niekeliais, būdingais užkietėjusių keliautojų kolekcijoms. 
Prie židinio glaudėsi senas pulko kardas su blizgesį praradusia 
makštimi, kardas apsinešė daugiausia dėl tos priežasties, kad 
draugai dažnai juo naudojosi kaip žarstekliu, kai tasai reikalin- 
gas daiktas kur nors dingdavo. 

— Nesvarbu, kokia jų kaina, — mėgdavo kalbėti majoras, ap- 
žvelgdamas savo kolekciją.— Suprantate, čia nėra nė vieno daik- 
telio, neturinčio savo istorijos. Stai pažvelkite į tą meškos galvą, 
kuri ten, viršum durų, šiepia jums dantis. Tai Tibeto meška, ji 
nėra didesnė už niutaundlendų veislės šunį, bet žiauri kaip pil- 
kasis lokys. Toji buvo pastvėrusi Čarlį Traversą iš 49-ojo. Taigi, 
velniai griebtų, būtų gavęs galą, jei ne mano ginklas. „Slėpk 
galvą!“ — sušukau aš jam, kai jiedu su meška susikibo taip glau- 
džiai, kad neįmanoma buvo suprasti, kur viena, o kur kitas. Čar- 
lis paslėpė galvą, ir ano kulka įsmigo žvėriui tiesiog į tarpuakį. 

Ir dabar ten yra žymė. 

Majoras pritilo, ir abu bičiuliai kurį laiką susimąstę rūkė pa- 
pirosus. Tirštėjo prieblanda, fon Baumseris buvo ką tik grįžęs iš 
Sičio, taigi laikas buvo tinkamas parūkyti ir pamąstyti. 

— Ar matote tuos kriauklių karolius, kabančius šalia gal- 
vos? — tęsė senasis kariūnas, papirosu rodydamas aukščiau mi- 
nėtojo daikto.— Jie nuimti nuo vienos hotentotės kaklo, ir, pri- 
siekiu Jupiteriu, ji buvo tikra juodoji Venera! Mes žygiavome 
per kraštą prieš antrąjį kairų karą. Na, pakviečiau ją į pasima- 
tymą, pats negalėjau nueiti, nes buvau paskirtas budėti, tad nu- 
siunčiau vieną patikimą vaikiną įspėti... Rytą jis buvo rastas su 
dvidešimčia iečių kūne. Matote, ten buvo paprasčiausi spąstai, 
o Venera buvo masalas. 

— Mein Gott! — sušuko fon Baumseris.— Na, ir gyvenimėlis 
jūsų! Štai jau kelintas mėnuo esame drauge, ana, kaip ten... petys 
į petį, aš prisiklausyti visokiausių jūsų istorijų, o jūs vis ką 
nors naujo papasakoti. 

— Taip, nuostabus buvo gyvenimas, — atsakė majoras, ištem- 
pęs ilgas kojas su blauzdinėmis, spoksodamas į lubas.— Net į gal- 
vą nebuvo atėję, jog senatvėje liksiu be pajamų. Beje, jei nebū- 
čiau niekur važinėjęs, o būčiau sėdėjęs vienoje vietoje, būčiau 
galėjęs neprastai gyventi iš pensijos, bet sykį aš pasiėmiau visus 
savo pinigus ir leidausi į Monte Karlą, ketindamas išlošti korto- 
mis visą banką. Tačiau ten mane apiplėšė, paskutinius marški- 
nius nuvilko; nepaisant to, aš tikiu savo sistema ir neabejoju, jog 
būčiau išlošęs, jei būčiau turėjęs daugiau pinigų. 

— Daugelis taip sakyti, — nepatikliai burbtelėjo fon Baum- 
seris. 

— O aš vis dėlto tikiu savo sistema,— spyrėsi majoras.— 
Klausyk, drauguži, juk man visados, velniai žino kaip, sekasi 
kortuoti. Aišku, pirmiausia taip yra dėl to, kad aš moku lošti, 
be to, turiu laimę, — o tai Dievo duota. Prisimenu, kartą per štilį 
aš dviem savaitėm su mažu transportiniu laiviūkščiu įstrigau 
Biskajos įlankoje. Mudu su škiperiu stūmėm laiką lošdami napo- 
leoną. Na, iš pradžių lošėm iš mažų sumų, o paskui ėmėm statyti 
vis daugiau, nes škiperis norėjo atsilošti. Į antros savaitės pa- 
baigą visa, ką jis turėjo, atiteko man. „Klausyk, Klaterbakai,— 
galiausiai tarė jis; tuo metu jis atrodė apgailėtinai,— man pri- 
klauso daugiau nei pusė šio laivo. Aš esu pagrindinis jo savinin- 
kas. Statau savo dalį laivo prieš visa tai, ką esu tau pralo- 

šęs.“—,,Sutarta!“— pasakiau; tada sumaišiau kortas, daviau jam 
nukelti ir padalijau. Jam teko tūzas ir trys vyriausieji koziriai, 
tad jis pasakė — keturi, o aš turėjau keturis mažus kozirius! 
„Gailiuosi savo kreditorių!“ — tarė jis, mesdamas kortas ant stalo. 
Velniai griebtų! Į tą plaukiojimą aš išsirengiau būdamas varg- 
šas kapitonas, beveik plikas kaip tilvikas, o grįžau į uostą su 
stora kišene ir dar nuosavu laivu. Na, ką pasakysit? 

— Wunderbar *| — sušuko vokietis.— O kas nutiko škiperiui? 

— Brendis ir baltoji karštligė, — ištarė majoras, traukdamas 
dūmą.— Pakeliui namo iššoko už borto kažkur netoli Finisterio 
kyšulio. Baisus dalykas lošti kortomis, jei neturi laimės. 

— Ak, Gott! O tie du peiliai ten, ant sienos, — vienas tiesus, 
o kitas kreivas. Ar jie irgi turėti savo istoriją? 

— Taip, tai epizodas, — atsainiai metė majoras.— Istorija keis- 
ta, tačiau tikra. Mačiau savomis akimis. Per Aiganų kampaniją 
aš lydėjau transportą su ginklais, kuriuos reikėjo gabenti kalnų 
perėja, o mes tuomet buvome iš visų pusių apsupti tų plėšikų 
kalniečių airidijų. Aš vadovavau penkiasdešimčiai kareivių iš 
27-0jo pėstininkų pulko ir vienam seržantui. O atridijai turėjo 
vadą, tokį tvirtą vaikiną. Jis stovėjo ant uolos su ana tuo pačiu 
ilgu peiliu rankoje ir visaip koneveikė mūsų kareivius. Mano ser- 
žantas buvo labai vikrus, nuovokus, toks mažiukas tamsiaodis 
vyrukas, ir jis neištvėrė to įžūlumo. Taigi, velniai griebtų! Jis 
metė savo ginklą žemėn, išsitraukė štai tą kreivą peilį — tai gur- 
kų peilis — ir puolė pečiuitąjį kalnietį. Ir mes, ir mūsų priešai 
liovėmės šaudyti — stebėjome jų kovą. Kai mūsų seržantas ėmė 
kopti į uolą, jų vadas šoko prie jo ir trenkė iš visų jėgų. Taip, 
velniai rautų! Man jau pasidingojo, kad jo peilio galiukas styro 
mūsų seržanto tarpumentėje! Tačiau šis, vos spėjęs išvengti pei- 
lio, tą pačią akimirką taip smogė vadui iš apačios, kad pakėlė jį, 
ir tada mes visi pamatėme, jog airidijas pasidarė panašus į avies 
skerdieną, sukabintą priešais mėsinės duris. Jis buvo perskrostas 
nuo pilvo apačios iki gerklės! Tas vaizdas įvarė tiek siaubo vi- 
siems kitiems niekšams, kad jie leidosi į kojas kiek išteko kvapo. 
Aš pasiėmiau nužudytojo vado peilį, o seržantas savąjį man par- 
davė už keletą rupijų, ir štai dabar abu jie čionai. Klausytis pa- 
sakojimo nėra taip įdomu, bet tenai buvo į ką pažiūrėti. Aš dėl 
to vado būčiau lažinęsis trys su vienu. 


* Nuostabu (vok.). 
189 


— Niekam tikusi buvo disciplina, niekam tikusi,— tarė fon 
Baumseris.— Išeiti iš rikiuotės ir pulti bala žino kur su peiliu; 
mūsų puskarininkis Kritceris, aišku kaip dieną, būtų dėl to pa- 
dūkęs.— Fo1: Baumseris kadaise tarnavo prūsų armijoje ir dar 
vis nepamiršo muštro laikų. 

— Jūsų užsispyrėliams liurbiams būtų tekę vargo pasrėbti 
tuose kalnuose,— atsakė majoras.— Ten kiekvienas turėtų veikti 
savo atsakomybe. Nori — guli, nori — stovi, nori — daryk, ką iš- 
manai, tik nebėk. Per tokį karą visa disciplina eina velniop. 

— Na, jūs tai vadinate partizaniniu karu,— tarė fon Baum- 
seris, didžiuodamasis, jog įstengė pavartoti tokį sudėtingą užsie- 
nietišką žodį.— Vis dėlto disciplina — puikus dalykas, nuostabus. 
Pamenu, per didįjį karą — mūsų karą su Austrija — mes pasiga- 
minome miną, kurią reikėti išbandyti. Pastatėme sargybinį — ten, 
kur užrausti miną,— tada uždegėm Bikitordo virvę, o sargybinį 
paleisti pamiršome. Jis gerai suvokti, kad parakas po juo tuoj 
pat sprogs ir jį pakels į orą, bet jis nebūti gavęs kito įsakymo, 
todėl stovėjo poste ligi pat sprogimo. Daugiau niekas jo nema- 
tyti. Galbūt nebūtų nė prisiminę, kad ten stovėta sargybinio, bet 
rado adatinį jo šautuvą. Čia tai buvo tikras kareivis! Jei jis likti 
gyvas, būti paskirtas kuopos vadu. 

— Jei būtų likęs gyvas, būtų buvęs įkištas į beprotnamį už 
grotų,— susierzino airis.— Ei, kas ten? 

Paskutiniai žodžiai buvo skirti tarpdury pasirodžiusiai tarnai- 
tei iš priešais esančio pensiono; rankose ji laikė padėklą su mažu 
rausvu vokeliu, ant kurio neapsakomai dailia moters rašysena 
buvo brūkštelėta: „Atsargos majorui Tobijui Klaterbakui iš Jos 
Didenybės šimtas devyniasdešimtojo pėstininkų pulko“. 

— A! — sušuko fon Baumseris, prunkšdamas į rudą savo barz- 
dą.— Moters laiškas? Jūs būti, kaip anglai sako, gudri kiaulė, 
o aš sakyti — tikras gudruolis, na, pats žinote. 

— Tai skirta ir jums. Klausykite: ,„Ponia Lavinija Skeli siun- 
čia linkėjimus Tobijui Klaterbakui bei jo bičiuliui ponui Zig- 
mundui fon Baumseriui ir tikisi, jog jie suteiks jai garbę apsi- 
lankydami antradienį, aštuntą valandą vakaro, kad galėtų juos 
pristatyti savo draugams“. Ten bus pokylis, — pridūrė majoras.— 
Dabar aišku, kam jiems prireikė arfos ir visų tų stalų bei kėdžių, 
vyno pintinių, šiandien ištisą rytą tenai gabenamų. 

— Ar jūs eisite? 

— Žinoma, aš eisiu ir jūs eisit. Imkime ir nusiųskime atsa- 
kymą. 

Taigi nuoširdus ponios Skeli kvietimas buvo priimtas, ir ji 
tuoj pat buvo apie tai informuota. 

Dar niekados ponios Robins pensiono viršutiniame aukšte 
nebuvo taip energingai valomi drabužiai ir blizginami batai kaip 
tada, po dviejų dienų, vakare, tyliame senbernių porelės miega- 
majame. Majoras sukosi apie našlę vis taip pat karštai nuo tos 
dienos, kai ryžosi žengti pirmą drąsų žingsnį ta linkme, tačiau 
jam sekėsi ne taip jau lengvai, ir vilčių buvo ne itin daug. Kas- 
kart, atsitiktinai sutikęs puikiąją kaimynę, majoras vis labiau 
žavėjosi ja, bet negalėjo suprasti, ar ir ji jaučia tą patį. Kvieti- 
mas į pokylį, matyt, atvers išsvajotąsias duris. Stovėdamas prie- 
šais veidrodį ir visaip stengdamasis suteikti apykaklei bei kakla- 
raiščiui norimą išvaizdą, šaunusis majoras daug ką pergalvojo 
ir tvirtai apsisprendė. Fon Baumseris, apsivilkęs ilgu pasenusio 
kirpimo kostiumu gerokai blizgančiomis alkūnėmis ir pečiais, pri- 
sėdo ant lovos kraštelio. Su pavydu bei pasigėrėjimu jis žvelgė 
į nepriekaištingą savo bičiulio apdarą. 

— Jis tau tinka,— tarė vokietis, galvoje turėdamas majoro 
švarką. 

— Tai iš Pulo,— atsainiai mostelėjo majoras. 

— O aš dar nesu savojo čia, Anglijoje, apsivilkęs,— tarė fon 
Baumseris.— Pasakyti jums tiesą — mane menkai traukia tie visi 
šokiai ir pietūs, pats žinote. O dėl jūsų eisiu ten su malonumu. 
Saugok Dieve, įžeisti mano draugo simpatiją. Na, o jei eiti, tai 
eiti, kaip dera džentelmenui.— Ir jis patenkintas apžiūrėjo pa- 
nešiotus juodus savo batus. 

— Bet, drauguži, — sušuko majoras, tuo metu jau baigęs gra- 
žintis,— jums kaklaraištis styro už kairiosios ausies! Tiesa, tai 
jums suteikia įmantrumo, vaizdingumo, bet vis dėlto kaklaraiš- 
čiui ten ne vieta. Atrodo, tarsi būtų prismeigta parduotuvės eti- 
ketė. 

— Jei aš pasuksiu kaklaraištį truputį į šalį, iš po barzdos 
niekas jo nematyti,— iš lėto ėmė aiškinti vokietis.— Bet jei jūs 
sakote, kad reikia paslėpti, tegu bus paslėpta, kaip jūs norite. 
O kaip jums patinka mano sąsagos? Jūsiškės, matau, auksinės, 
bet ir manosios perlametro... 

— Perlamutro,— nusijuokė majoras.— Ką gi, sąsagos visiškai 
geros. Po velnių, prie durų jau stovi daugybė karietų! — tęsė 

jis, atvėręs kraštelį užuolaidos ir žvilgtelėjęs pro langą.— Vi- 
suose kambariuose šviesu, aš girdžiu derinant instrumentus! Ko 
gero, laikas ir mums eiti. 

— Tuomet — vorwarts! * — ryžtingai tarė fon Baumseris, ir 
bičiuliai patraukė durų link; vienas iš jų — tvirtai nusprendęs 
sužinoti savo likimą dar vakarui baigiantis. 


IV SKYRIUS 


DIDYSIS POKYLIS 
MORISON PENSIONE 


Dar niekados ponios Morison pensione nieks nėra regėjęs to- 
kio gyvo šurmulio rengiantis pokyliui. Pati šeimininkė kūnu ir 
siela pasinėrė į tuos rūpesčius, o visi gyventojai, gavę kvietimus 
sau ir savo draugams, stengėsi kiek įmanydami, kad vakaras 
pasisektų kuo puikiausiai. Didžioji svetainė buvo iš pagrindų 
sutvarkyta, grindys išvaškuotos ir nepriekaištingai išblizgintos, 
kuo netrukus teko įsitikinti virėjai, kuri, atskubėjusi į svetainę, 
įsilėkėjusi parpuolė kniūbsčia ir taip vaizdžiai nubrėžė ore pus- 
lankį, jog pranoko pobūvio šokėjus, dar tik vakare turėsiančius 
galimybę pademonstruoti vikrumo stebuklus. Vestibiulis buvo la- 
bai skoningai išpuoštas ir paverstas valgomuoju, o keliuose ma+ 
žuose kambarėliuose buvo uždegtos šviesos, svetingai atvertos jų 
durys kvietė pailsėti tuos, kurie jautėsi pavargę. Mažojoje sve- 
tainėje buvo pastatyti du kortavimo stalai ir pasirūpinta kitkuo 
sėdimų pramogų mėgėjams. Visų gyventojų iškilminga konklava 
su ponia Morison priešakyje susirinkusi nutarė, jog viskas atrodo 
nepaprastai patraukliai ir pokylis, be abejo, suteiks garbės pen- 
sionui. 

"Suvažiavę svečiai buvo tokie pat įvairūs kaip ir į stalą nešami 
vynai, nors turbūt ne tokie rinktiniai. Neapsakomas ponios Skeli 
svetingumas buvo skirtas, kaip anksčiau sakyta, ne tik josios 
draugams, bet ir pensiono kaimynų draugams, taigi netrukus 
patalpa buvo pilna ir devintą valandą šokėjams beveik neliko 
vietos. Prie durų be perstojo triukšmingai privažiuodavo karie- 
taitės bei vežimai ir atsikratydavo savo krovinio. Skersai šaligat- 


* Pirmyn! (vok.). 

vio priešais laiptus buvo patiestas kilimėlis, —,visai kaip pas ka- 
ralius“, anot virėjos,— o tarpdury stovėjęs daržovių pardavėjas 
atrodė taip iškilmingai ir didingai, apsivilkęs puikiais drabu- 
žiais, kad kopūstų galvos turbūt nebūtų pažinusios savo šeimi- 
ninko. Kaip liokajus su livrėja, jis turėjo tik vieną didelį defektą: 
buvo priekurtis ir stengdamasis kompensuoti tą trūkumą fan- 
tastiškai iškraipydavo tai, kas jam būdavo sakoma; rezultatai 
kartais būdavo tiesiog stulbinami. Pavyzdžiui, pranešdamas, jog 
atvyko vienas labai azartiškas lošėjas kapitonas Livingstonas Ta- 
kas, jis sugriaudėjo — kapitonas Livzonhizlakas*; visiems tai 
pasirodė ne itin korektiška, nes buvo labai panašu į tiesą. Vos 
spėjo sumišusi draugija atsipeikėti, įėjo mūsų senberniai. 

Ponia Skeli, labai skoningai pasipuošusi juodu šilku ir nėri- 
niais, prie svetainės durų sutikinėjo svečius. Ji atrodė neapsako- 
mai žaviai ir viliojamai. Bent jau šitaip manė majoras, kai, pri- 
ėjęs prie jos, paspaudė ranką ir vikriai tarstelėjo galantišką kom- 
plimentą. 

— Leiskite jums pristatyti mano draugą poną fon Baumserį,— 
pridūrė jis. 

Ponia Skeli apdovanojo vokietį tokia nuostabia šypsena, jog 
iškart pavergė teutono širdį. 

— Štai ten paimkit programą,— tarė ji.-—- Jei neklystu, pirmas 
šokis — kadrilis. Ne, majore, dėkoju, aš turiu būti čionai, nes kas 
gi, be manęs, priims svečius.— Ir ji vėl nuskubėjo prie atvyks- 
tančiųjų, o majoras ir fon Baumseris nudrožė ieškotis partnerių. 

Šokiai buvo įvairūs, ir linksmybės virte virė. Valsas buvo šo- 
kamas visokiais būdais: akcizo valdybos tarnautojas ponas Sno- 
deris skriejo senoviškai viens du trys, kaip ir įprasta, jaunasis 
Baklberis iš banko, išsikovojęs vietelę tiesiog po sietynu, nere- 
gėtu greičiu sukinėjosi su partnere aplink savo ašį, ir jiedu buvo 
panašūs į porą vabalų, pasmeigtų vienu smeigtuku, o ponas Smi- 
tas iš medicinos koledžo šoko lėtai su ponia Klara Tims, jų vei- 
duose įsirėžė tokia kankinama įtampa, susikaupimas, kokie bū- 
dingi visiems šokantiems anglams; įspūdis buvo toks, tarsi jų 
kojos būtų sumaniusios kažką trypti ir paskui save nutempusios 
visai to nenorintį kūną. Šoko ir mūsų majoras, kuriam vis dėlto 
pavyko pasičiupti ponią Skeli. Jis, kaip ir dera šauniam karinin- 
kui, skynėsi sau kelią pro šokančiųjų minią taip lengvai, jog buvo 


* Lives on is luck (angl.) — matyt, tai žmogus, bandantis laimę. 

justi daugelio metų patirtis. Tuo metu kitame salės gale fon 
Baumseris, plačiai šypsodamasis, darė kažkokius pa su pagyve- 
nusia dama, kurią buvo pasikišęs it bandžą po dešine pažastim. 
Žodžiu, visi linksminosi kuo nuoširdžiausiai: valsą keitė polka, 
o polką — mazurka tokiu greičiu, kad šokančiųjų truputį prare- 
tėjo — iškrito silpnesnieji, o muzikantai tebebuvo ištvermingi. 

Tada buvo atvertos kortavimo kambario durys, ir ten nuėjo 
našlė Skeli drauge su majoru bei keletas vyresnio amžiaus sve- 
čių, kuriems šokis pasirodė pernelyg judrus. Čia buvo nepapras- 
tai jauku, apie kvadratinius stalus buvo tvarkingai sustatytos 
kėdės, o ant žalios staltiesės — vėduoklėmis paskleistos kortos. 
Majoras ir namų šeimininkė žaidė su kapitonu Livingstonu ir pa- 
gyvenusiu džentelmenu, atvažiavusiu iš Lambeto. Pasibaigus Žžai- 
dimui, šaunusis kapitonas ir jo partneris pakilo nuo stalo pa- 
lengvėjusiomis kišenėmis ir sunkia širdimi; kapitonui tai buvo 
nelauktas smūgis, matyt, jis vylėsi čia truputį pataisyti savo 
reikalus ir visai nesitikėjo, kad majoras gali būti toks įgudęs šios 
srities veteranas. Paskui mūsų kariūnas ir kapitonas žaidė su 
namų šeimininke ir dar viena dama; šįkart mūsų klastūnas senas 
vilkas majoras įsigudrino pralošti, beje, gana natūraliai, ir atsi- 
skaitė neapsakomai laisvai bei galantiškai, su entuziazmu svei- 
kindamas savo priešininkes; tai padarė didelį įspūdį našlės part- 
nerei, bet našlei, kad ir keista, visa tai nepatiko. Vėliau žaidėjų 
poros nuėjo vakarieniauti ir pamatė, kad šokėjai jau apsėdę stalą, 
taigi vėl visi truputį pašurmuliavo, pasistumdė pamiršę ceremo- 
ningumą bei mandagumą, ir dėl to nevaržomos linksmybės ga- 
lėjo nueiti šuniui ant uodegos. 

Pirmoje vakaro pusėje majorui pavyko tam tikra prasme pel- 
nyti ponios Lavinijos Skeli palankumą, o dabar jis tą savo sėkmę 
visaip įtvirtino ir plėtojo. Pirmiausia jis garsiai pasiteiravo kapi- 
tono Livingstono, sėdinčio kitame gale stalo, ar jam nebuvo kada 
tekę susitikti su velioniu generolu majoru Skeliu, ir gavęs nei- 
giamą atsakymą ėmėsi labai įtikinamai bei plačiai pasakoti apie 
jo vaizduotės pagimdyto kario nuopelnus, Po tokios šiek tiek 
nesąžiningos įžangos majoras puolė girti vynus, o paskui leidosi 
į prisiminimus. Tai buvo kario, medžiotojo, keliautojo ir salonų 
liūto — visi jie kėlė klausytojų susižavėjimą — prisiminimai. Va- 
karienei einant į pabaigą, buvo atkimštas paskutinis butelis ir 
paskutinį kartą pripiltos taurės, šokėjai vėl ėmė šokti, kortuoto- 

jai grįžo prie savo stalų, o majoras pradėjo karštai asistuoti 
našlei. 

— Ar jums neatrodo, majore, kad čia labai karšta? — pasi- 
teiravo našlė. 

— Taip, gerokai tvanku,— nuoširdžiai pritarė majoras. 

— Yra vienas kambarėlis, kuriame tikriausiai bus vėsiau,— 
tarė našlė.— Ten jūs galite surūkyti papirosą. Tuos kambarėlius 
mes nutarėme paversti rūkomuoju. 

— Bet jūs turite mane ten palydėti. 

— Ne, ne, majore. Nepamirškite, jog esu šeimininkė. 

— Juk jums visai nereikia nieko linksminti. Visi leidžia laiką 
kaip kas moka. Jūs pernelyg mažai rūpinatės savimi. 

— Dievaž, majore... 

— O aš sakau, kad jūs pavargote ir būtinai turite pailsėti. 

Majoras taip ryžtingai atvėrė našlei duris, kad ši nusileido. 
Jiedu įėjo į mažą, jaukų kambarėlį, esantį atokiau nuo linksmy- 
bių centro. Čia stovėjo dvi trys kartūnu trauktos kėdės ir tokia 
pati kanapa. Našlė atsisėdo viename kanapos gale, majoras įsi- 
kūrė kitame; jo veidas dar labiau paraudo nei paprastai, ir kaip 
visados sunkią valandą jis suraukė antakius ir atstatė krūtinę. 

— Kodėl neužsirūkote papiroso? — paklausė ponia Skeli. 

— O dūmai? | 

— Man patinka tabako kvapas. 

Majoras išsitraukė papirosą iš plokščio sidabrinio portsigaro. 
Našlė susuko popierėlį ir pridegė dujų rageliu. 

— Tokiai vienišai sielai kaip aš,— tarė ji — malonu jausti 
šalia esant prielankų Žmogų ir galėti bent kuo jam pagelbėti. 

— Tokia vieniša? — sušuko majoras, slinkdamasis kanapa.— 
Koks pažįstamas jausmas! Jei rytoj iškeliaučiau pas protėvius, 
nė viena gyva dvasia neliūdėtų, nebent draugužis fon Baumseris. 

— O, nekalbėkite šitaip! — jausmingai tarė ponia Skeli. 

— Bet tai tikra tiesa. Beje, protarpiais man labai norisi maiš- 
tauti prieš tokią lemtį. Pastaruoju metu imu svajoti apie tai, kaip 
padarysiu savo gyvenimą linksmesnį ir laimingesnį. Tos mintys 
man kilo tuomet, kai sėdėjau ana ten, prie savo lango. O dabar 
stenkis nesistengęs — vis tiek iš širdies neišplėši. Žinau, jog puo- 
selėti tokias viltis beprotiška, nes, jeigu jos neišsipildys, mano 
vienatvė bus dar nykesnė. 

Majoras užsičiaupė ir kostelėjo. Našlė tylėjo; galva jos buvo 
nuleista, o akys įsmigusios į kilimą. | 

— Aš svajoju apie tai,— tarė majoras, nuleidęs balsą, palin- 
kęs į priekį ir spausdamas sudiržusia savo ranka mažytę, žiedais 
apmaustytą rankutę,— kad jūs pasigailėtumėte manęs ir sutiktu- 
mėte... i 

— Ak, jūs čia, gerasis mano drauge! — džiaugsmingai sušuko 
fon Baumseris, nelauktai įkišęs susitaršiusią savo galvą pro duris 
ir draugiškai šypsodamasis. 

— Eikit velniop! — suriaumojo majoras, iš įsiūčio pašokęs nuo 
kanapos, ir vokiečio galva išnyko taip pat žaibiškai, kaip buvo 
atsiradusi.— Atleiskit, kad pasikarščiavau ir taip šiurkščiai šne- 
kėjau,— sumišęs prabilo senasis karys,— betgi negalėjau susi- 
valdyti. Lavinija, ar sutinkate būti mano? Aš esu paprastas ka- 
reivis ir beveik nieko negaliu jums pasiūlyti, išskyrus ištikimą 
širdį, kuri ir šiaip jums priklauso ir priklausys visados. Ar sutin- 
kate tapti mano žmona ir padaryti mane laimingą ligi gyvenimo 
pabaigos? 

Majorui pavyko viena ranka apkabinti našlelę per liemenį, ta- 
čiau ji pašoko nuo kanapos ir atsisuko į įį; maloniame jos veide 
nušvito valiūkiška, šelmiška šypsena. 

— Paklausykite, majore,— tarė ji, — aš mėgstu atvirą kalbą, 
kaip ir velionis mano Tomas. Jis visados šnekėdavo be užuolan- 
kų. Dabar aš jūsų tiesiai klausiu: ar jums reikia manęs, ar mano 
pinigų? 

Majorą taip pribloškė tasai tiesmukas klausimas, kad jis mi-- 
nutėlę sėdėjo ant sofos netekęs žado, tačiau jam ne naujiena bu- 
vo pakliūti į keblią padėtį ir greitai rasti išeitį, todėl žaibiškai su- 
sitvardė. 

— Zinoma, jūs! — sušuko jis.— Jei netgi neturėtumėte nė ska- 
tiko, dėl to niekas nepasikeistų. 

— Būkit atsargus! Būkit atsargus! — perspėjo našlė, pagrū- 
mojusi jam pirštu.— Ar esat girdėjęs apie tai, kad bankrutavo 
Agrobankas? 

— Girdėjau. Na, tai kas? 

— Ogi tas, kad visut visutėliai mano pinigai buvo įdėti į tą 
banką. | 

Šis antras smūgis buvo smogtas iš peties. Beje, mūsų kariū- 
nas po jo atsigavo greičiau ir dar iškilmingiau prabilo krūtinę 
atstatęs į priekį: 

— Lavinija, jūs buvote atvira, ir aš, velniai griebtų, kalbėsiu 
su jumis nuoširdžiai. Kai pirmąsyk jus išvydau, mano reikalai 

buvo visai prasti, prisipažįstu, nors aš Žžavėjausi jumis, mane 
traukė ir jūsų pinigai. Mano būklė buvo tokia, jog negalėjau sva- 
joti apie moterį, kuri neatsineštų savo dalies bent asmeniškom 
išlaidom. Tačiau nuo to laiko mano reikalai pasikeitė. Kaip tai 
atsitiko, dabar kalbėti ne laikas ir ne vieta, bet, šiaip ar taip, 
turiu banke apvalią sumelę ir galimybę ją šiek tiek padidinti. 
Sakote, netekote visų savo pinigų, o aš sakau, kad dabar turiu 
tiek, jog pakaks abiem. Taigi priimkite mano pasiūlymą, širdele, 
ir sukertam rankas. 

— Kaipgi taip! Net be pinigų? 

— Po paraliais! — sušuko majoras Tobijas Klaterbakas, o jo 
ranka antrąsyk apglėbė damos liemenį; šįkart ji ten ir liko. Kas 
vyko vėliau, ne mano reikalas, taip pat ir ne skaitytojo. Porelės, 
atsisveikinusios su jaunyste, irgi turi teisę būti laimingos kaip 
ir jaunos būtybės, o kartais jų jausmai būna netgi ugningesni. 

— Bjaurus berniūkšti, kaip jūs drįstate taip plūstis! — galiau- 
siai prakalbo našlė.— Dabar man dera pasinaudoti proga ir iš- 
barti jus. 

— Na, jūs tik pažvelkite — kokios šelmiškos akelės! — sušu- 
ko majoras, spindėdamas iš džiaugsmo.— Dėl Dievo meilės, auk- 
lėkit mane, kol pabos. 

— Tobi, jūs turite būti gerutis, jei norite tapti mano vyru. 
Daugiau nežaiskite biliardo iš pinigų. 

— Nežaisti biliardo? Kodėl? Iš biliardo per savaitę gaunu 
tris keturis svarus. 

— Nesvarbu. Jokių biliardų, jokių kortų, jokių lenktynių bei 
lažybų. Tobis turi būti geručiukas ir elgtis taip, kaip dera gar- 
bingam, nusipelniusiam kariūnui. 

— Na, ką jūs sumanėte? — sušuko majoras.— Jei aš atsisaky- 
siu biliardo ir visto, tai iš ko gyvens tasai nusipelnęs kariūnas, 
o, svarbiausia, — to nusipelniusio kariūno žmona? 

— Na, kaip nors gyvensim, mielasis,— tarė našlė, šelmiškai 
žvelgdama jam į akis.— Juk sakiau, kad visi mano pinigai buvo 
Agrobanke, kuris bankrutavo. 

— Sakėte. Labai gaila, kad jums taip nepasisekė! 

— Taip, bet aš nepasakiau, kad atsiėmiau pinigus prieš ban- 
kui bankrutuojant, mielasis Tobi. Turbūt nepadoru buvo šitaip. 
jus išbandyti, bet pagunda buvo didelė. Tobiui nedera žaisti 
azartinių žaidimų, jis ir be to turės pakankamai pinigų, tad galės 

ramiai sėdėti sau ir pasakoti istorijas, žodžiu, daryti viską, kas 
jam šaus į galvą, ir dėl nieko nesijaudinti. 

— O Dieve! — įsikarščiavęs sušuko majoras. Galų gale po 
audringų klajonių po pasaulį jis pasijuto radęs ramybės užutėkį. 
Kai šis senas, gyvenimo vėtytas ir mėtytas viengungis pasilenkė 
ketindamas pabučiuoti našlę, tai pajuto akyse tvenkiantis ašaras. 

— Taigi tris mėnesius jokių biliardų, jokių kortų,— tvirtai 
nukirto mažoji moteriškė, spausdama didžiulę jo ranką.— Taip 
ir Žinokit, drauguži,— nieko! Aš vykstu į Hampšyrą, į kaimą, 
aplankyti pusseserės, todėl turėsim tam laikui išsiskirti, bet aš 
leidžiu jums man rašyti. Jei, man grįžus, galėsit prisiekti garbe, 
jog atsisakėt bjaurių įpročių... na, tuomet... 

— Kas tuomet? 

— Pagyvensim — pamatysim,— vylingai. nusijuokus, atsakė 
našlė.— Ne, ne, nė sekundės ilgiau čia nebūsiu. Ką sakys svečiai? 
Išties, Tobi, aš turiu... Ne, aš iš tikrųjų turiu... 

Ji išspruko, o majoras liko vienas, ir jis pasijuto taip, lyg jo 
siela būtų apsivaliusi — dingo visas purvas, kaupęsis nuo tada, 
kai jis, dar būdamas jaunesnysis karininkas, paskutinį kartą Port- 
smuto uoste, prieš lipdamas į didžiulį transportinį laivą, plau- 
kiantį į Indiją, atsisveikindamas pabučiavo savo motiną. 

Tačiau gyvenime viskas anksčiau ar vėliau baigiasi, ne išim- 
tis ir ponios Skeli pokylis. Beje, jau aušo, kai paskutiniai svečiai 
įsisupo į skraistes ir nuvažiavo paskutinis kabrioletas. Majoras, 
užtrukęs ilgiau už kitus, pagaliau atsisveikino su šeimininke, 
tada priėjo prie savo bičiulio, kuris buvo priverstas jo lūkuriuoti, 
nes neturėjo namų rakto. 

— Klausykit, majore,— tarė vokietis, kai jiedu užlipo į kam- 
barį,— ar tai gerai prūsų karininką siųsti velniop? Jūs mane 
stipriai įžeisti. Garbės Žodis, esu sukrėstas, kad jūs galėjote taip 
kalbėti! 

— Mielas drauge,— pasakė senasis kariūnas, spausdamas jam 
ranką, — už jokius pasaulio turtus nenorėčiau jūsų nuskriausti! 
Kaip Dievą myliu, jei tik aš įlįsiu į kambarį tuo metu, kai, jūs 
piršitės damai, galėsite prismeigti mane pačiu stipriausiu vo- 
kišku žodeliu, koks tik ant liežuvio pasitaikys! | 

— Tai jūs jai pasipiršote? — sušuko geraširdis vokietis, kaip- 
mat pamiršęs nuoskaudą. 
 — Taip. 

— Ir ji paėmė... priėmė? 

— Taip. 

— Na, tai puiku! — sušuko fon Baumseris ir netgi ėmė ploti 
rankomis.— Valio, valio, valio, ponia Skeli, ir dar sykį valio, 
ponia Klaterbak! Reikia ta proga išgerti, būtinai reikia! 

— Mes būtinai išgersim, drauguži, bet dabar laikas ant šono. 
Ji žavi moteris ir puikiai lošia vistą. Velniai griebtų, šiandien. 
ji taip meiliai parodė kozirius; dar niekad gyvenime nebuvau 
matęs tokio sklandaus žaidimo! — Berdamas tą panegiriką, ma- 
joras pasuko durų link, palinkėjo bičiuliui labos nakties ir užsi- 
darė savo kambaryje. 


V SKYRIUS 


SMUKLĖJE „GAIDYS IR RAKTAZOLĖ“ 


Tomo Dimsdeilo darbo nebūtum galėjęs pavadinti lengvu. 
Jo pareiga buvo tikrinti visas tarnautojų sąskaitas ir tvarkyti 
reikalus su didmenininkais, be to, gana daug laiko jis praleis- 
davo prieplaukose, prižiūrėdamas, kaip kraunamos prekės į iš- 
plaukiančius į jūrą laivus, ir tikrindamas į uostą atvykstančių 
laivų krovinius. Beje, pastarosios pareigos Tomui Dimsdeilui buvo 
labiausiai prie širdies — jis džiaugėsi galėdamas išeiti iš tvan- 
kios kontoros ir įkvėpti nors kiek jūros oro,— aišku, jei įsivaiz- 
duosime, jog Vulidžo maišalynėje apskritai galima pajusti jūros 
dvelksmą. Be to, čia, plačios ir drumstos upės, vienos iš didžiau- 
sių šalies vandens arterijų, Žiotyse, visados malonu buvo jausti 
šurmulį, sujudimą. Įvairiausių dydžių ir tipų atplaukiantys ir 
išplaukiantys laivai dviem nesibaigiančiais srautais slinko šia 
upe. 

Šio didžiulio vandens kelio gyvenimas taip traukė domų Tomo 
protą, kad jis sykiais, baigęs dienos darbus, dar pastoviniuodavo 
senojoje prieplaukoje susimąstęs, papsėdamas pypkę. Čionai bu- 
vo ramiau — gyvenimo tėkmė, kadaise virte virusi, plūstelėjo to- 
lyn kitų, patogesnių prieplaukų linkui. Kur pažvelgsi, riogsojo 
milžiniški rūdijantys inkarai, sunkios grandinės, šen bei ten 
kyšojo seni katilai ir kitokios dėbris, kurių tokiose vietose daug 
prisikaupia, ir lakios fantazijos žmonėms jie primena kažkokių 

laukinių pabaisų skeletus, išmėstus per potvynį į krantą. Kam 
jie anksčiau priklausė? Kam jie buvo brangūs? Kokia buvo jų 
paskirtis? Tomui kartais dingtelėdavo, jog visi buvę šių daiktų 
savininkai ir netgi paveldėtojai seniai guli po velėna, likimo va- 
liai palikę tą nykų šlamštą, kuris dabar laukia, kad kas pasi- 
gailėtų jo ir teiktųsi palaidoti. | 

Iš šio patogaus stebėjimo posto Tomas toli matė upę ir akimis 
lydėdamas plaukiančius laivus kartu su jais skrodė beribį van- 
denyną, o mintimis skriejo į tolimas nuostabias šalis, kur saulė 
kaitresnė ir dangus gražesnis. Antai puškuodamas darbuojasi 
mažytis garo vilkikas, tempiantis didingą tristiebį laivą sunkiu 
juodu korpusu, į dangų šauna jo burės, o stengos iš tolo atrodo 
it kokio gigantiško voro nupintas tinklas. Jis atplaukė iš Kan- 
tono — mažučių kojyčių bei migdoliškų akių krašto ir atgabeno 
arbatos, kavos, prieskonių bei kitokių gėrybių. O štai kompani- 
jos „„Mesažeri“ laivas; jo gale grakščiai plaikstosi prancūzų vė- 
liava, o ausį rėžiantis jo švilpukas perspėja nerangius lichterius, 
slenkančius su juodu savo kroviniu prie purvino angliavežio, 
kurio garo suktuvas čirpia nelyginant griežlė. O tie plaukiojantys 
rūmai — tai laivas iš Australijos; gausybė jo iliuminatorių pri- 
mena geltonas akiduobes, o tirštėjant prieblandai, iš jų vis ryš- 
kiau sklinda šviesos spinduliai. O antai palengva artėja Roter- 
damo pašto laivas; jis džiaugiasi grįžęs į ramius vandenis iš 
Šiaurės jūros, kur buvo patyręs tikrą pragarą. O šis pakrančių 
brigas, matyt, dar labiau nukentėjo: grotstiebis lūžęs, o ant visų 
jo rėjų it mašalai kirba žmonės — sutraukia rifus, jungia lynų 
galus, taiso bures. | 

Senas mūsų pažįstamas taip pat buvo patekęs į audrą ir dabar 
plaukia į artimiausią prieglobstį — Alberto dokus. Žinoma, tai 
ne kas kitas, o bebaimis kapitonas Hamiltonas Migsas, kurio 
laivas kažkaip vis dar laikosi, šauniojo kapitono ir visų tų, kurie 
žino to laiviūkščio navigacines savybes, nuostabai. Ne kartą jis 
buvo begrimztąs į dugną, ne kartą nuo lemties jį išgelbėjo staiga 
prasidėjęs štilis ar visa komanda, puolusi energingai siurbti iš 
triumo vandenį. Patsai škiperis taip stebėjosi nenuilstančia Ap- 
vaizdos ranka, jog įtikėjo antgamtiška laivo savybe neskęsti jo- 
kiomis aplinkybėmis, taigi lengva širdimi dvigubai energingiau 
pasinėrė į savo mėgstamą pramogą — tai periodiškai prisiger- 
davo ligi baltosios karštinės, tai periodiškai blaivėdavo: 

„Juodasis erelis“ parplaukė su vertingu kroviniu, ir kapitonas 
Migsas, kaip ir dera, buvo pakiliai nusiteikęs. Nuoširdus Tomo 
veidas bei tyros akys senam jūros vilkui ir girtuokliui labai pa- 
tiko, todėl kitą rytą, kai Tomas įlipo į laivą, Migsas triukšmingai 
pasisveikino su juo iš visos širdies. 

— Tegu perkūnas mane trenkia, bet jūs puikiai atrodote! — 
ėmė šaukti jis.— Iškart matyti, kad nebuvote patekęs į štilį prie 
Fernando Po ir neprisisrėbėt rūko drėgmės Gabone. 

— Jūs irgi neblogai atrodote, kapitone,— tarė Tomas. 

— Pakenčiamai, pakenčiamai. Tik šiek tiek drebulys protar- 
piais krečia. 

— Na, o dabar tikriausiai iškrausit prekes? Štai lydraštis — 
turiu patikrinti krovinį. Gal atidarytumėt liukus? 

— Tas darbas ne man,— ryžtingai atsakė kapitonas Hamilto- 
nas Migsas.— Antai Sendis. Sendis Makfersonas imsis šito. Tiesa, 
Makai? Tau pravartu šiek tiek pamankštinti senus škotiškus savo 
kaulus. O iš manęs pakaks ir to, kad partempiau iš Afrikos tą 
Tėtį, — to betrūko, kad dar jį iškraučiau. 

Maktfersonas, kapitono padėjėjas, buvo aukštas Žaliūkas iš 
Aberdino. 

— Gerai, aš iškrausiu,— atsakė jis trumpai.— Lipkit į krantą 
ar eikit ten, kur jums reikia. | 

— Į smuklę „Gaidys ir raktažolė“ — štai kur,— tarė kapito- 
nas.— Pone Dimsdeilai, kai tik čia viską baigsite, užeikite ten, 
išgersime po taurelę vyno. Aš esu paprastas jūrininkas, bet ir 
mano krūtinėje, velniai rautų, šis tas dar plaka. Ir tu, Makter- 
sonai, drožk tenai — parodysi ponui Dimsdeilui kelią. Vadinasi, 
„Gaidys ir raktažolė“, Sekstento ir Korto gatvių kampas. 

Tomas ir Makfersonas padėkojo už kvietimą, ir kapitonas nu- 
trinksėjo lieptuku, skubėdamas kuo greičiau atsistoti ant tvirtos 
žemės. 

Visą dieną Tomas prie atverto „Juodojo erelio“ liuko tikrino 
krovinį, iš gelmių kylantį į dienos šviesą, o Makiersonas su įvai- 
riu iš Vakarų Afrikos — darbavosi triume. Puškavo ir šnarpštė 
variklis, žvangėdama į triumą leidosi sunki grandinė. 

— Na, gyviau! — šaukė kapitono padėjėjas. 

—- Taip, sere! 

— Viskas gerai? 

— Viskas gerai, sere. 

— Kelkit! 

Ir vėl traškėjo, žlegėjo grandinė, gaudė variklis, į viršų kilo 
kelios statinės palmių aliejaus — rodės, kranas it milžiniškos 
žnyplės iš laivo žiaunų išrovė du medinius dantis. Tomas su 
užrašų knygele stovėjo žvelgdamas žemyn, į juodą bedugnę, ir 
jam vaidenosi, jog laivas savo triumo gelmėse atgabeno malia- 
rinio tropikų oro,— taip iš ten dvelkė priplėkusia drėgme. Apa- 
čioje rėpliojo didžiuliai vabalai, o kartais iš triumo iššokdavo 
kokia žiurkė, tokia didelė, kokios būna tik laivuose, atplaukusiuo- 
se iš tropikų. Sykį, keliant į viršų ryšulį su dramblio iltimis, 
pasigirdo išgąstingi šūksniai, ir Tomas išvydo, kaip ilga geltona 
gyvatė, pasislėpusi ryšulio gilumoje, nėrė atgal į tamsą. Dažnai 
tokie mirtį nešantys padarai randa prieglobstį dramblio ilčių 
ertmėje ir tūno ten pasislėpę, kol šaltas Anglijos oras pažadina 
juos iš miego, kokio vargšo uosto krovėjo nelaimei. 

Ištisą dieną Tomas, klausydamasis triukšmo ir nešvankių kal- 
bų, kvėpuodamas garais, uosdamas mašinų tepalus, tikrino kro- 
vinius ir siuntė juos į sandėlį. Po vidurdienio visi patraukė pie- 
tauti, o antrą valandą vėl ėmėsi darbo ir baigė krauti ligi šešių, 
tuomet visi išsiskirstė — kas namo, kas į aludę, nelygu kokie 
polinkiai. Tomas ir kapitono. padėjėjas, gerai per dieną nusika- 
mavę, nutarė pasinaudoti kapitono kvietimu ir nueiti į minėtąją 
smuklę. Kapitono padėjėjas įlindo į savo kajutę ir netrukus grįžo; 
jo veidas blizgėjo, o susitaršę plaukai buvo šiek tiek aptvarkyti. 

— Apsiplovimas baigtas,— tarė jis išdidžiai, iškilmingai pa- 
brėždamas pirmąjį žodį, mat, kaip dauguma škotų, jis neapsako- 
mai mėgavosi įmantriais ir skambiais žodžiais. Atvirai kalbant, 
ponas Makfersonas šiuo nacionaliniu bruožu perdėtai žavėjosi; 
kartais jis neatsispirdavo pagundai pagražinti savo kalbą kokiu 
vingriu, nors visai netinkamu žodelyčiu, jei manydavo, kad šis. 
gali sustiprinti įspūdį. 

— Mūsų kapitonas,— tęsė jis,— toli gražu nesijautė gerai 
šioje kelionėje. Iš jo akių justi kūno negalia. 

— Gal paprasčiausia hipochondrija,— įsiterpė Tomas. 

Škotas pažvelgė į jį su pagarba. 

— Prisiekiu Jupiteriu! — sušuko jis.— Tai bent pasakyta. Ko 
gero, po Džimio Makdžio iš „Korisko“ sukurpto žodelio per pra- 
ėjusią kelionę aš nebuvau girdėjęs labiau vykusio posakio. Gal 
būtumėte malonus ir pakartotumėte dar sykį? 

— Hipochondrija,— linksmai nusikvatojęs pakartojo Tomas. 

— Hi-po-chond-ri-ja,— išskiemenavo kapitono padėjėjas.— Iš- 
ties Džimis Makdžis tokio žodelio nežinojo, antraip būtų man 
pasakęs. Dabar tai aš su juo pasišvaistysiu, ačiū už tai, kad 
išmokėte. 

— Nėra už ką,— tarė Tomas.— Jei jūs kolekcionuojate ilgus 
žodžius, pasistengsiu daugiau jums pririnkti. Bet kas, jūsų ma- 
nymu, nutiko kapitonui? 

— Kaltas alkoholis,— rimtai atsakė kapitono -padėjėjas.— Aš 
ir pats neatsisakyčiau truputį pasimėgauti, netgi būčiau labai 
patenkintas, bet visai kas kita, kai Žmogus užsirakina kajutėje 
ir siurbčioja romą nuo ryto ligi vakaro, nuo keturių taurelių rytą 
iki aštuonių taurelių vakare. O išblaivėjęs ima keikti visą pa- 
saulį; kad jūs būtumėt girdėjęs, kaip jis tuomet dievagojasi ir 
velniuojasi,— tiesiog baisu. Prasideda tikras pragaras, tiksliau 
nepasakysi. 

— Ar dažnai jam taip atsitinka? — pasiteiravo Tomas. 

— Dažnai. Kitaip nė nebūna, pone. Vis dėlto jis šaunus jūri- 
ninkas, kad ir kiek geria, bet reikalus išmano. Ir beveik nieka- 
dos nenukrypsta nuo kurso. Man jis mįslė, pone, nes jeigu aš 
bent pusę to susipilčiau sau į gerklę, tai kaipmat visi varžteliai 
atsisuktų. 

— Tikriausiai su juo sunku dirbti, kai šitaip prisigeria? — 
paklausė Tomas. 

— O kaipgi! Paskutinį kartą kai pasigėrė, ėmė pyškinti denyje 
šešių užtaisų revolveriu ir prakiurdė mūsų dailidę. Kitąsyk pasi- 
painiojo jam virėjas — tai gainiojosi jį nusitvėręs svirtį, kol už- 
vijo į pačią aukščiausią rėją. Virėjas ten kiurksojo, kol jam pra- 
sidėjo haliucinacijos. | | 

Tomą vėl suėmė juokas. 

— Tai jau visai naujas posakis,— tarė jis. 

— Taip! — patenkintas sušuko jo pašnekovas.— Išties naujas? 
Vadinasi, atsiskaičiau su jumis už hipochondriją.— Jis taip džiau- 
gėsi šiuo sandėriu, kad dar ilgai prunkščiojo sau į rudą barzdą.— 
Taip, — tęsė jis, — kartais mums būna pavojinga su juo bendrauti, 
taip pat ir jums. Atskleisiu paslaptį, na, kaip žmogus Žmogui: 
kai tik jis padaugina, ima be perstojo šnekėti apie firmos rei- 
kalus, draudimą, sutrūnijusius laivus. ir panašiai. Tai dar būtų 
pusė bėdos, jei būtų kalbama džentelmenų, tokių kaip mes, kom- 

panijose, tačiau, velniai griebtų, nei šis, nei tas, kai ausis iš- 
tempusi klausosi laivo komanda! 

— Tiesiog skandalas! — tarė Tomas šįkart visai rimtai — 
Kaip jis gali plepėti tokius dalykus apie savo šeimininką! Mūsų 
laivai seni. Mano galva, kai kuriais plaukti netgi nesaugu, tai 
visai kas kita — tai dar nereiškia, kad poną Gerdlstoną galima 
kaltinti tuo, jog ketina laivus paskandinti, kaip supratau iš jūsų 
užuominų. 

— Na, tai ne mūsų reikalas,— pasakė atsargusis škotas.— 
Ponas Gerdlstonas žino, ką daro. Gal jis nori, kad tie laivai plau- 
kiotų, o gal kad nuskęstų. Mums tai neturi rūpėti. Siandien pats. 
išgirsite, kaip kapitonas laidys liežuvį ta tema, nes išgėręs jis 
daugiau apie nieką kalbėti negali. Štai ir atėjome, pone. Matote: 
antai tą pastatą ant kampo su raudonomis langinėmis? 

Šitaip šnekučiuodamiesi jie drožė purvinų gatvelių labirintu, 
atvedusiu juos iš uosto kvartalų į Stepnio priemiestį. Jau buvo. 
visai sutemę, kai jie pateko į ilgą gatvę su daugybe krautuvėlių, 
apšviestų dujiniais žibintais. Beveik visose buvo prekiaujama jū- 
reivystės reikmenimis, o viršum durų vietoj iškabos kadaravo 
ceratiniai apsiaustai, vaiduokliškoje šviesoje primenantys eilę iš- 
sekusių piratų pakaruoklių. Ant kiekvieno kampo švietė aludžių 
langai, o prie durų būriais stumdėsi nevalyvos moterys ir vyrai, 
apsivilkę nertiniais. Į vieną iš didžiausių bei įspūdingiausių už-- 
eigų ir patraukė kapitono padėjėjas drauge su Tomu Dimsdeilu.. 

— Čionai,— tarė Makfersonas, aišku, ne kartą čia buvęs. Jis“ 
stumtelėjo sukamąsias duris, ir jie atsidūrė sausakimšame bare. 
Tomas įkvėpė troškaus skurdo, nevalyvumo, alkoholio pritvin-- 
kusio oro, kuris jam pasirodė dar bjauresnis negu iš triumo: 
sklidęs tvaikas. 

— Ar čia kapitonas Migsas? — paklausė Makfersonas raudon-. 
skruosčio vyro su balta prijuoste, dirbančio prie baro. 

— Čia, pone. Kaip visuomet savo kambaryje ir laukia jūsų,. 
pone. Su juo kažkoks ponas, tačiau kapitonas liepė iškart jus. 
atvesti. Prašom čionai, pone. 

Jie ėmė skverbtis pro minią durų, esančių už prekystalio,. 
linkui. Bet staiga Tomo dėmesį patraukė kažkoks neaiškus susi-- 
taršęs subjektas, užsikniaubęs. ant cinkuoto prekystalio. 

— Paklausykit mano patarimo,— aiškino jis šalimais stovin- 
čiam žmogui.— Verčiau gerkit alų. Čia stiprūs gėrimai — tikras. 
nuodas. Tiesiog gėda tokią bjaurastį siūlyti geriems žmonėms.. 

Stai žiūrėkit į mano rankovę! — Jis parodė į savo apsitrynusį 
durtinio rankogalį, taip išėstą, tarsi ant jo būtų buvę užlašinta 
stiprios rūgšties. 

— Prisiekiu, aš šiuo rankogaliu vos du tris kartus nusibrau- 
kiau burną, gerdamas prie šito baro. Tuomet ir sužinojau, kad 
jų viskis — tikra sieros rūgštis. Jei audinys nuo jos išskinda, tai 
kas, norėčiau žinoti, vyksta nelaimingame mūsų skrandyje? 

„O man įdomu,— pamanė Tomas,— kas būtų kaltas, jei toks 
varguolis, grįžęs iš panašios užeigos namo, papjautų žmoną. 
Ką tuomet derėtų pakarti — jį ar tą glotnutį, prie prekystalio 
stovintį niekšelį, kuris dėl kelių purvinų variokų pila nuodingo, 
protą aptemdančio gėralo? Tas sunkus klausimas kamavo Tomą, 
kol jie šiaip taip priėjo kambarį, kuriame jų laukė kapitonas. 

Tasai garbingas žmogus buvo įsitaisęs supamojoje kėdėje, 
kojas užvertęs ant židinio grotelių; praskiesto romo taurė stovėjo 
tokiu atstumu nuo jo, kad galėtų pasiekti sudiržusia ranka. Prie- 
šais kapitoną tokioje pačioje supamojoje kėdėje su taure romo 
drybsojo ne kas kitas kaip mūsų senas pažįstamas fon Baumseris. 
Kaip vienos Hamburgo firmos prekybos atstovas Londone, fon 
Baumseris turėjo užmegzti ryšius su prekybos laivų, plaukiančių 
į Afriką, škiperiais. Ypač jis susibičiuliavo su girtuokliu Migsu, 
kuris, protui praskaidrėjus, būdavo labai malonus ir įdomus pa- 
šnekovas. 

— Įeikite, bičiuliai, įeikite! — kimiu balsu pakvietė juos ka- 
pitonas.— Sėskitės, pone Dimsdeilai. Na, o tu, Sendi, negi negali 
be kvietimo nuleisti inkaro? Rodos, laikas žinoti savo prieplauką. 
O čia mano draugas, ponas fon Baumseris iš Ekermano kon- 
toros. 

— Vadinasi, jūs ponas Dimsdeilas? — tarė vokietis, spausda- 
mas Tomui ranką.— Mano geras draugas majoras Klaterbakas 
ne kartą, pone, apie jus pasakojo. 

— O, senasis majoras! — pasakė Tomas.— Žinoma, aš puikiai 
jį prisimenu. 

— Ne toks jis senas,— tarė fon Baumseris, truputį paniu- 
ręs.— Dabar jį; pasigrobti nepaprastai žavi ir malioni dama, ir 
po trijų mėnesių jie ves vienas kitą. Leiskite, sere, jums pasa- 
kyti, kad aš jau seniai su juo gyventi petys prie peties ir nesutikti 
labiau pagarbos verto Žmogaus, nors tame kvailiame jų klube 
niekas jo nerenka ir nosį riečia. 

— Įsipilkite,— nutraukė juos Migsas, stumdamas romo bute- 
lį.— O ten, toje dėžutėje, cigarai... Muitas nemokėtas nei už. 
viena, nei už kita. Velniai griebtų, Sendi, prieš dvi dienas mes ir 
nesitikėjome, kad kada nors dar čionai susitiksime. 

— Taip, sere, mūsų prognozės ne visai išsipildė, — oriai atsa- 
kė kapitono padėjėjas, siurbčiodamas romą. 

— Kas tiesa, tas tiesa! Audringoje jūroje gerokai mus pa-- 
mėtė, pone Dimsdeilai, o senas mūsų laivas tiek prisisunkė van- 
dens, kad negalėjo laikytis ant bangų, ir jos, įsisiautusios denyje, 
nuplovė nuo jo viską, kas buvo įmanoma. 

— Na, dabar, matyt, jūsų laukia ilgas kapitališkas remon-- 
tas? — tarė Tomas. 

Abu jūrininkai iš širdies nusikvatojo išgirdę tokią perspek-- 
tyvą. 

— Taip tai jau nebus, ar ne, Sendi? — pasakė Migsas, pur- 
tydamas galvą.— Juk šitaip mūsų komandos atlyginimas būtų: 
gerokai apkarpytas. 

— Apkarpyti atlyginimą? Tai negi jūsų atlyginimas tiesiog 
proporcingas laivo sukiužimo laipsniui? 

— Ko man slėpti, jei šneku su draugais? — atsakė Migsas.— 
Taip, kaip tik šitaip 17 yra. Užpraėjus; kartą plaukdamas į jūrą,. 
aš pasišnekėjau su ponu Gerdlstonu ir šį bei tą jam išklojau.. 
„Laivą reikia palikti doke remontuoti, sere“,— sakau aš. „Ką gi,. 
puiku,— atsako jis.— Vadinasi, iš jūsų atlyginimo bus išskai-- 
čiuota tam tikra suma, taip pat iš padėjėjo atlyginimo.“ Tada 
aš jį gerokai prirėmiau prie sienos, bet nieko nepešiau. Taigi 
mudu su Sendžiu pasitarėm ir nusprendėm, jog penkiolika svarų. 
kad ir rizikuojant, yra geriau nei dvylika be rizikos. 

— Betgi tai baisu! — įsikarščiavo Tomas Dimsdeilas.— Aš tie-- 
siog negaliu tuo patikėti! 

— Dievaži, juk tokie dalykai vyksta kasdien ir vyks tol, kol 
bus įmanoma gauti draudimą,— tarė Migsas, leisdamas į lubas. 
melsvus dūmų kamuolėlius.— Juk tai lengviausias būdas užsi- 
dirbti per metus keletą tūkstantukų, kol galima nusipirkti senų: 
laivų ir kol yra bendrovių, sutinkančių juos drausti didesne su- 
ma, nei jie verti. Sakysim, D'Arcis Kambelas iš „Silvertono“ —- 
ką jis išdirbinėjo! Na, ir apsukrus buvo, pasiutusiai smarkus! 
Laivų susidūrimas jam buvo įprastas reikalas. Galėjai tik stebėtis,. 
kaip jam tai pavykdavo. Liverpulio uoste nebuvo nė vieno ški- 
perio, galinčio taip natūraliai paskandinti laivą kaip jis. 

— Paskandinti laivą? 

— Na, taip. Prasidėjus rūkui, jis, būdavo, ima maltis po La- 
manšą ir vis veržiasi kokio garlaivio šviesų linkui arba, jei rūkas 
visai sutirštėja, jis orientuojasi pagal švilpuką. Anksčiau ar vė- 
liau, žiūrėk, kas nors pramuša jo laivui skylę ligi pat vaterlini- 
jos. Taip, velniai rautų, šaunių pokštų jis prikrėsdavo! O vėliau 
laikraščiai imdavo jį visaip liaupsinti už kilnų poelgį ištikus 
-katastrofai; o kartais narsiam anglų jūrininkui būdavo skiriamas 
ištisas laikraščio vedarmnasis. Pamenu, sykį buvo prieita prie to, 
kad imta rinkti jam aukas! — Migsas ėmė taip kvatoti, jog vos 
neužspringo. 

— Koks gi šios anglų įžymybės likimas? — paklausė vokietis. 

— Jis tebeplaukioja. Tik dabar keleiviniu laivu. 

— Potztausend! — sušuko fon Baumseris.— Už jokius pinigus 
nesutikčiau būti jo keleiviu. 

— Tokio pobūdžio. triukų būna įvairiausių, sere,— tarė kapi- 
tono padėjėjas, prisipildamas taurę ir duodamas butelį kapitonui. 
— Galima, sakysim, prikrauti sukiužusio laivo triumą grūdų, iš- 
ardžius pertvaras. Jei į triumą prasisunkia nors truputį van- 
dens — o tokiame laive tik šito ir galima laukti,— grūdai pra- 
„deda brinkti ir brinksta tol, kol laivas sprogsta. Taigi vienas du — 
Ar jis jau dugne. O garlaivyje gali užsiliepsnoti akmens anglies 
dujos. Tai patikimiausias būdas — niekas neras, prie ko prisika- 
binti. Be to, būna nelaimingų atsitikimų dėl vandensraigčio. Jei 
per audrą lūžta vandensraigčio velenas, tai būk pasirengęs. Esu 
"girdėjęs, kad laivai išplaukdavo iš doko su įpjautu iš abiejų pusių 
vandensraigčio velenu. O Dieve, tiems gudravimams nėra ribų. 

— Vis dėlto aš negaliu patikėti, kad ponas Gerdlstonas pro 
pirštus žiūri į tokius dalykus,— spyrėsi Tomas. 

— Na, jis laikosi neskubėjimo taktikos, — aiškino jūrininkas.— 
Pats laivų neskandina, paprasčiausiai laukia, laiko susikrovęs 
draudimo liudijimus ir pasikliauna likimu. Kartais jo laimikis 
būdavo nemažas, nors, tiesa, tai buvo jau senokai. Pavyzdžiui, 
„Belinda“, nuskendusi prie Palmos rago. Gerdlstonas gavo už 
Ją nei daugiau, nei mažiau kaip penkis tūkstančius grynais. O su 
„Sokatu“ buvo bjauri istorija! Dingo ir laivas, ir visa komanda. 
Kažkur nuskendo — nė ženklo neliko. 

— Ir visa komanda! — apstulbęs sušuko Tomas.— Jei tai tie- 
„sa, tai kaipgi?.. 

— Už tai mums ir moka,— sutartinai atsakė abu jūreiviai, 
traukydami pečiais. 

— Bet juk yra valstybinė inspekcija! 

— Cha chal Ar pats nesat matęs, kaip toji inspekcija dirba? — 
paklausė Migsas. | 

Tomą išties pašiurpino tai, ką išgirdo. Jei tasai komersantas 
imasi tokių triukų, vadinasi, iš jo galima „visko laukti. Kaipgi 
tikėti jo žodžiu? Kokia iš tiesų ta bendrovė — iš pažiūros tokia 
patikima, — į kurią jis sudėjo visą savo turtą? Tokios mintys kilo 
Tomui, klausantis dviejų plepių jūros vilkų kalbos. Bet įo laukė 
dar didesnis smūgis. 

— Klausykit! — ūmai jūrininkus triukšmingai pertraukė fon 
Baumseris, kuris taip pat įdėmiai klausėsi jų pokalbio.— Dabar 
aš jums šį tą papasakosiu apie jūsų firmą! Jūs dar nieko nežinote. 
Ar girdėjote, kad ponas Ezra Gerdlstonas veda? 


— Ezra veda? 
— Na taip! Siandien raštinėje išgirdau. Visas Sitis apie tai 
jau šneka. 


— Ką jis veda? — abejingai paklausė Migsas. 

— Jos vardą tai pamiršau, — atsakė fon Baumseris.— Majoras 
pažįsta tą merginą, ji gyvena Gerdlstonų namuose. Senis yra 

— Globėjas? Ne, ne, negali būti! — sušuko išbalęs kaip drobė 
Tomas, pašokęs nuo kėdės.— Tai ne panelė Harston, ne? 

— Taip, taip, tai kaip tik ji. Iš tiesų panelė Harston. 

— Tai melas, negarbingas melas! — karštai sušuko Tomas. 

— Visko gali būti, — nesutriko fon Baumseris.— Aš pasakyti 
tik tai, ką girdėti; ir girdėti ne sykį, be to, net ir iš garbingų 
asmenų. 

— Jeigu tai tiesa, tai už viso to slypi kažkokia niekšybė,— 
karščiavosi Tomas, žaibuodamas akimis,— pati bjauriausia niek- 
šybė, kokia tik gali būti pasaulyje! Aš išeinu... Tučtuojau turit 
ji pamatyti! Dievaži, sužinosiu teisybę! 

Tomas galvotrūkčiais puolė laiptais žemyn ir išbėgo iš baro. 
Prie durų stovėjo karieta. | 

— Į Londoną! Eklstono skveras, 69! — šūktelėjo Tomas.— Va- 
ryk iš paskutiniųjų! 

Vežėjas užšoko ant pasostės, ir karieta nudardėjo grindiniu 
taip greitai, kaip įstengė kuinas. 

Toks netikėtas pabėgimas, galima įsivaizduoti, truputį suglu- 
mino kompaniją, susirinkusią „Gaidžio ir raktažolės“ smuklėje. 

— Koks smarkus jaunuolis! — tarė kapitono padėjėjas.— Iš- 
nyko iš akių kaip kliperis per audrą. 

— Antai,— tarė fon Baumseris,— net kepurę pamiršo. Dabar 
prisiminiau, kad mano geras bičiulis majoras sykį apie tą jauną 
merginą ir jį kažką man pasakojo. 

— Tai jį, ko gero, suėmė pavydas,— tarė kapitonas Migsas, 
supratingai linguodamas galvą.— Man irgi yra taip buvę. Prieš 
metus, per praėjusias Kalėdas, aš audringai suvedžiau sąskaitas 
su Biliu Barlou iš „Skrajojančio debesies“ dėl tokios pat prie- 
žasties. Vis dėlto, mano galva,— tai kvailystė, jaunuoliui nedera 
išlėkti taip staiga, nepasakius „jūsų leidimu, sere“ arba „jeigu 
jūs neprieštarautumėt“, arba bent jau „labos nakties, ponai“. 
Kad ir ką šnekėtume, šitaip išeiti nemandagu. 

— Sakyčiau, netgi ekscentriška,— įpykęs pritarė kapitono pa- 
dėjėjas,— tik šitaip galėčiau pavadinti. 

— Ak, mano draugai,— tarė vokietis, — būkim atlaidūs įsi- 
mylėjusiam žmogui. Esu įsitikinęs, jis neketinti nieko įžeisti. 

Nepaisant tokio patikinimo, kapitonas Hamiltonas Migsas jau- 
tėsi labai įžeistas. Tik suminėjus daugybę įvairiausių argumentų 
ir nuolat pripilant taurę, bičiuliams galiausiai pavyko pataisyti 
kapitonui nuotaiką. Tuo tarpu jaunasis bėglys nakties metą sku- 
bėjo norėdamas dar neišaušus rytui viską sužinoti ir išsklaidyti 
kankinamas abejones. 


VI SKYRIUS 


KRIZĖ EKLSTONO SKVERE 


Padrąsinami tėvo žodžiai įkvėpė Ezrą, ir jis dar įkyriau nei 
anksčiau ėmė reikšti simpatijas. Tikriausiai nė vienas vyras pa- 
saulyje nėra skyręs viso brangaus savo laiko tam, kad užkariautų 
moters širdį. Nuo ryto ligi vakaro jo galvoje be perstojo sukosi 
vienintelė mintis, jis stengėsi įspėti kiekvieną kad ir mažiausią 
Keitės norą ir darė tai itin rūpestingai bei įžvalgiai, tuo gerokai 
stebindamas merginą. Jos kambaryje nei iš šio, nei iš to atsiras- 
davo puikiausių vaisių ir gėlių, ant rašomojo stalo vis augo nau- 

jausių knygų kalnas, o ant piupitro stovėjo tuo metu madingiausių 
kūrinių natos. Nebuvo tokio dalyko, kuriuo tėvas ir sūnus Gerdl- 
stonai būtų pamiršę pasirūpinti. 

Tačiau Keitė nepaisė visų dėmesio apraiškų bei nuolatinių 
globėjo -įkalbinėjimų ir išliko nepalenkiama. Jei Tomas ir buvo 
jai neištikimas, ji vis tiek būsianti ištikima tam Tomui, kuris 
išliko jos atmintyje, tam jaunuoliui, iš kurio lūpų pirmąsyk iš- 
girdo meilės žodžius. Kad ir kas atsitiktų, ji neišduosianti savo 
idealo.. Niekuomet kitas vyras neišstumsiąs Tomo iš jos širdies. 

Tai, kad Tomas dėl kažkokios nesuprantamos, tiesiog neįsi- 
vaizduojamos priežasties atsižadėjo jos, rodos, abejonių Keitei 
nekėlė. Tyrai, patikliai merginai nė karto nekilo įtarimas apie 
rezgamą gudrių intrigų tinklą. Kadangi gyveno atsiskyrusi, ji 
pernelyg menkai pažinojo Žmones, nieko neišmanė apie klastą, 
taigi jai niekad nedingtelėdavo, jog gali tapti kruopščiai ap- 
galvotos apgavystės auka. Tą dieną, kai sužinojo iš savo globėjo, 
kas rašoma lemtingame laiške, Keitė nuoširdžiai patikėjo, kad 
žmogui, prisiekusiam ją mylėti, į kontorą ateina tokie laiškai. 
Ir kaip ji galėjo nepatikėti — juk Tomas. taip staiga pranyko iš 
akių, ėmė vengti jos, nebeateidavo į Eklstono skverą. Kad ir kaip 
mergina laužė sau galvą, jo dingimo priežastis tebebuvo paslap- 
tis. Kartais vargšelė imdavo kaltinti save; panašiais atvejais mo- 
terys dažnai taip elgiasi. 

„Aš nesu niekad buvusi ten, kur lankosi aukštuomenė,— 
mąstė ji.— Negi galiu lygintis su moterimis, apie kurias rašomi 
romanai? Aš neturiu nė šimtosios dalies jų žavesio. Žinoma, aš 
jam atrodžiau nuobodi ir pilka. Bet vis dėlto... vis dėlto...“ Vi- 
suomet po tokių minčių ji pasijusdavo susidūrusi su kažkuo pa- 
slaptingu, su neįmenama misle. 

Keitė visaip stengėsi nesusidurti su Ezra Gerdlstonu, o kai 
šis būdavo namie, beveik niekad neišeidavo iš savo kambario. 
Bet jis tėvo patarimu liovėsi įkyriai asistuoti ir tik tyliai rodė 
dėmesį, apie kurį jau esame rašę. Taigi Keitė palengva pamiršo 
baimę, ir jos gyvenimas vėl plaukė įprasta vaga. Širdies gilumoje 
ji netgi gailėjo jauno komersanto, kuris taip sumenko ir sublogo 
per pastarąsias dienas. ,,Vargšelis! — manė sau Keitė, stebėdama 
Ezrą.— Jis išties mane myli. Ak, Tomai, Tomai! Jeigu tu būtum 
šitaip man ištikimas 1r atsidavęs, kokie mudu būtume laimingi!“ 
Kartais jai kildavo noras pakelti Ezrai dvasią švelniu žodžiu ar 
žvilgsniu. O jis, žinoma, supratęs tai kaip paskatinimą, nutarė 

vėl atakuoti. Ko gero, tam tikra prasme Ezra buvo teisus — juk 
užuojauta dažnai virsta meile. 

Vieną rytą po pusryčių senasis Gerdlstonas pasikvietė sūnų 
į biblioteką. 

— Artėja dividendų mokėjimo laikas, — tarė jis, — ilgiau laukti 
negalime, Ezra. Turi paskubėti tą reikalą sutvarkyti. Antraip 
bus per vėlu. 

— Nevalia skinti obuolio, kol jis neprinoko,— atsakė paniuręs 
sūnus. 

— Bet galima bent patikrinti jo prinokimo laipsnį. Jei pama- 
tysi, kad dar žalias, po kurio laiko vėl pabandyk. Mano galva, 
dabar pats geriausias metas. Ji viena valgomajame, tarnaitė jau 
nukraustė stalą. Kitos tokios progos gali neturėti. Eik, sūnau, 
tepadeda tau Dievas! 

— Gerai, palaukite čia. Grįžęs papasakosiu, kaip sekėsi. 

Jaunuolis susisagstė visas durtinio sagas, pasitaisė rankoga- 
lius ir niūria, bet ryžtinga veido išraiška nudrožė į valgomąjį. 

Keitė sėdėjo prie lango pintame krėsle ir darė gėlių puokštę. 
Ryto saulės spinduliai truputį parausvino jai veidą, švelniai pa- 
sidabravo tankius kaštoninius plaukus. Lengvas rausvas peniu- 
ras pabrėžė neapsakomai grakščią jos figūrą. Ezrai įžengus 
į kambarį, Keitė grįžtelėjo ir krūptelėjo pastebėjusi jo veido iš- 
raišką. | 

Ji iškart pajuto, ką tai reiškia. 

— Jūs pavėluosite į kontorą,— sumurmėjo mergina, prisiver- 
tusi nusišypsoti.— Greit vienuolikta. 

— Šiandien aš neisiu į kontorą,— rūškanai atsakė Ezra.— Aš 
atėjau pas jus, Keite, sužinoti savo likimo. Aš myliu jus, ir jums 
tai jau seniai ne paslaptis. Sutikite būti mano žmona ir padary- 
kite mane laimingą, o aš savo ruožtu pažadu, kad būsite lai- 
minga moteris. Aš nemoku sakyti gražių kalbų, bet žodžiais ne- 
sišvaistau. Koks bus jūsų atsakymas? — Droždamas tą tiradą, 
Ezra nejučiom įsikabino į kėdės atlošą ir nervingai barškino 
pirštais. 

Keitė įsikniaubė veidu į gėles, paskui pakėlė galvą ir pažvelgė 
į Ezrą su užuojauta. 

-— Išmeskite tai iš galvos, Ezra,— tarė ji tyliai, bet ryžtin- 
gai.— Patikėkite, aš visados jausiu jums dėkingumą už tai, kad 
buvote man toks geras pastaruoju metu. Būsiu jūsų sesuo, jei 
panorėsite, bet Žmona — niekados. 

— Kodėl? — paklausė Ezra, vis dar įsikibęs į kėdę, o tamsios 
jo akys piktai sužaibavo.— Kodėl nesutinkate būti mano žmona? 
— Negaliu, Ezra. Daugiau apie tai negalvokite. Išties man 
labai nemalonu jus nuliūdinti. | | 
 — Vadinasi, negalite manęs pamilti? — kimiu balsu sušuko 
jaunasis komersantas.— Kitos moterys visko pasaulyje atsisakytų, 
kad tik mane gautų. Ar jūs tai žinote? 

— Dėl Dievo, eikit pas tas kitas,— pusiau juokais, pusiau 
piktai atkirto Keitė. | 

Smėstelėjusi šypsena buvo tarsi kibirkštis, įžiebusi Ezros 
pyktį. 

— Tai jūs nenorite, kad būčiau jūsų vyras? — įsiutęs šaukė 
jis.— Žinoma, aš nemoku maivytis, vaizduoti nežinia ką, kaip tas 
jūsų vaikinas. O jūs lig šiol negalite jo pamiršti, nors jis seniau- 
siai susidėjo su kita. 

— Kaip drįstate su manim šitaip kalbėti! — sušuko didžiai 
pasipiktinusi Keitė ir pašoko iš krėslo. 

— Bet tai tiesa, pati žinote,— su patyčia atšovė Ezra.— Negi 
visai neturite savigarbos, kad kariatės ant kaklo tam vyrukui, 
kuris nenori apie jus nė girdėti, tam auksaburniui bailiam niek- 
šui! 

— Jo akivaizdoje nedrįstumėt taip kalbėti! — išdidžiai pareiš- 
kė Keitė. 

— Jūs taip manote? — su pagieža atkirto Ezra. 

— Taip, nedrįstumėt. Ir aš netikiu, kad jis mane apgavo. 
Dabar supratau — jūs su tėvu man tai įteigėt norėdami mudu 
išskirti. 

Bala žino, kaip šitaip staiga Keitei atsivėrė akys. Galbūt pyk- 
čio iškreiptas Ezros veidas pakišo jai mintį, kad iš tokio tipo 
žmonių galima tikėtis niekšybės. O kai juodbruvas komersanto 
veidas dar labiau patamsėjo po josios žodžių, tai suprato: neti- 
kėtai jai šovusi mintis buvo teisinga. | 

— Na, štai, jūs negalite to paneigti! — sušuko Keitė, sužai- 
bavusi akimis. Iš susijaudinimo ji spaudė rankas prie krūtinės.— 
Jūs žinote, kad taip yra. Aš susitiksiu su Tomu ir paklausiu jo 
paties, ką visa tai reiškia. Jis myli mane kaip ir anksčiau, ir aš 
visą laiką jį mylėjau. 

— Štai kaip! Jūs mylite jį? — iškošė Ezra ir žengė merginos 
link, o jo akys iš įsiūčio sublizgėjo.— Nelabai jį pradžiugins 
jūsų meilė! Mes dar pažiūrėsim, kieno bus viršus. Mes dar...— 

Iš pykčio netekęs amo, jis nutilo, grūmodamas sumosavo kumš- 
čiais ir staiga pasisukęs išbėgo iš kambario. Tuo metu po kojo- 
mis pasipainiojo Flo — dar visai mažas skaiterjeras, Keitės nu- 
mylėtinis. Tada „prasiveržė visas Ezros žiaurumas. Jis taip spyrė 
sunkiu batu nelaimingam šunyčiui, kad šis cypdamas nusirito: 
kūliais po lova; iš ten iššliaužė trimis kojomis, ketvirtąją bejė- 
giškai vilkdamas. 

— Bjaurus galvijas! — suklykė Keitė Ezrai pavymui ir glos- 
tydama sužalotą šunelį apsiverkė iš gailesčio ir nuoskaudos. Jaut-- 
rią širdį taip užgavo pretendento į josios ranką niekšiškas poelgis, 
kad ji, regis, būtų įmaniusi pulti jį kumščiais, jei tas nebūtų: 
spėjęs dingti už durų. 

— Vargšelis Flo! Juk jis norėjo man suduoti, o kliuvo tau, 
mano mažyli! Nieko, drauguži, sulauksim ir mudu geresnių die- 
nų. Tomas manęs nepamiršo! Dabar aš tai žinau. Žinau! — Šune- 
lis užjaučiamai viauksėjo ir pralinksmėjęs lyžčiojo savo šeimi-- 
ninkei ranką. Rodės, ir jis, žvilgtelėjęs į savo šunišką ateitį,. 
pamatė ten šviesesnių akimirkų. 

Įtužęs, paniuręs it debesis Ezra Gerdlstonas nudrožė į biblio-- 
teką ir trumpai iniormavo tėvą apie savo piršlybų rezultatus.. 
Apie ką paskui šnekėjo tėvas su sūnum, visiems buvo paslaptis.. 
Tarnai jautė, kad namuose vyksta kažkas negero; iš pradžių iš. 
bibliotekos skardėjo balsai: žemas — sūnaus ir prikimęs, suir-- 
zęs — tėvo. Ezra ir tėvas šaukė viens per kitą, abu švaistėsi kal-- 
tinimais ir priekaištais. Paskui ūmai balsai pritilo ir virto vos. 
girdimu šnabždesiu, dar vėliau einantys koridoriumi galėjo pa- 
manyti, jog bibliotekoje įsivyravo ramybė. Beveik negirdimas: 
pokalbis truko gerą pusvalandį. Tada jaunasis Gerdlstonas išva- 
žiavo į Sitį. Tėvas ir sūnus kažkaip pasikeitė. Toji permaina buvo. 
vos pastebima, vargiai apibūdinama, bet vis dėlto abu vyrai pa- 
sidarė tarsi nesavi. Vargu ar būtų buvę galima tvirtinti, jog pil- 
kas it žemė vilkiškas senio veidas dar labiau papilkėjo ar tapo 
nuožmesnis arba jog žiauraus, pasipūtusio sūnaus veide atsirado 
nelaimę pranašaujančių ženklų. Greičiau juos apgaubė kažkoks 
šešėlis, blausus, vos juntamas. Atrodė, kad abu vyrus apsėdo: 
mintis. kuri nedavė jiems ramybės. 

Tuo metu, kai bibliotekoje vyko aprašytasis pokalbis, Keitė 
valgomąjame slaugė nuskriaustą šunelį ir stengėsi viską suprasti. 
Dabar ji taip tikėjo Tomu, lyg būtų iš jo paties lūpų išgirdusi 
raminamus žodžius. Vis dėlto dar daug kas buvo neaišku, pa- 

slaptinga. Keitę kamavo nerimas, nelaimės nuojauta. Kokios gud- 
rybės griebėsi tie žmonės, kad priverstų Tomą taip ilgai jos ša- 
lintis? Gal ir jį apgavo, o gal jis tapo kokios intrigos auka? 
Kad ir kaip ten būtų, aišku, jog viskas vyko su globėjo palaimi- 
nimu. Pirmą kartą Keitė suvokė, kas per vienas senasis Gerdlsto- 
nas; į širdį įsibrovė įtarimas, jog tasai malonus, dievobaimingas 
komersantas dar pavojingesnis už savo storžievį sūnų. Ir kai mer- 
gina, pakėlusi akis, ūmai išvydo priešais save globėją, ją išpylė 
šaltas prakaitas. 

Globėjo pasirodymas nieko gero nežadėjo. Susidėjęs rankas 
už nugaros, truputį į šoną pakreipęs galvą, jis spoksojo į mer- 
giną, neslėpdamas įtūžio. | 

— Puikiai pasielgėt! — iškošė jis su pikta pašaipa.— Puikiai! 
Nuostabiai pradėjote dieną, panele Harston. Geriau nė nestu- 
manysi atsidėkoti tėvo draugui už globą. 

— Vienintelis mano noras — kuo greičiau išeiti iš jūsų na- 
mų! — sušuko Keitė, ir mėlynos jos akys rūsčiai blykstelėjo.— 
Jūs piktas, žiaurus, veidmainis senis! Jūs man sakėt netiesą apie 
poną Dimsdeilą. Aš tai supratau iš jūsų sūnaus akių, o dabar — 
iš jūsų veido. Kaip drįsote šitaip pasielgti, kaip galėjote būti 
toks beširdis! 

Džonas Gerdlstonas nesitikėjo iš klusnios, romios savo glo- 
botinės tokio pykčio protrūkio. 

— Dievas mato,— tarė jis,— kad ir kokios būtų buvusios ma- 
no klaidos, jūs negalite man prikišti, jog per mažai jumis rūpi- 
nausi. Žinoma, ir aš turiu nuodėmių. Net didžiausias šventuolis 
gali suklysti. Aš bandžiau jus išgelbėti nuo to kvailo meilės 
nuotykio tik jūsų pačios labui. 

— Jūs man pamelavote, kad atsisakyčiau vienintelio žmogaus, 
kuris mane nuoširdžiai mylėjo. Jūs ir jūsų siaubingas sūnus sten- 
gėtės atimti iš manęs laimę, sudaužyti man širdį. Ką jūs pasakėte 
Tomui, kad šis ėmė šalintis manęs? Aš susitiksiu su juo ir suži- 
nosiu teisybę. 

Keitės veidas buvo keistai ramus, jis tarsi sustingo nuo rūs- 
taus globėjo žvilgsnio. 

— Nutilk! — prašvokštė senis.— Pamiršai savo vietą šiuose 
namuose! Tu per daug naudojiės mano gerumu! O visus tuos 
meilės kliedesius išmesk iš galvos. Kol kas esu tavo globėjas ir 
pasirodyčiau esąs visiškai niekam tikęs, jei leisčiau tau susitikti 
su tuo žmogumi. Šiandien važiuosi su marimi į Hampšyrą. 

— Į Hampšyrą? 

— Taip. Aš ten nusipirkau nedidelį dvarelį ir ketinu šią žiemą 
porą mėnesių praleisti jame. Tu galėsi iš ten išvykti tik tada, 
kai išmesi iš galvos visas tas romantiškas klejones. Ne anksčiau! 

— Vadinasi, būsiu ten amžinai,— sunkiai atsidusus, atsakė 
Keitė. 

— Tai priklauso nuo tavęs. Tenai bent jau būsi apsaugota 
nuo visokių nenaudėlių pretenzijų. Kai sulauksi pilnametystės, 
galėsi tenkinti kvailas savo užgaidas, o ligi tol mano pareiga — 
įstatymu numatyta tokia teišė — daryti viską, kas tik įmanoma, 
kad apsaugočiau tave nuo lengvabūdiškumo padarinių. Mes iš- 
vykstame iš Vaterlo stoties ketvirtą valandą.— Gerdlstonas pasu- 
ko durų linkui, bet tarpdury atsigręžė: — Teatleidžia tau Die- 
vas, — ištarė įis iškilmingai, iškėlęs į viršų liesas savo rankas,— 
už tai, ką šiandien padarei! 

Vargšelė Keitė, likusi viena, nepaprastai susikrimto dėl nau- 
jos ją užgriuvusios nelaimės. Ji suprato, kad niekas negali su- 
kliudyti globėjui įgyvendinti jo sumanymą ir kad nepadėtų jokie 
maldavimai. Ką gi daryti? Visame pasaulyje nebuvo nė vieno 
draugo, į kurį ji būtų galėjusi kreiptis patarimo ar pagalbos. 
Ji jau buvo besirengianti lėkti pas senuosius Dimsdeilus į Ken- 
singtoną ieškoti prieglobsčio, bet ją sulaikė mintis apie Tomą. 
Širdies gilumoje Keitė jau buvo atleidusi jam, bet dar reikėjo 
daug ką išsiaiškinti, kad jųdviejų santykiai vėl būtų tokie kaip 
anksčiau. Ji būtų galėjusi parašyti poniai Dimsdeil, tačiau glo- 
bėjas nepasakė, kur tiksliai į Hampšyrą jie vyksta. Galų gale 
Keitė nusprendė verčiau truputį palūkėti ir parašyti laišką, nu- 
važiavusi į vietą. Sunkia širdimi ji užlipo į savo miegamąjį ir 
ėmė krautis daiktus, padedama savo raudonskruostės tarnaitės 
Rebekos. 

Pusę keturių prie namo privažiavo vienkinkis vežimas, ir iš 
jo išlipo senasis Gerdlstonas. Sudėjus lagaminus vežimo viršuje, 
Keitei buvo pasiūlyta sėstis. Gerdlstonas įsitaisė šalimais ir įsakė 
važiuoti. Kai vežimas nudardėjo grindiniu, Keitė atsisuko atgal 
ir paskutinį kartą pažvelgė į didžiulį niūrų namą, kuriame gy- 
veno trejus pastaruosius metus. Jei ji būtų Žžinojusi, kas jos lau- 
kia ateityje, tai gal šis senas, nykus, nejaukus pastatas būtų jai 
atrodęs kaip miela, saugi pastogė! 

Tą vakarą Eklstono skvere pasirodė dar vienas ekipažas. Iš- 
balęs jaunuolis degančiomis akimis tolydžio nekantraudamas 

žvalgėsi pro langą, norėdamas įsitikinti, ar dar toli. važiuoti. Iki 
69-o0jo namo dar buvo gerokas atstumas, bet jaunuolis, atidaręs 
dureles, išlindo ant pakopos, o ekipažui sustojus, iškart nušoko 
ant žemės ir iš visų jėgų patempė didelį varinį varpą, kabantį 
prie ąžuolinių durų. | 

— Ar ponas Gerdlstonas namie? — pasiteiravo Rebekos, atvė- 
rusios jam duris. 

— Ne, sere. 

— O panelė Harston? — susijaudinęs paklausė jaunuolis. 

— Ne, sere. Visi išvažiavo. 

— Išvažiavo! 

— Taip, sere. Išvažiavo į kaimą. Ir ponas Ezra išvyko. 

— O kada jie grįš? — sutrikęs paklausė Tomas. 

— Kol kas jie nesirengia grįžti. 

— Negali būti! — nusiminęs sušuko jis.— Koks jų adresas? 

— Adreso nepaliko. Deja, negaliu niekuo jums padėti. Sudie, 
sere.— Rebeka užtrenkė duris, širdyje piktdžiugiškai šaipydamasi 
iš sumišusio lankytojo. Ji daug ką nutuokė ir kadangi degė ne- 
apykanta jaunai savo poniai, tai pernelyg nesisielojo dėl to, kad 
šiai gyvenime ne viskas sėkmingai susiklostė. 

Tomas Dimsdeilas stoviniavo prie durų, beviltiškai žvelgda- 
mas į tamsą. Jis buvo labai susikrimtęs. Kas tai, nauja niekšybė? 
Ar tai paneigia, o gal, priešingai, patvirtina vokiečio žodžius? 
Nuo tos minties šaltas prakaitas išpylė jam kaktą. 

— Turiu ją rasti! — sušuko Tomas, sugniaužęs kumščius. Jis 
nubėgo neramia širdimi ir dingo kunkuliuojančiame Londono gat- 
vių sraute. 


VII SKYRIUS 


POKALBIS VIENO EKLSTONO 
SKVERO NAMO BIBLIOTEKOJE 


Raudonskruostė tarnaitė, vardu Rebeka, dar vis stovėjo prieš- 
kambaryje prie lauko durų, su pasitenkinimu klausydama, kaip 
tolsta jaunojo Dimsdeilo žingsniai. Ūmai jos klausą pasiekė kiti, 
skubesni, žingsniai, artėjantys iš priešingos pusės: šypsena din- 
go, o veidas įgavo keistoką išraišką; sunku pasakyti, ar jame 
atsispindėjo džiaugsmas, ar baimė. Greitu, nervingu judesiu ji 

pasitaisė plaukus, perbraukė ranka per skruostus, tuo pačiu 
metu spėjus žvilgtelėti į savo sniego baltumo prijuostę, papuoštą 
ryškiais kaspinais. Tačiau kuo nors patobulinti savo išvaizdą, 
kad ir labai būtų norėjusi, laiko neturėjo, nes spynoje trakštelėjo 
raktas ir įžengė Ezra Gerdlstonas. Išvydęs tamsią figūrą, staiga 
išnirusią iš prietemos, jis sušuko ir atbulas atsišliejo į durų 
staktą. | 

— Nesibaiminkit, pone Ezra,— sušnabždėjo Rebeka,— tai aš. 

— Velniai tave griebtų! — piktai susikeikė Ezra.— Ko čia styp- 
sai? Tu mane nugąsdinai! 

— Aš nenorėjau, pone Ezra. Neseniai buvau atidariusi duris 
ir nespėjau pasitraukti. Anksčiau jūs niekados nesupykdavote, jei 
rasdavote mane prieškambaryje, parėjęs namo. 

— Ak, mieloji, — prabilo Ezra,— pastaruoju metu man nervai 
pašlijo. Visą dieną buvau lyg nesavas. Pažvelk, kaip dreba 
rankos. 

— Tai bent! — prunkštelėjo mergina, stipriau pašvietus.— 
Nebūčiau net pamaniusi, kad jus galima išgąsdinti. Oi, jūs išba- 
lote kaip drobė! 

— Gerai, pakaks! — šiurkščiai ją nutraukė Ezra.— Kur visi 
tarnai? 

— Džeinė išėjo. Virėja, Viljamas ir berniūkštis apačioje. 

— Eime į biblioteką. Jie manys, kad tu kur nors viršuje, mie- 
gamajame. Noriu su tavim pasišnekėti. Uždek stalinę lempą. 
Na, kaip, jie išvažiavo? | 

— Taip, išvažiavo, — atsakė mergina, stovėdama prie kanapos, 
ant kurios išsidrėbė Ezra.— Jūsų tėtušis pasirodė apie trečią va- 
landą su ekipažu ir išsivežė ją. 

— Ji nekėlė triukšmo? 

— Triukšmo? Ne. Ko jai triukšmauti? Tiesą sakant, dėl jos 
ir šiaip jau daug šurmulio būta... Ak, Ezra, jūs buvot man toks 
švelnus, kol ji neatsistojo tarp mūsų. Aš galėdavau šešias dienas 
per savaitę kęsti piktas jūsų kalbas ir žinodavau, kad septintą 
dieną jūs ištarsite bent vieną gerą žodelį! — verkšleno ji, šluos- 
tydama ašaras nublukusia nosine. 

— Liaukis, girdi, liaukis! — susierzinęs subarė Ezra.— Aš no- 
Tiu, kad tu mane infiormuotum, kas čia vyksta, o ne žliumbtum. 
Vadinasi, ji susitaikė su ta mintim, jog reikia išvažiuoti? 

— Na, taip, išvažiavo kuo ramiausiai, — atsakė mergina atsi- 
-dusus. 

— Nagi įpilk man truputėlį brendžio antai iš to atkimšto bu- 
telio. Tu mane išgąsdinai, niekaip negaliu atsigauti. Ar tėvas 
nesakė, kur jie išvažiuoja? 

— Aš tik girdėjau, kaip jis paliepė vežėjui važiuoti į Vaterlo 
stotį. | 

— O daugiau nieko negirdėjai? 

— Daugiau nieko. 

.— Gerai, jeigu jis nepasakė, tai aš pasakysiu. Jie išvažiavo 
į Hampšyrą, brangute. Ta vietovė vadinama Bedsvortu — nuosta- 
bus kampelis ant jūros kranto. Ir aš noriu, kad rytoj tu ten iš- 
vyktum. 

— Norit mane tenai išsiųsti? 

— Taip. Ten reikia vikraus ir sumanaus žmogaus, kuris šei- 
mininkautų namuose. Regis, ten yra kažkokia senė, bet jau gero- 
kai sukriošusi, ir nauda iš jos menka. O tu, esu įsitikinęs, kaip- 
mat viską sutvarkysi. Tėvas ketina ten kurį laiką pagyventi su 
panele Harston. 

— O kaip jūs? — susidomėjo mergina, ir tamsiose jos akyse 
šmėstelėjo įtarimas. 

— Dėl manęs nesuk sau galvos. Aš čia liksiu reikalų tvar- 
kyti. Juk kas nors turi būti kontoroje. Tikiuosi, virėja, Džeinė ir 
Viljamas — visi trys sugebės manimi pasirūpinti. 

— Tai dabar jūsų visai nematysiu? — sušuko mergina, ir jos 
balsas suvirpėjo. | 

— Na, kodėl? Aš atvažiuosiu kiekvieną šeštadienį ir būsiu 
ligi pirmadienio, o kartais gal ir vidury savaitės pasirodysiu. Jei 
reikalai gerai klostysis, galimas daiktas, truputį ten pagyvensiu. 
Iš dalies tai priklausys nuo tavęs. 

Rebeka Teilfiors nustebus įsistebeilijo į Ezrą. 

— Kaipgi šitaip — nuo manęs? — susijaudinusi paklausė ji. 

— Matai,— šiek tiek dvejodamas pradėjo Ezra,— tai iš dalies 
gali priklausyti nuo to, ar būsi gera mergaitė ir padarysi tai, ką 
aš tau liepsiu. Juk tu dėl manęs viskam pasirengusi, tiesa? 

— Jūs pats tai žinote, pone Ezra. Kai jums ko prireikia, kaip- 
mat prisimenate mane, na, o kai nesu reikalinga, tai nei geresnio 
žodelio, nei meilesnio žvilgsnio nesulaukiu. Jei būčiau šunelis, 
turbūt švelniau su manim elgtumėtės. Aš galiu iškęsti jūsų šiurkš- 
tumą, ištvėriau ir mušama, bet dėl to nepykstu. Tačiau matant, 
kaip jūs rėžiat sparną apie kitą, širdis plyšta. Šito tai jau nega- 
liu pakęsti. 

— Liaukis apie tai galvojus, mergaite,— meiliai tarė Ezra.— 
Tai baigta visiems laikams. Geriau pažiūrėk, ką tau parnešiau.— 
Jis pasirausė kišenėje, išsitraukė nedidelį rūkomojo popieriaus 
ritinėlį ir atkišo Rebekai. 

Tai buvo viso labo mažytis sidabrinis inkarėlis, puoštas aga- 
tais, bet merginos akys iš laimės sublizgėjo, kai išvyniojo riti- 
nėlį. Ji prisidėjo niekutį prie lūpų ir karštai pabučiavo. 

— Telaimina jus Dievas! Ir tegu bus palaimintas tasai inka- 
ras! — tarė ji.— Esu girdėjusi, kad inkaras reiškia viltį, tai tegu 
ir man jos duoda. Ak, Ezra, gal jūs išvyksite toli toli ir ten su- 
tiksite įvairiausių merginų, mokančių skambinti ir dainuoti, ži- 
nančių daug tokių dalykų, apie kuriuos aš nieko neišmanau, bet 
nė viena iš jų nemylės jūsų taip kaip aš! 

— Aš tai žinau, mieloji, žinau,— pasakė Ezra ir paglostė tam- 
sius merginos plaukus, kai ši atsiklaupė prie jo kanapos.— Nie- 
kados nesu sutikęs tokios merginos kaip tu. Todėl ir noriu, kad 
važiuotum į Bedsvortą. Ten man reikalingas patikimas žmogus. 

— Ką aš turėsiu veikti tame Bedsvorte? — paklausė ji. 
vieniša ir svajos apie tai, kad šalia jos būtų moteris, kuri galėtų 
ja rūpintis. 

— Kad ji kur prasmegtų! — sušuko pašokus Rebeka, ir jos 
akys sužaibavo.— Vadinasi, jūs vis dar neišmetėte jos iš galvos! 
Tai jai reikia to, tai ano! O visos kitos jums — nieko nereiškian- 
tis šlamštas! Tai žinokit, aš jai netarnausiu! Nors užmuškit, ne- 
tarnausiu! 

— Rebeka,— iš lėto tarė Ezra,— tu nekenti Keitės Harston? 

— Taip, visa širdimi nekenčiu,— atsakė Rebeka. 

— Na, jeigu tu jos nekenti, tai aš, žinok, nekenčiu jos tūks- 
tantį kartų stipriau. Tu manai, kad aš dėl jos iš proto kraustausi? 
Gali nusiraminti! Viskas baigta. 

— Tai kodėl jūs taip ja rūpinatės? — nepasitikėdama paklausė 
mergina. 

— Aš noriu, kad prie jos būtų žmogus, kurio jausmai tokie 
kaip mano. Jei ji netgi visai negrįžtų iš Bedsvorto, man būtų 
nusispjauti. 

— Bet kodėl jūs taip keistai į mane žiūrite? — nustebo mer- 
gina, nejučiom susigūžusi nuo įsmeigto jo žvilgsnio. 

— Siaip sau. Važiuok tenai. Ateis laikas, kai tu suprasi daug 
ką, kas šiandien atrodo keista. O kol kas padaryk man paslau- 
gą — įvykdyk mano prašymą. Važiuosi? 

— Gerai jau, važiuosiu. 

— Šaunuolė. Pabučiuok mane, meilute. Tu puiki mergina! 
Aš sužinosiu, kada rytoj išvyksta traukinys, ir pasakysiu tėvui — 
perspėsiu, kad atvažiuoji. O dabar drožk į savo kambarį, nes vir- 
tuvėje tuoj pradės liežuvauti. Labos nakties. 

— Labos nakties, pone Ezra,— pasakė mergina, verdama du- 
ris.— Pasišnekėjau su jumis, ir širdis atlėgo. Juk aš viena viltimi 
tegyvenu, viena viltimi... 

„Įdomu, ko ji tikisi, velniai rautų! — pamanė jaunasis ko- 
mersantas, kai tarnaitė išeidama uždarė duris.— Ko gero, įsi- 
vaizduoja, kad ją vesiu. Įžūli mergina! Tačiau Bedsvorte ji būtų 
tikras lobis. Jei kam kitam jos gal ir neprireiks, tai jau šnipė bus. 
kuo puikiausia.“ Ezra išsitiesė ant kanapos ir suraukęs antakius, 
sukandęs lūpas leidosi į apmąstymus apie ateitį. 

Kol Eklstono skvere, bibliotekoje, vyko minėtas dialogas, To- 
mas Dimsdeilas sunkia širdimi traukė namo. Jį kamavo nelaimės. 
nuojauta. Veltui save įtikinėjo, jog Keitė ne visam laikui dingo, 
jog gandas apie jos sužadėtuves su Ezra pernelyg absurdiškas, 
kad nors minutę galima būtų juo patikėti. Nors visaip save ra- 
mino, vis dėlto neįstengė atsikratyti baimės ir artėjančio pavo- 
jaus nuojautos. Jis neįsivaizdavo, jog Keitė gali būti jam neiš- 
tikima, tačiau keistai atrodė jos dingimas iš Londono kaip tik 
tą dieną, kai jį pasiekė kalbos apie jos sužadėtuves. Su kokiu 
skausmu Tomas priekaištavo sau dėl to, kad nusileido Džono 
Gerdlstono įkalbinėjimams ir sutiko nerašyti Keitei, nesimatyti 
su ja! Vaikinas ėmė suprasti esąs apkvailintas, o tie dosnūs paža- 
dai duoti sutikimą jiems susituokti buvo tik apgaulė; šitaip norėta 
užgniaužti įtarimus ir atimti jo brangenybę. Ką dabar daryti, 
kaip ištaisyti savo klaidą? Reikia palaukti rytojaus ir pažiūrėti, 
ar ateis į kontorą vyriausiasis bendrovės kompanionas. Jei jis 
ateitų, Tomas būtų pasirengęs viską jam iškloti. 

Jis buvo toks išsekęs ir prislėgtas, kad, pasiekęs Filimor Gar- 
densą, jau norėjo prasmukti tiesiai į savo kambarį, bet ant laiptų 
susidūrė su savo garbiuoju tėvu. 

— Negi iškart į lovą? — sugriaudėjo senukas, išgirdęs sūnaus. 
atsiprašymą.— Jokiu būdu, jaunikaiti. Eime į svetainę, išrūky- 
sim po pypkę. Motina visą vakarą tavęs laukė. 

— Aš užtrukau, mama, prašom man atleisti, — tarė jaunuolis, 
bučiuodamas motiną.— Visą dieną išbuvau uoste, darbo ligi kaklo, 
aibės reikalų. 

Ponia Dimsdeil su mezginiu sėdėjo prie židinio. Išgirdusi šū- 
naus balsą, ji su nerimu pažvelgė jam į veidą, ir motinos širdis 
iškart ėmė smarkiau plakti. 

— Kas atsitiko, mano berniuk? — paklausė ji.— Tu į save ne- 
panašus. Kokios bėdos? Tikiuosi, nieko neslėpsi nuo senos savo 
motinos? 

— Manau, jis ne toks kvailas, — rimtai tarė daktaras.— Jei 
turi kokių rūpesčių, mano berniuk, klok viską. Dedu galvą, kad 
reikalus visuomet galima pataisyti, nors ir kaip toli būtų nueita. 

Taigi Tomas, neišlaikęs tokio dvigubo spaudimo, papasakojo 
naujieną, išgirstą iš fon Baumserio „Gaidyje ir raktažolėje“, ir 
apie vėlesnį vizitą Eklstono skvere. 

— Aš vis dar negaliu tuo patikėti, — baigdamas tarė jis.— 
Galva eina ratais, ir aš niekaip neįstengiu suprasti, kas atsitiko. 

Senukai atidžiai išklausė Tomą, o jam baigus pasakoti, kurį 
laiką tylėjo. Motina prabilo pirmoji. 

— Aš visuomet jaučiau,— tarė ji, — kad mes be reikalo, pono 
Gerdlstono prašomi, nutraukėm su ja susirašinėjimą. 

— Dabar lengva taip kalbėti, — nusiminęs pasakė Tomas.— 
O tada atrodė, kad negalim kitaip pasielgti. | 

— Ne laikas po muštynių kumščiais mojuoti, — paniuręs tarė 
senasis daktaras, išklausęs sūnaus pasakojimą.— Dabar reikia 
atitaisyti klaidą. Ta proga, Tomai, noriu pasakyti, kad mes turi- 
me neabejoti, jog tokia mergina kaip Keitė Harston negali pasi- 
elgti negarbingai. Jei ji pažadėjo, mano berniuk, laukti tavęs, 
tai gali būti visiškai ramus. O jeigu tu bent sekundę ja suabe- 
jojai, tai tau, rupūs miltai, turėtų būti gėda! 

— Taip, tėve! — sušuko Tomas, ir jo veidas nušvito.— Aš ir 
pats taip manau, tačiau viskas taip susipainiojo. Kam jiems pri- 
reikė išvykti iš Londono ir kurgi jie išvažiavo? 

— Tas senas nenaudėlis Gerdlstonas, žinoma, suprato, kad 
tavo kantrybė gali baigtis, ir paskubėjo užbėgti tau už akių išsi- 
gabendamas merginą į kaimą. 

— Jeigu taip, tai ką man daryti? 

— Nieko. Jis turi tokią teisę. 

— Turi teisę įgrūsti Keitę į kokį ten kaimo namiūkštį, ku- 
riame tas galvijas Ezra Gerdlstonas šmirinės jai prieš akis nuo 

aušros lig sutemos? Nuo tokios minties galima iš proto išsi- 
kraustyti! 

— Mano berniuk, pasitikėkk Keite,— pamokė senasis dakta- 
ras.— O mes pasistengsime sužinoti, kur jis ją išvežė. Jeigu Kei- 
tei bus sunku, jeigu jai reikės draugiškos paramos, gali neabejoti, 
tavo motina sulauks iš jos žinutės. 

— Tikiuosi, kad taip ir bus, — pralinksmėjo Tomas.— O rytoj 
aš pabandysiu ką nors sužinoti kontoroje. 

— Tik stenkis nesusibarti su Gerdlstonais. Galų gale jie tu- 
rėjo teisę išsivežti Keitę. 

— Galbūt juridiškai jie turi tokią teisę,— pasipiktinęs tarė 
Tomas, — bet mes su senuku buvom susitarę, ir jis sulaužė duotą 
žodį. 

— Tai neturi reikšmės. Svarbiausia, neprarask savitvardos, 
kad jie neturėtų už ko užsikabinti. 

Šitaip daktaras dar kurį laiką mokė sūnų, ir jo kalbos bei 
motinos įkalbinėjimai palengva pakėlė jaunuoliui nuotaiką. Vis 
dėlto, kai visi sugulė, pono Dimsdeilo veidas vis dar buvo rimtas. 
ir susirūpinęs. 

— Nepatinka man visa tai,— keletą kartų pakartojo jis.— 
Nepatinka man, Matilda, kad vargšė mergaitė atsidūrė tų dviejų 
apsukruolių visiškoje valdžioje. Duok Dieve, kad jai ko neatsi-- 
tiktų! 

Ir geroji Matilda iš visos širdies pritarė jo žodžiams. 


VIII SKYRIUS 


KELIONĖ Į VIENUOLYNĄ 


Jau temo, kai Džonas Gerdlstonas ir jo globotinė atvyko į Va-- 
terlo stotį. Gerdlstonas įsakė siųsti bagažą į atvykimo vietą, bet 
pasistengė, kad Keitė nenugirstų stoties pavadinimo. Platiormoje 
energingai praskynęs kelią merginai pro netvarkingai sukrautus. 
lagaminus, krepšius ir pirmyn atgal zujančius keleivius, jis įstū- 
mė ją į pirmos klasės kupė ir pats užšoko ant pakopos tuo metu, 
kai suskambėjo skambutis ir pajudėjo traukinio ratai. 

Kupė jie buvo vieni. Keitė susigužė kampe, prisispaudusi prie 
sėdynės atlošo, visa susisupusi į pledą; šaltis smelkėsi iki kaulų. 

Senasis komersantas išsitraukė iš kišenės užrašų knygutę ir 
lempos, kabančios pačioje palubėje, šviesoje ėmė skaičiuoti kaž- 
kokių skaičių stulpelius. Jis sėdėjo tiesus it mietą prarijęs ir 
atrodė taip įsitraukęs į darbą, tarsi nebūtų iškėlęs kojos iš savo 
kontoros Fenčerčo gatvėje. Į merginą jis nė nežvilgtelėjo ir nė 
sykio nepaklausė, ar jai čia patogu. 

Keitė sėdėjo priešais globėją ir negalėjo atitraukti akių nuo 
rūstaus jo veido, kurio griežti bruožai dar labiau išryškėjo blau- 
sioje gelsvokoje šviesoje. Tos giliai įdubusios akys ir apdribę 
skruostai — kiek metų ji juos mato! Bet kodėl tik dabar pirmą 
kartą tame veide jai šmėstelėjo kažkas neapsakomai baisaus? 
Galbūt dėl to kalta žiauri, giliai įsirėžusi raukšlė lūpų kampu- 
tyje, suteikianti visam veidui šiurpią išraišką? Keitei bežiūrint 
į savo globėją, ūmai ją persmelkė nesuvaldomo pasišlykštėjimo 
ir baimės jausmas. Ji vos nesušuko iš siaubo. Kad užgniaužtų 
iš krūtinės besiveržiantį riksmą, ji giliai atsiduso ir nesąmonin- 
gai ranka užspaudė gerklę. Tą akimirką Keitės globėjas, pakėlęs 
galvą nuo užrašų knygelės, įsistebeilijo į ją šviesiai pilkomis 
akimis. 

— Na, na, be isterikos! — riktelėjo jis.— Ir taip jau pridarėt 
mums rūpesčių! 

— Kodėl jūs taip šiurkščiai su manimi elgiatės? — sušuko 
mergina, maldaujamai ištiesus į jį rankas, ir ašaros pasipylė jai 
per skruostus.— Ką tokio siaubingo aš padariau? Aš negaliu 
mylėti jūsų sūnaus, aš myliu kitą. Aš labai labai gailiuosi tuo 
jus įžeidusi. Anksčiau jūs buvote toks geras, jūs atstojote man 
tėvą. 

— O jūs šitaip man atsidėkojote už tai? „„Gerbk savo tėvą“, — 
sakoma Šventajame Rašte. Kaipgi jūs mane gerbiate? Nuolatos 
visais atžvilgiais man prieštaraujate. Žinoma, iš dalies galiu kal- 
tinti savė: neturėjau leisti jūsų į tokią, kaip paaiškėjo, pražū- 
tingą kelionę į Škotiją, kurioje patekote į draugiją jauno avan- 
tiūristo, už ką reikėtų dėkoti suktam jo tėvui — senam kvailiui. 

Iš tikro tik Rembranto teptukas būtų galėjęs įamžinti tuos 
du iš prieblandos išnirusius veidus: liesą, gilių raukšlių išvagotą 
seną komersanto ir žavų, jauną merginos, maldaujamai žvelgian- 
čios į jį. Tačiau išgirdusi paskutinius globėjo žodžius, ji nusi- 
braukė ašaras, ir pykčio raudonis nudažė jai skruostus. 

— Galite kalbėti apie mane, kas tik jums šaus į galvą,— 
pasakė ji su kartėliu.— Matyt, tai yra viena iš globėjo privile- 

gijų. Bėt neturite teisės šmeižtii mano draugų. „Kas bloguoju 
minės mano brolį...“ Man regis, Sventajame Rašte maždaug taip 
sakoma. | 

Gerdlstoną šiek tiek suglumino toks netikėtas, griežtas atkir- 
tis. Nusiėmęs plačiakraštę skrybėlę, jis pagarbiai nusilenkė Keitei 
ir nuleido akis. 

— „Kūdikio lūpomis tiesa prabyla!“ — ištarė jis.— Jūs teisi. 
Aš pasikarščiavau. Vis per tai, kad pernelyg jumis rūpinuosi. 

— Matyt, dėl to, kad šitaip stipriai rūpinotės manimi, ir pri- 
šnekėjote tiek blogo apie poną Dimsdeilą? O juk aš žinau, jog 
tai netiesa! — įtūžusi išpoškino Keitė, įgavusi drąsos po patirtų 
nuoskaudų. 

— Jūs jau pradedate akiplėšiškai kalbėti, — tarė globėjas ir 
vėl palinkęs prie užrašų knygelės ėmė skaičiuoti. 

Keitė, kaip ir anksčiau, susigūžė savo kampe. Traukinys dun- 
dėdamas, skambėdamas ir girgždėdamas lėkė kažkur, skrosdamas 
miglą. Pro aprasojusį langą kartkartėmis blikstelėdavo pakelės 
kaimelių žiburiai. Retsykiais šmėstelėdavo raudona semaiforo akis, 
ir joje buvo kažkas šėtoniško — tarsi patsai plieno, geležies ir 
garo valdovas būtų žvelgęs į keleivius iš tamsos; tik išsirangiusi 
blanki dūmų gija buvo vienintelis traukinio paliekamas pėdsa- 
kas. Visa tai kėlė Keitei tokią pačią depresiją bei ilgesį kaip ir 
niūrios jos pačios mintys. 

O tos mintys buvo neapsakomai tamsios ir liūdnos. Kur ją 
veža? Ar ilgam? Ką ji ten veiks? Ji visiškai nieko nežinojo. 
Kokia priežastis tokio staigaus pabėgimo iš Londono? Globėjas 
būtų sugalvojęs dešimtis kitokių būdų, ne tokių sudėtingų, norė- 
damas išskirti ją su Tomu Dimsdeilu. Nejaugi jis sumanė kan- 
kinti ją ir visaip gniuždyti, kol sutiks tekėti už Ezros. Nuo šios 
minties Keitė sukando dantis ir prisiekė, kad jokia jėga pasaulyje 
neprivers jos nusileisti. Ateitis buvo tamsi ir neaiški; vienintelė 
prošvaistė — tai viltis vos atvykus parašyti poniai Dimsdeil, pra- 
nešti jai savo adresą ir tiesiai paklausti, kodėl jie visi staiga 
pamiršo ją. Kaip apmaudu, kad nepadarė to anksčiau. Tuščias 
išdidumas neleido. 

Traukinys sustojo didelėje stotyje. Pažvelgusi pro langą, Keitė 
žibintų šviesoje perskaitė pavadinimą — Gildfordas. Paskui vėl 
sutemos, begalinis kratymas, tarškėjimas, ir galiausiai jie priva- 
žiavo antrą didelę stotį — Pitersfildą. 


224 


— Beveik atvažiavom,— tarė Gerdlstonas, brukdamas į kiše- 
nę užrašų knygelę. 

Traukinys sustojo nedidelėje pusstotėje, apšviestoje vieninte- 
lio žibinto ir pageidaujančioje savo pavadinimą išlaikyti paslap- 
tyje. Gerdlstonas ir Keitė buvo vieninteliai keleiviai, panorę čia 
išlipti, o traukinys nudardėjo toliau, į Portsmutą, palikęs juos 
su bagažu ant menkai apšviestos, siauros platformos. Buvo tamsi 
naktis be mėnulio, žvarbus vėjas dvelkė drėgme — nežinia, ar 
dėl neseniai pliaupusio lietaus, ar dėl to, kad netoliese vandeny- 
nas. Keitė visai sustingo nuo šalčio, ir netgi niūrusis jos bendra- 
keleivis gūžėsi ir trepsėjo žvalgydamasis aplinkui. 

— Aš telegrafavau, kad atsiųstų dviratį vežimą,— pasakė jis. 
geležinkelio tarnautojui. — Negi niekas mūsų čia nelaukia? 

— Kaipgi, kaipgi, sere: Ar tik nesat ponas Gerdlstonas? At- 
siųstas dviratis vežimas iš „„Skriejančio jaučio“. Ei, Karkeri, čio- 
nai! Antai tasai ponas, kurio tu lauki. 

Į šviesos, skleidžiamos vienintelio žibinto, ruoželį pašauktas 
žengė iš išvaizdos gana netašytas vežėjas ir kilstelėjęs kepuraitę 
gergždžiančiu bosu pareiškė esąs tasai, apie kurį kalbama. Drauge 
su geležinkelio tarnautoju jis sunešiojo bagažą į vežimą. Tai 
buvo ne itin talpus ekipažas su aukšta vežėjo pasoste priekyje. 

— Kur vežti, sere? — paklausė vežėjas, kai keleiviai susėdo. 

— Į Hemptono vienuolyną. Ar žinai, kaip ten nuvažiuoti? 

— Daugiau kaip dvi mylios nuo čia ir vis palei geležinkelio 
sankasą,— tarė vežėjas.— Jau, manding, dveji metai niekas ten 
negyvena. 

— Mūsų ten laukia, viskas parengta mūsų atvykimui,— pasa- 
kė Gerdlstonas.— Važiuok kuo greičiau, mes sušalom. 

Vežėjas pliaukštelėjo botagu, ir arkliukas žvaliai nurisnojo 
tamsiu šunkeliu. 

Besižvalgydama į šonus, Keitė pastebėjo, kad pervažiavo ga- 
na didelės gyvenvietės plačią pagrindinę gatvę, nuo kurios atsi- 
šakojo siauri skersgatvėliai. Išniro bažnyčia, o priešais ją — 
smuklė. Jos durys buvo plačiai atvertos, pro raudoną aludės 
užuolaidą skverbėsi šviesa, tarsi pranešdama, jog ten viduje jau-. 
ku ir šilta. Iš ten sklido alaus bokalų skambesys bei linksmi 
balsai, ir Keitė dar skaudžiau pasijuto esanti vieniša ir benamė, 
Gerdlstonas irgi pažvairavo į aludę, bet visai su kitokiomis min- 
timis. 


15. Užsak. Nr. 4458, 295 


— Dar viena užkrečiama vieta,— tarė jis, mostelėjęs galva 
į užvažiuojamąjį kiemą.— Kaip mieste, taip ir kaime — visur tas 
pat. Žemėje prisiveisė prekiautojų nuodais, ir kiekviena tokia 
landynė — tai blogio 17 epidemijų lizdas. 

— Atsiprašau, sere,— paprieštaravo paniurėlis vežėjas atsi- 
gręždamas.— Tai ir yra „Skriejantis jautis“, sere, aš čia dirbu, 
ir jokia čia landynė, o netgi labai jauki aludė, ir nuodais čia nie- 
kados gyvenime neprekiavo. 

— Visi tie gėrimai — nuodai, o vieta, kur jie parduodami, — 
landynė,— atkirto senasis komersantas. 

— Tik nesakykite to mano šeimininkui,— perspėjo vežėjas.— 
Jis smarkus vyras ir turi. kietą ranką, o kraujas jo karštas. Ei, tu, 
ramiau! | 

Paskutinis perspėjimas buvo skirtas jau arkliui, suklupusiam 
stačiame šlaite. Vežimas išdardėjo iš gyvenvietės, ir palei kelią 
nusidriekė aukštos tvoros, visiškai užstojančios šviesą. Blausūs 
žibintai siūbavo ant vežimo ienų ir raižė tamsą geltonais šviesos 
ruožais. Vežėjas užmetė vadžias arkliui ant nugaros ir leido jam 
pačiam rinktis kelią. Netrukus siauras šunkelis išėjo į traktą, ir 
Keitė iš džiaugsmo sušuko: 

— Ten jūra! 

Pro debesis išlindo mėnulis, ir jo spinduliai pasidabravo lygų 
jūros paviršių. 

— Taip, ten jūra,— tarė vežėjas,— o antai ten, tolėliau, tie 
žiburėliai — tai Li Klakstonas, kuriame gyvena visi mūsų žve- 
jai. O ten,— dūrė jis botagu į juodą šešėlį, nutįsusį iš vandens, — 
tai Oilivaitas. 

— Atleiskit, nesupratau. 

— Jis nori pasakyti — Vaito sala,— pataisė Gerdlstonas. 

Vežėjas pažvelgė į jį priekaištingai. 

— Na, žinoma, jūs, iš Londono, geriau išmanote. Ne mums 
jus mokyti, nors esam čia gimę ir augę! — Po šios sarkastiškos 
pastabos jis užsidarė savyje ir daugiau neištarė nė žodžio, kol 
neatvažiavo į vietą. 

O ir važiuoti jau buvo likę ne taip toli. Aplenkę gilių vėžių 
išvagotą lygumą, jie priartėjo prie maždaug dviejų šimtų jardų 
ilgio aukšto akmens aptvaro. Jis, kaip atrodė tamsoje, buvo gana 
apgriuvęs. Jiė privažiavo vienintelius geležinius vartus, įtvirtin- 
tus tarp dviejų akmens stulpų ir apvainikuotus gerokai apnio- 
kotais herbais. Nuo vartų per parką driekėsi vingiuota alėja, 

panaši į tunelį: medžiai, susipynę šakomis, sudarė tankų tamsiai 
žalią skliautą. Toji alėja baigėsi atvira aikštele, kurios viduryje 
stūksojo masyvus, kalkėmis baltintas netaisyklingos formos sta- 
tinys — senasis Hemptono vienuolynas. Apatinis jo aukštas sken- 
dėjo tamsoje, o viršutiniai langai, kuriuose atsispindėjo blanki 
mėnulio šviesa, buvo paslaptingi ir niūrūs; visas pastatas atrodė 
toks nykus ir šiurpus, kad Keitei širdis apmirė. Vežimas priva- 
žiavo prie durų, ir Gerdlstonas padėjo Keitei išlipti. 

Nė viename lange neužsidegė žiburėlis, bet kai atvykėliai ėmė- 
si kraustyti iš vežimo savo mantą, atsivėrė durys, ir į priebutį iš- 
ėjo mažutė senučiukė su degančia žvake. Ranka ją pridengus, 
kad neužpūstų vėjas, senoji žvelgė į tamsą. 

— Tai jūs, pone Gerdlstonai? — šūktelėjo ji. 

— Be abejo, aš,— nekantraudamas atsakė komersantas.— Juk 
atsiunčiau jums telegramą, pranešančią apie mūsų atvykimą. 

— Taip, taip,— atsakė senė, klibikščiuodama prie jo su savo 


apsiruošę, bet netrukus viską sutvarkysime. 

Ji žengė pirma, rodydama jiems kelią, ir per didžiulę tuščią 
priemenę nuvedė į taip pat erdvų kambarį, kuris kadaise, be abe- 
jonės, buvo vienuolyno valgomasis. Kampe, dideliame židinyje su 
ketaus grotelėmis, spragsėjo pliauskos, į visas puses lakstė ki- 
birkštys, bet kambaryje buvo šalta ir nyku. Ant ugnies buvo kep- 
tuvė, o ant prasto nedažyto stalo, stovinčio kambario viduryje,— 
gana nedailios lėkštės. Patalpą apšvietė tik senosios atsineštoji 
žvakė ir ugnies liežuviai židinyje, kurie ant sienų bei sunkių 
ąžuolo sijų metė keistus, fantastiškus šešėlius. 

— Sėskis arčiau židinio, balandėle,— tarė senoji.— Nusirenk 
apsiaustą, apšilk.— Ir ji ištiesė ugnies link raukšlėtas savo ran- 
kas, lyg per tą trumpą laiką, kai buvo lauke šaltą naktį, spėjo visa 
sustingti. Keitė vogčiom žvilgčiojo į smailią jos nosį ir pasmakrę 
su kuokšteliu žilų šerių, į nukarusią apatinę lūpą, geltėnus ky- 
šančius dantis ir galvojo apie tai, koks suktas josios veidas. 

Iš lauko atsklido žvyruota alėja nuvažiuojančio vežimo ratų 
girgždėjimas žvyru. Keitė klausėsi tų garsų, kol jie visai nutolo. 
Trūko, atrodė, paskutinė grandis, jungusi ją su pasauliu ir Žmo- 
nėmis. Keitė visai neteko drąsos ir apsiraudojo. 

— Kas atsitiko? — paklausė senoji, pažvelgus į ją.— Kodėl 
jūs verkiate? 

— Ak, aš tokia vieniša, tokia nelaiminga! — sušuko Keitė.— 
Ką blogo aš padariau, kad turėčiau šitaip kentėti? Kodėl mane 
atvežė į tokį siaubingą namą? 

— O kuo tau negeras tasai namas? — paklausė senoji.— Ne- 
suprantu, kuo jis blogas. Antai ateina ponas Gerdlstonas. Jį, ma- 
nau, namas visiškai patenkina. 

Komersantas, ką tik derėjęsis su vežėju dėl užmokesčio, buvo 
prastai nusiteikęs. 

— Tai vėl pradedate? — šiurkščiai paklausė jis.— Man regis, 
aš turėčiau verkti, nes dėl jūsų nepaklusnumo ir kvailumo paty- 
riau tiek nepatogumų bei rūpesčių. 

Keitė nieko neatsakė; ji klestelėjo ant medinės taburetės prie 
židinio ir užsidengė veidą rankomis. Neaiški nuojauta ir baimė 
spaudė širdį. Ką dabar veikia Tomas? Jis turbūt atlėktų pas ją 
kaip vėjas, jei žinotų, į kokią padėtį ji pateko! Keitė tvirtai 
nusprendė rytojaus rytą parašyti poniai Dimsdeil ir pranešti, 
kur buvo išvežta ir kas įai nutiko. Nuo tos minties širdis truputį 
aprimo, ir mergina netgi prisivertė suvalgyti šiek tiek sriubos, 
kurią senoji pastatė ant stalo. Tai buvo pati prasčiausia buza, 
bet per tokią ilgą kelionę Keitė vis dėlto išalko; netgi senasis 
Gerdlstonas, paprastai labai išrankus maistui, mažumą pasrėbė 
to viralo. 

Pasibaigus vakarienei, Džoroks — taip Gerdlstonas vadino tą 
seną žiežulą — nuvedė Keitę į viršų, į jos kambarį. Visiškai men- 
kai apstatytą valgomąjį galima buvo pavadinti spartietišku, bet 
Keitės miegamajam toks apibūdinimas tiko dar labiau, nes čia 
nebuvo nieko, išskyrus siaurą geležinę lovą, metų metais nevar- 
totą ir visai surūdijusią, bei didelę medinę dėžę, ant kurios gulėjo 
patys primityviausi tualeto reikmenys. Bet Keitė apsidžiaugė tuo 
prabangiu savo miegamuoju sename name Eklstono skvere. Ma- 
žytis kambarėlis su medinėmis grindimis be kilimo jai buvo tarsi 
ilgai lauktas prieglobstis, kur galės pagaliau pailsėti ir bent jau 
"tą naktį pabūti viena su savo mintimis. Vis dėlto, gulėdama lo- 
voje, Keitė nesąmoningai klausėsi iš apačios protarpiais silpnai 
girdimos Gerdlstono kalbos ir jam kartais pritariančio veriamo 
senės balso. Jiedu labai gyvai apie kažką šnekėjosi, ir nors buvo 
pernelyg toli, kad Keitė galėtų suprasti bent žodelį, visgi širdis 
jai sakė, jog kalbama apie ją ir nėra ko laukti nieko gero. 

IX SKYRIUS 


ŽMOGUS SU SULANKSTOMĄJA KĖDUTE 


Rytą pabudusi Keitė ne iš karto suvokė, kur esanti ir kokiomis 
aplinkybėmis taip stipriai pasikeitė jos gyvenimas. Tuščias, šal- 
tas kambarys, kalkėmis baltintos sienos ir siaura geležinė lova 
pirmiausia jai asocijavosi su ligonine, kurioje kartą Edinburge 
teko būti. Taigi pirmoji Keitei į galvą šovusi mintis buvo tokia: 
jai kažkas atsitiko ir ji buvo atvežta į ligoninę. Bet toji iliuzija 
netrukus išsisklaidė su siaubu prisiminus viską, kas jai buvo 
nutikę. Deja, iš tų dviejų blogybių Keitė būtų rinkusis ligoninę, 

Nedidelis miegamojo langelis buvo užtrauktas purvina mus- 
lino užuolaidėle. Keitė išlipo iš lovos ir atitraukus užuolaidą 
pažvelgė pro langą. Ji prisiminė, kaip važiavo čionai, ir vylėsi, 
kad vienatvę tame kalėjime, į kurį buvo įstumta, palengvins 
apylinkių grožis. Tačiau tai, ką ji išvydo, išsklaidė visas viltis. 
Senasis parkas ir alėja buvo kitoje namo pusėje, o iš josios lango 
buvo matyti nyki, lygi, dumblina pakrantė, tik tolumoje, hori- 
zonte, bolavo siaura jūros juosta. Per potvynį tą didžiulį purviną, 
pilką dumblyną ir šlapią smėlį užliedavo jūra, o dabar jis ply- 
tėjo neapsakomai bjaurus, simbolizuodamas vienišumą, ir buvo 
aišku — čia nėra nė gyvos dvasios. Du trys nugeibę meldai bei 
nuodingų žalių putų lopinėlis, likęs dumblo paviršiuje, bergždžiai 
stengėsi pagyvinti liūdną peizažą. Kur tik Keitė pažvelgdavo, 
visur pamatydavo tą patį pilką dumblyną; kur ne kur bespalvę 
monotoniją trikdė būriai žuvėdrų ir kitokių jūros paukščių, ge- 
namų vilties atslūgusioje jūroje rasti sau kokio maisto. Tik ho- 
rizonte spindėjo baltų purslų juosta, už kurios plytėjo vande- 
nynas. į 

Maždaug už poros mylių į rytus Keitė įžvelgė ant kranto 
namelių kontūrus ir į dangų kylančius dūmus. Ji spėjo ten esant 
tą patį žvejų kaimelį — Li Klakstoną, kurį vakar buvo minėjęs 
jų vežėjas. Zvelgdama į mažutes lūšneles ir Žvejų valčių bures, 
Keitė staiga pajuto, jog netgi tokioje nuošalioje, nykioje vietoje 
ji nėra visiškai viena, jog ir čia yra dorų žmonių, į kuriuos blo- 
gausiu atveju ji galėtų kreiptis pagalbos. 

Merginai tebestovint prie lango, pasigirdo beldimas į duris, 
ir ji išgirdo balsą senosios, atėjusios jos žadinti. 

— Pusryčiai laukia,— tarė senė,— ir šeimininkas stebisi, ko- 
dėl nenulipat žemyn. - 

Po tokio kvietimo Keitė paskubomis apsivilko ir senais įvi- 
jais laiptais nulipo į valgomąjį, kuriame jie buvo vakarieniavę. 
Išties Gerdlstono širdis turėjo būti akmeninė, jei nesuminkštėjo 
išvydus tokią žavią jauną būtybę. Jo veidas tebebuvo griežtas ir 
nepermaldaujamas. Gerdlstonas dėbtelėjo rūsčiai į Keitę iš po 
surauktų antakių. 

— Jūs pavėlavote pusryčių, — šaltai pasakė jis.— Pasistenkite 
įsiminti, jog esate ne Eklstono skvere. Yra tokia patarlė: „Ilgai 
snausi, valgyti negausi“. Jūs čia esate tam, kad priprastumėte 
prie režimo, taigi privalote save drausminti. 


— Prašom man atleisti — tarė Keitė.— Matyt, buvau pavar- 
gusi po kelionės. 


Dienos šviesoje valgomasis atrodė dar nejaukesnis nei vakar. 
Pusryčiams buvo kiaušinienė su kumpiu. Džonas Gerdlstonas įdė- 
jo gabalėlį kiaušinienės į lėkštę ir pastūmė ją į Keitės pusę. Mer- 
gina atsisėdo ant vienos iš medinių nedažytų taburečių ir be 
apetito ėmė valgyti vis galvodama, kuo visa tai baigsis. 

Po pusryčių Gerdlstonas įsakė senei išeiti už durų, o pats 
atsistojo plačiai išžergęs liesas kojas prie židinio, susidėjo rankas 
už nugaros ir pabrėžtinai aiškiai, griežtai, lakoniškai išdėstė Kei- 
tei savo planus. 

— Jau seniai buvau nusprendęs, — tarė jis,— jeigu jūs suma- 
nytumėte elgtis prieš mano valią ir kvailai užsispirtumėte rodyti 
palankumą tam plevėsai, išsiųsti jus į kokią nors nuošalią vie- 
tovę, kurioje galėtumėte ramiai apgalvoti savo veiksmus ir atei- 
tyje elgtumėtės protingiau. Šis namas kaime kaip tik tam tinka; 
kai sužinojau, jog netoliese gyvena buvusi mano tarnaitė ponia 
Džoroks, paprašiau jos taip sutvarkyti namą, kad mes galėtume 
čia atvykę apsigyventi kiekvienu momentu. Tačiau dėl jūsų pai- 
kumo ir beširdiškumo buvau priverstas paskubėti, taigi mes čio- 
nai atvažiavome anksčiau, nei viskas buvo parengta. Ateityje na- 
mas bus įrengtas ne taip primityviai kaip dabar. Čionai, mano 
mieloji, jūs būsite tol, kol imsite atgailauti ir pajusite norą ati- 
taisyti padarytą mums skriaudą. 

— Jei jūs turite galvoje: tol, kol sutiksiu būti jūsų sūnaus 
žmona, tai aš, vadinasi, pasiliksiu čia visiems laikams ir“ šičia 
mirsiu, — drąsiai. atsakė mergina. 

— Viskas priklauso tik nuo jūsų. Kaip jau buvau sakęs, čio- 
nai mokysitės drausmės; dienos, praleistos Eklstono skvere, gali 
jums atrodyti kaip tikras rojus, palyginti su gyvenimo būdu, prie 
kurio turėsite čia priprasti. 

— Ar galiu turėti savo kambarinę? — pasiteiravo Keitė.— 
Neįsivaizduoju, kaip čia galima gyventi, jei namuose nėra dau- 
giau nieko, išskyrus tą senę? 

— Atvažiuos Rebeka. Ezra man pranešė apie tai telegrama, 
o ir jis pats čia pabus dieną kitą kas savaitę. 

— Ir Ezra čia gyvens! — pasibaisėjusi sušuko Keitė. Užgriu- 
vus visoms toms bėdoms, vienintelė paguoda jai buvo mintis, jog 
čia bent jau atsikratys atgrasaus savo garbintojo. 

— O kodėl gi ne? — piktai atkirto senukas.— Nejaugi jūs jau- 
čiate tokią baisią neapykantą vaikinui, kad norite iš jo atimti 
galimybę bendrauti su tėvu? 

Nuo tolesnių priekaištų Keitę išgelbėjo senė, atėjusi tvarkyti 
stalo. Išgirstoji naujiena sukrėtė merginą, bet kartu labai ją 
nustebino. Ko gi reikia tam švaistūnui, plevėsai, miesto dabitai 
tokiame nykiame būste? Keitė puikiai pažinojo Ezrą ir buvo įsiti- 
kinusi, jog šis nelinkęs keisti savo įpročių ir kęsti kad ir men- 
kiausius nepatogumus be ypatingo reikalo. Jai dingtelėjo mintis, 
jog ją apraizgiusiose pinklėse paspęsti dar vieni spąstai. 

Globėjui išėjus iš kambario, Keitė paprašė ponios Džoroks 
lapelio popieriaus. Bet senoji tik papurtė galvą, su pašaipa atvie- 
pus lūpą. 

— Ponas Gerdlstonas numanė, kad jūs prašysite popieriaus, — 
tarė ji. — Neturime nei popieriaus, nei pieštuko, nei rašalo. 

— Kaipgi šitaip? Nieko neturite? Mieloji ponia Džoroks, mal- 
dauju jūsų gauti kokį lapelį, tegu purviną, suglamžytą! Žiūrėkite, 
aš turiu šiek tiek pinigų. Su malonumu jums sumokėčiau, jei pa- 
dėtumėt man gauti popieriaus laiškui. 
ginos ištiestas monetas, bet ji vėl papurtė galvą. 

— Vis tiek negaliu! — tarė ji. — Mane už tai išvarys iš darbo. 

— Tada aš pati eisiu į Bedsvortą,— supykus pasakė Keitė.— 
Nieks negali man uždrausti pašte parašyti laišką. 

Sena ragana ėmė kimiai kikenti; raukšlėto kaklo gyslos taip 
įsitempė, jog, rodės, tuojau plyš. Šitaip jai prunkščiojant ir krio- 
kuojant, į kambarį įžengė Gerdlstonas. 

— Kas čia vyksta? — griežtai paklausė: jis, žvalgydamasis tai 
į -senę, tai į Keitę. Linksmybės buvo tokios svetimos jo prigim- 
čiai, kad visados jį sunervindavo.— Ko jūs juokiatės, ponia Džo- 
roks? | 

— Iš jos juokiuosi,— prašvokštė senoji, drebančiu pirštu ro- 
dydama į Keitę.— Kaulija iš manęs popieriaus, sakosi eisianti 
į Bedsvortą ir parašysianti pašte laišką. 

— Visiems laikams privalote įsikalti sau į galvą, — sugriau- 
dėjo Gerdlstonas, staigiai atsisukęs į merginą,— kad čia esate 
visiškai atskirta nuo išorinio pasaulio. Aš neketinu leisti jums 
pasinaudoti kokiais nors būdais susisiekti su man nepageidauti- 
nais asmenimis. Aš įsakiau neduoti jums nei popieriaus, nei ra- 
šalo. 

Žlugo paskutinė vargšės Keitės viltis. Širdis jai apmirė, bet 
ji iš paskutiniųjų stengėsi to neparodyti, kad globėjas neįtartų, 
kaip stipriai ją pribloškė išgirsti žodžiai. Galvoje sukosi pašėlęs 
sumanymas, kurį įvykdyti būtų lengviau, jei Gerdlstonas taip 
akylai visą laiką jos nesaugotų. 

Visą rytą Keitė išbuvo mažučiame savo kambarėlyje. Jai buvo 
atnešta didžiulė Biblija rudais viršeliais, visi tušti knygos lapai 
pasirodė esą kruopščiai išplėšyti. Mergina bandė prisiversti skai- 
tyti, bet mintys sklandė kitur. Po pusiaudienio ji išgirdo kanopų 
bildesį ir ratų dardesį įvažiuojamojoje alėjoje. Nulipusi Žemyn, 
Keitė pamatė vežimą su baldais, atvažiavusį iš Bedsvorto. Vežė- 
jas, Gerdlstono padedamas, ėmė tampyti į antrą aukštą stalus, 
spintas, kilimus ir kitus daiktus. Senė irgi buvo viršuje. Keitė 
sumetė, kad dabar patogiausias metas įvykdyti savo sumanymą, 
juk tokios progos daugiau gali nebūti. Ji užsidėjo skrybėlaitę ir 
apsimetusi nerūpestinga ėmė vaikštinėti palei namą, tolydžio 
rinkdama nukritusius lapus nuo apleistos vejos. Šitaip vaikštinė- 
dama, ji tarsi netyčia priartėjo prie alėjos, baugščiai apsižvalgė, 
nėrė tarp medžių ir leidosi į kojas. 

O, kokia laiminga ji pasijuto, kai už aukštų medžių dingo 
didelis baltas namas, per trumpą laiką taip apkartęs. Keitė gerai 
įsiminė kelią, kuriuo buvo važiuota vakar vakare, ir dabar jai 
atrodė, jog visos nelaimės baigėsi. Priekyje, alėjos gale, buvo 
vartai, o už įų — Bedsvortas ir išsigelbėjimas. Ji nusiųsianti dak- 
tarui Dimsdeilui laišką ir telegramą, kuriuose paaiškinsianti vis- 
ką, kas jai buvo atsitikę. Šis geraširdis žmogus, sužinojęs apie 
Keitės padėtį, neleisiąs jos daugiau skriausti. Ji parašysianti dak- 

tarui, paskui grįšianti atgal, ir tegu sau globėjas elgiasi su ja 
kaip tik išmano, o ji jau nebijosianti jo. Priešais buvo matyti 
apkerpėję akmens stulpai su laiko apgadintais herbais viršuje. 
Geležiniai vartai buvo atverti. Džiaugsmingai šūktelėjusi, Keitė 
ėmė bėgti greičiau. Dar minutė, ir ji jau būtų buvusi už vartų, 
vieškelyje, tačiau... 

— Ei, ei, kurgi jūs? — pasigirdo šiurkštus balsas. Jis sklido 
kažkur iš krūmų, augusių abiejose vartų pusėse. 

Mergina sustingo vietoje drebulio krečiama. Paunksnėje po 
medžiu stovėjo sulankstoma kėdutė, o ant jos sėdėjo į laukinį 
panašus žmogus, apsivilkęs juodo velveto kostiumą; jis rūkė seną 
patamsėjusią molinę pypkę. Vario rausvumo vėjo nugairintas jo 
veidas visas buvo rauplėtas; raupai paliko ir kitokią žymę — ne- 
laimingasis nematė viena akimi. Žmogus atsistojo ir žengė pir- 
myn, užstodamas Keitei kelią pro vartus. 

— Kad aš čia skradžiai prasmegčiau, jei tai ne ji,— iš lėto 
prabilo nepažįstamasis, apžiūrėdamas Keitę nuo galvos iki kojų.— 
Girdėjau, kad mergiotė įspūdinga. Ką gi, išties taip ir yra.— 
Po tokios pranašiškos išvados, dar kartą atsigręžęs, nužvelgė 
Keitę vienintele savo akimi. 

— Gerasis Žmogau,— prabilo Keitė drebančiu balsu, nes vyro 
išvaizda visiškai nekėlė pasitikėjimo,— man reikia į Bedsvortą. 
Stai jums šilingas, prašom leisti man eiti. 

Žmogus ištiesė nepaprastai purviną ranką, paėmė monetą, 
pamėtėjo ją į viršų, pagavęs pabandė kąsti, o tada įsibruko į vel- 
vetinių kelnių kišenę. | 

— Ne, panele,— tarė jis.— Aš daviau šeimininkui žodį, vadi- 
nasi, negaliu jo laužyti. 

— Bet jūs neturite teisės manęs neleisti! — pasipiktinusi su- 
šuko Keitė.— Aš turiu draugų Londone, ir jūs už tai atsakysite. 

— Ji, ko gero, ketina čia triukšmauti, — pasakė vienaakis.— 
Kaip Dievą myliu, taip ir yra! 

— Vis tiek aš eisiu! — netekus vilties, sušuko Keitė. Kelias 
į laisvę buvo vos už dešimties žingsnių, ir mergina moterišku 
vikrumu šastelėjo į šoną, vildamasi kaip nors prasmukti pro tą 
pabaisą sargybinį, bet šis stvėrė ją per liemenį ir taip šiurkščiai 
bloškė atgal, kad ji nusvirduliavo į kitą alėjos pusę ir vos neiš- 
griuvo, bet, iš įsibėgėjimo atsitrenkusi į medį, išsilaikė ant kojų. 
Keitė buvo skaudžiai susimušusi ir vos gaudė kvapą. 

— Taip ir yra,— tarė vienaakis, traukdamas iš burnos PyP- 
kę.— ji išlies siautėja! Tegu mane perkūnas trenkia, jei ji nėra 
pavojinga pamišėlė.— Jis pasiėmė savo sulankstomą kėdutę, pa- 
sistatė ją tarpuvartėje ir atsisėdo.— Matote, panele, veltui sten- 
gėtės. Jei iš čia pabėgsite, tai jus įkiš į beprotnamį. 

— Į beprotnamį? -- aiktelėjo Keitė, springdama iš skausmo 
ir baimės.— Jūs manote, jog aš pamišėlė? 

— Nieko aš nemanau,— ramiai atsakė vienaakis.— Aš žinau, 
kad pamišėlė. 

Keitei tai buvo dar vienas smūgis. Beje, ji jautėsi tokia su- 
glumusi, jog prastai suvokė, ką visa tai reiškia. 

— Kas jūs? — paklausė ji.— Kodėl jūs taip šiurkščiai su ma- 
nimi elgiatės? * 

— Pagaliau priartėjom prie reikalo, — patenkintas tarė viena- 
akis, ištiesdamas kojas ir leisdamas didžiulius dūmų kamuolius.— 
Tai jau panašu į protingą pokalbį. Klausiate, kas aš toks? Esu 
Stivensas, Bilas Stivensas, Klakstono eskvairas; tai Hentso * gra- 
fystė. Tarnavau jūrininku laive; galiu parodyti pensijos pažymė- 
jimą. Paskui dirbau Portsmuto bepročių gydykloje. Buvau savi- 
žudžių skyriaus antruoju prižiūrėtoju; ten išdirbau ilgiau nei 
dvejus metus. Vėliau sėdėjau be darbo, o ponas Gerdlstonas atėjo 
pas mane ir sako: „Jūs esate Viljamas Stivensas, eskvairas?“— 
„Taip“, — atsakau. „Jūs turėjote reikalų su bepročiais?“ — klausia 
jis.—,, Turėjau“, — sakau. „Vadinasi,— sako jis,— esate tas, kurio 
man reikia. Gausite per savaitę svarą sterlingų, dirbti nereikės 
nieko.“ — „Tiesiog nuostabu“, — sakau. „Turėsite sėdėti prie var- 
tų,— sako jis,— ir stebėti, kad nepabėgtų viena mūsų pacientė, 
tai ir viskas.“ Na, o paskui jūs buvote atvežta iš Londono, aš 
atvykau iš Klakstono, taigi mudu abudu čia, Žodžiu, geriau ir 
nereikia. Na, panele, dabar matote, kad veltui stengėtės, vis tiek 
iš čia neištrūksite. 

„— Bet jeigu jūs mane išleisite, ponas Gerdlstonas manys, jog 
nespėjote sučiupti, nes labai greitai bėgau. Jis pernelyg nepyks, 
o aš jums duosiu daugiau pinigų nei jis. 

— Ne, ne,— tarė vienaakis, ryžtingai purtydamas galvą.— 
Aš žodžio nelaužysiu, tegu mane verčiau pakaria! Dar taip nebuvo 
ir nebus, kad mane kas papirktų, nebent iškart sumokėtumėte gry- 
nais, užuot žadėjusi. Senam žmogui nėra ko laukti, gyventi ne- 
daug beliko. 


* Sutrumpinta Hampšyro forma. 

— Deja, — skausmingai sušuko Keitė,— čia turiu vos kelis ši- 
lingus. 

— Duokit juos šen.— Monetos pranyko toje pačioje velveti- 
nių kelnių kišenėje.— Viskas bus gerai, panele, — sušnibždėjo vie- 
naakis, ir Keitė pajuto alaus kvapą.— Aš pažadu nieko nesakyti 
ponui Gerdlstonui apie tai. Duodu žodį. Jis baisiai įnirštų, jei vis- 
ką sužinotų, bet, panele,— Viljamo Stivenso žodis. Tai velnias, 
antai mano senė atsivelka su pietumis! Šalin, šalin iš čia! Jeigu 
mano šeimininkė pamatys mudu kartu, nuraus tau visus plaukus. 
Labai pavydi — štai kokia bėda. Jei tik jai pasivaidena, kad kokia 
mergiotė į mane žvilgčioja, tuoj pasiunta ir nė žodžio netarusi 
kimba iškart į plaukus. Kas jau jai pakliūva, tam plunksnas pa- 
leidžia! Sakau tau — šalin iš čia! 

Vargšė Keitė, išgąsdinta perspektyvos įsigyti dar vieną prie- 
šą, pasisuko ir lėtai patraukė alėja namo. Atsigręžusi pamatė 
sulysusią moteriškę niūriu, rūsčiu veidu, nešančią bidoną vartų 
linkui. Nors vieniša 17 sumišusi, Keitė vis dėlto neprarado vilties 
ir pasukusi iš kelio pro medžius bei krūmus ėmė brautis prie 
tvoros. Tai buvo masyvi dešimties pėdų aukščio akmens siena, 
kurios viršuje blizgėjo stiklo šukės. Spygliuoti krūmai ligi kraujo 
subraižė švelnią Keitės odą, kol ji skynėsi kelią palei sieną. Ga- 
liausiai ji įsitikino, kad sienos perlipti neįmanoma. Vieninteliai 
aptikti mediniai varteliai buvo į geležinkelio sankasą, ir tie užra- 
kinti. Patekti anapus tvoros buvo galima tik pro budriai saugo- 
mus vartus. Keitei suspaudė širdį pagaliau suvokus, kad tik spar- 
nus turėdama iš čia ištrūktų arba nusiųstų apie save žinutę. 

Po nesėkmingų klajonių ji grįžo namo išsidraikiusiais plau- 
kais, pailsusi, priblokšta to, ką patyrė. Prie durų ją pasitiko 
Gerdlstonas su kandžia šypsenėle. 

— Ar jums patiko parkas? — paklausė jos, ir Keitė pirmąsyk 
pajuto jo balse kažką panašaus į žaismingą pašaipėlę.— Na, kokį 
įspūdį jums padarė akmens tvora su visais papuošimais? O mūsų 

Keitė susitvardė, kad atsakymas skambėtų drąsiai ir garbin- 
gai, bet jos pastangos buvo bergždžios. Lūpos suvirpėjo, akys 
pritvino ašarų, išsiveržęs šūksnis buvo toks kupinas nevilties ir 
širdgėlos, kad, rodos, būtų galėjęs suminkštinti širdį net lauki- 
niam žvėriui. Keitė užbėgo laiptais į savo kambarį, krito į lovą 
ir taip graudžiai pravirko, kaip dar nė viena moteris pasaulyje 
nebuvo verkusi. 

X SKYRIUS 
POKALBIS VEJOJE 


Tą patį vakarą iš Londono atvažiavo Rebeka. Keitė apsidžiau- 
gė, nors pernelyg didelės simpatijos kambarinei nejautė, be to, 
ne itin ja pasitikėjo. Ji tarsi pasijuto saugesnė, ne tokia vieniša, 
kai šalia atsirado jos vienmetė. Kambaryje irgi įvyko šiokių tokių 
malonių permainų, o kambarinei buvo paskirtas gretimas kamba- 
rys. Taigi Keitė visados galėjo pasikviesti ją pabarškinus į sie- 
ną. Tai buvo didelė paguoda, nes naktimis sename name braška 
išklerę baldai, laksto žiurkės, ir vienuma darosi nepakenčiama. 

Tačiau, ir be tų šiurpą keliančių garsų, vienuolynas dėl tam 
tikrų aplinkybių turėjo prastą reputaciją. Pastatas jau iš pirmo 
žvilgsnio atrodė kraupus. Aukštos baltos jo sienos buvo apipeli- 
jusios, o vietomis pažaliavę sutrūkinėjusio tinko plyšiai nuo stogo 
ligi pat pamatų priminė išlietų ašarų upelius. Viduje, ankštuose, 
žemuose koridoriuose ir siaurose laiptinėse, tvyrojo drėgnas ka- 
pinių tvaikas. Ir išpuvusios grindys, ir lubos buvo išvarpytos kir- 
minų. Koridoriuose riogsojo didžiuliai atlūžusio sienų tinko ga- 
balai. Pro galybę įtrūkimų, plyšių nuolat švilpavo vėjai, ir dide- 
liuose, niūriuose kambariuose vis pasigirsdavo kažkokie atodūsiai, 
krebždesys, šnarėjimas. Visa tai kurstė prietaringumą ir melan- 
choliją. 

Netrukus Keitė sužinojo, jog senasis vienuolynas kelia baimę 
ne tik dėl šių šiurpių ypatybių, kurios verčia nerimauti jautrią 
sielą, bet ir dėl to, kad apie jį sklinda kraupus padavimas. Smulk- 
meniškai mėgaudamasis menkiausiomis detalėmis, globėjas ne- 
gailestingai išklojo Keitei legendą apie vaiduoklį, įsikūrusį pa- 
slaptinguose vienuolyno koridoriuose. 

Senų senovėje tasai vienuolynas priklausęs Dominikonų ordi- 
no vienuoliams, kurie ilgainiui nutolę nuo švento gyvenimo nor- 
mų. Rūsti dominikonų išvaizda vertusi žmones tikėti jų dievo- 
baimingumu, bet tarp savo vienuolyno sienų jie lengvabūdiškai 
leidę laiką ir darę piktus darbus. 

Kartą, kai visi vienuoliai — nuo vyriausiojo ligi broliuko,— 
tarpusavy lenktyniaudami, nugrimzdę į nuodėmę ir pasiekę vi- 
sišką dorovinį nuopuolį, vienas dievobaimingas jaunuolis iš gre- 
timo kaimo atėjęs į vienuolyną ir pasakęs norįs stoti į ordiną. 
Pasak vaikino, jį čia trankusi šlovė, sklindanti apie ordino. tyru- 

mą ir šventumą. Vienuoliai priėmę jaunuolį, bet pirmomis dieno- 
mis neprileidę prie savo orgijų. Tačiau ilgainiui, nusprendę, kad 
jo sąžinė jau pakankamai surambėjusi, jie liovęsi slapstytis ir 
palengva atvėrę vaikinui savo paslaptis. Dorąjį jaunuolį siaubas 
apėmęs, bet jis kurį laiką įstengęs slopinti savo pyktį; tačiau kai 
jis galiausiai sužinojęs visas dominikonų niekšybes, kartą, stovė- 
damas priešais altorių, piktais, ugningais žodžiais pratrūkęs ko- 
neveikti jų ydas. Jis pasakęs, kad tą pačią naktį išeisiąs iš vie- 
nuolyno ir visam pasauliui pranešiąs apie tai, ką čia matęs bei 
girdėjęs. Sunerimę ir įširdę vienuoliai, paskubomis pasitarę, stvė- 
rę jaunąjį broliuką, įmetę jį į rūsį ir uždarę. Tame rūsyje knibž- 
dėte knibždėję didžiulių įsiutusių žiurkių, kurios buvusios tokios 
stiprios ir piktos, kad netgi dieną puldavusios kiekvieną ten įėjusį. 
Pasak padavimo, ištisą naktį begaliniais vienuolyno koridoriais 
skardėję nevilties kupini šauksmai ir kovos garsai — nelaiminga- 
sis belaisvis gynęsis nuo galybės žiaurių gyvūnų. 

— Kalbama, kad jo šmėkla ir dabar kartais klajoja po na- 
mus, — baigdamas pasakojimą, pridūrė Gerdlstonas.— Ligi šiol 
niekas nedrįso čia ilgam įsikurti. Bet, aš manau, tokia prietarų 
nepaisanti jauna būtybė kaip jūs, nepanorusi paklusti netgi savo 
globėjui, negali išsigąsti vaikiškų pasakų. 

— Aš netikiu vaiduokliais, ir ta istorija išties manęs nebau- 
gina,— drąsiai atkirto Keitė. Vis dėlto tas šiurpus pasakojimas 
ją sukrėtė, ir prie visų jau esamų siaubą keliančių dalykų prisi- 
dėjo dar vienas. 

Globėjo kambarys buvo tiesiog virš Keitės miegamojo. Ant- 
rąją įkalinimo dieną ji užlipo tenai; mergina neturėjo jokių kny- 
gų, išskyrus Bibliją, nei pieštuko, nei popieriaus — beliko klajoti 
po namus ir sodą. Globėjo kambario durys buvo plačiai atvertos, 
ir Keitė, eidama pro šalį, pastebėjo, jog jis apstatytas elegantiš- 
kai ir prabangiai. Lygiai taip pat atrodė ir gretimas kambarys, 
kurio durys irgi buvo atvertos. Geri baldai, brangūs kilimai su- 
darė didžiulį kontrastą plikoms, kalkėmis baltintoms Keitės kam- 
barėlio sienoms. Visa tai rodė, kad ji buvo perkraustyta į vienuo- 
lyną ne atsitiktinai, ne staiga ir kad senasis komersantas sumanė 
tai anksčiau, be to, apgalvojo kiekvieną detalę. O jos atsisakymas 
tekėti už Ezros buvo tik pretekstas įgyvendinti kadais suregztą 
planą. Betgi koks jo tikslas, prie ko galų gale visa tai prives? 
Šis klausimas tolydžio kamavo Keitę ištisą dieną, o atsakymas 
kaskart jai atrodė vis niūresnis ir šiurpesnis. 

Tačiau šių paslaptingų įvykių grandinėje buvo viena grandis, 
kurios Keitė net neįsivaizdavo. Niekados jai į galvą neatėjo 
mintis, kad bendrovę domina jos paveldėtas turtas. Keitei buvo 
įprasta girdėti, kaip Ezra su tėvu gyvai šnekasi apie milijonus, 
todėl nesusimąstydavo apie kuklų savo kapitalą ir visai nenu- 
tuokė, koks galėtų būti jo vaidmuo firmai kritiškų momentu. Taip 
pat ji neįsivaizdavo, kad Gerdlstonų prekybos bendrovė gali turėti 
rimtų sunkumų, nes nuo vaikystės iš tėvo girdėdavo apie tai, ko- 
kia ši komercijos firma patikima ir kokie didžiuliai jos ištekliai. 
Nė karto ji neįtarė, jog prekybos įmonės būklė apverktina ir tik 
globotinės kapitalas galėtų šiaip taip išgelbėti ją nuo žlugimo. 

Kasdien vis labiau aiškėjo, jog bankroto išvengti nepavyks ir 
teks stvertis šio paskutinio šiaudo. Visos energijos ir nepaprastų 
komersanto sugebėjimų prireikė Ezrai, kad Londone įstengtų to- 
liau kovoti dėl firmos likimo. Atėjus laikui mokėti kokią skolą, jis 
taip gudriai įkalbėdavo kreditorius atidėti terminą, taip įtikina- 
mai viską paaiškindavo, kad jam pavykdavo pasiekti savo, nesu- 
kėlus jokių įtarimų. Bet kasdien jam darėsi vis sunkiau; Ezra 
jautėsi taip, lyg būtų ramstęs visiškai sutrūnijusį pastatą, kuris 
vis tiek anksčiau ar vėliau griūdamas prispaus ir jį. Kai šis jau- 
nas žmogus šeštadienį atvyko į vienuolyną, iš sulysusio, ištįsusio 
jo veido bei neramaus žvilgsnio ir be Žodžių buvo aišku, kokią 
ugnį jam teko pereiti. 

Ezrai atvykus, Keitė jau buvo spėjusi užlipti į savo kambarį. 
Bet išgirdusi, jog prie namo privažiavo dviratis vežimas, ji su- 
prato, kas tasai svečias, pirma nei priemenėje pasigirdo vyriškas 
bosas. Truputį vėliau, žvilgtelėjusi pro langą, ji išvydo Ezrą su 
tėvu vaikštinėjant priešais namą mėnulio apšviesta veja ir apie 
kažką neramiai kalbantis. Vakaras buvo vėsokas, ir Keitė nusi- 
stebėjo, kodėl jiedu neįsikūrė valgomajame prie židinio. Maždaug 
valandą jie nardė tarp šešėlių: paskui Keitės klausą pasiekė už- 
daromų lauko durų trinktelėjimas, ir netrukus ji išgirdo tėvą su 
sūnum einant pro jos kambarį ir lipant į viršų. 

Tasai pokalbis, kurį Keitė stebėjo pro langą, buvo gana svar- 
bus. Ezra įrodinėjo tėvui, kad ilgai slėpti bankrotą neįmanoma, 
kad jie neišvengiamai žlugs, jei iš kur nors negaus pagalbos. 

— Man regis, kol kas jie dar nenujaučia, jog mūsų reikalai 
prasti, — tarė jis.— Mortimeris ir Džonsonas gana primygtinai 
reikalavo sumokėti skolas, bet aš lengvai juos numaldžiau. Išsi- 
traukiau čekių knygelę ir pasakiau: „Žinote, džentelmenai, jeigu 

jūs taip spiriatės, aš išrašysiu jums čekį visai sumai. Bet tuo 
baigsis mūsų bendri reikalai. Tokia rimta firma kaip mūsų ne- 
pageidauja kvaršinti sau galvos dėl smulkmenų“. Jie iškart nu- 
sileido. Bet toji akimirka buvo ganėtinai pavojinga: jei jie būtų 
paėmę čekį, viskas būtų išplaukę į paviršių, ir mums tai būtų buvę 
tolygu savižudybei. 

Išgirdęs paskutinius žodžius, senis krūptelėjo, paskubom žvilg- 
telėjo į sūnų ir pasitrynė rankas, tarsi staiga būtų pajutęs vėsą. 

— Ar tau neatrodo, Ezra,— pasakė jis, čiupdamas sūnui už 
alkūnės,— kad nedera gretinti tokių dalykų: „išplaukė į pavir- 
šių“ ir „savižudybė“... Prisimenu, vienas policijos seklys, vardu 
Pilkingtonas, su kuriuo lankėm tą pačią bažnyčią Darheimo gat- 
vėje, kartą man pasakė, kad, jo galva, žmonėmis atsikratoma be 
perstojo, bet tik viena žmogžudystė iš dešimties išplaukia į pa- 
viršių. Taigi, matai, Ezra,— vienas šansas iš dešimties. Be to, 
paprastai atskleidžiami patys banaliausi atvejai. Jeigu reikalo 
imasi išmanantis žmogus, labai menka galimybė, kad jo kortos 
paaiškėtų. Koks šaltas vakaras! 

— Taip, vėsoka,— pritarė sūnus.— Vis dėlto apie tokius daly- 
kus verčiau nekalbėti namuose. Na, o kaip čia klostosi reikalai? 

— Puikiai. Pirmą dieną ji blaškėsi ir vis veržėsi į Bedsvortą. 
Bet dabar, manding, atsisakė to bergždžio sumanymo. Stivensas, 
mūsų sargas, gana patikimas. 

— Kokių priemonių jūs jau ėmėtės? — pasiteiravo Ezra, žieb- 
damas vėjyje negęstantį degtuką ir pridegdamas cigarą. 

— Aš pasirūpinau, kad Bedsvorte ir Klakstone žmones pa- 
siektų kalbos apie jos ligą. Dabar visi žino, jog vienuolyne gyve- 
na kažkokia mergina, didelė ligonė, vargšelė. Be to, aš paleidau 
gandą, kad Keitė truputį kuoktelėjusi, todėl visiems turi būti aiš- 
ku, kodėl ji laikoma uždaryta. Kai įvyks tai... 

— Viešpatie, tyliau! — krūptelėjęs sušnibždėjo Ezra.— Tai la- 
bai baisus dalykas. Man šiurpu net pagalvoti. 

— Išties liūdna, bet ką gi padarysi! 

— Vadinasi, jūs ketinate tai padaryti? — sušnibždėjo Ezra.— 
Tikiuosi, jėgos nevartosite? 

— Visaip gali būti. Visaip. Tačiau turiu dar kitą sumanymą, 
pirma pabandysim jį įgyvendinti. Man regis, žinau vieną būdą, 
kaip viską supaprastinti. 

— Blogiausiu atveju, jei kitos išeities neturėsime, pažįstu 
žmogų, galintį imtis tokio darbo. 

— O, kas gi jis? | 

— Tai vienas toks vaikinas, kurio smūgis taiklus, jau aš tai 
tikrai žinau. Tai Bertas. Afrikoje jis perskėlė man galvą. Vėliau 
sutikau jį Londone ir iškart pažinau. Bertas dvesia iš bado, varg- 
šelis, ir paprašytas galėtų viską padaryti. Dabar jis kaip tik nu- 
siteikęs tokiam darbeliui. Bertas mano rankose ir puikiai tai su- 
pranta, todėl galiu jam įsakyti viską, ko panorėsiu. Man regis, 
tokia veikla netgi teikia jam pasitenkinimo, nes jis iš tiesų yra 
panašesnis į gyvulį nei į žmogų! 

— Liūdna, labai liūdna! — prabilo Gerdlstonas.— Taip, pakan- 
ka sykį žmogui nepaklusti Dievo įsakymui, ir jis jau niekuo nesi- 
skiria nuo gyvulio. Kur galėčiau rasti tą Žmogų? 

— Atsiųskitė man telegramą. Rašykite šitaip: „Atsiųsk gydy- 
toją“. Man bus aišku, ir pašte nekils jokių įtarimų. Tada aš pasi- 
rūpinsiu, kad jis atvyktų pirmuoju traukiniu. Jums reikės pasi- 
tikti Bertą stotyje, nes atvažiuos greičiausiai girtas. 

— Atvažiuok drauge su juo,— tarė Gerdlstonas.— Tu irgi tu- 
rėsi būti čia. 

— Manding, galit puikiai apsieiti be manęs. 

— Ne, ne. Mes kartu laimėsime arba žūsime. 

— Velniop visą tą sumanymą,— išpyškino Ezra, ūmai stab- 
telėjęs ir atsisukęs į tėvą.— Mane jau pykina nuo viso to. 

— Ką? Dabar trauktis! — karštai sušuko senis.— Ne, nė už 
ką! Neturime drebinti kinkų! Šiuo metu viskas taip palankiai klos- 
tosi, kad mums belieka tik viena — išlaikyti dvasios tvirtybę. Ai, 
mano berniuk, mano berniuk! Tu tik pamanyk: ant vienos svars- 
tyklių lėkštės — negarbė, bankrotas, varganas gyvenimas, buvusių 
draugų pašaipa ir ignoravimas, o ant kitos — turtas, sėkmė, geras 
vardas — visa, kas gyvenimą daro malonų. Tu pats žinai, kad tos 
mergiotės pinigai iškart nusvers svarstyklių lėkštę, ir gyvenimas 
vėl bus puikus. Tavo likimas priklauso nuo to, ar Keitė gyvens, 
ar mirs. Mes leidome jai pasirinkti. Ji pasityčiojo iš tavo mei- 
lės. Tai tegu dabar ją užgriūva tavo neapykanta. 

— Jūs, žinoma, teisus,— tarė Ezra, vėl ėmęs žingsniuoti po 
veją.— Kodėl turėčiau jos gailėtis? Ką pasėsi, tą ir pjausi. Fu, 
mane, atrodo, užkrėtė bjaurus jūsų įprotis kalbėti patarlėmis ir 
cituoti Bibliją. 

— Aš žinojau, kad tu tikras šaunuolis ir nieko nepabūgsi,— 
sušuko tėvas.— Dabar jau nėra kelio atgal. 

— Rebeka jums čia pravers,— tarė Ezra.— Galite visiškai ja 
pasikliauti. 

— Gerai padarei, kad ją čionai atsiuntei. Na, o apie mane 
ten dažnai klausinėja? 

— Dažnai. Ir aš visiems atsakau vienodai: nervinis išseki- 
mas, gydytojai draudžia trukdyti dalykiniais laiškais. Vienintelis 
žmogus, kuris, man regis, nujaučia kažką negero,— tai Tomas 
Dimsdeilas. 

— O! —iš pasitenkinimo šūktelėjo senis.— Jis, žinoma, nu- 
stebo, kad mes dingom. 

— Jis panašus.į beprotį. Kamantinėjo mane, kur jūs išvažia- 
vote. Atsakiau tą patį, ką ir visiems, bet jis įsikarščiavo, ėmė 
šaukti, jog turi teisę žinoti jūsų adresą ir jį sužinos. Dimsdeilas 
taip pasiuto, kad mudu vos nesusikibome kontoros tarnautojų 
akivaizdoje. Dabar jis kasvakar seka mane iki Eklstono skvero 
ir ligi vidurnakčio slankioja po langais — bijo, kad galiu pa- 
bėgti. 

— Nejaugi! Tave seka? 

— Taip. Siandien sekė iki pat stoties. Apsivilko ilgą paltą 
ir šaliku apsimuturiavo veidą ligi pusės. Bet aš, žinoma, jį paži- 
nau. Tuomet nusipirkau bilietą į Kolčesterį. 

— Nepamiršk, mano berniuk,— pasakė komersantas, kai jie 
jau buvo prie durų,— tai paskutinis mūsų bandymas. Jei pasi- 
seks, ateityje vargo neturėsime. 

— Mes daug ko tikėjomės ir iš deimantų, ir iš vedybų. Tre- 
čias kartas nemeluos,— tarė Ezra ir numetęs cigarą nudrožė pas- 
kui tėvą. | 


XI SKYRIUS 


ĮVYKIS KORIDORIUJE 


Kai Keitė kitą rytą nulipo pusryčių, Ezra nenoriai su ja pa- 
sisveikino ir daugiau neištarė nė žodžio. Buvo aišku, kad jis 
jaučiasi nejaukiai, ir sutikęs Keitės žvilgsnį iškart nusukdavo 
akis į šoną, nors paskui vis žvilgčiodavo į ją vogčiomis. Tėvas 
jo klausinėjo, kas naujo Sityje, bet šis atsakinėjo trumpai ir ne- 
noriai. Ezra jautėsi neišsimiegojęs; naktį kamavo sapnas, į kurį 
įkyriai įsiterpdavo epizodai iš vakarykščio pokalbio su tėvu. 

Keitė pirma proga paskubėjo išslinkti iš valgomojo ir užsidė- 
jus skrybėlę išėjo į parką. Ji norėjo truputį pasivaikščioti, be to, 
dar nebuvo praradusi vilties aptikti kokią landą. Vienaakis var- 
tininkas buvo savo vietoje ir išvydęs Keitę pratrūko klaikiai kva- 
toti. Keitė šmurkštelėjo tarp medžių, kad išvengtų jo, ir dar sykį 
apėjo visą parką palei tvorą, stengdamasi atidžiai viską apžiū- 
rėti. Pasienyje buvo plačiai išsikeroję spygliuoti erškėčių ir ger- 
vuogių krūmai, ir vietomis brautis pro tokius brūzgynus buvo 
nelengva, bet Keitė užsispyrė ištirti kiekvieną sienos pėdą. Ga- 
liausiai įsitikino, kad ji visur tokio pat aukščio, ir nerado jokios 
landos, išskyrus nedidelius medinius vartelius, kurie buvo pati- 
kimai užrakinti. 

Vis dėlto ji aptiko vietelę, vėl įžiebusią vilties kibirkštėlę. 
Viename sienos kampe kėpsojo apleista lentų pašiūrė, kurioje, 
matyt, buvo laikomi sodo įrankiai tuomet, kai parkas dar buvo 
maždaug už aštuonių dešimties pėdų nuo jos. Šalimais riogsojo 
tuščia statinė, kuri greičiausiai buvo reikalinga lietaus vande- 
niui kaupti. Keitė užlipo ant statinės, nuo jos užsiropštė ant 
nuožulnaus palėpės stogo. Ji atsidūrė gana aukštai ir iš čia galėjo 
žvilgtelėti anapus vienuolyno tvoros, kur vingiavo vieškelis, o to- 
lumoje buvo matyti geležinkelio pylimas. Savaime suprantama, 
Keitė negalėjo nuo palėpės stogo užšokti ant sienos, bet jai ding- 
telėjo, jog, pasišaukus kokį praeivį, įkalbėtų jį išsiųsti iš Bed- 
svorto laišką arba atnešti jai popieriaus lapelį. Ši mintis grąžino 
znerginai jėgas. 

Supuvusios lentos toli gražu nebuvo tvirtas pamatas — jos 
girgždėjo ir linko Keitei po kojomis, bet ji buvo pasiryžusi rizi- 
kuoti, kad tik pamatytų draugišką veidą. Pagaliau išvydo keliu 
besišlaistančius du kaimietukus — maždaug šešiolikos metų pa- 
auglius: vienas iš jų kažką švilpiniavo, o kitas kramtė žalią ropę. 
Jie neskubėdami sliūkino vieškeliu, kol priartėjo prie vargšės 
Keitės stebėjimo bokšto. Ūmai vienas iš vaikinų pakėlė galvą ir 
pamatė išbalusį merginos veidą viršum tvoros. 

— Žiūrėk, Bilai!l — sušuko jis bičiuliui. — Tegu mane perkū- 
nas trenkia, jeigu čia ne toji pusprotė mergšė; matai, kur už- 
sikorė! 

— Žinoma! — karštai pritarė antrasis.— Duok šen, Džimi, sa- 
vo nuograužą, paleisiu į ją. 

— Na, jau ne —aš pats paleisiu! — tarė šaunuolis Džimis, 
ir ropės nuograuža prašvilpė Keitei pro pat galvą. 

— Nepataikei! — piktai ėmė rėkti bičiulis.— Paieškokim, gal 
čia rasim kokį akmenį. 

Nespėjus jiems rasti akmens, vargšė mergina, visai nusimi- 
nusi, paskubėjo nulipti nuo pašiūrės. 

„Viskas veltui, aš neišsigelbėsiu iš čia,— sielvartavo ji.— 
Visi prieš mane. O vienintelis mano draugas toli nuo čia.“ Keitė 
grįžo namo visiškai prislėgta ir nusiminusi. 

Prieš pietus globėjas pabeldė jai į duris. 

— Tikiuosi,— tarė jis,— nepamiršote sekmadienio maldų, juk 
bažnyčioje lankytis negalite. 

— Kodėl jūs neleidžiate manęs į bažnyčią? — paklausė Keitė. 

— Ką pasėsi, tą ir pjausi, mieloji, — pasakė jis su pašaipa.— 
Dabar jūs ragaujate savo nepaklusnumo vaisius. Patariu jums 
atgailauti, kol nevėlu. 

— Neturiu dėl ko atgailauti, — tarė Keitė, ir akys jai blyks- 
telėjo.— Jums vertėtų atgailauti, nes esat Žiaurus veidmainis. 
Tai jūs turėsite atsakyti už savo neva dievobaimingus žodžius ir 
bedieviškus bei nuodėmingus poelgius. Yra aukštesnė jėga, kuri 
vieną gražią dieną teis ir nubaus jus už tai, kad sulaužėte prie- 
saiką mirštančiam draugui ir buvote nežmoniškai žiaurus tai, 
kuri buvo patikėta jūsų globai.— Keitei nukaito skruostai, o Žo- 
džiai pasipylė taip piktai ir drąsiai, kad šaltakraujis vertelga, 
Sičio siaubas, sudrebėjo ir atatupstas pasitraukė nuo jos. 

— Ateitis parodys,— tarė jis.— Aš atėjau čionai su gerais no- 
rais, o jūs prakeikėte mane. Girdėjau, kad šiame name yra tara- 
konų ir kitokių gyvių. Pašlakstykite po keletą lašų kambario kam- 
puose, ir jie išlakstys. Bet saugokitės — tai Žaibiškai, nors ir be 
skausmo veikiantys nuodai. Žmonės nuo jų miršta.— Jis padavė 
Keitei buteliuką su drumzlinu rudoku skysčiu; ant buteliuko buvo 
užrašyta, jog tai nuodai. Keitė, nė Žodžio netardama, paėmė bute- 
liuką ir pastatė ant židinio. Gerdlstonas išeidamas kiaurai per- 
vėrė ją žvilgsniu. Jis nustebo išvydęs, kaip Keitė pasikeitė per 
pastarąsias dienas. Jos veidas buvo pabalęs, skruostai įdubę, ir tik 
raudonos dėmelės ant jų rodė, kokia vidinė audra tvenkiasi. Ne- 
natūraliai sublizgo akys. Pasikeitė veido išraiška, ji įgavo savo- 
tišką atspalvį. Gerdlstonui dingtelėjo, kad jo planai virsta realybe 
ir merginai išties protas pasimaišė. Bet Keitė buvo daug gyvy- 
bingesnė, nei manė jos globėjas. Ir tuo metu, kai Gerdlstonas 

įtikėjo, jog merginos siela palaužta, jos galvoje gimė naujas 
išsigelbėjimo planas, kuriam įgyvendinti reikės nemažai ryžto ir 
drąsos. 

Prabėgo dar kelios dienas: Keitė visaip stengėsi susibičiu- 
liauti su Rebeka, bet nesėkmingai — mergina buvo nusiteikusi 
priešiškai, nes nuo to laiko, kai Ezra ėmė rodyti Keitei savo 
nepageidautiną dėmesį, Rebeka jokio draugiškumo šiai nejautė. 
Ji tarnavo savo šeimininkei, širdyje užslėpus neapykantą ir pyktį, 
o jos akys nūnai, kai Keitę ištiko tokia nelaimė, dažnai pergalin- 
gai sublizgėdavo. 

Keitei kilo mintis, kad vartininkas Stivensas budi greičiausiai 
tik dieną, o kalbėdama su juo, atkreipė dėmesį į tai, jog pro 
aplūžusius geležinius vartus nesunku būtų pralįsti, net jeigu jie 
būtų užrakinti. Blogiausiu atveju galima būtų juos perlipti. Jeigu 
tik pavyktų naktį išsmukti iš namų, planavo Keitė, tai toliau jau 
niekas nesukliudytų jai nusigauti į Bedsvortą, o iš ten nuvažiuoti 
iki Portsmuto, iki kurio ne daugiau kaip septynios mylios. Ten, 
be abejo, ji rastų gerų žmonių, galinčių priglausti kelioms die- 
noms ir pranešti apie ją draugams. 

Priekinės namo durys kasvakar rakinamos, bet prie jų į sieną 
buvo įkalta vinis, ant kurios, Keitės galva, nakčiai kabinamas 
durų raktas. Jei nepavyktų atidaryti nei vienų, nei kitų durų, 
ji nusprendė bandyti lipti pro vieną iš pirmo aukšto langų. Keitė 
tikėjosi vienaip ar kitaip pasprukti nepažadinus namiškių. Na, 
o jeigu ją pagautų, tai blogiau nei dabar jai vis tiek nebūtų. 

Ezra išvažiavo į Londoną, ir dabar namuose buvo viso labo 
trys priešai: Gerdlstonas, Rebeka bei senė Džoroks. Gerdlstono 
miegamasis buvo viršutiniame aukšte. Didžiausią pavojų kėlė 
ponia Džoroks, nes ji gyveno apačioje. Laimė, senoji prastai 
girdėjo, ir Keitė vylėsi jos nepažadinsianti. Sunkiausia būtų pra- 
smukti pro Rebekos kambarį. Tačiau tarnaitė paprastai miego- 
davo kaip užmušta, taigi galima tikėtis, jog viskas susiklostys 
gerai. 

Ligi pat vakaro Keitė sėdėjo prie lango, drąsindama save 
prieš sunkų išmėginimą. Reikėjo būti ryžtingai, norint įgyvendinti 
sumanymą, o ji jautėsi silpna ir sutrikusi. Mintys nesąmoningai 
krypo į praeitį: Keitė galvojo apie tėvą ir motiną, kurios nepa- 
žinojo, bet kurios miniatiūrinis portretas buvo viena iš bran- 
giausių jos relikvijų. Tokios mintys padėjo merginai įveikti tai, 
kas buvo skaudžiausia,— kankinamą vienišumo jausmą. 

Diena buvo vaiski, saulėta ir šalta. Prasidėjo potvynis, ir 
bangos pliuškeno į senojo vienuolyno sienas. Buvo taip giedra, 
kad Keitė galėjo matyti rytiniame Vaito salos krante stovinčių 
namų kontūrus. Iškišusi galvą pro langą, ji pastebėjo, jog į de- 
šinę nuo vienuolyno yra mažutis užutėkis, kuris paprastai, ma- 
tyt, būdavo nykus dumblinas liūnas, tačiau per potvynį priminė 
didžiulį, nendrėmis apaugusį ežerą. Ten buvo Langstono įlanka, 
ir jos gilumoje Keitei pavyko įžiūrėti Heilingo kurorto gydyklos 
statinius. | 

Ji įžvelgė apylinkėse ir kitokių gyvybės ženklų. Didžiuliai 
karo laivai plaukė iš Spithedo uosto į Lamanšą arba atvirkščiai. 
Vieni, giliai panirę į vandenį, atrodė grėsmingai; jų burės buvo 
mažutės, o patrankų bokštai — didžiuliai. Viršum kitų laivų ilgų 
tamsių korpusų aukštai plevėsavo plačios baltos burės. Retsykiais 
praplaukdavo balta pasieniečių kanonierė, panaši į vaiduoklį 
arba į pailsusią jūros paukštę, skubančią į gimtą lizdą. Viena 
iš nedaugelio Keitės pramogų buvo stebėti pro šalį plaukiančius 
laivus ir spėlioti, iš kur ir kur jie skuba. 

Tą lemtingąjį vakarą Rebeka nuėjo gultis anksčiau. Keitė 
irgi užlipo į savo kambarį, susižėrė į kišenę brangenybes, kad 
turėtų kuo mokėti vietoj pinigų, viską pasiruošė kelionei ir pri- 
gulė ant lovos. Galvodama apie tai, ką turės padaryti, ji visa 
tirtėjo. Iš apačios buvo girdėti žingsniai — po valgomąjį pirmyn 
atgal vaikštinėjo globėjas. Paskui sugirgždėjo surūdijęs užrak- 
tas. Gerdlstonas užrakino lauko duris ir netrukus užlipo į savo 
kambarį. Ponia Džoroks taip pat nudrožė miegoti, ir namuose visa 
aprimo. 

Keitė suprato, jog turi luktelėti valandėlę kitą ir tik tada 
pradėti įgyvendinti savo planą. Ji buvo kažkur skaičiusi, kad 
kiečiausias miegas esti apie antrą valandą nakties, todėl nutarė 
išeiti kaip tik tuo metu. Mergina apsivilko šiltesnę suknelę ir 
apsiavė pačius tvirčiausius batus, kuriuos dar apmuturiavo sku- 
durais, kad nebūtų girdėti žingsnių. Ji ėmėsi visų atsargos prie- 
monių, kokios tik atėjo į galvą, beliko kaip nors iškentėti ligi 
numatytos valandos. 

Keitė atsistojo ir dar kartą pažvelgė pro langą. Prasidėjo 
atoslūgis, ir mėnulio apšviestas tviskėjo nuo kranto nutolęs van- 
denynas. Tačiau buvo matyti, kaip sparčiai artėjantis rūkas viską 

apgaubia savo šydu. Oras labai atvėso. Keitė iš šalčio kaleno 

dantimis. Ji vėl prigulė, visa įsisupo į antklodę ir nuovargio bei 
rūpesčių išsekinta neramiai užmigo. 

Po keleto valandų Keitė pabudo. 

Zvilgtelėjusi į laikrodį, ji pamatė, kad jau gerokai po vidur- 
nakčio. Ilgiau delsti ji negalėjo. Pasiėmusi ryšulėlį su didžiau- 
siomis savo vertybėmis, Keitė, užgniaužusi kvapą, kaip plaukikas 
prieš šuolį žemyn galva, šmurkštelėjo pro pusiau atvertas Rebe- 
kos kambario duris ir ėmė atsargiai lipti laiptais žemyn. 

Dieną ji buvo pastebėjusi, jog seni laiptai baisiausiai girgž- 
da ir traška. O mirtinoje nakties tyloje jie skleidė tokius kurtina- 
mus garsus, kad Keitei iš baimės širdis apmirė. Porą kartų ji 
stabtelėjo pamaniusi, jog tuoj bus sučiupta nusikaltimo vietoje, 
tačiau visur buvo ramu. Nulipusi žemyn, ji pajuto palengvėjimą 
ir taip pat atsargiai apgraibomis ėmė slinkti koridoriumi lauko 
durų linkui. 

Drebėdama iš šalčio ir baimės, Keitė ištiesė ranką ir apčiuopė 
užraktą. Rakto nebuvo. Pagrabaliojusi tamsoje, ji rado vinį, bet 
be rakto. Greičiausiai atsargusis kalėjimo prižiūrėtojas jį buvo 
pasiėmęs. Įdomu, ar jis taip pat pasielgė ir su užpakalinių durų 
raktu? Keitė bandė save įtikinti, kad jis galėjo per neapsižiūrėji- 
mą tą raktą pamiršti. Ji vėl nuslinko atgal koridoriumi, pra- 
smuko pro ponios Džoroks kambarį, iš kurio sklido ramus senės 
knarkimas, ir apgraibomis patraukė toliau per visą milžinišką 
tuščią pastatą. 

Per visą pirmą aukštą, nuo lauko ligi užpakalinių durų, ėjo 
ilgas koridorius, kurio viena siena buvo su langais. Koridoriaus 
gale buvo durys, prie kurių artėjo Keitė. Iš rūko išniręs mėnulis 
pro visus langus ant koridoriaus grindų skleidė sidabriškus mir- 
guliuojančius šviesos zuikučius. Visa kita skendėjo tamsoje, o tarp 
tų blausių vaiduokliškų šviesos pluoštų — nors į akį durk. Už- 
čiuopus sieną, Keitė žengė koridoriumi, bet ūmai stabtelėjo ne- 
tekusi drąsos — tie šiurpūs mėnulio atšvaitai, slaptingas šviesos 
ir tamsos žaismas apstulbino ją. Šitaip Keitei stovint su ištiesta 
ranka, akys staiga išsiplėtė iš siaubo; jai pasivaideno, jog kažkas 
išniro iš tamsos ir koridoriumi: slenka prie jos. 

Koridoriaus gale subolavo kažkokia beformė figūra. Ji vis 
artėjo tai išnirdama į šviesos juostą, tai dingdama tamsoje. Ji 
jau buvo nuėjusi pusę koridoriaus, bet nesiliovė judėjusi Keitės 
linkui. Iš siaubo apmirusi mergina neturėjo jėgų pajudėti, tad 
laukė, kas bus toliau. Šešėlis artėjo. Jis vėl išniro iš tamsos 

į paskutinę šviesos juostą. Zengė tiesiai prie Keitės. Dieve gai- 
lestingas! Priešais ją stovėjo dominikonų vienuolis! Mėnulis aiš- 
kiai apšvietė išsekusią jo figūrą su niūriu apdaru. Nelaimingoji 
mergina klaikiai suriko, o jos balsas nuaidėjo per visą namą. 
Skėstelėjusi rankomis, ji griuvo be sąmonės. 


XII SKYRIUS 


GAUDYNĖS IR PESTYNĖS 


Sunku apsakyti Tomo savijautą per pastarąsias dienas. Visos 
jo pastangos sužinoti, kur dingo bėgliai, buvo bergždžios. Jis be 
tikslo bastėsi po Londoną, užsukdamas tai į vieną, tai į kitą sek- 
lių biurą, pasakodamas savo nelaimę ir prašydamas pagalbos. 
Vaikinas užsakė skelbimą laikraštyje ir kamantinėjo visus, kurie, 
jo galva, galėjo ką nors žinoti. Deja, niekas jam nepadėjo, nieko 
naujo nepasakė. 

Kontoroje taip pat visiems buvo paslaptis, kur dingo firmos 
galva. Ezra visados atsakydavo vienodai: gydytojai rekomendavo 
tėvui visišką ramybę ir liepė pailsėti kur nors kaime. Kiekvieną 
vakarą Tomas kaip šuo sekė Ezros pėdomis, tikėdamasis ką nors 
sužinoti, bet viskas buvo veltui. Šeštadienį jis tykino paskui Ezrą 
ligi stoties, bet ten, kaip mes žinome, šiam pavyko pasprukti nuo 
persekiotojo. 

Tomo būsena rimtai susirūpino tėvas. Sūnus beveik nieko 
nevalgė, neramiai miegojo. Tėvai kaip galėdami jį ramino, įkal- 
binėjo pakentėti ir dar palaukti. 

— Tas vyrukas, Ezra, žino, kur jie pasislėpė, — įnirtingai šaukė 
Tomas, maršuodamas iš kampo į kampą, taršydamas plaukus ir 
gniauždamas kumščius.— Aš išpešiu iš jo teisybę, iš gerklės iš- 
plėšiu! 

— Nurimk, nurimk, sūneli,— bandė Ji sutramdyti daktaras.— 
Jėga mažai ką peši. Kol kas jie nenusižengė įstatymams, o jeigu 
tu imsi siautėti, pats būsi dėl visko kaltas. Be to, Keitė būtų 
mums parašiusi, jei būtų patekusi į bėdą. 

— Žinoma. Ji išties pamiršo mus. Kaip ji galėjo po visų savo 
priesaikų! 

— Tikėkimės, kad viškas bus gerai, tikėkimės, — drąsino dak- 
taras. 

Tiėsą sakant, jis pats labai stebėjosi, kad įvykiai taip keistai 
pakrypo. Būdamas gydytojas, ponas Dimsdeilas turėdavo bend- 
rauti su įvairiausiais žmonėmis ir ilgainiui pasidarė tikras sielų 
ekspertas. Gyvenimo patirtis ir nuojauta jam sakė, jog Keitė Har- 
ston nėra lengvabūdė ar lengvatikė. Nesuprantama, kodėl ji išva- 
žiavo iš Londono, nebrūkštelėjus savo draugams nė poros Žžode- 
lių, nepranešus, kur ir kodėl išvyksta. Matyt, yra ypatingų prie- 
žasčių, verčiančių ją tylėti. Tokios priežastys, gydytojo manymu, 
galėjo būti dvi: arba ji taip sunkiai serga, kad negali paimti 
į rankas plunksnos, arba neturi galimybės apie save pranešti. 
Antrasis variantas jam atrodė daug pavojingesnis. 

Jei ponas Dimsdeilas būtų žinojęs apie pašlijusius Gerdlstonų 
bendrovės finansinius reikalus, apie gresiantį bankrotą, tai kaip- 
mat būtų įminęs tą mįslę. Deja, jis nieko apie tai nenutuokė, bet 
nesąmoningai nepasitikėjo tėvu ir sūnum. Gydytojas žinojo, kad 
Džono Harstono testamente yra punktas, kuriuo numatoma, jog 
dukters palikimas gali atitekti jos globėjui, ir labai dėl to krim- 
tosi. Juk keturiasdešimt tūkstančių svarų sterlingų gali sugun- 
dyti netgi turtingą Žmogų ir išvesti jį iš tiesos kelio. 

Buvo šeštadienis — trečias šeštadienis po to, kai prapuolė 
Gerdlstonas drauge su savo globotine. Tomas tvirtai nusprendė — 
šį kartą Ezrai nepavyks pasprukti; jis seks iš paskos nors į pa- 
saulio kraštą. Ligi šiol jaunasis komersantas vis dingdavo Dims- 
deilui iš akių ir pasirodydavo tik pirmadienio rytą. Tomas su- 
prato, jog Ezra dvi dienas kažkur praleidžia su tėvu ir Keite, 
ir ta skaudi mintis nedavė jam ramybės. Bet dabar, nusprendė 
jaunuolis, Ezra jo nesuklaidins. 

Abudu vyrai išbuvo kontoroje ligi antros valandos. Tada Ezra 
užsidėjo skrybėlę, apsivilko paltą ir užsisagstė visas jo sagas, nes 
lauke buvo labai šalta. Tomas tuojau pat čiupo plačiakraštę savo 
skrybėlę ir išlėkė paskui Ezrą į Fenčerčo gatvę; nespėjo durys 
užsitrenkti vienam išėjus, o jau kitas puolė pro jas. Išgirdęs 
užpakaly žingsnius, Gerdlstonas atsigręžė ir piktai, kaip pasiutęs 
šuo, iššiepė dantis. Jaunuoliai jau seniai nesilaikė mandagumo 
vienas kito atžvilgiu 17 Žvelgdavo vienas į kitą su neapykanta ir 
panieka. 

Pamatęs gatve artėjančią karietą, Ezra kažką sušuko vežėjui 
ir įšoko į važiuojantį ekipažą. Laimė, kita karieta stovėjo prie 
šaligatvio, laukdama keleivių. Tomas puolė prie jos. 

+ — Dumk paskui tą raudoną karietą,— sušuko jis,— neleisk 
iai pasprukti. 

Vežėjas, veltui burnos neaušindamas, supratingai linktelėjo ir 
drožė arkliui botagu. 

Matyt, taip jau buvo lemta — arkliukas pasirodė esąs gal jau- 
nesnis, o gal greitesnis už tą, kuris vežė jaunąjį komersantą. 
Raudonoji karieta nudardėjo Flito gatve, paskui pasuko atgal tuo 
pačiu keliu pro Šv. Povilo katedrą, tada nėrė į skersgatvių labi- 
rintą ir ten kurį laiką paklaidžiojus pasirodė Temzės krantinėje. 
Kad ir kaip ji stengėsi, bet pasprukti nuo persekiotojų nepavyko. 
Raudonoji karieta leidosi krantine, paskui užvažiavo ant tilto, 
bet vikrusis Tomo vežėjas visą laiką mynė jai ant kulnų. Vienoje 
iš siaurų gatvelių Sario pusėje raudonoji karieta stabtelėjo ties 
kažkokia alude. Tomas šu savąja taip pat priartėjo prie tos vie- 
tos maždaug šimto jardų atstumu; iš ten viskas buvo gerai ma- 
tyti. Ezra iššoko iš ekipažo ir įėjo į aludę. Tomas kantriai laukė, 
kada jis vėl pasirodys. Tie Ezros manevrai įvarė jį į aklavietę. 
Tomui netgi buvo dingtelėjus beprotiška mintis, kad Keitė lai- 
koma uždaryta kur nors čia, šiame skurdžiame trobesyje, tačiau, 
truputį pagalvojęs, jis suprato tokio savo įtarimo absurdiškumą. 

Laukti ilgai nereikėjo. Po poros minučių ponas Gerdlstonas 
išėjo lydimas augaloto žaliūko su tankia ruda barzda, kuris visas 
buvo apskuręs ir, be abejo, gerokai išgėręs. Ezros padedamas, 
žaliūkas įsiropštė į karietą, ir jie nuvažiavo. Tomas vis labiau 
nerimo. Kas tasai bernas ir ką jis gali turėti bendro su Dimsdeilo 
rūpesčiais? 

Kaip pėdsekys šuo Tomo karieta nė per plauką neatsiliko nuo 
savo aukos, laviruodama Londono gatvėmis tarp daugybės ekipa- 
žų. Galiausiai abi karietos pasuko į Vaterlo Roudą ir ėmė artėti 
prie Vaterlo stoties. Raudonoji karieta dar sykį staigiai pasuko 
į šoną ir nudardėjo prie pagrindinių durų. Tomas iššoko iš eki- 
pažo, įbruko vežėjui sovereną ir kiek kojos įkabina leidosi į tą 
pusę. 

Įpuolęs į stoties laukiamąją salę, vaikinas iškart pamatė Ezrą 
Gerdlstoną ir rudabarzdį nepažįstamąjį. Šeštadienį priemiestinių 
traukinių būdavo daugiau, todėl stotyje zujo galybė žmonių. 
Baimindamasis, kad Ezra ir jo konipanionas nedingtų minioje, 
Tomas iš širdies pasidarbavo alkūnėmis, kad pro minią prasi- 
skverbtų prie jų taip arti, jog galėtų ranka paliesti. Jie jau artėjo 

prie kasos, kai Ezra atsisukęs išvydo savo priešininką. Piktai 
išsiplūdęs, jis kažką šnypštelėjo savo apdujusiam draugužiui 
į ausį. Tasai staigiai atsisuko, klaikiai suriko kažką nesupran- 
tamo, puolė prie Tomo ir raumeningomis savo rankomis stvėrė 
jam už gerklės. 

Vienas dalykas — čiupti žmogų už gerklės, o visai kitas — iš- 
laikyti jį savo rankose, ypač tokį priešininką, kuris, pasirodo, 
buvo neblogas tarptautinės rinktinės regbininkas. Tasai rudabarz- 
dis chuliganas, taip nelauktai įsikibęs į Tomą, buvo jam nė kiek 
ne baisesnis už kietagalvius puolėjus, senais laikais atakavusius 
jį iš visų pusių žaliojoje aikštelėje. Parodęs esąs ne pėsčias tuo 
atžvilgiu, Tomas lengvai suėmė užpuolėją ilgomis raumeningo- 
mis savo rankomis, stipriai jį suspaudė ir staigiu judesiu trūk- 
telėjo. Buvo aiškiai matyti, kaip įsitempė visos jo raumenų skai- 
dulos, o storos ir trumpos rudabarzdžio kojos ore nubrėžė pus- 
lankį, ir užpuolėjas Žiopčiodamas sudribo ant akmens grindinio. 

Tomas įsikarščiavęs atsisuko į Ezrą, ir pilkos jo akys blyks- 
telėjo iš įsiūčio. Visi tėvo perspėjimai, visi motinos pamokymai 
kaipmat išgaravo jam iš galvos, susidūrus akis į akį su prieši- 
ninku. Reikia pripažinti, kad Ezra buvo pasirengęs susikibti su 
Tomu, ir šoko prie jo iškėlęs kumščius. Jiedu buvo verti vienas 
kito: abu kaip reta stiprūs, abu patyrę, gerai treniruoti boksinin- 
kai; Ezra tikriausiai buvo šiek tiek tvirtesnis, tačiau ne tokios 
puikios formos kaip Tomas. Buvo pasikeista trumpais energin- 
gais smūgiais, kurie pasipylė iš abiejų pusių tokiu žaibišku grei- 
čiu, kad sunku buvo susigaudyti, kas vyksta. Tačiau tuo metu 
juos šiaip taip išskyrė pribėgę geležinkelio tarnautojai ir keletas 
keleivių. Tomui ant kaktos iškilo didžiulis guzas, Ezra spjaudė 
krauju kartu su išmušto danties nuolaužomis. Abudu pašėlusiai 
veržėsi vienas prie kito, todėl buvo nutempti dar toliau į priešin- 
gas puses. Galiausiai pasirodęs pečiuitas policininkas stvėrė To- 
mą už pakarpos ir sugniaužė it replėmis. 

— Kur jis? — šaukė Tomas, bandydamas pasukti galvą, kad 
pamatytų savo priešininką.— Paleiskite mane, antraip jis pa- 
spruks. 

— Man dėl to nei šilta, nei šalta, — abejingai atsakė tvarkos 
saugotojas.— Kaip jums ne gėda — iš išvaizdos, rodos, toks pa- 
dorus jaunuolis. Na, liaukitės! Stovėkite ramiai! 

Paskutinį sakinį jis išrėkė tuo metu, kai jo belaisvis itin ener- 
gingai pabandė ištrūkti. 

— Juk jie pabėgs! Suprantate — jie pabėgs! — šaukė Tomas, 
pastebėjęs, jog Ezra su savo draugužiu — o tai buvo ne kas kitas 
kaip Bertas, mums pažįstamas iš Afrikos laikų, — dingsta iš akių. 

Jis baiminosi ne be reikalo. Kai galų gale pavyko ištrūkti iš 
tvirtų teisėtvarkos gniaužtų, priešų ir pėdos buvo ataušusios. De- 
šimtys Žžioplių, stebėjusių muštynes, nurodė jam dešimtis įvai- 
riausių jų dingimo krypčių. Tomas blaškėsi po didžiulę stotį, pul- 
dinėjo iš vienos platformos į kitą... Jis kone rovėsi sau plaukus 
už tai, kad pražiopsojo priešus. Maždaug po valandos jaunuolis 
liovėsi ieškojęs ir turėjo prisipažinti, jog Ezra trečią sykį apdūmė 
jam akis ir jog teks laukti patogaus momento atskleisti paslaptį 
dar savaitę. 

Nusiminęs Tomas nenorom išėjo iš stoties ir lyg ne savo kojo- 
mis patraukė Vaterlo tiltu, galvodamas apie tai, kas įvyko, ir 
keiksnodamas save už kvailumą. Kaip jis galėjo įsivelti į tas 
kvailas muštynes, užuot slapta sekęs Ezrą. Vienintelė paguoda — 
tai gerai suknežintas Ezros žandikaulis. Prieštaringų jausmų — 
pasitenkinimo ir pasibjaurėjimo — apimtas Tomas žvilgtelėjo 
į kraujuojančius savo krumplius. Kreivai šyptelėjęs, jis įkišo ran- 
ką į kišenę, pakėlė galvą ir išvydo, kad jo link skuba kažkoks 
nepaprastai susijaudinęs išraudęs ponas. 

Nepasakytum, jog raudonskruostis ponas ėjo, bet lygiai taip 
pat negalėtum tvirtinti, jog jis bėgo. Tokį judėjimo būdą galima 
būtų apibūdinti kaip trumpus, nerangius šuoliukus, rodančius, 
kad apkūnus gana garbingo amžiaus ponas labai skuba. Prakai- 
tuotas jo veidas blizgėjo, standi apykaklė buvo suglebusi ir pra- 
radusi formą. Tomui pasirodė pažįstamas tasai išraudęs ir bai- 
siausiai susijaudinęs žmogus. Iš tiesų blizgantis cilindras, dabi- 
tiškos blauzdinės ir ilgas durtinys galėjo priklausyti tik Tobijui 
Klaterbakui, šauniajam 119-ojo Jos Didenybės pulko majorui. 

Artėdamas prie Tomo, šaunusis majoras pagreitino žingsnį ir 
beveik susidūręs su juo jau neįstengė ištarti nė Žodžio, tik gaudė 
orą ir puškavo ištiesęs jaunuoliui suglamžytą voką. 

— Perskaitykite! — sušvokštė jis. 

Tomas išėmė laišką iš voko, perbėgo jį akimis ir išbalo taip 
stipriai, kaip buvo išraudęs majoras. Perskaitęs laišką, Tomas, 
netaręs nė žodžio, apsisuko ir nudūmė atgal. Majoras, nespėjęs 
atsikvėpti, leidosi iš paskos. 

XIII SKYRIUS 


GERDLSTONAS KVIEČIA GYDYTOJĄ 


Kai Keitė pagaliau atsipeikėjo po įvykio koridoriuje, sužlug- 
džiusio jos pabėgimo planą, pasijuto gulinti lovoje savo kamba- 
rėlyje. Pro langą skverbėsi saulės spinduliai — artėjo vidurdienis. 
Keitei nuo skausmo plyšo galva, ir ji vos ne vos kilstelėjo ją. 
Apsižvalgiusi išvydo Rebeką. Kambarinė sėdėjo priešais židinį 
ant kėdės, kurią, matyt, buvo atsinešusi iš savo kambario. Išgir- 
dusi šnaresį, Rebeka pakėlė galvą ir pamatė, jog Keitė atsigavo. 

— Dieve mano, kaip jūs mus išgąsdinot! — sušuko kamba- 
rinė.— Juk šitaip išgulėjote ištisą naktį, o dabar greit dvylikta. 

Keitė tylėjo stengdamasi prisiminti viską, kas buvo atsitikę. 

— Ak, Rebeka! — ūmai sušuko ji sudrebėjusi, nes ją apėmė 
siaubas viską prisiminus.— Jei jūs Žžinotumėte, ką aš regėjau! 
Kaip baisu! Arba aš išprotėjau, arba sutikau vaiduoklį. 

— O mes jau manėme, jog vaiduoklis — tai jūs. Kaip jūs tuo- 
met surikote — išties buvo šiurpu! O paskui žiūrime — jūs gulite 
balta kaip drobė koridoriuje ant grindų. Tiesiog pražilti galima 
iš baimės. Ponas Gerdlstonas pakėlė jus ir atnešė čionai. Kaip 
jis susinervino, vargšas senukas, supratęs, kad jūs ketinote pa- 
bėgti. 

— Aš mirsiu čia, mirsiu! — su ašaromis akyse sušuko Keitė.— 
Aš mirsiu tame klaikiame name! Nebegaliu ilgiau čia būti. Ką 
man daryti, Rebeka? Ak, Rebeka, Rebeka, ką man daryti? 

Raudonskruostė kambarinė prisiartino prie Keitės ir atsisėdo 
ant lovos krašto. Veidmainiška šypsena šmėstelėjo gražiame ba- 
nalokame jos veide. 

— Kas gi jums nutiko? — paklausė ji.— Ką ten matėte? 

— Aš mačiau... Ak, Rebeka, baisu net garsiai ištarti. Aš suti- 
kau tą nelaimingąjį vienuolį, kuris buvo uždarytas požemyje. 
Aš neišsigalvoju. Mačiau jį taip, kaip tave dabar. Jis buvo aukšto 
ūgio, laibas, apsivilkęs ilgu, plačiu apsiaustu su rudu gaubtu, 
užsmauktu ant veido. 

— Viešpatie, pasigailėk mūsų! — sušuko Rebeka, baugščiai 
apsižvalgiusi.— Man visas kūnas pagaugais eina. 

— Meldžiu Dievą, kad daugiau niekados jo neišvysčiau. Ak. 
Rebeka, jei esi geros širdies, padėk man iš čia ištrūkti. Jie su- 

manė mane čionai numarinti. Aš tai supratau iš globėjo akių. 
Jis trokšta mano mirties. Na, pasakyk, kaip aš turėčiau elgtis? 

— Negaliu atsistebėti,— išdidžiai atsakė kambarinė.— Ponai 
Gerdlstonas ir Ezra tokie jums geri, atvežė jus čionai, kad pail- 
sėtumėte tyrame ore. Turite viską, ko širdis geidžia. O ką jūs 
darote? Lakstote ir cypaujate naktimis, o paskui dar skundžiatės, 
kad kažkas čia rengiasi jus nužudyti vidury baltos dienos. Išties 
keista! Girdite — ponas Gerdlstonas mane šaukia. Vargšelis, jei 
sužinotų, ką jūs riečiat apie jį, savo ausimis nepatikėtų.— Ir Re- 
beka, išliejus savo teisuolišką pyktį, nuėjo prie durų, bet juodose 
jos akyse atsispindėjo kerštas ir žiaurumas. 

Likusi viena, Keitė atsikėlė ir šiaip taip apsivilko, nors buvo 
labai nusilpusi. Ji krūpčiojo nuo menkiausio garso; taip stipriai 
buvo sudirginti jos nervai. Zvilgtelėjusi į veidrodį, ji vos ne vos 
atpažino sukritusį, išblyškusį savo veidą. Tik spėjus Keitei apsi- 
rengti, į kambarį įžengė globėjas. 

— Matau, kad atsigavote,— tarė jis. 

— Aš esu visiška ligonė,— tyliai atsakė Keitė. 

— Nieko keisto po tokių beprotiškų nakties klajonių po kori- 
dorius! Rebeka man sakė, kad jūs matėte kažkokį vaiduoklį. Ko 
verkiate? Ar esate tokia nelaiminga? 

— Labai labai nelaiminga,— sumurmėjo Keitė, užsidengusi 
veidą rankomis. | 

— Ak, tik amžinasis gyvenimas gali suteikti mums ramybę ir 
džiaugsmą,— meilikaujamai tarė Gerdlstonas. Jo balsas skambėjo 
taip švelniai, kad Keitei vėl įsižiebė vilties kibirkštėlė, o širdis 
kiek atlėgo. Jai pasirodė, jog tas žmogus sušvelnėjo pamatęs 
josios kančias. 

— Ramybė mūsų laukia kapuose,— vis tokiu pačiu saldžiu 
balsu tęsė Gerdlstonas.— Kartais man rodos, kad jeigu neturė- 
čiau šiame pasaulyje pareigų, jeigu nebūčiau atsakingas už kai 
kurių žmonių likimą, galbūt susigundyčiau nutraukti savo žemiš- 
ką egzistavimą ir šitaip priartinčiau amžinosios ramybės valandą. 
Esti tokių puritonų, kurie pasakytų, jog nuodėmė yra savavališkai 
nutraukti gyvybės siūlą. Aš niekuomet taip nemaniau, tačiau ma- 
no požiūris į moralę tvirtas. Mano galva, iš visų dalykų, su ku- 
riais esame šioje Žemėje susiję, labiausiai mums priklauso mūsų 
pačių gyvenimas, todėl turime teisę elgtis su juo taip, kaip išma- 
nome, ir padaryti jam galą tada, kai to norime.— Paėmęs nuo 
židinio mažytį buteliuką, jis ėmė susimąstęs apžiūrinėti jį— 

Kaip keista — juk šiame nedideliame indelyje slypi išsigelbėjimas 
iš visų žemiškų vargų! Vienas gurkšnelis — ir siela, išsilaisvinusi 
iš savo mirtingojo apvalkalo, tarsi išsinėrusi iš įgrisusių senų 
skarmalų, pakils į aukštumas laisva ir graži. Nebus daugiau jokių 
rūpesčių. Vienas gurkšnelis... Ak, nelieskit! Palaukiti Ką jūs 
darot? 

Tačiau Keitė išplėšė Gerdlstonui iš rankų buteliuką ir įtem- 
pusi paskutines jėgas trenkė į sieną. Buteliukas sudužo į smul- 
kius gabalėlius, ir po kambarį pasklido nuodingo terpentino kva- 
pas. Keitė buvo tokia nusilpusi, kad po tokių staigių judesių su- 
svirduliavo ir susmuko ant lovos krašto. Globėjas pervėrė nelai- 
mingąją rūsčiu, grėsmingu žvilgsniu, mėšlungiškai gniaužyda- 
mas ilgus, kaulėtus pirštus, tarsi ketintų sugriebti ją už gerklės. 

— Nesitikėkite, kad aš jums padėsiu,— vos girdimu balsu, ta- 
čiau tvirtai pasakė Keitė.— Jūs norėtumėte nužudyti ne tik mano 
kūną, bet ir sielą. 

Gerdlstonas liovėsi apsimetinėjęs, jis nusiėmė kaukę. Dabar 
jo akys žaibavo neapykanta, o dantys buvo iššiepti baisiau nei 
seno plėšraus vilko. 

— Idiotė! — sušnypštė jis. 

— Aš nebijau mirties, — tarė Keitė ir drąsiai pažvelgė globė- 
jui į akis. 

Gerdlstonas pasistengė suimti save į rankas. 

— Dabar man aišku,— ramiai pradėjo jis,— kad jums pasi- 
maišė protas. Kokias čia nesąmones tauškiate apie mirtį? Jums 
visiškai nieko negresia, išskyrus jūsų pačios beprotybę.— Staigiai 
apsisukęs, jis ryžtingai išdrožė iš kambario, tarsi būtų tvirtai 
apsisprendęs žengti kažkokį žingsnį. 

Rūstus, niūrus - Gerdlstono veidas, rodos, suakmenėjo. Užlipęs 
į miegamąjį, jis pasirausė rašomojo stalo stalčiuje ir ištraukė 
telegramos blanką. Parašęs jame keletą žodžių, nulipo žemyn, 
užsidėjo skrybėlę ir išėjo į Bedsvorto paštą. 

Prie vartų ant sulankstomos kėdutės kaip visada sėdėjo šiur- 
pusis sargybinis. 

— Jos sveikata visai prasta, Stivensai,— tarė Gerdlstonas, 
stabtelėjęs ir galva mostelėjęs į namo pusę.— Kasdien vis bio- 
giau. Bijau, kad ilgai negyvens. Jei tavęs kas nors klaus apie 
ją, sakyk, jog padėtis beviltiška. Einu į paštą siųsti telegramos 
į Londoną, kad atvažiuotų gydytojas; gal ką nors patars. 

Stivensas pagarbiai kilstelėjo savo riebaluotą kepurę su sna- 
peliu. 

— Kartą ji čia buvo pasirodžiusi, — prabilo jis. — Dievas matė, 
kaip ji šėliojo. „Leisk man išeiti, — sako ji,— duosiu tau už tai 
dešimt auksinių ginėjų.“ Taip ir pasakė. „„Eskvairas Viljamas 
Stivensas ir už tūkstantį auksinių ginėjų nesutiktų daryti to, ko 
jam nedera daryti“, — atsakiau aš jai. 

— Šaunuolis, tikras šaunuolis,— pagyrė Gerdlstonas.— Ne- 
svarbu, kokį darbą Žmogus dirba, svarbu, kaip jis atlieka savo 
pareigas. Nuo to ir priklauso jo atlyginimas. Aš nepamiršiu tau 
atsidėkoti už ištikimybę. 

— Ačiū, šeimininke. 

— Dabar ji labai siautėja ir kliedi. Nors yra silpna, bet ne- 
nustygsta vietoje ir gali bandyti pasprukti. Taigi tu varnų ne- 
gaudyk. Na, lik sveikas. 

— Viso labo, sere. 

Viljamas Stivensas stovėjo prie vartų ir atidžiai žvelgė įkan- 
din savo darbdavio. Paskui atsisėdo ant kėdutės, užsidegė pypkę 
ir susimąstė. 

— Keista, — murmėjo jis, kasydamas kuprą.— Kaip Dievą my- 
liu, keista, nieko nesuprantu. Šeimininkas sako, jog giminaitė 
visai nusilpusi, ir iškart priduria: būk budrus, kad nepabėgtų. 
Ten aš prisižiūrėjau daug visokiausių mirtininkų, bet dar neteko 
matyti tokių, kurios tai miršta, tai prisikelia iš mirusiųjų. Kas jau 
turi iškeliauti į aną pasaulį, tas ir iškeliauja. Taip, kažkas nesu- 
prantamo. Nuėjo siųsti telegramos gydytojui į Londoną, o juk 
gydytojas Korbetas būtų kuo skubiausiai atidūmęs iš Klakstono 
arba Hjutonas — iš Bedsvorto, jei tik būtų jiems paskambinta. 
Galvoje netelpa!.. Še tai tau — pati mirštančioji beateinanti! — 
sušuko jis, taip nustebęs, jog net pypkę iš dantų išsitraukė.— 
Vilką mini, vilkas čia! 

Tai iš tiesų buvo Keitė. Pasinaudojusi proga, kad globėjas 
išėjo iš namų, ji išsmuko į lauką, vis dar vildamasi kokiu nors 
būdu ištrūkti į laisvę. Iš didžios nevilties ji įgavo drąsos ir pa- 
traukė alėja ten, kur, jos galva, buvo vienintelė galimybė pabėgti. 

— Labas rytas, panele, — pasisveikino su ja Stivensas.— Išties 
šiandien prastai atrodote, bet vis dėlto ne taip beviltiškai, kaip 
apibūdino jūsų globėjas Man regis, dar tvirtai stovite ant kojų. 

— Aš nesu ligonė,— rimtai atsakė Keitė, — patikėkite manimi. 
Esu sveiko proto kaip ir jūs. 

— Taip, taip, jie visi taip sako, — patenkintas sukikeno buvęs 
ligoninės sargas. 

— Bet aš tikrai esu sveika ir ilgiau negaliu būti šiuose na- 
muose. Negaliu, pone Stivensai, negaliu! Naktimis čia klaidžioja. 
vaiduokliai, o globėjas ketina mane nužudyti. Ir jis tai padarys. 
Matau iš jo akių. Šįryt jis jau bandė. Bet mirti neatsisveikinus 
su artimaisiais... Niekas netgi nežinos, kaip tai įvyko... Juk tai 
siaubinga? 

— Siaubinga, velniai rautų, siaubinga! — sušuko vienaakis sar- 
gas.— Ir dar kaip siaubinga! Vadinasi, jis sumanė jus nužudyti? 
Kodėl? | 

— Nežinau. Jis kažkodėl manęs nekenčia. Aš niekuomet jam 
nepriešgyniavau, tik sykį nepaklusau, nes jis neturi teisės šitaip 
su manimi elgtis. 

— Kas tiesa, tai tiesa! — pritarė Stivensas, merkdamas Keitei 
savo vienintelę akį. — Tegu mane perkūnas trenkia, bet ir aš taip 
manau. Kaip toje dainoje: „Siandien tava, tava per amžius“. 

— Kodėl jūs neleidžiate man išeiti? — maldaujamai prabilo 
Keitė.— Gal jūs turite dukterį? Kaip pasielgtumėte, jeigu ji pa- 
tektų į tokią bėdą kaip aš? Jei turėčiau su savimi pinigų, visus 
jums atiduočiau. Meldžiu jūsų išleisti mane! Viešpats jums atly- 
gins. Galbūt mirties akivaizdoje šis geras darbas nusvers visus 
ankstesnius blogus jūsų poelgius. 

— Na, tik paklausykite,— kreipėsi Stivensas į artimiausią 
medį, — kalba kaip iš rašto! 

— Jums ir gyvam bus atlyginta,— įsikarščiavo mergina.— Aš 
duosiu jums laikrodį su auksine grandinėle, jei išleisite mane. 

— Nagi parodykite! — Stivensas atidarė laikrodžio dangtelį ir 
ėmė abejingai apžiūrinėti. — Aštuoniolika akmenų — tas daiktas 
nieko vertas, visa labo Ženevoje gamintas! O ten juk nieko ver- 
tingo nepagaminama! 

— Jūs dar gausite penkiasdešimt svarų, kai aš nusigausiu pas 
savo draugus: Leiskite man išeiti, pone Stivensai! Kiekvieną mi-. 
nutę gali grįžti mano globėjas. 

— Panele,— iškilmingai prabilo Stivensas,— tarnyba yra tar- 
nyba. Jei netgi kiekvienas jūsų plaukelis būtų nusagstytas brang- 


256 


akmeniais ir jūs pasakytumėte: „Stivensai, nukirpkite :2an plau- 
kus“, aš vis tiek jūsų neišleisčiau. Na, bet jeigu norite parašyti 
savo draugams laišką, tai aš galiu jį išsiųsti Bedsvorte mainais 
į laikrodėlį, nors jis ir Ženevos darbo. 

— Koks jūs geras, puikus -žmogus! — susijaudinusi sušuko 
Keitė.— Pieštuką aš turiu, bet kur gauti popieriaus? — Ji pasku- 
bom apsižvalgė ir po krūmu pamatė visai mažą skiautelę popie- 
riaus. Su džiaugsmu ji stvėrė tą purviną gumulėlį vyniojamojo 
popieriaus ir šiaip taip parašė porą žodžių apie savo padėtį, mels- 
dama gelbėti. — Adresą parašysiu kitoje pusėje,— tarė ji — O jūs 
Bedsvorto pašte nupirkite voką ir paprašykite ko nors užrašyti 
adresą ant jo. 

— Mes derėjomės, kad aš išsiųsiu laišką mainais į tą Ženevos 
niekutį, — pasakė Stivensas.— Apie vokus ir adresus kalbos ne- 
buvo. Neblogas jūsų pieštukėlis. Gal ir susitartume, jei dar jį 
pridėtumėte. | 

Keitė tylėdama ištiesė jam pieštuką. Šviesos spindulys paga- 
liau prasiskverbė pro miglą. Stivensas, susibrukęs į kišenę laik- 
rodį ir pieštuką, paėmė iš Keitės popieriaus skiautelę, nuo kurios 
priklausė visas jos gyvenimas. Duodama jam raštelį, Keitė išvy- 
do vieškeliu atidardant vežimaitį, į kurį buvo įkinkytas ponis. 
Vežime sėdėjo vidutinio amžiaus apkūni moteris ir tarnas — ma- 
labai orus, ir buvo aišku, jog jis čia padėties šeimininkas. Nuo vi- 
sos šios kompanijos dvelkė ramybe ir gerumu. Pamačiusi tuos 
nors ir svetimus, bet nepriešiškai nusiteikusius keliautojus, varg- 
šė Keitė, taip išsiilgusi žmonių, pajuto palengvėjimą. Į prietarin- 
gos baimės iškamuotą merginos širdį giliai įsismelkė tasai pa- 
prastas, sentimentalus epizodas. - 

— Kažkas ten važiuoja! — sušuko Stivensas.— Greičiau dink 
iš čia! Globėjas uždraudė tau artintis prie vartų. 

— O, prašom leisti man pasakyti keletą žodžių tai damai! 

Stivensas pagrūmojo lazda. 

— Salin! — įsiutęs prašvokštė jis ir užsimojęs lazda žingte- 
lėjo prie Keitės. Mergina šastelėjo į šoną, ir tą akimirką ją per- 
smelkė netikėta mintis. Iš visų jėgų ji leidosi bėgti per parką. 
Vos spėjus Keitei dingti iš akių, Stivensas neskubėdamas suplėšė 
jam patikėtą raštelį į smulkius gabalėlius ir paleido juos pavėjui. 


17. Užsak. Nr. 4458. 957. 


XIV SKYRIUS 


VILTIES PROSVAISTĖ 


Keitė Harston be atodairos bėgo per parką, užkliūdama už 
medžių šaknų, braudamasi pro dygius erškėtrožių ir gervuogių 
krūmus, nepaisydama įdrėskimų, nejausdama skausmo, pasiry- 
žusi įveikti visas kliūtis kelyje į laisvę. Greitai susiradusi san- 
dėliuką, ji, kaip ir praėjusį kartą, užsikabarojo ant jo nuo sta- 
tinės. Pasistiebusi mergina apžvelgė ilgą dulkėtą vieškelį ir ap- 
džiūvusią išretėjusią gyvatvorę palei jį, taip pat nykų geležin- 
kelio pylimą už jo. Ekipažo nebuvo matyti. 

Beje, Keitė ir nesitikėjo jo taip greitai pasirodant; juk ji 
skuodė skersai parko, o vežimas važiavo aplink jį. Vieškelis, ku- 
riuo jis dardėjo, kirtosi su kitu kaimo keliuku, gerai matomu 
Keitei. Ekipažas galėjo pasukti šiuo vieškeliu arba važiuoti tiesiai. 
Jei jis nepasuks, Keitė negalės atkreipti į save damos dėmesio. 
Mergina neatitraukė akių nuo kryžkelės, jos širdis, atrodė, nu- 
stojo plakti. | 

Galų gale ji išgirdo girgždant ratus, ir iš už kampo išniro 
rudasis ponis. Ekipažas privažiavo kryžkelę, ir dama prilaikė ark- 
liuką, matyt, dvejodama, kurį kelią rinktis. Paskui ji timptelėjo 
vadeles ir nuvažiavo tiesiai. Pamačiusi, kad visos jos viltys žlun- 
ga, Keitė suriko iš širdgėlos. 

Laimė, mažasis tarnas, sėdėjęs ekipaže, turėjo gerą klausą; 
tai būdinga tokio amžiaus jaunuoliams. Išgirdęs Keitės riksmą, 
jis atsisuko ir pro tarpą gyvatvorėje išvydo viršum vienuolyno 
sienos moters veidą, žvelgiantį į ekipažą. Berniukas pasakė apie 
tai savo šeimininkei. 

— Ponia, gal grįžkim atgal? — paklausė jis. 

— Gal neverta, Džonai,— tarė gražioji bonia.— Kiekvienas 
gali žvalgytis per savo tvorą, kur tik jam patinka. Dėl to nevalia 
kištis į svetimus reikalus, tiesa? 

— Taip, ponia, bet ji mums kažką šaukė. 

— Tikrai, Džonai? Nejaugi ji šaukė? Gal tai privačios valdos, 
ir mes neturime teisės važiuoti šiuo keliu? 

— Ne, ji tarsi šaukėsi pagalbos kažkieno užpulta,— tvirtai 
tarė Džonas. 

— Tuomet sukam aigal,— apsisprendė dama ir apgręžė eki- 
pažą. 

Keitė sunkia širdimi jau buvo belipanti žemyn iš savo stebė- 
jimo vietos, bet ūmai apstulbo išvydusi, kaip ponis vėl išniro iš 
už posūkio ir leidosi atgal šiam keturkojui nebūdingu greičiu. 
Susijaudinusi mergina taip išbalo, o jos veidas tuo pačiu metu 
taip nušvito iš laimės, kad dama, privažiavusi arčiau, daugiau 
neabejojo. Ji suprato, jog kažkokios itin svarbios aplinkybės pri- 
vertė merginą šauktis pagalbos. 

— Kas nutiko, mieloji? — sušuko dama, įtempdama vadeles. 
Ekipažas sustojo prie Keitės. Ponią iškart sujaudino žavus mal- 
daujamas merginos veidas. 

— Ak, ponia,— tyliai paskubomis -pratarė Keitė — mes nepa- 
žįstamos, bet aš esu įsitikinusi, kad Dievas man jus atsiuntė. 
Mane čia laiko uždarytą ir rengiasi nužudyti, jei kas nors neišties 
man pagalbos rankos. 

— Jus nužudys? — sušuko dama, loštelėjus atgal ir pliaukš- 
telėjus iš nuostabos rankomis. 

— Deja, tai tiesa,— tarė Keitė, stengdamasi viską papasakoti 
kuo aiškiau ir trumpiau, kad žodžiai skambėtų įtikinamai, bet 
kartu jausdama, jog gerklę gniaužia rauda.— Mano globėjas jau 
savaitė mane čionai kalina, ir aš žinau, kad gyva iš čia neišeisiu. 
O, meldžiu jūsų patikėti, jog esu sveiko proto! Aš visiškai svei- 
ka, nors, Dievas mato, po visų savo kančių galėjau išprotėti. 

Tai pasakyti merginą paskatino damos veide šmėstelėjęs ne- 
pasitikėjimo ir abejonės šešėlis. Ir ji neprašovė pro šalį. Keitės 
žodžiai nuskambėjo taip įtikinamai, o baimė ir nerimas jos veide 
atsispindėjo taip aiškiai, jog visos nepažįstamosios abejonės išsi- 
sklaidė. Ji privažiavo visai arti prie tvoros, kad matytų Keitės 
veidą. 

— Brangioji, — tarė ji, — jūs galite pasitikėti manimi. Pada- 
rysiu viską, ką įstengsiu, o ten, kur būsiu bejėgė, pagelbės mano 
draugai. Esu Lavinija, ponia Lavinija Skeli, iš Londono. Never- 
kite, mano vaike! Papasakokite man viską iš eilės, tada kartu 
pagalvosime, ką daryti. 

Sių žodžių padrąsinta Keitė nusišluostė skruostais riedančias 
ašaras. Klausydamasi nepažįstamosios balso, ji pajuto draugišką 
šios norą padėti. Įsitvėrusi į storą medžio šaką viršum pašiūrės, 
Keitė prisislinko prie sienos ir išklojo visą savo istoriją, steng- 
damasi nieko nepraleisti. Mergina pradėjo nuo to, kaip globėjas, 
nepaisydamas jos norų, sumanė ištekinti ją už savo sūnaus, kaip 
ji tvirtai atsisakė šio pasiūlymo ir buvo staiga išvežta iš Londono, 

paskui apsakė gyvenimą vienuolyne, kai buvo atskirta nuo viso 
„pasaulio, ir galiausiai kaip įstengdama paaiškino, kodėl jai kilo 
įtarimas, jog jos gyvybei gresia pavojus. Pabaigoje Keitė papa- 
sakojo, kaip šį rytą globėjas bandė priversti ją nusižudyti. Keitė 
nutylėjo tik nakties įvykį, nes baiminosi netekti ponios Skeli 
pasitikėjimo. Beje, ji ir save jau buvo įtikinusi, kad nakties vai- 
duoklis — tai jos sudirgintos vaizduotės padarinys. 

„ Baigusi pasakoti, Keitė ėmė maldauti likimo atsiųstosios iš- 
„gelbėtojos pranešti Londone draugams, kur ji yra ir kokios nelai- 
mės ją ištiko. | 

Poniai Skeli atidžiai klausantis Keitės, veide pakaitomis atsi- 
„spindėjo tai nuoširdi užuojauta, tai pasipiktinimas. Keitei nuti- 
lus, ponia taip pat porą minučių sėdėjo netardama nė žodžio, 
kažką mąstydama. Paskui ūmai ji šmaukštelėjo botagu kairėn de- 
„šinėn, o jos mielą veidą iškreipė toks baisus pyktis, kad mergina 
išsigandusi pamanė, jog jos istorija įžeidė šią damą. Tačiau 
netrukus ponia Skeli žvilgtelėjo į Keitę ir taip maloniai nusišyp- 
sojo, kad vargšelė galiausiai suprato turinti nuoširdžią, pasiry- 
žusią padėti jai draugę. 

— Negalima gaišti laiko,— tarė ponia Skeli.— Juk mes ne- 
žinome nei jų minčių, nei planų. Kas tie jūsų minėti draugai? 

— Daktaras Dimsdeilas, gyvenantis Filimor Gardense, Ken- 
singtone. 

— Ar jaunasis Dimsdeilas yra jo sūnus? 

— Taip,— prabilo Keitė, ir jos skruostai nukaito. 

— O! Mat koks reikalas! — sušuko šaunioji moteriškė, šel- 
miškai šyptelėjusi.— Dabar viskas man aišku. Nėra ko nė ste- 
bėtis. Pamenu, esu kažką girdėjusi apie tą jaunuolį ir apie tuos 
Gerdlstonus. Tai Sičio komersantai, prekiaujantys su Afrika. Ma- 
tote, aš viską apie jus žinau. 

— Jūs pažįstate Tomą? — apstulbusi paklausė Keitė. 

— Dabar, ko gero, ne laikas šnekėti apie Tomą, — geraširdiš- 
kai tarė ponia Skeli.— Kai moterys leidžiasi į panašias kalbas, 
tuomet galas visiems svarbiems darbams. O aš dabar norėčiau 
galvoti tik apie reikalus. Pirmiausia aš nedelsdama važiuosiu 
į Bedsvortą ir iš ten nusiųsiu žinutę į Londoną. 

— Telaimina jus Dievas! — sušuko Keitė. 

— Bet ne į Filimor Gardensą. Tokiomis aplinkybėmis jaunos, 
karštos galvos gali pridaryti visokiausių kvailysčių. O veikti rei- 

kia labai atsargiai. Londone aš pažįstu vieną poną — tai kaip 
tik toks žmogus, kokio mums reikia. Jam bus garbė atskubėti 
į pagalbą mėteriai, kuriai gresia pavojus. Tasai ponas — atsargos 
karininkas, tai majoras Klaterbakas, majoras Tobijas Klaterbakas. 

— O! Juk aš puikiai pažįstu tą poną ir apie jus esu girdėju- 
si, — pasakė Keitė šypsodamasi.— Dabar, klausydamasi apie jį, 
prisiminiau, iš kur žinau jūsų vardą. 

Šį kartą paraudo ponia Skeli. 

— Na, tai ne taip svarbu,— tarė ji. — Kad ir kaip ten būtų, 
majoru aš pasikliaunu ir nė kiek neabejoju, kad jis, mano kvie- 
čiamas, tučtuojau atvyks. Aš viską jam aprašysiu, ir tegu pats. 
sprendžia, ar reikia pranešti Dimsdeilams. Sudie, brangioji, ir 
labai prašau daugiau neliūdėti. Nepamirškite, kad turite draugų, 
kurie labai greitai viską sutvarkys. Iki pasimatymo! — Linksmai 
pamojavus Keitei, geroji našlė, paėmusi vadeles, pažadino iš. 
saldaus miego savo ponį, ir ekipažas nuriedėjo ten, iš kur buvo. 
atvažiavęs. 


XV SKYRIUS 


MAJORAS GAUNA LAISKĄ 


Ketvirtą valandą dienos ponas Gerdlstonas įžengė į Bedsvorto 
telegratą ir išsiuntė tokią trumpą telegramą: „Padėtis beviltiška. 
Rytoj atvažiuokit su gydytoju“. Jis žinojo, kad, gavęs tokią Žinią, 
sūnus, kaip buvo sutarta, tučtuojau atvyks su tuo galvažudžiu,,. 
kurį buvo minėjęs per praėjusį jų susitikimą. Tuomet jo globai 
patikėta mergina turės mirti; kitos išeities nėra. Ilgiau delsti 
Gerdlstonui atrodė pavojinga. Firma galėjo bankrutuoti anksčiau, 
nei jie pasisavins pinigus, o tada visos pastangos nueis šuniui 
ant uodegos. 

Gerdlstono manymu, jie beveik niekuo nerizikavo. Keitė jo- 
kiais būdais negalėjo susisiekti su pasauliu, na, o kiti namiškiai 
taip pat nepavojingi: ponia Džoroks — suvaikėjusi senė, Rebeka 
Teilfors, be abejonių, visiškai patikima ir atsidavusi šeiminin- 
kams, o Stivensas apskritai nieko nežino. Po visą apylinkę buvo 
paskleistas gandas apie tai, kad sename vienuolyne gyvena sun- 
kiai serganti mergina. Jos mirtis neturėtų nieko nustebinti. Gerdl- 

stonas negalėjo kviestis vietos gydytojų, tačiau ir tokį keblumą 
jo išradingam protui įveikti buvo vieni juokai. Jis sugalvojo, kaip 
apdumti akis ir gydytojams, ir teismo ekspertams. Jei pavyktų 
įgyvendinti savo planą, manė Gerdlstonas, visi pėdsakai būtų 
sunaikinti, ir niekas negalėtų nieko jam prikišti. Kiltų įtarimas, 
jei koks varguolis gautų mirusiosios palikimą, bet Gerdlstonas 
nutarė — ir jis buvo teisus,— jog tokios reputacijos žmogus kaip 
jis vargu ar gali būti įtartas. 

Išsiuntęs telegramą ir taip žengęs lemiamą žingsnį, Džonas 
Gerdlstonas lengviau atsikvėpė. Jis didžiavosi savo ryžtingumu ir 
veiklumu. Orus ir pasipūtęs jis žingsniavo kaimo gatvelėmis, 
o širdį glostė prisiminimai apie įvairiausias peripetijas, sten- 
giantis likimą pakreipti jam palankia linkme. Galvoje praskriejo 
visos spekuliacijos, visos paskolos, visos suktybės bei gudrybės, 
be kurių firma nebūtų išsivertusi. Nors tai buvo pavojinga ir 
ne taip jau paprasta, Gerdlstonų bendrovė vis dėlto audrų blaš- 
koma išliko tvirta, o bendrovės galva tikėjosi nugalėti šioje klas- 
tingoje kovoje su stichija. Jis su pasididžiavimu mąstė apie tai, 
kad Sityje vargu ar yra dar bent vienas komersantas, kuris to- 
kiomis aplinkybėmis ištisus metus sugebėtų būti toks atkaklus, 
ištvermingas ir ryžtingas. 

„Jeigu kas nors parašytų apie tai knygą,— mąstė Gerdlsto- 
nas,— nė vienas skaitytojas greičiausiai nepatikėtų, jog šitaip 
gali būti. O ir aš pats vienas savo jėgomis nebūčiau įstengęs 
viso to ištverti.“ | 

Tas Žmogus netgi nepajuto, kokios šventvagiškos jo mintys. 
Jis buvo taip įsitikinęs savo teisumu kaip tie religijos fanatikai, 
kurie per visą žmonijos istoriją griovė, plėšė, degino, darė pa- 
čius nuodėmingiausius darbus visagalio mielaširdingojo Dievo 
vardan. 

Grįždamas namo, Gerdlstonas sutiko poniu kinkytą kabrioletą, 
strimgalviais lekiantį Bedsvorto linkui. Vadeliojo apveidi vidu- 
tinio amžiaus dama; greta sėdėjo berniukas — josios tarnas. Ke- 
lias toje vietoje buvo neplatus, o šalikelės išvis nebuvo, ir, kai 
kabrioletas priartėjo, Gerdlstonui į akis krito niūrus, piktas da- 
mos veidas, visiškai nesiderinantis su visa jos išvaizda. Tarp 
antakių buvo įsirėžusi rūstumo suteikianti raukšlė, o lūpas iš- 
kreipė rūškana šypsena. Gerdlstonas pasitraukė į šalį, praleis- 
damas ekipažą, tačiau dama, ūmai trūktelėjusi dešiniąją vadelių 

pusę, taip staigiai pasuko kabrioletą, kad ratai vos nepervažiavo 
Gerdlstonui kojų pirštų. Išsigandęs jis puolė atgal ir atsišliejo 
į gyvatvorę, o žvilgtelėjęs į šviesiai pilkas savo kelnes, pamatė 
ant jų purvą. Bet labiausiai jam sugadino nuotaiką ir nustebino 
tai, jog gražioji dama bei mažasis jos tarnas, praskrieję kabrio- 
letu pro jį, pratrūko iš visos širdies linksmai kvatoti. Eidamas 
keliu, komersantas negalėjo atsistebėti Žmonių, giliai pasinėrusių 
į nuodėmę, nejautrumu ir pagieža. O geroji ponia Skeli netgi ne- 
įtarė, koks skubus buvo tas reikalas, kurio ji ėmėsi. Jeigu ji būtų 
galėjusi akies krašteliu žvilgtelėti į ką tik Gerdlstono išsiųstą 
telegramą, galbūt būtų aptikusi ką nors reikšmingo tarp eilučių, 
o tuomet, supratusi, jog veikti reikia kuo greičiau ir ryžtingiau, 
būtų galėjusi išardyti nusikalstamus planus. Bet ši garbioji ponia, 
nors ir jautė Keitei palankumą, vis dėlto josios pasakojimu ne- 
visiškai tikėjo. Jai galvoje netilpo, kad devynioliktajame amžiuje 
krikščioniškoje Anglijoje įmanomas toks dalykas — sąmoningai, 
kruopščiai rengiama žmogžudystė. Teoriškai mes visi įsivaizduo- 
jam, kad pasaulyje tokių dalykų vis dar būna, bet neįstengiam pati- 
kėti, jog taip gali atsitikti kam nors iš mūsų ar netgi mūsų, 
akivaizdoje. Taigi ponia Skeli per daug nesuko sau galvos del 
Keitės gyvybei gresiančio pavojaus, nes manė, jog visa tai jautri 
mergina paprasčiausiai išsigalvojo. Tačiau, jos manymu, bjauru 
ir tiėsiog pasibaisėtina laikyti merginą nelaisvėje, neleisti su nie- 
kuo bendrauti, be to, įkalinti tokioje niūrioje ir atkampioje vietoje 
kaip šis senas vienuolynas. Kaip tik dėl šios minties — geroji po- 
nia Skeli nieko baisesnio įsivaizduoti negalėjo — mielas jos vei- 
das persikreipė iš pasipiktinimo, ir ji ryžosi kreiptis į Keitės drau- 
gus, kad šie sutramdytų beširdį globėją. 

Iš pradžių ponia Skeli ketino siųsti į Londoną telegramą, bet, 
atvažiavus į Bedsvortą, pamanė, jog telegramoje bus gana sun- 
ku viską paaiškinti. O jeigu ji dabar išsiųsianti laišką, majoras 
gausiąs jį šeštadienio rytą. Keitė būsianti išlaisvinta tik keliomis 
valandomis vėliau, o tai merginai negali turėti lemiamos reikš- 
mės. Ji aprašysianti majorui visas aplinkybes ir pavesianti jam 
pačiam spręsti, kaip geriau elgtis. 

Ponia Lavinija Skeli Bedsvorto pašte buvo visiems pažįstama, 
todėl iškart gavo popieriaus ir rašalo. Po penkiolikos minučių 
šitokio turinio laiškas buvo parašytas, įdėtas į voką, užantspau- 
duotas ir išsiųstas į Londoną: 

Brangusis Tobi! 


Bijau, kad šios išbandymo dienos Jums gali pasirodyti per- 
nelyg nepakenčiamos. Ką veikia vargšas mano berniukas? Nei 
biliardo, nei kortų, nei lažybų... Kaipgi jis įsigudrina leisti laiką? 
Be abejo, rūko, žvalgosi pro langą ir vis aimanuoja ponui fon 
Baumseriui. Ar Jūs dar nesigraužiate dėl vienos tokios pažinties 
Morison pensiono antrame aukšte? Ak, vargšeli Tobi! 

Spėkite, ką aš čionai sutikau? Įsivaizduojate — panelę Harston, 
Džono Gerdlstono globotinę. Pamenu, Jūs man pasakojote apie 
ją, ir žinau, jog esate didelis jos gerbėjas. Jūs apstulbtumėte 
išvydęs ją — tokia išblyškusi ir sunykusi. Beje, mergina tebėra 
miela bei graži, ir aš nepasakyčiau, jog Jūsų skonis prastas... 
Jokiu būdu negalėčiau taip sakyti vien dėl to, kad jūs teikėtės 
atkreipti dėmesį į mane. 

Globėjas atvežė merginą čionai ir laiko uždaręs didžiuliame 
niūriame name, vadinamame vienuolynu. Čia ji neturi su kuo net 
pasišnekėti, o laiškus rašyti apskritai uždrausta. Keitė labai nu- 
siminusi, nes niekas iš jos draugų nežino, kur ji yra, ir baimi- 
nasi, kad jie gali pamanyti, jog ji dingo savo noru. Kalbėdama 
apie draugus, mergina pirmiausia turi galvoje kažkokį garbanotą 
jaunuolį, vardų Dimsdeilas, apie kurį Jūs man esate pasakojęs. 
Vargšė mergina nepaprastai susikrimtusi. Ji šnekėjo su manim 
per parko sieną. Keitė bijo' savo globėjo, kuris, anot jos, sumanęs 
ją nužudyti. Aš nelabai tuo tikiu, tačiau nekyla įokių abejonių, 
jog mergina gali išsikraustyti iš proto, jei bus laikoma uždaryta. 
Jūs turite išvaduoti ją iš čia, kad ir kaip sudėtinga tai būtų. Vis 
dėlto manau, jog globėjas turi įgaliojimus taip elgtis, taigi nėra 
prasmės kreiptis į policiją. Pats pasukite galvą, ką daryti, ir pra- 
neškite apie viską jaunajam Dimsdeilui, jei nutarsite, kad tai 
būtina. Jis, be abejo, panorės čionai atvažiuoti ir susitikti su 
Keite, o jeigu mano Tobis atvyktų drauge su juo, aš dėl to ne- 
supykčiau. 

Iš pradžių ketinau siųsti Jums telegramą, bet negi joje vis- 
ką paaiškinsi. Galite neabejoti, kad merginos būsena tiesiog pa- 
sibaisėtina, ir mes turime veikti ryžtingai. Neapsakomai sunku 
buvo girdėti, kaip karštai Keitė tvirtino, jog globėjas rengiasi ją 
nužudyti, tačiau mergina netgi nebandė. paaiškinti, ko jis siekia 
tokia žiauria piktadaryste. Prie vartų aš mačiau kažkokią pabai- 
są, kuri, matyt, saugoja, kad niekas nejeitų ir neišeitų. Grįždama 

į Bedsvortą, sutikau patį poną Gerdlstoną, ir Jūsų nuolanki tar- 
naitė pasirodė esanti prasta vežėja, nes aptaškė purvu tą vargšelį 
nuo galvos ligi kojų. Ak, koks neatleistinas ir apgailėtinas poel- 
gis! Man regis, Tobis dabar nusišypsojo. 

Likite sveikas, brangus berniuk. Būkit gerutis. Aš žinau, jūs 
truputį nuo to atpratote, bet laimė lydi atkakliuosius. 


Visuomet Jūsų Lavinija Skeli 


Tą rytą, kai į Kenedi Pleisą atėjo laiškas, fon Baumseris buvo 
namuose. Majoras buvo ką tik baigęs savo tualetą ir vaikštinėjo 
iš kampo į kampą su papirosu dantyse ir „United Service Ga- 
zetie“ rankose. Jis, kaip visi atsargos kariai, be galo be krašto 
šnekėjo apie tai, kad vyriausiajame štabe kaip visados esti savų 
numylėtinių ir kad armijoje velniai žino kas dedasi. 

— Jūs tik paklausykite apie tą Karmaiklą! — pasipiktinęs su- 
šuko jis, glamžydamas laikraštį ir daužydamas į jį kumščiu.— Jis 
jau pakeltas generolu leitenantu! O juk tai visiškas kvailys, pats 
bukiausias padaras visame pulke! Jis niekad nėra buvęs tikrojoje 
tarnyboje, nėra ragavęs parako! Jis gavo paaukštinimą už kokį 
nors nebūtą mūšį! Neva vadovavo gynybos daliai, išsidėsčiusiai 
palei Temzę ir turinčiai pasipriešinti armijai, puolančiai iš Gild- 
fordo pusės. Ar esate kada nors girdėjęs didesnę nesąmonę? O kaip 
Steirsas, Naitas, Andervudas ir dešimtys kitų savanorių, dalyva- 
vusių visose kautynėse nuo pat sikų kampanijos keturiasdešimt 
šeštaisiais, — apie juos visi pamiršo, sere, visi! Ne, aš jums sa- 
kau, anglų armija eina šuniui ant uodegos! 

— Sunims tai pavojinga perspektyva,— prabilo fon Baumse- 
ris, įsipildamas kavos į puodelį. 

Majoras įniršęs tebesiblaškė pirmyn atgal. 

— Štai kodėl mes niekados negalėjome visiškai įveikti Euro- 
pos priešų,— vėl pratrūko jis.— Visos mūsų pergalės — nei šis, 
nei tas, jokios. iš jų naudos. O juk iš prigimties visi esame šau- 
nūs kariai, ir kiekvienas anglas pajėgus susikauti kaip liūtas, 
taigi mūsų armija gali būti pati šauniausia pasaulyje. 

— Žinoma, po Jos Didenybės imperatoriaus: Vilhelmo armi- 
jos, — išpyškino fon Baumseris pilna burna.— Antai ateina mer- 
gaitė su laišku. Ak, kad tai būtų mano pinigėliai iš Frankfurto. 

— Statau du prieš vieną, jog tai laiškas man. 

— Ė, ne, jums nederėtų lažintis! — sušuko fon Baumseris, 
iškėlęs į viršų smilių.— Nors, beje, jūs teisus. Laiškas išties jums 
ir, regis, iš ten, iš kur laukiate. 

Tai buvo tas pats laiškas, kurį jau esame citavę. Majoras 
perlaužė antspaudą, atidžiai perskaitė laišką, paskui dar kartą 
perskaitė. Fon Baumseris pastebėjo, kaip raudoname majoro veide 
šmėstelėjo susirūpinimas. 

— Tikiuosi, gerai mano draugei madam .Skeli nieko blogo 
nenutikti? — pasiteiravo vokietis. 

— Ne, jai nenutiko. Na, o kitai...— Ir majoras perskaitė savo 
bičiuliui tą laiško vietą, kurioje buvo rašoma apie Keitės Harston 
likimą. 

— Tai visai ne įjuokai,— tarė vokietis ir susimąstė. 

Taip pat pasielgė 17 majoras, pasidėjęs laišką ant kelių. 

— Na, ką jūs manote apie tai? — galiausiai paklausė majoras. 

— Manau, kad viskas yra daug prasčiau, nei įsivaizduoti ge- 
roji madam Skeli. Manau, kad jeigu panelė Harston sakyti, įog 
Gerdlstonas ketina ją nužudyti, tai jos žodžiai labai panašūs 
į teisybę. 

— Taip, velniai griebtų, tam žmogui nėra nieko švento! — 
tarė majoras, susimąstęs kasydamasis pasmakrę.— Tai bent isto- 
rija! Betgi velniam jam to reikia? 

— Pinigai, pinigai. Aš jums sakyti, gerasis mano drauge, kad 
jau metai šios firmos reikalai gerokai pašliję. Mažai kas apie tai 
iniormuotas, bet aš ir dar vienas kitas žinom. O toji mergina, aš 
girdėti, turi kapitalą, ir jeigu ji mirti, pinigai atitekti senajam 
Gerdlstonui. Visa tai aišku kaip dieną. 

— Dievaži, šlykšti istorija! — tarė majoras, vėl ėmęs žings- 
niuoti po kambarį.— Iš to senio ir gražuolėlio jo sūnelio visko 
galima laukti. Bijau, Lavinija nepakankamai įvertino pavojų. 
Nors sunku įsivaizduoti, kad kam nors galėtų pakilti ranka nu- 
žudyti tokią mielą merginą. Velniai rautų, Baumseri, man vien 
nuo tos minties kraujas gyslose stingsta! 

— Jūsų kraujui tai gali būti tik į naudą, brangusis mano 
drauge,— pasakė fon Baumseris,— tačiau kas mums iš to? Ver- 
čiau pagalvokime, ką daryti. 

— Turiu tuoj pat susirasti jaunąjį Dimsdeilą. Jis privalo vis- 
ką sužinoti. 

— Išties, manau, būtina jį rasti. O ten, į tą vienuolyną, turite 
kuo greičiau važiuoti drauge su juo. Aš pažinti tą jaunuolį. Jokia 

jėga nesulaikyti jo, kai išgirsti, kas vyksta. O jūs turite vykti 
kartu dėl to, kad neleistumėte jam prikrėsti kvailysčių. Na, ir 
dėl to, kad tokį norą savo laiške pareikšti geroji ponia Skeli. 

— Be abejo, važiuosime ten drauge. Vienas iš mūsų trūks plyš 
turi rasti būdą pasimatyti su panele Harston ir sužinoti, ar jai 
reikia kokios pagalbos. Ir jeigu reikia, tai man, velniai griebtų, 
nusispjauti į visus globėjus! Tegu mane sukapoja į smulkius 
gabalėlius, jei aš vienu akies mirksniu neišlaisvinsiu merginos! 

— Tik jūs turėti nepamiršti, — perspėjo jį Baumseris,— jog tie 
Gerdlstonai — baisūs žmonės. Jei jau jie sumanė nužudyti moterį, 
tai kodėl gi nenudobus ir vieno kito vyro. Be to, jūs nežinoti, 
kiek jų gali ten būti. Gerdlstonas, jo sūnus, dar tasai vienaakis. 
Na, o iš kur poniai Skeli žinoti, kas dar yra name. Beje, turėkite 
omenyje, kad policija bus ne jūsų pusėje, greičiau, priešingai, 
juk kol kas neturime įrodymų, jog ten planuojama žmogžudystė. 
Jūs gerai viską apmąstykite ir tuomet, aišku, sutiksite su ma- 
nimi, kad ne pro šalį būtų pasivadinti drauge porą trejetą pati- 
kimų žmonių, kurie eitų paskui jus... na... per ugnį ir vandenį. 

Majoras buvo taip įsijautęs į būsimą kelionę, kad tik be Žžo- 
džių linktelėjo. Vis dėlto po keleto minučių jis paklausė: 

— Iš kur aš tų Žmonių ištrauksiu? 

— Pirmiausia pasiimti mane,— pasakė vokietis, lenkdamas vie- 
ną storą raudoną pirštą, — be to, mūsų kompanijoje yra dar vie- 
nas kitas tinkamas žmogus. Na, sakysim, Fricas Bulovas iš Kylio, 
taip pat vienas rusas, kurio vardą nuolat pamirštu; bet jis geras 
žmogus. Tai nihilistas iš Odesos, pasmerktas mirti; ir jis būtinai 
būti nubaustas, jei tik būti sugautas. Yra ir daugiau tinkamų 
"Žmonių, tačiau dabar nespėti jų surinkti. O tuos du nesunku rasti. 
Jiedu gyvena drauge ir visiškai neturi ką veikti. 

— Tuomet tempkite juos čionai, — tarė majoras, — iškvieskite 
vežiką ir važiuokite tiesiai į Vaterlo stotį. Iš ten vyksta trauki- 
niai į Bedsvortą. O aš susirasiu Dimsdeilą, ir mes prisidėsime 
prie jūsų stotyje. Mano galva, negalime gaišti nė minutės. 

Majoras jau buvo visiškai pasirengęs, taigi fon Baumseris 
apsivilko paltą, užsidėjo kepurę ir pasiėmė iš kampo savo sto- 
rąją lazdelę. 

— Jos man gali reikėti, — tarė vokietis. 

— Aš įsimečiau savo pistoletus,— pasakė majoras. 


"Jiedu kartu išėjo iš namų. Fon Baumseris patraukė į Ist Endo 
pusę, kur gyveno jo politikos bendraminčiai, o majoras, pasišau- 

kęs vežėją, nudardėjo į Filimor Gardensą, bet ten nerado to, ko 
ieškojo. Tada jis šoko bėgti per Strendą, nutaręs sėsti į pirmą 
traukinį ir važiuoti be Tomo, bet, kaip jau buvo rašyta viename. 
iš ankstesnių skyrių, netoli Vaterlo stoties jis akis į akį susidūrė 
su pačiu Tomu. 

Ponios Skeli laiškas trenkė Tomą kaip perkūnas iš giedro 
dangaus. Netgi pačios drąsiausios jo mintys nebuvo nuklydusios 
taip toli. Jis galvotrūkčiais leidosi atgal į stotį. Vargšas majoras, 
stenėdamas ir gaudydamas kvapą, vos ne vos spėjo paskui jį ir 
vis dėlto sugebėjo neatsilikti. Pakeliui jis išgirdo iš Tomo apie 
visas to ryto negandas ir apie tai, kad Ezra Gerdlstonas jau spėjo 
traukiniu išvykti su savo rudabarzdžiu draugužiu nežinoma kryp- 
timi. Po tokių žodžių majoras ne juokais susirūpino. 

— Kad tik nepavėluotume! — dusdamas prašvokštė jis. 


XVI SKYRIUS 


TVENKIASI DEBESYS 


Keitė Harston, išsipasakojusi visas savo bėdas gerajai našlelei 
ir patikėjusi jos pažadu išgelbėti, pajuto, tarsi akmuo nuo širdies 
būtų nusiritęs. Nuo pašiūrės stogo ji nušoko kaip ką tik atgi- 
musi. Keitė pamanė, kad netrukus liks užmaršty tos kraupios 
savaitės, praleistos sename, niūriame vienuolyne. Ji buvo įsitiki- 
nusi, jog dar šiandien ką nors išgirs apie Tomą arba majorą. 
Nuo tos minties širdis suspurdėjo iš džiaugsmo, skruostai parau- 
do, ir ji, eidama per parką namo, netgi uždainavo — taip gera 
buvo ant širdies. 

Ponia Džoroks ir Rebeka pastebėjo, jog Keitė kažkaip pasi- 
keitė, ir gerokai dėl to nustebo. Mergina buvo bešokanti padėti 
poniai Džoroks šeimininkauti, bet senė atsisakė jos pagalbos ir 
šiurkščiai nuvijo ją šalin. Rebeka taip pat neapsidžiaugė, kai 
Keitė pabandė paplepėti „su ja, ir pažvelgė į savo šeimininkę itin 
nedraugiškai. 

— Naktį, regis, patyrėte tokį siaubą,— tarė kambarinė,— o da- 
bar nei iš šio, nei iš to daineles dainuojate. 

— Ak, neprimink man to,— pasakė Keitė.— Aš išties taip vi- 

sus išgąsdinau. Galbūt tas šiurpusis vienuolis man tiesiog pasi- 
vaideno, nes vakar baisiai prastai jaučiausi. Tačiau tada, naktį, 
man iš tikrųjų pasirodė, jog matau jį taip aiškiai kaip dabar 
tave. 

— Ką ji ten šneka? — paklausė ponia Džoroks, pridėjus delną 
prie ausies. | | 

— Ji sako, kad naktį esą regėjo vaiduoklį taip pat aiškiai 
kaip dabar jus. 

— Melas! — sumurmėjo senė, židinyje Žarstydama anglis.— 
Jos dar čia nė kvapo nebuvo, o aš jau gyvenau čionai viena vie- 
nutėlė visame name, bet kažkodėl jokie vaiduokliai čia neslan- 
kiodavo. Nežino, ką paisto! Vaiduoklį mat pamatė! 

— Ne, ne, aš niekuo nesiskundžiu, — linksmai tarė Keitė.— 
Išties esu visiškai patenkinta. 

— Na, štai — dabar viską kalbės atvirkščiai, — piktai suniurz- 
gė ponia Džoroks.— Juk ji visados šneka priešingai. 

— Man regis, jūs šiandien be nuotaikos, — tarė Keitė ir užlipo 
į viršų šokinėdama, kaip anksčiau, per du laiptelius. 

Rebeka nusekė paskui. Pasikeitusią Keitės nuotaiką ji suprato 
savaip. 

— Na, ir įsilinksminote šiandien, — pasakė ji, atsistojusi Kei- 
tės miegamojo tarpdury tr su pikta šypsena žvalgydamasi : po 
kambarį.— Žinoma, juk rytoj šeštadienis. Štai ko jūs džiūgaujate. 

— Todėl, kad rytoj šeštadienis? — kaip aidas nustebusi at- 
kartojo Keitė. 

— O kaipgi! Lyg nesuprastumėt, apie ką šneku. Liaukitės ap- 
simetinėjusi. 

Tarnaitė kalbėjo su tokiu įniršiu, jog Keitė dar labiau su- 
glumo. 

— Net neįsivaizduoju, ką tu turi galvoje,— atsakė ji. 

— Na, na, pasakokit pasakas! — įsispendus rankas į šonus, 
su pašaipa suriko Rebeka.— Ji mat nesupranta, ką aš noriu pa- 
sakyti! Ji nežino, kad šeštadienį teiksis atvykti jos bernelis. Ji 
nė girdėti negirdėjo, jog ponas Ezra šeštadieniais atsitrenkia čio- 
nai iš Londono pasimatyti su ja! Vadinasi, jūs ne dėl to šiandien 
iš kailio neriatės, ką? Ak, kokia jūs veidmainė! — Gražų kamba- 
rinės veidelį iškreipė pyktis, kumščiai susigniaužė. 

— Rebeka! — neištvėrusi sušuko Keitė.— Nesu gyvenime ma- 
čiusi tokios idiotės kaip tu! Esu priversta tau priminti, jog aš 
tavo šeimininkė, o tu — mano kambarinė. Kaip drįsti taip su 

manimi šnekėti? Malonėk tučtuojau išeiti iš mano kambario! 

Tarnaitė nė nekrustelėjo; ji įžūliai spoksojo į Keitę ir, rodos, 
buvo pasiryžusi nepasiduoti, bet šios balse nuskambėjo toks nuo- 
širdus pasipiktinimas 17 ji taip oriai Žengė į priekį, kad Rebeka 
vis dėlto pasitraukė atatupsta, nukreipusi į šalį savo įžūlų Žvilgs- 
nį ir kažką sumurmėjusi sau po nosim nėrė iš kambario. Keitė 
užsirakino duris ir kai, pagaliau sutramdžius pyktį, suvokė situa- 
cijos komiškumą, pirmą kartą nuo to laiko, kai atvyko į vienuo- 
lyną, ėmė garsiai kvatoti. Sito jau buvo per daug! Netgi pasku- 
tinis kvailys negalėtų pamanyti, kad ji trokšta pasimatymo su 
Ezra Gerdlstonu! Tačiau vos pamanius apie jį, išgaravo visas 
linksmumas; vis dėlto vienu atžvilgiu tarnaitė buvo teisi: rytoj 
šeštadienis, ir Ezra vėl bus čia. Bet gal jos draugai pralenks jį. 
Duok, Dieve! 

Diena buvo vėsoka, bet giedra. Už lango patamsėjusioje įlan- 
kos žydrynėje baltavo Hampšyro žvejų laivelių burės. Vidury jų 
tarsi didinga gulbė tarp ančių priešais vėją veržėsi tristiebis 
burlaivis, plaukiantis į Portsmutą arba Sautamptoną. Toli, deši- 
nėje, už baltų putų juostos, driekėsi Viner Sendsas. Buvo prasi- 
dėjęs potvynis, ir dumblo sąnašas užliejo vanduo, tik šen bei ten 
kyšojo papilkavę apvalaini jų paviršiai it miegančių leviatanų 
nugaros. Didžiulis būrys laukinių žąsų, išsidėsčiusių plačiu tri- 
kampiu, skrido į pietus. Keitė žvelgė pro langą, ir visa, ką ji ma- 
tė, glostė jai širdį, suteikė jėgų. Ji vėl džiaugėsi gyvenimu, vėl 
buvo kupina vilčių ir vargiai galėjo patikėti, kad dar šįryt, paju- 
tusi, jog tuoj tuoj pasiduos piktai globėjo įtaigai, metė šalin 
buteliuką su nuodais. Vis dėlto tai buvo: ant nedažytų grindų 
blizgėjo sudužusio stiklo šukės, ir šleikštus nuodingųjų medžia- 
gų kvapas dar vis tvyrojo, nors Keitė buvo atidariusi langą, kad 
kambarys išsivėdintų. Visgi dabar, prisiminus ryto įvykius, viskas 
atrodė lyg koks šiurpus, absurdiškas košmaras. 

Keitė nė nežinojo, ko iš tiesų tikisi iš savo draugų, ko jie 
galėtų imtis, bet nė sekundės neabejojo, kad bus išgelbėta, be to, 
labai greitai. Reikia tik kantriai laukti, ir visos negandos nutols. 
Jau rytoj vakare, jokiu būdu ne vėliau, ateis galas rūpesčiams. 

Lygiai taip pat manė ir Džonas Gerdlstonas, iš po tankiai su- 
žėlusių antakių žvelgdamas į rusenančias anglis židinyje. Rytoj 
vakare viskas turi būti baigta. Penktą valandą atvažiuos Ezra su 
Bertu, ir tai bus pabaigos pradžia. Koks bus paties Berto likimas, 
Džonui Gerdlstonui buvo nė motais. Bertas buvo Žuvęs Žmogus. 

Gavęs sočiai išgerti, jis ilgai negyvens, ir greitai visi vargai dėl 
jo baigsis. O jeigu kam nors įskųs juos, tai nieko nelaimės, tik 
viską praras. Blogiausiu atveju niekas nepaisytų bepročio klie- 
desių apie tokį žmogų kaip su Afrika prekiaujantis garsus ko- 
mersantas Džonas Gerdlstonas. Ne, viskas apgalvota, viskas nu- 
matyta — gudrusis senis negalėjo nieko pražiopsoti. O svarbiau- 
sia — jo planas buvo taip apgalvotas, kad netgi teismo ekspertai 
nieko nesuuostų, žodžiu, nebuvo ko baimintis. 

Sėdėdamas dideliame kambaryje, atstojančiame ir valgomąjį, 
ir virtuvę, jis pamojo pirštu poniai Džoroks. 

— Kada rytoj atvažiuoja paskutinis traukinys? — pasiteira- 
vo jis. 

— Yra toks vienas, kuris į Bedsvortą atvyksta be penkiolikos 
dešimt. 

— Vadinasi, pro mūsų namą jis važiuos be dvidešimt dešimt? 

— Taip, taip, aš visados pagal tą traukinį pasitikrinu laik- 
rodį. 

— Gerai. O kur panelė Harston? 

— Savo kambaryje. Parlėkė namo linksma linksmutėlė, tik 
kvatoja ir kvatoja! Ir kad būtumėt girdėjęs, kaip įžūliai ji kalba 
su senais žmonėmis, kurie nuo amžiaus sulinko dar tada, kai ji 
nebuvo gimus. 

— Kvatoja? — pasitikslino Gerdlstonas, kilstelėjęs antakius.— 
Šįryt, man regis, jai galvoje ne juokai buvo. Gal proto neteko? 
Jūs nieko panašaus nepastebėjote? 

— Iš kur man žinoti. Ir Rebeka atėjo visa apsiašarojusi, nes 
toji išgrūdo ją pro duris. Jokių abejonių, kad ji šiuose namuose 
nurodinėja kaip tikra šeimininkė. Netrukus mus visus iš čia iš- 
vaikys. 

Įsivyravo tyla. Matyt, ponios Džoroks naujienos Gerdlstonui 
sukėlė truputį nerimo. 

Tą naktį Keitė ramiai miegojo, jokie sapnai jos nekamavo. 
"Tokiame amžiuje visi rūpesčiai nuo pečių nukrinta taip greitai 
kaip nuo žąsies vanduo. Liūdnos ir niūrios dienos liko praeityje, 
o ateityje brėško geresnių dienų aušra. Keitė pabudo su gera nuo- 
taika, lengva širdimi. Ji jautė, kad, atgavusi laisvę, viską pamirš 
ir viską jiems atleis — tiek globėjui, tiek Rebekai, tiek kitiems... 
netgi Ezrai. Taip, kai tik baigsis tasai siaubas, ji niekuomet jo 
neprisimins. 

Visą rytą Keitė stengėsi įsivaizduoti, kas dedasi Londone, ir 

spėliojo, kada galėtų gauti iš draugų kokią nors žinutę. Jei ponia 
Skeli siuntė. telegramą, jie turėjo ją gauti dar vakar vakare. Ga- 
limas daiktas, be telegramos, ponia Skeli dar parašė laišką, kad 
galėtų smulkiau viską papasakoti. Keitė apskaičiavo, kad paštas 
išnešiojamas apie devintą valandą. Paskui majorui reikės laiko 
rasti Tomą. Tada jie, žinoma, ims tartis, ką daryti, ir galbūt su- 
manys pasipasakoti daktarui Dimsdeilui. Tam, ko gero, bus su- 
gaištas ne tik visas rytas, bet ir pusė dienos. Vadinasi, jie vargu 
ar pasieks vienuolyną be vakaro. 

Tuo metu Ezra bus jau čia. Praėjusį šeštadienį jis atvažiavo 
dar prieš šešias. Pamanius apie tai, kad teks vėl susitikti su jau- 
nuoju komersantu, Keitę apėmė didžiausia baimė. Bet tai buvo 
viso labo natūrali reakcija į šiurkštumą ir žiaurumą. Keitė nenu- 
jautė jai gresiančio pavojaus, neįsivaizdavo, kuo jai baigsis šis 
Ezros vizitas. | 

Tą rytą per pusryčius globėjas buvo Keitei daug lipšnesnis nei 
paprastai. Rodės, jis stengėsi išdildyti globotinei iš atminties 
tai, ką buvo prišnekėjęs,— visas užuominas ir grasinimus. Netgi 
prie stalo patarnaujančią Rebeką apstulbino pataikaujamas jo to- 
nas. Džonas Gerdlstonas buvo veiklos žmogus, ir artėjanti ato- 
mazga suteikė jam žvalumo, naujų jėgų; net jo manieros įgavo 
lengvumo. 

— Galėtumėte pasidomėti botanika, kol čia gyvename,— pa- 
tarė jis Keitei kaip gero linkįs globėjas.— Žinokite, jaunystėje 
galima viską pasiekti. O gamtos mokslų studijos padeda mums 
patirti nuostabią visatos harmoniją ir taurina mūsų sielą. 

— Su mielu noru imčiausi šio mokslo,— atsakė Keitė,— tik 
nežinau, ar man pakaktų gabumų. 

— Sis parkas kupinas stebuklų. Net ir mažiausias grybukas 
yra toks pat įstabus kaip ir pats seniausias ąžuolas. Beje, jūsų 
tėvelis nepaprastai domėjosi augalais ir gyvūnais. 

— Taip, aš prisimenu,— tarė Keitė, ir jos veidas tapo ne- 
įžvelgiamas, kai prisiminimai nunešė ją toli į praeitį. Jai ding- 
telėjo mintis, ką pasakytų tėvelis, jei sužinotų, kaip su ja elgiasi 
priešais sėdintis žmogus. Bet ar verta dėl to sukti galvą — juk 
netrukus ji bus išvaduota iš nelaisvės. 

— Prisimenu, kai mudu dar mokėmės, kartu nuomojom kam- 
barį Sityje viršum kontoros,— svajingai prabilo Gerdlstonas, 
šaukšteliu maišydamas arbatą.— Jūsų tėvelis laikė namuose mie- 
gapelę, kurią baisiai mylėjo. Kiekvieną laisvą minutę tupinėjo 

apie tą padarėlį, valė jo narvelį. Man rodos, jam tai buvo vie- 
nintelis malonumas. Vieną vakarą gyvūnėlis lakstė ant grindų, ir 
aš jį užmyniau. 

— O, vargšas tėvelis! — sušuko Keitė. 

— Aš tyčia taip padariau. „Tu pernelyg daug laiko gaišti su 
tuo padaru,— pasakiau aš.— Stenkis nukreipti savo mintis aukš- 
čiau viso to!“ Iš pradžių jis nepaprastai susinervino ir įširdo ant 
manęs, o vėliau man buvo dėkingas. Mano pamoka buvo jam 
į naudą. 

Ta istorija taip pribloškė Keitę, kad keletą minučių ji sėdėjo 
netekus amo. 

— Kiek metų jums tuomet buvo? — pagaliau paklausė ji. 

— Apie šešiolika. 

— Vadinasi, jūs visados turėjote tokių... tokių polinkių? — 
Keitė su vargu sušvelnino toną. 

— Taip, aš, dar būdamas visiškai jaunas, pajutau savo pašau- 
kimą. Ir jau tada buvau priskirtas prie išrinktųjų. 

— O kas tie išrinktieji? — santūriai paklausė Keitė. 

— Trinitorių bendrijos nariai. Žodžiu, tie, kurie lanko koply- 
čią Perbruko gatvėje. Aš esu buvęs kituose maldos namuose ir 
įsitikinau, jog ten pamokslininkai iškraipo Dievo žodį ir veda savo 
parapijiečius klaidingu keliu. 

— Vadinasi, rojų išvys tik tie, kurie lanko Perbruko gatvės 
maldyklą? — nustebo Keitė. 

— Taip, bet ir jie ne visi. O, ne daugiau kaip vienas iš de- 
šimties,— pasitikėjimo kupinu balsu su pasitenkinimu tarė se- 
nasis komersantas. 

— Ko gero, rojuje labai ankšta,— pasakė Keitė, pakildama 
nuo stalo. 

— Kur jūs ketinate eiti? 

— Norėjau pasivaikščioti po parką. 

— Vaikštinėdama kartokite Šventojo Rašto žodžius. Tai ge- 
riausias būdas pradėti dieną. 

— Kokius gi žodžius jūs patartumėte man prisiminti? — šyp- 
sodamasi pasiteiravo Keitė, stovėdama tarpdury su saulės spin- 
dulių aureole. 

— „Pačiame gyvenimo žydėjime mes stovime ant savo kapo 
duobės krašto“, — iškilmingai pacitavo globėjas. 

Jo balsas nuskambėjo taip rūsčiai ir dusliai, kad merginai už- 
gniaužė širdį. Nors ji tuojau pat atsipeikėjo. Diena buvo tokia 

giedra, vėjelis toks gaivus, kad visa melancholija išgaravo. Be 
to, artėja išlaisvinimo valanda! Ne, šį rytą ji nesileis kamuo- 
jama nerimo ir niūrios nuojautos. Tai padaryti nebuvo sunku, 
šitaip pasikeitus globėjo elgesiui. Keitė kone įtikino save, jog 
buvo neteisingai supratusi vakarykščius jo Žodžius ir ketinimus. 

Ji pavaikštinėjo alėja ligi vartų ir trumpai šnektelėjo su sa- 
vuoju sargybiniu. Šiandien jis nesukėlė Keitei jokio apmaudo; 
jo keistuoliškumas netgi linksmino merginą. Tačiau Stivenso nuo- 
taika buvo visai pabjurus dėl šeimyninių barnių, mat gavo pylos 
nuo Žmonos. | 

— Anksčiau ji, būdavo, iš pradžių pasibara, o jau tada stve- 
ria žarsteklį, — su širdgėla guodėsi jis, o dabar iškart griebiasi 
žarsteklio, burnojimo nė nespėju išgirsti. | 

Keitė, nužvelgusi galingą jo figūrą ir žiaurų veidą, pamanė 
sau, jog toji žmona turėtų būti nepaprastai narsi moteris. 

— Ir dėl ko visa tai? Dėl to, kad aš neturiu ramybės nuo 
žvejų mergaičių,— išsiviepęs tęsė Stivensas.— O jai tai ne prie 
širdies; kad aš skradžiai prasmegčiau, jei nors vieną Žodį sume- 
lavau! Negi aš kaltas dėl to? Moterys visados lipo prie manęs 
kaip musės. 

— Ar išsiuntėte mano laišką? — paklausė Keitė. 

— Be abejo, kaipgi kitaip, — atsakė sargas.— Jis, ko gero, jau 
Londone.— Vienintelė jo akis taip suktai lakstė į šalis, jog Keitė 
iškart pajuto apgaulę ir dar labiau dėkojo likimui už tai, kad 
nedėjo visų savo vilčių į tą niekšą. 

Kelyje nebuvo matyti nieko, išskyrus vieną vežimą, šalia ku- 
rio žingsniavo netašytas bernas. Tačiau Keitė po susitikimo sek- 
madienį su dviem kaimo chuliganais ėmė vengti vietinių gyven- 
tojų, tad pasitraukė nuo vartų. Paėjėjus parku, ji vėl užsikorė ant 
sandėlio stogo. Anapus sienos stovėjo berniukas su livrėja. Jis 
buvo it suakmenėjęs, 1r jį galima buvo palaikyti vaško figūra iš 
panoptikumo, jei ne akys, lakstančios į visas puses ir galiausiai 
sustojusias ties Keite. 

— Labas rytas, panele,— tarė tas netikėtai išdygęs personažas. 

— Labas rytas,— pasisveikino Keitė.— Rodos, vakar esu tave 
mačiusi su ponia Skeli? 

— Taip, panele. Ponia liepė man laukti čia tol, kol pamatysiu 
jus. Atseit jūs turinti čionai ateiti. Taigi aš jūsų lūkuriuoju bė- 
veik valandą. 

— Tavo ponia — tikras angelas, — karštai sušuko Keitė,— o tu 
išties šaunus berniukas. 

— Dėl ponios tai jūs pataikėte kaip pirštu į dangų, — kimiai 
sušnibždėjo berniukas ir energingai palinkčiojo galvą, patvirtin- 
damas savo žodžius. Stai kokia jos širdis — trim pakaktų! 

Karštas jo Žavėjimasis nejučia privertė Keitę šyptelėti. 

— Matau, esi labai jai atsidavęs, — tarė ji. 

— Negi galima nemylėti tokios šeimininkės! Ji mane ištraukė 
iš vargšų prieglaudos, netgi neprašė jokių popierių. Dabar ji 
mane moko, nori, kad būčiau išsilavinęs. Čionai atsiuntė su pa- 
vedimu. 

— Koks tasai pavedimas? 

— Liepė pasakyti, kad išsiuntė ne telegramą, o laišką, nes 
reikėjo daug ką paaiškinti, o telegrama to nepadarysi. 

— Aš taip ir maniau,— tarė Keitė. 

— Ji parašė laišką majorui... majorui... na, tam, kuris jai 
meilinasi. Ir dar ponia sako, kad jis būtinai šiandien čia atva- 
žiuos. O jums liepė laikytis tvirtai ir pasakyti, ar jus kas skriau- 
džia. 

— Ne, ne! Visai ne! — atsakė Keitė šypsodamasi.— Pasakyk 
savo poniai, kad šiandien mano globėjas buvo daug švelnesnis, 
o aš esu kupina vilčių. Ir dar pasakyk, kad aš iš visos širdies jai 
dėkoju už gerumą. 

— Gerai, panele. O tas vienaakis prie vartų — ar jis nekimba 
prie jūsų? 

— Ne, ne, Džonai. 

Džonas nepatikliai pašnairavo į ją. 

— Jei ne, tai ne,— tarė jis.— Tik, man regis, jūs nesate 
mėgėja skųstis.— Jis atgniaužė kumštį ir parodė Keitei didoką 
kampuotą akmenį.— Antraip tegu tik pabando — paskutinę akį 
išmušiu! 

— Labai tavęs prašau nieko neiškrėsti, Džonai. Būk protin- 
gas ir bėk greičiau namo. 

— Gerai, panele, iki pasimatymo! 

Berniukas nudrožė vieškeliu, o Keitė lydėjo jį akimis. Kryž- 
kelėje jis neryžtingai stabtelėjo, ir Keitė lengviau atsiduso pa- 
mačiusi, kaip jis sviedė akmenį į ropių laukus. Tada Džonas 
nusigręžė nuo vienuolyno ir nupėdino tolyn. 

XVII SKYRIUS 


TRYS VEIDAI UŽ LANGO 


Vakare pasirodė Ezra. Tuo metu, kai jis privažiavo prie namo 
dviračiu vežimu, Keitė stovėjo koridoriuje prie lango. Salia Ezros 
sėdėjo stambus rudabarzdis žaliūkas, o užpakaly stovėjo arkli- 
ninkas iš „Skriejančio jaučio“. Vos išgirdusi ratų girgždesį, Keitė 
puolė prie lango, vildamasi, jog jai į pagalbą anksčiau nei tikė- 
josi atskubėjo draugai. Tačiau žvilgtelėjusi iškart suprato, jog 
apsiriko. Pasislėpusi už užuolaidos, ji stebėjo, kaip Ezra ir jo 
bendrakeleivis išlipo iš vežimo ir įėjo į namą, o dviratis nudardėjo 
atgal į Bedsvortą. 

Keitė užlipo į savo miegamąjį, sukdama galvą, ką tokį Ezra 
atsivežė. Jai krito į akis prasčiokiškas nepažįstamojo apdaras; 
tai buvo didžiulis kontrastas, palyginti su dabitišku jaunojo ko- 
mersanto kostiumu. Matyt, atvykėlis ketino pernakvoti vienuo- 
lyne, nes juk vežikui buvo leista grįžti į kaimą. Keitė beveik 
apsidžiaugė, mat tikėjosi, kad pašalinio žmogaus akivaizdoje 
Gerdlstonai nedrįs per daug įsisiausti. Nors per pusryčius glo- 
bėjas elgėsi su ja draugiškiau, vis dėlto sunku buvo pamiršti va- 
kar rytą pasakytus jo žodžius ir epizodą su nuodų buteliuku. 
Keitė, kaip ir anksčiau, buvo įsitikinusi, kad globėjas turi piktų 
kėslų, tačiau daugiau jo nebijojo. Jai net į galvą nešovė, jog 
Gerdlstonas gali įgyvendinti savo klastingus sumanymus anks- 
čiau, nei atvyks jos vaduotojai. 

Šitaip įtemptai laukiant, labai lėtai slinko vakaras; Keitė vis 
labiau nekantravo. Iš pradžių ji siuvo, bet netrukus, pajutusi, jog 
netenka kantrybės dygsniuoti, ėmė nervingai vaikštinėti iš kampo 
į kampą po ankštą savo kambarėlį. Iš apačios be atvangos mo- 
notoniškai sklido prislopinti vyrų balsai, retsykiais nutrūkstantys 
kažkuriam iš jų sušukus. Tasai balsas buvo toks šiurkštus ir gar- 
sus, kad labiau panėšėjo į laukinio žvėries maurojimą. Greičiau- 
siai ten kalbėjo rudabarzdis. Keitei buvo įdomu, apie ką jie taip 
gyvai šnekučiuojasi. Veikiausiai apie reikalus, apie kokias nors 
svarbias komercines operacijas. Ji prisiminė, kad kadaise kažkas 
jai buvo sakęs, jog dauguma stambių verteivų — baisūs keistuo- 
liai, jie ir rengiasi nevalyvai. Galbūt tasai svečias yra daug svar- 
besnė persona nei atrodo. 

Pirma Keitė buvo ketinusi visai neišeiti tą vakarą iš savo 
kambario, kad išvengtų susitikimo su Ezra, tačiau ji taip neri- 
mavo, taip degė iš nekantrumo, kad nerado sau vietos. Galiausiai 
ji nutarė eiti pakvėpuoti tyru oru ir ėmė atsargiai lipti laiptais 
žemyn, stengdamasi žengti kuo tyliau, kad jos žingsnių nenu- 
girstų valgomajame besikalbantys vyrai. Vis dėlto kažkoks šna- 
resys, matyt, pasiekė jų ausis, nes pokalbis staiga nutrūko, ir už 
durų įsivyravo mirtina tyla. 

Keitė stabtelėjo nedidelėje pievelėje priešais namą. Kadaise 
piktžolių. Keitė, neturėdama ką veikti, pritūpė prie vieno gėlyno 
ir ėmė rauti piktžoles. Pačiame viduryje styrojo sudžiūvusių 
rožių stiebai, ir Keitė, išrovusi juos, ėmė tvarkyti tuos augalus, 
kurių dar nebuvo spėjusios nustelbti piktžolės. Ji darbavosi su 
didžiausiu įkvėpimu, bet protarpiais apmirusi klausydavo garsų 
ir žvelgdavo į tamsią alėjos gilumą. 

Pačiame darbo įkarštyje ji atsitiktinai atsigręžė ir žvilgtelėjo 
namo link. Valgomojo langai buvo tiesiog į pievutę, ir viename 
iš jų Keitė išvydo tris vyrus. Visi trys žiūrėjo į ją. Abudu Gerdl- 
stonai, tarsi kažką tvirtindami tarp jų stovinčiam nepažįstama- 
jam, sutartinai linkčiojo galvas, rodydami į Keitę, o atvykėlis 
spoksojo į ją nepaprastai susidomėjęs. Jų akys susitiko, ir Keitei 
dingtelėjo, jog niekados nėra mačiusi šiurkštesnio ir Žiauresnio 
veido. Nepažįstamasis juokėsi, tamsiai raudoni jo skruostai bliz- 
gėjo. Ezra, priešingai, buvo išbalęs ir atrodė susirūpinęs. Paste- 
bėję Keitę žiūrint į juos, visi trys greitai pasitraukė nuo lango. 
Mergina matė juos lange tik akimirką, tačiau tie trys veidai — 
žiaurus, raudonas nepažįstamojo viduryje bei du išbalę, rūškani, 
gerai pažįstami kairėje ir dešinėje — įsirėžė jai į atmintį. 

Džonas Gerdlstonas buvo labai patenkintas, kad jo bendrai 
atvyko laiku, vadinasi, sumanymas pagaliau bus įgyvendintas. 
Jis labai širdingai atvykusius sutiko, nors tai ir nebūdinga jo 
charakteriui. 

— Kaip visados esi punktualus, mielas mano berniuk, kaip 
visados laikaisi savo žodžio,— tarė jis.— Tu gali būti pavyzdys 
visiems jauniems mūsų biznieriams. Ir jus, pone Bertai,— tęsė 
jis, spausdamas sudiržusią rūdakasio ranką, — aš su džiaugsmu 
sveikinu atvykus į šį vienuolyną, nors ir kokios liūdnos jūsų 
vizito aplinkybės. 

— Apie tai vėliau,— nutraukė jį Ezra.— Mudu su Bertu dar 
nepietavę. 

— Padvėsiu iš bado, 'tegu mane perkūnas trenkia,— suriau- 
mojo Bertas, sunkiai klestelėjęs ant kėdės. Ezra visą kelią be 
perstojo jį stebėjo, kad neprisigertų. Taigi Bertas buvo visiškai 
blaivus arba bent jau toks blaivus, koks gali būti žmogus, kurio 
smegenys prisigėrusios alkoholio. 

Gerdlstonas šūktelėjo poniai Džoroks, ir ši padengė stalą: 
užtiesė staltiesę, padėjo gabalą sūdytos mėsos ir pastatė ąsotį 
alaus. Ezra nerodė apetito, o Bertas sotinosi gana godžiai ir vis 
pylėsi į stiklinę alaus. Baigęs valgyti ir ištuštinęs ąsotį, jis su 
pasitenkinimu žagtelėjo, išsitraukė iš kišenės pakelį juodo ta- 
: bako, atsipjovė gabalėlį ir ėmė kimštis pypkę. Ezra prisitraukė 
kėdę arčiau prie židinio, tą patį padarė ir tėvas, prieš tai išprašęs 
iš kambario tarnaitę ir užrakinęs duris. 

— Ar tu jau esi šnekėjęs su savo bičiuliu apie mūsų reika- 
lus? — paklausė Gerdlstonas sūnaus, galva mostelėjęs į Bertą. 

— Taip. Aš jam viską papasakojau. 

— Penki šimtai svarų į rankas, be to, už dyką nugabenat 
mane į Afriką, — pareiškė Bertas. 

— Toks energingas žmogus kaip jūs su penkiais šimtais svarų 
kišenėje. gali kolonijoje kalnus nuversti, — tarė Džonas Gerdl- 
stonas. 

— Ką aš ten nuversiu — tai ne jūsų reikalas, šeimininke, — 
niūriai suriaumojo Bertas.— Aš padarau savo darbą — jūs man 
sumokate, visa kita ne jūsų reikalas. 

— Jūs visiškai teisus, — taikiai prabilo senasis komersantas.— 
Jūsų valia elgtis su savais pinigais kaip tik šaus į galvą. 

— Jūsų patarimo neklausiu,— sumurmėjo rūdakasys. Rodės, 
jis ieško progos susibarti, bet iš tiesų jis buvo tokio nesugyve- 
namo būdo. 

— Dabar svarbiausia susitarti, kaip įgyvendinsim sumany- 
mą,— įsikišo Ezra. Jis jautėsi nei šiaip, nei taip ir labai nervi- 
nosi. Nors apskritai Ezra buvo kietaširdis, tačiau neprilygo tėvui 
pseudoreliginiu fanatizmu, o Bertui — sielos surambėjimu, be to, 
nuo minties apie planuojamą nusikaltimą jį drebulys krėtė. Akių 
vokai paraudo, žvilgsnis pasidarė blausus; jis sėdėjo kažkaip 
persikreipęs, vieną ranką užkišęs už kėdės atlošo, o kita nervin- 
gai barbendamas per kelį. — Jūs, be abejo, jau apgalvojote kokį 

nors planą,— tesė jis, atsisukęs į tėvą.— Taigi laikas jį reali- 
zuoti, antraip mums teks atsisveikinti su savo bizniu Fenčerčo 
gatvėje. 

Paminėjus gresiantį bankrotą, tėvas krūptelėjo. 

— Nė už ką,— tarė jis. 

— Nespėsit nė žioptelėti, ir tai įvyks. Visą savaitę, matyt, 
velnio padedamas, grūmiausi dėl firmos. 

— O kas tavo lūpai? Ji tarsi ištinusi. 

— Truputį susipešiau su tuo vaikinu, su Dimsdeilu,— atsakė 
Ezra, prisidengdamas ranka subjaurotą lūpą.— Jis prikibo ir sekė 
mus iki pat stoties. Rcikėjo kaip nors jo atsikratyti. Bijau, kad 
ir aš palikau žymių jo veide. 

—- Jis iškrėtė man kažkokį velnišką pokštą — taip vikriai pa- 
kišo man koją, kad vos negavau galo,— tarė Bertas.— Matyt, 
tai koks naujas kovos būdas. O aš dabar kai griūvu, tai jau 
negaliu taip mikliai pašokti kaip anksčiau. 

— Ar jam pavyko jus susekti? — sunerimo Gerdlstonas.— 
Ar jis negali čia pasirodęs visko mums sugadinti? 

— Jokiu būdu,— nuramino Ezra.— Jį iškart suėmė policija. 

— Na, tai gerai. Pirmiausia aš noriu keliais žodžiais paaiš- 
kinti ponui Bertui, kas mus privertė taip elgtis. 

— Gal turite ko nors išgerti, šeimininke? 

— Taip, taip, žinoma. Kas ten, tame butelyje? O, imbiero vy- 
nas! Ar jums tiks? 

— Čia šis tas geresnio,— tarė Ezra, atidaręs bufetą.— Antai 
džino butelis. Kaip suprantu, tai ponios Džoroks asmeninės at- 
sargos. 

Bertas prisipylė pusę stiklinės viskio ir praskiedė vandeniu. 

— Na, klokit,— pasakė jis,— aš klausau. 

Gerdlstonas atsistojo, nugara pasisuko į židinį ir susidėjo ran- 
kas ant nugaros po durtinio klostėmis. 

— Aš noriu jus informuoti,— pradėjo jis,— kad šis sumany- 
mas nekilo staiga. Taip susiklostė aplinkybės, jog mes buvome 
priversti imtis priemonių. Firmos garbė, geras jos vardas mums 
yra svarbiausias dalykas, taigi mudu abu vieningai priėjome prie 
išvados, kad dėl jos galime viską paaukoti. Nelaimei, pastaruoju 
metu bendrovės reikalai truputį pašlijo ir, kad ištrauktume ją iš 
tos bėdos, turime kuo skubiausiai gauti grynų pinigų. Mes tikė- 
įjomės reikiamos pinigų sumos iš drąsios aferos su deimantais — 
nors man nederėjo šito jums sakyti, — kuri buvo puikiai suma- 

nyta, ir, jei būtų įgyvendinta, mūsų, be abejo, lauktų didžiulė 
sėkmė. Tačiau viskas žlugo dėl nelemto atsitiktinumo. 

— Aš tai prisimenu, — pasakė Bertas. 

— Be abejo. Tuo metu jūs ten buvote. Paskui mums kurį laiką 
dar pavyko išsilaikyti iš prekybos su Afrika ir gavus šiokių tokių 
paskolų. Tačiau atėjo laikas grąžinti paskolas, ir firmos ateitis 
vėl pakibo ant plauko. Tik tuomet mums pirmą kartą šovė į galvą 
mintis, jog globotinė turi nemažą kapitalą. Tie pinigai, jei tik 
galėtume jais pasinaudoti, iš esmės pakeistų reikalus. Tačiau 
prieiti prie jų yra tik du būdai. Vienas būdas — pono Ezros ir 
mano globotinės santuoka, o antras — jaunosios ledi mirtis. Ar 
jūs atidžiai klausotės? 

Bertas linktelėjo susitaršiusią galvą. 

— Šitaip susiklosčius situacijai, mes pirmiausia iš paskuti- 
niųjų stengėmės susitarti dėl tos santuokos. Ranką prie širdies 
pridėjęs, galiu pasakyti, jog nė su viena mergina nebuvo elgia- 
masi taip pagarbiai ir švelniai, kaip su Keite elgėsi mano sūnus 
Ezra. Aš savo ruožtu irgi pasinaudojau visa įtaka, kad sužadin- 
čiau jos palankumą ponui Ezrai. Nepaisydama visų mūsų pastan- 
gų, ji kuo ryžtingiausiai atstūmė mano sūnų ir pareiškė, kad 
savo sprendimo niekados nepakeis ir kad nėra prasmės jos įkal- 
binėti. 

— Veikiausiai kitą nusižiūrėjo,— tarė Bertas. 

— Kaip tik tą vaikiną, kuris šiandien tave paguldė ant abiejų 
menčių,— paaiškino jam Ezra. 

— O! Na, aš su juo atsiskaitysiu,— grėsmingai suriaumojo 
rūdakasys. 

— Pone Bertai,— iškilmingai tarė Gerdlstonas,— žmogaus 
gyvybė — šventas dalykas, tačiau ji guli tik ant vienos svarstyk- 
lių lėkštės, o ant kitos — likimas solidžios prekybos firmos, duo- 
dančios galimybę išgyventi šimtams žmonių. Šioje situacijoje 
žmogaus gyvybė — niekingas dalykas ir, tiesą sakant, neverta 
dėmesio. Kai susimąstai, kieno egzistavimas duoda daugiau nau- 
dos — panelės Keitės Harston ar stambios komercijos įmonės — 
Gerdlstonų prekybos rūmų,— tai pasidarė visiškai aišku, ką rei- 
kia paaukoti. 

Bertas vėl linktelėjo galvą ir dar įsipylė viskio iš kampuoto 
butelio. 

— Jausdamas, jog gali iškilti liūdna būtinybė, — tęsė Gerdl- 
stonas,— aš iš anksto šiek tiek pasirengiau. Tasai namas, kaip 

galėjote pastebėti važiuodami čionai, stovi nuošalioje vietoje. Jį 
supa aukšta siena, taigi kiekvienas čia patekęs gali lengvai tapti 
belaisviu. Aš išsivežiau jaunąją ledi taip netikėtai, kad niekas 
nežino, kur ji yra, o čia jau paskleidžiau gandus apie sunkią 
globotinės ligą, taigi jos mirtis nieko nenustebintų. 

— Bet juk įvykis neabejotinai bus tiriamas. Reikės gydytojo 
išvados, — tarė Ezra. 

— Aš ir pats pareikalausiu teismo medicinos ekspertizės. 

— Jūs pareikalausit? Gal visai galvos netekot? 

— Išklausyk ligi galo, tuomet, manau, visiškai kitaip šne- 
kėsi. Man regis, sugalvojau tokį būdą, kuris, be jokių abejonių, 
yra nuostabus ir kurį galima netgi pavadinti nepriekaištingu, 
taip, taip — nepriekaištingu ir visiškai paprastu.— Gerdlstonas, 
patenkintas savo išradingumu, pasitrynė rankas ir iššiepė pa- 
geltusias iltis. 

Bertas ir Ezra palinko į priekį, laukdami paaiškinimo, o senis 
tesė pašnibždomis: 

— Visi ją laiko beprote. 

— Na, taip. 

— Tvoroje yra varteliai, nuo kurių ligi geležinkelio sankasos 
vieni juokai. 

— Taip. Na, ir kas iš to? 

— Sakysim, kas nors pamiršta užrakinti vartelius. Ar gali 
proto netekusi moteris išbėgti ir patekti po traukiniu? Dešimtą 
vakaro pro mus pravažiuoja ekspresas. 

— Gali, jei užlėks ant bėgių kaip tik tuo metu. 

— Tu ne visai supratai mano mintį. Sakysim, po ekspresu 
patenka jau mirusios moters kūnas. Ar vėliau bus įmanoma nu- 
statyti, kad ji jau buvo negyva, kai įvyko nelaimė? Ar, tavo nuo- 
mone, kam nors šaus į galvą, jog traukinys pervažiavo lavoną? 

— Dabar suprantu,— paskendęs mintyse tarė sūnus.— Jūs no- 
rite pirma ją pribaigti, o tada paguldyti ant bėgių. 

— Žinoma. Nėra nieko paprastesnio — tai nuostabus planas. 
Mūsų bičiulis Bertas padaro savo darbą, mes išnešam ją pro 
vartelius ir paguldom ant bėgių tamsesnėje vietoje. Po kurio 
laiko mes neva pastebim, kad ji dingo iš namų. Visus sukeliam 
ant kojų, prasideda paieškos. Kas nors pamato atvertus vartelius. 
„Mes, aišku, pasiimam žibintą ir aptinkam ant geležinkelio sanka- 
sos jos lavoną. Paskui, man regis, mums visai nėra ko baimintis 
policijos ar ko panašaus. 

— Ogi jis visai ne skysto protelio, tas mūsų šeimininkas! — 
sušuko Bertas, iš susižavėjimo pliaukštelėjęs sau per šlaunis.— 
Gudriai viską supainiojo, geriau nė nesugalvosi. 

— Man regis, jūs tikras velnias,— tarė Ezra, pašiurpęs, bet 
kartu ir susižavėjęs žvelgdamas į tėvą.— Na, o ką darysime su 
sene Džoroks, Stivensu ir Rebeka? Ar žadate jiems patikėti savo 
planus? 

— Jokiu būdu,— pasakė Gerdlstonas.— Tai nėra būtina. Po- 
nas Bertas savo darbą gali dirbti ne namuose. Mes turime kokiu 
nors pretekstu išvilioti Keitę į parką. Niekas neturi nieko įtarti. 

— Tačiau tarnai juk žino, kad ji visai ne beprotė. 

— Vadinasi, jie nutars, kad ji sąmoningai nusižudė. O mes 
visi trys tą paslaptį palaidosim savo širdyse. Tu, drauguži Bertai, 
šiąnakt padaręs savo darbą, išvyksi į kolonijas kaip turtingas 
žmogus, o Gerdlstonų firma vėl galės aukštai iškelti galvą, ir jos 
garbė nenukentės. 

— Tyliau! — sušnibždėjo Ezra.— Girdite, ji lipa laiptais! 

Visi apmirė klausydamiesi lengvų, spyruokliuojamų žingsne- 
lių už durų. | 

— Prieik, Bertai,— kiek patylėjęs, tarė Ezra,— antai ji prie 
gėlyno. Ateik pažiūrėti į ją. 

Visi trys prisiartino prie lango. Štai tada Keitė, pakėlusi akis, 
sutiko trijų vyrų negailestingus žvilgsnius, nukreiptus tiesiog 
1 Ja. 

— O ji dailutė, — sumurmėjo Bertas, kai jie pasitraukė nuo 
lango.— Na, ir darbelis manęs laukia, šlykštesnių nesu turėjęs. 

— Bet ar mes galime jumis pasikliauti? — paklausė Gerdl- 
stonas, įsmeigęs į jį akis iš po rūsčiai surauktų antakių. 

— Kol mokėsite pinigus, galėsite,— flegmatiškai atsakė rūda- 
kasys, vėl ėmęsis savo pypkės ir ponios Džoroks džino. 


XVIII SKYRIUS 


MASALAS IR KABLIUKAS 


Pilkos žiemos sutemos jau tirštėjo, kai sąmokslininkai baigė 
aptarti visas detales. Lauke taip atšalo, kad Keitė, atsisakiusi 
savo ketinimų sutvarkyti gėlyną, užlipo į miegamąjį. Ezra, pali- 
kęs tėvą su Bertu prie židinio, išėjo į prieškambarį ir atlapojęs 

duris atsistojo ant slenksčio. Pūtė žvarbus vėjas, it vaiduokliai 
siūbavo niūrios, pilkos senų medžių šakos. Nuo jūros atslenkan- 
tis rūkas apgaubė medžių viršūnes ir nukaro nuo šakų lyg lengvo 
audinio skraistė. Nuo tokio nykaus vaizdo Ezrą nukrėtė šiurpas. 
Ūmai jis pajuto kažkieno ranką ant peties ir atsisukęs išvydo 
šalimais stovinčią Rebeką. 

— Nejaugi man nieko nepasakysit? — liūdnai tarė mergina, 
žvelgdama jam į veidą.— Ir šiaip jau atvažiuojat vos kartą per 
savaitę — ir nė vieno meilaus žodelio. 

— Šandien, rodos, tavęs dar nemačiau, mano gražuole,— tarė 
Ezra.— Na, kaip tau sekasi čia, šiame vienuolyne? 

— Ar ten, ar čia — man tas pat,— atsakė paniurus mergina.— 
Jūs įsakėte man čia atvažiuoti, ir aš atvažiavau. Juk sakėte, kad 
galiu būti jums kažkuo naudinga. Kada gi sužinosiu, ką turiu 
jūsų labui padaryti? 
mano tėvą. Toji senė nebūtų įstengusi viena rūpintis namais. 

— Ne, tada jūs visai ką kita turėjote omenyje, — tarė mergina, 
tiriamai žvelgdama jam į veidą.— Aš prisimenu, kaip tuomet 
pažiūrėjote į mane. Ir dabar jums galvoje visai kitos mintys, tik 
nenorite prisipažinti. Kodėl nepasitikite manimi? 

— Netaukšk niekų! — griežtai ją nutraukė Ezra— Juk pati 
žinai: aš turiu įvairiausių rūpesčių darbe, kurie man neišeina iš 
galvos. Dar to betrūko, kad šnekėčiau su tavimi apie firmos rei- 
kalus, daug mat išmanai apie tai! 

— Reikalai reikalais,— spyrėsi Rebeka,— bet čia dar kažkas 
yra. Kas per Žmogus atvyko su jumis? 

— Vienas Londono komersantas. Atvažiavo pas mano tėvą 
pasikonsultuoti. komercijos klausimais. Na, kas dar tave domina? 

— Ar ilgai dar čia stypsosim ir kam viso to prireikė? 

— Būsime čia ligi žiemos pabaigos, o atvažiavome čionai 
todėl, kad panelė Harston nesveikuoja ir jai būtinai reikėjo pa- 
keisti aplinką. Tikiuosi, jau viskas? 

Ezra kaip išmanydamas stengėsi išsklaidyti visus merginos 
įtarimus. 

— O kodėl jūs vis čionai atvažiuojate? — paklausė ji, vis 
taip pat smalsiai spoksodama jam į akis.— Juk be jokios prie- 
žasties nesitrenktumėt į tokį užkampį. Aš vyliausi, kad jūs išties 
norite pasimatyti su manimi, o dabar supratau, kad ne. Praėjo tie 
laikai, kai jūs dėl manęs iš proto kraustėtės. 

— Aš ir dabar dėl tavęs iš proto kraustausi, mano džiaugsme. 

— Taip ir patikėsiu! Praėjusį kartą kai atvažiavote — nė žo- 
delio. Net nežvilgtelėjote į mane! Kas vis dėlto jus čia traukia? 

— Kas gi keisto, jei sūnus atvyksta aplankyti savo tėvo? 

— Na, bet Londone šitaip juo nesirūpinote,— piktai nusišaipė 
kambarinė.— Per daug neliūdėtumėte, jei jis dabar gulėtų po ve- 
lėna. O aš manau, kad jūs čionai atvažiuojate dėl tos lėlės, kuri 
sėdi antai ten, viršuje. 

— Nutilk pagaliau! — šiurkščiai ją subarė Ezra.— Man jau 
įgriso, velniai griebtų, klausytis tavo kvailų plepalų. 

— Su ja tikriausiai kitaip šnekate! — skausmingai sušuko 
mergina.— Jūs šaipotės iš manęs, o aš štai ką jums pasakysiu: 
jei jūsų meilė ne man skirta, tai ir kitoms jos neklius. Jums tik- 
riausiai ne naujiena, kad mano gyslomis teka čigonų kraujas. Toji 
mergšė negaus jūsų. Papjausiu ją, o kartu ir jus! — Rebeka pa- 
grūmojo jam kumščiu, o jos veide buvo tiek aistros ir pikto keršto, 
kad Ezra apstulbęs ūmai atšlijo. 

— Visados žinojau, kad tu esi pikčiurna,— tarė jis, — bet tokia 
kaip dabar tu dar niekad nebuvai. 

Tačiau mergina jau buvo atsitokėjusi, ir ašaros riedėjo jai 
per skruostus. 

— Tik nepalikit manęs! Nepaliksit, tiesa? — sušuko ji, stvė- 
rusi jam už rankos.— Verčiau su kita dalinsiuos, kad tik neat- 
stumtumėt manęs. 

— Nerėk taip garsiai! Gal nori, kad tėvas atlėktų išgirdęs 
kvailus tavo virkavimus? — pasakė Ezra.— Drožk nusiprausti. 

Jo įsakymas Rebekai buvo kaip įstatymas, ir, dar vis graudžiai 
kūkčiodama, ji pasuko durų link. Jaunojo komersanto protarpiais 
rodomas dėmesys buvo vienintelis šviesulys pilkame, nelinksma- 
me merginos gyvenime. Jos vaizduotėje Ezra įgavo neregėtų 
savybių, jis buvo geriausias iš visų vyrų, dievinamas ir garbi- 
namas didvyris. Dėl jo Rebeka buvo viskam pasiryžusi. Bet, bū- 
dama atsidavusi Ezrai kaip šunytis, ji kaip šunytis grėsmingai 
šiepdavo dantis, jei kas nors kitas kėsindavosi į šeimininko meilę. 
Kambarinei širdį draskė mintis, jog tarp vyro, kurį ji myli, ir mo- 
ters, kurios ji nekenčia, yra slaptas sąmokslas, ir niekas negalėjo 
išsklaidyti jos įtarimų. | 

Užlipus į savo kambarį, Rebeka tvirtai nusprendė šį kartą 
taip sekti Ezrą ir Keitę, kad šie neturėtų galimybės jai nema- 

tant nei žvilgtelėti vienas į kitą, nei žodį tarti. Ji žinojo, kad 
Ezrą šnipinėti yra pavojinga; ji jau turėjo progos įsitikinti, jog 
net tai, kad ji yra moteris, nepadėtų išvengti jo šiurkštumo. Vis 
dėlto ji ėmėsi įgyvendinti savo planą ryžtingai, kaip graužiama 
pavydo moteris. 

Kai užgeso dienos šviesa ir blausi prieblanda artino naktį, 
Keitė sėdėjo pustuščiame savo kambarėlyje kantriai laukdama. 
Už surūdijusių židinio grotelių spragsėjo ugnis, šalimais stovėjo 
skardinis kibirėlis su anglimis, kad būtų kuo pakurstyti ugnį. 
„Nepaisant to, kambaryje buvo šalta, ir Keitė, prisitraukusi vie- 
nintelę savo kėdę arčiau prie židinio, šildėsi rankas. Ilgu ir nuo- 
bodu buvo laukti šitaip vienai; vėjas už lango gūdžiai stūgavo 
medžių šakose ir graudžiai vaitojo visuose senojo namo plyšiuose 
bei užkaboriuose. Kada pagaliau atvyks jos draugai? Galbūt kas 
nors juos sulaikė, sutrukdė šiandien atvažiuoti? Rytą tokia prie- 
laida Keitei būtų atrodžiusi neįtikėtina, tačiau nūnai, kai atėjo 
laikas jiems pasirodyti, tokia užtrukimo priežastis jai atrodė visai 
įmanoma. Bet jau rytoj tai jie būtinai atvažiuos. Ji bandė spė- 
lioti, kaip jie elgsis čionai atvykę. Narsiai patrauks alėja tiesiog 
prie namo ir pareikalaus, kad Gerdlstonas ją atiduotų, ar pirma 
bandys slapta su ja susisiekti? Nesvarbu, kaip jie nutars elgtis, 
vis tiek jų sprendimas bus pats geriausias. 

Keitė priėjo prie lango ir pažvelgė laukan. Naktis atrodė bū- 
"sianti vėjuota ir darganota. Pietvakariuose ties horizontu tven- 
kėsi sunkūs, audrą pranašaujantys debesys, ir vėjas sklaidė iš 
ten po visą dangų debesų kuokštus, panašius į lekiančias ietis. 
Tik šen bei ten debesų properšose blankiai švysteldavo viena kita 
žvaigždutė. Aptemęs dangus atrodė grėsmingai, buvo taip tamsu, 
kad jūra išnyko iš akių, tik dusliai ir ritmingai į krantą atsimuš- 
davo bangos, o pro atvertą langą protarpiais į kambarį įlėkdavo 
sūrių vandens purslų. Keitė privėrė langą ir vėl įsitaisė arčiau 
ugnies; ją krėtė drebulys, tik nežinia, ar dėl nakties vėsos, ar 
dėl kokios nors neaiškios, tačiau blogos nuojautos. 

Praslinkus valandai, o gal ir daugiau, pagaliau ji išgirdo ant 
laiptų žingsnius, ir į duris kažkas pasibeldė. Įėjo Rebeka su puo- 
deliu arbatos ir gabalėliu duonos su sviestu ant padėklo. Keitę 
sujaudino toks dėmesys; dabar jai nereikėjo lipti žemyn į valgo- 
mąjį ir susitikti su Ezra bei nemaloniu jo draugu. Rebeka padėjo 
padėklą, paskui, Keitės nuostabai, grįžtelėjo ir gerai uždarė du- 
ris. Jos veidas buvo išbalęs, judesiai staigūs ir ryžtingi. 

— Jums raštelis,— tarė ji. — Poniai Džoroks buvo liepta jums 
jį paduoti, bet senei sunku lipti laiptais, tai ji padavė man...— 
Ir Rebeka ištiesė Keitei nedidelį popieriaus lapelį. 

Raštelis? Nejaugi jos draugai spėjo atvykti ir kažkaip įsi- 
gudrino perduoti jai žinutę? Greičiausiai taip ir yra. Imdama 
raštelį, Keitė pastebėjo, jog kambarinė dreba lyg drugio kre- 
čiama. 

— Rebeka, tu nesveikuoji? — su užuojauta pasiteiravo Keitė. 

— Ne, kas jums šovė į galvą? Skaitykit savo raštelį ir ne- 
kreipkit į mane dėmesio,— kaip visados surūgus atsakė mergina. 
Vis dėlto, užuot išėjusi iš kambario, ji ėmė kuistis prie lovos, 
tarsi darydama tvarką. 

Keitė taip nekantravo, kad, nelaukdama, kada kambarinė išeis, 
atskleidė perpus sulenktą lapelį. Sirdies gilumoje ji tikėjosi laiš- 
kelio apačioje išvysti savo mylimojo parašą, tačiau vietoj to į akis 
iškart krito Ezros Gerdlstono parašas. Ką jis gali jai rašyti? 
Keitė paėmė vienintelę savo žvakę, pastatė ją ant židinio ir pa- 
skubomis perskaitė ant prasto popieriaus lapo pakeverzotą tokį 
laišką: 


Brangioji panele Harston! 


Bijau, kad Jums čia liūdna ir nyku. Aš ne kartą prašiau tėvo 
sušvelninti Jūsų tremties sąlygas, leisti šiek tiek paįvairinti Jūsų 
gyvenimą, tačiau visados sulaukdavau neigiamo atsakymo. Ma- 
tau, koks jis užsispyręs, ir negaliu jo perkalbėti, todėl noriu pa- 
siūlyti Jums savo pagalbą ir įrodyti, jog, nepaisant visko, kas 
buvo, esu Jūsų draugas. Pasistenkite šįvakar devintą valandą 
išsmukti iš namų; aš Jūsų lauksiu prie nudžiūvusio gžuolo alėjos 
gale ir palydėsiu iki Bedsvorto, o iš ten Jūs galėsite, jei pano- 
rėsite, vykti į Portsmutą artimiausiu traukiniu. Aš pasirūpinsiu, 
kad lauko durys tuo metu būtų neužrakintos. Aš, žinoma, nega- 
lėsiu lydėti Jūsų į Porismutą: nuvedęs Jus iki stoties, turėsiu 
grįžti namo. Noriu padaryti Jums tą mažytę paslaugėlę, kad 
įsitikintumėte, jog mano jausmai Jums tokie pat nuoširdūs kaip 
ir anksčiau, net jeigu Jūs neduodate man jokios vilties. 


Jūsų E. Gerdlstonas 

Tas laiškas taip pribloškė mūsų heroję, kad ji kurį laiką sėdėjo 
paskendusi mintyse, pirštais gniauždama popieriaus lapelį. Kai ji 
pakėlė galvą ir apsižvalgė, Rebekos jau nebuvo kambaryje. Keitė 

sumaigė raštelį ir įmetė į ugnį. Ezra, pasirodo, ne toks kietašir- 
dis, kaip ji manė. Jis netgi bandė suminkštinti tėvui širdį. Ką 
dabar daryti: pasinaudoti šiuo netikėtu siūlymu ar laukti žinelės 
iš draugų? Galbūt jie jau Bedsvorte, bet neišmano, kaip apie 
save pranešti? Tuomet Ezros paslauga labai praverstų. Pagaliau, 
šiaip ar taip, ji galėtų nukakti į Portsmutą ir iš ten nusiųsti 
Dimsdeilams telegramą. Ne, kvaila būtų atsisakyti tokios gali- 
mybės. Taigi Keitė apsisprendė sutikti su Ezros siūlymu. Jau 
išmušė aštuonias, o jis lauks jos devintą. Keitė atsistojo — rei- 
kėjo susiruošti, apsivilkti apsiaustą ir užsidėti skrybėlaitę. 


XIX SKYRIUS 


MIRTIES ŠSEŠĖLIS 


Po pokalbio su Rebeka Ezra nutarė, kad jam greičiausiai pa- 
vyks įtikinti Keitę išeiti iš namų į parką, kur ji pateks Bertui 
į rankas. Tokį planą jis pasiūlė tėvui, ir šis karštai pritarė. Tik 
viena aplinkybė nedavė ramybės: ar mergina ryšis eiti laukan 
tokią žvarbią žiemos naktį. Vienintelis dalykas, galintis priversti 
ją išdrįsti, — tai viltis iš čia išsigelbėti. Meistriškai pasinaudojus 
šia merginos silpnybe, ko gero, galima tikėtis įvilioti ją į spąs- 
tus. Tėvas drauge su sūnum parašė minėtąjį laišką, o pastarasis 
padavė jį poniai Džoroks, liepęs įteikti Keitei. 

Tačiau Rebeka, be perstojo sekusi savo šeimininkę ir jaunąjį 
komersantą, buvo budri ir iškart pastebėjo koridoriumi klypinė- 
jančią senę su laišku rankoje. 

— Kur eini, motuše? — paklausė Rebeka. 

— Ogi laišką jai nešu,— sugargaliavo senė, maksėdama kre- 
tančia galva Keitės miegamojo linkui. 

— Duok man,— gyvai pasisiūlė Rebeka.— Kaip tik rengiausi 
nešti jai arbatos. 

— Na, tai dėkui. Mat per tą savo reumatą, lipdama laiptais, 
dar galą gausiu. 

Rebeka paėmė raštelį ir užkopė į viršų. Bet, prieš nunešdama 
jį šeimininkei, nudrožė į savo kambarį ir perskaitė visą nuo pra- 
džios ligi pabaigos. Tas laiškas, rodės, patvirtino pačius blogiau- 
sius Rebekos įtarimus. Ezra kvietė į pasimatymą moterį, kurios, 

jo paties žodžiais, nekentė. Tiesa, tasai kvietimas išdėstytas gana 
santūriai, be to, pačia nekalčiausia dingstimi. Tačiau visa tai, 
be abejo, tam, kad apdumtų akis, jei raštelis patektų kam nors 
į rankas. Savaime aišku, jiedu yra susitarę, o tai — paprasčiau- 
sias įsimylėjėlių pasimatymas. Taigi Rebeka kaip sužeista liūtė 
blaškėsi po kambarį, iš įtūžio grąžydama rankas ir iki kraujo 
kramtydama lūpas. Ilgai truko, kol ji suėmė save į rankas, kad 
galėtų įteikti laiškelį, bet ir tuomet, kaip matėme, Keitei krito 
į akis jos dirglumas. Keitė, be abejo, neįtarė, kokios aistros verda 
tamsiaakės tarnaitės širdyje, kiek pastangų jai reikia, kad susi- 
tvardytų neužpuolusi įsivaizduojamos savo priešininkės ir su- 
gniaužusi rankomis baltą jos kaklą mirtinai nepasmaugtų. 

Apačioje Ezra šnekėjo su tėvu. 

— Jau aštuonios, — tarė jis.— Eis ar neis — štai kas man ne- 
duoda ramybės. 

— Eis, gali neabejoti,— kaip kirviu nukirto tėvas. 

— O jeigu vis dėlto neis? 

— Tuomet turėsime dar pasukti galvas, kaip išvilioti ją iš na- 
mų. Mes pernelyg toli nuėjome, kad galėtume dėl smulkmenų pas- 
kutinę minutę atsitraukti. 

— Noriu ko nors išgerti, — patylėjęs tarė Ezra ir įsipylė vis- 
kio.— Aš visai sužvarbau ir jaučiuosi taip, kaip katinas, užuodęs 
pelę. Nesuprantu, kaip jūs galite būti toks šaltakraujis. Jūs toks 
ramus, rodos, rengtumėtės tikrinti sąskaitas arba pasirašyti važ- 
taraštį. O man galvoje tik viena — kad tik greičiau! Tas laukimas 
tiesiog iš proto varo. 

— Na, tai leiskim laiką prasmingai, — pasakė Džonas Gerdlsto- 
nas ir išsitraukęs iš kišenės nedidutę storą Bibliją iškilmingai 
skambiu. balsu ėmė skaityti. Jis palinko prie žvakės, ir geltonoje 
jos šviesoje išryškėjo stambūs jo veido bruožai. Vanago nosis 
ir įdubę skruostai darė jį panašų į plėšrūną, tą įspūdį sustiprino 
giliai įkritusių akių blizgesys. 

Ugnies atšvaitai glostė sukritusį, bet vis dėlto gražų Ezros 
veidą; atsilošęs krėsle, jis nepatikliai su nuostaba stebėjo savo 
tėvą. Ezrai niekad nepavykdavo suprasti vieno dalyko — ar jo 
tėvas paskutinis veidmainis, ar religinis maniakas. Bertas, ištiesęs 
kojas ugnies link, saldžiai miegojo garsiai knarkdamas; jo galva 
buvo nusvirusi nuo krėslo atlošo. 

— Ar dar ne laikas žadinti jį? — nutraukė tėvą Ezra. 

— Manau, kad laikas, — atsakė senasis komersantas, su didžia 
pagarba užversdamas šventąją knygą ir slėpdamas ją kišenėje 
prie krūtinės. 

Ezra, paėmęs žvakę, pakėlė ją aukščiau ir apšvietė miegančio 
Berto veidą. 

— Na, ir galvijas! — sumurmėjo jis.— Ar esate kada nors 
matęs ką nors šlykštesnio? 

Rūdakasio išvaizda išties nebuvo patraukli. Jis buvo išsidrė- 
bęs krėsle, į abi puses išskėtęs rankas ir kojas, galva nei šiaip, 
nei taip nusvirusi ant šono, o skaisčiai ruda barzda styrojo į vir- 
šų, apnuogindama storą, gyslotą kaklą. Krauju pasruvusios stik- 
linės akys buvo pusiau pravertos, storos lūpos virpteldavo kas- 
kart, kai iš krūtinės su švilpesiu išsiverždavo atodūsis. Purvina 
ruda striukė buvo atlapota, o iš kišenės styrojo trumpas, storas 
vėzdas su švininiu antgaliu. 

Džonas Gerdlstonas ištraukė vėzdą jam iš kišenės ir moste- 
lėjo juo. | 

— Man regis, tuo daiktu galima bulių nudobti,— pasakė jis. 

— Nemosuokit man virš galvos! — subliuvo Ezra— O, kad 
matytumėt dabar save — kaip jūs stovite apšviestas ugnies: ilgos 
išžergtos kojos, ir dar tuo vėzdu švaistotės!.. Ir šiaip jau nesate 
itin patrauklios išvaizdos, o su tuo daiktu — tuo labiau. 

Džonas Gerdlstonas šyptelėjo ir subruko vėzdą atgal miegan- 
čiam Bertui į kišenę. 

— Bertai, pabuskit! — sušuko Gerdlstonas, purtydamas rūda- 
kas; už peties.— Jau pusė devynių. 

Rūdakasys keikdamasis pašoko ir tuoj pat vėl dribo į krėslą; 
jis Žvalgėsi apdujęs aplinkui ir niekaip negalėjo suvokti, kur jį 
velnias atnešė. Bet staiga jis išvydo pustuštį olandiško viskio 
butelį ir džiugiai palinko prie jo kaip prie seno pažįstamo. 

— Šiek tiek numigau, šeimininke,— sumurmėjo jis kimiu bal- 
su.— Ne pro šalį sudrėkinti gerklę, kitaip neatsigausiu. Sakote, 
laikas imtis darbo? 

— Mes pasirūpinome, kad ji devintą valandą būtų parke prie 
nudžiūvusio ąžuolo. 

— Bet ligi devynių dar visas pusvalandis,— susiraukė Ber- 
tas.— Galėjote taip anksti nežadinti. 

— Ne, mes jau dabar turime ten eiti. Ji gali pasirodyti kiek 
anksčiau. 

— Na, tai eime! — pasakė rūdakasys, sagstydamasis striukę 
ir apsivyniodamas kaklą apdriskusiu šaliku— Kas su manimi? 

— Mudu abu eisime,— tvirtai tarė Gerdlstonas.— Mes turime 
jums padėti nutempti ją ant bėgių. 

— Lyg Bertas vienas negalėtų to padaryti, — tarė Ezra.— Kiek 
ten jos tėra! 

Gerdlstonas pasivedėjo sūnų į šalį. 

— Nebūk toks naivus, Ezra,— pasakė jis.— Mes negalime 
pasitikėti tuo pusgirčiu kretinu. Viskas turi būti padaryta kruopš- 
čiai ir tiksliai, beje, taip, kad neliktų jokių pėdsakų. Tu žinai 
seną mūsų firmos devizą: viską kontroliuojam patys. Šiandien 
mes, savaime aišku, privalome juo vadovautis. 

— Tasai sumanymas tiesiog kraupus! — pasipurtęs tarė EzZ- 
ra.— Kaip gailiuosi, kad į visa tai įsivėliau. 

— Rytojaus rytą taip nešnekėsi. Taip, rytojaus rytą — tada, 
kai suvoksi, jog firma išgelbėta, niekas nieko nežino ir nesužinos. 
Bertas jau nudrožė į parką. Stebėk jį. 

Tėvas ir sūnus nuskubėjo durų link ir pamatė Bertą ant slenks- 
čio. Žvarbus, ledinis vėjas vis labiau siautė pranašaudamas aud- 
rą. Plikos medžių viršūnės gūdžiai, prislopintai šnarėjo, protar- 
piais pasigirsdavo trakštelėjimas — tai vėjas nulauždavo ir svies- 
davo žemėn kokią nors nudžiūvusią šaką. Vėjo genamų debesų 
properšose kartais išnirdavo mėnuo, o senasis parkas ir vienuo- 
lyno sienos tai nušvisdavo sidabru, tai vėl nugrimzdavo į tamsą. 
Prieškambaryje degusios lempos platus auksuotas šviesos pluoš- 
tas apšvietė pievelę priešais namą, ir trys tamsios figūros su tri- 
mis ilgais iantastiškais šešėliais geltoname tarpdurio fone atrodė 
kažkokios kraupios ir nerealios. 

— Ne pro šalį būtų žibintas,— tarė Bertas. 

— Ne, ne, jokiu būdu! — sušuko Ezra.— Ir taip gerai matyti. 
Mums nereikia šviesos. 

— Aš pasiėmiau žibintą, — pasakė senasis komersantas.— Pa- 
sinaudosim juo, jei prireiks. O dabar, man regis, turime skubėti 
į sutartą vietą. Ji gali ateiti anksčiau, nei mes tikimės. Duris 
šitaip ir paliksim atlapotas. Tada ji iškart pamatys, jog kelias 
laisvas. | 

— Gerai pagalvokit,— tarė Ezra.— Jei paliksim atvertas du- 
ris, ji gali įtarti, jog tai spąstai. Valgomojo duris reikia gerai 
uždaryti, o lauko — tik priverti. Tuomet viskas atrodys natūra- 
liau. Ji manys, kad Bertas ir jūs, tėve, esate namuose. 

— O kur Džoroks ir Rebeka? — pasidomėjo Gerdlstonas, pri- 
verdamas duris, kaip buvo pasiūlyta. 

— Džoroks savo kambaryje ir Rebeka, aišku, taip pat. 

— Na, rodos, viskas vyksta sklandžiai. Eime, Bertai. Stai 
čionai. 

Visi trys patraukė žvyruota alėja, paskui pasuko į šoną ir šla- 
pia žole nušlepsėjo į parko gilumą. 

— Antai nudžiūvęs ąžuolas,— tarė Gerdlstonas, kai priekyje 
iš tamsos išniro medžio kontūrai. Ąžuolas augo šiek tiek nuoša- 
liau nuo kitų medžių gana didelėje pievoje, šalia jo nebuvo ger- 
vuogių krūmų, kurie buvo apraizgę visą parką. 

Bertas apėjo aplink storą ąžuolo kamieną ir atidžiai, kiek tai 
buvo įmanoma naktį, apžiūrėjo Žemę. 

— Gal jums reikia žibinto? — paklausė Gerdlstonas. 

— Ne. Viskas gerai. Man jau aišku, kaip su ja susidoroti. 
O jūs pasislėpkite antai ten, už medžių, arba kur kitur, nesvarbu 
kur, kad nesipainiotumėte man po kojomis. Padėjėjų man nerei- 
kia. Džimis Bertas išmano savo darbą ir, jeigu ko nors imasi, 
padaro kuo puikiausiai. Tik tegu niekas nesikiša. 

— Mes ir neketiname jums trukdyti, — nuramino Gerdlstonas. 

— Tai ir netrukdykite! — suriaumojo Bertas.— Aš užlįsiu už 
šito ąžuolo, supratote? Ji atbėgs, pasižvalgys ir pamanys, kad jis 
dar neatėjo. Stovės ir lauks. O aš nutaikysiu patogų momentą, 
prisėlinsiu iš užpakalio, ir tegu ji sau įsivaizduoja patekus į aną 
pasaulį, kad į ją Žaibas trenkė. 

— Nuostabu! — sušuko Džonas Gerdlstonas.— Nuostabu! Na, 
o mums turbūt metas pasitraukti. 

— Turi ją pribaigti vienu smūgiu, supratai? — tarė Ezra.— 
Jokio riksmo ir ašarų! Aš galiu viską iškęsti, tik ne tai. 

— Negi nežinote, koks būna mano smūgis? — iškošė Bertas 
su pikta pašaipa, kurios tamsoje niekas nepastebėjo.— Labai jau 
tvirtas jūsų kiaušas, antraip nestovėtumėte dabar čia, šioje vie- 
toje. 

Ezros ranka nejučia palietė seną randą. 

— Taip, tikriausiai jai kaip tik pakaktų tokio smūgio! — su- 
murmėjo jis, traukdamasis į šalį paskui tėvą. Jie dingo tankių 
medžių šešėlyje, maždaug už penkiasdešimties jardų nuo nudžiū- 
vusio ąžuolo, už kurio, lūkuriuodamas aukos, užsiglaudė Bertas 
su vėzdu rankoje. 

Ezra, paprastai drąsus ir ryžtingas, šįkart visai prarado savi- 
tvardą; jis tirtėjo lyg epušės lapas, nepataikydamas danties ant 
danties. Senasis komersantas, priešingai, nerodė jokių jausmų ir 
buvo kaip visados šaltakraujis. 

— Jau beveik devynios, — sušnibždėjo Ezra. 

— Be dešimties minučių, — atsakė tėvas, tamsoje stengdama- 
sis įžiūrėti didelio auksinio chronometro ciferblatą. 

— O jeigu ji neateis? 

— Sugalvosime kitokį būdą išvilioti ją iš namų. 

Iš ten, kur jie stovėjo, kaip ant delno buvo matyti visas senas 
vienuolynas. Keitė nebūtų prasmukusi nepastebėta. Viršum lauko 
durų buvo aukštas arkinis langas į laiptinę; tėvo ir sūnaus žvilgs- 
niai buvo prikaustyti prie šio lango — jie žinojo, jog išvys Keitę, 
kai ši lips laiptais žemyn. Staiga blankiai apšviestas langas pa- 
tamsėjo, o paskui vėl nušvito. 

— Ji lipa laiptais! 

— Tylėk! 

Palūkėjus dar keletą sekundžių, lauko durys iš lėto prasivėrė. 
Auksinis šviesos pluoštas vėl nusidriekė per pievelę beveik ligi 
medžių, už kurių slėpėsi sąmokslininkai. Prieangyje šviesos ap- 
šviesta stovėjo tamsi figūra — merginos tigūra. Netgi per tokį 
atstumą buvo matyti, kad ji apsivilkusi pilku apsiaustu, kokį 
paprastai vilkėdavo Keitė, o ant galvos ligi pat akių buvo už- 
maukšlintas gaubtuvas. Kad apsisaugotų nuo pašėlusių vėjo gū- 
sių, ji buvo apsimuturiavusi šaliką, kuris dengė dalį veido. Maž- 
daug minutėlę ji stovėjo įsmeigusi akis į tamsą, tarsi dvejodama: 
eiti toliau ar grįžti atgal. Paskui ji ūmai ryžtingai pasisuko ir 
privėrė duris. Šviesos juosta dingo, tačiau sąmokslininkai žinojo, 
kad jų auka stovi ten, prieangyje, ir kad jie laukia ne veltui. 

Atrodė, kad visa amžinybė prabėgo, kol jie galiausiai išgirdo 
žingsnius. Ji žengė iš lėto, atsargiai, tarsi bijodama užkliūti už 
ko nors tamsoje ir pargriūti. Porą sykių ji sustojo, matyt, norė- 
dama apsižiūrėti, ar teisingu keliu eina. Tą akimirką iš debesų 
išlindęs mėnuo apšvietė tainsią figūrą — ji buvo visai arti są- 
mokslininkų. Pamačiusi nudžiūvusį ąžuolą, ji nuskubėjo tiesiai 
prie jo, tačiau, priėjusi arčiau ir, matyt, suvokusi, jog čia pasi- 
rodė pirmoji, vėl sulėtino žingsnį ir dabar artėjo prie medžio 
lėčiau, kaip daroma norint užvilkinti laiką. Debesys vėl uždengė 
mėnulį, tamsa pasidarė dar labiau neįžvelgiama. 

— Aš matau ją,— sušnabždėjo Ezra ir susijaudinęs stvėrė tė- 
vui už rankos. 

Senis spoksojo į tamsą nieko nesakydamas. 

— Antai ji stovi beveik prie pat ąžuolo,— kuždėjo Ezra, ro- 
dydamas drebančiu pirštu.— Ji toli nuo Berto, iš ten jis nepa- 
sieks jos. 

— Štai ir jis — išlindo iš už medžio,— prašvokštė senis.— 
Matai, sėlina iš užpakalio. 

— Matau,— atsakė sūnus, ir pritildytame jo balse nuskambėjo 
siaubo gaidelė.— Ziūrėkite, jis stabtelėjo! Ne, vėl artinasi prie 
jos! Viešpatie, jis jau prie pat jos nugaros! Ji nemato jo, žvelgia 
visai į kitą pusę! 

Išlindęs iš debesų mėnulio kraštelis sidabrine šviesa apgaubė 
dvi tamsias figūras — pavojaus nenujaučiančią merginą ir vyrą, 
pasislėpus; už jos nugaros ir lyg plėšrų žvėrį tykantį aukos. Jis 
vėl žingtelėjo pirmyn ir atsidūrė beveik visai šalia jos. Tikriausiai 
per audros stūgavimą jos ausis pasiekė šlamesys, nes staiga atsi- 
suko į tą pusę, iš kurios buvo girdėti žingsniai. Tą pačią akimirką 
jai buvo smogtas baisus smūgis. Ji nespėjo nei pasimelsti, nei 
sušukti. Prieš porą sekundžių prieš Bertą stovėjo jauna ir graži 
mergina, o dabar prie jo kojų gulėjo bejausmis sutraiškytas lavo- 
nas. Rūdakasys užsidirbo krauju suteptus savo pinigus. Jis ište- 
sėjo duotą Žodį. 

Išgirdę šiurpų smūgį ir pamatę griūvančią merginą, senasis 
tėvas su sūnum išlindo iš pasalos. Bertas su vėzdu rankoje sto- 
vėjo ties išdrikusiu ant žemės kūnu. 

— Nė necyptelėjo! — tarė jis.— Na, ką pasakysite? 

Džonas Gerdlstonas paspaudė jam ranką ir karštai pasveikino 
sėkmingai padarius savo darbą. 

— Ar uždegti žibintą? — paklausė jis. 

— Dėl Dievo, ne! — karštai sušuko Ezra. 

— Nesitikėjau, kad esi toks bailys, sūnau,— tarė senasis ko- 
mersantas.— Ką gi, aš ir užrištomis akimis rasiu kelią vartelių 
link. Malonu, kad apsiėjome be kraujo praliejimo! Štai koks vėz- 
do privalumas, palyginti su peiliu. 

— Jūs esate visiškai teisus, šeimininke, — pritarė Bertas. 

— Prašyčiau jūsų imti už kojų, o aš stversiu už pečių. Leis- 
kite mane pirmą — aš geriau žinau kelią. Traukinys važiuos maž- 
daug už dešimties minučių, taigi neilgai teks laukti. O tada jau 
visi galai — kaip į vandenį. 

"Gerdlstonas kilstelėjo nužudytosios galvą, Bertas paėmė už 
kojų. Ezra lyg apdujęs pėdino iš paskos. Jis sąmoningai pritarė 
tai Žmogžudystei, manė, jog tai neišvengiama, tačiau nesuvokė, 
kaip visa tai siaubinga. Dabar Ezra ėmė gailėtis, kad nusileido 
tėvo įkalbinėjamas. Tačiau viską nustelbė dingtelėjusi mintis apie 
viliojamas prekybos su Afrika perspektyvas ir įsitikinimas, jog 
tik šios moters mirtis galėjo juos išgelbėti nuo bankroto. O jeigu 
firma būtų žlugusi, argi jis, būdamas toks įnoringas, linkęs į pra- 
bangą, būtų galėjęs vilkti vargano gyvenimo jungą? Ne, jau ver- 
čiau nuodai ar virvė! Su tokiomis mintimis Ezra kėblino nuo 
lietaus pažliugusiu parko takeliu medinių vartelių linkui. 


XX SKYRIUS 


ĮSIVERŽIMAS Į HAMPŠYRĄ 


Kai Tomas ir majoras atlėkė į Vaterlo stotį — majoras, kaip 
buvo sakyta, vos gaudydamas kvapą, — ton Baumseris su sa- 
vo draugais emigrantais jau laukė jų. Vienas iš džentelmenų, 
tasai, kuris garsėjo kaip nihilistas, buvo aukštas ir liesas; iki ga- 
lo susagstytas jo durtinys buvo gerokai apsitrynęs. Jo barzda 
buvo trumpa ir šiurkšti, o žili ilgi plaukai draikėsi ant apykak- 
lės. Jis stovėjo pasikišęs vieną ranką po švarku ant krūtinės, 
o kita įsirėmęs į klubą, tarsi iš anksto būtų pasirengęs pozuoti 
savo monumentui, planuojamam pastatyti jo gimtinėje Rusijoje, 
kai liaudis iškovos valdžią ir su šaknimis išraus despotizmą. 
Nors to žmogaus drabužiai buvo palaikiai, tačiau jis atrodė esąs 
nepaprasta, kilni asmenybė, o gracingas jo linktelėjimas majorui 
ir Tomui, kai fon Baumseris jį pristatė, galėjo suteikti garbę 
kiekvienam Europos karaliaus dvarui. Vyriškiui ant kaklo ka- 
bojo pensnė ant gana nedailios virvės. Jis prisidėjo pensnė prie 
ereliškos savo nosies ir tiriamai apžvelgė abu džentelmenus, ku- 
riems sutiko tarnauti. 

Bulovas iš Kylio — neaukšto ūgio, tamsiaakis, tvarkingai nu- 
siskutęs, nepaprastai judrus ir energingas — buvo panašesnis 
į keltą negu į teutoną. Jis buvo nusiteikęs neapsakomai draugiš- 
kai ir klaikia anglų kalba skubėjo pareikšti majorui, kaip jis 
džiaugiasi galimybe padaryti paslaugą tam, kuris visados buvo 

toks geras gerbiamam jo kolegai ir pėrsekiojamam patriotui fon 
Baumseriui. Abu džentelmenai elgėsi su Baumseriu itin pagar- 
biai, ir majoras pradėjo suvokti, kad jo bičiulis — gana žymi per- 
sona tarp socialistų. Užsieniečiai iš pirmo žvilgsnio jam patiko, 
ir mintyse jis pasveikino save su tuo, kad turės tokius bendra- 
darbius numatomoje operacijoje. 

Deja, pirmieji ekspedicijos žingsniai buvo nesėkmingi. Kasoje 
jie sužinojo, kad jiems reikalingas traukinys bus tik po dviejų 
valandų, o ir jis sustos visose stotelėse, taigi nebuvo vilties pa- 
tekti į Bedsvortą anksčiau nei aštuntą valandą. Tai išgirdęs, To- 
mas Dimsdeilas visai pametė galvą ir nusiminęs ėmė lakstyti po 
stotį siautėdamas bei maldaudamas geležinkelio tarnautojų papil- 
domo traukinio, tvirtindamas, kad jo negąsdina jokia kaina. De- 
ja, paaiškėjo, jog tai neįmanoma, nes šeštadienio grafike nebuvo 
jokių tarpų. Beliko laukti. Visi trys užsieniečiai patraukė ieškoti 
vietelės, kur galėtų pavalgyti, ir užtiko gana pakenčiamą val- 
gyklą, kurioje fon Baumseris su karališku dosnumu juos pavai- 
šino. Majoras Tobijas Klaterbakas pasiliko su Tomu, nes šis ka- 
tegoriškai atsisakė eiti iš platiormos. Majoras puikiai žinojo vie- 
ną jaukią vietelę netoli stoties, kur buvo galima maloniai pra“ 
leisti laiką iki atvykstant traukiniui, tačiau nedrįso nė minutei 
palikti savo jaunojo bendrakeleivio. Nė kiek neabejoju, jog tos 
dvi valandos laukiant traukinio platformoje, kur kiaurai švilpa- 
vo vėjai, senam nusidėjėliui išeis į naudą, patekus į dangų. 

Ir išties tokią išbandymų dieną jaunajam Dimsdeilui labai 
pasisekė, kad šalia turėjo draugų. Tomas atrodė toks keistas, tik- 
ras beprotis, ir praeiviai vis atsisukdavo pažiūrėti į jį. Klaidžio- 
jantis jo plačiai atmerktų akių žvilgsnis gąsdino visus sutiktuo- 
sius. Tomas neįstengė nė sekundės nustygti vietoje ir blaškėsi 
pirmyn atgal po platformą, apniktas baisaus nerimo, o majoras 
vyriškai žingsniavo šalia jo, visaip stengdamasis paguosti ir 
padrąsinti vaikiną, pasakodamas dešimtis neįtikėtinų istorijų, 
tikrų ir iš piršto laužtų, kurių didesnė pusė praskriedavo Tomui 
pro ausis. 

Ezra Gerdlstonas juos pralenkė keturiomis valandomis. Sis 
faktas nedavė Tomui ramybės, nustelbdamas visas kitas mintis. 
Tomas gerai pažinojo Keitę ir buvo įsitikinęs, kad ji nebūtų pa- 
sakojusi poniai Skeli apie jos gyvybei gresiantį pavojų, jei netu- 
rėtų tam svarių priežasčių. Jeigu ir nebūtų buvę jos laiško, tai 
ką galėtų reikšti tas visas paslaptingumas, tas netikėtas atsisky- 

rimas nuo žmonių — nebent kažkokį planuojamą nusikaltimą. Iš- 
girdęs apie machinacijas su laivų draudimu, prisiminęs, kad bu- 
vo gudrumu Gerdlstono įkalbėtas nesusirašinėti su Keite, Tomas 
dabar neabejojo, jog iš jo kompaniono galima visko laukti. Ir jis 
žinojo, kad jeigu Keitė mirtų, jos pinigai atitektų globėjui. Taigi 
visa logiškų išvadų grandinė rodė, jog rengiamas nusikaltimas. 
O kas tasai į mėsininką panašus žaliūkas, kurį Ezra tempėsi su 
savim? Suvokęs, kokią padarė kvailystę, leidęs Ezrai Gerdlsto- 
nui pasprukti ir šitaip visiškai praradęs galimybę padėti Keitei, 
Tomas kone rovėsi plaukus nuo galvos. 

Tuo metu majorui dingtelėjo, jog dar niekados dvi valandos 
nebuvo jam tokios ilgos; ir Tomas, be abejonių, būtų tai patvirti- 
nęs. Tačiau viskas vienąkart baigiasi, taigi stoties laikrodžio ro- 
dyklės, kurios protarpiais, rodės, visai nejudėjo, ėmė vis dėlto 
artėti prie tos minutės, kai traukinys turėjo išvykti į Portsmutą. 
Grįžo ir fon Baumseris su savo bičiuliais; visi trys rūkė papiro- 
sus, ir buvo aiškiai matyti, jog jie po apsilankymo valgykloje 
gerokai pralinksmėjo. Galiausiai penki bendrakeleiviai įsikūrė 
savo vietose pirmos klasės kupė, ir vėl prasidėjo laukimas. Ar jie 
kada nors baigs tikrinti bilietus, plombuoti bagažą ir tvarkyti 
visokius kitokius nuobodžius formalumus? Na, pagaliau, ačiū 
Dievui! Pasigirsta švilpukas, jam atsiliepia puškuodamas garve- 
žys, ir jie, regis, iš tikrųjų pradeda važiuoti — pirmyn, gelbėti 
Keitės! 

Dabar jie turėjo gerai apgalvoti veiksmų planą. Tomas, fon 
Baumseris ir majoras tarėsi labai tyliai, o abu socialistai kol 
kas plepėjo tarpusavy vokiškai ir vieną po kito naikino papiro- 
sus. Tomas užsispyrė traukti tiesiai į vienuolyną ir pareikalauti 
iš Gerdlstono pasimatymo su Keite. Tačiau tiek majorui, tiek 
vokiečiui tai atrodė neprotinga, nes juridiniu požiūriu jų poel- 
gis būtų neteisėtas. Gerdlstonui pakaktų tik pareikšti — ir jis, be 
abejo, nedelsdamas tai padarytų, — jog visi tie kaltinimai — tai 
muilo burbulas, ir ką tuomet daryti? Kokius įrodymus jie galėtų 
pateikti pagrįsdami savo žodžius ir kaip pateisintų savo įsiver- 
žimą? Kad ir kokie pamatuoti būtų jų įtarimai, vis dėlto tai tik 
įtarimai, ir tie patys faktai kitiems žmonėms gali atrodyti visiš- 
kai kitaip. 

— Tai ką gi jūs siūlote? — paklausė Tomas, delnu trindamas 
karščiuojančią kaktą. 

— Ogi štai ką, velniai griebtų,— tuojau jums viską paaiškin- 
siu, atsakė senasis karys.— Manau, bičiulis fon Baumseris pri- 
tars man. Kiek aš prisimenu, to vienuolyno sienoje tėra vieni 
vartai. Manau, mums geriausia laukti už sienos, o vienas iš .„mū- 
sų turėtų įsigauti vidun ir pažvelgti, kas ten dedasi. Jis privalės 
paklausti pačios panelės Keitės, ar išties jai reikia pagalbos ir 
ko konkrečiai ji tikisi. Jei mūsų Žžvalgui nepavyktų patekti pas 
tą jauną ledi, tai jis turėtų stebėti namą ir stengtis kuo daugiau 
pamatyti ir išgirsti. Gal tuomet iškapstysime kokį nors preteks- 
tą pradėti veikti. Prie laikrodžio grandinėlės aš prisitvirtinau 
švilpuką, kurį man kadaise padovanojo draugužis Čarlis Džilis 
iš iniskilų pulko. Žvalgas galės paimti tą švilpuką, ir, jeigu jam 
staiga prireiktų mūsų pagalbos, pakaktų tik sušvilpti, o jau mes 
keturi kaipmat atskubėtume. Tačiau kaip, po perkūnais, man pa- 
vyks įveikti tą sieną, kol kas neįsivaizduoju, — sielvartingai baigė 
samprotavimus majoras, skeptiškai nužvelgęs apkūnią savo fi- 
gūrą. 

— Tikiuosi, drauguži,— tarė fon Baumseris, — jūs suteiksi- 
te man garbę pirmam ten patekti. Kadaise aš buvau visai ne- 
prastas švabų jėgerių žvalgas. 

— Ne, tai mano pareiga,— pareiškė Tomas. 

— Jūsų noras visiškai pamatuotas,— pritarė majoras.— Na, 
bet kas tai per traukinys! Jis juda ne ką greičiau už tą, kuriuo 
keliavo Džimis Traversas. Pasak Džimio, jie puškavo sau iš lėto 
ir staiga priekyje ant bėgių išvydo karvę, einančią ta pačia kryp- 
timi, kaip riedėjo traukinys. Jie, aišku, pamanė, jog tuoj tuoj 
suvažinės ją, tačiau nieko panašaus neįvyko — jiems taip ir ne- 
pasisekė pavyti karvės; ji ėjo, ėjo ir galų gale paprasčiausiai 
dingo jiems iš akių. Na, pagaliau mes atvykome į kažkokią stotį! 
Palydove, ar Bedsvortas dar toli? 

— Kita stotelė — Bedsvortas, sere. 


— Ačiū Dievui! Jau be dvidešimties aštuonios. Gerokai vė- 
luojame. Visados taip būna, kai skubi. 

Jie atvyko į Bedsvortą beveik aštuntą valandą. Stoties virši- 
ninkas patarė kreiptis į „„Skriejančio jaučio“ smuklę; ten jie ga- 
vo tą patį vežimą, kuriuo Keitė su globėju anuomet dardėjo į vie- 
nuolyną. Kol pakinkė arklius, praėjo dar pusvalandis. 

— Lėk kiek įkabindamas į vienuolyną, drauguži,— tarė ma- 
joras. 

Rūškanas vežėjas nė burnos nepravėrė, tačiau flegmatiškame 
jo veide atsispindėjo kažkas panašaus į nuostabą. Tiek metų 
niekas neužsukdavo į senąjį vienuolyną, kad Bedsvorte žmonės 
buvo jau beveik pamiršę, jog šis egzistuoja. O dabar še tau — 
būriai londoniečių plūsta į stotį ir reikalauja vežti į vienuolyną! 
Visą kelią vežėjas, ragindamas tamsoje savo arkliuką, galvojo 
apie tą keistą reiškinį, bet kaimiškas jo protas įstengė padaryti 
tik tokią išvadą: matyt, iš norinčių tenai važiuoti reikia daugiau 
užsiprašyti. 

Naktis buvo bjauri: artinosi audra, buvo darganota ir pasiu- 
tusiai šalta. Beje, visiems penkiems vyrams, važiavusiems į vie- 
nuolyną, ne oras dabar buvo galvoje. Netgi abu užsieniečiai taip 
užsikrėtė paslaptingu savo bendrakeleivių nerimu ir taip įsijau- 
tė, jog ir jie ėmė nervingai nekantrauti. 

— Ar dar toli? — paklausė majoras. 

— Antai tenai, už posūkio, iškart pamatysite vartus, sere! 

— Prie vartų nestok, pavažiuok truputį tolėliau. 

— Ten galima patekti tik pro vartus, — paprieštaravo vežėjas. 

— Daryk, kas liepta,— griežtai užkirto majoras. 

Vežėjo veide vėl šmėstelėjo nuostaba. Grįžtelėjęs atgal, jis 
ilgai ir tiriamai spoksojo į savo keleivių veidus, vos įžiūrimus 
prieblandoje. Greičiausiai jam šovė mintis, jog kada nors gali 
tekti juos atpažinti policijos nuovadoje. „Tą raudonveidį sto- 
rulį aš, ko gero, pažinčiau,— pamanė jis,— o ir tą rudabarzdį su 
lazda.“ 

Jie pravažiavo pro akmeninius vartų stulpus su apniokotais 
herbais ir nuriedėjo toliau palei parko sieną. Pavažiavus maž- 
daug šimtą jardų, majoras įsakė vežėjui sustoti, ir visi išlipo. 
Be jokių ginčų buvo sumokėtas didesnis mokestis, ir vežėjas lei- 
dosi atgal, tvirtai nutaręs vykti tiesiai į policijos nuovadą ir pra- 
nešti apie įtartinus asmenis, atvažiavusius į senąjį vienuolyną. 

— Be abejo, vartai saugomi,— tarė majoras.— Vadinasi, rei- 
kia būti kuo toliau nuo jų. O siena gana aukšta! Eime aplinkui, 
galbūt kitose vietose ji bus kiek žemesnė. 

— Aš ir čia galiu ją perlipti — nekantraudamas prabilo 
Tomas. 

— Neskubėkite. Dėl dviejų trijų minučių niekas nepasikeis. 
Senasis seras Kolinas, būdavo, vis sakydavo, kad per skubą daug 

daugiau mūšių buvo pralaimėta, nei uždelsus puolimą. O kas 
tai per pylimas dešinėje? 

— Tai geležinkelio sankasa,— tarė fon Baumseris.— Matote, 
ten, tolumoje, stulpus ir raudonus žiburėlius! 

— Jūs teisus. Ir tvora čia, regis, truputį žemesnė. Kokia ten 
juoda dėmė? Žiūrėkit, juk tai varteliai į parką. 

— Iš tiesų, tik užrakinti. 

— Pakylėkit mane čionai, — maldavo Tomas.— Juk brangi 
kiekviena minutė. Nežinia, kas dabar vyksta ten, už tos sienos. 
Galbūt kaip tik šiuo metu jie rengiasi nužudyti Keitę. 

— Jūs teisus,— tarė fon Baumseris.— O mes stovėsime čia 
ir lauksime jūsų signalo. Bičiuliai, padėkite jam, pastūmėkite 
viršun. 

Tomas, įsikibęs į sienos viršų, susipjaustė rankas susmulkin- 
tais stiklais. Jis prisitraukė, užsiropštė ant sienos ir atsisėdo 
ant jos apžargom. 

— Imkite švilpuką,— tarė majoras. Pasistiebęs jis stengėsi 
pasiekti Tomo ranką. Jei prireiks mūsų pagalbos, švilpkite iš 
visų jėgų, ir mes akimirksniu prisistatysime. Jei neperlipsim tvo- 
ros, tada vartelius laušim. Nė pats velnias mūsų nesulaikys! 

Tomas jau rengėsi šokti žemyn, bet ūmai visi apačioje pa- 
stebėjo, kaip jis prigludo viršuje ir apmirė; rodės, jis klausosi 
ištempęs ausis. 

— Tyliau! — sukuždėjo Tomas, persisvėręs į jų pusę.— Kaž- 
kas eina parku. 

Aprimo vėjas, ir audra liovėsi. Dabar buvo geriau girdimi 
žingsniai ir pritildyti balsai. Visi prisišliejo prie sienos šešėlyje. 
Tomas tysojo viršuje tiesiog ant stiklo šukių; jo kūnas, visiškai 
susiliejęs su mūru, prieblandoje buvo beveik nematomas. 

Žingsniai tolydžio artėjo, vis garsiau skambėjo balsai... Jau 
jie beveik prie pat sienos — kitoje jos pusėje. Atrodė, jog eina 
keletas žmonių — jie juda iš lėto, sunkiai kvėpuoja. Girgžda spy- 
noje sukamas raktas ir surūdiję vyriai, atsidaro varteliai. Išny- 
ra trys tamsios figūros: jos, regis, kažką -velka. Vyrai dar la- 
biau prisiglaudė prie sienos, akys įtemptai žvelgė į tamsą. Nieko 
nebuvo matyti, išskyrus trijų vyrų kontūrus, tačiau nežinia ko- 
dėl visų širdys apmirė iš baimės, o gyslose stingo kraujas. Jie 
pajuto mirties dvelksmą. 

Trys tamsūs šešėliai perėjo per kelią, prasibrovė pro retą 
gyvatvorę ir užlipo ant pylimo. Jų nešulys, be abejo, buvo labai 
sunkus, nes, lipdami į statų šlaitą, jie porą kartų stabtelėjo, 
o kai buvo jau beveik viršuje, vienas iš jų paslydo ir tikriausiai 
suklupo ant pylimo krašto bjauriai nusikeikęs. Bet galiausiai jie 
visi užsiropštė ant geležinkelio sankasos, ir jų figūros, bemaž 
dingusios iš akių, dabar buvo gerai matomos pilko, apsiniau- 
kusio dangaus fone. Pasilenkę jie atsargiai padėjo savo tamsų 
beformį nešulį ant bėgių. 

— Turime pasišviesti,— tarė vienas. 

— Ne, ne, nėra jokio reikalo, — paprieštaravo kitas. 

— Mes negalime dirbti tamsoje, — garsiai pasakė trečias pri- 
kimusiu balsu.— Kur tas jūsų žibintas, šeimininke? Degtukų aš 
turiu. 

— Reikia taip paguldyti, kad patektų po ratais,— tarė pir- 
masis.— Na, Bertai, uždek. 

Šaižiai čirkštelėjo degtukas, ir tamsoje sušvito silpnas, blyk- 
čiojantis Žiburėlis. Švieselė pleveno nuo vėjo, ir atrodė, kad tuo- 
jau užges, tačiau dagtis įsižiebė geltona šviesa apšviesdamas 
lopinėlį veiksmo vietos. Iš patamsių išniro majoras bei jo drau- 
gai, tuo metu iššokę į kelią, ir grupelė vyrų, stovinčių ant ge- 
ležinkelio pylimo. Tačiau apstulbusių žmogžudžių akys nukrypo 
ne į majoro kompaniją; o ir pastarajai akimirksniu iš galvos iš- 
dulkėjo nusikaltėliai, nes ten, ant bėgių, tarsi vaiduoklis iš ana- 
pus stovėjo ta pati nelaimingoji, vargšė kankinė, kuriai buvo 
skirtas mirtinas Berto vėzdo smūgis, o žibintas apšvietė švelnų, 
išblyškusį jos veidą. 

Keletą sekundžių ji taip stovėjo kaip statula, ir visi aplin- 
kui lyg stabo ištikti neturėjo jėgų nei pajudėti, nei Žodį ištarti. 
Paskui viršum pylimo nuaidėjo riksmas — toks pašėlęs, laukinis, 
kad visiems girdėjusiems jis skambės ausyse ištisą gyvenimą,— 
ir Bertas susmuko ant kelių, rankomis užsidengęs veidą, tarsi 
bandydamas apsiginti nuo šmėklos. Tada Džonas Gerdlstonas, 
baltas kaip drobė, išvertęs akis it beprotis, kuris ką tik išvydo 
patį velnią, čiupo sūnų už rankos ir leidosi į kojas tamsoje, temp- 
damas jį iš paskos. O Tomas nušoko nuo sienos, pribėgo prie Keitės 
ir stipriai ją apkabino. Mergina, įjuokdamasi pro ašaras, tai aik- 
čiodama, tai berdama klausimus, prigludo prie jo krūtinės, galų 
gale išsivadavusi iš mirtinų spąstų, kuriuose taip ilgai kankinosi. 

XXI SKYRIUS 


VIDURNAKČIO PLAUKIOJIMAS 


Pasaulyje turbūt nebūtum galėjęs rasti labiau įbaugintų ir 
palūžusių Žmonių kaip tie du — Džonas Gerdlstonas ir jo sūnus. 
Aplipę purvu, permirkę ligi paskutinio siūlo, jie vis dar pašėlu- 
siai skuodė nežinia kur, skverbdamiesi pro brūzgynus, perlipda- 
mi ar peršokdami įvairiausias kliūtis. Jų varomoji jėga buvo be- 
protiškas troškimas pasislėpti, pabėgti kuo toliau nuo to išblyš- 
kusio veido — nebylaus priekaišto. Dusdami, klupdami iš 
nuovargio, jie dar vis galynėjosi su vėju ir tamsa, kai priekyje 
išvydo baltuojant jūros bangas ir išgirdo jų teškenimą lygioje 
pakrantėje. Tuomet jiedu sustojo įklimpę iki kulkšnių į smėlį 
ir pakrantės žvirgždą. Dangus išsiblaivė, mėnuo slinko ramiai ir 
didingai, apšviesdamas įsisiautėjusį vandenyną bei toli nusi- 
driekusią Hampšyro pakrantę. Mėnulio šviesoje tėvas ir sūnus 
pažvelgė viens į kitą tarsi dvi klaidžiojančios sielos, išvydusios 
atsiveriant pragaro vartus. 

Kas būtų patikėjęs, jog tai garbusis komersantas iš Fenčerčo 
gatvės ir dabita jo sūnelis! Skutais pavirtę drabužiai, purvu ap- 
drabstyti veidai, apdraskyti braunantis pro gervuogių ir erškėt- 
rožių krūmus; senis buvo pametęs kepurę, ir sidabriški jo plau- 
kai susitaršę plaikstėsi vėjyje. Bet labiau nei drabužiai stebino 
neįprasta jų elgsena bei veido išraiška. Abu atrodė paklaikę, už- 
pjudyti lyg į kampą įvarytas žvėris, kuris girdi artėjančių ska- 
likų amsėjimą. Jie uždusę gaudė kvapą, rankos drebėjo. Iš nuo- 
vargio vos ant kojų pastovėdami, abu paklaikę dairėsi aplinkui, 
ir, rodės, menkiausias šlamesys būtų privertęs juos vėl be ato- 
dairos lėkti. į 

— Jūs tikras velnias! — ūmai iškošė Ezra, žingtelėjęs tėvo 
link, ir iškėlė virš galvos rankas, lyg norėdamas smogti.— Stai 
prie ko mus privedė jūsų šventeiviškumas, gudravimai, intrigos! 
Ką mums dabar daryti — sakykite! — Stvėręs senį už švarko at- 
lapų, jis ėmė įnirtingai purtyti. 

Gerdlstono veidas išbalo kaip numirėlio, rodės, jis tuojau 
neteks sąmonės; stiklinės jo akys beprasmiškai spoksojo neži- 
nia kur. Mėnulio šviesa iškreiptą jo veidą darė tiesiog vaiduok- 
lišką. 

— Ar matei ją? — suvapėjo drebančios jo lūpos.— Ar matei? 

— Žinoma, mačiau,— šiurkščiai atsakė sūnus,—ir dar ma- 
čiau tą prakeiktą 'berną iš mūsų kontoros Londone, ir majorą, ir 
dar velniai žino ką. Jūs sujudinot visą širšių lizdą. 

— Tai buvo šmėkla,— pagarbios baimės apimtas prabilo vy- 
resnysis.— Džono Harstono nužudytosios dukters šmėkla. 

— Ne šmėkla, o pati duktė,— tarė Ezra. Iš pradžių jį, kaip 
ir tėvą, buvo apėmusi panika, tačiau, kol jie lėkė strimgalviais, 
jis sugebėjo atgauti dvasinę pusiausvyrą, ir viskas jam pasidarė 
aišku kaip dieną.— Geros košės prisivirėm su visa ta istorija! 

— Duktė?! — visiškai apkvaitęs sušuko senasis Gerdlstonas.— 
Dėl Dievo meilės, liaukis tyčiotis iš manęs! Tai ką gi mes atvil- 
kom iš parko ir paguldėm ant bėgių? 

— Ką? Ogi tą pavydžią paleistuvę Rebeką Teilfors — štai ką! 
Ji greičiausiai perskaitė mano raštelį, tada, nukniaukusi tos, ki- 
tos, apsiaustą ir gaubtuvą, atlėkė paklausyti, ką aš jai kalbėsiu. 
Prakeikta idiotė! 

— Tai mes nužudėm ne tą moterį! — sumurmėjo senis; jo 
žvilgsnis tebeklaidžiojo kaip anksčiau.— Vadinasi, viskas veltui... 
Viskas veltui! 

— (Gana jau stypsoti čia ir burbėti po nosim! — sušuko Ez- 
ra, čiupdamas tėvą už rankos ir tempdamas paskui save pa- 
krante.— Negi nesuprantate, kad jie ten sukėlė visus ant kojų 
ir dabar mus vejasi; jeigu pavys, pakars tą pačią sekundę. Atsi- 
peikėkit, pasistenkit nusiraminti! O gal manot, jog kartuvės — 
pats tinkamiausias dievobaimingų jūsų pamokslų ir maldų įver- 
tinimas? 

Jie sparčiai nužingsniavo pakrante, giliai klimpdami smulkia- 
me žvirgžde, šokinėdami per kauburėlius jūros žolių, kurių 
į krantą išmetė ką tik siautusi audra. Nuo jūros vis dar pūtė 
stiprus vėjas, ir Gerdlstonai drožė nuleidę galvas, sulinkę, pir- 
myn atkišę pečius, o sūrūs jūros purslai graužė akis, nuo drus- 
kos perštėjo lūpos. 

— Sūnau mano, kur tu mane vedi? — po kurio laiko pasido- 
mėjo tėvas. 

— Ten, kur turime galimybę išsigelbėti, beje, vienintelę. Eiki- 
te paskui mane ir neklausinėkite nesąmonių. 

Nakties tamsoje jie išvydo priekyje blausiai šviečiantį žibu- 
rėlį. Matyt, jis ir viliojo Ezrą. Jiedu vis ėjo, o žiburėlis vis di- 
dėjo, ryškėjo, kol galiausiai paaiškėjo, jog tai lempa, šviečianti 
pro mažytį kvadratinį langelį. Gerdlstonas galiausiai pažino tą 

trobelę ir suprato, kur jie pateko. Čia, šioje lūšnoje, gyveno Žve- 
jas, vardu Samsonas. Nuo čia ligi Klakstono buvo ne daugiau 
kaip mylia kelio. Gerdlstonas prisiminė, jog buvo atkreipęs dė- 
mesį į tą neįprastą būstą, nes jis buvo pastatytas iš nuolaužų 
norvegų tristiebio laivo, išmesto į krantą prieš keletą metų. Tro- 
belė su nendrių stogu ir laivo korpuse išpjautais langeliais at- 
rodė lyg koks keistas hibridas, todėl traukė smalsių turistų 
žvilgsnius. Samsonas turėjo gana neprastą valtį; su kuria plauk- 
davo žvejoti drauge šu vyresniuoju sūnum, ir ėjo kalbos, kad 
jie gyveno ne taip jau vargingai. 

— Ką tu sumanei? — paklausė Gerdlstonas Ezros, kai šis pa- 
suko prie lūšnelės. | 

— Pažiūrėkit į save — jūs panašus į šmėklą,— piktai iškošė 
Ezra.— Mes dar galime išsigelbėti, jei nepamesime galvos. 

— Gerai, gerai, aš jau apsitvarkiau. Dėl manęs nesijaudink. 

— O dabar kuo meiliau šypsokitės,— tarė Ezra ir garsiai pa- 
beldė į duris. 

Per šėlsantį vėją trobelės gyventojai, matyt, negirdėjo nei 
žingsnių, nei balsų, tačiau, vos Ezrai pabeldus, viduje sulojo 
šuo, ir vyrai ėmė tartis. Paskui pasigirdo duslus taukštelėjimas, 
ir šuo nutilo — Ezros manymu, į jį greičiausiai buvo paleistas 
batas. 

— Mes neturime masalo! — anapus durų užriko šiurkštus 
balsas. 


— Aš noriu pasimatyti su ponu Samsonu! — sušuko Ezra. 

— Jau sakėme, kad masalo neturime,— suriaumojo dar la- 
biau suirzęs tas pats balsas. 

— Mums nereikia masalo. Atėjome pasišnekėti,— spyrėsi 
Ezra. | 

Durys atsivėrė, ant slenksčio pasirodė vidutinio amžiaus 
dramblotas vyras raudonais baltiniais, kurių spalva menkai kuo 
skyrėsi nuo veido. 


— Masalo mes...— jis vėl buvo bepradedąs, bet akimirksniu 
nutilo pažinęs naktinius lankytojus ir įsispoksojo į juos išsi- 
žiojęs; jo veide atsispindėjo neapsakoma nuostaba.— Tik pažvel- 
kit — juk tai, ko gero, tasai ponas, kuris dabar gyvena vienuo- 
lyne,— galų gale sušuko jis ir net švilptelėjo; matyt, tokiu savo- 
tišku būdu jis išliedavo savo jausmus, kad šie neužsibūtų jo 
organizme kaip užkimštame butelyje. 

— Ar galėtume, pone Samsonai, su jumis trumpai šnekte- 
lėti? — paklausė Ezra. 

— Savaime aišku, sere, savaime aišku,— atsakė Žvejas, pul- 
damas atgal į trobą ir rankove braukdamas įsivaizduojamas 
dulkes nuo dviejų taburečių— Prašom įeiti! Ei, Džordžai, pa- 
statyk taburetes arčiau ugnies. Sėskitės, ponai. 

Gavęs tokią užduotį, nerangus, išstypęs paauglys su auli- 
niais žvejo batais pastūmė kėdutės arčiau prie židinio, kuriame 
linksmai spragsėjo malkos. Senis Gerdlstonas ir Ezra klestelėjo 
ant taburečių, mėgaudamiesi šiluma, o Žvejas su sūnumi tylė- 
dami spoksojo į juos tarsi į kokius nepaprastus jūros gyvūnus, 
audros išmestus į krantą. 

— Salin, Semi! — žvejas piktai nuvijo škotų aviganį, besi- 
taikantį lyžtelėti Gerdlstonui ranką.— Kodėl jis panoro jus lai- 
žyti? O, sere, jūsų ranka kruvina! 

— Tėvas apsidraskė ranką,— paskubėjo: nuraminti  Ezra.— 
Paskui vėjas nunešė jo skrybėlę, ir mes tamsoje pasiklydome, na, 
žodžiu, patekome į keblią padėtį. 

— Iškart matyti! — tarė Samsonas, nužvelgdamas juos nuo 
galvos ligi kojų.— Išgirdęs beldžiant, pamaniau, jog tai vaiki- 
nai iš Klakstono; jie nuolat atsidangina čionai, kai pritrūksta 
masalo. O daugiau pas mus niekas neužsuka, tiesa, Džordžai? 

Džordžas, išgirdęs, kad į jį kreipiasi, sumykė kažką neaiškaus 
ir garsiai nusikvatojo visa burna. 

— Na, mums reikia visai ko kito, ir jūs gausite už tai dau- 
giau nei už masalą,— tarė Ezra.— Pamenate, prieš kokias tris 
savaites šeštadienio pavakare mes buvome atsitiktinai susitikę, 
ir aš klausinėjau jūsų apie šį namelį, burlaivį ir šiaip apie įvai- 
rius dalykus? 

Žvejas linktelėjo netardamas nė žodžio. 7 

— Jūs pasakojot, kad jūsų burlaivis — tai patikimas tolimo- 
jo plaukiojimo laivas, kad jis toks talpus kaip jachta. O aš, pa- 
menu, pasakiau jums, kad man galbūt šaus į galvą noras jį iš- 
bandyti. 

Žvejas vėl maktelėjo galva. Nustebusios jo akys lakstė nuo 
vieno svečio prie kito, įsidėmėdamos visus drabužių įplėšimus, 
visas dėmeles. 

— Mudu su tėvu norime nusigauti į Daunsą. Taigi pamanė- 
me, jog galėtume keliauti jūsų burlaiviu ir paprašyti jūsų mus 
ten nuplukdyti. Tikiuosi, toks kelias jam nebaisus? 

— Nebaisus? Iki Daunso? Mano laivu galima nuplaukti nors 
į Ameriką! Nuo čia iki Daunso ne daugiau kaip dvidešimt mylių. 
Jei vėjas būtų palankus, įmanoma nuplaukti per dieną. Rytoj po 
pietų, jei vėjas truputį nurimtų, geriausias laikas leistis į kelią. 

— Rytoj po pietų? Tuo metu mes jau turime ten būti. Mes 
norėtume išplaukti jau šiąnakt. 

Žvejas pašnairavo į sūnų, ir berniūkštis vėl pratrūko juoktis. 

— Leistis į jūrą vėlyvą naktį, pučiant pietryčių vėjui, kuris 
beveik pranašauja audrą,— tai tiesiog juokinga! Kaip gyvas nesu 
tokių dalykų girdėjęs. 

— Matote, reikalas tas,— tarė Ezra, palinkęs į priekį ir pa- 
brėžtinai tardamas kiekvieną žodį, — kad mes esame tvirtai nu- 
tarę išvykti dabar ir už tą savo užgaidą gerai sumokėsime. Kuo 
greičiau išplauksime, tuo geriau. Sakykite savo kainą. Jeigu jūs 
nenorite plaukti su mumis į Daunsą, tai Klakstone, manau, bus 
norinčių per akis. 

— Na, bet naktelė — neduok Dieve! — prabilo žvejas.— Kad 
aš čia prasmegčiau, jeigu per tokią kelionę burlaivis neapsilau- 
žys, o ir takelažui tikriausiai bus padaryta žalos. Mes tik nese- 
niai laivą nudažėm, o dabar visas mūsų darbas nueitų šuniui ant 
uodegos. Per tokią darganą kelias gana tolimas, o dar atgal 
reikia grįžti. Vadinasi, prarasim dvi, o gal netgi tris darbo die- 
nas; kaip tyčia dabar čia, visai netoli kranto, knibždėte knibžda 
žuvų, o turguje jos turi paklausą. 

— Ar trisdešimties svarų pakaktų? — paklausė Ezra. 

-Pasiūlyta suma buvo gerokai didesnė už tą, kurią Žvejas būtų 
išdrįsęs pasakyti. Išgirdus minint tokius fantastiškus pinigus, jį 
apėmė pagunda dar daugiau užsiprašyti. 

— Nepajudėsiu iš vietos net už trisdešimt penkis. Tai netgi 
nepadengs visų mano nuostolių, ką jau kalbėti apie laivo re- 
montą. 

— Na, tuomet — keturiasdešimt, — nusileido. Ezra.— Aišku, 
brangoka už tokį mūsų kaprizą, bet negi imsime derėtis dėl ke- 
lių svarų. 

Senasis žvejas susimąstęs pasikasė pakaušį, tarsi neišmany- 
damas, ar džiaugtis tokia dangaus siųsta malone, ar dar pasi- 
derėti. 

Tačiau Ezra, pašokęs nuo taburetės, išsklaidė visas jo abe- 
jones. 

— Eime, tėvai, į Klakstoną,— tarė jis— Ten gausime visko, 
ko tik panorėsime. 

— Kam taip karščiuotis, sere! — paskubėjo įsiterpti žvejas.— 
Aš juk neatsisakau. Už tuos pinigus, kuriuos pažadėjote, aš su- 
tinku plaukti. Na, Džordžai, judinkis, eik ruošti valties. 

Išgirdęs tėvo paliepimą, jaunuolis guminiais aulinukais iš- 
kart karštai šoko prie darbo: jis ėmė lakstyti pirmyn atgal nuo 
lūšnelės iki kranto, tempti prie jūros kažkokius daiktus; triū- 
sė nepaprastai vikriai, nors iš išvaizdos buvo tikras kerėpla. 

— Gal galėčiau nusiplauti rankas? — paklausė Gerdlstonas. 
Jam ant rankų tebebuvo raudonos dėmės, kurios atsirado prisi- 
lietus prie nužudytos merginos kūno. Matyt, Berto vėzdas buvo 
vis dėlto ne toks jau šaltas ginklas. 

— Antai tame kubile yra vandens, sere. Gal atkirpti gabalėlį 
pleistro ir užlipinti žaizdą? 

— Ne, neverta, tai visai menkas įdrėskimas,— paskubėjo atsi- 
sakyti paslaugos senasis komersantas. 

— Tuomet aš eisiu,— tarė žvejas. — Dar turiu daug darbo 
prie valties. Bijau, kad kelionėje jūs išalksite, o mes neturime 
nieko, išskyrus sūdytą mėsą, džiūvėsius ir gėlą vandenį. 

— Nesirūpinkit. Verčiau paskubėkit. | 

Žvejas nudrožė į pajūrį, ir Ezra su tėvu liko trobelėje vieni. 
Senis švariai nusiplovė rankas ir šliukštelėjo vandenį pro duris. 

— Kaip ketini su tuo žmogumi atsiskaityti? — pasidomėjo jis. 

— Aš turiu įsisiuvęs liemenėje šiek tiek pinigų,— atsakė 
Ezra.— Juk aš nesu visiškas asilas ir puikiausiai supratau, jog 
kiekvieną minutę galime patekti į bėdą. Taigi tvirtai nuspren- 
džiau, kad ne viskas turi patekti mūsų kreditoriams į rankas. 

— Kiekgi tu turi? 

— Kas jums darbo! — piktai atšovė Ezra.— Nekiškit nosies, 
kur nereikia. Tai mano pinigai, nes aš juos išsaugojau. Dar džiau- 
kitės, kad dalį jų išmesiu kaip į balą, padėdamas jums pabėgti. 

— Aš juk neprieštarauju, sūneli,— nuolankiai tarė senis.— 
Kokia laimė, kad tu buvai toks apdairus ir sugebėjai išsaugoti 
pinigus. Ar manai bėgti į Prancūziją? 

— Į Prancūziją! Nesąmonė! Telegrafas jau bus sukėlęs ant 
kojų visą pakrantės policiją. Ne, ne, nėra ko tikėtis ten išsi- 
gelbėti! 

— Tai kurgi? 

— Kur velnias nunešė tą Žveją? — staiga Ezrai kilo įtari- 
mas, ir jis, pravėręs duris, įbedė žvilgsnį į tamsą.— Niekas ne- 
turi žinoti, kur mes plaukiame. Daunse mes įlipsime į kapitono 
Migso laivą. „Juodasis erelis“ šiandien turėjo išplaukti Temze 
ir nuleisti inkarą Greivsende, o iš ten jo maršrutas eina į Daun- 
są, kur turi būti rytoj. Kadangi rytoj sekmadienis, laive esančių 
dar nepasieks jokios žinios. Jeigu tik mums pavyktų išplaukti 
„Juoduoju ereliu“, sekliai visai susipainiotų. O Migsui įsakysime 
išlaipinti mus prie Ispanijos krantų. Man regis, policija tuomet 
pateks į aklavietę. Dabar ji, be abejo, stebi visas geležinkelio 
stotis. Įdomu, kaip sekasi Bertui? i 

— Tikiuosi, jie jį pakars! — sušuko Džonas Gerdlstonas ener- 
gingai, kaip ir anksčiau, senais gerais laikais.— Jeigu jis būtų 
ėmęsis paprasčiausių atsargumo priemonių ir pasitikrinęs, ar tai 
ta mergina, niekuomet taip nebūtų atsitikę. 

— Neverskite visos kaltės Bertui,— tarė Ezra atsidusęs.— 
Kas visą laiką mus skatino daryti tą nusikaltimą, netgi tada, kai 
jau norėjome trauktis atgal? Ir apskritai tai buvo jūsų suma- 
nymas, niekam, išskyrus jus, tokia mintis nebūtų šovusi į galvą. 

— Aš stengiausi visų labui! — sušuko tėvas, maldaujamai 
tiesdamas rankas į sūnų.— Neturėtum manęs kaltinti, sūnau. Vie- 
nintelis mano troškimas buvo matyti tave turtingą ir visų ger- 
biamą, dėl to buvau viskam pasirengęs. | 

— Jūsų ketinimai visada būna nepaprastai kilnūs,— negailes- 
tingai nukirto sūnus.— Deja, jūs juos įgyvendinate itin keistu 
būdu. Dėmesio, grįžta Samsonas! 

Jie girdėjo, kaip žvejas sunkiais batais gurgždena pakrantės 
akmenėlius, o netrukus tarpduryje pasirodė įraudęs, nuo pra- 
kaito bei jūros vandens blizgantis veidas. 

— Mes jau pasirengę, sere,— tarė žvejas.— Mudu su Džor- 
džu tik apsivilksime gumotus apsiaustus, ir tada bus galima 
užrakinti namelį. Jam teks pačiam save pasaugoti, kol grįšime. 


Senasis Gerdlstonas ir Ezra patraukė į pajūrį. Ten rado pri- 
rištą mažą valtelę, žvejų burlaivis inkarą buvo išmetęs truputį 
toliau nuo kranto. Jo kontūrai vos buvo matomi tamsoje. Ban- 
gos sūpavo laivą, o jo įrengimai tarsi vaiduokliai tai išnirdavo 
sulig banga, tai dingdavo. Už bangų mūšos juoduojantis vande- 
nynas priminė iššieptus kažkokios pabaisos nasrus. Audra nu- 
tolo, bet iš pietvakarių protarpiais atskriedavo vėjo gūsiai, di- 
dinga juodų debesų procesija traukė dangumi, ties horizontu 

virsdama baisia liūtimi,— tai rodė, kad audra dar vis siaučia. 
Ezra ir jo tėvas, gindamiesi nuo žvarbaus, ledinio vėjo, susi- 
sagstė apsiaustus ligi pat smakro ir rankomis daužė sau per šo- 
nus, stengdamiesi šitaip apšilti. 

Netrukus iš trobos išėjo Samsonas, o paskui jį ir sūnus; abu 
laikė rankose žibintus. Jie užrakino duris, ir tai rodė, jog visi 
darbai prieš kelionę baigti. Žibintai apšvietė abu žvejus, apsi- 
vilkusius geltonais neperšlampamais lietpalčiais, su skrybėlėmis. 

— Kaipgi jūs plauksite šitaip apsirengę? — paklausė Sam- 
sonas.— Sušlapsit ligi paskutinio siūlo. 

— Tai mūsų problema,— atsakė Ezra.— Negaiškime laiko. 

— Na, ką gi, sere, šokite į valtį, o mes — paskui jus. 

Žvejai stumtėlėjo valtį nuo kranto ir ėmėsi irklų. Gerdlstonai 
sėdėjo laivagalyje. Jūra dar nebuvo aprimusi, bangos buvo to- 
kios didelės, kad, valčiai leidžiantis nuo bangos keteros žemyn 
į tamsią bedugnę, viskas išnykdavo — ir laivas, kurio link jie 
plaukė, ir užpakaly likęs krantas,— kur pažvelgsi, visur viršum 
galvos kunkuliavo juodos bangos. Paskui valtelė vėl šaudavo 
aukštyn drauge su banga, ir prieš akis plačiai atsiverdavo juoda 
bedugnė, į kurią ši tuoj pat nesuvaldomai smigdavo. Su banga 
pakilę į viršų, plaukikai išvysdavo siūbuojantį laivą, bet po se- 
kundės iš vandens kyšodavo tik stiebo viršūnė. Iki burlaivio bu- 
vo likę ne daugiau kaip pora šimtų jardų, tačiau sužvarbusiems 
bėgliams atrodė, kad tai kelionei niekados nebus galo. 

— Paruošk yrimosi kartį! — galų gale sušuko Samsonas. 

Tamsus burlaivio korpusas kilnojosi tiesiog priešais juos. 

— Taip, tėve! 

Valtelė buvo pritraukta prie laivo, ir Gerdlstonai, Žvejų pa- 
dedami, šiaip pat įsiropštė į jį. 

— Ar turi rišamąją. virvę, Džordžai? 

— Taip, tėve. 

— Tuomet pritvirtink. 

Džordžas paėmė lyną ir prišvartavo valtelę prie vairalazdės. 
Tada jiedu su tėvu ėmė taip kreipti burę, kad laivas pasisuktų. 

— Tuojau vėjas mus apvers! — riktelėjo Samsonas.— Nagi, 
sere, padėkite mums truputėlį. 

Ezra pagavo jam mesto lyno galą ir ėmė tempti. Jis džiau- 
gėsi gavęs darbo, nes šitaip galėjo atsikratyti minčių apie šiur- 
pius šios nakties įvykius. 

— Gerai, sere! — sušuko žvejas. Persisvėręs per bortą, jis 
griebė iš Ezros lyną ir ištraukęs inkarą su triukšmu nubloškė jį 
ant denio. 

— Na, Džorždai, sutrauk tris rifus, tada galėsime skleisti 
grotą. 

Dar kurį laiką Žvejai tampė įvairiausias laivavirves, kviesda- 
miesi į pagalbą savuosius keleivius, bendraudami tarpusavy jū- 
riniais terminais, kol galų gale išskleidė didžiulę nebaltintą burę. 
Ją. kaipmat išpūtė vėjas, ir laivas pakrypo taip, kad vėjo neužpu- 
čiamas bortas susilygino su vandens paviršiumi, denis pakilo 
statmenai, ir Gerdlstonai vos išsilaikė ant kojų, įsitvėrę į laiva- 
virves priešvėjinėje pusėje. Kur pažvelgsi, šėliojo, putojo, piestu 
stojosi bangos, tačiau mažasis laivelis, nepaisydamas audros, 
narsiai jas skrodė plaukdamas tiesiai į rytus. 

— Čia nėra pernelyg erdvu,— tarsi atsiprašė Samsonas.— 
Bet šiokią tokią kajutę turime. Lipkite žemyn. 

— Dėkui, bet mes dar pabūsime denyje,— tarė Ezra.— Kada 
maždaug mes pasieksime Daunsą tuo laivu? 

— Jei ir toliau plauksime tokiu greičiu, tai rytoj po vidur- 
dienio. 

— Gerai. 

Žvejas su sūnum paeiliui stojo prie vairo, budėjo, rūpinosi 
burėmis. Jų keleiviai, laikydamiesi už rankenų priešvėjinėje pu- 
sėje, sėdėjo denyje. Visi tylėjo paskendę savo mintyse. Burlaivis 
praplaukė Klakstoną, apsuko aplink kyšulį, ir staiga prieš akis 
išniro senasis vienuolynas, kurio visi aliai vieno langai ryškiai 
švietė, o viduje slankiojo kažkokie šešėliai. 

— Žiūrėk,— sukuždėjo senasis Gerdlstonas. 

— Policija mikliai prisistatė — atsakė sūnus. 

Džonas Gerdlstonas nutylėjo. Paskui ūmai užsidengė veidą 
rankomis ir pirmą kartą per savo netrumpą gyvenimą pratrūko 
graudžiai raudoti. 

— Viešpatie! Kas bus pirmadienį Fenčerčo gatvėje! — išste- 
nėjo jis.— Tiek vargo išvargta, o štai kuo viskas baigėsi! O ma- 
no iirma, mano kūdikis — mano rankų kūrinys! Širdis plyšta! 

Visą žvarbią Žiemos naktį jie išsėdėjo susigūžę denyje žvejų 
laivo, plaukiančio išilgai Lamanšo kranto. Kas galėtų pasakyti, 
kokios mintys sukosi galvose tų, kurių išblyškę, suakmenėję vei- 
dai, plakami vėjo, žvelgė į tamsą? Kaip atrodė ta juoda bedug- 
nė, kurią jie piešė vaizduotėje, žvelgdami į liūdną savo ateitį? 

Ar ne geriau būtų buvę sulaukti tokio likimo kaip toji, kurios 
palaikus jie išnešė už vienuolyno sienos, užuot tapus aukomis 
atgailos, beprasmiškos savigraužos ir baimės demonų,.be atvan- 
gos draskančių širdį prisiminimais apie šiurpią žmogžudystę — 
mirtiną nuodėmę? 


XXII SKYRIUS 


ĮSTATYMO VARDU 


Bertas apstulbo išvydęs tą, kurią įsivaizdavo nužudęs. Jis 
susmuko prie savo aukos kojų ant geležinkelio bėgių, iš siau- 
bo vaitodamas, ir netgi nebandė bėgti ar priešintis, kai majoras 
su savo bičiuliais sučiupo jį, o rusas nihilistas vikriai surišo jam 
rankas nosine, taip parodydamas savo įgūdžius. Paskui jis išsi- 
traukė iš slaptos vietelės surduto kišenėje ilgą blizgantį peilį, 
prikišo jį iš pradžių nusikaltėliui prie pat nosies, kad atkreiptų 
jo dėmesį, o tada grėsmingai pamosavo juo, norėdamas parodyti, 
jog bėgti beprasmiška. 

— Bet kas gi toji moteris? — paklausė fon Baumseris, kilste- 
lėjęs mirusiosios galvą. 

— Vargšelė! Kad ir kas ji būtų, daugiau niekados neatmerks 
akių,— tarė majoras, žibintu apšviesdamas išbalusį, sustingusį 
veidą.— Matote, kur jai smogė tas bailys? Matyt, mirtis ją išti- 
ko akimirksniu, net nepajutus skausmo. O juk aš būčiau nė se- 
kundės nesuabejojęs, jog tai ta pati panelė, kurios mes atvyko- 
me gelbėti, jeigu — ačiū tau, E DBEUE SI gyva ir sveika ne- 
būtų išdygusi mums prieš akis! 

— O kur kiti? — atsargiai dėdamas mirusiosios galvą ant že- 
mės, pasidomėjo fon Baumseris, bandydamas ką nors įžvelgti 
tamsoje.— Jeigu šioje šalyje veikia įstatymai, tai tuos niekšus už 
padarytą nusikaltimą turi pakarti. 

— Jie paspruko,— pasakė majoras,—ir dabar nėra prasmės 
vytis: vietovė mums nepažįstama, be to, neaišku, kur link nusi- 
kaltėliai nudūmė. Juk jie strimgalviais lėkė nuo pylimo lyg iš- 
protėję! Ei! Kas čia per velniava? 

Senojo kario dėmesį patraukė trys šviečiantys taškai, kurie 
išniro iš už kelio posūkio ir sparčiai prie jų artėjo, beje, vis 1a- 
biau ryškėdami. Paskui iš tamsos pasigirdo balsas: 


310 


— Jie čia, policininkai! Apsupkit juos! Žiūrėkit, kad nepa- 
spruktų! 

Nespėjus majorui ar kuriam jo bičiuliui atsipeikėti ir suvokti, 
kas čia vyksta, juos narsiai atakavo trys šaunūs nenugalimi žmo- 
nijos atstovai, vadinami anglų konstebliais. 

Reikia būti nepaprastai narsiam, kad, įšokęs stačia galva 
į šėlstančią jūrą, galėtum numesti lyną skęstančiam laivui išsi- 
gelbėti. Ne mažiau drąsos prireiktų ir norinčiam pulti už laivo 
borto gelbėti skęstančio žmogaus, nors kiekvieną minutę iš ža- 
lios vandenų gelmės gali išnirti grėsmingas šešėlis — vandenyno 
džiunglių plėšrūnas, kuris, apsivertęs baltu pilvu į viršų, taikosi 
pulti beginklę savo auką. Baimės jausmas svetimas ir eiliniam 
pėstininkui, kai jis, tvirtai laikydamas šautuvą, narsiai žengia 
pirmyn petys į petį su savo draugais pasitikti viesulu skriejan- 
čių ulonų. Bet visa tai nublanksta, palyginti su problemomis pa- 
prasto mūsų konsteblio, kuris tamsią lapkričio naktį užtinka sa- 
vo teritorijoje plačiai atvertas duris, stabteli, įsiklauso, ir jam 
pasidaro visiškai aišku, jog išmušė valanda parodyti savo vyriš- 
kumą. Jis turi stoti į kovą aklai visiškoje tamsoje. Jis privers- 
tas pats vienas, niekieno nepadedamas išgaudyti užkietėjusius 
galvažudžius kaip žiurkes urve. Jis turi būti pasirengęs primi- 
tyvų savo ginklą pavartoti prieš šešių šūvių revolverį ir kastetą. 
Visos tos mintys žaibiškai praskrieja jo galvoje. Jis prisimena 
žmoną ir vaikus, likusius namuose, ir jam dingteli, jog lengviau- 
sia būtų nepastebėti tų atlapotų durų. Ir kaipgi jis pasielgia po 
visų tų minčių? Ką gi, visa širdimi jausdamas savo pareigą, jis, 
apsiginklavęs paprasčiausiu vėzdu, eina pasitikti pavojų, o daž- 
nai — netgi mirties, kaip ir dera kilniam anglų riteriui, kuris 1a- 
biau baiminasi sąžinės priekaištų nei kasteto ar kulkos. 

Sio nukrypimo nuo įvykių tikslas yra pabrėžti, kaip energin- 
gai pasidarbavo trys gyvenimo užgrūdinti Hampšyro policinin- 
kai, gudragalvio vežėjo iš „Skriejančio jaučio“ užeigos užsiun- 
dyti ant mūsų pažįstamų, ir savo akimis matę įtartinus veiks- 
mus. Taigi Tomas, majoras ir fon Baumseris nespėjo nė apsi- 
žvalgyti, kaip atsidūrė tvirtose įstatymo rankose. O nihilistas, 
kurio neapykanta įstatymams buvo begalinė,— niekas pasaulyje 
nebūtų įstengęs jį įtikinti, jog tam tikromis aplinkybėmis įsta- 
tymai gali būti jam palankūs, — išsitiesė visu ūgiu, prispaudęs 
prie šono peilį, ir atrodė, kad jam nekyla abejonių, ar dera pasi- 
naudoti šiuo ginklu. Ne mažiau karinga poza stovėjo ir jo drau- 

gužis iš Kylio. Laimė, vadinamųjų nusikaltėlių išvaizda ir pora 
majoro paskubomis ištartų Žodžių padėjo policijos inspektoriui 
greitai susiorientuoti, kaip klostėsi įvykiai. Jis tuoj pat nukreipė 
savo dėmesį į Bertą ir akimirksniu užmovė jam antrankius. Tada 
majoras smulkiai papasakojo visas aplinkybes. 

— Kas ši jaunoji ledi? — paklausė policininkas, rodydamas 
į Keitę? 

— Tai ta pati panelė Harston, kurią mes norėjome išvaduoti, 
dėl kurios čionai atvykome ir kuriai, be abejo, turėjo tekti smū- 
gis, atnešęs mirtį kitai nelaimingajai. 

— Jūs verčiau nuveskite ją namo, sere,— kreipėsi inspekto- 
rius į Tomą. 

— Dėkoju jums,— tarė Tomas ir paėmęs Keitę už parankės 
nulydėjo per parką į vienuolyną. 

Pakeliui ji papasakojo Tomui, kaip iš pradžių visur veltui 
ieškojusi savo apsiausto ir skrybėlaitės, kuriuos, pasirodo, buvo 
pasičiupusi Rebeka, o paskui nutarusi eiti į sutartą vietą be jų. 
Tačiau dėl tos priežasties ji truputį pavėlavusi. Po nudžiūvusiu 
ąžuolu nebuvę nė gyvos dvasios, tačiau iš parko glūdumos skli- 
dę kažkokie garsai ir buvę girdėti žingsniai, tad ji, patraukusi ta 
kryptimi, išvydusi atvertus vartelius ir išėjusi pro juos. Vos už- 
lipus ant pylimo, ją apakinusi žibinto šviesa. Tuo metu merginą 
pamatę ir draugai, ir priešai. Beje, Keitė nespėjo baigti savo pa- 
sakojimo. Tomas pajuto, kad ji vis labiau atsiremia į jį, todėl 
paėmė merginą ant rankų ir nunešė namo. Sunkūs pastarųjų 
dienų išbandymai, kraupūs nakties įvykiai, o dabar šis malonus 
netikėtumas pakirto Keitei jėgas. Tomas įnešė ją vidun, paguldė 
valgomajame prie židinio ir švelniai pažvelgė į vargšelę, bandy- 
damas atgaivinti savo medicinos žinias, kad palengvintų jos 
būseną. 

Tuo tarpu policijos inspektorius, sužinojęs visas aplinkybes 
iš majoro, kuris nepaprastai tiksliai ir aiškiai jam papasakojo, 
ką žinojo, įsismarkavęs energingai įsakinėjo savo valdiniams. 

— Konstebli Džonsai, eikite į stotį, — įsakė jis.— Išsiųskitė 
tokią telegramą į Londoną: „Ieškomi nusikaltėliai: Džonas Gerdl- 
stonas šešiasdešimt vienų metų ir jo sūnus dvidešimt aštuonerių 
metų, gyvenantys Eklstono skvere ir turintys kontorą Sįtyje, 
Fenčerčo gatvėje“. Be to, nusiųskite jų išvaizdos aprašymą: „Tė- 
vas šešių pėdų ir vieno colio aukščio, veidas pailgas, aštrių bruo- 
žų, plaukai ir ūsai žili, akys giliai įdubusios, antakiai vešlūs, 

gunktelėjęs. Sūnus penkių pėdų ir dešimties colių aukščio, vei- 
das tamsaus gymio, akys tamsios, plaukai juodi, garbanoti, at- 
letiško kūno sudėjimo, kojos šiek tiek kreivos, gerai apsiren- 
gęs, paprastai kaklaraištį prisisega segtuku su šuns galva“. Ma- 
nau, pakaks! 

— Taip, gana tikslus aprašymas,— tarė majoras. 

— Išsiųsk telegramas į visas šios geležinkelio linijos stotis, 
kad būtų pasirengę. Siųsk telegramą Portsmuto policijos virši- 
ninkui, uoste taip pat reikalingas stebėjimo postas. Vienur ar 
kitur jie turi būti sučiupti! 

— Ir bus sučiupti, — patikino visus fon Baumseris.— Galiu 
lažintis iš pinigų, kad sučiups. 

Laimė, nebuvo norinčių lažintis, taigi mūsų bičiulio kišenė 
nenukentėjo. 

— Nuneškime tą nelaimingąją į namą,— tarė inspektorius, 
kruopščiai apžiūrėjęs žemę aplink lavoną. 

Nužudytoji buvo pakelta ir nunešta tuo pačiu keliu, kuriuo 
buvo atgabenta ant geležinkelio pylimo. 

 Bertas sunkiai žengė jiems iš paskos, lydimas policininkų. 
Procesijos pabaigoje ėjo nihilistas. Jis nenuleido akių nuo Ber- 
to, ranka buvo pasirengusi kiekvieną minutę stvertis peilio. Nu- 
sikaltėlis buvo užrakintas viename iš daugybės tuščių vienuoly- 
no kambarių, o mirusi Rebeka užnešta į viršų, į josios kambarį, 
ir paguldyta ant lovos. 

— Turim apieškoti namus,— tarė inspektorius. 

Ponia Džoroks, prikelta iš miego, iškart apalpo. Atgaivinę ją, 
policininkai paprašė dalyvauti darant namuose kratą. Ji paklu- 
so visiškai pritrenkta naujienos. Neįmanoma buvo išpešti iš jos 
nė žodelio tol, kol ji drauge su policininkais neįėjo į valgomąjį 
ir neišvydo pustuščio džino butelio. Tada senoji akimirksniu at- 
gavo žadą ir ėmė plūsti visus ten esančius, pradėdama nuo ins- 
pekštoriaus; keiksmai pasipylė kaip iš gausybės rago. Išliejusi 
susikaupusį pyktį, ji baigė savo kalbą gana įspūdingai: iškonevei- 
kusi patį poną Dievą, ji išstumdė policininkus, puolė atgal į sa- 
vo kambarį ir užsirakino. Dar ilgai buvo girdėti iš ten sklindan- 
tis įnirtingas trepsėjimas; iš to galima buvo spręsti, jog ponią 
Džoroks ištiko isterijos priepuolis, ir ji visą savo energiją nu- 
kreipė į grindis. 

Bet tuo metu Keitė jau buvo atsigavusi ir galėjo pavedžioti 
policininkus po namus, paaiškinti jiems, kam kuris kambarys 

priklauso. Inspektorių labai S ESS varganas Keitės miega- 
masis. 

— Jūs sakote, kad čia gyvenote apie tris savaites? — paklau- 
sė jis. 

— Beveik mėnesį, — atsakė Keitė. 
 — Dieve gailestingas, nėra ko stebėtis, kad jūs tokia išblyš- 
kusi, lyg būtumėt tikra ligonė. Vien tik vaizdas pro langą ko 
vertas! | 

Inspektorius atitraukė užuolaidas, ir jo akys nukrypo į tamsą 
už lango. Mėnulis atsispindėjo banguojančiame vandenyne, o pa- 
čiame viduryje jo nutiesto sidabrinio šviesos tako rytų kryptimi 
plaukė vienišas Žvejų laivelis su nebalintos drobės bure. Kokią 
sekundę inspektoriaus žvilgsnį prikaustė tasai burlaivis. Paskui 
jis užtraukė užuolaidas ir nusisuko nuo lango. Ar jis galėjo pa- 
manyti, jog nusikaltėliai, kurių paiešką paskelbė, pasirinko ši- 
tokį būdą pasprukti ir padarė tai jam po pat nosim! 

Inspektorius labai kruopščiai apieškojo Ezros Gerdlstono ir 
jo tėvo kambarius, kurie buvo labai prabangiai apstatyti. Lovoš 
buvo su spyruokliniais čiužiniais, grindys nuklotos kilimais. Jau- 
nojo komersanto miegamajame nebuvo beveik jokių daiktų, iš- 
skyrus baldus, nes jis atvykdavo į vienuolyną tik trumpam. O se- 
nio kambaryje inspektorius rado daug knygų, įvairiausių popie- 
rių. Ant mažiuko kvadratinio staliuko gulėjo iš bloknoto išplėš- 
tas lapelis, skersai išilgai prirašytas skaičių. Matyt, tai buvo 
Gerdlstono finansinė ataskaita, kurioje buvo sužymėtos visos fir- 
mos skolos. Šalia gulėjo mažo formato dienoraštis veršiuko odos 
aptaisais. Inspektorius akimis permetė vieną dienoraščio lapą ir 
sušuko pasipiktinęs: 

— Tai bent! Tik paklausykite, ką jis čia rašo: „Jaučiu savo 
kūne dieviškąją jėgą... Meldžiuosi, kad Viešpats suteiktų man jė- 
gų dar su didesne meile skaityti Šventąjį Raštą!“ Čia kiekvie- 
name lape tokios paistalynės! — tęsė inspektorius, vartydamas 
dienoraštį. — Tasai senas ponas, kaip matyti, veidmainiavo net 
bendraudamas su savimi. Juk jis negalėjo tikėtis, kad dienoraš- 
tis pateks kam nors į rankas. 

— Jei jau Gerdlstonas pateks į rojų, tai ten, turiu pasakyti, 
renkasi gana keista -kompanija,— tarė fon Baumseris. 

— O kas gi čia? — nustebo inspektorius, pasklaidęs bato galu 
kažkokių skarmalų krūvą, suverstą kambario kampe.— Juk tai 
vienuolių drapanos! 

Išgirdusi tuos žodžius, Keitė net pašoko iš vietos. 

— Vadinasi, aš jį mačiau! — sušuko mergina.— O juk buvau 
beveik įtikinusi save, jog man pasivaideno. 

— Kas jums pasivaideno, panele? 

Keitė apsakė savo nakties nuotykius, ir inspektorius viską 
užsirašė. 

— Na, ir gudrus senas šuo! — tarė inspektorius.— Žinoma, jei- 
gu jam būtų pavykę mirtinai jus išgąsdinti, tai sąžinė būtų ra- 
mesnė nei tiesiog jus nužudžius. Jis sekė jums tas pasakas ty- 
čia, kad įaudrintų jūsų fantaziją, o pats apsivilko tais drabu- 
žiais ir ėmė tykoti jūsų; senis nujautė, jog anksčiau ar vėliau 
pabandysite kokią naktį iš čia pasprukti. Sunku patikėti, kad jo 
planas žlugo — jūs nemirėte iš baimės ir neišėjote iš proto. 

— Daugiau dėl to nesijaudinkite, mieloji, — sušnabždėjo To- 
mas, pastebėjęs Keitės akyse šmėstelint baimę.— Pamirškite tuos 
kraupius įvykius. Dabar jūs esate visiškai saugi, greitai būsite 
Filimor Gardense mano mamos glėbyje. O dabar, man rodos, 
jums ne pro šalį būtų pamiegoti. 

— Taip, Tomai, aš eisiu pagulėti. 

— Ar nebijote miegoti savo kambaryje? 

— Ne, dabar, kai jūs čia esate, aš nieko nebijau. Aš neabe- 
jojau, kad atvyksite, ir visą vakarą jūsų laukiau. 

— Tiesiog nežinau, kaip atsidėkoti mūsų bičiuliams už pagal- 
bą! — karštai tarė Tomas, kreipdamasis į savo bendražygius. 

— Aš turėčiau jiems padėkoti,— susijaudinusi pasakė Kei- 
tė.— Pasirodo, aš turiu tikrų draugų. Ir kas drįstų sakyti, jog 
riterių laikai baigėsi! 

— Miela panele Keite,— tarė majoras ir nusilenkė jai su Airi- 
jos džentelmenui būdingu gracingumu.— Jūsų žodžiai sušildė 
mūsų širdis. O aš, kaip jūs jau žinote, tik vykdžiau įsakymą; 
man buvo paliepta — eik, ir aš ėjau — pasirinkimo neturėjau. Vis 
dėlto jūs, tikiuosi, neabejojate, jog aš, kaip ir mano bičiuliai, 
atskubėčiau į pagalbą damai, net jeigu ponia Skeli ir nebūtų už- 
valdžiusi visų mano jausmų. Tobijas Klaterbakas, miela panele 
Harston, nors jau senas, bet jo širdis dar nėra tokia surambėju- 
si, kad neimtų plakti smarkiau, kai grožiui gresia pavojus. 

Sitokiu iškilmingu stiliumi išliejęs jausmus, majoras pridėjo 
putlią savo ranką prie širdies ir vėl nusilenkė dar grakščiau nei 
pirma. Trys užsieniečiai, stovėję atokiau, tik nusišypsojo kuo nuo- 
Širdžiausiai ir pritariamai palinkčiojo galvas, šitaip palaikydami 


315 


majorą, kuris labai tiksliai išreiškė juos apėmusius jausmus. Po 
šios nepamirštamos nakties einartt į savo kambarį, Keitei prieš 
akis stovėjo fon Baumserio, Bulovo ir bevardžio ruso, linkinčių 
jai saldžių sapnų, spindintys veidai. 


XXIII SKYRIUS 


KAPITONAS HAMILTONAS MIGSAS 
IŠVYSTA VAIDUOKLĮ 


Ne kartą įvairiausiomis aplinkybėmis — tiek Afrikoje, tiek ir 
savo gimtinėje — Ezra Gerdlstonas įrodė turįs retą savybę grei- 
tai orientuotis neįprastose situacijose ir žaibiškai apsispręsti. 
Bet dar niekad šis jo sugebėjimas nebuvo atsiskleidęs taip ryš- 
kiai kaip tą lemtingą akimirką, kai jis suprato, jog žmogžudystė, 
kurios dalyvis buvo jis pats, neturėjo visiškai jokios prasmės, 
be to, ji iškilo viešumon, o jis ir jo tėvas nuo šiol — įstatymo 
persekiojami nusikaltėliai. 

Puiki intuicija, padėjusi jam tapti klestinčiu biznieriumi, ir 
dabar akimirksniu pasuileravo vienintelį įmanomą išsigelbėjimo 
būdą. Taigi Ezra, negaišdamas nė minutės, pasinaudojo juo. Jei- 
gu jiems pasisektų patekti į kapitono Hamiltono Migso laivą, 
tai galėtų mesti iššūkį įstatymams, įvariusiems juos į kampą. 

„Juodasis erelis“ išplaukė iš Temzės prieplaukos tą patį įvy- 
kių kupiną šeštadienį. Jis turėjo pakeliui užsukti į Greivsendą, 
o paskui —į Daunsą, kur gaudavo iš firmos nurodymus. Kapi- 
toną Migsą vargu ar galėjo pasiekti kokios nors naujienos. Ka- 
dangi sekmadienio rytą laikraščių nebūdavo, tai jis greičiausiai 
ir tądien nieko neišgirdo apie įvykius Hampšyre. Taigi Gerdl- 
stonams reikėjo tik suspėti įšokti į laivą, kol šis dar neišplaukė, 
ir sugalvoti, kaip įtikinamiau paaiškinti savo netikėtą norą pake- 
liauti vandenynu, o paskui, kai ateis laikas, tiesiog pasiūlyti ka- 
pitonui išlaipinti juos Ispanijos pakrantėje. Koks seklys galėtų 
rasti jų pėdsakus beribiame vandenyne, Anglijos krantams din- 
gus už horizonto? 

Vos tik Samsonas grįš į savo lūšną, visa pabėgimo istorija, 
be abejo, išplauks į paviršių. Bet Ezra netruko sumesti, jog 
žvejas ne taip jau greitai pasieks savo namus. Pirmyn jie plaukė 
pavėjui, vadinasi, atgal žvejams teks plūktis prieš vėją apie sa- 

vaitę, galynėjantis su stichija, keičiant kursą vėjo atžvilgiu. Per 
tą laiką Ezra tikėjosi rasti saugią vietą. Po liemenės pamušalu 
buvo paslėpta penki tūkstančiai svarų Anglijos banko banknotų. 
Žinodamas, jog firma gali bankrutuoti kiekvieną minutę, jis iš 
anksto pasirūpino savo dalimi. Ezra tikėjosi su tais pinigais ga- 
lėsiąs pradėti naują gyvenimą kokioje nors šalyje, o būdamas 
jaunas ir energingas, sugebėsiąs prasimušti. O dėl tėvo tvirtai 
nutarė: išsiskirs su juo visiems laikams pirmai progai pasitaikius. 

Ilgą žiemos naktį „žvejų laivelis plaukė pavėjui rytų kryptimi, 
o du bėgliai nesitraukė iš denio. Sušlapę iki paskutinio siūlo 
nuo lietaus ir jūros purslų, jie vis dėlto jautė keistą palengvė- 
jimą; aplink šėlo audra, atitraukdama juos nuo liūdnų minčių. 
Jau geriau grėsminga jūra bei atšiaurus vėjas nei prisiminimai 
apie nužudytosios merginos lavoną, paliktą ant geležinkelio bė- 
gių, ir apie įstatymo sergėtojus. 

Žvilgtelėjęs į mėnulį, aplink kurį audros debesys išsidėstė 
keistu stačiakampiu, Ezra sušuko: 

— Žiūrėkit! Kokie tie debesys panašūs į kartuves! 

— Kokia prasmė gyventi? — atsiliepė jo tėvas, pakėlęs išblyš- 
kusį veidą; šalta mėnulio šviesa atsispindėjo įkritusiose jo akyse. 

— Jums gal ir nėra prasmės, — paprieštaravo sūnus.— Jūsų 
dainelė sudainuota. O aš dar jaunas, man dar viskas prieš akis. 
Manęs kol kas nežavi perspektyva kabėti su užnerta -virve ant 
kaklo. 

— Vargšelis! — sumurmėjo tėvas.— Ak tu, vargšeli! 

— Kol kas manęs niekas nepagavo,— tarė Ezra.— O jeigu 
pagaus, tai dar pažiūrėsim, ką man padarys. Negalima pakarti 
trijų Žmonių už vieną nužudytą. Vadinasi, kartuvės laukia, kaip 
suprantu, jūsų, o visa kita ne taip ir svarbu. 

Apie antrą valandą nakties jie išvydo šviesų virtinę, ir Žve- 
jas pasakė, jog ten Vortingas, o prieš aušrą jie praplaukė pro 
dar ryškiau apšviestą Braitoną. Pusė kelio jau buvo įveikta. 
Brėkštant juodi štorminiai debesys nuslinko horizonto linkui 
šiaurės kryptimi ir užtemdė pakrantę. Dangus išsiblaivė, tik kur 
ne kur baltavo lengvas debesėlis, primenantis milžiniško paukš- 
čio sparną. Pilkoje priešaušrio migloje tie debesėliai palengva 
įgavo alyvinį atspalvį, o paskui jų pakraščiai paraudo, ir staiga, 
purpuriniam saulės diskui iškilmingai pakilus virš horizonto, su- 
tvisko žara. Atrodė, jog danguje pasklido visų gamtos spalvų 
kibirkštys: nuo melsvų zenite ligi skaisčiai avietinių rytuose. Žė- 

rinčios dangaus spalvos atsispindėjo vandenyne, ir putotos ban- 
gų keteros švelniai nuraudo aušros spindulių palytėtos. 

— Jūra tarsi krauju pasruvo! — sumurinėjo senasis komer- 
santas, išvydęs tokį įstabų vaizdą, ir visu jo kūnu perbėgo 
šiurpas. 

Dabar, įdienojus, bėgliai norom nenorom smalsiai dėbčiojo 
vienas į kitą. Abu buvo išblyškę, susitaršę, pailsę; akys pasru- 
vusios krauju, aplink jas — juodi ratilai, veidai išsigandę. 

— O, tai bent vaizdelis! — sunerimo Ezra.— Migsas, vos pa- 
žvelgęs į mus, kaipmat užuos kažką negero. 

Jis pasisėmė kibirėliu vandens, paskui, panaršęs kažkokioje 
spintelėje, ištraukė nedidelį gabalėlį muilo ir aplūžusias šukas. 
Sie radiniai padėjo tėvui ir sūnui apsišvarinti ir pasigražinti. Jie 
pagelbėjo vienas kitam apsivalyti drabužius. Tuomet Ezra išsi- 
derėjo iš Samsono neperšlampamą skrybėlę tėvui, su kuria Džo- 
nas Gerdlstonas vyresnysis atrodė kaip tikras pramuštgalvis, 
nors tai labai nesiderino su nuožmiu, kampuotu jo veidu. 

— O, koks puikus vaizdas! — tarė Samsonas, stengdamasis 
atkreipti keleivių, baigusių savo tualetą, dėmesį į krantą. 

Burlaivis plaukė pro ilgą uolų virtinę. Vienos uolos buvo 

kreidinės, kitos — pilkšvai rudos spalvos, primenančios žemę. 
Viena iš uolų stūksojo aukščiau už kitas ir išsiskyrė iš jų ne tik 
aukščiu, bet ir ryškiais kontūrais. Jos viršuje stovėjo švyturys; 
kadangi rytas buvo nepaprastai vaiskus, viskas buvo aiškiai ma- 
tyti. Bėgliai išvydo palei švyturį žalią pievelę ir figūrą sargo, 
iš lėto vaikštinėjančio signaliniame poste ir besižvalgančio nuo 
savo aukštybių žemyn į išklerusį jų laiviūkštį. Toliau į rytus, 
už kreidos kyšulio, gilaus, vingiuoto užutėkio pakrantėje, plačiu 
puslankiu buvo išsidėstęs didelis, gražus miestas. 
* — Tai Biči Hedas,— pasakė Samsonas, rodydamas į uolą.— 
Ji yra pati aukščiausia visoje Lamanšo pakrantėje. Ten pastaty- 
tas švyturys praplaukiantiems laivams signalizuoti. Jį pastatė 
ponas Loidas. Kas jis toks tasai Loidas, aš nežinau, bet jis, ma- 
tyt, labai domėjosi viskuo, kas susiję su jūra. Tikriausiai buvo 
admirolas ar šiaip koks svarbus asmuo. 

Nė vienas iš Gerdlstonų nepanoro padėti Samsonui išnarp- 
lioti tą paniavą. 

„— Koks čia miestas? — paklausė Ezra. 

— Istbornas,— trumpai atsakė Žvejas ir nudrožė į pirmagalį, 
vairą patikėjęs sūnui. 

Bėgliai papusryčiavo. Kadangi valgių pasirinkimas buvo skur- 
dokas — sūdyta mėsa su džiūvėsiais, tai ta procedūra truko ne- 
ilgai; be to, Gerdlstonai neturėjo apetito. Užvalgę jie vėl įsitaisė 
prie šotų ir išsiblaškę žvalgėsi į didingą panoramą: miškais ap- 
augusias kalvas tolumoje ir pakrantės uolas, tai šaunančias vir- 
šun, tai nusileidžiančias žemyn, prie vandens. Kitoje laivo pusėje 
driekėsi platus vandens kelias, mirguliuojantis nuo įvairiausių 
laivų, buvo matyti ir dvistiebis laivas iš Portlendo, ir didžiulis 
brigas, gabenantis anglis iš Sanderlendo, ir didingas keturstiebis 
laineris, savo nosim rėžiantis žalsvas bangas, užpakaly palie- 
kantis dvišaką putojančią vagą. 

Pastebėjęs iš vieno didelio garlaivio smalsiai į juos besižval- 
gančius žmones, Ezra pakuždėjo tėvui, kad geriausia būtų nusi- 
leisti žemyn. 

— Mūsų kostiumai labai krinta į akis tame žvejų laivelyje,— 
tarė jis.— Mums visai neparanku pritraukti žioplių dėmesį. 

Kaip ir anksčiau, pūtė švelnus vėjelis, ir laivelis plaukė sau, 
nešamas burės, maždaug šešių aštuonių mazgų greičiu. 

— Mūsų laimė, kad vėjas palankus,— sumurmėjo Ezra ne 
tiek tėvui, kiek sau pačiam. 

— Apvaizda mus globoja,— iškilmingai pareiškė Džonas 
Gerdlstonas, dar kartą nustebindamas sūnų keistais savo sam- 
protavimais. | 

Dešimtą valandą ryto jie praplaukė pro akmenines Heisting- 
so terasas ir pusę vienuoliktos išvydo žvejų laivelių bures prie 
Vinčelsio krantų. Apie pirmą valandą, apiplaukę aukštą, smailų 
Dandženeso kyšulį, jie nutolo nuo kranto ir pasuko į atvirą jūrą. 
Ties horizontu pasiliko ilga balta Folkstono ir Doverio siena bei 
bokštai. Priešingoje pusėje, ten, kur dangaus žydrynė susiliejo 
su jūros mėliu, rūke skendėjo Prancūzijos krantai. Artėjo penkta 
valanda, ir saulė ėmė palengva leistis žemyn. Žvejas, jau seniai 
žvelgiantis į tolį, šiurkščia ranka prisidengęs akis nuo saulės, 
palietė Ezros rankovę. į 

— Matote antai ten lūžtančias bangas? — tarė jis, rodydamas 
į dešinę nuo borto. Ezra, gerai įsižiūrėjęs, išvydo ilgą baltų 
putų juostą, išsiskiriančią beribiame mėlynuojančiame vandeny- 
ne.— Ten Gudvinsas,— tęsė žvejas.— O dar toliau, prie Daunso, 
stovi inkarus nuleidę laivai. 

Iki tų laivų dar buvo likus ne viena mylia kelio, bet Ezros 
veidas nušvito išvydus tikslą, prie kurio taip veržėsi. Jis vėl 
ėmė paskubomis tvarkyti savo ir tėvo drabužius. 

— Pagaliau! —su palengvėjimu atsidusęs, sumurmėjo jis, 
žvelgdamas į kontūrus laivų, kurie tolydžio vis didėjo ir ryškė- 
jo.— Tasai kraštinis laivas, dedu galvą — „Juodasis erelis“. Jis 
stovi nuleidęs inkarą. 

— Taip, ten „Juodasis erelis“, — patvirtino tėvas.— Atpažįstu 
jį iš laivagalio ir burių pasvirimo. 

Priplaukus arčiau, visos jų abejonės išsisklaidė. 

— Ar matote baltą liniją išilgai borto? — tarė Ezra.— Jokių 
abejonių — tai „Juodasis erelis“. Samsonai, dabar jūs plauksite 
prie to kraštinio laivo. 

Žvejo žvilgsnis vėl įsmigo į tolį. 

— Ar prie to tristiebio laivo, kuris ką tik pakėlė inkarą? — 
paklausė jis.— Na, jau ne, mes jo nepavysim. 

— Jis pakėlė inkarą? — sukliko Ezra nesavu balsu.— Jūs no- 
rite pasakyti, kad jis jau išplaukia? 

— Pats pažiūrėkit, — pasakė Žvejas. 

Visi pažvelgę išvydo, kaip laive iš pradžių suplevėsavo vie- 
na didžiulė kvadratinė burė, paskui išsiskleidė antra, ir pagaliau 
jos visos it balti sparnai suplazdeno vėjyje. 

— Tai negi mes negalim jo pavyti?! — piktai išsiplūdęs, su- 
šuko Ezra.— Privalom jį sustabdyti, supratai! Bet kokia kaina! 

— Jis dar triskart keis halsą, kol ims plaukti numatyta kryp- 
timi, taigi mums reikia visu greičiu lėkti pirmyn, ir, ko gero, 
šitaip pavyks pasivyti. 

— Dėl Dievo meilės, skriek visomis burėmis pirmyn! Atpa- 
laiduok tuos rifus! — Drebančiomis rankomis Ezra pats atleido 
rifus, ir laivelis, vėjo pagautas, gerokai pakrypo į šoną.— Ar gali 
išskleisti dar vieną burę? | 

— Galėčiau — trikampę,— atsakė žvejas.— Mes jau trim 
rumbais pasisukome į vėją. Daugiau, neįmanoma nieko padaryti. 

— Man rodos, mes artėjame prie laivo,— sušuko Džonas 
Gerdlstonas, neatitraukdamas akių nuo tristiebio, iki kurio dar 
būvo apie pusantros mylios. 

— Taip, dabar jau vejamės, bet juk jis kol kas dar tik su- 
kasi, o vėliau ims plaukti visu greičiu, tiesa, Džordžai? 

Žvejo sūnus pritariamai linktelėjo ir kimiai nusijuokė. 

— Tikros lenktynės,— džiugiai konstatavo jis. v 

— O prizas — mūsų galvos,— burbtelėjo Ezra sau po no- 
sim.— Pernelyg didelė rizika, kad turėtume iš to malonumo. Vis 
dėlto mes artėjame. 

Tamsus laivagalio korpusas ir aukštai iškeltos burės buvo 
gerai matomi. Laivas manevravo stengdamasis prisitaikyti prie 
vėjo, kad iš Gudvinso įlankos galėtų išplaukti tiesiai į Lamanšą. 

— Jis sukasi prieš vėją, — tarė Somsonas. 

Akimirksniu visos sniego baltumo burės pakrypo į priešingą 
pusę, ir laivas pasisuko į juos šonu. Dabar jis visas buvo kaip 
ant delno. Blausaus mėlyno dangaus fone išsiskyrė burės, jos 
atrodė tarsi išdrožtos iš dramblio ilčių. 

— Jei mes jo neprisivysim dabar šiame ruože, tai nepada- 
rysim to niekados, — tarė Žžvejas.— Dar kartą pakeitęs halsą, lai- 
vas atsidurs Lamanše. 

— Ar turite kokį baltą skudurą? — sušuko Ezra. Jis puolė že- 
myn į kajutę ir akimirksniu vėl pasirodė su purvina staltiese 
rankose.— Tėve, stokite čia! Imkite ją ir mojuokite! Jie turi jus 
pamatyti. 

— Sparčiai artėjame,— tarė Žvejo sūnus. 

— Taip, kol kas artėjame,— pritarė tėvas.— Tik ar spėsim pa- 
vyti ir sustabdyti, kol jis dar nebus apsisukęs? 

Senasis Gerdlstonas, stovėdamas pirmagaly, mojavo virš gal- 
vos staltiese. Sūnus, palaikydamas jį, mosavo nosine. 

— Man regis, atstumas tarp mūsų ne didesnis kaip pusė my- 
lios. Pamėginkim šaukti. 

Prikimę, nedarnūs Ezros ir jo tėvo riksmai nuskardeno per 
jūrą; prie jų prisidėjo ir Žvejas su sūnum. 

— Nagi dar kartą! — tarė Ezra. 

Ir vėl virš jūros nuskriejo ilgas šūksnis, širdgėlos bei nevil- 
ties kupinas. Tačiau tristiebis laivas plaukė kaip plaukęs. 

— Jeigu jie dar penkias minutes nepasisuks ir vėjas neprivers 
jų nukrypti nuo kurso, tada mes juos prisivysim,— pasakė Žvejas. 

— Ar girdit? — sušuko Ezra tėvui, ir abu dar energingiau 
ėmė rėkauti ir mojuoti. 

-— Jie vėl sukasi, — staiga suriko Džordžas.— Viskas veltui! 

Senasis Gerdlstonas sudejavo pamatęs, kaip grotrėja keičia 
padėtį. Visų akys buvo prikaustytos prie laivo, visi laukė toles- 
nių manevrų. Tačiau laivas delsė. 

— Jie mus pastebėjo! — sušuko žvejas.— Laukia, kada pri- 
plauksim, kad priimtų jus į laivą! | 

— Mes išgelbėti! — tarė Ezra ir šluostydamas nuo kaktos pra- 
kaitą nušoko nuo pirmagalio ant denio.— Tėve, eikite į kajutę 
ir apsitvarkykite. Jūs panašus į šmėklą. 

Gėrimai smuklėje „Gaidys ir raktažolė“ taip tiko kapitono Ha- 
miltono Migso skrandžiui,— nors tai sunkiai suderinama su jam 
būdingu sarkazmu, apie kurį buvo rašyta ankstesniuose skyriuo- 
se,— kad jis grįžo į laivą itin nestabilios fizinės ir moralinės bū- 
senos. Būdamas aistringas homeopatijos šalininkas, jis šventai 
tikėjo, jog gydytis reikia tuo, nuo ko susergi, taigi, vos įlipęs 
į laivą, ėmė savo jėgų balansą reguliuoti be atvangos maukda- 
1mas romą. 

— Kam laive reikalingas bocmanas, jei aš turiu būti visą 
laiką blaivus? — žagsėdamas jis paklausė savo padėjėjo Makier- 
sono. Padaręs tokią neginčijamą logišką prielaidą, jis užsidarė 
kajutėje ir nuo pat Londono iki Greivsendo visa gerkle plėšė 
dainas. Galų gale visa tai jį taip nuvargino, kad krito kaip negyvas 
ir užmigo. Garsiai knarkdamas, jis ištrūnijo ištisas penkiolika 
valandų. Paskui pasirodė denyje tuo metu, kai „Juodasis erelis“, 
ištraukęs inkarą, ketino plaukti į Lamanšą. 

Kapitonas Hamiltonas Migsas, susikišęs rankas į kišenes, ste- 
bėjo, kaip reguliuojamos burės. Jis labai dosniai apipylė keiks- 
mais visus: nuo kapitono padėjėjo iki jaunesniojo jungos, de- 
monstruodamas visus savo proto, nepripažįstančio nei rangų, nei 
laipsnių, rezervus. Trumpam iššvaistęs visą savo keiksmų atsar- 
gą, kapitonas vėl nuėjo į kajutę, kad pasistiprintų taurele romo. 
Toji procedūra, matyt, atgaivino jam atmintį arba sužadino iš- 
radingumą, nes jis vėl išdygo denyje ir neapsakomai turtingu 
rinkiniu keiksmažodžių pribloškė stovintį prie laivo vairo, pas- 
kui paniuręs ėmė didingai žingsniuoti pirmyn atgal po škancus, 
su nepasitenkinimu žvelgdamas tai į debesis, tai į bures ir aiš- 
kiai stengdamasis padaryti komandai neapsakomai įžvalgaus ka- 
pitono įspūdį. 

„Juodasis erelis“ pakartojo overštagą ir buvo pasirengęs 
išplaukti iš įlankos į atvirą jūrą. Tuo metu kapitono akys atsi- 
tiktinai užkliuvo už žvejų laivelio, kurio priešakyje bolavo kaž- 
kas balto. Burlaivis visu greičiu lėkė laivo linkui. Šiaip taip dre- 
bančiomis rankomis atrėmęs į turėklus žiūroną, kapitonas ėmė 
stebėti laiviuką. Jo veide atsispindėjo nuostaba, kurią netrukus 
pakeitė nuolankumas bei pasibaisėjimas. 

— Jie vėl čia, Makai! — kreipėsi jis į padėjėją. 

— Kas tie „jie“, sere? 

— Velniai, baidyklės, šmėklos! Oro permainos man pavo- 
jingos. 

— Atrodot neblogai, — su užuojauta padrąsino jį padėjėjas. 

— Galbūt. Bet aš vėl juos regiu. Anksčiau dažniausiai šmi- 
rinėdavo žiurkės... žiurkės, kartais tarakonai... Na, o šįkart dar 
prasčiau. Kai tik pažvelgiau pro tą žiūroną į laivelį, iškart pa- 
mačiau — kaip Dievą myliu — jaunąjį poną Ezrą ir patį senį 
Gerdlstoną. O senis, įsivaizduoji, mojuoja mums rankšluosčiu, 
užsimaukšlinęs neperšlampamą skrybėlę! Tokia velniava dar nie- 
kados man nesivaideno. Einu verčiau gurkštelėti kokios taure- 
lės — dar treputį liko nuo ano priepuolio — ir nusnūsti minutėlę. 

Po tų žodžių kapitonas nutrinksėjo žemyn trapu, išgėrė geroką 
dozę kalio bromido ir dribo ant lovos, garsiai dėdamas į šuns 
dienas savo likimą. 

Maktersonas nustebo ne mažiau už kapitoną, kai, pažiūrėjęs 
pro žiūroną, pamatė, jog žvejų laivelyje, be jokių abejonių, sto- 
vi abu jo darbdaviai. Jis tučtuojau įsakė traukti grotrėją atgal 
ir laukti, kol priplauks burlaivis. Po keleto minučių šis priartėjo 
prie laivo. Buvo nuleistas trapas, ir abu Gerdlstonai įlipo į savo 
laivą. 

— Kur kapitonas? — paklausė firmos galva. 

— Kajutėje, sere. Truputį negaluoja, sere,— atsakinėjo Mak- 
tersonas, vėl apimtas nesuvaldomos aistros postringauti ir pamir- 
šęs viską pasaulyje. 

— Galite ištempti rėją,— tarė Ezra.— Mes plauksime drauge 
su jumis. 

— Klausau, sere. Ei, jūs, tempkit rėją! 

Tai padarius, „Juodasis erelis“ tęsė kelionę. 

— Turime neatidėliotiną reikalą Ispanijoje,— pasakė Džonas 
Gerdlstonas Makfersonui.— Apie tai sužinojome visiškai netikė- 
tai, antraip, žinoma, būtume jums iš anksto pranešę. Kadangi 
turėjome šį reikalą sutvarkyti asmeniškai, nutarėme, jog geriau- 
sia būtų plaukti savo laivu, o ne laukti keleivinio. 

— Tačiau kur jūs miegosite, sere? — pasiteiravo Makierso- 
nas.— Bijau, kad mūsų laivas nėra pakankamai komtortabilus. 

— Kajutėje turėtų būti du mikštasuoliai. Jie mus visiškai 
patenkins. Mes, ko gero, iškart ten ir eisime, nes gerokai privar- 
gome, kol jus prisivijome. 

Abu komersantai nulipo žemyn į kajutę, o Makfersonas dar 
ilgai žirgliojo po denį, nutaisęs liūdną ir mąslų veidą. Kaip ir 
dauguma jo tautiečių, jis buvo nuovokus ir įžvalgus. Jam iškart 
dingtelėjo mintis, jog ne iš gero gyvenimo abu kampanionai pali- 
ko firmą likimo valiai vienu metu. O Kur.jų bagažas? Makierso- 
nui į galvą .brovėsi baisūs įtarimai. Tačiau jis laikė liežuvį už 
dantų; tik praeidamas pro šalį, nesusilaikė nepasakęs dailidei, 
jog niekad gyvenime esą nėra regėjęs monumentalesnio epizodo. 


XXIV SKYRIUS 


KELIONĖ IšŠKLERUSIU LAIVU 


Kelionės „Juoduoju ereliu“ pradžia buvo sėkminga. Papūtė 
rytų vėjas, ir jie sparčiai plaukė Lamanšu. Trečią dieną horizon- 
te pasirodė Ašanto sala. Jie nei sykio nepamatė nei vienos smal- 
saujančios kanonierės, nei vieno pasalūniško policijos katerio, 
tačiau, artėjant kiekvienam laivui, Ezros Gerdlstono širdis iš 
baimės apmirdavo. Kartą vienas dvistiebis burlaivis ėmė jiems 
signalizuoti, ir apstulbę bėgliai, išvydę, kaip keliamos vėliavos, 
pamanė, jog viskas žlugo. Bet netrukus paaiškėjo, jog brigui pri- 
reikė kažkokios elementarios informacijos. Abu Gerdlstonai su 
palengvėjimu atsiduso. 

Tą dieną, kai „Juodasis erelis“ išplaukė iš Lamanšo, vėjas ap- 
tilo, ir vandenyno paviršius mirguliavo žiemos saulės apšviestas 
lyg milžiniškas gyvsidabrio ežeras. Siūba po neseniai siautusios 
audros dar nebuvo nurimusi, ir laivas svyrinėjo, tarsi pamėg- 
džiodamas girtuoklį savo škiperį. Dangus buvo giedras, tačiau 
horizontas: jau skendėjo miglose. Buvo taip tyku, jog žuvėdrų, 
sukančių ratus viršum denio paskuigalio, krykštavimas atrodė 
neapsakomai skardus, o siūbuojančių valčių keltuvų bei takelažo 
girgždesys buvo aiškiai girdimas. Protarpiais iš apačios atsklis- 
davo garsai, primenantys prislopintą smūgį — tai reiškė, kad 
triume kažkas atitrūko ir ritasi į šalį. Visus tuos garsus, beje, 
nustelbė nepaliaujamas džerškėjimas, toks panašus į vanden- 
sraigčio girgždesį, kad galima buvo pamanyti, jog tai ne burinis 
laivas, o garlaivis. 

— Kas tai per triukšmas, kapitone Migsai? — paklausė Džo- 
nas Gerdlstonas, kuris, atsirėmęs į laivo paskuigalio turėklus, 

stebėjo, kaip senas jūrų vilkas su sekstantu rankoje pusiaudienį 
kaip paprastai nustato laivo buvimo vietą. (Nuo to laiko, kai 
„Juodąjį erelį“ visai nelauktai, kaip perkūnas iš giedro dangaus, 
pagerbė jo savininkai, kapitonas elgėsi nepriekaištingai ir dabar 
buvo — negirdėta, neregėta — visiškai blaivus.) 

— Tai pompos, — atsakė Migsas, dėdamas sekstantą į dėklą. 

— Pompos? Aš maniau, kad jomis naudojamasi tik tada, kai 
laivui gresia pavojus,— pasakė Ezra, kuris ką tik buvo užlipęs 
į denį ir atidžiai klausėsi pokalbio. 

— Taip ir yra — laivui gresia pavojus,— nė kiek nesutriko 
Migsas. 

— Pavojus! — sušuko Ezra, nužvelgdamas giedrą dangų ir 
ramią jūrą.— Koks pavojus? Niekad nemaniau, kad jūs, Migsai, 
esat bailus kaip sena boba. 

— Tai dar pažiūrėsim! — supykęs atsikirto škiperis.— Laivo 
be dugno visados tyko pavojai, nesvarbu, ar audra, ar štilis. 

— Tai, jūsų manymu, „Juodasis erelis“ neturi dugno? Jūs tą 
norėjote pasakyti? 

— Aš norėjau pasakyti, kad jo dugnas toks skylėtas, jog 
kumštis pralįstų. Tik vandens siurbliai ir gali išgelbėti laivą. 

— Kur tai matyta! — sušuko Gerdlstonas.— Kodėl man nepra- 
nešėte apie tai anksčiau? Tokia padėtis labai pavojinga. 

— Nepranešėme?! — nustebo Migsas.— Nepranešėme jums? 
Tai nejaugi aš neateidavau pas jus po kiekvieno reiso, pone 
Gerdlstonai, ir nesakydavau, jog pats negaliu atsistebėti, kaip 
pasiekiau Londoną? Juk prieš metus aš jums viską išklojau, 
o'jūs tik pasišaipėte. Argi ne taip buvo? O dabar, patys su „Juo- 
duoju ereliu“ atsidūrę atviroje jūroje, jūs, vadinasi, pagaliau 
supratote, kaip turi jaustis jūrininkai, plaukdami šitokia gelda! 

Gerdlstonas jau buvo besirengiąs piktai išbarti kapitoną už 
įžūlumą, bet sūnus sulaikė tėvą, uždėjęs jam ranką ant peties. 
Nevertėjo bartis su Hamiltonu Migsu, kol laivas jūroje — juk 
čia viskas jo valioje. 

— Žinote, kapitonas visiškai teisus,— juokdamasis tarė Ez- 
ra,— tokius dalykus pradedi suprasti tik tada, kai pats su jais 
susiduri. Kai „Juodasis erelis“ grįš į uostą, iškart bus pradėtas 
kapitališkai remontuoti, be to, mes pasitarsim dėl kapitono atly- 
ginimo, ko gero, galėsim jį padidinti. 

Migsas kažką neaiškiai numykė lyg dėkodamas, lyg abejoda- 
mas, 0 greičiausiai — ir viena, ir kita. 

— Man regis,— taikiai prabilo Gerdlstonas,— laivui niekas 
negresia, kol jūra rami. 

— Neilgai ji bus rami,— atsakė paniuręs kapitonas.— Prieš 
man ateinant į denį, barometras buvo nukritęs žemiau trisdešim- 
ties colių ir toliau sparčiai krinta. Man ir anksčiau yra tekę būti 
šiose vietose žiemą per visišką štilį, su tokia pačia siūba baro- 
metrui krintant. Nieko gero iš to nebūna. Antai pažvelkit į šiau- 
rę! Ką pasakysi, Sendi? 

— Atsižvelgiant į tai, kad barometras krinta, tai nelaimę 
pranašaujantys ženklai,— atsakė škotas, pabrėždamas paskutinį 
Žodį. " 

Komersantas ir jo sūnus niekaip negalėjo suprasti, kas sukė- 
lė jūrininkams nerimą. Paprasčiausiai šiaurinėje horizonto dalyje 
migla atrodė kiek tirštesnė, ir iš ten driekėsi keletas siaurų per- 
regimų eilučių debesėlių, primenančių milžiniško aštuonkojo, pa- 
sislėpusio rūke, čiuptuvus. Dabar jūra kur ne kur priminė ne 
gyvsidabrį, o smulkintą stiklą. 

— Vėjas, — tvirtai tarė Migsas.— Pone Makfersonai, aš many- 
čiau, kad reikia nuleisti bramselį ir kliverius.— Migsas įsakinė- 
damas kreipdavosi į savo padėjėją oficialiai pavarde, nors šiaip 
vadindavo jį tiesiog Sendžiu ar Maku. 

Kol padėjėjas davė kitiems skubius nurodymus, Migsas su- 
lakstė į savo kajutę, iš kurios grįžo į denį dar rūškanesniu veidu. 

— Barometras nukrito beveik iki dvidešimt aštuonių,— pra- 
nešė jis.— Kiek esu plaukiojęs, jis niekad taip žemai nebuvo nu- 
kritęs. Nuleiskite grotą, pone Makiersonai, ir sutraukite marselio 
riius. 

— Klausau, sere! 

Triukšmo dabar netrūko: jūreiviai traukė lynus, o jų šūkavi- 
mas priminė gausybės jūros paukščių keliamą triukšmą. Pusė tu- 
zino vyrų, persisvėrę per rėją, vyniojo grotą ir tvirtino seisingus. 

— Sutraukit foko rifus! — užriko padėjėjas.— Vikriau! 

— Nagi paskubėkit, tinginių pančiai,— suriaumojo Migsas.— 
Jeigu dirbsit taip lėtai, vėjas nupūs jus į jūrą. 

Dabar jau ir Gerdlstonams pasidarė aišku, kad jiems gresia 
tikras pavojus ir artėja audra. Tamsi miglos juosta vis platėjo 
ir tirštėjo, šiaurėje dangų uždengė didžiulis juodas debesis, o iš- 
sitaršę jo pakraščiai rodė, kad jį gena nepaprastai stiprus vėjas. 
Tai šen, tai ten juodame fone buvo susisukę balsvai gelsvi ka- 
muoliai, atrodantys gana nykiai. Visa ta milžiniška kunkuliuo- 

janti masė neįtikėtinai greitai slinko jų linkui. Vaizdas buvo di- 
dingas; apačioje aptemo vandenynas, o ore sklandė duslūs 
garsai, grasūs ir gedulingi. 

— Gal čia ta pati audra, kuri šėlo prieš keletą dienų,— tarė 
Migsas.— Jos dažnai sukasi ratu ir grįžta į tą pačią vietą, kur 
prasidėjo. 

— Apskritai ji nėra baisi, bet mūsų laivui nedaug tereikia,— 
įsiterpė paniuręs padėjėjas. 

Vis dažniau atskriedavo vėjo gūsiai, jūros paviršius pašiurpo, 
ir „Juodasis erelis“ iš lėto kilnojosi nuo vienos bangos ant kitos. 
Į denį ėmė barbenti reti lietaus lašai. Debesis jau buvo atslin- 
kęs iki laivo ir lėkė toliau nesuvaldomu greičiu. | 

— Saugokitės! — sušuko senasis bocmanas.— Tuoj prasidės... 

Nespėjus jam baigti šnekėti, audra užgriuvo laivą pašėlusiai 
kaukdama, tarsi visi visatos demonai staiga būtų išsiveržę į lais- 
vę. Smūgio jėga buvo tokia stipri, kad Gerdlstonas akimirką 
pasijuto, lyg būtų susidūręs su uola. Barkas taip pasviro, kad jo 
falšbortas pasiekė vandens paviršių, ir šitaip išbuvo kone minu- 
tę kunkuliuojančiuose pursluose. Denis atsidūrė beveik vertika- 
lioje padėtyje, ir buvo mažai vilties, kad jis nusileis. Vis dėlto 
laivas palengva grįžo į pirmykštę padėtį, sudrebėjo, pasipurtė 
kaip koks gyvas padaras, o paskui leidosi pirmyn lyg vėjo neša- 
ma popieriaus skiautelė. 

Pavakare audra pasiekė kulminaciją. „Juodasis erelis“ plaukė 
tik su grotmarseliu ir priešakine štagbure. Jūra įsišėlo akimirks- 
niu; taip visados būna po siūbos. Kiek akys aprėpė, aplinkui 
stojo piestu milžiniškos bangos, apvainikuotos grėsmingomis 
purslų keteromis. Kai barkas patekdavo tarp bangų, baltos jų vir- 
šūnės siekdavo grotrėją, ir Gerdlstonas su Ezra stverdavosi už. 
lejerių, siaubo ir nuostabos kupinas akis įsmeigęs į vandens kal- 
nus, pakibusius piršum jų galvų. Porą kartų bangos užvirto tie- 
siog ant laivo, kriokdamos persirito per denį, o vanduo paleng- 
va prasisunkė pro plyšius tarp lentų ir išvarvėjo pro denio borto 
nutekamąją angą. Tuo metu kiekviena vargšo sutrūnijusio laivo 
lenta trūkčiojo ir virpėjo, tarsi nujaustų savo likimą. 

Pagaliau atėjo naktis — baisi naktis visiems esantiems „Juo- 
dajame erelyje“. Dieną bent buvo galima matyti, kokie pavojai 
gresia, o dabar barkas blaškėsi visiškoje tamsoje. Jis tai visu 
greičiu užlėkdavo ant milžiniškos bangos keteros, tai smigdavo 
į juodą bedugnę su tokia jėga, kad, susidūręs su kita banga, vi- 

sas sudrebėdavo. Du žmonės stovėjo prie vairo ir du prie pagal- 
binių skrysčių, bet ir keturiese jie vos vos įstengė laikytis kurso, 
siaučiant tokiai pašėlusiai stichijai. 

Visi pasiliko denyje. Jau verčiau matyti ir girdėti tai, kas 
lemta, nei lipti žemyn į kajutę ir tūnoti it karste, iš kurio nebūtų 
jokios vilties išsigelbėti. Kapitonas Hamiltonas Migsas vos ne 
vos nusigavo borto pakraščiu iki tos vietos, kur stovėjo Gerdl- 
stonai. 

— Pažvelkit čionai! — suriaumojo jis, mostelėjęs į priešvėji- 
nę borto pusę. 

Šiaip taip jiems pasisekė atsisukti prieš vėją, į veidus pasi- 
pylė skaudūs krušos smūgiai ir vandens purslai. Prisidengę akis 
ranka, jie nukreipė žvilgsnius į tamsą. Tarp šėlstančių bangų, 
ne toliau kaip už dviejų šimtų jardų nuo borto, bolavo purpuri- 
nis šviesulys, kuris, nardydamas tarp bangų, sparčiai artėjo prie 
jų. Aplink ryškų centrą mirguliavo taškeliai. Tasai šviesulys ne- 
įžvelgiamos tamsos fone, be abejo, būtų įkvėpęs Ternerį. 

— Kas ten? 

— Garlaivis! — sušuko kapitonas. Didžiulių pastangų reikėjo, 
kad jo balsas būtų girdimas kaukiant vėjui ir ošiant bangoms. 

— Ar mums jis pavojingas? — paklausė Ezra. 

— Nepaprastai pavojingas, — atsakė Migsas,— blogiau nė ne- 
gali būti! — Ir vėl jis nusvirduliavo į pirmagalį, stverdamasis tai 
už lejerių, tai už pilerio, lyg papūga — už narvelio virbų. 

Paryčiais debesys šiek tiek prasisklaidė, bet uraganas neri- 
mo. Debesų properšose šen bei ten žybčiojo žvaigždės, o sykį ke- 
lioms minutėms pro audros sūkurius švystelėjo blausus mėnuo. 
Galų gale išaušus dienai, atsivėrė šiurpus vaizdas: be galo be 
krašto virstančios švininės bangos ir vienišas barkas be burių, 
tarsi Žuvėdra sužeistu sparnu, vos ne vos judantis pietų kryp- 
timi. 

Net Gerdlstonai pastebėjo, jog nūnai bangos be perstojo už- 
lieja laivą ir denyje visą laiką kliuksi vanduo. Audros pradžioje 
taip retai atsitikdavo, bet brėkštant bangos be atvangos šniokš- 
damos ritosi per priešvėjinį Ronas Migsas, su nerimu ilgai 

— Man visai nepatinka laivo e Makai! Visai nenori kilti 
su banga. 

— Triumas tikriausiai pilnas vandens, — rūškanu veidu atsa- 
kė padėjėjas. 

Maktfersonas žinojo, kas jų laukė. Mintys vis dažniau nuskrie- 
davo į mažą trobelę čerpių stogeliu netoli Peterhedo. Tiesą sa- 
kant, toje trobelėje gyveno tik jo Žmona, kuri, pasak žmonių, 
dieną naktį graužė Sendį, o kartais, pritrūkus žodžių, paleisdavo 
į darbą rankas. Tačiau meilė nėra toks paprastas dalykas, kartais 
jos objektu tampa mažiausiai to verti žmonės. Žodžiu, kai didy- 
sis škotas suvokė, jog galbūt jau niekados nepamatys nei to na- 
muko, nei jo gyventojos, akys jam sudrėko, bet ne vien nuo 
sūrių jūros purslų. 

— Nėra ko stebėtis, — burbtelėjo Migsas,— juk laivas springs- 
ta vandeniu ir iš viršaus, ir iš apačios. Vaikinai visai nusikama- 
vo pumpuodami vandenį, o jis vis sunkiasi. 

— Jaučiu, tai paskutinė mūsų kelionė, — tarė kapitono padė- 
jėjas. 

— Gal bandykim dreifuoti? 

— Neverta. Tada iškart nuskęsim. Mano galva, Ispanijos 
krantai jau visai netoli. Ko gero, ten pavyktų išsigelbėti. Na, 
o „Juodasis erelis“ tokios audros, manau, neatlaikys. 

— Tu teisus. Šitaip galbūt dar kaip nors išsikapstysim. O jei- 
gu dreifuosim, laivas, be abejonės, nė dešimties minučių neiš- 
tvers. Velniai rautų, Makai, aš negaliu atsidžiaugti, kad visa 
tai nutiko dabar, kai su mumis plaukia toji porelė. Mes jiems 
parodysim, ką reiškia grumtis su audra, plaukiant tokia gelda.— 
Ir jūrininkas kimiai nusijuokė. 

Tuo metu pas juos į pirmagalį vargais negalais užsiropštė 
dailidė; laivas buvo iškilęs beveik vertikaliai. 

— Vanduo iš visų pusių veržiasi į triumą,— pranešė jis,— 
nebėr jėgų pumpuoti. Nuo pirmagalio į kairę matyti žemė. 

Kapitonas ir jo padėjėjas įsistebeilijo į tankią rūko ir jūros 
purslų uždangą. Ten, kairėje, išties dunksojo aukštas juodas skar- 
dis — visas dantytas, grasus ir nesvetingas. 

— Sukim į tą pusę, pasirinkimo neturim,— tarė kapitono pa- 
dėjėjas.— Laivo, aišku, neišgelbėsim, bet gal audra išmes jį 
į krantą. 

— Ne, kol pasieksim krantą, barkas nuskęs,— burbtelėjo pa- 
niuręs dailidė. 

— Nagi liaukis niurzgėjęs! — subarė Migsas. Jis beveik 
šliaužte nušliaužė pas Gerdlstonus.— Laivui jau galas, bėt mes 
dar galim PAE E jis — o dabar jums teks pumpuoti 
vandenį. 

Tėvas ir sūnus klusniai nusekė iš paskos į pirmagalį. Visai 
nusikamavę jūreiviai stoviniavo prie pompų nuleidę rankas. Per 
vėtros užavimą vos girdimas pompų taukšėjimas priminė 1aikro- 
džio tiksėjimą. 

— Laikykitės, vaikinai! — sušuko Migsas.— Šiedu padės jums. 
Dar ateis dailidė ir mano padėjėjas. 

Ezra ir senasis Gerdlstonas, kurio žilus plaukus taršė vėjas, 
įsikibo į lyną ir ėmėsi darbo, vos ne vos išlaikydami pusiausvy- 
rą ant slidaus beveik vertikalaus denio. Migsas nuėjo į savo ka- 
jutę. Nuo audros pradžios kapitonas elgėsi pavyzdingai, tačiau 
dabar, supratęs, jog - viskas baigta, jis spjovė į savo pareigos 
jausmą ir prisiminė senus įpročius. Prisipylęs beveik pilną stik- 
linę gryno romo, jis išgėrė vienu mauku, paskui, užtraukęs dai- 
ną, Žvalus ir nerūpestingas grįžo į denį. 

Laivas, kaip ir anksčiau, plaukė prie uolų, nusidriekusių krei- 
va linija per visą horizontą, o jų pabaigoje, dešinėje, dunksojo 
milžiniškas kyšulys. „Juodasis erelis“ vis labiau grimzdo į van- 
denį, sunkiai nerdamas tiesiog į bangą, užuot kildamas su ja 
į viršų kaip pirma. Triumai prisipildė vandens, ir buvo visiškai 
aišku, jog netrukus barkas jau nebegalės plaukti. Korpuse esan- 
tys plyšiai, kuriuos reikėjo jau senių seniausiai užtaisyti, dabar 
labai padidėjo, ir pumpuoti vandenį nebuvo jokios prasmės. Tuo 
tarpu dangus šiek tiek prablaivėjo, o vėjas ėmė rimti. Dviejų 
sparčiai lekiančių debesų properšoje švystelėjo saulė, bangos 
nusidažė smaragdo žaluma, ant jų keterų suspindo sniego bal- 
tumo putos. Dėl tos netikėtos permainos ir džiuginamos saulės 
šviesos skęstančio laivo jūreiviams nepaprastai suspaudė širdį. 

— Audra rimsta,— tarė Maktfersonas.— Jei mūsų laivas ne- 
būtų toks sutrūnijęs kaip jo savininkų sielos, galbūt mes dar 
galėtume paplaukioti. 

— Tu teisus, Sendi! O dabar mes nuskęsim: ir kapitonas, ir 
savininkai, ir visa linksma kompanija! — kvatodamas pranešė 
Migsas. 

Padėjėjas dėbtelėjo į jį su nuostaba ir iš dalies su panieka. 

— O jūs jau spėjot prisisiurbti,— tarė jis.— Jei nuskęsim — 
atrodo, prie to artėjam,— tai baisu net pagalvoti, kaip jūs stosit 
prieš savo Kūrėją, juk niekinga jūsų siela bus kiaurai permir- 
kusi alkoholiu. 

— Eik žemyn ir išgerk stiklinę,— prašvokštė Migsas. 

— Ne, ne... Jeigu man lemta mirti, tai mirsiu blaivus.. 

— Mirsi kaip visiškas kvailys — štai ką aš tau pasakysiu! — 
-sušuko įniršęs škiperis.— O, senasis pamokslininkas! Dabar ma- 
tai, ko verti tavo draudimai bei kyšiai! Ką dabar manai apie tai, 
kai laivas skęsta tiesiog mums po kojomis? Ar tu jį remontuo- 
tum, jei pasiektume Alberto dokus, sakyk! 

Paskutiniai žodžiai buvo skirti senajam Gerdlstonui, kuris, 
liovęsis pumpuoti, stovėjo prisišliejęs prie kambuzo sienos ir 
žvelgė į ilgą virtinę rudų uolų, stūkstančių tik už pusės mylios 
nuo laivo. Jis girdėjo triukšmingą bangų mūšą, jis regėjo, kaip 
viskas verda kunkuliuoja ten, kur šėlstantis Atlanto vandenynas 
atsimuša į natūralų molą. 

— Iš jo, kaip laivo vado, jau nėra jokios naudos, — tarė Ezra 

— Priplaukime dar arčiau ir nuleiskime į vandenį valtis vėjo 
neužpučiamoje pusėje. Jos gali subyrėti į šipulius, tačiau mes 
neturime kitos išeities. Į dvi valtis visi laisvai tilpsime. 

Barkas grimzdo taip sparčiai, kad nuleisti valtis buvo juokų 
darbas. Nuo jūros paviršiaus juos skyrė vos keletas pėdų. Di- 
„džioji komandos dalis be vargo susėdo į velbotą, o Gerdlstonai, 
„Migsas ir ketvertas jūreivių sulipo į gigą. Abi valtys iš pradžių 
vos nesudužo, nes bangos su neapsakoma jėga tai stūmė jas prie 
laivo borto, tai, priešingai, traukė atgal, tačiau galų gale gerų 
irkluotojų ir vairininkų pastangomis joms pavyko išlaviruoti. 

Vis dėlto tikrą šėlstančios jūros baisumą jie pajuto išplaukę 
iš skęstančio laivo priedangos, saugojusios juos nuo vėtros. Iš 
„Juodojo erelio“ denio bangos atrodė grėsmingai, tai ką jau 
kalbėti apie valteles, iš kurių jūros paviršius buvo ranka pasie- 
kiamas. Milžiniški, vaiskūs it stiklas, žalsvi vandens kalnai svai- 
dė valtis aukštyn žemyn, purtė jas ir siūbavo lyg menkus žais- 
liukus, kurių patvarumą norėjo išbandyti. Gerdlstonas, išblyškęs 
ir paniuręs, sėdėjo greta Ezros. Pastarasis ryžtingai žvelgė pir- 
myn ir atrodė kaip tikras narsuolis, suvokiantis gresiantį pavojų 
ir pasiryžęs įtempti visas savo jėgas, kad išsigelbėtų. Jo lūpos 
buvo kietai sučiauptos, juodi antakiai suraukti, o skvarbus jo 
žvilgsnis lakstė į visas šalis lyg žiurkė, įkliuvusi į spąstus. Mig- 
sas, įsikibęs į vairalazdę, protarpiais prapliupdavo kvatoti, kaip 
ir dera tikram girtuokliui, o keturi jūreiviai, pritilę ir gerokai įsi- 
baiminę, atsargiai irklavo stengdamiesi išlaikyti valties pusiau- 
svyrą ir vis atsisukdavo per petį žvilgtelėti į kunkuliuojančias 
"bangas. Skaisti saulė apšvietė gūdų skardį, žalią žolę jo viršuje 

ir tamsuojančią grupelę valstiečių, atidžiai stebinčių sčeną jūro- 
je, bet nė nemanančių padėti pavojuje atsidūrusiems žmonėms. 
Šie turėjo vienintelį būdą išsigelbėti — sparčiau irtis prie arti- 
miausio kyšulio, nes į valtis sunkėsi vanduo ir jie galėjo kiek- 
vienu akimirksniu nuskęsti. 

— Laivas skęsta! — sušuko Ezra, kai valtis iškilo ant bangos. 
keteros. 

Kitos bangos mestelėti viršun, visi atsigręžė ton pusėn, kur 
dar neseniai plūduriavo pasmerktas žūti „Juodasis erelis“, tačiau 
jis buvo dingęs be pėdsakų. 

— Kai tik pasieksim didžiąsias bangas, kaipmat visi ten pat 
nukeliausim! — riktelėjo kapitonas Hamiltonas Migsas.— Grei- 
čiau, velniai jūs, greičiau! Aplenkim padėjėjo valtį! Juk tai lenk- 
tynės, vaikinai! O finišas mūsų visų laukia pragare. 

Ezra žvilgtelėjo į tėvą ir pamatė, kaip šis drebančiomis lūpo- 
mis šnibžda maldas. 

-— Ir vėl savo giesmę giedat,— pasišaipė sūnus. 

— Aš rengiuosi stoti prieš visagalį Kūrėją,— iškilmingai tarė 
senasis Gerdlstonas,— tikėjimas dabar man ir paguoda, ir atra- 
ma. Prieš akis man iškyla ilgas mano gyvenimas, ir aš matau, 
jog didžią jo dalį nugyvenau dorai, nors praeityje buvo ir skau- 
džių klaidų. Jaunystėje buvau darbštus, santūrus. Sūnau mano, 
pažvelk atidžiai ir reikliai į savo širdį ir pagalvok, ar esi pasi- 
rengęs pasitikti savo lemties valandą. 

— Verčiau pats pažvelkit į savo sielą, — atsakė Ezra, nenu- 
leisdamas akių nuo kunkuliuojančio milžiniškų bangų kalnyno, 
kuris kas sekundę vis artėjo.— Prisiminkit Džono Harstono duk- 
terį! — Netgi tokią lemtingą valandą Ezra pajuto pasitenkinimą 
pastebėjęs, kaip konvulsiškai persikreipė jo tėvo veidas, paminė- 
jus Keitę. 

— Jei aš ir padariau nuodėmę, tai tik dėl kilnaus tikslo. Aš 
taip pasielgiau, kad išgelbėčiau firmą. Jos bankrotas reikštų Die- 
vo išniekinimą ir blogio triumią. Viešpatie, priimk mano sielą... 

Vos tik Gerdlstonas baigė savo samprotavimus, milžiniška 
banga pagavo valtį ir nubloškė ją ant aštrių akmenų uolos pa- 
pėdėje. Pasigirdo slogus, šiurpus triokštelėjimas — perpus -perlū- 
žo kilis, o užvirtusi banga nusinešė besistengiančius išsikapa- 
noti žmones vien tik tam, kad išmestų juos ant antros akmenų 
virtinės. Valstiečiai, stovintys ant skardžio, aiktelėjo iš siaubo; 

jų balsai sumišo su priešmirtinėmis skęstančiųjų dejonėmis bei 
šauksmais ir negailestingai riaumojančiomis bangomis. Tie, ku- 
Tie žiūrėjo Žemyn, matė vieną po kito dingstant iš akių juodus 
taškus — nelaimingųjų jūrininkų galvas. Tą valtį, kuri nesudužo 
į rifus, povandeninė tėkmė nutempė atgal į jūrą. 

Ezra buvo puikus plaukikas, bet, šiaip taip išsikapanojęs iš 
po valties nuolaužų ir kojos spyriu atsikratęs bandančio į jį įsi- 
kabinti jūreivio, jis netgi nemėgino toliau plaukti. Ezra suvo- 
kė, kad tėkmė vis tiek neš jį rifų linkui, todėl kaupė jėgas kovai 

su bangomis. Milžiniška banga, persiritusi per tolesnę uolų vir- 
tinę, nuskraidino jį it plunksnelę ir trenkė į uolą. Kepurnėdamasis 
ant bangos keteros, jis nesąmoningai ištiesė rankas pirmyn, ir 
jam pavyko įsikabinti į nedidelį uolos išsikišimą. Atsitrenkęs 
į kietą akmenį, Ezra, nors šiek tiek apsvaigo, vis dėlto rankų ne- 
atgniaužė. Kai banga atslūgo, jis pasijuto bestovįs ant mažytės 
uolos plokštumėlės, ant kurios vargiai viena koja tilpo. Nelai- 
mingasis vos gaudė kvapą, jo kūnas buvo išmargintas mėlynėmis. 
Kad ir kaip ten būtų, Ezra per stebuklą išsigelbėjo: apsižiūrėjęs 
jis įsitikino, jog tasai kyšulys buvo vienintelis visame lygiame 
skardžio paviršiuje. 

Tačiau Ezra toli gražu dar negalėjo jaustis esąs saugus. To- 
kia pati banga, kokia atnešė jį čionai, galėjo nublokšti jį žemyn 
ant akmenų. Zvilgtelėjęs į jūrą, Ezra išvydo, kaip banga, mažes- 
nė už ankstesnę, atsitrenkė gerokai žemiau jo kojų, bet tą pačią 
sekundę jis pamatė artėjant milžinišką bangą. Ezros manymu, 
tasai žalsvas vandens kalnas būtų siekęs jam bent jau ligi kelių. 
Ar jis įstengs išsilaikyti, ar banga nublokš jį; žemyn? Jaunasis 
Gerdlstonas plačiai išžergė kojas, visas įsitempė ir taip nagais 
įsikabino į nelygią akmens sieną, kad iš panagių ištryško krau- 
jas. Vanduo užplūdo kaip blogio demonas, mušė ir tampė jam 
kojas, bet jis tvirtai laikėsi, kol banga galiausiai atsitraukė. Pa- 
žvelgęs Ezra išvydo ją besiritančią skardžiu žemyn. Tačiau prie- 
šais ją jau veržėsi kita banga. Ir vėl prie uolos iškilo didžiulis 
žalsvas kalnas. Ūmai Ezra pastebėjo, kaip iš jo išniro balta ran- 
ka ir įsitvėrė į išsikišusios jo okupuotos plokštumėlės kraštą. 

Dar nespėjus įžiūrėti veido, jaunasis Gerdlstonas pažino tė- 
vo ranką. Pirma įsikabino dešinioji, tada kairioji ranka, ir galiau- 
siai iš vandens pasirodė senojo komersanto veidas. Jis buvo nu- 
sėtas mėlynėmis; kadaravo į skutus suplėšyti drabužiai. Iš pasku- 
tinių jėgų kabindamasis nagais į kyšulį, tėvas maldaujamai pa- 

žvelgė į sūnų. Plokštumėlė buvo tokia mažytė, jog senojo Gerdl- 
stono pirštai siekė Ezros batus. 

— Čia nėra vietos dviem, — negailestingai pasakė sūnus. 

— Dėl Dievo meilės!.. 

— Aš pats vos laikausi. 

Gerdlstonas kabėjo pusiau paniręs į vandenį. Tai truko vos. 
keletą akimirkų, tačiau senajam džentelmenui prieš akis pra- 
slinko daugybė praeities vaizdų. Jis išvydo užtemdytą kambarį ir 
save, palinkusį ties mirštančiuoju. Kokie gi buvo Žodžiai iš pra- 
eities, nustelbę bangų mūšą? „Ir kaip aš elgsiuos su ja, taip te- 
pasielgia su manimi mano paties kūnas ir kraujas!“ Tėvas darsyk 
maldaujamai pažvelgė į sūnų. Ezra sumojo, jog artėjanti banga 
kilstelės tėvą ant plokštumos ir tuomet jam pačiam vargu ar 
pavyks išsilaikyti. 

— Pasitraukit! — sušuko jis. 

— Ezra, padėk man! 

Sūnus iš visų jėgų užmynė kulnu pabalusius nuo įtampos tė- 
vo pirštus. Kraupiai surikęs, senasis komersantas krito į jūrą. 
Žvilgtelėjęs žemyn, Ezra pamatė nevilties iškreiptą savo tėvo 
veidą, kuris palengva grimzdo į vandenį, kol galiausiai pavirto 
balsva mirguliuojančia dėme žalsvų gelmių platumose. Tuo tarpu 
nuo skardžio viršaus ėmė leistis stora virvė, ir jaunasis Gerdlsto- 
nas suprato esąs išgelbėtas. 


kė. vadai 


XXV SKYRIUS 


SIŪLO GALAS SU DVIEM MAZGELIAIS 


Sunku apsakyti, kaip apstulbo garbingieji sutuoktiniai, kai 
Keitė Harston buvo atvežta pas juos į Filimor Gardensą. Geroji 
ponia Dimsdeil glaudė merginą prie savo plačios krūtinės, bu- 
čiavo, vainojo ją ir liejo ašaras, o daktaras taip susijaudino, kad 
ėmė nežmoniškai mirkčioti, šnypštė ir trypčiojo, norėdamas kaip 
nors atgauti savitvardą. 

— Nejau jūs išties manėte, kad mes galim jus pamiršti, nors, 
tiesą sakant, mums buvo taip protas aptemęs, jog, paklausę to 
piktavalio žmogaus, liovėmės jums rašę! — sušuko daktaras, pa- 
glostęs Keitei išblyškusį skruostą ir švelniai pabučiavęs. 

— Aš buvau tokia kvailutė,— atsakė ji, gražiai paraudus ir 
pasitaisius plaukus, kurie šiek tiek išsitaršė per tokį širdingą su- 
tikimą. 

— O, kokie niekšai... kokie niekšai! — sušuko daktaras, mo- 
juodamas kumščiais ir trepsėdamas ant kilimėlio priešais Židi- 
nį.— Duok Dieve, kad juos sučiuptų ligi teismo! 

Dievas, deja, neišklausė daktaro maldos, ir prieš teismą sto- 
jo tik Bertas. Visi mūsų draugai nuvyko į Vinčesterį liudyti teis- 
me. Buvęs rūdakasys buvo pripažintas kaltas nužudęs Rebeką 
Teilfors ir nuteistas mirties bausme. Ji buvo įvykdyta po trijų 
savaičių. Bertas kaip gyveno, taip ir mirė užkietėjęs nusidėjėlis. 

Visai netoli Filimor Gardenso yra paprastutė bažnytėlė, ku- 
rioje mažas kuklutis dvasininkas kiekvieną sekmadienį iš varga- 
nos sakyklos sako pamokslą. Toji bažnytėlė stovi Kasl Leino 
akligatvyje, ir nors viso labo už kokio šimto jardų knibždėte 
knibžda pamaldžių praeivių, beveik niekas jos nežino, nes ji 
neturi didingo bokšto, o varpas toks mažas, kad paprasčiausias 
bandelių pardavėjas sukelia daug didesnį triukšmą. Štai kodėl 
parapijiečių gretos labai negausios ir nepastovios, išskyrus dvi 
tris šeimas, kurios, atsitiktinai užsukusios į bažnytėlę, pajusdavo 
čionai tikrą dvasios gamybę. Dažnai vargšas dvasininkas susi- 
graudindavo, kai, ištisą savaitę rengęs pamokslą, sekmadienį pa- 
matydavo, jog jį sakyti teks tuštiems suolams. 

Taigi nesunku įsivaizduoti, kaip nustebo gerasis senukas, kai 
į jį buvo kreiptasi su prašymu paskelbti vienu metu dvejus už- 
sakus (jo žiniomis, ir abu jaunikiai, ir nuotakos buvo iš aukš- 
tuomenės) bei pranešta, kad jis turės sutuokti tas poras savo 
bažnytėlėje. Nesitverdamas kailyje iš laimės, dvasininkas tuoj pat 
nubėgo ir nupirko savo Žmonai pačią klaikiausią juodą skrybė- 
laitę, papuoštą alyvos šakele bei raudonomis vyšniomis, ir iškil- 
mingai jai įteikė. Žmona, geros širdies moteris, paskubėjo jam 
padėkoti, o paskui pasislėpusi nuardė visus tuos akį rėžiančius 
papuošalus ir pagražino skrybėlaitę „pagal savo skonį. Negausų 
nuojamą viengungio Tobijo Klaterbako santuoką su našle Lavi- 
nija Skeli ir tokius pačius Tomo Dimsdeilo ketinimus panelės 
Katrinos Harston atžvilgiu. Jie kuo greičiausiai papasakojo apie 
tai savo draugams ir pažįstamiems, taigi mažoji bažnytėlė neti- 
kėtai išgarsėjo, o kunigas ne tik pasakė mėgstamiausią savo pa- 

mokslą apie bevaisį figos medį gausiai auditorijai, bet ir surin- 
ko tiek aukų, kiek nebūtų net susapnavęs. 

Nors tie užsakai išgarsino Kas! Leino bažnytėlę, bet dar svar- 
besnė buvo ta diena, kai prie jos privažiavo ilga virtinė puikių 
karietų su šauniais vežėjais, kurie visi buvo vedę Žmonės ir jų 
veiduose atsispindėjo nuobodulys bei apgailestavimas dėl to, kas 
turėjo įvykti. Jie tarsi norėjo parodyti, jog patys visa tai seniai 
yra patyrę ir žino, ką tai reiškia, kaip savo penkis pirštus. Iš 
pirmos karietos iššoko nepaprastai prašmatnus džentelmenas, tie- 
sa, vidutinio amžiaus, apkūnus, tačiau nesiskundžiantis sveika- 
ta, raudonskruostis. Greta jo žengė aukštas rusvabarzdis vyras, 
kuris vis žvilgčiojo į savo draugą su nerimu, būdingu bokso 
rungtynių sekundantui, nyogąstaujančiam, kad jo globojamasis 
gali patirti nokautą. Iš antro ekipažo išlipo jaunas, įdegęs, atle- 
tiško sudėjimo vyras, o jam iš paskos pasirodė itin elegantiškai 
apsivilkęs raukšlėtas senukas. Pastarasis nepaprastai jaudinosi 
ir pakeliui į šoninę bažnyčios navą dukart numetė ant Žemės 
žalsvą savo pirštinę. Visi keturi susibūrė tolimiausiame bažny- 
čios kampe ir ėmė tyliai šnekučiuotis jausdamiesi Tabai nesma- 
giai, — taip jau lemta stipriosios lyties atstovams, atsidūrusiems 
tokioje situacijoje. Ponas Gilrėjus, Tomo pajaunys, buvo prista- 
tytas fon Baumseriui; visi buvo neapsakomai mandagūs ir ner- 
vingi. 

Pagaliau sušnarėjo šilkai, ir visų akys nukrypo į taką alto- 
riaus link, kuriuo žengė jaunosios. Ponia Skeli atrodė tokia pat 
kerinti kaip ir prieš penkiolika metų, kai paskutinį kartą daly- 
vavo analogiškoje ceremonijoje. Ji buvo apsivilkusi perlų spinde- 
sio pilka suknia ir užsidėjusi tokią pačią skrybėlaitę, o rankoje 
laikė mažą dailią puokštelę, dėl kurios majoras aplakstė visą 
Kovent Gardeną. Paskui ponią Skeli ėjo neapsakomai žavi Keitė 
su. dramblio kaulo spalvos atlasine suknele ir nėriniuotu nuome- 
tu, tarsi pačių fėjų nertu. Juodos jos blakstienos buvo nuleistos, 
taigi nebuvo matyti žibuoklių mėlynumo akių, skruostai truputį 
paraudę iš drovumo, tačiau mergina žengė tvirtai ir nedvejoda- 
ma, kaip ir dera, atsakinėjo į mažojo dvasininko, kuris viską darė 
labai iškilmingai, klausimus. Piršlys, daktaras Dimsdeilas, pasi- 
puošęs prašmatnia liemene, visas spindėdamas iš laimės, plačiu 
mostu atidavė jaunąsias į rankas būsimiems jų vyrams. Greta 
daktaro stovėjo apsiašarojusi jo Žmona, pasidabinusi šviesiai vio- 
letiniu aksomu. Ceremonijoje dalyvavo daugybė giminaičių bei 

draugų, tarp jų ir abu socialistai, kuriuos pakvietė majoras; sė- 
dėdami šoniniuose suoluose, jie visiems plačiai šypsojosi. 

Įregistravus santuoką bažnyčios knygoje, pasipylė bučiniai, 
ašaros, dovanos, kokių šioje šventovėje niekas niekad neregėjo. 
Ponia Dimsdeil, kaip liudytoja, norėjo pasirašyti būtinai toje 
eilutėje, kuri buvo skirta jaunajai, ir tai sukėlė daug juoko. Pas- 
kui seni blerbiantys vargonai ėmė griežti Mendelsono vestuvių 
maršą, ir majoras, atstatęs krūtinę, patraukė su žmona prie durų, 
o jiems iš paskos Tomas vedė Keitę, laimingas ir išdidus Žval- 
gydamasis į visas puses. Privažiavo karietos, sutrinksėjo durelės, 
supliaukšėjo botagai, ir dvi naujos poros ranka rankon žengė gy- 
venimo keliu, kuris eina... kas žino, kur jis eina. 

Vestuviniai pusryčiai įvyko Filimor Gardense; tai buvo išties 
puikūs pusryčiai. Svečiai ligi šiol prisimena, kokį tostą į jaunų- 
jų sveikatą pasakė daktaras Dimsdeilas ir kaip susižavėję jam 
pritarė visi susirinkusieji. Jie dar vis mena įmantrią majoro ti- 
radą, kuria jis padėkojo už tostą, ir vyrišką Tomo kalbą. Daly- 
vavusieji negali pamiršti ir galybės kitų tostų bei šiaip linksmų 
epizodų: kaip fon Baumseris pasiūlė išgerti į Bulovo iš Kylio 
sveikatą, o Bulovas iš Kylio — į sveikatą daktaro Dimsdeilo, kaip 
šis išgėrė į sveikatą ruso, kurio pavardę sunku ištarti, o pasta- 
rasis, negalėdamas pasakyti kalbos, sudainavo revoliucinę dai- 
ną, bet jos, deja, niekas nesuprato. Po tokių smagių pusryčių 
privažiavo karietos, ir jaunavedžiai, apipilti ryžiais bei nuošir- 
džiausiais linkėjimais, išvyko į povestuvines keliones. 

Gerdlstonų firmos skolos pasirodė esančios ne tokios didelės, 
kaip iš pradžių atrodė. Dingus bendrovės galvai, Fenčerčo gat- 
vėje kilo panika, tačiau dokumentų revizija parodė, jog, nepai- 
sant suklastotų įrašų, prekyba pastaruoju metu vyko itin sėk- 
mingai ir ne tiek jau daug reikia pinigų, kad firma vėl atsisto- 
tų ant kojų. Dimsdeilas investavo į ją visą savo kapitalą ir ener- 
giją, be to, pasiūlė Gilrėjui tapti jo kompanionu, o tai abiem 
davė daug naudos. Dar ir dabar Dimsdeilo ir Gilrėjaus firma 
užima garbingą vietą tarp kompanijų, prekiaujančių su Afrika. 
Iš kapitonų didžiausią pasitikėjimą ir pagarbą įgijo Makiersonas, 
kurio valtis nugalėjo grumtynėse su bangomis; beje, „Juodojo 
erelio“ škiperį, o kartu ir savininką pasiglemžė šėlstanti jūra. 

Tolesnis Ezros Gerdlstono likimas nežinomas. Tiesa, po dau- 
gelio metų kažkoks komivojažierius papasakojo Tomui apie el- 
getą, degradavusį skarmalių, nuolatinį šlykščiausių San Francis- 

ko landynių lankytoją, kuris galų gale atsisveikino su šiuo pa- 
sauliu, kilus peštynėms tarp girtuoklių. Iš komivojažieriaus pasa- 
kojimo jis atrodė panašus į jaunąjį Gerdlstoną, tačiau nieko tiks- 
liau sužinoti nepavyko. 

O dabar aš turiu atsisveikinti su savo plunksnos sukurta kom- 
panija, su kuria praleidau tiek daug laiko. Aš regiu, kaip jie 
žengia į savo ateitį: tampa protingesni, laimingesni. Antai ma- 
joras, vis dar karingai atstatęs krūtinę, atsikratęs daugybės bo- 
hemiško gyvenimo įpročių, bet nepraradęs širdies gerumo, nepa- 
miršęs savo pomėgio pasakoti įvairiausias istorijas. O štai ištiki- 
mas jo draugas fon Baumseris, nuolatinis svetingų jo namų 
lankytojas, prinešantis tokius kalnus saldumynų jaunajam Kla- 
terbakui — pastarasis, beje, neprivertė tėvų ilgai laukti jo gimi- 
mo,— kad galima buvo įtarti sąmokslą su šeimos daktaru. Ponia 
Klaterbak, tokia pat apkūni ir geraširdė, negailėdama savo jėgų, 
stengiasi padaryti galą šiai slaptai kontrabandai, tačiau sukta- 
sis vokietis įsigudrina apgauti netgi ją. Aš matau, kaip Keitė ir 
jos vyras, po visų išgyventų kančių pasidarę dar kilnesni, neriasi 
iš kailio bandydami praskaidrinti gerųjų senukų, kurie taip di- 
džiuojasi savo sūnumi, dienas. Aš žvelgiu į visus juos, vis labiau 
nykstančius ateities prieblandoje. Tačiau, užversdamas šią kny- 
gą, aš tvirtai žinau, jog, kad ir kaip ten būtų, Visagalis teisėjas 
jiems linki tik gero. 


„SIAURINĖS ŽVAIGŽDĖS“ KAPITONAS 


Rugsėjo vienuoliktoji, 81“40' šiaurės platumos, 2“ rytų ilgu- 
mos. Vis dar dreifuojame tarp milžiniškų ledo laukų. Tas, prie 
kurio esame išmetę inkarą, driekiasi į šiaurę ir yra ne mažesnis 
už visą Anglijos grafystę. Iš dešinės ir iš kairės horizonto link 
plyti begaliniai sniegynai. Šįryt šturmanas sakė, kad iš kai ku- 
rių požymių galima spėti, jog į pietus nuo mūsų plūduriuoja 
daugybė ledų. Jeigu jie pasirodys esą tokie stori, jog prasibrauti 
bus neįmanoma, mes atsidursime pavojuje, nes, kiek man žino- 
ma, mūsų maisto atsargos nedidelės. Metų laikas vėlyvas, ir nak- 
tys pastebimai ilgėja. Šįryt aš mačiau žvaigždę, pirmąją nuo ge- 
gužės pradžios, mirgėjusią tiesiai virš mūsų laivo. Jaučiamas 
įgulos nepasitenkinimas: daugelis jūrininkų trokšta sugrįžti na- 
mo ligi silkių žvejybos pradžios, kai Škotijos pakrantėse už šį 
darbą gerai mokama. Iki šiol jų nepasitenkinimas atsispindėdavo. 
tik rūškanuose veiduose ir liūdnuose žvilgsniuose, bet šiandien 
jaunesnysis šturmanas papasakojo man, kad jis rengiasi siųsti 
delegaciją pas kapitoną pareikšti jam savo nepasitenkinimą. Aš 
labai nerimauju dėl kapitono, nes šis Žmogus yra pasiutusio bū- 
do ir labai jautriai reaguoja, jei mano, kad kėsinamasi į jo tei- 
ses. Pabandysiu po pietų apie tai su juo pasikalbėti. Aš pastebė- 
jau, kad mane jis išklauso ramiai, bet jeigu taip kalbėtų kuris. 
kitas įgulos narys — nepakęstų. 

Prie Špicbergeno šiaurės vakarų pakraščio iškilusi Amster- 
damo sala, matoma nuo mūsų laivo štirborto,— nelygi vulka- 
ninių uolų, išraižytų baltų ledynų randų, linija. Kai pamanai, 
jog šią valandą tikriausiai nėra žmogaus, kuris mums būtų arti- 
mesnis nei danų gyvenviečių gyventojai Grenlandijos pietuose — 
už gerų devynių šimtų mylių,— darosi nejauku. Šioje situacijoje 
kapitonas imasi didelės atsakomybės, jis rizikuoja savo laivu. Nė 
vienas banginių Žvejybos laivas nėra užsibuvęs šiose platumose 
tokiu metu. | 

Devinta valanda vakaro. Aš kalbėjausi su kapitonu Kredžiu, 
ir nors to pokalbio rezultatas nebuvo labai geras, turiu pasakyti, 
jis visiškai ramiai ir net pagarbiai išklausė mane. Kai baigiau, 
jo veidas įgavo įprastą nepalenkiamo ryžto išraišką, keletą mi- 
nučių jis energingai žingsniavo po siaurą kajutę pirmyn atgal. 
Iš pradžių išsigandau, kad rimtai jį įžeidžiau, bet mano būgšta- 
vimai išsisklaidė, kai kapitonas vėl atsisėdo į savo vietą ir drau- 
giškai uždėjo savo ranką ant manosios. Jo laukinės tamsios akys 
atrodė beveik meilios, ir tai mane labai nustebino. „Klausykite, 
daktare,— tarė jis,— aš gailiuosi, kad priėmiau jus į laivą, iš- 
ties apgailestauju ir šią. minutę atiduočiau penkiasdešimt svarų 
sterlingų, jeigu galėčiau jus matyti gyvą ir sveiką Dandžio kran- 
tinėje. Aš labai rizikuoju; į šiaurę nuo mūsų yra banginių... Kaip 
jūs drįstate kraipyti galvą, sere, kai aš jums sakau, kad mačiau 
juos nuo stiebo! — sušuko jis staiga įsiutęs, nors aš neparodžiau 
jokio abejonės ženklo.— Dvidešimt dvi žuvys per tiek pat minu- 
čių, ir tai yra taip tikra kaip tai, kad aš gyvenu šiame pasaulyje. 
Kiekviena ne mažesnė kaip dešimt svarų, daktare, ar ir dabar 
manote, kad aš galiu pasitraukti iš šios vietos, kai tik viena nie- 
kinga ledo juostelė skiria mane nuo mano laimės? Jeigu rytoj 
vėjas papūstų iš šiaurės, mes prisipildytume laivą ir išplauktu- 
me anksčiau, negu spustels šaltis. O jeigu vėjas papūstų iš pie- 
tų — ką gi, aš manau, kad žmonėms užmokėta už riziką; jeigu 
kalbėsime apie mane, tai ši aplinkybė man mažai ką tereiškia, 
nes manęs niekas nesieja su šiuo pasauliu. Tačiau, prisipažįstu, 
jūsų man gaila. Norėčiau, kad su manimi dabar plauktų sena- 
sis Angusas Teitas, nes tai žmogus, kurio niekas nepasigestų, 
o jūs... kartą jūs man sakėte, kad esate susižiedavęs, ar ne taip?“ 

— Taip,—atsakiau atidarydamas medaliono dangtelį su Flo- 
ros atvaizdu. 

— Velniai jus griebtų! — sumurmėjo kapitonas, pašokdamas 
nuo kėdės; iš pykčio net jo barzda pasišiaušė.— Kuo čia dėta jū- 
sų laimė? Kodėl jūs kišate man po nosim jos atvaizdą? 

Man regis, pagautas beprotiško įsiūčio, jis galėjo man net 
smogti, tačiau, pažėręs naujų prakeikimų, tik atlapojo kajutės 
duris ir puolė į denį, palikęs mane labai nustebintą šio netikėto 
pykčio prasiveržimo. Pirmą kartą jį tokį mačiau — iki šiol jis vi- 
sada buvo su manimi malonus ir mandagus. Kai rašau šias eilu- 
tes, girdžiu, kaip kapitonas susijaudinęs žingsniuoja viršuje pir- 
myn atgal. Man norėtųsi aprašyti šio Žmogaus charakterį, bet, 

atrodo, ant popieriaus tai padaryti per sunku, nes mano gal- 
voje kapitono paveikslas dar labai neapibrėžtas. Ne sykį ma- 
niau, jog rankose laikau raktą, kuris turėtų padėti suprasti kapi- 
toną, tačiau kaskart nusivildavau, nes šis Žmogus nušvisdavo 
vis kitokia šviesa, kuri sujaukdavo visas mano mintis. Galimas 
daiktas, niekas niekad neskaitys šių eilučių, ir vis dėlto aš pa- 
bandysiu užrašyti šiokius tokius prisiminimus apie kapitoną Ni- 
kolą Kredžį, kurie psichologiniu atžvilgiu gali būti įdomūs. Zmo-: 
gaus išorė teikia šiokių tokių žinių apie jo dvasinį gyvenimą. 
Kapitonas aukštas, dailaus stoto, tamsaus, gražaus veido, jude- 
siai staigūs, galimas daiktas, dėl nervingumo arba energijos per- 
tekliaus. Jo veidas daro drąsaus ir ryžtingo vyro įspūdį, akys — 
išskirtinė jo veido dalis: labai tamsiai rudos, blizgančios ir aist- 
ringos, tarsi paklaikusios. Apskritai išoriškai kapitonas atrodo 
ramus, tačiau kartais, ypač kai susimąsto, baimė taip iškreipia 
jo veidą, kad jis tampa visiškai kitu žmogumi. Tokiomis akimir- 
komis labiausiai tikėtini pykčio protrūkiai, ir, atrodo, kapitonas 
tai supranta, nes, esu pastebėjęs, užsidaro kajutėje, kad niekas 
negalėtų jam trukdyti, kol atlėgs bloga nuotaika. Kapitonas mie- 
ga neramiai, ir aš girdžiu, kaip jis naktimis šaukia, tačiau jo 
kajutė atokiau nuo manosios, todėl nepavyksta suprasti žodžių. 

Tai viena Nikolo Kredžio charakterio pusė, beje, labai nepa- 
traukli. Aš ją pastebėjau tik nuolat su juo bendraudamas. Kito- 
kiomis aplinkybėmis kapitonas visai malonus draugas, apsiskai- 
tęs ir įdomus, elegantiškiausias kada nors po denį vaikščiojęs 
jūrininkas. Niekad neužmiršiu, kaip jis vadovavo laivui, kai ba- 
landžio pradžioje mus užklupo audra tarp plaukiojančių ledų; 
niekad nemačiau jo tokio gyvo ir net linksmo kaip tą naktį, kai 
jis žingsniavo pirmyn atgal tilteliu, švilpiant vėjui ir blyksint 
žaibams. Tada kapitonas man- pasakė, kad mintis apie mirtį jam 
maloni. Negerai, kai šitaip kalba jaunas Žmogus; jam ne dau- 
giau kaip trisdešimt, nors jo plaukuose ir ūsuose jau pastebima 
šarma. Tikriausiai jį bus ištikęs didelis sielvartas ir sugadinęs 
visą gyvenimą. Gal ir aš toks būčiau, jeigu prarasčiau savąją 
Florą — Dievas žino! Manau, jeigu ne ji, man mažai rūpėtų, iš 
kur rytoj papūs vėjas: ar iš šiaurės, ar iš pietų... Štai girdžiu, 
kaip kapitonas eina į savo kajutę ir ten užsirakina; tai rodo, 
kad jis. tebėra prastai nusiteikęs. Metas miegoti, nes žvakė visiš- 
kai sudegė (žvakes mes įžiebiame nuo tada, kai naktys pailgėjo), 
o virėjas jau bus atsigulęs, nėra vilties gauti kitą Žvakę. 

Rugsėjo duyliktoji. Rami, giedra diena; mūsų padėtis nepasi- 
keitė. Vėjas pučia iš pietryčių, bet labai silpnas. Kapitonas kuo 
puikiausiai nusiteikęs ir pusryčiaujant atsiprašė manęs už va- 
karykštį šiurkštumą. Tačiau jis vis dar atrodo šiek tiek, išsi- 
blaškęs, akių išraiška laukiniška. ,,„Kapitonas tarsi užburtas, kaip 
pasakytų rubuilis airis“,— tarė mūsų vyriausiasis mechanikas, 
o jis turi aiškiaregio ir sapnų bei šmėklų aiškintojo reputaciją 
tarp keltų kilmės įgulos narių. 

Keista, kad šiuos tvirtus, praktiškus žmones taip veikia prie- 
tarai. Nepatikėčiau, jei pats nebūčiau to matęs. Mums beplau- 
kiant įsisiautėjo tikra prietarų epidemija; tik vėliau supratau, 
kad su grogo porcija reikia duoti nervų raminamųjų ir stipri- 
namųjų vaistų. Pirmieji simptomai pasireiškė vos išplaukus iš 
Setlendo, kai vairininkai ėmė skųstis girdį graudžius verksmus 
bei aimanas už borto, lyg kas būtų sekęs paskui laivą ir negalėtų 
jo pavyti. Jie tikėjo tuo prasimanymu ištisą kelionę, ir tamsiomis 
naktimis, prasidėjus ruonių medžioklei, būdavo nepaprastai sun- 
ku įtikinti vyrus atlikti savo pareigas. Be jokios abejonės, tai, ką 
jie girdėjo, tebuvo vairo grandinių džeržgesys arba praskrendan- 
čių jūros paukščių klyksmai. Daugel kartų kėliausi iš lovos pasi- 
klausyti šio triukšmo, tačiau, manau, nereikia nė sakyti, jog nie- 
kad nepastebėjau ko nors antgamtiško. Tačiau žmonės tokie užsi- 
spyrę, kad ginčytis su jais tiesiog beprasmiška. Sykį apie tai 
kalbėjausi su kapitonu, bet, mano nuostabai, į tokius dalykus jis 
pažiūrėjo rimtai ir, man regis, labai nusiminė. Tikėjausi, kad jis 
mažų mažiausiai pasirodys esąs aukščiau tokių naivių iliuzijų. 

Visos tos kalbos apie prietarus man priminė, kad ponas Men- 
sonas, mūsų jaunesnysis šturmanas, matė — šiaip ar taip, sako 
matęs, o tai, be abejo, yra tas pat — praėjusią naktį dvasią. Tai 
įnešė gaivaus vėjo ir davė naują malonią temą diskusijoms po 
nusibodusių kalbų apie lokius ir banginius, kuriomis mes tenki- 
nomės daugel mėnesių. Mensonas dievagojosi, kad laive veisiasi 
piktosios dvasios ir kad jis čia nepasiliktų nė dienos, jeigu susi- 
rastų kito darbo. Iš tiesų vaikinas ne juokais buvo išsigandęs, ir 
šįryt aš jam daviau šiek tiek chloralio bei kalio bromido nervams 
sustiprinti. Mensonas labai pasipiktino man užsiminus, kad jis 
prieš miegą tikriausiai bus šiek tiek padauginęs; turėjau raminti 
jį, stengiausi nutaisyti kuo rimčiausią veidą, klausydamasis pa- 
sakojimo, kuris, suprantama, buvo visiškai paremtas faktais. 

— Ant tiltelio aš buvau vienas,— kalbėjo Mensonas,— apie 
keturias valandas, per vidurinį budėjimą, kai naktis būna ramiau- 
sia. Švietė mėnesiena, tačiau dangumi plaukiantys debesys truk- 
dė žiūrėti į tolį. Džonas Makledas, žeberklininkas, atėjo iš laivo 
pirmagalio ir papasakojo man apie ten girdimą keistą triukšmą. 
Nuėjau pasiklausyti, ir mes abu girdėjom šiuos keistus garsus, 
primenančius tai kūdikio verksmą, tai sielvartingą moters klyks- 
mą. Septyniolika metų dirbu šį darbą, bet niekada negirdėjau, 
kad ruonis, senas ar jaunas, skleistų panašius garsus. Mudu sto- 
vėjome pirmagalyje ir, kai mėnulis išlindo iš už debesies, išvy- 
dome kažką panašaus į baltą figūrą, judančią ledynu ten, iš kur 
sklido verksmai. Trumpam ji dingo mums iš akių, bet štai vėl 
išniro priešais laivą, kairėje jo pusėje, ir mes galėjome regėti tik 
jos šešėlį ant ledo. Pasiunčiau žmogų atnešti šautuvo; Makledas 
ir aš nulipome ant ledo tikėdamiesi, kad tai bus lokys. Eidamas 
ledu, pamečiau iš akių Makledą, bet žengiau pirmyn vis dar gir- 
dimų šauksmų kryptimi; taip nuėjau mylią, gal daugiau, ir kai 
bandžiau apeiti lytis, suvirtusias viena ant kitos, susidūriau su 
kažkuo, kas manęs, rodės, jau laukė. Nežinau, kas tai buvo; šiaip 
ar taip, —ne lokys. Kažkas aukštas, baltas ir statmenas. Jeigu tai 
nebuvo vyras arba moteris, tai, prisiekiu, kažkas blogiau. Aš iš 
visų jėgų leidausi laivo link ir nusiraminau tik atsidūręs ant de- 
nio. Esu pasirašęs sutartį, pagal kurią privalau vykdyti savo 
pareigas; aš pasiliksiu laive, tačiau, saulei nusileidus, daugiau 
niekas manęs nenuvilios ant ledo. 

Tokia tad ši istorija, kurią stengiausi papasakoti paties Men- 
sono žodžiais. Manau, labiausiai tikėtina, nepaisant jo priešta- 
ravimų, kad jis matė lokį, stovintį ant užpakalinių letenų — šis 
žvėris, pajutęs pavojų, dažnai pasirenka tokią pozą. Tamsoje 1o- 
kys galėjo pasirodyti panašus į žmogų, ypač tam, kurio nervai 
šiek tiek sukrėsti. Kad ir kaip ten būtų, tas įvykis labai nemalo- 
niai paveikė laivo įgulą. Jūreivių žilgsniai dar labiau paniuro, 
o jų nepasitenkinimas pasidarė atviresnis. Jo priežastys buvo ke- 
lios: pirma, kad jiems trukdoma žvejoti silkes, ir antra,— jie pri- 
versti būti laive, kur, anot jų pačių, šmirinėja piktos jėgos, galin- 
čios pastūmėti kokiam neišmintingam poelgiui. Net žeberklininkai, 
seniausi ir ištvermingiausi įgulos vyrai, jautėsi sunerimę. 

Išskyrus tą nelemtą prietaringumą, reikalai klostėsi gana pa- 
lankiai. Aibės plaukiojančių ledų, kurie buvo susitelkę į pietus 
nuo mūsų, išsisklaidė, o vanduo toks šiltas, jog atrodo, kad po 

mumis viena iš Golfo srovių, tekančių tarp Grenlandijos ir Špic- 
bergeno. Netoli laivo daugybė mažų medūzų ir krevečių, taigi 
yra didelė tikimybė išvysti „žuvį“. Tiesą sakant, apie pietus įą 
matėme, bet tokioje vietoje, kad nebuvo įmanoma persekioti su 
velbotais. 


Rugsėjo tryliktoji. Ant tiltelio įdėmiai pasikalbėjau su vyres- 
niuoju šturmano pavaduotoju ponu Milnu. Regis, mūsų kapito- 
nas jūreiviams ir net laivo savininkui — tokia pat didelė mįslė 
kaip ir man. Milnas pasakoja, kad, grįžusi namo, įgula išsiskirs- 
to kas sau, o kapitonas Kredžis kažkur pradingsta, ir niekas jo 
nemato iki kito sezono pradžios; tada jis ramiai įžengia į kom- 
panijos kontorą. ir pasiūlo savo paslaugas. Denyje jis neturi nė 
vieno draugo, niekas nežino apie jo praeitį. Šio žmogaus padėtis 
visiškai priklauso nuo jo, kaip jūrininko, sugebėjimo ir drąsaus 
bei šaltakraujo vyro reputacijos, kurią užsitarnavo būdamas pa- 
dėjėju; tik vėliau jam buvo patikėta vadovauti laivui. Atrodo, 
beveik visi mano, kad kapitonas ne škotas ir kad jo vardas išgal- 
votas. Anot Milno, banginių medžioklei jis atsidėjo tiesiog todėl, 
kad tai pats pavojingiausias verslas, be to, jis visokiausiais bū- 
dais ieško mirties. Įrodymui pateikė daug pavyždžių; vienas iš 
jų gan įdomus, jeigu tikras. Atrodo, kartą kapitonas neatvyko 
į kontorą, ir į jo vietą buvo paskirtas kapitono padėjėjas. Tai atsi- 
tiko per paskutinį rusų —turkų karą. Kai kitą pavasarį jis vėl pa- 
sirodė, ant kaklo buvo matyti randuota žaizda, kurią stengėsi 
paslėpti po kaklaraiščiu. Teisinga ar neteisinga padėjėjo išvada, 
kad kapitonas dalyvavo kare,— nežinau. Tačiau tai keistas suta- 
pimas. 

Pasikeitė vėjo kryptis, dabar jis pučia iš rytų, bet vis dar 
gana silpnai. Man regis, ledai labiau susigrūdę negu buvo vakar. 
Kiek akys užmato, visur aplinkui didžiulės akinamai baltos erd- 
vės, kur ne kur boluoja tamsūs luitai, susigrūdę vienas ant kito. 
Į pietus nuo mūsų matyti siaura Žžydro vandens properša, vie- 
nintelis mūsų kelias į išsigelbėjimą, bet ir jis kasdien vis siau- 
Tėja. Kapitonas imasi didelės atsakomybės. Girdėjau, kad kubile 
jau nebėra bulvių ir net džiūvėsiai baigiasi; tačiau kapitono vei- 
das vis toks pat bebaimis, ir didžiąją dienos dalį jis praleidžia 
ant denio, žvalgydamasis pro savo žiūroną į horizontą. Jo nuo- 
taika labai pėrmaininga, ir, rodos, manęs jis vengia, tačiau ne- 
maloni scena, įvykusi praėjusią naktį, nepasikartojo. 

Septynios valandos trisdešimt minučių vakaro. Aš imu ma- 
nyti, kad mums vadovauja beprotis. Niekaip kitaip kapitono Kre- 
džio užgaidų nepaaiškinsi. Gerai, kad rašau šį mūsų kelionės 
dienoraštį; jis padės mus išteisinti tuo atveju, jeigu teks imtis 
prieš kapitoną prievartos. Žengti tokį žingsnį aš sutikčiau tik 
pačiu blogiausiu atveju. Įdomu, kad pats kapitonas man leido 
suprasti, esą tokio keisto jo elgesio priežastis yra ne paprastas 
ekscentriškumas, o beprotybė. Prieš valandą jis stovėjo ant til- 
telio ir kaip paprastai žiūrėjo pro savo žiūroną, o aš žingsniavau 
pirmyn atgal po škancus. Dauguma žmonių apačioje gėrė arbatą. 
Pavargęs atsirėmiau į stiebą ir gėrėjausi švelniu raudoniu, kurį 
nusileidžianti saulė pažėrė ant mus supančių didžiulių ledo plo- 
tų. Šalia pasigirdęs kimus balsas staiga pažadino mane iš susi- 
mąstymo; krūptelėjęs pamačiau, kad kapitonas, nulipęs nuo til- 
telio, atsidūrė šalia manęs. Jis įdėmiai žiūrėjo į ledą su tokia 
veido išraiška, tarsi tarpusavy būtų grūmęsi siaubas ir kažkas 
panašaus į džiaugsmą. Nors buvo šalta, stambūs prakaito lašai 
riedėjo jam nuo kaktos, matyt, buvo labai susijaudinęs. Kapitoną 
tampė mėšlungis; taip atsitinka žmogui prieš epilepsijos prie- 
puolį. „Žiūrėkite! — sušnibždėjo jis, stvėręs mane už rankos, 
o akis įsmeigęs į ledus tolumoje ir lėtai kreipdamas galvą išil- 
gai horizonto linijos, tarsi stebėtų kokį judantį daiktą.— Žiūrė- 
kite! Štai, štai! Tarp ledo uolų! Dabar ji išlendo iš už tolimesnio 
luito. Jūs ją matote — jūs privalote ją matyti! Vis dar tenai! 
Bėga nuo manęs, prisiekiu Dievu, bėga... išnyko!“ 

Du pastaruosius žodžius jis sušnibždėjo uždusęs, jie niekad 
neišdils man iš atminties. Kapitonas stengėsi užsiropšti ant lai- 
vo denio turėklų, tarsi tikėdamasis dar kartą žvilgtelėti į tols- 
tantį daiktą. Tačiau jam pritrūko jėgų; uždusęs ir išsekęs jis atsi- 
šliejo į salono langus. Kapitono veidas baisiai pamėlo, ir aš išsi- 
gandau, kad jis neteks sąmonės, todėl negaišdamas nuvedžiau jį 
į apačią ir kajutėje paguldžiau ant sofos. Įpyliau į burną truputį 
degtinės, kuri nuostabiai jį paveikė, į veidą vėl plūstelėjo krau- 
jo, nustojo virpėti rankos. Kapitonas pasikėlė ant alkūnių ir apsi- 
dairė. Įsitikinęs, kad esam vieni, ženklu pakvietė mane prieiti ir 
atsisėsti šalia. 

— Jūs matėte tai, tiesa? — paklausė jis vis dar tuo pačiu pri- 
slėgtu balsu, taip nebūdingų šiam Žmogui. 

— Ne, aš nieko nemačiau. 

Jo galva vėl nukrito ant pagalvės. 

— Ne, be žiūrono jis negalėjo matyti, — sumurmėjo.— Jis ne- 
galėjo. Tai žiūronas man ją parodė... ir meilės akys. Aš sakau, 
daktare, neįleiskite čionai bufetininko; jis pamanys, kad aš be- 
protis. Užrakinkite duris! 

Aš atsistojau ir padariau tai, ką jis liepė. Kurį laiką kapito- 
nas gulėjo ramiai, tikriausiai paskendęs mintyse, paskui vėl pa- 
kilo ant alkūnių ir paprašė dar degtinės. 

— Daktare, jūs nemanote, kad aš beprotis? — paklausė jis 
tuomet, kai butelį dėjau atgal į dėžę.— Pasakykite man kaip vy- 
ras vyrui, ar manote, kad aš beprotis? 

— Aš manau, kad kažkas jus slegia,— atsakiau, — jaudina, 
ir tai labai jums kenkia. 

— Tikra tiesa, jaunuoli! — sušuko jis; nuo išgertos degtinės 
jam akys sublizgo.— Daug kas guli ant širdies, daug kas! Ta- 
čiau aš moku nustatyti koordinates, moku dirbti su sekstantu ir 
įveikiu logaritmus. Teisme jūs negalėsite įrodyti, kad aš beprotis, 
tiesa? 

Įdomu buvo klausytis Žmogaus, gulinčio ant nugaros ir šal- 
tai samprotaujančio, ar jis sveiko proto, ar ne. 

— Galbūt ne,— atsakiau,— tačiau aš manau, kad jūs protin- 
gai pasielgtumėte, jeigu kuo greičiau grįžtumėte namo ir kurį 
laiką ramiai pagyventumėte. 

— Grįžti namo? — sumurmėjo jis šypsodamasis.— Pagyventi! 
Jaunuoli, jūs rūpinatės ne. tiek manimi, kiek savimi. Ramiai pa- 
gyventi su Flora, gražuole mažyte Flora... Ar blogus sapnus ga- 
lima laikyti beprotybės požymiais? 

— Kartais,— atsakiau. 

— Kas dar? Kokie pirmieji beprotybės požymiai? 

— (Galvos skausmai, ūžimas ausyse, raibuliavimas akyse, ha- 
liucinacijos. 

“ — O! Kas tai? — pertraukė jis mane.— Ką jūs vadinate haliu- 
cinacijomis? 

— Matyti daiktus, kurių iš tiesų nėra, — tai haliucinacijos. 

— Bet ji ten buvo! — suaimanavo jis.— Ji ten buvo! — atsi- 
stojęs kapitonas atidarė duris ir lėtai nedrąsiais žingsniais ėmė 
vaikštinėti po savo kajutę, kur, neabejoju, jis išbus iki ryto. Jo 
nervų sistema, atrodo, yra patyrusi labai sunkių išbandymų; 
šiaip ar taip, nepriklausomai nuo to, ką kapitonas ten tolumoje 
matė, jis kasdien darosi vis paslaptingesnis, aš bijau, kad jo pa- 
ties padaryta išvada yra teisinga ir kad jo psichika pažeista. Aš 

nemanau, kad kokios nors įtakos Kredžio elgesiui turėjo nerami 
sąžinė. Šitaip spėja dauguma karininkų, ko gero, ir visa koman- 
da; tačiau nepastebėjau jokių ženklų, kurie šią mintį paremtų. 
Kapitonas nepanašus į nusikaltusį, greičiau — į žmogų, su kuriuo 
likimas pasielgė žiauriai ir į kurį dera žiūrėti kaip į kankinį, bet 
ne kaip į nusikaltėlį. 

Vėjas šiąnakt ėmė pūsti iš pietų. Padėk mums, Dieve, jeigu 
jis užtvers tą siaurą properšą, kuri yra vienintelis mūsų kelias 
išsigelbėti! Kadangi mes esame pagrindinio Arkties ledų lauko, 
arba „barjero“, kaip jį vadina banginių medžiotojai, pakraštyje, 
tai šiaurės vėjas, stumdydamas aplink mus esančius ledus, leis- 
tų išsigelbėti, o pietų vėjas sutelkia visus ledus už mūsų ir už- 
daro mus tarp dviejų ledo plotų. Padėk mums, Viešpatie, vėl ta- 
vęs prašau! 


Rugsėjo keturioliktoji. Sekmadienis, poilsio diena. Mano būgš- 
tavimas pasitvirtino, ir siaura Žydrę vandens juostelė į pietus 
nuo mūsų išnyko. Aplinkui vien nejudrūs ledynai su nuostabio- 
mis uolomis ir fantastiškais bokštais. Mirtina tyla, viešpataujan- 
ti virš šios milžiniškos ledo erdvės, tiesiog siaubinga. Nematyti 
nei bangų keterų, nei vėjo išpūstų burių, negirdėti žuvėdrų klyks- 
mo; vien didi, viską apimanti tyla, o jūrininkų kalbos bei jų ba- 
tų gurgždėjimas ant balto žvilgančio denio visiškai nesiderina 
su ta vieta ir atrodo absurdiški. Vienintelė mūsų viešnia buvo 
poliarinė lapė, retas žvėrelis ledynuose, nors gana įprastas šioje 
šalyje. Prie laivo ji neprisiartino, bet, pažiūrėjusi į mus iš tolo, 
greitai nubėgo ledu. Labai keista, nes šie gyvūnai visai nepažįsta 
žmonių, bet būdami smalsūs, elgiasi taip drąsiai, kad juos leng- 
va pagauti. Kad ir kaip ten būtų, net šis menkas įvykis prislėgė 
įgulą. „Vargšas žvėrelis juk žino daugiau negu mes!“ Toks buvo 
vieno iš vyriausių žeberklininkų komentaras, kiti pritariamai lin- 
gavo galva. Beprasmiška įrodinėti, jog tai vaikiškas prietaringu- 
mas. Jie nusprendė, kad laivas prakeiktas, ir niekas jų neperkalbės. 

Kapitonas nesirodė visą rytą ir tiktai po vidurdienio atėjo pus- 
valandžiui ant škancų. Aš pastebėjau, kad jo akys buvo nukreip- 
tos į tą vietą, kur vakar pasivaideno, ir tikėjausi, jog dabar pra- 
sidės naujas priepuolis, tačiau mano būgštavimas nepasitvirtino. 
Atrodė, kad kapitonas manęs nemato, nors stovėjau visai greta. 
Vyriausiasis mechanikas, kaip visados, meldėsi. Įdomu, kad ban- 

ginių medžiotojų laivuose meldžiamasi laikantis anglikonų baž- 
nyčios apeigų, nors čia paprastai nebūna nė vieno šios bažnyčios 
nario nei tarp karininkų, nei tarp jūreivių. Visi mūsų Žmonės 
yra arba katalikai, arba presbiterionai, pirmųjų, beje, daugiau. 
Kadangi ritualas svetimas ir vieniems, ir kitiems, tai vieno tikė- 
jimo žmonės negali skųstis, kad pirmenybė teikiama kito tikėjimo 
išpažinėjams; ir vieni, ir kiti meldžiasi labai uoliai, susikaupę, 
taigi tokia tvarka nėra bloga. 

Nuostabus saulėlydis ledo dykumą pavertė kruvinu ežeru. 
Nieko žavesnio neteko man matyti. Vėjo kryptis pasikeitė. Jeigu 
jis visą parą pūs iš šiaurės, mūsų reikalai dar gali pasitaisyti. 


Rugsėjo penkioliktoji. Siandien Floros gimimo diena. Miela 
mergaitė! Gerai, kad ji nemato savo berniuko, kaip paprastai ma- 
ne vadindavo, atskirto nuo pasaulio ledynų platybėse, su pami- 
šusiu kapitonu, kai maisto telikę kelioms savaitėms. Neabejoju, 
kad ji atidžiai seka laivų kroniką vietiniuose laikraščiuose, tikė- 
damasi aptikti kokią žinią apie mus. Aš privalau rodyti įgulai 
pavyzdį, būti linksmas ir nerūpestingas, nors tik vienas Dievas 
žino, kaip kartais sunku tai padaryti. 

Termometras rodo 19“ Farenheito. Pučia silpnas vėjas, ir tas 
nepalankios krypties. Kapitonas puikiai nusiteikęs; manau, naktį 
jis patyrė kokią pranašystę arba regėjimą, nes anksti rytą atėjo 
pas mane į kambarį ir atsisėdęs ant suolo sušnibždėjo: „Tai ne- 
buvo haliucinacija, daktare, tai iš tiesų buvo!“ Po pusryčių jis 
paprašė sužinoti, kiek maisto mums dar liko; šio darbo ėmėmės 
mudu su antruoju padėjėju. Pasirodo, provizijos likę netgi ma- 
žiau, negu mes tikėjomės. Pirmiausia pusė kubilo džiūvėsių, trys 
statinaitės sūdytos mėsos ir labai nedaug kavos bei cukraus. Dar 
turime nemažai delikatesų, konservuotos lašišos, sriubų, avienos 
ragu ir t. t., tačiau viso to penkiasdešimties žmonių įgulai užtek- 
tų neilgam. Sandėlyje laikoma dvi statinaitės miltų ir užtektinai 
tabako. Viso šito po pusę davinio pakaktų aštuoniolikai dvidešim- 
čiai dienų, ne ilgiau. Kai viską papasakojome kapitonui, jis pa- 
liepė sukviesti žmones ir išdrožė jiems kalbą. Aš niekada nema- 
čiau jo taip šauniai atrodančio. Aukštas, dailus stotas, tamsus, 
pagyvėjęs veidas; jis buvo panašus į žmogų, gimusį įsakinėti; 
padėtį analizavo su tikro jūrininko šaltakraujiškumu, tai liudijo, 
kad, suprasdamas pavojų, kapitonas nepraleidžia nė vienos gali- 
mybės išsigelbėti. 

— Vaikinai, — tarė kapitonas, — neabejoju, jog, anot jūsų, keb- 
lioje padėtyje atsidūrėte dėl manęs, jeigu ją apskritai galima 
laikyti keblia, ir kai kurie iš jūsų, galimas daiktas, dėl šios prie- 
žasties esate manimi nepatenkinti. Tačiau jūs privalote nepa- 
miršti, kad daugel metų nė vienas namo grįžtantis laivas neturė- 
davo tokio laimikio kaip senoji „Šiaurinė žvaigždė“ ir kiekvie- 
nas iš jūsų gaudavote savo dalį. Išplaukdami jūs paliekate savo 
žmonas aprūpintas, o kiti vargetos grįžę randa savo balandėles 
parapijos išlaikomas. Jei manote, kad dėl manęs patekote į šią 
situaciją, tai juk ir už pelną turite būti dėkingi man. Mes sėk- 
mingai rizikuodavome anksčiau, taigi dabar, kai mūsų rizika bai- 
gėsi nesėkme, privalome neverkšlenti; blogiausiu atveju mes ga- 
lime ledu nusigauti iki žemės ir prisimedžioti: ruonių, kuriais iš- 
simaitintume iki pavasario, bet šito nereikės, nes Škotijos krantą 
jūs pamatysite anksčiau nei po trijų savaičių. Dabar visi turėsi- 
me tenkintis puse maisto davinio, ir išimties nebus niekam. Ne- 
nusiminkite, ir pavojus praeis pro šalį jūsų nepalietęs, kaip jau 
vyra buvę daugelį kartų. 

Sie keli paprasti kapitono žodžiai nepaprastai paveikė įgulą. 
Buvo pamiršta, jog anksčiau jis buvo nemėgstamas, ir senasis 
žeberklininkas, kurį jau esu minėjęs kalbėdamas apie jo prieta- 
ringumą, sušuko tris kartus „valio!“, ir visi nuoširdžiai jam pri- 
tarė. 


Rugsėjo šešioliktoji. Naktį ėmė pūsti šiaurės vėjas, atsirado 
šiokių tokių ženklų, kad jis išsklaidys ledus. Žmonių nuotaika 
gera, nors dabar gauna gerokai mažiau maisto. Mašinų skyriu- 
je garo pakanka, todėl, jeigu tik bus galimybė, būsime pasirengę 
nedelsiant plaukti. Kapitonas nusiteikęs Žvaliai, nors jo veidas 
tebėra tarsi užburtas, kaip ir anksčiau, apie ką jau esu kalbėjęs. 
Šis linksmumas mane glumina labiau nei ankstesnis jo niūru- 
mas. Nepajėgiu šito suprasti. Aš, regis, esu minėjęs vieną iš ka- 
pitono keistenybių — jis niekad niekam neleidžia įeiti į jo ka- 
jutę, pats klojasi sau lovą ir pan. Mano nuostabai, šiandien jis 
padavė man raktą ir paprašė nulipti į jo kajutę pažiūrėti, kiek 
valandų rodo jo chronometras, o pats tuo metu matavo saulės ir 
mėnulio aukštį. Tai paprastas nedidelis kambarys su prausykla, 
yra keletas knygų, bet nėra jokių prabangos daiktų, išskyrus ke- 
lis paveikslus ant sienų. Daugiausia tai nedidelės, pigios oleogra- 

fijos; tačiau mano dėmesį atkreipė viena akvarelė, kurioje pa- 
vaizduotas jaunos damos veidas. Tai buvo tikras portretas, o ne 
koks fantastiškas moters grožio pavyzdėlis, kokiais taip žavisi 
jūrininkai. Nė vienas dailininkas be modelio negalėtų sukurti 
tokio keisto jėgos ir silpnumo mišinio. Tamsios, svajingos akys 
su ilgomis blakstienomis ir plati, žema kakta, nepaliesta minties 
bei rūpesčių, visiškai nesiderino su griežtų linijų atsikišusiu 
smakru ir tokia pat apatine lūpa. Apačioje viename portreto kam- 
pe buvo parašyta: „M. B. 19 m.“ Man pasirodė beveik neįtikėtina, 
kad per devyniolika neilgų gyvenimo metų galima išsiugdyti 
tokią valią, kokia atsispindėjo šiame veide. Moteris turėjo būti 
nepaprasta. Jos veidas mane taip užbūrė, kad, nors žvilgtelėjau 
į jį tik akimirką, galėčiau, jeigu mokėčiau piešti, jį tiksliai at- 
kurti ant šio dienoraščio puslapio. Norėčiau žinoti, kokį vaidmenį 
ši moteris vaidino mūsų kapitono gyvenime; jos atvaizdas kabo 
lovos kojūgalyje, todėl kapitono akys nuolat įsmeigtos į jį. Jei- 
gu kapitonas nebūtų toks užsidaręs, kalbėdamasis galėčiau at- 
sargiai užsiminti apie šį portretą. Daugiau kambaryje nėra daik- 
tų, vertų paminėti, — uniiorminiai surdutai, sudedamosios kėdės, 
mažas žiūronas, tabakinė ir daug pypkių; viena iš jų, parsivežta 
iš Rytų, beje, šiek tiek nušviečia pono Milno pasakojimą apie 
kapitono dalyvavimą kare, nors tas ryšys labai tolimas. 

11 valandų 20 minučių nakties. Kapitonas ką tik nuėjo mie- 
goti po ilgo ir įdomaus pokalbio bendromis temomis. Kai panori, 
jis gali būti puikus pašnekovas, nes yra labai apsiskaitęs ir su- 
geba aiškiai, be jokio dogmatizmo reikšti savo nuomonę. Nepa- 
kenčiu, kai intelekto atžvilgiu mane kas nors bando sumenkinti. 
Kapitonas, remdamasis Aristoteliu ir Platonu, kalbėjo apie sie- 
los prigimtį. Jam, rodos, artimos sielų persikėlimo teorijos ir Pi- 
tagoro doktrinos. Diskutuodami šiais klausimais, mes palietėme 
šiuolaikinį spiritizmą, ir aš juokais užsiminiau apie Sleido apga- 
vystes; mano nuostabai, jis atsakė patarimu nepainioti kalto su 
nekaltu ir ėmė įrodinėti, jog tai būtų taš pat, kas pasmerkti 
krikščionybę vien už tai, kad Judas, kuris išpažino šią religiją, 
buvo niekšas. Netrukus kapitonas palinkėjo man labos nakties ir 
nuėjo į savo kajutę. 

Vėjas stiprėja ir vis dar pučia iš šiaurės. Naktys tamsios kaip 
Anglijoje. Aš. tikiuosi, kad rytoj mes išsilaisvinsime iš ledo 
varžtų. 

Rugsėjo septynioliktoji. Vėl vaidenasi. Ačiū Dievui, kad ma- 
no nervai stiprūs! Šių nelaimėlių prietaringumas, nepaprastas 
rimtumas bei tikėjimas tuo, ką kalba, sukeltų siaubą kiekvienam, 
nežinančiam jų pažiūrų. Yra kelios versijos, tačiau visoms joms 
bendra tai, kad visą naktį kažkas keisto skraidė aplink laivą ir 
kad Sandis Makdonaldas iš Piterhedo ir ilgasis Piteris Viljam- 
sonas iš Šetlendo tai matė, be to, tai matė ponas Milnas nuo til- 
telio. Kadangi yra trys liudytojai, tai jais pasitikima labiau negu 
antruoju šturmano padėjėju. Po pusryčių šnekučiuodamasis su 
Milnu pasakiau, kad jis neturėtų paisyti tokių niekų ir, kaip ka- 
rininkas, rodytų žmonėms pavyzdį. Jis piktai palingavo vėjo nu- 
gairintą galvą, tačiau atsakė kaip visada atsargiai: „Gal ir taip, 
o gal ir ne, daktare. Aš nesakiau, kad tai vaiduoklis. Netikiu jū- 
rų dvasiomis ar kuo nors panašiu, tačiau dauguma žmonių tvir- 
tina, jog matė velniai žino ką; mane išgąsdinti nelengva, vis 
dėlto jūsų paties kraujas, galimas daiktas, sustingtų gyslose, jei- 
gu, užuot samprotavęs apie tai dienos šviesoje, praėjusią naktį. 
būtumėte drauge su manimi matęs kažkokią baltą ir baisią tigū- 
rą, pasirodančią tai vienur, tai kitur ir tamsoje bliaunančią tarsi 
ėriukas, pametęs savo motiną. Tada jūs nesakytumėte, kad tai 
tik senų bobų plepalai...“ 

Mačiau, kad ginčytis su juo beprasmiška, ir tenkinausi tuo, 
kad paprašiau kitą kartą padaryti man paslaugą — kai tik pasi- 
rodys vaiduoklis, pakviesti mane; jis sutiko su didžiausiu entu- 
ziazmu, tačiau sakė manąs, jog tai niekados nepasikartos. 

Mano viltys išsipildė, ir už mūsų esanti baltoji dykuma su- 
eižėjo visomis kryptimis siauromis vandens juostomis. Šian- 
dien mūsų platuma — 80752"; tai rodo, kad ledai slenka į pietus. 
Jeigu nesiliaus pūtęs palankus vėjas, jie išsisklaidys taip pat 
greitai kaip susitelkė. Siuo metu belieka rūkyti, laukti ir tikėtis 
laimingos pabaigos. Greitai aš tapsiu iatalistu. Kai būni pri- 
klausomas nuo tokių nepatikimų faktorių kaip vėjas ir ledas, nie- 
ko kito nelieka. Galimas daiktas, Arabijos dykumų vėjas ir smė- 
lis pirmiesiems Mahometo sekėjams įdiegė nuolankumą, tikėjimą 
likimu. 

Sąmyšis dėl vaiduoklio labai paveikė kapitoną. Aš bijojau, 
kad šis įvykis gali sujaudinti jautrų jo protą, ir stengiausi nu- 
slėpti nuo jo šią nelemtą istoriją, bet, nelaimei, kapitonas atsi- 
tiktinai išgirdo, kaip vienas Žmogus užsiminė apie tai kitam, ir 
pareikalavo viską papasakoti. Kaip ir tikėjausi, užslėpta jo be- 

protybė išsiveržė labai audringai. Sunku buvo įsivaizduoti, kad 
tai tas pats žmogus, kuris praėjusią naktį su manimi filosofavo, 
sugebėjo subtiliai kritikuoti ir buvo nepaprastai šaltakraujiškas. 
Jis blaškėsi po škancus kaip tigras, uždarytas narve, kartais stab- 
telėdavo liūdnai skėstelėti rankomis ir nekantriai žvilgtelėti į 1e- 
dą. Visą laiką jis kalbėjosi pats su savimi ir vieną kartą net 
sušuko: ,Jau greitai, jau greitai, brangioji!“ 

Vargšelis! Graudu matyti šaunų jūrininką, išsilavinusį džen- 
telmeną šitaip nusiteikusį ir galvoti apie tai, kad vaizduotė ir 
iliuzijos gali nuslopinti protą, kuriam tikras pavojus yra gyveni- 
mo prasmė. Kažin ar kas nors yra buvęs tokioje situacijoje, ko- 
kioje atsidūriau aš,— tarp bepročio kapitono ir dvasiaregio štur- 
mano? Kartais pamanau, jog esu vienintelis sveiko proto žmo- 
gus laive, išskyrus gal tik antrąjį mechaniką, kuris primena 
atrajojantį gyvulį ir nė trupučio nesijaudintų išvydęs Raudono- 
sios jūros velnius, jeigu tik šie nedrumstų jam ramybės ir nega- 
dintų jo instrumentų. 

Ledai sparčiai trūkinėja, ir rytoj rytą mes greičiausiai jau 
galėsime plaukti. Namuose, kai papasakosiu apie tuos keistus 
atsitikimus, kuriuos čia patyriau, pamanys, jog aš viską išgal- 
vojau. 

Dvylikta valanda nakties. Išgyvenu didelę baimę, nors dabar, 
išgėręs taurelę degtinės, jaučiuosi tvirčiau. Tačiau dar nesu vi- 
siškai atsigavęs, apie tai byloja mano rašysena. Reikalas tas, 
jog patyriau siaubingą išbandymą ir imu abejoti, ar buvau tei- 
sus visus laive esančius laikydamas bepročiais todėl, kad jie sa- 
kėsi matę daiktus, kuriais protas neleido man tikėti. Fi! Aš esu 
kvailys, įeigu jaudinuosi dėl tokių niekų; vis dėlto po visų pavo- 
jų tie niekai įgyja ypatingą reikšmę, nes aš negaliu ilgiau abe- 
joti nei pono Mensono pasakojimu, nei šturmano padėjėjo žo- 
džiais, kai pats patyriau tai, iš ko anksčiau paprasčiausiai pasi- 
šaipydavau. 

Galų gale nieko baisaus neatsitiko, tik riksmas, daugiau nie- 
ko. Aš negaliu tikėtis, jog tasai, kuris skaitys šį dienoraštį (jeigu 
kas nors kada nors jį skaitys), supras mano jausmus arba patirs 
tą įspūdį, kurį aš patyriau. Po vakarienės išėjau ant denio prieš 
miegą parūkyti. Naktis buvo labai tamsi, tokia tamsi, kad, sto- 
vėdamas po barkasu, negalėjau įžiūrėti karininko ant tiltelio. 
Man atrodo, jau esu minėjęs apie nepaprastą tylą, viešpataujan- 
čią Arkties jūrose. Kitose pasaulio vietose, kad ir kokios dykvie- 

tės jos būtų, visada jaučiamas silpnas oro virpėjimas — tai arba 
koks nors vos vos girdimas duslus garsas, sklindantis iš tolimų 
žmonių gyvenviečių, arba medžių lapų, paukščių sparnų sukel- 
tas šnaresys, arba netgi žolės šlamesys. Galima negirdėti ore 
sklandančio garso, tačiau tas, kuris neigtų jį esant, būtų netei- 
sus. Tiktai čia, Arkties jūrose, ši išties begalinė tyla aiškiai pa- 
juntama. Jūs suvokiate, jog ausų būgneliai stengiasi pagauti 
menkiausią garsą ir jautriai reaguoja į kiekvieną atsitiktinį bils- 
telėjimą laive. Taip nusiteikęs aš atsirėmiau į turėklus, ir nak- 
ties tyloje tiesiog po manimi ant ledo pasigirdo riksmas, šaižus 
ir veriamas, prasidėjęs, kaip man pasirodė, tokia aukšta gaida, 
kokios neišdainuotų jokia primadona; jis vis kilo ir kilo, kol pa- 
siekė ilgai užtrukusį kulminacijos momentą — agonijos klyksmą, 
galėjusį būti paskutiniu žūstančios sielos šauksmu. Šis kraupus 
klyksmas vis dar skamba man ausyse. Jis reiškė sielvartą, ne- 
apsakomą sielvartą, taip pat stiprų aistros troškulį su vos jun- 
tama laukinio džiaugsmo priemaiša. Riksmas pasigirdo visai ša- 
lia manęs, tačiau tamsoje nieko neįžiūrėjau. Aš šiek tiek palau- 
kiau, bet kadangi garsas nepasikartojo, nulipau žemyn. Niekada 
nesu patyręs tokio sukrėtimo; lipdamas žemyn, sutikau poną 
Milną, kopiantį į viršų pakeisti budinčio karininko. „Na, dakta- 
re,— tarė jis,— senų bobų plepalai? Negi negirdėjote riksmo? 
O gal tai prietarai? Ką manote apie tai?“ Aš buvau priverstas 
atsiprašyti doro vaikino ir prisipažinti esąs sujaudintas taip pat 
kaip ir jis. Galimas daiktas, rytoj į visa tai galima bus pažvelgti 
kitomis akimis. Siuo metu aš kone baiminuosi rašyti apie tai, ką 
manau. Perskaitęs šias eilutes po kelių dienų, kai išsilaisvinsiu 
iš visų šių jaudinančių minčių, gal niekinsiu save dėl dvasios 
silpnumo. 


Rugsėjo aštuonioliktoji. Praleidau bemiegę, neramią naktį; 
visą laiką mane persekiojo tas keistas riksmas. Atrodo, jog ir 
kapitonas neįstengė naktį pailsėti, nes jo veidas niūrus ir akys 
paraudusios. Aš jam nepasakojau ir nepasakosiu apie savo nak- 
ties nuotykį. Jis ir be to atrodo susijaudinęs; pašoka, vėl sėdasi 
ir, regis, visiškai nepajėgia būti santūrus. 

Kaip aš ir tikėjausi, šįryt tarp ledų atsirado patogi properša, 
tad mes galėjome pakelti inkarą ir nuplaukti apie dvidešimt my- 
lių vakarų, pietvakarių kryptimi. Paskui mus sustabdė ištisiniai 
ledai, taip pat tankiai susigrūdę, kaip tie, kuriuos palikome už 

nugaros. Nieko kito neliko, kaip vėl nuleisti inkarą ir laukti, kol 
ledas suskils; to galima tikėtis per parą. Vandenyje plaukiojo 
daug ruonių: vieną, milžinišką, daugiau kaip vienuolikos pėdų 
ilgio, mes užmušėme. Tie gyvūnai — pikti peštukai, kalbama, stip- 
resni net už lokį. Laimė, jie lėti ir nerangūs, taigi ant ledo nela- 
bai pavojingi. 

Kapitonas, rodos, nemano, kad visi mus tykoję pavojai — jau 
praeityje, nors aš nesuprantu, kodėl jis taip niūriai vertina da- 
bartinę padėtį; visi kiti esantys laive įsivaizduoja, jog mes ste- 
buklingai išsigelbėjome ir dabar jau išplauksime į atvirą jūrą. 

— Tikiuoši, daktare, jūs neabejojate, jog viskas bus gerai? — 
DSP an kapitonas, kai po pietų mes likome vieni. 

— Tikiuosi, kad taip,— atsakiau. 

— Nereikia pernelyg tuo tikėti, tačiau, be jokios abejonės, 
jūs esate teisus. Greitai mes visi atsidursime glėbyje tų, kurie 
mus myli, tiesa, jaunuoli? Tačiau mes neturime būti per daug 
patiklūs. 

Siūbuodamas kojas, kapitonas mįslingai patylėjo. 

— Žinote,— tęsė jis,— ši vieta net pačiomis palankiausiomis 
aplinkybėmis yra nepatikima, pavojinga. Aš pažinojau žmonių, 
netikėtai žuvusių panašiomis aplinkybėmis. Kartais menkiausia 
klaidelė būna pražūtinga; mažiausias neapdairumas, ir jus pasi- 
glemžia prasiskyręs ledas, ir tiktai burbulai kyla iš žalio van- 
dens toje vietoje, kur nuskendote. 

Įdomus dalykas,— toliau pasakojo jis, nervingai šypsodama- 
sis, — tačiau per visus tuos metus, kai gyvenau šioje šalyje, nė 
karto nebuvo atėjusi į galvą mintis apie dvasinį testamentą. Aš 
nenoriu pasakyti, jog turiu ką palikti, bet vis dėlto, kai žmogui 
gresia pavojus, jis privalo sutvarkyti visus savo reikalus ir būti 
pasirengęs. Ar sutinkate su manimi? 

L — Žinoma,— atsakiau, bet nesupratau, kur kreipiamas šis po- 
kalbis. 

— Žinodamas, jog viskas sutvarkyta, žmogus jaučiasi geriau. 
Dabar, jeigu man kas atsitiks, tikiuosi, jūs pasirūpinsite mano 
daiktais. Kajutėje jų labai nedaug, tačiau norėčiau, kad jie būtų 
parduoti ir pinigai išdalyti jūreiviams po lygiai. Norėčiau, kad 
chronometrą pasiimtumėte kaip mažytį prisiminimą apie mūsų 
plaukiojimą. Žinoma, visa tai tik atsargumas, tačiau aš manau, 
jog man pasitaikė palanki proga pasikalbėti su jumis apie tai. 
Tikiuosi, kad jeigu bus reikalas, galėsiu jumis pasitikėti? 

— Visiškai, — atsakiau aš,— tačiau jeigu jau prabilote apie 
tai, tai juk ir manęs laukia tas pats likimas. 

— Ir manęs, ir manęs! — nutraukė mane kapitonas.— Jums 
niekas negresia. Velniai rautų, kas gi jums gali atsitikti? Ne, aš 
anaiptol nenoriu būti nemandagus, tačiau man nemalonu girdėti, 
kai jaunas žaliūkas, vos pradėjęs gyventi, samprotauja apie mir- 
tį. Eikite ant denio ir pakvėpuokite grynu oru, užuot kajutėje 
kalbėjęs niekus ir kurstęs mane elgtis panašiai. 

Kuo daugiau aš galvoju apie šį pokalbį, tuo labiau jis man 
nepatinka. Kam žmogui tvarkyti palikimo reikalus tada, kai mes, 
regis, išvengėme visų pavojų? Jo pakvaišimas turi būti kuo nors 
paaiškinamas. Negi jis turi omenyje savižudybę? Prisimenu, kar- 
tą jis susijaudinęs kalbėjo apie susinaikinimo niekingumą. Vis 
dėlto aš stebėsiu kapitoną ir, nors kajutėje negaliu trukdyti jo 
vienatvės, blogiausiu atveju būtinai būsiu ant denio tol, kol jis 
ten stovės. 

Ponas Milnas šaiposi iš mano būgštavimų ir sako: „Tai tik 
kapitono keistenybės“. Jis pats viską įsivaizduoja labai optimis- 
tiškai. Jo nuomone, iš ledų nelaisvės mes ištrūksime poryt die- 
ną, dar po dviejų dienų praplauksim Jan Majeno salą ir po ge- 
ros savaitės išvysime Šetlendą. Tikiuosi, jis vertina situaciją ne 
per daug patraukliai. Pono Milno nuomonė gali būti puiki at- 
svara niūriems kapitono būgštavimams, nes jis senas ir patyręs 
jūrininkas ir prieš sakydamas ką nors gerai pasveria savo Žžo- 
džius. 

Seniai artėjusi nelaimė įvyko. Pagaliau. Beveik neišmanau, 
ką apie tai parašyti. Kapitonas išėjo. Galimas daiktas, jis grįš 
sveikas gyvas, bet aš bijau... bijau. Dabar rugsėjo devynioliktoji, 
septynios valandos ryto. Su grupe įūrininkų mes visą naktį 
vaikščiojome po milžinišką lytį, plytinčią priešais, tikėdamiesi 
aptikti kapitono pėdsakus, bet veltui. Pabandysiu aprašyti, ko- 
kiomis aplinkybėmis visa tai atsitiko. Jeigu kada kas skaitys 
šias eilutes, tikiuosi, nepamirš, jog rašiau ne spėliodamas, ne 
gandais remdamasis: esu sveikas ir išsilavinęs žmogus, tiksliai 
atpasakoju tai, kas įvyko mano akyse. Išvados mano, tačiau fak- 
tai neabejotini. 

Po mūsų pokalbio, apie kurį pasakojau, kapitonas buvo pui- 
kiai nusiteikęs. Vis dėlto jis atrodė susinervinęs ir nekantrus, 
dažnai be tikslo staigiai puldinėja iš vietos į vietą, kaip kartais 
ir anksčiau darydavo. Per ketvirtį valandos jis denyje pasirodė 


355 


septynis kartus tik tam, kad žengtų kelis skubius žingsnius ir 
vėl nuliptų žemyn. Kiekvieną kartą aš eidavau paskui kapitoną, 
nes jo veide mačiau tai, kas vertė mane neišleisti jo iš akių. 
Kapitonas, regis, pastebėjo, kokį įspūdį daro jo vaikštinėjimas, 
todėl perdėtu linksmumu, nenuoširdžiu garsiu juoku dėl kiekvie- 
no nereikšmingo sąmojo stengdavosi išsklaidyti mano susirū- 
pinimą. 

Po vakarienės. jis dar kartą atėjo į laivagalį, aš — iš paskos. 
Naktis buvo tamsi ir neapsakomai tyli, tik stiebuose melancho- 
liškai ūžavo vėjas. Iš šiaurės vakarų atslinko tirštas debesis; 
vingiuotos, į priekį išsišovusios jo draiskanos, vėjo genamos, už- 
dengė mėnulį, kuris tik kartkartėmis švysteldavo pro jas. Kapi- 
tonas sparčiai žingsniavo pirmyn atgal, paskui, matydamas, kad 
aš vis dar minu jam ant kulnų, atsisuko į mane ir padarė užuo- 
miną, jog geriau būtų, jeigu aš eičiau į apačią; suprantama, ši 
pastaba tik sustiprino mano pasiryžimą pasilikti ant denio. 

Manau, po to jis visai mane pamiršo, nes stovėjo tylėdamas, 
atsirėmęs į bortą ir žiūrėdamas į bekraštę sniego dykumą, ku- 
rios dalį temdė šešėlis, o kita — mistiškai spindėjo mėnulio ap- 
šviesta. Protarpiais pastebėdavau, kad jis žvilgčioja į laikrodį; 
kartą burbtelėjo trumpą frazę, bet aš supratau tik vieną Žodį 
„greitai“. Zvelgdamas į jo aukštą, tamsoje boluojančią tigūrą, 
prisipažinsiu, pamaniau, kad kapitonas labai primena žmogų, 
atėjusį į pasimatymą, ir mane apėmė baimė. Į pasimatymą su 
kuo? Kažkokia neaiški nuojauta ėmė smelktis man į sąmonę, kai 
pabandžiau sujungti vienus man žinomus faktus su kitais, ta- 
čiau aš buvau visiškai nepasirengęs tam, kas įvyko paskui. 

Staiga kapitono kūnas įsitempė, ir aš pajutau, kad jis kažką 
pastebėjo. Prisėlinau prie jo iš nugaros. Įdėmiai, klausiamai šis 
žvelgė į kažką panašų į rūko debesį, sparčiai slenkantį laivo 
link. Tai buvo blyškus, beformis debesis, kartais labiau, kartais 
mažiau matomas, priklausomai nuo to, kaip į jį krito šviesa. Tuo 
momentu mėnulį uždengė tirštas debesų sluoksnis. 

— Einu, brangioji, einu! — sušuko kapitonas balsu, kupinu 
nenusakomo švelnumo ir gailesčio, tarsi ramintų mylimą būtybę 
ir teiktų jai paslaugą, malonią jam pačiam. 

Toliau viskas vyko žaibiškai. Aš neturėjau galimybės įsikišti. 
Kapitonas užšoko ant turėklų, kitu šuoliu atsidūrė ant ledo be- 
veik prie pat blyškios, ūkanotos figūros kojų. Jis ištiesė rankas, 
tarsi siekdamas ją apkabinti, ir nubėgo tamsoje išskėstomis ran- 

komis, su meilės žodžiais lūpose. Aš vis dar stovėjau sustingęs 
ir nejudrus, įtemptai žiūrėdamas į tolstančią kapitono figūrą, kol 
jo balsas nuslopo tolumoje. Nesitikėjau daugiau jo pamatyti, ta- 
čiau tą akimirką mėnulis išplaukė iš debesų ir apšvietė didžiulį 
plotą. Tada aš labai toli pastebėjau tamsią jo figūrą, neapsako- 
mai sparčiai tolstančią ledo lyguma. Tai buvo paskutinis kartas, 
kai jis šmėstelėjo man akyse ir, galimas daiktas, apskritai gy- 
venime. Sudaryta kapitono paieškų grupė, aš prisidėjau prie jos, 
tačiau mūsų pastangos, kaip ir tikėtasi, nebuvo sėkmingos. Kita 
grupė buvo pasiųsta po kelių valandų. Aš beveik neabejoju, kad, 
rašydamas šiuos žodžius, kliedžiu arba esu veikiamas kažkokio 
keisto košmaro. 


Septynios valandos trisdešimt minučių vakaro. Ką tik grįžau 
iš nesėkmingų kapitono paieškų sugniuždytas ir baisiai pavargęs. 
Lytis milžiniška; nuėjome mažiausiai dvidešimt mylių ir nema- 
tėme nei jos galo, nei krašto. Neseniai spaudė toks stiprus šal- 
tis, jog sudrėkęs sniegas sukietėjo kaip granitas, kitaip būtume 
aptikę pėdsakus, kurie rodytų kelią. Įgula atkakliai reikalauja 
kelti inkarą, aplenkti lytį ir plaukti į į pietus, nes ledai per naktį 
prasiskyrė ir horizonte matyti jūra. Žaionės įrodinėja, kad kapi- 
tonas tikriausiai žuvo ir mes veltui rizikuojame gyvybe gaišdami 
laiką čia, kai atsirado proga išsigelbėti. Ponas Milnas ir aš vos 
ne vos įtikinome juos palaukti nakties ir buvome priversti paža- 
dėti, kad jokiu būdu neatidėsime mūsų išplaukimo tolesniam lai- 
kui. Norime keletą valandų snustelėti ir tada paskutinį kartą leis- 
tis ieškoti. 


„Rugsėjo dvidešimtoji, vakaras. Šįryt su grupe žmonių apieš+ 
kojau pietinę lyties dalį, ponas Milnas patraukė šiaurės kryptimi, 
Nužingsniavome dešimt dvylika mylių ir nepastebėjome jokių gy- 
vos būtybės pėdsakų, išskyrus vienintelį paukštį, praskridusį 
aukštai virš mūsų galvų; sprendžiant iš skrydžio, tai buvo saka- 
las. Pietinis salos galas — ilga, siaura nerija, įsirėžusi į jūrą. 
Kai mes priartėjome prie šio kyšulio, žmonės stabtelėjo, tačiau 
aš paprašiau jų toliau ieškoti iki kyšulio galo, kad galėtumėme 
neabejoti, jog padarėme viską, ką galėjome. Vos nuėjome šimtą 
jardų, Makdonaldas iš Piterhedo sušuko priekyje kažką pastebė- 
jęs ir leidosi bėgti. Mes visi irgi pamatėme tai ir taip pat ėmėm 
lėkti. Iš pradžių ant balto ledo tamsavo tik neaiški dėmė, bet 
artėjant 'ji' darėsi panaši į žmogų, kurio ieškojome. Jis gulėjo 

kniūbsčias. Smulkūs ledo kristalėliai ir sniegulės. žėrėjo ant tam- 
sios jūreivio striukės. Kai priėjome, vėjo gūsis pakėlė šiuos pū- 
kelius. Pasklidę ore, vieni vėl nusileido, kiti, pagauti naujo oro 
srauto, greitai nutolo jūros pusėn. Mano supratimu, tai buvo 
tiesiog sniego sūkurys, bet daugelis mano draugų tvirtino, esą 
kažkas primenantis moterį pasilenkė prie kūno, pabučiavo jį ir 
paskui skubiai nutolo. Aš išmokau niekad nesišaipyti iš kito nuo- 
monės, kad ir kokia keista ji man atrodytų. Be abejo, kapitono 
Nikolo Kredžio mirtis nebuvo sunki, nes jo veidas šypsojosi, 
o rankos vis dar buvo išskėstos, tarsi glaustų prie savęs keistą 
būtybę, pašaukusią jį į niūrų pasaulį, esantį anapus karsto. 

Mes palaidojome kapitoną tą pačią dieną po vidurdienio, už- 
kloję laivo vėliava ir iššaudę trisdešimt du svarus parako. Aš 
kalbėjau laidotuvių maldą, o visko matę jūreiviai verkė kaip vai- 
kai, nes už daug ką buvo dėkingi gerai jo širdžiai ir dabar išliejo 
savo meilę, kurią, kapitonui gyvam esant, tramdė dėl keistų jo 
manierų. Į jūrą kūnas nusileido dusliai, graudžiai pliaukštelėjęs; 
aš žiūrėjau į žalią vandenį ir mačiau, kaip jis grimzta vis gilyn 
ir gilyn, tol, kol pavirto maža ribuliuojančia balta dėmele, paki- 
busia virš amžinos tamsos. Paskui ir tai išsisklaidė, jis išnyko. 
Ten gulės iki didžiosios dienos, kai jūra atsisakys savo mirusių- 
jų, ir Nikolas Kredžis iškils iš ledų šypsodamasis, ištiesęs pa- 
sveikinimui sustingusias rankas. Meldžiu Dievą, kad aname 
pasaulyje kapitonas būtų laimingesnis, negu buvo šiame. 

Toliau dienoraščio nerašysiu. Kelias namo mums atviras, ir 
iš didžiulio ledo lauko netrukus beliks vien prisiminimai. Turės 
praeiti kiek laiko, kol aš atsikvošėsiu nuo patirto sukrėtimo. Pra- 
dėdamas šį pasakojimą nė negalvojau, kaip-jį baigsiu. Šias pas- 
kutines eilutes rašau vienas kajutėje, kartais krūpteldamas, kai 
pasivaidena, jog girdžiu skubius, nervingus velionio žingsnius 
ant denio man virš galvos. Į jo kajutę užėjau šiąnakt, nes priva- 
lėjau surašyti jo daiktus laivo žurnale. Viskas atrodė taip, kaip 
per aną vizitą, tik paveikslas, kuris, kaip rašiau, kabojo lovos ko- 
jūgalyje, buvo išpjautas iš rėmo ir dingęs. Šia paskutine grandi- 
mi.įvykių grandinėje baigiu savo dienoraštį. 


Daktaro Džono Makalisterio vyresniojo pastaba: 


Aš perskaičiau savo sūnaus dienoraštį, kuriame pasakojama 
apie keistus įvykius, susijusius su „Siaurinės žvaigždės“ kapito- 


358 


no mirtimi. Neabejoju, kad viskas buvo taip, kaip jis aprašė, nes 
pažįstu sūnų kaip stiprių nervų žmogų, nepasižymintį audringa 
vaizduote ir esantį nepaprastai teisingą. Vis dėlto ši istorija iš 
pirmo žvilgsnio atrodo tokia keista ir neįtikėtina, jog aš ilgai 
nesiryžau jos spausdinti. Tačiau pastarosiomis dienomis man pa- 
vyko gauti bešališkos informacijos, kuri šiek tiek paaiškino įvykį. 
Aš važiavau į Edinburgą, į Britanijos medicinos draugijos po- 
sėdį, ir ten netikėtai susitikau su daktaru — senu mokyklos laikų 
bičiuliu, dabar praktikuojančiu Devonšyre. Kai jam papasako- 
jau apie atsitikimą, kurio liudininkas buvo mano sūnus, jis man 
pasakė, jog gerai pažinojo tą žmogų, ir, didžiai mano nuostabai, 
jo pateikta kapitono charakteristika visiškai sutapo su aprašymu 
dienoraštyje, išskyrus tai, kad daktaras pavaizdavo kapitoną jau- 
nesnį. Jo žodžiais, kapitonas Kredžis buvo susižiedavęs su labai 
gražia, jauna mergina, gyvenusia Kornvalijos pakrantėje; jam 
keliaujant, mylimąją ištiko tragiška mirtis. 


DAKTARO DZEFSONO PASAKOJIMAS 


1873 metų gruodžio mėnesį Britanijos laivas „Dei Gratia“ 
įplaukė į Gibraltaro sąsiaurį, vilkdamas įgulos paliktą brigantiną 
„„Marie Cėleste“, aptiktą 38 laipsnių 40 minučių šiaurės platu- 
moje ir 17 laipsnių 15 minučių vakarų ilgumoje. Kai kurios su 
laivo išore susijusios aplinkybės buvo plačiai komentuojamos, 
žadino smalsumą, kuris taip ir liko nepatenkintas. Įvykio detalės 
buvo išdėstytos Gibraltaro laikraštyje pasirodžiusiame straipsny- 
je. Pageidaujantys gali jį susirasti, jeigu atmintis manęs neap- 
gauna, 1874 metų sausio 4 dienos numeryje. Tiems, kurie dėl 
įvairių priežasčių šito padaryti negali, pateiksiu keletą ištraukų, 
leidžiančių susidaryti nuomonę apie šį atsitikimą. 

Mes apsilankėme,— rašo anoniminis autorius, — paliktojoje 
„Marie Cėleste“ ir smulkiai išklausinėjome „Dei Gratia“ karinin- 
kus. Jie mano, kad brigantiną komanda paliko keletas dienų arba, 
galimas daiktas, savaitė prieš ją aptinkant. Kajutėje rastas žur- 
nalas liudija, kad laivas plaukė iš Bostono į Lisaboną. Inkarą 
jis iškėlė spalio 16 dieną. Tačiau žurnalas buvo pildomas labai 
nerūpestingai ir teikia mažai žinių. Jame nėra įrašų apie blogą 
orą; dažų, kuriais buvo nudažytas laivas, bei prietaisų būklė ne- 
leidžia manyti jį buvus paliktą dėl gedimų. Jis niekur neprate- 
kėjo. Jokių kovos žymių arba prievartos pėdsakų — nieko, kas 
galėtų paaiškinti įgulos dingimą. Yra kai kurių ženklų, kad lai- 
ve buvo dama, nes kajutėje rasta siuvamoji mašina ir keletas mo- 
teriškų daiktų. Jie tikriausiai priklausė kapitono žmonai, apie 
kurią žurnale pasakyta, kad ji lydi savo vyrą. Kad oras buvo ra- 
mus, rodo ir šilkinio siūlo ritė, rasta ant siuvamosios mašinos: 
bent kiek laivui pasvirus, ji būtų nukritusi ant grindų. Valtys 
sveikos ir savo vietose; krovinys — techniniai riebalai ir ameri- 
kietiški laikrodžiai — nepaliestas. Tarp visokio šlamšto rasta se- 
novinė dailaus darbo špaga; ant šio ginklo metalo, sako, ma- 
tėsi išilginė juosta, tarsi jis būtų neseniai nušluostytas. Špagą 
perdavė policijai; ginklą ištyrė specialistas daktaras Monaganas. 
Tyrimo rezultatai iki šiol dar nepaskelbti. Baigdami galime pa- 
sakyti, kad „Dei Gratia“ kapitonas ponas Daltonas, gabus ir in- 

teligentiškas jūrininkas, laikosi nuomonės, jog laivą „Marie Cė- 
leste“ įgula galėjo palikti gana toli nuo tų vietų, kur jis buvo 
aptiktas, nes toje platumoje nuo Afrikos krantų teka galinga 
srovė. Tačiau kapitonas prisipažino tiesiog nežinąs, ką ir ma- 
nyti, nes labai sunku iš turimų jaktų daryti kokią nors išvadą. 
Greičiausiai laivo „Marie Cėleste“ įgulos likimas taps dar viena 
iš daugybės vandenyno paslapčių, kurios paaiškės tiktai tą di- 
džigą dieną, kai jūra atiduos savo mirusiuosius. Jeigu įvykdytas 
nusikaltimas, tai maža tėra vilties, kad nusikaltėliai pateks į tei- 
singumo rankas. 


Papildydamas šią ištrauką iš Gibraltaro laikraščio, pateiksiu 
iš Bostono gautą telegramą, kuri su visais žinomais faktais apie 
„Marie Cėleste“ paskelbta angliškuose laikraščiuose. 


Tai buvo, — sakoma telegramoje,— 170 tonų talpos brigantina, 
priklausiusi Vaitui, Raseliui ir Vaitui, Bostono miesto vyno im- 
portuotojams. Kapitonas V. Tibsas buvo senas firmos tarnauto- 
jas, išbandytas kaip sąžiningas žmogus ir patyręs jūrininkas. Jį 
lydėjo trisdešimt vienų metų žmona ir jų jaunesnysis kelerių 
metų sūnus. Įgulą sudarė septyni žmonės, įskaitant du juoda- 
odžius įūrininkus ir jungą. Buvo trys keleiviai; vienas iš jų — 
žinomas Bruklino džiovos specialistas daktaras Džefsonas, įudė- 
jimo už negrų išlaisvinimą dalyvis. Jo pamįletas, pavadintas „Kur 
tavo brolis?“, prieš karą visuomenei padarė stiprų įspūdį. Kiti 
keleiviai — ponas Dž. Hartonas, firmos buhalteris, ir ponas Sep- 
timijus Goringas iš Naujojo Orleano. Visi tyrimai, kuriais siek- 
ta išsiaiškinti šių keturiolikos žmonių likimą, buvo nesėkmingi. 
Daktaro Džejsono žuvimas atsilieps ir politinei, ir mokslinei ap- 
linkai. s 


Aš čia sutrumpintai pateikiau visa, kas iki šiol žinoma apie 
„Marie Cėleste“ ir jos įgulą, nes per prabėgusius dešimtį metų 
paslaptis nė kiek nepaaiškėjo. Imuosi plunksnos ketindamas pa- 
pasakoti, ką žinau apie šį nelemtą plaukiojimą. Laikau tai savo 
pareiga, nes simptomai, kuriuos gerai pažįstu iš kitų ligonių,, 
mane verčia manyti, kad po keleto mėnesių tai padaryti galiu 
tiesiog nebepajėgti. Vietoj įžangos leiskite pasakyti, kad aš ir esu 
Džozefas Džeisonas, Harvardo universiteto medicinos daktaras 
ir buvęs Bruklino samariečių klinikos konsultantas. 

Daugėlį, be abejo, nustebins, kodėl neprabilau anksčiau ir ko- 
dėl nepaneigiau tiek mįslių bei prielaidų. Jeigu, paskelbdamas 
man žinomus faktus, būčiau galėjęs kaip nors padėti teisingu- 
mui, tai, žinoma, nedvejodamas būčiau taip ir pasielgęs. Tačiau 
man atrodė, kad tokio rezultato tikėtis sunku; kai pabandžiau 
viską papasakoti vienam Anglijos pareigūnui, tai pajutau tokį 
nepasitikėjimą, kad daugiau niekada nepanorėjau būti taip įžeis- 
tas. Bet prisiminęs, kaip į mane pažiūrėjo mano paties giminai- 
čiai, galiu atleisti tam nemandagiam Liverpulio taikos teisėjui. 
Nors artimieji gerai žinojo mane esant nepriekaištingai sąžinin- 
gą, bet klausydavosi su atlaidžia šypsena, tarsi nuolaidžiautų 
pamišėlio kliedesiams. Viskas baigėsi kivirču su svainiu Džonu 
Vanburgeriu, ir 'aš tvirtai nusprendžiau įvykį užmiršti. Šį spren- 
dimą pakeičiau tik primygtinai prašomas sūnaus. Turiu stabtelėti 
prie dviejų trijų ankstesnio mano gyvenimo faktų, kurie padės 
lengviau suprasti vėlesnius įvykius. 

Mano tėvas Viljamas K. Džeftsonas buvo „Plimuto brolių“ sek- 
tos pamokslininkas ir vienas labiausiai gerbiamų Lovelio pilie- 
čių. Panašiai kaip ir daugelis kitų Naujosios Anglijos puritonų, 
jis buvo ryžtingas vergovės priešininkas ir visam gyvenimui iš- 
ugdė manyje pasišlykštėjimą vergove. Jau studijuodamas medi- 
ciną Harvardo universitete pasireiškiau kaip atkaklus abolicio- 
nistas; įgijęs mokslinį laipsnį, pirkau trečdalį daktaro Viliso iš 
Bruklino praktikos ir pasitvarkiau taip, kad, nepaisant protesinių 
įsipareigojimų, daug laiko skyriau šiam reikalui, kuris man buvo 
prie širdies. Mano pamiletas „Kur tavo brolis?“ (Sverburgas, Lis- 
teris ir Co, 1859) padarė didelį įspūdį. 

Kilus karui, išvykau iš Bruklino ir visą laiką buvau su 
113-uo0ju Niujorko pulku. Dalyvavau antrose kautynėse prie Bul 
Rano, taip pat mūšyje prie Getisburgo. Pagaliau mūšyje ties An- 
tietamu buvau sunkiai sužeistas ir tikriausiai būčiau kovos lauke 
numiręs, tačiau mane išgelbėjo vienas džentelmenas, vardu Miu- 
rėjus. Jis pasirūpino, kad aš būčiau atneštas į jo namus, ir ap- 
gaubė visokeriopu dėmesiu. Dėl jo gerumo ir priežiūros greitai 
pradėjau pasiramsčiuodamas lazda vaikščioti po plantaciją. Tuo 
metu įvyko atsitikimas, kuris glaudžiai susijęs su mano istorija. 

"Tarp rūpestingų negrių, budėjusių prie mano lovos, buvo vie- 
na senė, turėjusi, kaip atrodė, didelį autoritetą tarp savųjų. Su 
manimi ji elgėsi labai dėmesingai. Iš keleto žodžių, kuriais mes 
persimetėme tarpusavyje, padariau išvadą, jog negrė yra girdė- 

jusi apie mane ir labai dėkinga už tai, kad aš kovojau už jos 
pavergtos rasės laisvę. | 

Kartą, kai sėdėjau vienas verandoje, šildžiausi saulėje ir svars- 
čiau, ar negrįžus į Granto armiją, su nuostaba pamačiau, kad 
senė šlubčiodama eina pas mane. Atsargiai apsidairiusi aplinkui 
ir įsitikinusi, kad mes esame vieni, ji pasirausė savo suknelės 
klostėse ir išsiėmė nedidelį zomšinį maišelį, ant baltos virvutės 
kabėjusį jai po kaklu. 

— Masa,— pasilenkusi prie ausies, gergždžiančiu balsu tarė 
moteris,— aš greitai mirsiu. Aš labai sena moteris. Greitai ma- 
nęs nebebus masos Miurėjaus plantacijoje. 

— Marta, jūs dar galite ilgai gyventi, — atsakiau.— Jūs žino- 
te, kad aš esu gydytojas. Jeigu nesveikuojate, tai papasakokite, 
ką skauda, ir aš pasistengsiu jus išgydyti. 

— Nenoriu gyventi, noriu mirti. Aš noriu išeiti, kad galėčiau 
susijungti su dangaus Viešpačiu. 

Ir pradėjo vieną iš tų pusiau pagoniškų tiradų, į kurias yra 
linkę negrai. 

— Bet, masa, aš turiu vieną daiktą, kurį mirdama privalau 
kam nors palikti. Aš negaliu jo pasiimti į aną pasaulį. Tas daik- 
tas labai brangus, brangesnis ir šventesnis už bet kurį kitą daik- 
tą pasaulyje. Aš — sena, neturtinga juodaodė moteris; šis daik- 
tas pas mane yra todėl, kad mano protėviai, tikriausiai kilmingi 
žmonės, manau, grįžo į savo tėvynę. Tačiau šito jūs nėgalite su- 
prasti taip, kaip suprastų juodaodis. Mano tėvas atidavė jį man, 
jo tėvas atidavė jam, bet dabar kam aš galiu jį atiduoti? Vargšė 
Marta neturi nei vaiko, nei giminaičio, nieko. Visi juodieji žmo- 
nės, kuriuos aš matau šalia savęs, — labai prasti žmonės. Juodo- 
sios moterys — labai kvailos moterys. Nėra nė vieno, kuris būtų 
vertas akmens. Ir štai aš sakau sau: čia yra masa Džetsonas, 
kuris rašo knygas ir kovoja už juodųjų reikalus; jis turėtų būti 
geras Žmogus, ir, nors yra baltasis, jam atiduosiu akmenį; šis 
daktaras niekada nesužinos, kas tai per akmuo ir iš kur jis. 

Senė pasirausė zomšiniame maišelyje ir ištraukė plokščią juo- 
dą akmenį su skylute viduryje. 

— Štai,— tarė moteris, brukdama jį man į rankas,— imk. Ge- 
ras daiktas, niekada nepadarys jokios žalos. Saugok jį, nepa- 
mesk! — Ir senė atsargiai, kaip ir ateidama, dairydamasi į visas 
puses, ar mūsų niekas nemato, pasišalino. 

Senės rimtumas sukėlė man greičiau šypseną, ir, kol ji kal- 
bėjo, susilaikiau nesijuokęs tik todėl, kad nenorėjau jos įžeisti. 
Kai moteris nuėjo, ėmiau apžiūrinėti gautąjį akmenį. Jis buvo vi- 
siškai juodas, nepaprastai kietas, ovalo formos. Tokių plokščių 
akmenų galima rasti jūros pakrantėje. Jis buvo apie trijų colių 
ilgio, 0 per vidurį — pusantro colio pločio, pakraščiuose suap- 
valintas. Įdomiausia jo dalis — gausios, gerai matomos vagelės, 
einančios puslankiu, dėl kurių akmuo labai panėšėjo į Žmogaus 
ausį. Šis: naujas daiktas vis dėlto mane šiek tiek sudomino, ir 
aš, pirmai progai pasitaikius, nutariau jį, kaip geologinį radinį, 
parodyti savo bičiuliui profesoriui Šrėderiui iš Niujorko insti- 
tuto. Įsikišau akmenį į kišenę ir, visai jį pamiršęs, pasikėliau nuo 
kėdės ir išėjau pasivaikščioti. 

Mano žaizda jau buvo beveik užgijusi, tad netrukus atsisvei- 
kinau su ponu Miurėjumi. Pergalingos šiauriečių armijos telkėsi 
apie Ričmondą; kadangi kare dalyvauti nebegalėjau, išvykau 
į Brukliną. Čia vėl verčiausi gydytojo praktika ir vedžiau žinomo 
medžio drožėjo Džozijaus Vanburgerio antrąją dukterį. Per ke- 
letą metų įgijau įtakingų ryšių ir gerą reputaciją kaip plaučių 
ligų specialistas. Kišenėje vis dar nešiojausi seną juodąjį ak- 
menį ir dažnai pasakodavau, kokiomis dramatiškomis aplinkybė- 
mis tapau jo savininku. Aš įvykdžiau ketinimą ir parodžiau jį 
profesoriui Šrėderiui, kuris labai susidomėjo ir mano pasakojimu, 
ir pačiu akmeniu. Jis pasakė, kad tai meteorito gabalas, ir atkrei- 
pė mano dėmesį į tai, kad jo panašumas į ausį neatsitiktinis. Ke- 
letas nežymių smulkmenų bylojo, kad akmeniui tokia forma su- 
teikta specialiai. Meistras, dailindamas jį, buvo ir labai tikslus, 
ir labai nagingas. 

— Nenustebčiau,— pasakė  profesorius,— jeigu sužinočiau, 
kad šis akmuo yra kokios didelės statulos nuolauža, nors man 
visiškai nesuprantama, kaip tokia tvirta medžiaga galėjo būti nu- 
dailinta. Jeigu egzistuoja statula, kuriai jis priklauso, norėčiau 
į ją pasižiūrėti! 

Tada ir aš taip maniau, bet vėliau teko savo nuomonę pakeisti. 

Tolesni septyneri aštuoneri mano gyvenimo metai buvo ramūs 
ir prabėgo be jokių ypatingų įvykių. Vasara keitė pavasarį, pa- 
vasaris — žiemą, bet mano gyvenimas pastebimiau nekito. Kadan- 
gi medicinos praktikos padaugėjo, į kompanionus pasitelkiau 
Dž. S. Džeksoną, paskirdamas jam ketvirtį pajamų. Nuolatinis 
įtemptas darbas vis dėlto atsiliepė mano sveikatai, ir galų gale 

taip įsiligojau, kad žmona primygtinai pareikalavo pasitarti su 
kolega bei samariečių ligoninės daktaru Kavanagu Smitu. Jis 
mane ištyrė ir pareiškė: kairiojo plaučio viršūnė sutankėjusi; pa- 
tarė pasigydyti ir leistis į ilgą kelionę jūra. 

Iš prigimties aš žmogus ne namisėda, tad mintis apie jūrų ke- 
lionę man buvo maloni. Jaunasis Raselis iš firmos „Vaitas, Ra- 
selis ir Vaitas“ pasiūlė pakeliauti vienu iš jo tėvo laivų —,,Marie 
Cėleste“,— kuris kaip tik netrukus turėjo išplaukti iš Bostono. 

— Tai patogus mažas laivas,— sakė jis, — o kapitonas Tib- 
sas — puikus vaikinas. Ligotam žmogui nėra nieko geresnio už 
burinį laivą. 

Aš pats irgi taip maniau, tad pasiūlymą priėmiau. Norė- 
jau, kad mane lydėtų žmona, tačiau ji sunkiai pakelia kelionę 
jūra; buvo ir kitų priežasčių, dėl kurių jai nederėjo rizikuoti. To- 
dėl mes nusprendėme, kad ji pasiliks namie. Apskritai aš nesu 
religingas žmogus, nemoku jausmingai kalbėti, tačiau dėkoju 
Dievui, kad taip pasielgėme! Na, o mano medicininės praktikos 
reikalai buvo sutvarkyti be jokio vargo, nes kompanionas Džek- 
sonas buvo patikimas ir darbštus žmogus. 

1873 metų spalio .12 dieną atvykau į Bostoną ir iškart užėjau 
į firmos kontorą padėkoti šeimininkams už prielankumą. Kai sėdė- 
jau kontoroje ir laukiau, kada jie bus laisvi ir galės su manimi 
pasikalbėti, staiga mano dėmesį patraukė žodžiai „Marie Cėles- 
te“. Aš apsidairiau ir pamačiau labai aukštą, sausoką žmogų, ku- 
ris, atsirėmęs į poliruoto raudonmedžio pultą, kažko klausinėjo 
tarnautoją, stovintį kitoje pulto pusėje. Vyras stovėjo šonu į ma- 
ne, tad galėjau stebėti jo veidą. Tikriausiai tai buvo kvarteronas 
arba Žmogus, dar giminiškesnis juodaodžių rasei. Lenkta erelio 
nosis ir lygūs plaukai bylojo apie jo giminystę su baltąja rase, 
tačiau tamsios, neramios akys, gosli burna ir žvilgantys dan- 
tys — afrikietiškos rasės bruožai. Smarkiai raupų subjauroto vei- 
do. spalva liguistai, nesveikai geltona; bendras šio Žmogaus da- 
romas įspūdis buvo nemalonus, beveik atstumiantis. Tačiau kal- 
bėjo jis švelniu, melodingų balsu, kaip išsilavinęs Žmogus. 

— Norėčiau paklausti keleto dalykų dėl „Marie Cėleste“,— 
pasilenkęs prie klerko, pakartojo jis.— Laivas išplaukia poryt, ar 
ne taip? 

— Taip, sere,— tarė jaunas tarnautojas, kurį didžiulio brilian- 
to spindesys ant nepažįstamojo marškinių vertė būti nepaprastai 
paslaugų. 

— Kur laivas plaukia? 

— Į Lisaboną. 

— Kiek įgulos? 

— Septyni, sere. 

— Keleivių yra? 

— Taip, du. Vienas iš mūsų jaunųjų savininkų ir daktaras 
iš Niujorko. 

— Iš pietų nėra nieko? — skubiai paklausė nepažįstamasis. 

— Nėra nieko, sere. 

— Ar neatsirastų vietos vienam Žmogui? 

— Vietos yra dar trims žmonėms, — atsakė klerkas. 

— Aš plaukiu,— ryžtingai tarė kvarteronas,— aš plaukiu ir 
tuojau pat perku bilietą. Prašom užsirašyti: ponas Septimijus 
Goringas, iš Naujojo Orleano. 

Klerkas atliko formalumus ir ištiesė nepažįstamajam bilieis: 
rodydamas parašo vietą. Kai ponas Goringas pasilenkė pasirašyti, 
aš nustėrau pamatęs, kad nepažįstamojo dešinės rankos pirštai 
nukirsti ir kad plunksną jis laiko tarp delno ir didžiojo piršto. 
Mačiau tūkstančius užmuštų mūšiuose ir dalyvavau įvairiausiose 
operacijose, tačiau negalėjau prisiminti, kad koks vaizdas būtų 
sukėlęs man tokį pasišlykštėjimo virpulį kaip ši didelė, tamsi, 
kempinę primenanti ranka su vieninteliu styrančiu pirštu. Tiesa, 
jis ja naudojosi gana mikliai. Pasirašęs linktelėjo klerkui ir išėjo 
iš kontoros kaip tik tuo momentu, kai ponas Vaitas atsiuntė žmo- 
gų pasakyti, kad yra pasirengęs mane priimti. 

Tą vakarą aš įlipau į „Marie Cėleste“ ir žvilgtelėjau į savo ka- 
jutę, kuri, turint omenyje, kad laivas nedidelis, pasirodė esanti 1a- 
bai jauki. Ponas Goringas turėjo įsikurti kajutėje šalia manosios. 
Priešais buvo kapitono kajutė ir maža kajutė pono Džono Har- 
tono, kuris plaukė firmos reikalais. Šie nedideli kambariai buvo 
įrengti abiejose koridoriaus, einančio iš viršutinio denio į salę, 
pusėse. Salė — tai jaukus kambarys, iškaltas lentomis, skoningai 
išpjautomis iš ąžuolo ir raudonmedžio, su prabangiu Briuselio 
kilimu ir dailiomis sofutėmis. 

Patalpomis aš likau labai patenkintas, taip pat ir tikru jūrų 
vilku kapitonu Tibsu — storuliu, griausmabalsiu, nuoširdžių ma- 
nierų. Laive jis mane triukšmingai pasveikino ir privertė jo ka- 
jutėje išgerti butelį vyno. Kapitonas man pasakė ketinąs pasiimti 
į kelionę žmoną ir kūdikį ir kad, esant palankioms sąlygoms, Li- 
saboną pasieksime per tris savaites. Mes maloniai paplepėjome ir 

išsiskyrėme kaip geriausi draugai, be to, jis mane perspėjo, kad 
būčiau pasirengęs išvykti rytoj rytą, nes visi kroviniai jau pa- 
krauti ir išplaukti ketinama per priešpiečio atoslūgį. Aš grįžau 
viešbutin, kur manęs laukė žmonos laiškas, ir, gerai išsimiegojęs, 
rytą išvykau į laivą. 

Dabar galiu pateikti ištraukas iš savo dienoraščio, kurį ra- 
šiau nofėdamas šiek tiek paįvairinti ilgos jūrų kelionės monoto- 
niją. Nors kai kuriose vietose jis kiek paviršutiniškas, apskritai 
galiu pasikliauti smulkmenų tikslumu, nes rašiau sąžiningai 
kiekvieną dieną. 

Spalio šešioliktoji. Pusę trijų mes su vilkiku išplaukėme 
į įlanką; čia vilkikas atsiskyrė, ir mes, iškėlę visas bures, nu- 
plaukėme devynių mazgų greičiu. Aš stovėjau laivagalyje ir žiū- 
rėjau, kaip Amerikos lygumos pamažu nyksta iš akių, kol vakaro 
sutemos visiškai jas uždengė. Tiktai vienas raudonas žiburys 
silpnai švietė mums iš paskos, vandenyje atsispindėdamas it 
koks kruvinas pėdsakas. Jis dar matyti ir dabar, kai rašau šias 
eilutes, bet jau labai sumažėjęs, kaip segtuko galvutė. Kapito- 
nas blogai nusiteikęs, nes pora jo žmonių neatėjo, ir jis buvo pri- 
verstas paskutiniu momentu priimti du negrus, atsitiktinai pasi- 
painiojusius krantinėje. Anie jūreiviai buvo ramūs ir patikimi, 
ne vieną kartą su juo plaukioję; jų netektis pastatė kapitoną 
į keblią padėtį. Kai palyginti nemažo laivo komanda susideda 
iš septynių žmonių, tai netekti dviejų patyrusių jūreivių — reika- 
las rimtas; juo labiau kad negrai gali būti naudingi nebent ra- 
miam orui esant, audros metu iš jų maža naudos. Mūsų virė- 
jas — taip pat juodaodis. Ponas Septimijus Goringas turi mažą 
juodaodį tarną, taigi susidarė gan mišri draugija. Buhalteris 
Džonas Hartonas, atrodo, bus naudingas mūsų kompanijos na- 
rys — tai linksmas, įdomus vaikinas. Keista, kad tiek nedaug 
bendra tarp turtų ir laimės! Hartonui dar teks išsikovoti savo 
vietą po saule, laimės jis ieško tolimoje šalyje, tačiau jį galima 
laikyti laimingesniu iš visų mirtingųjų. Goringas, jei neklys- 
tu,— turtingas, aš taip pat ne vargšas, tačiau mano nesveiki plau- 
čiai, o Goringas, sprendžiant iš jo veido, yra kažko labai susi- 
rūpinęs. Koks apgailėtinas kontrastas esame mes abu palyginti 
su nerūpestinguoju buhalteriu. 

Spalio septynioliktoji. Ponia Tibs šįryt pirmą kartą pasirodė 
ant denio. Tai linksma, energinga moteris su mielu mažu vaiku, 
ką tik pradėjusiu vaikščioti ir čiauškėti. Jaunasis Hartonas iš- 

kart puolė prie jo ir nusinešė į savo kajutę, kur, be abejo, pasės 
pirmąsias būsimos dispepsijos sėklas vaiko skrandyje. Taip me- 
dicina mus visus paverčia cinikais. 

Oras vis dar toks, kad geresnio nė nenorėk, iš pietvakarių pu- 
čia palankus gaivus brizas. Laivas plaukia taip lygiai, kad mes 
vargiai pajustumėm jo judėjimą, jeigu ne laivavirvių girgždėji- 
mas, ne išpūstų burių virpėjimas ir ilga balta vaga, nusidriekusi 
laivui iš paskos. Vaikštinėjau visą rytą su kapitonu po škancus, 
ir atrodo, kad nuo gryno oro man jau lengviau kvėpuoti, nes 
mocionas nė truputėlio neišvargino. Tibsas — labai inteligentiškas 
žmogus. Tarp mūsų užsimezgė įdomus ginčas apie Maurio van- 
T srovių tyrinėjimus, pasibaigęs tuo, kad mes nusileidome 

į jo kajutę pasitikslinti knygoje, apie kurią kalbėjome. Tėn, nema- 
žai Tibso nuostabai, radome Goringą; paprastai keleiviai įeina 
į kapitono šventovę tik pakviesti. Goringas atsiprašė dėl šio įsi- 
veržimo, teisindamasis nepažįstąs laivo gyvenimo papročių; ge- 
raširdis jūreivis tik pasijuokė ir paprašė jį pasilikti bei pagerbti 
mus savo buvimu. Goringas parodė į atidarytą dėžę su chrono- 
metrais ir pasakė, kad jis jais gėrėjęsis. Atrodo, jis yra susipa- 
žinęs su matematiniais įrankiais, nes iš pirmo žvilgsnio nustatė, 
kuris chronometras iš trijų pats patikimiausias, ir nurodė kiek- 
vieno apytikrę kainą. Goringas pasikalbėjo su kapitonu apie ro- 
dyklių nukrypimus, o kai grįžome prie vandenyno srovių temos, 
ir čia jis pasirodė nusimanąs. Apskritai, arčiau susipažinus, jis 
daro geresnį įspūdį nei iš pirmo žvilgsnio; be abejonės, tai kul- 
tūringas ir išsilavinęs Žmogus. Jo balsas harmoningai derinasi 
su jo kalbom, bet niekaip — su išvaizda. 

Vidudienio stebėjimai parodė mus nuplaukus du šimtus dvi- 
dešimt mylių. Į vakarą brizas taip sustiprėjo, kad, laukdamas 
audringos nakties, pirmasis kapitono padėjėjas įsakė sumažinti 
marselio ir bramselio plotą. Pastebėjau, kad barometro rodyklė 
nukrito iki dvidešimt devynių. Tikiuosi, mūsų kelionė nebus aud- 
ringa; esu prastas jūreivis ir nors visiškai pasitikiu kapitono 
jūriniais sugebėjimais bei laivo tvirtumu, mano sveikatai nuo 
audringo plaukiojimo tikriausiai būtų daugiau žalos nei naudos. 
Po vakarienės su ponia Tibs žaidžiau kribedžą, o Hartonas smtui- 
ku mums pagriežė du kūrinius. 

Spalio aštuonioliktoji. Niūrios praėjusios nakties prognozės 
neišsipildė; vėjas nurimo, ir mes dabar sūpuojamės ant ilgų pu- 
totų bangų, kuriomis kartais nubėga ribulys; vėjas nepajėgia iš- 

pūsti burių. Oras vėsesnis negu vakar, ir aš užsivilkau storą 
vilnonį megztinį, kurį man nunėrė žmona. Hartonas rytą užėjo 
pas mane į kajutę, ir mes rūkėme. Jis sakė prisimenąs Goringą 
matęs Klivlende, Ohajo valstijoje, šešiasdešimt devintaisiais. Ta- 
sai, atrodo, ir tada, kaip dabar, buvęs mįslė, klaidžiojęs be jokio 
aiškesnio užsiėmimo ir iš kitų išsiskyręs ypatingu santūrumu, 
kai pokalbis paliesdavęs jo paties reikalus. Šis žmogus mane 
domina psichologiniu požiūriu. Šįryt pusryčiaujant staiga paju- 
tau aiškų nerimą, kurį patiria kai kurie žmonės, kai į juos įdė- 
miai žiūrima. Staigiai pakėlęs galvą, pamačiau jo akis, žvelgian- 
čias į mane su tokia įtampa, kokią beveik galima pavadinti įnir- 
šiu, nors jų išraiška iškart sušvelnėjo, kai jis pradėjo kalbėti 
apie orą. Įdomu, kad Hartonas sakosi vakar ant denio patyręs 
visiškai tą patį. Aš pastebėjau, kad Goringas, bastydamasis po 
denį, dažnai šnekučiuojasi su juodaodžiais įūreiviais. Šis įo bruo- 
žas man patinka, nes paprastai metisai ignoruoja savo juoduo- 
sius gentainius ir būna jiems nepakantūs labiau nei baltieji. Jo 
mažasis tarnas, atrodo, įam ištikimas. Tai liudija, kad šeiminin- 
kas gerai su juo elgiasi. Apskritai šis žmogus — tai prieštaringų 
bruožų mišinys ir, jeigu tik aš neapsirinku, duos peno stebėji- 
mams visam kelionės laikui. 

Kapitonas plūsta chronometrus, kurie rodo skirtingą laiką. Jis 
sako, kad tai pirmas toks atvejis. Rūkas neleido atlikti vidudie- 
nio stebėjimų. Apytikriais apskaičiavimais, per dvidešimt keturias 
valandas nuplaukėme apie šimtą septyniasdešimt mylių. Juodieji 
jūreiviai, kaip kapitonas pranašavo, pasirodė esą niekam tikę. 
Bet jie abu gali stovėti prie vairo, tai ten ir laikomi, o labiau pa- 
tyrę Žmonės atlieka kitokius darbus. Visa tai — smulkmenos, bet 
įos duoda peno visokioms kalboms. Vakar mus visus labai su- 
jaudino pasirodęs banginis. | 

Spalio devynioliktoji. Pūtė šaltas vėjas, todėl apdairiai pasi- 
likau kajutėje ir išslinkau tik papietauti. Gulėdamas lovoje, galiu 
pasiekti savo knygas, pypkes ir visa kita, ko tik prireikia. Tai vie- 
nintelis mažos patalpos privalumas. Šiandien šiek tiek skauda 
seną žaizdą, tikriausiai nuo šalčio. Skaičiau Montenio „Esė“ ir 
gydžiausi. Po vidurdienio atėjo Hartonas su Dodžiu, kapitono 
sūnumi, o paskui juos — ir pats kapitonas, taigi įvyko tikras pri- 
ėmimas. 

Spalio dvidešimtoji ir dvidešimt pirmoji. Vis dar šalta ir visą 
laiką dulkia lietus, taigi nekišu nosies iš kajutės. Taip įkalintas 

jaučiuosi silpnas ir prislėgtas. Manęs aplankyti užėjo Goringas, 
tačiau jo kompanija nuotaikos nepataiso, nes jis beveik nieko 
nekalba, o tik keistai ir nepakenčiamai į mane spokso. Aš pra- 
dedu įtarti, jog šis Žmogus pamišęs. Atrodo, minėjau, kad jo ka- 
jutė šalia manosios. Abi jas skiria tik plona medinė pertvara, 
daugelyje vietų sutrūkinėjusi; beje, kai kurie plyšiai tokie dideli, 
kad, gulėdamas savo lovoje, beveik galiu matyti, ką jis veikia 
gretimame kambaryje. Neturiu jokio noro būti seklys, tačiau 
nuolat matau jį palinkusį prie kažko panašaus į žemėlapį ir dir- 
bantį su pieštuku bei skriestuvu. Aš jau minėjau apie jo susido- 
mėjimą navigacijos reikalais, tačiau mane stebina, kad Gorin- 
gas gaišta laiką žymėdamas laivo kursą. Beje, tai gana nekaltas 
užsiėmimas: be jokios abejonės, jis lygina savo išvadas su ka- 
pitono. 

Norėčiau mažiau galvoti apie šį žmogų. Naktį iš dvidešimto- 
sios į dvidešimt pirmąją mane persekiojo košmarai. Sapnavau, 
kad mano lova — tai karstas, kad aš guliu, o Goringas stengiasi 
vinimis užkalti dangtį, kurį aš įnirtingai stumiu. Net pabudęs 
vos galėjau save įtikinti, kad esu ne karste. Kaip medikas ži- 
nau, jog tokie košmarai — tai ne kas kita kaip sutrikusios galvos 
smegenų veiklos požymis, vis dėlto nepajėgiu atsikratyti slogaus 
įspūdžio, kurį padarė tas sapnas. 

Spalio dvidešimt antroji. Nuostabi diena, dangus beveik be 
jokio debesėlio, pučia gaivus pietvakarių vėjas, kuris smagiai ne- 
ša mus reikiama kryptimi. Atrodo, kažkur netoliese siautėjo aud- 
ra, nes jūra pasiutusiai banguoja, ir laivas taip pasvyra, jog denį 
beveik lyžteli bangos. Prasiblaškydamas pasivaikščioju po škan- 
cus, nors vis dar nepriprantu prie laivo siūbavimo. Daug mažy- 
čių paukštelių — turėtų būti kikiliai — sutūpė ant lynų. 

Keturios valandos keturiasdešimt minučių po vidurdienio. Šį- 
ryt, kai buvau ant denio, staiga mano kajutės pusėje pokštelėjo 
šūvis; nuskubėjęs Žemyn, pamačiau, kad vos netapau nelaimingo 
atsitiktinumo auka. Goringas, atrodo, savo kajutėje valė revol- 
verį; manė, kad jis neužtaisytas. Kulka perėjo per šoninę per- 
tvarą ir įstrigo toje vietoje, kur paprastai guli mano galva. Per 
daug dažnai į mane buvo šaudoma, kad tokiems niekams teik- 
čiau daugiau dėmesio, tačiau, be jokios abejonės, jei būčiau gu- 
lėjęs lovoje, manęs jau nebebūtų. Goringas, vargšas, nežinojo, kad 
aš šiandien išėjau ant denio, ir, žinoma, turėjau labai išsigąsti. 
Niekada nemačiau taip susijaudinusio žmogaus kaip tąsyk, kai, 

su rūkstančiu pistoletu rankoje iššokęs iš savo kajutės, jis akis 
į akį susitiko su manimi, besileidžiančiu nuo denio. Aišku, Gorin- 
gas pratrūko atsiprašinėti, nors aš iš viso to tik pasišaipiau. 

Vienuolikta valanda vakaro. Atsitiko tokia netikėta ir tokia 
baisi nelaimė, kad rytinis mano nuotykis netenka jokios reikš- 
mės. Ponia Tibs ir jos vaikas dingo — visiškai dingo!.. Aš vos 
pajėgiu nusiraminti, kad galėčiau aprašyti liūdnas šio įvykio 
smulkmenas. Apie pusę aštuonių vakaro Tibsas perbalęs įbėgo 
į mano kajutę ir paklausė, ar aš nematęs jo žmonos. Atsakiau, 
kad ne. Tada jis kaip patrakęs puolė į salę ir ten ėmė ieškoti ko- 
kių nors jos pėdsakų; aš sekiau paskui, veltui stengdamasis įti- 
kinti kapitoną, kad jo baimė tiesiog juokinga. Per pusantros va- 
landos mes apieškojome visą laivą ir neaptikome jokio dingusios 
moters ir jos vaiko pėdsako. Vargšas Tibsas visai neteko galvos, 
vis šaukė žmoną vardu. Net jūreiviai, kurie apskritai yra gana 
abejingi, atrodė smarkiai susijaudinę matydami kapitoną be ke- 
purės, suveltais plaukais puldinėjantį po denį ir beviltiškai ieš- 
kantį pačiose nejtikėtiniausiose vietose, vėl į jas sugrįžtantį su 
gailestį keliančiu atkaklumu. Paskutinį kartą kapitono žmoną 
matė laivagalyje apie septintą valandą, kai ji prieš miegą išnešė 
Dodį ant denio pakvėpuoti grynu oru. Tuo metu ten nieko ne- 
buvo, tik prie vairo stovėjęs juodaodis jūrininkas, kuris sakėsi 
jos nematęs. Atsitikimas labai paslaptingas. Mano teorija tokia: 
kai ponia Tibs stovėjo ir laikė vaiką, šis išsprūdo jai iš rankų 
ir nukrito už borto, o ji, bandydama kūdikį sugriebti ir išgelbėti, 
ir pati atsidūrė vandenyje. Kitaip negaliu paaiškinti, kur jie abu 
dingo. Visiškai galimas daiktas, kad tokia tragedija galėjo ne- 
atkreipti Žmogaus prie vairo dėmesio, nes tuo metu buvo tamsu 
ir aštriabriauniai liukai su salono stiklais uždengė didžiąją škan- 
cų dalį. Kad ir kaip fantastiškai atrodytų šis įvykis, tai — siau- 
-binga nelaimė, visiškai aptemdžiusi mūsų kelionę. Sturmanas pa- 
suko laivą atgal, bet, žinoma, nėra nė menkiausios vilties juos 
išgelbėti. Kapitonas, visiškai netekęs jėgų, guli savo kajutėje. 
Aš daviau jam stiprią dozę opijaus su kava, kad nors kelioms 
valandoms nuslopintų širdies skausmą. 


Spalio dvidešimt trečioji. Pabudau su neaiškia kažkokios bai- 
sios nelaimės nuojauta ir tik po kelių miniučių prisiminiau pra- 
ėjusios nakties netektį. Išėjęs į denį, pamačiau kapitoną stovint 
ir žiūrint atgal į vandens dykynę, pasiglemžusią visa, kas jam 
brangiausia. Pabandžiau vargšelį užkalbinti, bet jis staigiai nu- 

sisuko ir ėmė vaikščioti po denį nuleidęs galvą. Net dabar, kai 
viskas aišku, jis negali praeiti pro valtį ar susuktą burę, į jas ne- 
žvilgtelėjęs. Per vieną dieną kapitonas paseno dešimčia metų. 
Hartonas baisiai sukrėstas, nes labai mylėjo mažąjį Dodį, ir Go- 
ringas atrodo susikrimtęs, šiaip ar taip, jis užsidarė visai dienai 
savo kajutėje ir, kai atsitiktinai jį pamačiau, sėdėjo parėmęs 
galvą abiem rankom, tarsi melancholiškai mąstytų. Aš būgštau- 
ju, kad mūsų kelionė bus tokia liūdna, jog liūdnesnės negalima 
įsivaizduoti. Kaip pakraups mano žmona, sužinojusi apie šitokią 
nelaimę! Bangos dabar sumažėjo, ir mes, iškėlę visas bures, plau- 
kiame maždaug aštuonių mazgų greičiu pučiant puikiam leng- 
vam brizui. Laivui faktiškai vadovauja Hisenas, nes Tibsas, nors 
labai stengiasi atrodyti žvalus, nepajėgia rimto darbo atlikti. 

Spalio dvidešimt ketvirtoji. Gal tas mūsų laivas užkeiktas? Ar 
yra kada nors kelionė prasidėjusi taip puikiai ir taip blogai susi- 
klosčiusi vėliau? Naktį Tibsas nusišovė į galvą. Apie trečią va- 
landą ryto mane pažadino šūvio garsas. Akies mirksniu šokau 
iš lovos ir su bloga nuojauta puoliau į kapitono kajutę sužinoti, 
kas atsitiko. Nors aš atbėgau labai greitai, Goringas atsirado 
dar greičiau: jis jau stovėjo kajutėje, pasilenkęs ties mirusio ka- 
pitono kūnu. Vaizdas siaubingas! Viršutinė kapitono veido dalis 
nuplėšta, mažas kambarys visas aptiškęs krauju. Pistoletas gulėjo 
šalia ant grindų, buvo aišku, kad jis iškrito kapitonui iš rankų. 
Prieš nuspausdamas gaiduką, kapitonas, matyt, įsikišo vamzdį 
į burną. Goringas ir aš pagarbiai pakėlėme kūną ir paguldėme 
ant lovos; visa įgula susispietė kajutėje; šeši baltieji žmonės bu- 
vo labai nusiminę, nes šie seni jūrininkai su kapitonu plaukiojo 
daugelį metų. Jie niūriai žvalgėsi, šnabždėjosi, ir vienas iš jų 
garsiai pasakė, kad laive viešpatauja velnias. Hartonas padėjo 
sutvarkyti nelaimingojo kapitono kūną, ir mes suvyniojome jį 
į burę. Dvyliktą valandą kūną nuleidome už borto ir atidavėme 
vandenynui; tuo metu Goringas kalbėjo anglikonų bažnyčios lai- 
dotuvių maldą. Vėjas sustiprėjo, ir mes visą dieną plaukėme de- 
šimties, kartais dvylikos mazgų greičiu. Juo greičiau pasieksime 
Lisaboną ir išlipsime iš šio prakeikto laivo, juo geriau. Jaučiuosi 
tarsi plaukiojančiame karste. Argi galima stebėtis vargšų jūrei- 
vių prietaringumu, jeigu aš, išsilavinęs Žmogus, jaučiu tą patį? 

Spalio dvidešimt penktoji. Visą dieną praleidau ant denio. 
Esu liūdnas ir prislėgtas. 

Spalio dvidešimt šeštoji. Goringas, Hartonas ir aš plepėjome 
susirinkę ant denio. Hartonas bandė iškvosti, kokia Goringo pro- 
Tesija ir koks kelionės į Europą tikslas, bet kvarteronas vengė 
atsakyti į visus jo klausimus, nieko konkretaus nepapasakojo. Jis, 
atrodo, šiek tiek pyktelėjo ant Hartono ir nuėjo į savo kajutę. 
Stebiuosi, kodėl abu mes taip domimės šiuo žmogumi. Manau, 
kad mūsų smalsumą žadina į akis krintanti jo išorė ir neabejo- 
tini turtai. Hartonas įsivaizduoja, esą Goringas yra seklys, per- 
sekiojantis kažkokį nusikaltėlį, pasislėpus; Portugalijoje. Tokį se- 
novinį keliavimo būdą jis esą pasirinkęs tikriausiai todėl, kad 
atvyktų nepastebėtas ir galėtų netikėtai užpulti savo grobį. Aš 
tuo abejoju, bet Hartonas remiasi knyga, kurią kartą ant denio 
netyčia paliko Goringas ir kurią jis, Hartonas, perskaitė. Tai, 
atrodo, albumas su daugybe laikraščių iškarpų. Visos tos iškar- 
pos pasakoja apie žmogžudystes, įvairiu laiku įvykdytas Valsti- 
jose per pastaruosius dvidešimtį metų. Įdomi viena Hartono pa- 
stebėta smulkmena: tai žmogžudystės, kurių kaltininkai nepateko 
į teisingumo rankas. Detalės, nužudymo būdai, aukų socialinė 
padėtis — įvairiausi, tačiau visas ataskaitas lydi ta pati išvada: 
žmogžudys vis dar tebėra laisvėje, nors, žinoma, policija tikisi, 
kad netrukus jis būsiąs suimtas. Albumas tarsi patvirtina Harto- 
no teoriją, bet, galimas daiktas, tai paprasčiausia Goringo keis- 
tenybė arba, kaip aš Hartonui užsiminiau, šis žmogus renka me- 
džiagą knygai, kuri nustelbs de Kvinsio darbus. Siaip ar taip, 
tai ne mūsų reikalas. 

Spalio dvidešimt septintoji ir dvidešimt aštuntoji. Vis dar pu- 
čia palankus vėjas, ir mes sparčiai judame pirmyn. Keista, kaip 
lengvai Žmogus gali išnykti ir būti užmirštas. Apie Tibsą dabar 
beveik niekas neužsimena; Hisonas užėmė jo kajutę, ir viskas te- 
ka senąja vaga. Jei ne ponios Tibs siuvamoji mašina, mes visai 
pamirštumėm, kad nelaimingoji šeima kada nors gyveno laive. 
Šiandien atsitiko kitas įvykis, laimei, nelabai rimtas. Vienas bal- 
tasis mūsų Žmogus lipo žemyn atnešti atsarginio lyno; staiga 
liuko dangtis, kurį jis pastūmė, su trenksmu krito jam ant gal- 
vos. Mirties vaikinas išvengė atšokdamas į šalį, tačiau koja siau- 
bingai sutrupinta; kelionėje iš šio Žmogaus bus maža naudos. 
Nukentėjusysis kaltina savo draugą negrą, padėjusį atidaryti 
liuką. O šis teisinasi, jog pasviro laivas. Kad ir kokia būtų prie- 
žastis, mūsų įgula dar labiau sumažėjo. Mus persekiojančios ne- 

laimės, atrodo, slogiai veikia Hartoną, kuris jau prarado papras- 
tai visad gerą nuotaiką ir linksmumą. Vien tik Goringas gerai 
nusiteikęs. Aš jį vis matau savo kajutėje dirbantį prie žemėlapio. 
Jo jūreivystės žinios galėtų praversti, jeigu — apsaugok Viešpa- 
tie! — kas atsitiktų Hisonui. 

Spalio dvidešimt devintoji, trisdešimtoji. Vis dar plaukiame 
smagaus, palankaus vėjo genami. Viskas ramu, nėra ką užrašyti. 

Spalio trisdešimt pirmoji. Sunkūs kelionės epizodai taip su- 
trikdė mano nervų sistemą, kad mane blogai veikia paprasčiau- 
sias įvykis. Aš tiesiog negaliu patikėti, kad esu tas žmogus, ku- 
ris, įnirtingai pliekiant priešui, darė didžiausio tikslumo operaci- 
jas. Tapau jautrus kaip kūdikis. Praėjusią naktį snūduriavau 
kajutėje, veltui mėgindamas užmigti. Šviesa nedegė, tik pro ap- 
valų durų langelį krito mirganti sidabrinė mėnulio dėmė. Apsi- 
blausęs žvelgiau į šį ratą ir jaučiau, kaip jis, blėstant sąmonei, 
pamažu nyksta man iš akių. Staiga pačiame šviesaus disko cent- 
re pasirodęs nedidelis tamsus daiktas išblaškė visus miegus. Aš 
ramiai tebegulėjau ir, sulaikęs kvapą, stebėjau. Pamažu tamsus 
daiktas darėsi vis didesnis ir ryškešnis, ir pagaliau aš įžiūrėjau 
žmogaus ranką, atsargiai kišamą pro pusiau uždarytų durų ply- 
šį. Su siaubu pastebėjau, kad ranka neturi pirštų. Durys atsargiai 
prasivėrė, ir pasirodė Goringo galva. Ji atsidūrė mėnulio šviesos 
centre tarsi įrėminta vaiduokliško mirguliuojančio švytėjimo; vei- 
do bruožai buvo gerai įžiūrimi. Man pasirodė, kad niekad nebu- 
vau matęs Žmogaus veide tokios velniškos, negailestingos išraiš- 
kos. Blizgančios akys išsprogusios, lūpos pravertos taip, kad bal- 
tavo iltys, o lygūs juodi plaukai virš žemos kaktos, atrodė, buvo 
pasišiaušę it akiniuotosios gyvatės skruostai. Jo netikėtas begar- 
sis pasirodymas padarė tokį stiprų įspūdį, kad, visas virpėdamas, 
aš pakilau lovoje ir ištiesiau ranką prie revolverio. Buvau sugė- 
dintas, kai Goringas paaiškino savo įsiveržimo tikslą — tą jis 
nedelsdamas padarė pačiu subtiliausiu būdu. Jam, vargšeliui, 
skaudėjo dantį, tad jis, žinodamas pas mane esant dėžę su medi- 
kamentais, atėjo paprašyti trupučio opijaus. Na, o jo bauginanti 
veido išraiška — tai šis Žmogus niekada nebuvo gražus; be to, 
įtempti mano nervai apgaulingoje mėnulio šviesoje lengvai galė- 
jo sukurti dievai žino ką. Aš daviau jam dvidešimt opijaus lašų, 
ir jis išėjo dėkingai šypsodamasis. Tiesiog nuostabu, kokį stiprų 
įspūdį man padarė šis įvykis. Visą dieną prastai jaučiausi. 

Čia praleistas pasakojimas apie kitą mūsų kelionės savaitę, 
nes jokių nuotykių per tą laiką nepasitaikė, ir mano žurnale vos 
keletas puslapių nereikšmingų plepalų. 

Lapkričio septintoji. Hartonas ir aš visą rytą sėdėjome laiva- 
galyje, nes oras vis šilo ir šilo. Mes įplaukėme į, pietines platu- 
mas ir manome, kad įveikėme du trečdalius mūsų kelionės. Kaip 
apsidžiaugsime pamatę žalius Tacho krantus ir visam laikui pa- 
liksime nelaimingąjį laivą! Šiandien aš stengiausi sudominti 
Hartoną kai kuriais savo gyvenimo įvykiais. Be kita ko, jam pa- 
pasakojau, kaip įsigijau savo juodąjį akmenį. Pasirausęs senojo 
medžioklinio durtinio šoninėje kišenėje, parodžiau patį daiktą. 
Abu palinkome prie jo, apžiūrinėdami įdomias vageles akmens 
paviršiuje; staiga tarp saulės ir mūsų pajutome šešėlį ir atsisukę 
pamatėme Goringą, stovintį užpakalyje ir žiūrintį pro mūsų pe- 
čius į akmenį. Jis buvo gerokai susijaudinęs, nors, atrodo, sten- 
gėsi susivaldyti ir to neparodyti. Trumpu didžiuoju pirštu porą 
kartų rodė į relikviją, kol susitvardė taip, kad įstengė paklausti, 
kas tai per daiktas ir kaip jis pas mane atsirado. Jeigu nebūčiau 
jo laikęs ekscentrišku žmogumi, klausimo intonacija būtų mane 
įžeidusi. Aš papasakojau jam akmens istoriją lygiai taip pat kaip 
ir Hartonui. Jis klausėsi su didžiausiu susidomėjimu, paskui pasi- 
teiravo, ar turiu supratimą, kas čia per akmuo. Atsakiau, kad tai 
meteoritas. Ar aš esu kada nors išbandęs, kaip į jį reaguoja neg- 
rai? Atsakiau, kad ne. „,„Na,— tarė jis,— mes pažiūrėsime, ką apie 
jį mano mūsų juodasis bičiulis, stovintis prie vairo.“ Goringas 
paėmė akmenį, perėjo į kitą pusę prie jūreivio, ir abu ėmė įdė- 
miai jį apžiūrinėti. Aš mačiau, kaip jūreivis skeryčiojo rankomis 
ir susijaudinęs lingavo galva, tarsi kažkam pritardamas; jo vei- 
das buvo kupinas nuostabos, kuri, kaip man pasirodė, pynėsi su 
kažkokiu nuolankumu. Paskui Goringas su akmeniu rankoje grį- 
žo prie mūsų. 

— Jis tvirtina, kad tai nieko vertas daiktas, — pasakė.— Be jo- 
kio gailesčio jį galima išmesti už borto. 

Su šiais žodžiais Goringas pakėlė ranką ir tikriausiai su mano 
relikvija būtų buvę viskas baigta, jeigu jam už nugaros stovėjęs 
jūreivis nebūtų metęsis pirmyn ir čiupęs jį už rankos. Šitaip 'su- 
trukdytas Goringas padėjo akmenį ir pasišalino, labai nedraugiš- 
kai išvengdamas mano piktų pastabų jo adresu. Negras pakėlė 
akmenį ir įteikė jį man žemai nusilenkdamas ir su visais didžios 
pagarbos ženklais. Vyksta kažkas nesuprantama. Imu manyti, kad 

Goringas yra maniakas arba kažkas į įį panašaus. Tačiau kai ly- 
ginu įspūdį, kurį akmuo padarė jūreiviui, su pagarba, plantaci- 
joje rodyta Martai, negaliu nepadaryti išvados, kad, visos juodo- 
sios rasės akimis žiūrint, įgijau tikrai kažkokį nepaprastą ta- 
lismaną. Negalima leisti, kad jis vėl patektų į Goringo rankas. 

Lapkričio aštuntoji ir devintoji. Koks nuostabus oras! Visą 
laiką pūtė gaivus vėjas, neskaitant vienos nedidelės audros. Šias 
dvi dienas mes plaukėme greičiau negu bet kada anksčiau. Kaip: 
gražu žiūrėti į purslus, trykštančius iš po mūsų laivo priekio, 
kai jis skrodžia bangas. Saulė juos kiaurai perveria, ir pažyra 
begalė miniatiūrinių vaivorykščių. Šiandien aš daug valandų 
stovėjau ant denio, gėrėdamasis efektingu reginiu. Vairininkas, 
regis, papasakojo kitiems negrąms apie stebuklingąjį akmenį, nes 
visi jie rodo man didžiausią pagarbą. Kadangi užsiminiau apie 
optinius reiškinius, tai pasakysiu, kad vakar vakare mums teko 
stebėti vieną iš jų, labai įdomų. Hisonas parodė. Į šiaurę nuo 
mūsų aukštai danguje pasirodė kažkoks trikampis daiktas. Jis pa- 
aiškino, kad šis regėjimas visiškai panašus į Tenerifės viršukalnę, 
kai į ją žiūrima iš tolo. Viršukalnė tikrovėje, deja, tuo momentu 
buvo mažų mažiausiai už penkių šimtų mylių į pietus. Tai, gali- 
mas daiktas, debesis arba vienas iš tų keistų tolimų daiktų at- 
spindžių, apie kuriuos kartais pasitaiko skaityti. Oras labai šil- 
tas. Šturmanas sako, kad jis niekada nėra patyręs, jog šiose pla- 
tumose būtų taip šilta. Vakare su Hartonu žaidėme šachmatais. 

Lapkričio dešimtoji. Darosi vis šilčiau ir šilčiau. Siandien at- 
skrido keletas paukščių iš žemyno ir nutūpė ant laivavirvių, nors 
esame dar tolokai nuo mūsų kelionės tikslo. Kaitra tokia alinanti, 
kad mes tingime ką nors veikti ir tik slampinėjame po denį ir 
rūkome. Goringas šiandien ateina pas mane ir smulkiau klausi- 
nėja apie akmenį; tačiau aš atsakau labai trumpai, nes dar ne 
visai atleidau už tą jo įžūlumą, dėl. kurio galėjau likti be akmens. 

Lapkričio vienuoliktoji ir duyliktoji. Vis dar sparčiai plaukia- 
me pirmyn. Niekada nemaniau, kad Portugalijoje taip karšta, ta- 
čiau, be abejo, sausumoje bus vėsiau. Hisonas pats, atrodo, tuo 
stebisi, kiti Žmonės irgi. 

Lapkričio tryliktoji. Atsitiko pats netikėčiausias dalykas, toks 
netikėtas, kad. beveik niekaip negalima jo paaiškinti, nebent tuo, 
kad Hisonas padarė kokią nedovanotiną klaidą arba mūsų navi- 
gaciniai prietaisai patyrė kažkokį magnetinį poveikį. Prieš aušrą 
budėtojas sušuko, kad priešais laivo nosį girdi bangų mūšą, o Hi- 

sonas pasakė matąs neryškius žemės kontūrus. Laivas buvo pa- 
suktas šonu, ir nors jokių žiburių nesimatė, niekas iš mūsų ne- 
abejojo, kad Portugaliją pasiekėme kiek anksčiau negu tikėjomės. 
Kokia buvo mūsų nuostaba, kai prašvitus pamatėme prieš akis 
atsivėrusį vaizdą. Kiek akys užmatė, driekėsi viena ilga bangų 
mūšos linija. Viena po kitos ritosi didelės žalios bangos ir du- 
žo į krantą, palikdamos putų dribsnius. Tačiau kas buvo už tos 
linijos! Ne žalios seklumos ir ne aukštos Portugalijos pakran- 
čių uolos, o didžiulė smėlio dykuma, besitęsianti iki pat hori- 
zonto. Dešinėje ir kairėje, kur bepažvelgsi, nesimatė nieko, tik 
geltonas smėlis, kai kuriose vietose suformavęs fantastiškus ke- 
lių šimtų pėdų pylimus ir didžiulius, lygius kaip biliardo stalas 
dykumos plotus. Hartonas ir aš išėjome ant denio ir nustebę žvel- 
gėme vienas į kitą. Hartonas nusikvatojo. Hisonas labai nusimi- 
nęs dėl to, kas atsitiko, ir įrodinėja, kad kažkas lietęs prietaisus. 
Nėra jokios abejonės — tai Afrikos žemynas, ir prieš kelias die- 
nas šiauriniame horizonte mes matėme tikrą Tenerifės viršukal- 
nę. Kai matėme paukščius, gyvenančius žemyne, tikriausiai mes 
plaukėme pro vieną iš Kanarų salų. Jeigu plaukiame tuo pačiu 
kursu, tai dabar esame ties šiauriniu Blanko kyšuliu, netoli neiš- 
tirtos šalies, kuri driekiasi Sacharos pakraščiu. Viskas, ką galime 
padaryti,— tai susitaisyti prietaisus ir vėl leistis mūsų kelionės 
tikslo link. 

Aštuonios valandos trisdešimt minučių vakaro. Dėl štilio visą 
dieną plūduriavome. Dabar krantas nuo mūsų maždaug už pus- 
antros mylios. Hisonas patikrino prietaisus, bet nerado nieko 
įtartino, kas galėjo būti nepaprasto nukrypimo nuo kurso prie- 
žastis. 

Šioje vietoje mano dienoraštis baigiasi, ir likusią pasakojimo 
dalį turiu rašyti iš atminties. Vargu ar galėčiau apsirikti dėl fak- 
tų, kurie įstrigo giliai atmintin. Tą naktį taip ilgai grumėjusi 
audra užgriuvo ant mūsų galvų, ir tada aš sužinojau, ką reiškė 
visi tie nereikšmingi įvykiai, apie. kuriuos pasakojau kaip apie 
visiškai atsitiktinius. Koks aklas ir kvailas buvau, kad to nesu- 
pratau anksčiau. Apie viską papasakosiu kiek įmanoma tiksliau. 

Parėjau į savo kajutę apie pusę dvyliktos ir jau rengiausi 
gulti, kai kažkas pabeldė į duris. Atidaręs pamačiau mažąjį juo- 
daodį Goringo tarną, kuris pasakė, kad šeimininkas norėtų su 
manimi pasikalbėti ant denio. Aš šiek tiek nustebau, kam jam 
manęs prireikė tokiu vėlyvu metu, tačiau nedvejodamas nuėjau 


377 


į viršų. Vos pastačiau koją ant škancų, buvau užpultas iš užpa- 
kalio ir parmestas ant nugaros, nosine man užkimšo burną; prie- 
šinausi kaip įmanydamas, bet virvė greitai ir stipriai apsivyniojo 
aplink mano kūną, ir aš pajutau, kad mane pririšo prie valčių 
keltuvo. Negalėjau priešintis, o kad dėl to neturėčiau nė minties, 
prie gerklės prikišo peilį. Naktis buvo tokia tamsi, kad nepaži- 
nau, kas mane užpuolė, tačiau, kai akys priprato prie tamsos ir 
mėnulis išlindo iš už debesų, pamačiau, jog esu dviejų jūrinin- 
kų negrų, juodojo virėjo ir savo kelionės draugo Goringo apsup- 
tyje. Ant denio prie mano kojų gulėjo kitas Žmogus, tačiau ten 
krito šešėlis, ir aš negalėjau jo pažinti. 

Visa atsitiko taip staigiai, kad vargu ar praėjo minutė nuo 
to momento, kai užlipau ant denio. 

Be to, viskas vyko taip ūmai, kad tiesiog negalėjau patikėti 
savo akimis arba suvokti, kas čia dedasi. Girdėjau, kaip mane 
apsupę banditai viens su kitu piktai šnibždėjosi, ir nuojauta man 
sakė, kad dabar sprendžiamas mano likimas. Goringas buvo įsak- 
mus ir piktas, kiti tarsi nenorėjo sutikti su jo įsakymu. Paskui jie 
visi pasišalino, nuėjo į kitą denio pusę, iš kur mane vis dar pa- 
siekdavo jų tylios kalbos, nors mus skyrė salono liukas. 

Visą šį laiką aiškiai girdėjau ant denio budinčių žmonių bal- 
sus; jie plepėjo ir juokavo kitame laivo gale. Mačiau, kaip visi 
suėjo į krūvelę, tikriausiai nieko neįtardami, kas per tamsūs įvy- 
kiai dedasi už trisdešimties jardų nuo jų. O, jeigu būčiau galėjęs 
bent vienu žodžiu juos įspėti, kad ir savo gyvybės kaina! Bet tai 
buvo neįmanoma! Mėnulis švietė pro danguje išsibarsčiusius 
debesis, ir aš galėjau matyti sidabrinį bangų mūšos spindesį ir 
didžiulę, it užburtą dykumą su fantastiškomis smėlio kalvomis. 
Zvilgtelėjęs Žemyn, pamačiau, kad žmogus, gulėjęs ant denio, te- 
bėra ten pat, ir kai įsižiūrėjau į jį įdėmiau, plevenanti mėnulio 
šviesa apšvietė į dangų įsmeigtas akis. Visagali Dieve! Net da- 
bar, prabėgus daugiau kaip dvylikai metų, mano ranka virpa ra- 
šant šias eilutes: nors veidas subjaurotas, akys iššokusios iš aki- 
duobių, aš pažinau Hartoną, linksmą, jauną buhalterį, mano ke- 
lionės bičiulį. Nereikėjo būti mediku, kad supraštum, jog jis 
negyvas; skarelė, kuria buvo apvyniotas jo kaklas, ir skuduras bur- 
noje rodė, kaip tyliai tie niekšai atliko savo darbą. Daug kas dar 
buvo man nesuprantama, tačiau tiesa, nors ir blausiai, pamažu 
ėmė ryškėti. 

Aš išgirdau, kaip kitoje denio pusėje čirkštelėjo degtukas, ir 
pamačiau aukštą, sausą Goringo figūrą; jis pasilypėjęs laikė ran- 
kose kažką panašaus į žibintą. Vienu momentu jis nuleido jį už 
laivo borto, ir, didelei savo nuostabai, pamačiau, kad kažkas ne- 
delsdamas jam atsakė šviesos blyksniu nuo smėlėtų kalvų kran- 
te, šviesa Žybtelėjo ir išnyko taip greitai, kad, jeigu nebūčiau se- 
kęs Goringo žvilgsnio krypties, nieko nebūčiau pastebėjęs. Dar 
kartą jis nuleido žibintą, ir vėl jam buvo atsakyta nuo kranto. 
Paskui lipdamas Goringas paslydo ir sukėlė tokį triukšmą, kad 
mano širdis vienu momentu suspurdėjo iš džiaugsmo nuo minties, 
jog jis atkreips į save sargybos dėmesį. Tačiau viltis buvo bergž- 
džia. Tyla, viešpatavusi aplinkui, laivo plūduriavimas — visa tai 
mažino sargybos budrumą. Hisonas, kuris po Tibso mirties vado- 
vavo abiem sargyboms, nulipo žemyn keletui valandų nusnūsti, 
o bocmanas — jo žiniai buvo palikta sargyba — su dviem kitais 
vyrais stovėjo prie fokstiebio. Nusilpęs, netekęs galimybės kalbėti, 
surištas virvėmis, įsirėžusiomis į kūną, su nužudytu žmogumi 
prie kojų laukiau naujo tragedijos veiksmo. 

Keturi piktadariai dabar stovėjo kitoje denio pusėje. Virėjas 
buvo apsiginklavęs didžiuliu peiliu, kokius paprastai turi mėsi- 
ninkai; kiti turėjo paprastus peilius, o Goringas — revolverį. Visi 
jie persisvėrė per turėklus, lyg kažką vandenyje regėtų. Pastebė- 
jau, kaip vienas iš jų sugriebė sėbrą už rankos ir parodė į kaž- 
ką; sekdamas jo rankos judesio kryptį, pamačiau neaiškius di- 
delio judančio daikto, artėjančio prie laivo, kontūrus. Kai tas 
daiktas išlindo iš tamsos, išvydau didelę valtį, pilnutėlę žmonių, 
mažų mažiausiai dviejų dešimčių irklų varomą. Kai valtis pri- 
plaukė prie laivagalio, sargyba ją pastebėjo ir su riksmu metėsi 
atgal. Tačiau jau buvo per vėlu: milžiniškų negrų minia mikliai 
įsiropštė į laivą ir, Goringo vadovaujama, neįveikiamu srautu 
nusirito per denį. Menkiausias pasipriešinimas buvo iškart už- 
gniaužtas, beginkliai budėtojai partrenkti ir surišti, o miegantys 
jūreiviai ištempti iš lovų ir taip pat surišti. Hisonas pabandė sau- 
goti siaurą tarpą į jo kajutę. Girdėjau grumtynes ir pagalbos 
šauksmą. Padėti, deja, nebuvo kam, ir jį nutempė į laivagalį su 
gilia žaizda kaktoje, iš kurios tekėjo kraujas. Jam, kaip ir kitiems, 
užkimšo burną skudurais, ir negrai ėmė tartis, ką su mumis da- 
ryti. Mūsų juodieji jūreiviai, rodydami į mane, kažką pasakojo, 
beje, į jų žodžius laukiniai atsakė nuostabos ir nepasitikėjimo šur- 
muliu. Tada vienas iš jų priėjo prie manęs, įkišo ranką į kišenę 

ir ištraukė juodąjį akmenį. Padavė tikriausiai vyresniajam, ku- 
ris, apžiūrėjęs jį tiek, kiek leido šviesa, ir taręs keletą žodžių, per- 
davė greta stovėjusiam kariui. Tas savo ruožtu pažvelgė į talis- 
maną, perdavė jį kitam, taigi akmuo ėjo iš rankų į rankas, kol 
jį paturėjo kiekvienas. Pagaliau vyresnysis čiabuvių kalba pasakė 
Goringui keletą žodžių, po kurių kvarteronas kreipėsi į mane 
angliškai. Kaip dabar matau tą sceną. Aukšti laivo stiebai, nu- 
tvieksti mėnulio šviesos, nuspalvinusios rėjas ir reljefiškai išryš- 
kinusios laivo virves; grupė tamsių karių, atsirėmusių į savo 
ietis; nužudytas žmogus prie mano kojų; baltieji belaisviai ir 
priešais mane šlykštus kvarteronas, vilkintis iškrakmolytais marš- 
kiniais ir elegantišku kostiumu — keistas savo bendrų kontrastas. 

— Jūs matote,— tarė jis labai mandagiai, — kad aš nerodau 
jokių pastangų išgelbėti jūsų gyvybę. Jeigu tai priklausytų nuo 
manęs, jūs mirtumėt, kaip mirs visi kiti. Asmeniškai aš nejaučiu 
priešiškumo nei jums, nei jiems, tačiau mano gyvenimo tiks- 
las — naikinti baltąją rasę, ir jūs būsite pirmas pabuvęs mano 
galioje ir išsigelbėjęs. Dėl savo gyvybės jūs turite būti dėkingas 
savo talismanui. Šie vargšai jį garbina, ir, jeigu akmuo iš tiesų 
yra tai, kuo jį laiko, jie taip elgiasi pagrįstai. Jeigu krante bus 
įrodyta, kad jo forma ir medžiaga — paprasčiausias panašumas, 
niekas neišgelbės jūsų gyvybės. Mes ketiname su jumis elgtis 
gerai, todėl, jeigu pageidaujate, galite pasiimti kai ką iš savo 
daiktų. 

Jis davė ženklą, ir du negrai mane atrišo, tačiau skudurą bur- 
noje paliko. Nuvedė žemyn į kajutę, kur aš įsidėjau į kišenes ver- 
tingiausius daiktus, be kita ko, kišeninį kompasą ir kelionės die- 
noraštį. Paskui mane išmetė per bortą į mažą valtį, stovėjusią 
šalia didžiosios, sargybiniai sulipo paskui mane ir atsistūmę 
ėmė irkluoti į krantą. Kai nuo laivo nutolome apie šimtą jardų, 
mūsų vairininkas pakėlė ranką; irkluotojai akimirką stabtelėjo ir 
įsiklausė. Nakties tylumoje išgirdau prislopintą dejavimą, kurį 
palydėjo pliaukštelėjimas į vandenį. Tai viskas, ką žinau apie 
savo laivo draugų likimą. Beveik tuo pačiu metu didžioji valtis 
nuplaukė paskui mus, ir vaiduoklį primenantis laivas buvo palik- 
tas plūduriuoti ant bangų. Laukiniai iš laivo nieko nepaėmė. Šė- 
toniškas darbas atliktas taip skrupulingai ir šaltakraujiškai, tarsi 
per religines apeigas. 

Kai pasiekėme krantą, rytuose jau brėško. Pustuzinis žmonių 
pasiliko valtyje, o kiti negrai mane nusivedė į kopas. Su manimi 

jie elgėsi labai mandagiai ir pagarbiai. Kelionė buvo varginanti, 
nes kas žingsnis iki kulnelių klimpome į birų smėlį; aš mirtinai 
pavargau, kol pasiekėme čiabuvių kaimą arba, tiksliau, miestą, 
nes tai buvo didelė gyvenvietė. Namai kūgio formos, panašūs 
į avilius — pastatyti iš vandens augalų, sutvirtintų kalkėmis. Nei 
jūros pakrantėje, nei apskritai šimtus mylių aplinkui nebūtum 
radęs nė menkiausios šakelės, jokio akmens. Kai artėjome prie 
miesto, su riksmais, mušdami tamtamus, mus pasitiko didžiulė 
minia vyrų ir moterų. Pamatę mane, jie nutaisė grėsmingas po- 
zas ir dar labiau ėmė triukšmauti. Tačiau, sargybiniams šūktelė- 
jus keletą žodžių, minia staiga nurimo. Nuostabos šnabždesys 
pakeitė karingus šauksmus, ir visi patraukė plačia centrine mies- 
to gatve; atsidūriau centre, ėjau tarsi eskorto lydimas. 

„ Mano pasakojimas ir taip gali pasirodyti keistas, netikroviš- 
kas, ypač žmonėms, kurie manęs nepažįsta. Na, o faktu, kurį da- 
bar ketinu papasakoti, suabejojo netgi mano žentas, tuo mane 
skaudžiai įžeisdamas. Viskas, ką dabar galiu,— tai papasakoti 
apie įvykį be jokių pagražinimų ir tikėtis, kad atsitiktinumas ir 
"laikas įrodys mano žodžių teisingumą. 

Pagrindinės gatvės centre stovėjo didelis statinys, toks pat 
primityvus kaip ir kiti, tik gerokai už juos aukštesnis: jį juosė 
stačiatvorė iš puikiai nupoliruotų juodmedžio baslių. Dvi į že- 
mę įbestos viršuje susijungiančios puikios dramblio kaulo iltys 
sudarė duris, uždengtas čiabuvių drobe, prabangiai išsiuvinėta 
auksu. Mes artėjome prie šio įspūdingo statinio. Priėjusi prie 
tvoros, minia sustojo ir sutūpė, o mane keli genties vyresnieji 
įvedė į aptvarą; beje, Goringas mus lydėjo ir faktiškai vadovavo 
visai procesijai. Kai priėjome širmą, dengusią įėjimą į švento- 
vę,— nes tai greičiausiai buvo šventovė, — man nuėmė skrybėlę, 
numovė batus ir įvedė vidun. Priekyje ėjo garbus senas negras, 
laikantis rankoje akmenį, išimtą iš mano kišenės. Tropikų saulės 
spinduliai skverbėsi pro didelius stogo plyšius, ant molinių grin- 
dų ausdami plačias auksines juostas. Kitokio apšvietimo čia ne- 
buvo. 

Iš vidaus šventovė atrodė didesnė negu galima buvo tikėtis iš 
lauko. Sienos nukabinėtos čiabuvių dembliais, kriauklėmis ir ki- 
tokiais papuošalais, bet visa kita didelė erdvės dalis buvo visiš- 
kai tuščia, išskyrus vienintelį daiktą centre. Tai buvo milžiniška 
negro iigūra, kurią iš pradžių ir palaikiau gyvu labai didelio 
ugio karaliumi arba aukščiausiuoju žyniu. Tačiau kai priėjau ar- 

čiau, iš atspindžio, krintančio nuo figūros, pamačiau, jog tai sta- 
tula, nuostabiai iškalta iš juodo kaip derva akmens. Mane pri- 
vedė prie šio stabo (tikriausiai tai buvo stabas). Įdėmiau į jį 
įsižiūrėjęs, pamačiau, kad statula visiškai sveika, trūko tik vie- 
nos, tikriausiai nuskeltos, ausies. Senas negras, laikęs mano re- 
likviją, užsilipo ant nedidelės kėdės ir pridėjo juodąjį Martos 
akmenį prie statulos galvos. 

Nebeliko jokių abejonių. Dalys taip atitiko viena kitą, kad, 
kai senis atitraukė ranką, ausis keletą sekundžių laikėsi prilipusi, 
paskui nukrito jam į delną. Mane supę žmonės puolė ant žemės, 
o minia lauke, kai jai pranešė rezultatus, pratrūko klykti ir ploti. 

Iš belaisvio iškart tapau pusdieviu. Triumiuojančios eisenos 
per visą miestą buvau palydėtas atgal; žmonės stengėsi prisiliesti 
prie mano drabužių ir pasisemti dulkių, kurias lietė mano kojos. 
Viena iš pačių didžiausių lūšnų buvo atiduota mano žinion, ma- 
ne vaišino pačiais gardžiausiais čiabuvių skanėstais. Nors ir bu- 
vo rodomi didžiausios pagarbos ženklai, aš jaučiau, kad nesu. 
laisvas žmogus, nes keletas ietininkų ėjo sargybą prie mano lūš- 
nos durų. Kiaurą dieną kūriau planus pabėgti, bet visi jie man 
atrodė neįgyvendinami. Iš vienos pusės — didžiulė bevandenė 
dykuma, nusidriekusi iki Timbuktu, iš kitos — laivų neaplanko- 
ma jūra. Juo daugiau galvojau apie pabėgimą, juo jis man atro- 
dė beviltiškesnis. Aš net neįtariau, kaip arti jo buvau. 

Atėjo naktis, ir negrų šauksmai pamažu nutilo. Aš gulėjau 
ant man paklotų žvėrių kailių ir mąsčiau apie savo likimą. Stai- 
ga į lūšną tyliai įslinko Goringas. Pirmiausia maniau, kad jis 
atėjo užbaigti savo žiaurų darbą — užmušti mane, vienintelį išli- 
kusį gyvą. Pašokau ant kojų, pasiryžęs gintis iki paskutinio ato- 
dūsio. Tai pastebėjęs jis nusišypsojo ir parodė ženklą sėstis į sa- 
vo vietą, pats atsisėsdamas kitame guolio gale. 

— Ką jūs manote apie mane? — šiuo nuostabą keliančiu klau- 
simu pradėjo jis mūsų pokalbį. 

— Ką aš apie jus manau? — beveik sušukau.— Aš manau, kad 
jūs esate pats niekingiausias, pats nežmoniškiausias niekšas, koks 
tik kada nors savo buvimu bjaurojo žemę. Jeigu nebūtų čia tų 
jūsų juodųjų velnių, aš pasmaugčiau jus šiomis rankomis. 

— Nekalbėkite taip garsiai, — tarė jis be jokio nepasitenkini- 
mo.— Aš nenoriu, kad mūsų pokalbį kas nutrauktų. Sakote, pa- 
smaugtumėte mane, štai kaip! — tęsė jis šypsodamasis, tarsi vi- 

sa tai jam būtų buvę labai smagu.— Na, o aš noriu atsilyginti 
geru už pikta, nes atėjau padėti jums pabėgti. 

— Jūs? — nepatikliai sušnibždėjau. 

— Taip, aš! — tęsė jis.— O, čia nėra jokio mano nuopelno. 
Esu visiškai nuoseklus... ir noriu jums atvirai pasipasakoti. Aš 
ketinu tapti šios šalies karaliumi. Ne kažin kas, aišku, bet jūs Ži- 
note, dar Cezaris yra sakęs, kad geriau būti pirmuoju Galijos 
kaimelyje negu paskutiniu Romoje. Tai štai jūsų nelemtas ak- 
muo ne tik išgelbėjo jums gyvybę, bet ir susuko vietiniams gy- 
ventojams galvas. Jie mano, kad jūs nusileidote iš dangaus, ir 
mano įtaka tol išliks silpna, kol jūs būsite iš čia pašalintas. Štai 
kodėl noriu padėti jums pabėgti, jeigu negaliu nužudyti. 

Tai jis pasakė labai paprastai ir maloniai, lyg noras nužudyti 
būtų kuo natūraliausias. 

— Jūs daug duotumėte, kad galėtumėte iš manęs kai ką suži- 
noti,— tęsė jis po pauzės, — tačiau esate pernelyg išdidus. Gerai, 
aš jums kai ką papasakosiu, nes noriu, kad jūsų draugai, baltieji 
žmonės, apie tai sužinotų, kai grįšite namo, jeigu jums nusišyp- 
sos laimė sugrįžti. Pavyzdžiui, apie jūsų prakeiktąjį akmenį. Šio 
krašto negrai pirmiausia buvo mahometonai, taip bent byloja le- 
genda. Kai Mahometas dar buvo gyvas, jo sekėjai suskilo, ir ma- 
žesnioji jų dalis pasitraukė iš Arabijos ir atsitiktinai pateko į Af- 
riką. Jie pasiėmė su savimi į tremtį vertingą senojo tikėjimo re- 
likviją — didelį gabalą juodojo akmens iš Mekos. Akmuo buvo 
meteoritas, apie tai jūs, galimas daiktas, esate girdėjęs, ir krisda- 
mas jis suskilo į du gabalus. Vienas iš tų gabalų vis dar yra 
Mekoje. Didįjį gabalą išgabeno į berberų žemes, ir talentingas 
meistras suteikė jam formą, kurią jūs matėte šiandien. Sie žmo- 
nės — pirmykščių mahometonų tikėjimo palikuonys. Jie išlaikė 
savo relikviją sveiką per visas klajones, kol apsistojo šioje keis- 
toje vietoje, kur dykuma saugo juos nuo priešų. 

— O ausis? — paklausiau beveik instinktyviai. 

— O, tai vėl ištisa istorija! Kai kurie šios genties žmonės vėl 
atskilo ir patraukė pietų kryptimi. Vienas iš jų, trokšdamas, kad 
juos lydėtų sėkmė, naktį įsigavo į šventovę ir pavogė vieną stabo 
ausį. Nuo tada negrai turi padavimą, kad ausis kada nors bus 
grąžinta atgal. Ją pagrobę Žmonės, be abejo, buvo sučiupti kokių 
prekiautojų vergais. Taip ji pateko į Ameriką, o paskui — ir į jū- 
sų rankas, ir jums atiteko garbė įvykdyti pranašystę. 

Jis keletą minučių patylėjo pasirėmęs galvą rankomis, tik- 
riausiai laukdamas, kad aš prabilčiau. Kai jis vėl pakėlė akis, 
veido išraiška jau buvo visai kita: ryžtinga, sustingusi, ką tik 
matytas lengvabūdiškumas virto rūstumuų, beveik įniršiu. 

— Aš noriu, kad jūs nugabentumėte mano istoriją, — tarė 
jis, — baltajai rasei, didžiajai viešpataujančiai rasei, kurios aš 
neapkenčiu ir kurią niekinu. Pasakykite baltiesiems, kad aš dvi- 
dešimtį metų maudžiausi jų kraujyje, žudžiau juos ir net pavar- 
gau nuo to, kas kažkada teikė pasitenkinimo. Aš sugebėdavau tai 
daryti nepastebimai, niekieno neįtariamas, nepaisant visų atsar- 
gumo priemonių, kurių imdavosi jų civilizacija. Kerštas neteikia 
pasitenkinimo, jeigu priešas nežino, kas jį sunaikino. Todėl aš 
nesigailiu, kad jūs papasakosite jiems apie mane. Nematau rei- 
kalo pasakoti, kaip ši didžioji neapykanta gimė mano širdyje. 
Pažvelkite! — Ir jis pakėlė subjaurotą savo ranką.— Tai padaryta 
baltojo žmogaus peiliu. Mano tėvas buvo baltasis, o motina — 
vergė; kai tėvas mirė, ją vėl pardavė, ir aš, tada dar vaikas, ma- 
čiau, kaip ją mirtinai užplakė norėdami atpratinti nuo dailių ma- 
nierų, kurias išugdė jos velionis šeimininkas. Mano jaunoji Žžmo- 
na taip pat... O, mano žmona!..— Jis visas suvirpėjo.— Nėra rei- 
kalo! Aš prisiekiau ir priesaiką ištesėjau. Nuo Meno iki Floridos 
ir nuo Bostono iki San Francisko jūs galite pasekti mano pėdsa- 
kais. Netikėtos Žmogžudystės išmušdavo policiją iš vėžių. Aš ko- 
vojau su visa baltąja rase, kaip ji visą šimtmetį kovojo su juo- 
dąja. Galų gale, kaip jau minėjau, pasisotinau kraujo. Vis dėlto 
baltasis Žmogus man grasus, tad nutariau susirasti kokią juo- 
dųjų gentį ir susieti su ja savo likimą, išugdyti joje slypinčias 
galias, kad ilgainiui ji sudarytų didžiosios spalvotųjų Žmonių na- 
cijos branduolį. Ši idėja užvaldė mane, ir dvejus metus keliavau 
po pasaulį ieškodamas to, ko troškau. Beveik buvau netekęs vil- 
ties surasti, ko man reikėjo. Ko nors tikėtis iš mano ieškojimų 
objektu tapusių sudaniečių, prekiautojų vergais, Žmogaus orumą 
praradusių ašančių ar suamerikonėjusių Liberijos negrų buvo 
beviltiška. Aš jau ketinau nutraukti paieškas, bet atsitiktinai su- 
sidūriau su puikia gentimi, dykumos gyventojais, ir nutariau su 
jais susieti savo likimą. Tačiau, prieš galutinai čia apsigyven- 
damas, aš, veikiamas savo keršto jausmo, paskutinį kartą apsi- 
lankiau Jungtinėse Valstijose ir sugrįžau iš ten su „Marie Cė- 
leste“. 

Manau, jūs supratote, kad kaip tik aš gadinau kompasus ir 
chronometrus. Aš vairavau laivą su savo patikimais prietaisais, 
vairas buvo mano vadovaujamų juodųjų draugų rankose. Tai aš 
nustūmiau Tibso žmoną už borto. Jūs žiūrite nustebęs ir sutrikęs? 
Laikas būtų susiprotėti. Aš šoviau į jus per pertvarą, bet, nelai- 
mei, jūsų ten nebuvo. Paskui aš vėl bandžiau tai padaryti, bet 
jūs nemiegojote. Aš nušoviau Tibsą. Manau, jog kapitono savi- 
žudybės imitacija buvo gana vykusi. Suprantama, reikalai klos- 
tėsi kur kas paprasčiau, kai atsidūrėme prie kranto. Aš reikala- 
vau, kad visi, esantys laive, būtų nužudyti, tačiau jūsų akmua 
suardė mano planus. Aš taip pat reikalavau, kad nebūtų plėši- 
kaujama. Niekas nepasakys, kad esame piratai. Mes veikėme iš 
idėjos, o ne dėl kokių nors niekingų motyvų. 

Su nuostaba klausiausi, kaip šis keistas žmogus vardijo savo 
nusikaltimus. Jis kalbėjo apie juos labai ramiai ir tyliu balsu, 
tarsi apie kasdienio gyvenimo smulkmenas. Dabar aš matau jį 
kaip gyvą, it kokį fantomą, sėdintį guolio kojūgalyje. Mirksinti 
primityvios gamybos lempos šviesa apšvietė jo veidą, primenantį 
numirėlį. 

— Dabar,— tęsė jis,— jūsų pabėgimas nesudarytų jokių sun- 
kumų. Mano naivūs įsūnytieji vaikai sakys, kad jūs grįžote atgal į 
dangų, iš kur atėjote. Vėjas pučia nuo kranto. Aš esu jums parū- 
pinęs valtį, kur pakankamai maisto ir vandens. Aš labai noriu jūsų 
atsikratyti, taigi galite pasikliauti, kad nieko neužmiršau. Kelki- 
tės ir eikite paskui mane. 

Aš įvykdžiau jo paliepimą, ir jis išvedė mane iš lūšnos. Sar- 
gyba turbūt buvo pašalinta arba Goringas su ja susitarė. Gy- 
venvietę ir. smėlėtą lygumą perėjome nepastebėti. Vėl išgirdau 
ošiant jūrą ir pamačiau ilgą baltą bangų mūšos liniją. Pora ii- 
gūrų judėjo krante ir tvarkė mažos valtelės daiktus. Tai du laivu 
plaukę jūrininkai. 

— Perplukdykite jį gyvą ir sveiką per bangomūšį,— tarė Go- 
ringas. 

Du žmonės įšoko į valtį, įsitraukė mane ir atsistūmė nuo 
kranto. Su grotu ir kliveriu mes nuplaukėme nuo kranto ir sėk- 
mingai įveikėme seklumą. Abu mano kompanionai, netarę nė Žo- 
džio, stryktelėjo per bortą, ir aš putotose bangosė pamačiau tik 
jų galvas, tarsi juodus taškus. Jie plaukė atgal, o aš buvau neša- 
mas į priešais plytinčią tamsą. Apsidairęs paskutinį kartą- išvy- 
dau Goringą. Jis stovėjo kopos viršūnėje; jam už nugaros te- 

kančio mėnulio šviesa reljefiškai išryškino sausą, kampuotą fi- 
gūrą. Jis įnirtingai mostagavo rankomis; gal šitaip drąsino ma- 
ne į kelionę? Tačiau vienu momentu jo gestai man pasirodė gra- 
sinantys, ir paskui aš dažnai pamanydavau, jog greičiausiai tada 
prabudo jo senas laukinis instinktas. Šiaip ar taip, tai buvo pas- 
kutinis kartas, kai regėjau Septimijų Goringą. Niekada daugiau 
jo nematysiu. 

Nėra jokio reikalo pasakoti apie mano vienišą plaukiojimą. 
Kiek įstengdamas yriausi į Kanarų salas, ir penktą dieną mane 
paėmė Britanijos bei Afrikos laivininkystės „Monrovijos“ laivas. 
Leiskite pasinaudoti proga ir pareikšti nuoširdžiausią padėką ka- 
pitonui Stornavėjui bei jo karininkams už gerumą, jų rodytą iki 
man išlipant Liverpulyje, kur galėjau persėsti į Gujono kompa- 
nijos laivą, plaukiantį į Niujorką. 

Kai vėl atsidūriau savo šeimoje, mažai kalbėdavau apie tai, 
ką teko patirti. Sie išgyvenimai mane liguistai paveikė, tad iš tų 
mano užuominų nedaug kuo mano artimieji patikėjo. Dabar aš 
viešai atskleidžiau faktus tokius, kokie jie buvo tikrovėje, visai 
nesirūpindamas, kiek manimi bus patikėta; mano plaučiai silps- 
ta, ir aš suvokiu, jog toliau tylėti negalima. Mano pasakojime nė- 
ra nieko neįtikėtino. Paimkite Afrikos žemėlapį. Ten, aukščiau 
Blanko kyšulio, kur žemyno vakaruose kranto linija kyla į šiau- 
rę, Septimijus Goringas, jei tik nesulaukė atpildo, vis dar tebe- 
valdo savo juoduosius valdinius, o ten, kur ilgos žalios bangos 
su triukšmu laižo karštą geltoną smėlį, netoli nuo kranto guli 
Hartonas su Hisonu ir kiti nelaimingieji, nužudyti „Marie Cė- 
leste“ laive. 


DIDYSIS KAINPLACO 
EKSPERIMENTAS 


Iš visų mokslų, dėl kurių Žmonija suko galvas, profesoriui 
Baumgartenui patraukliausi buvo tie, kurie susiję su psichologija - 
ir nepakankamai ištirtais dvasios bei materijos santykiais. Gar- 
sus anatomas, chemikas ir vienas žymiausių Europos tiziologų, jis 
nesvyruodamas metė šiuos mokslus ir savo įvairiapusį talentą 
skyrė sielai bei paslaptingiems dvasiniams tarpusavio ryšiams 
tirti. | 

Kai profesorius, dar jaunas būdamas, pradėjo skverbtis į mes- 
merizmo paslaptis, jo protas, atrodė, pasiklydo toje keistoje sri- 
tyje, kur viešpatavo chaosas ir tamsa, nors kartais ir išryškėdavo 
koks reikšmingas, bet nepaaiškinamas, su niekuo nesusijęs fak- 
tas. Tačiau, metams bėgant, kai garbusis proiesorius žinių su- 
kaupė daugiau, nes žinojimas gimdo žinojimą, panašiai kaip pi- 
nigai — pinigus, dalykai, anksčiau atrodę keisti ir nepaaiškina- 
mi, dabar jo akyse įgijo kitokią prasmę. Jis pastebėjo priežasčių 
ir pasekmių ryšį ten, kur anksčiau viskas atrodė nesuprantama. 
Remdamasis daugiau kaip dvidešimties metų bandymais, jis, gar- 
bės skatinamas, sukūrė naują tikslųjį mokslą, pagrįstą mesme- 
rizmu, spiritizmu ir visai kitais jiems giminiškais mokymais. Čia 
jam daug padėjo išsamios gyvūnų fiziologijos Žinios, susijusios 
su nervų sistema ir smegenų veikla, nes Aleksis fon Baumgar- 
tenas svarbiems savo tyrimams atlikti turėjo galimybę naudotis 
turtinga Kainplaco universiteto laboratorija. 


Profesorius fon Baumgartenas — aukštas ir lieknas, pailgo 
kampuoto veido vyriškis nepaprastai ryškiomis ir skvarbiomis 
plieno spalvos akimis. Nuolatinis mąstymas išvagojo proteso- 
riaus kaktą ir suraukė tankius antakius, todėl jis visad atrodė 
rūstus, ir Žmones tai dažnai klaidindavo, kai jie spręsdavo apie 
jo charakterį. Nors ir rūsčios išvaizdos, profesorius buvo minkš- 
tos širdies. Mokslininką mėgo studentai. Po paskaitos jie apspis- 
davo profesorių ir godžiai klausydavosi keistų jo teorijų. Dažnai 
jis kviesdavosi juos dalyvauti kokiame savo eksperimente. Audi- 
torijose, ko gero, nebuvo nė vieno jaunuolio, profesoriaus valia 

nepatyrusio mesmerinio transo. 

Niekas entuziazmu iš visų jaunųjų mokslo adeptų neprilygo 
Fricui fon Hartmanui. Dažnai studentams atrodydavo keista, kad 
staigus, lengvabūdis Fricas, lovelasas, kokių Kainplace reta, gaiš- 
ta laiką skaitydamas painius traktatus ir padėdamas profesoriui 
atlikti keistus jo bandymus. Fricas buvo neabejotinai sumanus 
ir protingas vaikinas. Prieš keletą mėnesių jis įsimylėjo jaunąją 
Elizą — žydraakę, geltonplaukę profesoriaus dukrą. Nors iš pa- 
nelės jam pavyko patirti, kad ir ji neabejinga Frico jausmams, 
jis niekada nebūtų drįsęs pasirodyti jos šeimoje kaip jaunikis. 
Jeigu ne galimybė patarnauti profesoriui, jam būtų buvę neleng- 
va pasimatyti su mergina. Studentas būdavo dažnai kviečiamas 
į profesoriaus namus, kur jis leido daryti su savimi įvairiausius 
eksperimentus, kad tik galėtų bent akies krašteliu žvilgtelėti 
į Elizą ar paspausti jos mažą rankutę. 

Fricas fon Hartmanas buvo dailus jaunuolis, turėjo daug že- 
mės, kuri jam atiteko po tėvo mirties. Daug kam jis būtų tikęs 
kaip geras jaunikis, tačiau madame profesorienė nepageidavo jo 
matyti savo namuose ir kartais priekaištaudavo profesoriui, kam 
jis leidžiąs tokiam vilkui trintis apie jų avytę. Mat Kainplace 
Fricas, tiesą sakant, neturėjo geros reputacijos. Nepasitaikė nė 
vienų riaušių, nė vienos dvikovos arba kitokios kokios išdaigos, 
kur šis jaunuolis nuo Reino krantų nebūtų dalyvavęs kaip iniciato- 
rius. Niekas neblevyzgojo taip įžūliai kaip Fricas, niekas negerdavo 
daugiau už jį, niekas dažniau nelošdavo kortomis, niekas nebuvo 
tingesnis mokslui, išskyrus vieną vienintelę discipliną. Todėl vi- 
sai nenuostabu, kad geroji profesorienė slėpė dukrą po savo spar- 
neliu ir su panieka žiūrėjo į tokio mauvais sujet * merginimąsi. 
Na, o patsai profesorius buvo pernelyg užsiėmęs savo keistais 
moksliniais tyrimais, kad turėtų apie tokius dalykus nuomonę. 

Daugelį metų profesoriui nedavė ramybės viena problema. 
Apie ją sukosi visos jo teorijos, visi bandymai. Kasdien proteso- 
rius šimtus kartų savęs klausdavo: ar gali žmogaus siela laiki- 
nai egzistuoti atskirai nuo kūno, o paskui vėl į jį grįžti? Kai to- 
kia mintis pirmąsyk šovė į galvą, mokslininkas pasipiktino pats 
savimi. Ji pernelyg tiesmukiškai kirtosi su išankstine nuomone 
bei įsitikinimais, suformuotais jaunystėje. Tačiau pamažu stu- 
iniantis vis tolyn savarankiško tyrimo keliu, protas nusimetė se- 


* Netikęs Žmogus (pranc.). 

nas grandines, ir profesorius nusiteikė nesibaiminti jokios išva- 
dos, jei tik ji paremta faktais. Daugelis prielaidų jam piršo min- 
tį, jog siela gali egzistuoti atskirai nuo kūno. Pagaliau profeso- 
rius suprato, kad problemą galima išspręsti tik atlikus drąsų ir 
originalų eksperimentą. 


Akivaizdu, — rašė jis garsiajame savo straipsnyje apie nema- 
tomas būtybes, kuris pasirodė savaitiniuose Kainplaco ,„Medici- 
nos užrašuose“ ir sujaudino visą mokslo pasaulį, — kad, esant. 
tam tikroms sąlygoms, siela, arba dvasia, atsiskiria nuo kūno. 
Taip atsitinka, kai užhipnotizuoto subjekto kūnas yra katalepsi- 
nės būsenos. Galimas daiktas, jūs paprieštarausite, kad ji pasi- 
lieka kūne, tačiau yra mieguistos būklės. Aš tvirtinu, jog taip 
nėra, nes kaip tada paaiškinti aiškiaregystę, apie kurig sklinda 
blogos kalbos dėl kai kurių šarlatanų apgavysčių, bet kurig ne- 
sunku įrodyti kaip neginčijamą Jaktą. Iš labai jautraus mediurno: 
man pačiam pavykdavo iškvosti, kas vyksta kitame kambaryje ar 
name. Kaip kitaip galima paaiškinti tokį mediumo informuotumą, 
jei ne tuo, kad subjekto siela palieka kūną ir klaidžioja erdvėje? 
Atgal ją akies mirksniu pakviečia eksperimentuotojo balsas; ji pra- 
neša, ką mačiusi, paskui vėl nutolsta. Kadangi siela nematoma, 
mes negalime pastebėti jos pasirodymo ar išnykimo, bet matome: 
veiksmus subjekto kūne: čia sukaustymą ir inertiškumą, čia sten» 
gimąsi papasakoti įspūdžius, kurių negalėjo patirti natūraliu bū-. 
du. Aš matau tik vieną galimybę įrodyti šiam faktui. Nors dva- 
sios mes negalime matyti kūnišku pavidalu, mūsų pačių sielos, 
jeigu jas galėtumėm atskirti nuo kūno, suvoktų kitų buvimą. 
Taigi; trumpai: kalbant, aš ketinu užhipnotizuoti vieną iš savo 
mokinių. Paskui lengvai man prieinamu būdu užsihipnotizuosiui 
pats. Tada, jeigu ši teorija pasirodys esanti teisinga, manajai 
sielai nebus sunku susitikti ir pabendrauti su mano mokinio sie- 
la, kai abi jos bus atsiskyrusios nuo kūno. Aš tikiuosi, kad apie 
šio įdomaus eksperimento rezultatus galėsiu pranešti artimiau- 
siuose savaitiniuose Kainplaco „Medicinos užrašuose“. 


Kai garbusis profesorius pagaliau įvykdė savo pažadą ir iš-' 
spausdino pasakojimą apie tai, kas atsitiko, tas jo rašinys buvo 
toks savotiškas, kad visuomenė jį vertino nepatikliai. Kai kurių 
laikraščių komentarų tonas buvo toks užgaulus, kad susierzinęs 
mokslininkas prisiekė niekada daugiau nepraverti burnos ir ne-: 

"užsiminti apie panašius dalykus. Šią priesaiką jis šventai tesėjo. 
Siaip ar taip, šis mano pasakojimas vis dėlto remiasi pačiais 
patikimiausiais šaltiniais, ir įvykiai, kuriuos čia ketinu išdėstyti, 
laikytini visiškai tikrais. 

Netrukus po to, kai nusprendė atlikti minėtąjį eksperimentą, 
profesorius fon Baumgartenas susimąstęs po ilgos laboratori- 
joje praleistos dienos ėjo namo ir sutiko grupę studentų, ką tik 
išvirtusių iš alinės. Priekyje pusgirtis ir labai triukšmaudamas 
ėjo jaunasis Fricas fon Hartmanas. Profesorius būtų ėjęs ir nu- 
ėjęs, bet šis pastojo mokslininkui kelią. 

— Mano gerbiamasis mokytojau,— tarė studentas, čiupdamas 
senuką už rankovės ir traukdamas paskui save.— Kai ką noriu 
jums pasakyti, ir lengviausia man tai padaryti dabar, kai geras 
alus muša į galvą. | 

— Apie ką tu, Fricai? — paklausė fiziologas, romiai ir su nuo- 
staba žvelgdamas į vaikiną. 

— Aš girdėjau, pone profesoriau, kad ketinate atlikti kažkoki 
eksperimentą: tikitės išimti iš kūno žmogaus sielą ir paskui su- 
grąžinti ją atgal. Ar tai tiesa? 

— Tai tiesa, Fricai. 

— Ar pagalvojote, brangusis profesoriau, kad jums, ko gero, 
bus ne taip lengva susirasti žmogų, su kuriuo galėtumėte daryti 
tokį bandymą? Įsivaizduokite, kad siela išeina ir atgal nebe- 
grįžta. Tai būtų bjaurus pokštas. Kas panorės rizikuoti? 

— Bet, Fricai,— sušuko profesorius, sujaudintas tokio blai- 
vaus mąstymo,— aš tikėjausi jūsų paramos! Manau, jūs nepa- 
liksite manęs. Pagalvokite apie garbę ir šlovę. 
 — Pagalvoti apie tokius niekus! — piktai sušuko studentas.— 
O kas man už tai? Kaip visada — nieko! Argi aš nestovėdavau 
po dvi valandas po stikliniu gaubtu, kai jūs per mano kūną leis- 
davote elektrą? Argi jūs nedirginote mano krūtinės ir pilvo per- 
tvaros nervų ta pačia elektra, negadinote mano virškinamojo 
trakto galvanine srove? Trisdešimt keturis kartus jūs užhipnoti- 
zavote mane, o ką aš už visa tai gavau? Nieko. Dabar norite 
išimti mano sielą — tarsi kokią detalę iš laikrodžio. Gana, vis- 
kam yra ribos! 

— Ak, Dieve mano, Dieve mano! — sušuko profesorius, didžiai 
nusiminęs.— Tai tiesa, Fricai, tiesa! Niekada anksčiau apie tai 
aš nepagalvodavau. Jei pasakytumėte, kaip galiu jums atsilyginti, 
įrodyčiau, kad esu pasirengęs tai padaryti. 

— Tad klausykite,— iškilmingai tarė Fricas.— Jeigu duosite 
žodį, kad po šito bandymo gausiu jūsų dukters ranką, esu pasi- 
rengęs jums padėti; jeigu ne — šiame eksperimente nedalyvauju. 
Tokia vienintelė mano sąlyga. 

— O ką dėl to pasakytų mano dukra? — po trumpos pauzės 
sušuko nustebęs profesorius. 

— Eliza tik apsidžiaugtų! — atsakė jaunuolis.— Mes seniai 
mylime vienas kitą. 

— Tada ji bus jūsų! — ryžtingai tarė fiziologas.— Jūs — šau- 
nus jaunuolis ir subjektas, turintis nepaprastai stiprius nervus, 
tiesa, kai nesate apsvaigęs nuo alkoholio. Mano eksperimentas 
įvyks kito mėnesio ketvirtą dieną. Į laboratoriją ateisite dvyliktą 
valandą. Tai bus tikrai įvykis, Fricai. Iš Jenos atvyks fon Gru- 
benas, iš Bazelio — Hinteršteinas. Žymiausi visos Pietų Vokieti- 
jos mokslininkai bus ten. 

— Aš ateisiu laiku,— trumpai tarė studentas, ir jie išsiskyrė. 

Profesorius, mąstydamas apie būsimą didį įvykį, nukiūtino na- 
mo, o jaunuolis klupdamas nuskubėjo paskui triukšmingus drau- 
gus, kupinas minčių apie žydraakę Elizą, apie sandėrį, ką tik 
sudarytą su merginos tėvu. 

Kalbėdamas apie didžiulį susidomėjimą jo naujuoju psichofi- 
ziologiniu eksperimentu, profesorius buvo teisus. Gerokai anks- 
čiau nei buvo numatyta į salę sugužėjo visas mokslininkų žvaigž- 
dynas. Be minėtų garsenybių, iš Londono atvyko žymusis Ler- 
čeris, ką tik išgarsėjęs savo puikiu traktatu apie smegenų cent- 
rus. Keletas didžiųjų spiritualistų iš tolimų kraštų taip pat at-. 
vyko dalyvauti negirdėtame eksperimente. Salėje sėdėjo Sveden- 
borgo šalininkas: jis tikėjosi, kad eksperimentas gali papildyti 
Rozenkreicerių doktriną. 

Si garbinga publika audringais plojimais sutiko pasirodžiu- 
sius scenoje fon Baumgarteną ir jo mediumą. Profesorius kelio- 
mis frazėmis paaiškino savo teorinių prielaidų esmę ir metodus 
joms patikrinti. | 

— Aš tvirtinu,— tarė jis,— kad, kai žmogus yra užhipnoti- 
zuotas, jo siela laikinai atitrūksta nuo kūno. Kviečiu diskusijon 
visus, kurie gali pateikti kokią kitą hipotezę, paaiškinančią aiš- 
kiaregystės faktą. Taigi aš tikiuosi, kad po to, kai užmigdysiu 
jaunąjį savo bičiulį, o paskui — pats save, mūsų sielos galės tar- 

pusavyje bendrauti, nors mūsų kūnai gulės nejudrūs ir sustingę. 
Po kurio laiko gamta vėl susigrąžins savo galią, mūsų sielos 
sugrįš į savo kūnus, ir viskas. bus taip, kaip buvo iki tol. Jums 
maloniai sutikus, bandymą pradedame. 

Po šios kalbos vėl pasigirdo. plojimai, klausytojai susėdo į sa- 
vo vietas. Keliais staigiais judesiais profesorius užhipnotizavo 
jaunuolį, ir šis išblyškęs ir nejudrus atsilošė į savo kėdės atkal- 
te. Paskui profesorius išsiėmė iš kišenės žvilgantį krištolinį ru- 
tulį ir, sutelkęs žvilgsnį į jį, kažkokiomis vidinėmis pastangomis 
ir pats save nugramzdino į tokią pačią būseną. Nematytas, ne- 
pamirštamas reginys: senis ir jaunuolis sėdi vienas priešais kitą 
bejausmiai, bejėgiai. Kur nuskriejo jų sielos? Toks klausimas kilo 
kiekvienam žiūrovui. 
 Prabėgo penkios minutės, dešimt, paskui penkiolika, dar pen- 
kiolika, o profesorius ir jo mokinys scenoje sėdėjo kaip sėdėję, 
sustingę ir nejudrūs. Tuo metu susirinkę mokslininkai tylėjo kaip 
vandens į burnas prisisėmę, jų akys buvo įsmigusios į du išblyš- 
kusius veidus; visi laukė pirmųjų grįžtančios sąmonės ženklų. 

Prabėgo kelios valandos, kol kantrūs stebėtojai buvo paka- 
kinti. Silpnas raudonis pamažu nuspalvino profesoriaus fon 
Baumgarteno skruostus. Siela grįžo į savo žemiškąją buveinę. 
Staiga jis ištiesė savo ilgas, laibas rankas, tarsi busdamas iš 
miego, ir, trindamas akis, pakilo nuo kėdės bei apsidairė aplin- 
kui, matyt, sunkiai suvokdamas, kur esąs. 

— Tausend Teujel! * — sušuko bjaurų pietų vokiečių keiksma- 
žodį, tuo labai nustebindamas auditoriją ir papiktindamas Sve- 
denborgo šalininką.— Kur aš esu, ir, velniai rautų, kas čia dedasi? 
O taip, dabar prisiminiau! Vienas iš tų beprasmiškų hipnotizavi- 
mo eksperimentų. Šįkart nėra jokių rezultatų, nes aš nieko ne- 
prisimenu nuo to momento, kai nugrimzdau į miego būseną, tai- 
gi veltui jūs taip toli trenkėtės, mano mieli kolegos. Nieko sau 
pokštas! | 

Fiziologijos profesorius pratrūko kvatotis, labai nepadoriai 
plekšnodamas sau per užpakalį. Auditorija taip pasipiktino nede- 
ramu šeimininko elgesiu, kad galėjo įvykti rimtas skandalas, jei- 
gu nebūtų laiku išmintingai įsikišęs jaunasis Fricas fon Hartma- 
nas, ką tik pabudęs iš hipnotinio miego. Išėjęs į priekį, jaunuolis 
ėmė atsiprašinėti dėl hipnotizuotojo elgesio. 


* Po šimts velnių! (vok.). 

— Apgailestauju, kad tenka apie tai kalbėti, — prabilo jis.— 
Apskritai šis vaikinas vėjavaikis, nors eksperimento pradžioje at- 
rodė rimtas. Jis vis dar tebėra paveiktas hipnozės ir beveik neat- 
sako už savo žodžius. Na, o pats bandymas, tai aš nemanau, kad 
jis buvo nesėkmingas. Labai galimas daiktas, mūsų sielos šią 
valandą bendravo erdvėje; tačiau, nelaimei, grubi mūsų kūniška 
atmintis neadekvati sielos substancijai, ir mes negalime prisi- 
minti to, kas įvyko. Visas savo jėgas dabar skirsiu paieškoms, 
kad sielos galėtų prisiminti, kas joms nutinka laisvėje, ir, tikiuo- 
si, turėsiu malonumo susitikti su jumis šioje salėje dar kartą. 

Sis tokio jauno studento kreipimasis gerokai nustebino audi- 
toriją; kai kurie dalyviai buvo linkę įsižeisti manydami, kad sau 
jis skiriąs pernelyg daug reikšmės. Tačiau dauguma į jį pažiū- 
rėjo kaip į jauną Žmogų, teikiantį daug vilčių, ir, išeidami iš sa- 
lės, lygino jo pagarbos vertą elgesį su lengvabūdiškumu proife- 
soriaus, kuris, klausydamasis šių Frico žodžių, kampe nuošir- 
džiausiai kvatojosi, nė trupučio nesigėdydamas, kad bandymas 
nepasisekė. | 

Nors visi šie mokslo žmonės iš salės ėjo manydami nieko ne- 
paprasto čia neregėję, iš tiesų jų akivaizdoje įvyko vienas nuosta- 
biausių pasaulio istorijoje dalykų. Profesorius fon Baumgartenas 
buvo visiškai teisus: ir jo, ir jo mokinio siela laikinai buvo atsi- 
skyrusios nuo kūno. Tačiau tuo metu įvyko keistas ir nenumaty- 
tas dalykas. Grįždama Frico fon Hartmano siela įėjo į Aleksio 
ton Baumgarteno kūną, o Aleksio fon Baumgarteno siela pasi- 
rinko Frico fon Hartmano kūną. Tuo galima paaiškinti vulgarią 
rimtojo profesoriaus kalbą bei netaktiškus juokus ir svarius ne- 
rūpestingo jo studento žodžius bei rimtą paaiškinimą. Tai buvo 
precedento neturintis atsitikimas, tačiau niekas šito nesuprato, 
ir pirmiausia tie, su kuriais tai susiję. 

Profesoriaus kūnas, staiga pajutęs sausumą gerklėje, išbėgo 
į gatvę, vis dar vienas sau juokdamasis iš nenusisekusio -bandy- 
mo, tuo tarpu Frico siela, uždaryta profesoriaus kūne, buvo pa- 
kiliai nusiteikusi ir galvojo apie nuotaką, kurią taip lengvai išsi- 
kovojo. Pirmas jo noras buvo nueiti pas ją į namus, tačiau pa- 
galvojęs nutarė geriau ten nesirodyti, kol madame Baumgarten 
vyras nepraneš jai apie sandėrį. Taigi profesorius patraukė į ,„Ža- 
liūko“ smuklę, kur mėgo rinktis patys triukšmingiausi studen- 
tai, ir, įnirtingai mosuodamas lazda, įbėgo į nedidelę salę, kur 
sėdėjo Spygelis, Miuleris ir dar pustuzinis linksmų sugėrovų. 

— Sveiki, draugužiai! — sušuko jis.— Žinojau, kad jūs čia. 
Gerkite ir kiekvienas prašykite, ko tik širdis geidžia,— šiandien 
aš vaišinu! | 

Jeigu pats Žaliūkas, pavaizduotas šios populiarios smuklės iš- 
kaboje, būtų staiga įėjęs į kambarį ir pareikalavęs butelio vyno, 
studentai nebūtų nustebę labiau negu dėl šio netikėto jų gerbia- 
mo profesoriaus pasirodymo. Jie buvo taip apstulbę, kad kurį lai- 
ką žiūrėjo į jį visiškai sumišę ir nežinodami, ką atsakyti į tokį 
nuoširdų kvietimą. 

— Donner und Blitz! * — piktai sušuko profesorius.— Velniai 
rautų, kas jums atsitiko? Jūs sėdite it įdaryti paršeliai, išspro- 
ginę į mane akis. Ką tai reiškia? 

— Tokia netikėta garbė,— pralemeno Špygelis, tuo metu va- 
dovavęs kompanijai. | 

— Garbė? Niekai! — tarė nepatenkintas profesorius.— Mano- 
te, kad jei saujelei kriošenų rodau hipnotizavimo fokusus, tai im- 
siu riesti nosį prieš tokius senus brangius draugus kaip jūs? Pasi- 
slinkite, ŠSpygeli, drauguži, dabar aš vadovausiu. Alaus, vyno ar 
degtinės? Prašykite, ko tik norite, viskas mano sąskaiton! 

„ŽZaliūko“ smuklėje tokios dienos dar nebuvo buvę. Putojantys 
alaus bokalai ir reinvynio buteliai žaliais kakliukais linksmai ju- 
dėjo ratu. Pamažu studentai liovėsi varžęsi savo profesoriaus, 
o šis šūkavo, dainavo, riaumojo, ant nosies balansavo savo ilgą 
pypkę ir kiekvieną kompanijos narį kvietė varžytis bėgant šimtą 
jardų. Padavėjas ir patarnautoja, nustebinti tokio Kainplaco uni- 

vį, o patarnautoją virtuvės tarpdury išbučiavo. 

— Ponai,— sušuko profesorius atsistodamas; jis šiek tiek 
svirduliavo gale stalo laikydamas senovišką vyno stiklą kaulėtoje 
rankoje, — dabar turiu paaiškinti šios puotos priežastį. 

— Dėmesio! Klausykite! — užbaubė studentai, daužydami 
į stalą alaus bokalais.— Tostas! Tostas! Tylos, bus sakomas 
tostas! 

— Reikalas tas, mano bičiuliai, — tarė profesorius, o jo akys 
blizgėjo pro akinių stiklus,— kad aš ketinu netrukus vesti. 

— Vesti? — nusistebėjo drąsesni studentai.— Vadinasi, mada- 
me mirė? 


* Po perkūnais! (vok.) 

— Kokia madame? 

— Na, žinoma, madame fon Baumgarten. 

— Cha cha! — nusikvatojo profesorius.— Aš matau, kad jūs 
viską žinote apie ankstesnius mano sunkumus. Ne, ji nemirė, ta- 
čiau aš tikiuosi, kad ji nesipriešins mano santuokai. 

— Tai ji tikrai sukalbama,— pratarė vienas iš kompanijos. 

— Iš tiesų,— tarė profesorius, — aš tikiuosi, kad dabar ji bus 
draugiškai nusiteikusi ir padės įgyvendinti mano vedybų pla- 
nus. Mes abu niekada nejautėme vienas kitam ypatingo prierai- 
šumo; tačiau dabar šitai, galimas daiktas, baigsis, ir kai aš vesiu, 
ji galės pas mus pasilikti. 

— Kokia laiminga šeimynėlė! — sušuko kažkoks pokštininkas. 

— Taip, iš tiesų, ir tikiuosi, kad visi jūs dalyvausite mano 
vestuvėse. Aš neminėsiu jos vardo, tačiau išgerkime į mano 
brangiosios sužadėtinės sveikatą! — Ir profesorius pakėlė savo 
taurę. 

— Į jo brangiosios sužadėtinės sveikatą! — griaudėjo lėbauto- 
jai, plyšdami juokais.— Sol! sie Ieben — hoch! * 

Puota darėsi vis triukšmingesnė, vaikinai, sekdami proteso- 
riaus pavyzdžiu, skelbė tostus į savo širdies damų sveikatą. 

Tuo metu, kai „Žaliūke“ vyko ši puota, netoliese dėjosi visai 
kitokie dalykai. Jaunasis Fricas fon Hartmanas iškilmingu veidu 
ir santūriom manierom atliko kai kuriuos darbus laboratorijoje; 
po to, davęs kelis nurodymus, išėjo į gatvę ir lėtai nužingsniavo 
profesoriaus namų link. Priekyje pastebėjo fon Althauzą, anato- 
mijos profesorių, ir, paspartinęs žingsnį, jį prisivijo. 

— Paklausykite, fon Althauzai,— sušuko jis, čiupęs profeso- 
rių už rankovės, — šiomis dienomis jūs manęs prašėte duomenų 
apie smegenų arterijų vidurinio sluoksnio sieneles. Tai štai... 

— Donnerwetter! ** — suriko fon Althauzas, labai nervingas 
senis.— Kas per akiplėšiškumas! Aš jus apskųsiu taryboje, ger- 
biamasis. 

Šitaip pagrasinęs, profesorius nusigręžė ir skubiai nužings- 
niavo. Fon Hartmaną tokia profesoriaus reakcija labai nustebino. 

„Tai dėl nenusisekusio mano bandymo“,— pamanė jis ir nu- 
siminęs žingsniavo toliau. | 

Tačiau jo laukė dar daug kitų siurprizų. Skubiai eiriantį gat- 
ve jį pasivijo du studentai. Tie jaunuoliai, užuot nukėlę skrybė- 

* Į jos sveikatą! (vok.) 

** Po velnių! (vok.) 


395 


les ar parodę kokį kitą pagarbos ženklą, pratrūko džiaugsmin- 
gai šūkauti, apkabino, pasičiupo už parankių ir ėmė tempti paskui 
save. 

— Gott im Himmel! * — sušuko fon Hartmanas.— Ką reiškia 
toks neregėtas iamiliarumas? Kur jūs mane velkate? 

— Išlenkti su mumis butelio vyno, — atsakė studentai.— Eime! 
Tai kvietimas, kurio tu neatsisaky.davai. 

— Niekada gyvenime nesu patyręs tokio įžūlumo! — sušuko 
fon Hartmanas.— Paleiskite mane! Aš, žinoma, pareikalausiu, 
kad jūs būtumėte griežtai nubausti. Kartoju, paleiskite mane! — 
Ir jis kaip patrakęs ėmė priešintis jį laikiusiems studentams. 

— Na, jeigu nori pyktis, gali drožti, kur tinkamas, — tarė stu- 
dentai ir jį paleido.— Puikiausiai apsieisime ir be tavęs. 

— Aš jus pažįstu! Aš jums atsilyginsiu! — įpykęs sviedė fon 
Hartmanas ir nuėjo neva į savo namus; šie du kelyje atsitikę 
epizodai jį stipriai supykdė. 

Madame fon Baumgarten žvilgčiojo pro langą ir stebėjosi, ko 
jos vyras nepareina pietų; ji išpūtė akis, pamačiusi jaunąjį stu- 
dentą, oriai žengiantį gatve. Kaip minėta, šiam jaunuoliui ji jau- 
tė didelę antipatiją, ir jei kartais jis išdrįsdavo užeiti į jos na- 
mus, tai tik todėl, kad jam nuolaidžiavo ir jį globojo profeso- 
rius. Ji dar labiau nustebo pamačiusi studentą atidarant vartelius 
ir žengiant sodo takeliu durų link kaip Žmogų, kuris jaučiasi 
šeimininkas. Profesorienė negalėjo patikėti savo akimis ir nusku- 
bėjo prie durų, pasirengusi energingai kautis su tuo akiplėša. 
Pro viršutinius namo langus žavioji Eliza taip pat stebėjo šį 
drąsų savo mylimojo poelgį, ir jos širdis smarkiai plakė iš su- 
sijaudinimo bei sumišimo. 

— Laba diena, pone,— atsistojusi tarpduryje visa savo niūria 
didybe, tarė madame Baumgarten nekviestam atvykėliui. 

— Labai gera diena, Marta, iš tiesų, — atsakė šis.— Nestovėk 
kaip Junonos statula, bet pasirūpink pietumis, nes mirštu iš 
alkio. | 

— Marta?! Pietumis?! — sušuko profesorienė, iš nuostabos 
traukdamasi atatupsta. 

— Taip, taip, pietumis, Marta, pietumis! — pakartojo fon Hart- 
manas, imdamas nervintis.— Kas čia nuostabaus, žmogus juk vi- 
są dieną nebuvo namie! Aš lauksiu valgomajame. Atnešk ko nors. 


*Gailestingasis Dieve! (vok.) 

Jautienos, dešrelių, kompoto,— viską, kas pasitaikys po ranka. 
Ko tu stovi įsistebeilijusi į mane? Ar pajudėsi pagaliau iš vietos! 

Pastarieji žodžiai, rėkte išrėkti, gerajai madame Baumgarten 
padarė tokį stiprų įspūdį, kad ji pasileido tekina ir užsirakino 
kamaraitėje, kur puolė tikron isterijon. Tuo metu fon Hartmanas 
įėjo į kambarį ir bjauriai nusiteikęs krito ant sofos. 

— Eliza! — sušuko jis.— Bjauri mergiote! Eliza! 

Panelė, taip grubiai pakviesta, baikščiai nulipo žemyn ir įėjo 
į kambarį, kur drybsojo jos mylimasis. 

— Mano brangusis! — sušuko jį apkabindama.— Aš žinau, 
kad viskas dėl manęs! Gudrybė, kad pasimatytum su manimi! 

Po šios naujos atakos fon Hartmano nepasitenkinimas taip iš- 
augo, kad jis iš įtūžio tiesiog neteko amo ir, ištrūkęs iš jos glė- 
bio, tik svaidė akimis žaibus ir grūmojo kumščiais. Kai pagaliau 
galėjo kalbėti, ėmė taip graudenti, kad panelė, apimta siaubo, 
krito į krėslą. 

— Per visą savo gyvenimą neturėjau bjauresnės dienos,— 
šaukė fon Hartmanas, trepsėdamas koja į grindis.— Mano ban- 
dymas nepavyko! Fon Althauzas mane įžeidė! Du studentai vi- 
siems matant vilko mane gatve. Mano žmona, paprašyta pietų, 
vos nealpsta, o dukra puola ant kaklo it koks rudasis lokys! 


— Tu sergi, mano mielasis! — sušuko Eliza.— Tu kliedi. Tu 
manęs dar nė karto net nepabučiavai. 

— Nepabučiavau ir neketinu to daryti,— ryžtingai tarė fon 
Hartmanas.— Turėtumei gėdytis. Ko neatneši šlepečių ir ne- 
padedi motinai paruošti man pietų? 

— Nejaugi tai dėl to...— sušuko Eliza, slėpdama veidą nosi- 
nėje,— nejaugi tai atlyginimas už aistringą meilę, trunkančią 
daugiau kaip dešimt mėnesių? Nejaugi už tai, kad nepaisau mo- 
tinos pykčio? O, tu sugriovei mano gyvenimą! — Ir ji ėmė iste- 
riškai raudoti. 

— Daugiau šito nebepakęsiu! — įnirtęs užbaubė fon Hartma- 
nas.— Kas per velnias, ką turi omeny ši mergiotė? Ką aš pada- 
riau prieš dešimt mėnesių, kad pažadinau tokią nepaprastą meilę? 
Jei tikrai taip stipriai mane myli, tai, užuot kalbėjusi niekus, 
geriau nubėgtum žemyn ir atneštum kumpio bei gabalėlį duonos. 

— O, mano mielasis! — suaimanavo nelaimingoji mergina, 
apkabindama tą, kurį laikė savo mylimuoju.— Tu juokauji, kad 
išgąsdintum savo mažąją Elizą. 

Fon Hartmanas atsilošęs sėdėjo ant sofos, kuri, kaip dažnai 
atsitinka vokiškiems baldams, buvo šiek tiek išklibusi. Po sofa 
stovėjo akvariumas, pilnas vandens, kuriame fiziologas darė ban- 
dymus .su žuvų ikrais, todėl laikė svetainėje, nes čia visada vie- 
noda temperatūra. Nuo merginos svorio ir staigaus judesio, kai 
ji puolė Fricui į glėbį, nestiprus baldas neišlaikė, ir vargšas stu- 
dentas aukštielninkas įkrito į akvariumą. Kantrybės taurė buvo 
perpildyta. Vargais negalais išsikabarojęs, fon Hartmanas įtūžęs 
pratrūko šaukti, paskui, nepaisydamas Elizos maldavimų, pasi- 
čiupo skrybėlę ir išbėgo į gatvę, visas šlapias ir sutrikęs, ketin- 
damas kokiame viešbutyje pavalgyti ir susitvarkyti, ko nepavyko 
padaryti namie. 

Kai fon Baumgarteno siela, apsigyvenusi fon Hartmano kūne, 
dideliais žingsniais ėjo vingiuotu keliu į miestą, piktai prisimin- 
dama patirtas skriaudas, ji pamatė pagyvenusį žmogų, kuris, at- 
rodo, buvo labai girtas. Fon Hartmanas sustojo kelio pakraštyje 
ir ėmė stebėti tą individą; šis ėjo klupdamas, svirduliuodamas 
į visas puses ir kimiu balsu dainavo studentišką dainą. Iš pradžių 
jo dėmesį patraukė tik tai, kad solidžios išvaizdos Žmogus pate- 
ko į tokią gėdingą padėtį, bet kai priėjo arčiau, pamatė, jog šis 
žmogus matytas, nors negalėjo prisiminti, kada ir kur jie buvo 
susitikę. Kai nepažįstamasis su juo susilygino, fon Hartmanas 
įdėmiai įsižiūrėjo jam į veidą. 

— Na, sūneli,— tarė girtasis žmogus, įsistebeilijęs į fon Hart- 
maną ir vos laikydamasis ant kojų,— kur, velniai rautų, aš esu 
jus matęs? Aš jus pažįstu kaip pats save... Kas jūs, velniai 
"griebtų? 

— Esu profesorius fon Baumgartenas,— tarė studentas.— Ar 
galėčiau paklausti, kas esate jūs? Man labai gerai pažįstami jū- 
sų veido bruožai. 

— Jaunuoli, jums nederėtų meluoti, — tarė antrasis.— Jūs, ži- 
noma, ne profesorius — tąjį aš pažįstu. Tai bjaurus, uostomuoju 
tabaku išsipaišinęs senis, o jūs — galingas pečiuitas vaikinas. 
O aš, jeigu norite žinoti, esu Fricas fon Hartmanas. 

— Tai melas! — sušuko fon Hartmanas.— Jūs greičiau galė- 
tumėte būti jo tėvas. Bet palaukite, gerbiamasis, kodėl jūs ne- 
šiojate mano segtukus ir laikrodžio grandinėlę? 

— Donnerwetter,—- žagtelėjo girtasis.— Kad aš niekada ne- 
gerčiau alaus, jeigu čia ne tos kelnės, dėl kurių siuvėjas norėjo 
paduoti mane į teismą. 

Kai fon Hartmanas, prislėgtas daugybės keistų tądien jam nu- 
tikusių dalykų, perbraukė ranka per kaktą ir nuleido žemyn akis, 
baloje, po lietaus telkšančioje ant kelio, atsitiktinai pastebėjo savo 
veido atspindį. Didžiai nustebęs, jis pamatė, kad jo veidas — tai 
veidas jaunuolio, kad jo kostiumas — tai kostiumas jauno turtingo 
studento ir kad visais atžvilgiais jis buvo rimtos ir išsimoks- 
linusios figūros, kurioje nuo seno gyveno jo siela, priešingybė. 
Akimirksniu veiklus protas įvertino visa, kas atsitiko, ir žaibiškai 
padarė išvadą. Jis susvirduliavo tarsi nuo smūgio. 

— Viešpatie! — sušuko jis.— Aš viską supratau. Mūsų sielos 
gyvena ne savo kūnuose. Aš — jūs, o jūs — aš. Mano teorija įro- 
dyta, tačiau kokia kaina! Argi geriausiam Europoje mokslininkui 
dera tokia lengvabūdiška išvaizda? O! Pražuvo viso mano gy- 
venimo darbai! — Ir iš beviltiškumo sudavė sau į krūtinę. 

— Paklausykite,— tarė tikrasis fon Hartmanas,— aš visiškai 
sutinku, tai labai rimtas reikalas. Bet su mano kūnu jūs elgiatės 
be jokių ceremonijų. Jūs jį gavote labai geros būklės, o štai da- 
bar jį sušlapinote ir įdrėskėte, mano iškrakmolytų marškinių krū- 
tinę apibarstėte uostomuoju tabaku. 

— Tai nieko nereiškia,— piktai atsakė profesorius.— Kokie 
esame, tokie ir pasiliksime. Mano teorija puikiai įrodyta, tačiau 
kokia siaubinga kaina! 

— Jeigu aš taip manyčiau, — tarė studento siela,— tai visa, 
kas įvyko, tikrai žiauru. Ką aš veikčiau su šitais sumedėjusiais, 
senais organais? Kaip galėčiau pirštis Elizai, kaip įtikinčiau, kad 
nesu jos tėvas? Ne, dėl Dievo, nors alus mane paveikė stipriau 
nei kada nors anksčiau, aš matau išeitį iš susidariusios padėties. 

— Kokią? — susijaudinęs paklausė profesorius. 

— Pakartoti bandymą. Išlaisvinkite mūsų sielas dar kartą, 
tikėkimės, kad jos susiras kelią atgal į tikruosius kūnus. 

Joks skęstantysis nebūtų greičiau nusigriebęs šiaudo, kaip tai 
padarė fon Baumgarteno siela, išgirdusi tokį patarimą. Karštli- 
giškai skubėdamas, protesorius nusitempė Fricą fon Hartmaną 
į kelkraštį ir užhipnotizavo; paskui iš kišenės išsitraukė krištoli- 
nį rutulį ir pats save nugramzdino į tokią pačią būseną. 

Studentai ir miestiečiai, tą valandą ėję pro šalį, labai stebė- 
josi pamatę garsųjį tiziologijos profesorių ir jo mylimą mokinį 
be sąmonės sėdinčius kelkraštyje. Susirinkusi minia žmonių ėmė 
samprotauti — gal reikėtų pakviesti pirmosios pagalbos karietą 
ir abu nuvežti į ligoninę. Tačiau mokslininkas pagaliau pramerkė 

akis ir ėmė dairytis aplinkui; iš pradžių jis, atrodo, negalėjo 
prisiminti, kaip čia atsidūręs, bet, žiūrovų nuostabai, tuojau pra- 
dėjo mosikuoti virš galvos liesomis rankomis ir susijaudinęs 
šaukti: Gott sei gedanken!* Aš vėl esu aš! Aš jaučiu, kad 
esu aš! 

Visuotinė nuostaba nesumažėjo, kai studentas, pašokęs ant 
kojų, irgi ėmė šaukti tą patį ir abu viduryje kelio atliko kažką 
panašaus į pas de joie **. 

Kurį laiką miestiečiai abu šio įvykio veikėjus laikė kuoktelė- 
jusiais. Kai profesorius, kaip buvo žadėjęs, apie savo bandymus 
parašė į Kainplaco „Medicinos užrašus“, net artimiausi jo ko- 
legos darė užuominas, kad jam būtų ne pro šalį pasirūpinti savo 
sveikata ir kad „dar vienas panašus straipsnis, ko gero, nuves 
ji į pamišėlių namus. Studentas iš savo patirties taip pat susipra- 
to, kad protingiausia būtų apie įvykį niekam nepasakoti. 

Garsusis profesorius, tą naktį grįžęs namo, nebuvo sutiktas 
taip, kaip galėjo tikėtis po tiek keistų nuotykių. 

Žmona ir dukra jį apibėrė priekaištais, mat nuo jo trenkė 
tabaku ir gėrimais ir jo nebuvo namie tuo metu, kai jaunasis 
pramuštgalvis įsiveržė į namus ir įžeidė jų gyventojas. Prabėgo 
daug laiko, kol profesoriaus namuose atmosfera vėl pasidarė nor- 
mali, dar daugiau laiko prireikė, kol šioje pastogėje pasirodė 
džiaugsmingas fon Hartmano veidas. Tačiau atkaklumas įveikia 
visas kliūtis, ir studentui iš tiesų pavyko nuraminti įdūkusias da- 
mas ir atkurti ankstesnius santykius. Dabar jam nebėra reikalo 
baimintis madame profesorienės neprielankumo, nes jis jau yra 
Jo Didenybės ulonų pulko kapitonas fon Hartmanas, o mylinti 
žmona Eliza, kaip akivaizdų savo meilės ženklą, jam padovano- 
jo du mažučius uloniukus. 


* Dėkui Dievui! (vok.) 
** Linksmybės šokis (pranc.). 


ŽMOGUS IS „ARCHANGELSKO“ 


1867 metų kovo ketvirtą dieną, turėdamas dvidešimt penke- 
rius metus, savo užrašų knygelėje po ilgų, kankinamų apmąstymų 
parašiau: 


Saulės sistema tarp begalybės kitų sistemų, tokių milžiniškų 
kaip ji, amžinoje tyloje skrieja erdvėje Heraklio žvaigždyno link. 
Didžiuliai rutuliai, iš kurių ji susideda, nuolat be garso sukasi 
bekraštėje tuštumoje. Tarp jų vienas iš mažiausių ir nereikšmin- 
giausių yra tokia kietų ir skystų dalelių sankaupa, kurią mes pa- 
vadinome Žeme. Ji skrieja dabar taip pat kaip iki mano gimimo 
ir skries po mano mirties — besisukanti paslaptis, nežinia iš kur 
atėjusi ir nežinia kur einanti. Ant šios judančios masės plutos 
rėplioja daug vabalėlių, vienas iš kurių esu aš, bejėgis Džonas 
Makvitis, be tikslo nešamas erdvėje. Tų vabalėlių esmė tokia, kad 
jų energiją ir proto kibirkštėles visiškai pasiglemžia darbas, bū- 
tinas, kad gautų metalinių skritulėlių, už kuriuos galėtų nusipirkti 
cheminių elementų nuolat yrantiems audiniams atnaujinti, stogą 
virš galvos — prieglobstį nuo rūstaus klimato. Todėl aš negaliu 
skirti laiko pasaulinėms problemoms, su kuriomis susiduriu kiek- 
viename žingsnyje. Vis dėlto toks vabalėlis kaip aš kartais gali 
būti beveik laimingas ir net — įvertinkite tai! — didžiuotis savimi. 


Šiuos žodžius, kaip sakiau, aš įsirašiau į užrašų knygelę. Jie 
tiksliai išreiškė giliai sieloje glūdėjusias mano mintis. Tai bu- 
vo nuolat mane kamuojančios mintys, o ne akimirkos nuotaikų 
padarinys. Pagaliau mirė mano dėdė Makvitis iš Glenkarno, tas 
pats, kuris vienu metu buvo bendruomenių rūmų komiteto pirmi- 
ninkas. Jis skyrė savo didelį palikimą gausybei giminaičių, ir 
aš pasijutau kuo puikiausiai aprūpintas visam likusiam gyveni- 
mui; tapau niūraus žemės gabalėlio Ketnesio pakrantėje savi- 
ninku, mano galva, senis šitaip apdovanojo mane, norėdamas 

pasišaipyti, nes tasai lopinėlis smėlėtos žemės neturėjo jokios ver- 
tės. Senio humoras visada buvo atmieštas įtūžiu. Tuo metu dir- 
bau patikėtiniu viename Vidurio Anglijos mieste. 

Dabar aš galėjau duoti darbo savo mąstymo organams, atsi- 
sakyti visokių smulkių ir niekingų darbų, atsidėti gamtos paslap- 
čių studijoms. Mano išvykimą iš Anglijos paspartino aplinkybė, 
kad susiginčijęs vos neužmušiau žmogaus, mat esu staigaus bū- 
do ir įpykęs nesusivaldau. Man nebuvo iškelta baudžiamoji byla, 
bet laikraščiai persekiojo mane, o žmonės, praeidami pro šalį, 
skersakiuodavo. Viskas baigėsi tuo, kad aš prakeikiau juos bei 
jų rūkuose paskendusį miestą ir išskubėjau į šiaurines savo val- 
das, kur pagaliau radau ramybę ir vienatvę studijoms bei apmąs- 
tymams. Prieš „išvykdamas įsigijau rinktinę kolekciją šiuolaikiš- 
kiausių mokslo prietaisų ir knygų, chemijos preparatų bei kitokių 
panašių daiktų, kurių galėtų prireikti atsiskyrėlio gyvenimui. 

Mano paveldėta vietovė buvo siaura beveik ištisai vien smė- 
lio juosta. Ji driekėsi šiek tiek daugiau kaip dvi mylias palei 
Mensio įlankos krantus. Čia stovėjo senas pilko akmens namas, 
ir niekas man negalėjo pasakyti, kada ir kam jis buvo pastaty- 
tas; aš suremontavau jį ir paverčiau gyvenamuoju būstu, visiškai 
patenkinančiu mano kuklų skonį. Viename kambaryje įrengiau la- 
boratoriją, kitas buvo svetainė, o trečiame, esančiame po nuo- 
žulniu stogu, pastačiau lovą, kurioje miegodavau. Buvo dar trys 
kambariai; du palikau tuščius, viename leidau apsigyventi senei, 
tvarkiusiai namų ūkį. Kelios mylios aplinkui nebuvo nieko, iš- 
skyrus Jangus ir Maklodus, žvejus, įsikūrusius kitoje Fergus 
Neso pusėje. Priešais namą plytėjo didžiulė įlanka, už jos — 
dvi ilgos plikos kalvos, o už jų dar dvi; tarp kalvų driekėsi slė- 
nis. Kai vėjas pūsdavo nuo sausumos, jis paprastai melancholiš- 
kai vaitodavo ir šnabždėdavosi su eglių šakomis po atikiniu ma- 
no langu. 


Aš nemyliu žmonių. Nuoširdumas verčia pridurti, kad dau- 
guma jų, atrodo, taip pat manęs nemėgsta. Aš neapkenčiu smulkių, 
niekingų, meilikaujamų jų įpročių, sąlygiškumo, apgaulės, siau- 
bingo požiūrio į teisybę ir neteisybę. Juos žeidžia mano sta- 
čiokiškas atvirumas, socialinių įstatymų nepaisymas, nepakantu- 
mas prievartai. Savo atsiskyrėliškame urve Mensyje tarp kny- 
gų ir chemijos preparatų aš galėjau išvengti triukšmingos žmonių 
minios — politikos, atradimų bei plepėjimo ir būti toli nuo viso 
to, nejudrus ir laimingas. Beje, ne toks jau nejudrus, nes maža- 

mė savo urve aš dirbau, ir man sekėsi. Manau, kad Daltono ato- 
mistikos teorija yra klaidinga, ir esu įsitikinęs, jog gyvsidab- 
ris — nepaprastas kūnas. 

Per dienas destiliuodavau, darydavau analizes. Dažnai pa- 
miršdavau net pavalgyti, ir kai senoji Madžė kviesdavo mane 
gerti arbatos, aš rasdavau savo pietus ant stalo neliestus. Vaka- 
rais skaitydavau Bekoną, Dekartą, Spinozą, Kantą — visus, kurie 
stengėsi suvokti tai, kas nepažinu. Visi jie nevaisingi ir tušti, iš 
jų jokios naudos, tačiau įmantrių žodžių negaili. Jie primena 
žmones, kurie, žemėje rausdamiesi aukso, iškasa daug kirminų, 
o paskui iškilmingai pateikia juos kaip tą, ko ieškojo. Kartais 
mano sielą apimdavo nerimas, ir aš leisdavausi į trisdešimties 
keturiasdešimties mylių iškylas be poilsio ir maisto. Kai eidavau 
per kokį kaimą, sulysęs, nesiskutęs ir susivėlęs, motinos išbėg- 
davo į gatvę ir skubėdavo nusivesti savo vaikus, o valstiečiai 
būriais išvirsdavo iš smuklių paspoksoti į mane. Rodos, visur 
buvau žinomas kaip „išprotėjęs lordas iš Mensio“. Į kaimą, beje, 
užsukdavau retai, nes dažniausiai mocionas apsiribodavo mano 
pakrante, kur dvasią ramindavau stipriu juodu tabaku, o okeanas 
būdavo mano draugas ir patikėtinis. Argi draugas gali prilygti 
didingai, neramiai, plazdančiai jūrai? Ar yra tokių žmogaus nuo- 
taikų, kurių ji negalėtų atitik::? 

Kad ir kaip jums būtų linksma, dar smagiau galite pasijusti 
girdėdamas linksmą jūros ošimą, matydamas, kaip ritasi didžiulės 
žalios bangos ir saulė žaidžia ant kibirkščiuojančių jų keterų. 
Tačiau, kai žilos bangos įtūžusios kelia savo galvas ir vėjas 
kaukdamas skatina jas dar labiau šėlti bei triukšmauti, tada ir 
niūriausiai nusiteikęs žmogus jaučia, jog gamtoje esti melan- 
cholijos prado, tokio pat niūraus kaip jo paties mintys. Kai Men- 
sio įlankoje būdavo ramu, vandens paviršius tviskėdavo lygus it 
veidrodis, ir tik vienoje vietoje netoli kranto iš vandens kyšodavo 
ilga juoda juosta, panaši į dantytą kažkokios miegančios pabai- 
sos nugarą. Tai buvo pavojingos uolos keteros dalis, žvejų vadi- 
nama vingiuotu Mensio rifu. Kai vėjas pūsdavo iš rytų, bangos 
duždavo į jį su trenksmu, o purslai per mano namą nusirisdavo 
iki kalvų, stūksančių už jo. Įlanka buvo gili ir patogi, tačiau 
pernelyg atvira šiaurės bei rytų vėjams ir pavojinga dėl rifo, 
tad jūreiviai ne visada galėdavo ja pasinaudoti. Ši vieniša vieta 
turėjo kažką romantiško. Ramiomis dienomis aš dažnai gulėda- 
vau valtyje ir persisvėręs per bortą žiūrėdavau į giliai vandenyje 

judančią, vaiduoklį primenančią didelę žuvį, mano galva, nė vie- 
no gamtininko nematytą, kuri mano vaizduotėje tapdavo šios ap- 
leistos įlankos genijumi. Kartą, kai tylią naktį stovėjau ant kran- 
to, garsus šauksmas, panašus į sielvarto kupiną moters riksmą, 
pakilo iš gelmės ir perskrodė nakties tylą; tai silpnėdamas, tai 
stiprėdamas jis truko trisdešimt sekundžių. Visa tai pats girdėjau. 

Šioje keistoje vietoje, kur už mano namo stūkso kalva, o prie- 
šais — neaprėpiama jūra, aš dirbau ir mąsčiau daugiau kaip dve- 
jus metus netrukdomas savo gentainių — Žmonių; pamažu įpra- 
tinau senąją savo tarnaitę neplepėti, todėl dabar ji retai kada 
praveria burną, nors neabejoju, kad tuomet, kai du kartus per 
metus ji aplanko savo giminaičius Vike, jos liežuvis atsigriebia 
už priverstinį poilsį. Ilgainiui aš beveik užmiršau, jog esu Žžmo- 
nių giminės narys, ir gyvenau tik negyvomis knygomis, kurias 
susikaupęs studijavau. Tuomet atsitiko nelauktas įvykis, nukrei- 
pęs mano mintis nauju keliu. 

Po trijų audringų birželio dienų išaušo tylus ir ramus rytas. 
Tą vakarą nebuvo jokio vėjelio. Saulė vakaruose nusileido už 
purpurinių debesų, ir lygiame įlankos vandens paviršiuje nusi- 
driekė raudoni spinduliai. Pakrantėje nuo potvynio likusios ba- 
los priminė kraujo dėmes geltoname smėlyje, tarsi koks sužeis- 
tas milžinas būtų vargais negalais brovęsis šiuo keliu, paskui 
save palikdamas raudonus gilios žaizdos pėdsakus. Kai atslinko 
prieblanda, draiskanoti debesys, dengę rytinę horizonto dalį, susi- 
telkė į vieną netaisyklingos formos debesį. Barometras rodė žemą 
slėgį, ir aš žinojau, jog tvenkiasi audra. Apie devintą valandą 
duslus garsas, panašus į dejonę, atsklido nuo jūros, tarsi būtų 
dejavęs nepaprastai įškankintas žmogus, jaučiantis, kad vėl ar- 
tėja jo kančios valanda. Dešimtą valandą nuo jūros padvelkė vė- 
jelis. Vienuoliktą jis sustiprėjo, o vidurnaktį siautėjo pasiučiau- 
sia audra; stipresnės šioje pakrantėje, kur taip dažnai šėlsta 
audros, niekada nebuvo tekę regėti. 

Atsigulęs jaučiau, Kaip rieduliai ir dumbliai atsitrenkia į ati- 
kinį mano langą, o vėjas švilpė taip, lyg kiekvienas jo gūsis būtų 
buvęs žūstančiojo šauksmas. Tada audros garsai man jau buvo 
tapę lopšinė. Žinojau, kad pilkos namo sienos pajėgios susi- 
remti su audra, o kas dedasi išoriniame pasaulyje, man nerūpėjo. 
Senoji Madžė tokiems dalykams buvo abejinga taip pat kaip 
ir aš. 

Apie trečią valandą ryto pabudau nuo stipraus beldimo į du- 
ris; išgirdau kimų susijaudinusios ekonomės balsą. Iššokau iš 
lovos ir skubiai paklausiau, kas atsitiko. 

— O, pone, pone! — šaukė ji savo bjauriu dialektu.— Lipki- 
te žemyn, lipkite žemyn! Didelis laivas užplaukė ant rifų, ir varg- 
šai žmonės šaukiasi pagalbos, aš bijau, kad jie nuskęs. O, pone 
Makviti! Lipkite žemyn! 

— Nutilkite, senoji ragana! — supykęs sušukau jai. — Kas 
jums darbo, nuskęs jie ar ne! Eikite miegoti ir palikite mane 
ramybėje! 

Aš vėl atsiguliau į lovą ir palindau po antklode. 

„Ten esantys Žmonės, — tariau pats sau,— pusę mirties siaubo 
jau išgyveno. Jeigu juos išgelbėtume, jiems tektų tą patį patirti 
dar kartą. Geriau težūnie dabar, nes jie jau pajuto mirties sko- 
nį, kuris yra baisesnis negu pati mirtis.“ 

Šia mintimi stengiausi save nuraminti bandydamas vėl už- 
migti, filosofija, mokiusi mane žiūrėti į mirtį kaip į neišven- 
giamą žmogaus likimą, padarė mane abejingą supančiam pa-. 
sauliui. Tačiau šįkart supratau, kad senas raugas vis dar gy- 
vas mano sieloje. Aš verčiausi nuo šono ant šono, stengdamasis 
nuslopinti akimirkos jausmus taisyklėmis, kurias susikūriau mąs- 
tydamas daugelį mėnesių. Staiga per vėjo kauksmą išgirdau 
duslų garsą ir supratau, jog tai signalinis šūvis. Nesuvaldomo 
impulso stumteltas atsikėliau, apsirengiau ir užsirūkęs pypkę iš- 
ėjau į pajūrį. Lauke buvo tamsu nors į akį durk, vėjas pūtė taip 
stipriai, kad vos pajėgiau išsilaikyti ant kojų ir žengti pakrante. 
Vėjas skaudžiai žėrė į veidą smėlį, raudonos pypkės kibirkštys 
tamsoje šoko fantastišką šokį. Atsidūriau ten, kur su trenksmu 
dužo didžiulės bangos; rankomis prisidengęs akis nuo sūrių purs- 
lų, įsmeigiau žvilgsnį į jūrą. Nieko nemačiau, tačiau vėjo gūsiai 
atnešdavo neaiškius garsus. Staiga tamsoje pastebėjau šviesos 
spindulėlį, o netrukus visa įlanka ir krantas nušvito žydra švie- 
sa. Tai buvo spalvota signalinė ugnis, uždegta laive. Jis gulėjo 
pasviręs ant šono, ties pat dantytojo rifo viduriu. Laivas buvo 
palinkęs tokiu kampu, kad aš galėjau matyti visą denį. Tai buvo 
didelė užsienietiška škuna, įstrigusi už kokių aštuoniasdešimties 
arba dviejų šimtų jardų nuo kranto. Kiekvienas skersinis, virvė, 
pinta takelažo dalis buvo aiškiai matyti melsvai purpurinėje švie- 
soje, kuri kibirkščiavo ir liejosi iš aukščiausios denio dalies. Už 
pasmerkto žūti laivo iš tamsos be galo be krašto ritosi milžiniš- 

kos bangos, nepavargstančios, su fantastiškais purslų karčiais, 
tai šen, tai ten iškylančiais ant jų keterų. Kiekviena banga, ar- 
tėdama prie plataus dirbtinės šviesos rato, rodės, įgaudavo jėgos, 
padidėdavo ir įnirtingai ūždama su trenksmu veržliai virsdavo ant 
savo aukos. Aš galėjau aiškiai įžiūrėti dešimt dvylika jūrininkų, 
įsikibusių į vantus. Kai ugnis apšvietė mane, jie atsuko išblyš- 
kusius savo veidus ir maldaujamai sumosavo rankomis. Jaučiau, 
kaip mano širdis sukilo prieš šiuos nelaimingus, išsigandusius 
kirminus. Kodėl jie stengiasi išvengti to siauro takelio, kuriuo 
nuėjo visi žmonių giminės didingiausieji ir tauriausieji? Tarp 
nelaimėlių pastebėjau vieną mane itin sudominusį žmogų. Tai 
buvo aukštas vyras, stovėjęs atokiau nuo kitų; balansuodamas 
ant siūbuojančio sudužusio laivo denio, jis tarsi bodėjosi įsikibti 
į virvę arba turėklus. Rankos sunertos už nugaros, galva nu- 
leista ant krūtinės; tačiau, nors jo poza simbolizavo neviltį, kiek- 
vienas judesys rodė ryžtingumą, tad vargu ar žmogus buvo ne- 
tekęs vilties. Ir iš tiesų, sprendžiant iš to, kaip tas vyras karštli- 
giškai žvalgėsi aplinkui, buvo aišku, kad jis visur ieško 
galimybės išsigelbėti, nors per įnirtingą bangų mūšą dažnai 
žvilgčiojo į krantą, kur turėjo matyti tamsią mano figūrą; tačiau 
savigarba arba kitokios priežastys neleido jam maldauti manęs 
pagalbos. Liūdnas, tylus ir paslaptingas jis žiūrėjo žemyn į tam- 
sią jūrą ir laukė savo lemties. 

Man atrodė, kad viskas turėjo greitai baigtis. Milžiniška 
banga, atužusi paskui kitas, panašiai kaip varovas, einantis pas- 
kui bandą, pakilo aukščiau už jas ir persirito per laivą. Fokstie- 
bis iškart lūžo, ir Žmonės, įsikibę į vantus, buvo nublokšti kaip 
musės. Baisiai traškėdamas laivas ėmė lūžti į dvi dalis toje vie- 
toje, kur aštri Mensio rifo ketera įsirėmė į jo kilį. Vienišas žmo- 
gus, stovėjęs prie fokstiebio, žaibiškai perbėgo per denį ir stvėrė 
baltą ryšulį, kurį aš jau buvau pastebėjęs, bet negalėjau įžiūrėti, 
kas tai. Kai vyras pakėlė ryšulį, šviesa krito ant jo, ir aš pama- 
čiau, jog tai moteris su skersiniu, pririštu prie kūno taip, kad 
galva visada būtų iškilusi virš Vandens. Jis švelniai nunešė mo- 
terį prie laivo borto ir, atrodė, kalbėjosi su ja kokią minutę, 
matyt, aiškindamas, kad ilgiau laive pasilikti negalima. Atsakas 
buvo keistas. Mačiau, kaip moteris ryžtingai pakėlė ranką ir su- 
davė jam per veidą. Tai, atrodo, privertė vyrą minutėlei nutilti, 
bet paskui jis vėl pabandė, kiek buvo galima suprasti iš jo ju- 
desių, aiškinti moteriai, kaip ši turės elgtis atsidūrus vandenyje. 

Ji atšlijo nuo vyro, bet jis sugriebė ją į glėbį. Ūmai pasilenkė ir, 
rodos, priglaudė lūpas prie moters kaktos. Paskui didžiulė banga 
siubtelėjo ant žūstančio laivo borto; vyras persisvėręs padėjo 
moterį ant bangos viršūnės taip atsargiai, kaip į lopšį guldomas 
kūdikis. Aš regėjau, kaip balta jos suknelė plaikstėsi juodos ban- 
gos keteros putose. Ugnis pamažu ėmė gesti, ir perlaužtas lai- 
vas bei vienišas jo keleivis išnyko man iš akių. 

Po viso to, ką pamačiau, vyriškumas įveikė filosofiją, ir aš pa- 
jutau didžiulį troškimą veikti. Savąjį cinizmą mečiau šalin kaip 
kokius drabužius ir strimagalviais puoliau prie valties. Tai buvo 
niekam tikęs laiviūkštis. Tačiau negi aš, daug kartų neryžtingai, 
bet smalsiai žvelgęs į stiklinę su opijum, galėjau dabar svars- 
tyti visas galimybes ir trauktis pavojaus akivaizdoje? Tarsi pa- 
mišęs nutempiau valtį žemyn prie jūros ir stvėriau irklus. Aki- 
mirką abejojau, ar valtis išsilaikys ant šniokščiančių bangų, ta- 
čiau tuzinas įnirtingų mostų — ir aš persiritu per jas; valtis pu- 
siau prisisėmė vandens, bet vis dar laikėsi paviršiuje. Leidausi 
per audrą, tai iškildamas viršun ant plačios juodos bangos krū- 
tinės, tai nusileisdamas žemyn taip, jog galėjau matyti, kaip 
žvilganti puta kyla į tamsią padangę. Toli užpakalyje kažką 
piktai šaukė senoji Madžė; pamačius, kad išplaukiu, jai, be įo- 
kios abejonės, dingtelėjo mintis apie staiga paūmėjusią mano 
beprotybę. Irkluodamas žvalgiausi per petį; pagaliau artėjan- 
čios didelės bangos viršuje vos vos įžiūrėjau baltą moters tigū- 
rą. Pasilenkęs per bortą, sučiupau įą, nešamą pro šalį, ir var- 
gais negalais įverčiau į valtį. Irkluoti atgal nereikėjo, nes kita 
banga pasičiupo mus ir išmetė į krantą. Valtį nuvilkau į saugią 
vietą, o moterį nunešiau prie namo, lydimas ekonomės, kuri pra- 
trūko garsiai sveikinti ir liaupsinti mane už tokį poelgį. 

Jutau, kad mano našta gyvą, nes girdėjau silpną širdies pla- 
kimą, kai priglaudžiau ausį prie. jos šono. Pagaliau numečiau 
nešulį prie Madžės uždegtos ugnies abejingai, lyg kokį malkų 
ryšulį. Nė sykio nežvilgtelėjau į skenduolę, kad įsitikinčiau, ar 
ji graži, ar ne. Daugel metų nesidomėjau moterimis. Viršuje gu- 
lėdamas lovoje girdėjau bambant senę: „O, vargše mergaite! 
O, gražioji mergaite!“ Supratau, jog auka iš sudužusio laivo jau- 
na ir graži. 

Rytas po audros išaušo ramus ir saulėtas. Vaikštinėdamas il- 
ga pakrantės smėlio juosta, girdėjau jūros alsavimą. Ji bangavo 
ir plakėsi į riią, bet prie kranto tyliai čiurleno. Pakrantėje nė men- 

kiausio škunos pėdsako, jokios nuolaužos; tai manęs nenustebi- 
no, nes žinojau, kad šiuose vandenyse teka povandeninės sro- 
vės. Pora plačiasparnių jūros žvejų suko ratus virš tos vietos, 
kur įvyko tragedija, tarsi giliai vandenyje būtų matę daug keis- 
tų daiktų. Retsykiais aš išgirsdavau kimius jų balsus, lyg kalbė- 
tųsi tarpusavy apie tai, ką mato. 

Kai grįžau iš pasivaikščiojimo, moteris laukė manęs prie du- 
rų. Išvydęs ją, supratau, kad geriau nebūčiau jos gelbėjęs, nes 
tai reiškė mano vienatvės pabaigą. Moteris buvo labai jauna — 
daugių daugiausiai devyniolikos metų, veidas išblyškęs, gana 
gražus, akys žydros, dantys akinamai balti. Jos grožis buvo kaž- 
koks nežemiškas; tokia išblyškusi, lengva ir trapi, jog būtų ga- 
lėjusi būti tos, jūrų putos, iš kurios aš ją ištraukiau, dvasia. 
Apsivilkusi vieną iš Madžės suknelių, atrodė labai patraukliai 
ir padoriai. Kai sunkiai lipau takeliu, ji gražiai vaikiškai ištiesė 
rankas ir ėjo žemyn pasitikti manęs, norėdama, kaip supratau, 
padėkoti už išgelbėjimą, bet aš atstūmiau ją ir praėjau pro šalį. 

Regis, tai ją šiek tiek įžeidė, akyse pasirodė ašaros, tačiau ji 
nusekė paskui į svetainę įdėmiai mane stebėdama. 

— Iš kur jūs? — ūmai paklausiau. 

Ji nusišypsojo, tačiau tylėdama pakraipė galvą. 

— Francais? — paklausiau aš.— Deutsch? Espagnol? — kiek- 
vieną kartą ji neigiamai purtė galvą, o paskui ėmė ilgai pasa- 
koti kažkokia kalba, kurios aš nesupratau nė žodžio. 

Tačiau po pusryčių aš aptikau tai, kas paaiškino jos tautybę. 
Kitą sykį, vaikščiodamas pakrante, pastebėjau rifo įskilime įstri- 
gusį medžio gabalą. Nuplaukiau valtimi prie jo ir atsigabenau 
į krantą. Tai buvo valties dalis, arba, tiksliau, ant lentgalio, pri- 
klijuoto prie tos valties dalies, keistomis raidėmis užrašytas Žžo- 
dis ,„„Archangelskas“. „Taigi, — pamaniau aš, lėtai irkluodamas 
atgal, — ši išblyškusi mergina — rusė, baltojo caro valdinė, tipiš- 
ka Baltosios jūros pakrančių gyventoja!“ Mane stebino, kad to- 
kia iš išvaizdos subtili mergina leidosi į ilgą kelionę suklypusiu 
laiviūkščiu. Grįžęs namo, žodį ,„Archangelskas“ kartojau daug 
kartų įvairiomis intonacijomis, bet ji, atrodė, nesuprato, ko 
siekiu. 

Visą rytą laboratorijoje dariau alotropinių angliavandenių 
ir sieros tyrimus. Kai vidurdienį išėjau pavalgyti, mergina sė- 
dėjo prie stalo su adata ir siūlu rankose ir adė išdžiūvusius savo 
drabužius. Man buvo pikta, kad ji čia, bet išvyti juk negalėjau. 

Netrukus išryškėjo nauji jos charakterio bruožai. Rodydama į sa- 
ve, o paskui į vietą, kur nuskendo laivas, ji atkišo vieną pirštą; 
supratau, jog klausia, ar ji vienintelė išsigelbėjo. Aš linktelėjau 
galvą — atseit tik ji viena. Tada mergina, džiaugsmingai sušu- 
kusi, stryktelėjo nuo kėdės, ir iškėlusi viršum galvos ką tik adytą 
suknelę, mosuodama ja į visas puses bei kraipydama liemenį, 
ėmė nepaprastai gyvai suktis kambaryje, paskui šokdama išbėgo 
pro duris: ji šoko saulėje ir dainavo gailiu, skambiu balsu kaž- 
kokią linksmą barbarišką dainą. Aš sušukau: ,Drožkit į kamba- 
rį, velniūkšti, įeikit ir nutilkit!“ Tačiau ji tebešoko. Paskui staiga 
pribėgo prie manęs ir nutvėrusi ranką, kurios aš nespėjau ati- 
traukti, pabučiavo ją. Pietaujant ji pastebėjo pieštuką ir paėmusi 
parašė ant popieriaus skiautelės du žodžius: „Sofija Ramuzina“, 
o paskui parodė į save, esą tai jos vardas. Mergina padavė pieš- 
tuką man, tikriausiai tikėdamasi, jog panašiai pasielgsiu, tačiau 
aš padėjau pieštuką į komodą, šitaip leisdamas suprasti, kad 
visai nenoriu su ja bendrauti. 

Visą laiką apgailestauju, kad taip neapdairiai skubotai išgel- 
bėjau šią moterį. Kas man darbo — gyvens ji ar mirs? Aš nesu 
koks jaunas karštakošis, kad šitaip elgčiausi. Gana vien to, jog 
esu priverstas namuose laikyti Madžę. Bet ji sena ir bjauri, ją 
galima ignoruoti. Si moteris buvo jauna ir linksma, apskritai iš 
tokių, kurios gali atitraukti dėmesį nuo svarbesnių dalykų. Kur 
ją išsiųsti, ką su ja daryti? Jeigu siųsčiau žinią į Viką, atvyktų 
valdininkai, imtų tardyti, dairytis ir plepėti — tai nepakenčiama. 
Geriau jau susitaikyti su esama padėtimi. 

Netrukus įsitikinau, jog ši istorija man užkrovė naujų rū- 
pesčių. Nėra nė vienos vietos, kur galima būtų apsisaugoti nuo 
knibždančios, nerimstančios rasės, kuriai ir aš priklausau. Va- 
kare, kai saulė pasislėpė už kalvų, apgaubusi jas niūriais šešė- 
liais, bet nuauksinus smėlį ir nutvieskus jūrą ryškiu spindesiu, 
aš kaip paprastai išsirengiau pasivaikščioti. Kartais tokiais atve- 
jais aš pasiimdavau kokią knygą. Taip pasielgiau ir šį vakarą. 
Išsitiesęs ant kopos smėlio, jau ketinau skaityti. Gulėdamas stai- 
ga pajutau šešėlį, nutįsusį tarp saulės ir manęs. Apsidairęs, savo 
nuostabai, išvydau aukštą, stiprų vyrą, kuris stovėjo už. kelių 
jardų ir visiškai ignoruodamas mane rūsčiu, sustingusiu veidu 
žvelgė į įlanką ir juodą Mensio rifo liniją. Vyras buvo tamsaus 
gymio. Juodi plaukai ir trumpa garbanota barzda, erelio nosis, 
auksiniai auskarai ausyse — visa tai jam teikė laukiniškumo ir 

drauge tam tikro kilnumo. Vyras vilkėjo nublukusio medvilninio. 
aksomo striukę, raudonus flanelės marškinius, avėjo ilgais, aukš- 
čiau kelių, jūreiviškais batais. Iškart pažinau žmogų, tą naktį bu- 
vusį sudužusiame laive. 

— Ei! — tariau nepatenkintu balsu.— Vadinasi, jūs sėkmin- 
gai pasiekėte krantą? 

— Taip,— atsakė jis taisyklinga anglų kalba.— Tai atsitiko 
prieš mano valią. Bangos išmetė mane į krantą; aš meldžiau 
Dievą, kad leistų man nuskęsti! — Jo tartyje jaučiau lengvą už- 
sienietišką akcentą, kuris ausiai nebuvo nemalonus.— Du gera- 
širdžiai Žvejai, gyvenantys štai tenai, ištraukė mane ir pasirū- 
pino manimi; tačiau aš, garbės žodis, negaliu jiems už tai 
dėkoti. | 

„O! O! — pamaniau.— Šis žmogus yra mano įsitikinimų.“ 

— Kodėl jūs norėjote nuskęsti? — paklausiau. 

— Todėl, — sušuko jis, keistai, beviltiškai mostelėjęs savo il- 
gomis rankomis,— kad ten, toje žydroje besišypsančioje įlanko- 
je, guli mano siela, mano lobis, visa, ką aš mylėjau ir dėl ko 
gyvenau. 

— Na na,—tariau— Žmonės žūsta kasdien, tačiau dėl to 
triukšmauti beprasmiška. Leiskite jums pranešti, kad žemė, ku- 
ria vaikštinėjame, yra mano, ir juo greičiau iš čia išsinešdinsite, 
tuo man bus maloniau. Gana man ir vienos. 

— Vienos? — dusdamas ištarė jis. 

— Taip, jeigu galėtumėte ją pasiimti, būčiau labai jums dė- 
kingas. 

Jis kokią minutę spoksojo į mane, lyg netikėtų savo ausimis, 
o paskui beprotiškai šaukdamas leidosi neįtikėtinai greitai bėgti 
per smėlį į tą pusę, kur stovėjo mano namas. Niekada anksčiau 
ir niekada vėliau nemačiau žmogaus, skuodžiančio taip sparčiai. 
Supratęs, kad jis ketina įsiveržti, įsiutęs pasileidau paskui jį 
kiek įkabindamas, tačiau jis įsmuko pro atviras duris gerokai 
anksčiau, negu aš pasiekiau namus. Viduje išgirdau riksmą, 
o priėjęs arčiau — žemą vyrišką balsą, kalbantį greitai ir garsiai. 
Pamačiau Sofiją Ramuziną, įsispraudusią kampe; į šoną pasuk- 
tame jos veide, kiekvienoje virpančio kūno linijoje — baimė ir 
pasišlykštėjimas; o jis, ištiesęs į merginą iš susijaudinimo virpan- 
čias rankas, įsmeigęs tamsias degančias akis, liejo srautą aistrin- 
gų, maldaujamų žodžių. Man įėjus, vyras žengė žingsnį į priekį, 

bet mergina dar labiau įsispraudė kampan ir klyktelėjo, panašiai 
kaip cypia triušis, kai lapė stveria jam už gerklės. 

— Kas čia vyksta! — tariau aš, atstumdamas jį — Šauni is- 
torija! Ko jums reikia? Jūs tikriausiai pamanėte, jog esate 
smuklėje! 

— O, sere,— tarė vyras,— atleiskite. Ši moteris yra mano 
žmona, aš maniau, kad ji nuskendo. Jūs sugrąžinote man gy- 
venimą. 

— Kas jūs esate? — paklausiau piktai. 

— Aš iš „Archangelsko“, — tarė jis paprastai, — rusas. 

— Kuo jūs vardu? 

— Urganiovas. 

— Urganiovas, o ji — Sofija Ramuzina. Ji visai ne jūsų žmo- 
na. Ant jos rankos nėra žiedo. 

— Mes vyras ir žmona priešais dangų,— žvelgdamas viršun, 
tarė jis iškilmingai.— Mes sujungti ryšiais, tvirtesniais negu Že- 
miškieji. 

Kol aš kalbėjau, mergina pasislėpė už manęs, pačiupo ran- 
ką ir suspaudė ją, tarsi prašydama pagalbos. 

— Atiduokite man mano žmoną, sere,— tęsė jis,— leiskite 
man ją pasiimti. 

— Paklausykite, gerbiamasis, kaip ten į jus kreiptis,— tariau 
rūsčiai, — aš nenoriu, kad ši mergina čia gyventų. Verčiau nie- 
kados nebūčiau jos matęs. Dėl jos mirties aš neverkčiau. Ta- 
čiau atiduoti ją jums, kai visiškai aišku, jog mergina bijo ir ne- 
apkenčia jūsų,— niekados! Todėl nešdinkitės iš čia ir palikite 
mane ramybėje su mano knygomis. Tikiuosi, kad daugiau nesu- 
sitiksime. 

— Jūs neatiduosite jos man? — paklausė jis kimiu balsu. 

— Ne, velniai mane griebtų,— atsakiau. 

— O jeigu aš ją vis dėlto pasiimsiu? — sušuko vyras, ir tam- 
sus jo veidas apsiniaukė. 

Man kraujas užvirė gyslose; stvėriau prie židinio gulėjusią 
pliauską. 

— Nešdinkitės,— tariau prislopintu balsu.— Nešdinkitės kuo 
greičiau arba jums blogai baigsis... 


Jis neryžtingai dėbtelėjo į mane ir išėjo, tačiau tuojau pat 
grįžo ir atsistojo tarpduryje. 

— Pagalvokite apie tai, ką darote,— tarė jis.— Moteris pri- 
klauso man ir bus mano. Jeigu viskas baigsis muštynėmis, tai 
rusas škotui nenusileis. 

— Mes dar pamatysim, — sušukau aš, puldamas į priekį, bet 
jis jau buvo už durų, ir aš išvydau, kaip aukšta jo figūra išnyko 
prieblandoje. 

Mėnesį, gal daugiau po šio įvykio mūsų reikalai klostėsi 
sklandžiai. Aš niekada nesikalbėjau su ruse, ji taip pat nieka- 
da į mane nesikreipė. Kartais, kai dirbdavau savo laboratorijoje, 
ji įsmukdavo pro duris ir tyliai sėdėdavo žiūrėdama į mane di- 
delėmis savo akimis. Pirmą kartą toks įsiveržimas mane supyk- 
dė, tačiau ilgainiui, matydamas, kad ji nebando atkreipti į save 
dėmesio, aš leisdavau jai pasilikti. Paskatinta tokios nuolaidos, 
mergina kaskart savo kėdę prisitraukdavo vis arčiau ir arčiau 
mano stalo; taip kasdien po truputį artėdama, per kelias savai- 
tes ji pagaliau atsidūrė visiškai šalia manęs. Tačiau ir dabar 
man neįkyrėdavo, netgi pasidarė labai naudinga: sutvarkydavo 
plunksnas, išvalydavo pypkes, butelius, jeigu man ko prireikdavo, 
paduodavo. Pamiršęs, jog tai Žmogus, elgdamasis su mergina 
tarsi su naudingu automatu, aš taip pripratau prie jos, kad tais 
retais atvejais, kai sėdėdavau vienas, pasigesdavau jos. Turėjau 
įprotį dirbdamas garsiai su savimi kalbėtis, taip atmintyje įtvir- 
tindavau savo išvadas. Mergina tikriausiai turėjo nepaprastą gar- 
sinę atmintį, nes visada galėdavo priminti mano primirštus žo- 
džius, aišku, jų prasmės nesuvokdama. Aš dažnai mėgaudavausi 
"klausydamas, kaip ji prapliupdavo chemijos simbolių ir algebros 
lygčių kruša senajai Madžei, o paskui leipdavo skardžiu juoku, 
kai senė neigiamai purtydavo galvą, be abejo, manydama, kad 
į ją kreipiamasi rusiškai. 

Nuo namų ji niekada nenueidavo toliau kaip kelis jardus, 
prieš tai įdėmiai apsižvalgius pro langą. Suprantama, mergina 
baiminosi, kad jos tėvynainis gali gyventi kaimynystėje ir ban- 
dyti ją pagrobti. Vienas -merginos poelgis aiškiai išdavė tokį 
jos nuogąstavimą. Aš turėjau seną revolverį su keliais šoviniais, 
kuris mėtėsi šalia visokio šlamšto. Sofija jį rado, išvalė ir iš- 
tepė, paskui pakabino prie durų drauge su šovinių maišeliu. 
Kiekvieną kartą, kai išsirengdavau pasivaikščioti, ji nukabindavo 
revolverį ir reikalaudavo jį paimti. Man nesant namie, mergina 
visada užsirakindavo duris. Išskyrus šį baimės jausmą, ji atrodė 


412 


visiškai laiminga; kai nesėdėdavo prie manęs, talkininkaudavo 
Madžei. Visus namų darbus ji dirbo stebėtinai mitriai ir su- 
maniai. 

Netrukus aš įsitikinau, kad jos atsargumas visiškai pama- 
tuotas, nes žmogus iš „Archangelsko“ vis dar slapstėsi kaimy- 
nystėje. Kartą naktį, kamuojamas nemigos, aš atsikėliau ir žvilg- 
telėjau pro langą. Oras buvo apniukęs, vos galėjau įžiūrėti jūros 
liniją ir neaiškius valties kontūrus krante. Tačiau kai akys tam- 
soje apsiprato, prieš pat duris smėlyje pamačiau kažkokią tam- 
sią dėmę, kurios praėjusią naktį, rodos, nebuvau pastebėjęs. [dė- 
miai pažvelgiau pro langą, stengdamasis suprasti, kas tai galėtų 
būti. Mėnulį užstoję debesys pamažu išsisklaidė, ir šaltos ryš- 
kios šviesos srautas pasklido įlankoje bei ilgame ištuštėjusiame jos 
krante. Tada ir išvydau, kas vaikšto naktimis palei mano na- 
mus. Tai jis, rusas; susigūžęs tarsi kokia milžiniška rupūžė, jis 
buvo savotišku mongolišku būdu prisėdęs kojas ir įsmeigęs akis 
tikriausiai į langą, už kurio miegojo mergina ir ekonomė. Svie- 
sa krito ant jo pakelto veido, primenančio vanagą, su gilia raukš- 
le kaktoje, su atsikišusia į priekį barzda — išskirtiniais aistringos 
natūros bruožais. Pirmoji mano mintis buvo šauti į jį, kaip 
į Žmogų, įžengusį į mano valdas nežinia ko, tačiau paskui pyktį 
pakeitė gailestis ir panieka. 

„Vargšas kvailys, — mintyse tariau sau.— Sunku patikėti, kad 

žmogus, taip drąsiai žvelgęs mirčiai į akis, pamirštų savigarbą 
dėl apgailėtinos mergiūkštės, nenorinčios jo matyti.“ 
„ Kai vėl atsiguliau, ši mintis ilgai neišėjo man iš galvos. Zi- 
nojau, kad mano namų sklendės tvirtos ir grotų virbai patikimi. 
Man buvo nei šilta, nei šalta, kur praleis naktį šis Žmogus — 
prie mano durų ar už šimto žingsnių nuo jų, kad tik rytą eitų 
šalin. Kaip ir tikėjausi, atsikėlęs ir išėjęs į lauką, neradau nei 
jo, nei kokių naktinio apsilankymo pėdsakų. 

Tačiau netrukus aš vėl pamačiau tą žmogų. Iš dalies nuo 
ilgo sėdėjimo pasilenkus, iš dalies dėl nuodingų medžiagų, ku- 
rių praėjusią naktį prisikvėpavau, skaudėjo galvą, todėl tą rytą 
išsirengiau pasiirstyti valtimi. Irklavau palei krantą keletą my- 
lių, o paskui, pajutęs troškulį, išlipau toje vietoje, kur, kaip man 
buvo žinoma, į jūrą įteka puikaus, tyro vandens upeliukas. 

Sis upeliukas tekėjo mano žeme, bet jo žiotys buvo už mano 
valdų ribos. Aš pasijutau šiek tiek nesmagiai, kai, numalšinęs 

troškulį, stodamasis susidūriau akis į akį su rusu. Atsibeldžiau 
ten, kur nereikėjo, ir iškart supratau, kad jis šitai supranta. 

— Norėčiau tarti jums keletą Žžodžių,— rimtai prabilo rusas. 

— Paskubėkite! — atsakiau žiūrėdamas į laikrodį.— Neturiu 
laiko klausytis jūsų plepalų. 

— Plepalų! — pakartojo jis piktai.— Na, žinoma! Jūs, ško- 
tai, — keisti žmonės. Jūsų veidas rūstus, o jūsų kalba šiurkšti; 
tokie patys ir gerieji žvejai, pas kuriuos dabar gyvenu. Tikiuosi, 
po šia rūsčia išore slepiasi doros, sąžiningos natūros. Neabejo- 
ju, kad, nepaisant šiurkštumo, jūs taip pat esate geras Žmogus. 

— Velniai rautų,— tariau aš,— sakykite, ką ketinote pasaky- 
ti, ir nešdinkitės šalin! Jūs man įkyrėjote. 

— Nejaugi „aš niekaip nepalenksiu jūsų į savo pusę? — su- 
šuko jis.— Štai pažiūrėkite! — jis išsiėmė nedidelį graikišką kry- 
žių.— Pažvelkite! Gali skirtis mūsų religijų apeigos, tačiau ši 
emblema rodo, jog turi būti kažkoks minčių ir jausmų bend- 
rumas. 

— Tvirtai negalėčiau to pasakyti, — tariau. 

Susimąstęs jis pažvelgė į mane. 

— Jūs labai keistas Žmogus, — pagaliau prabilo jis.— Negaliu 
jūsų suprasti. Jūs vis dar stovite tarp manęs ir Sofijos. Tokia 
jūsų pozicija pavojinga, sere. O, supraskite mane, kol dar ne 
per vėlu. Jeigu jūs žinotumėte, ką aš padariau, kad turėčiau šią 
moterį, kaip aš rizikavau savo kūnu, kaip aš pražudžiau savo 
sielą! Jūs esate menka kliūtis, palyginti su tomis, kurias aš įvei- 
kiau; nuo mano kelio jus visam laikui pašalintų vienas peilio 
smūgis arba mestas akmuo. Bet tesaugo mane Dievas nuo ši- 
to! — tarsi laukinis sušuko jis.— Aš ir taip pernelyg žemai esu 
puolęs. 

— Būtų išmintingiau, jeigu jūs grįžtumėte į savo tėvynę,— 
tariau aš,— užuot slapstęsis šiose kopose ir nuodijęs man gy- 
venimą. Kai aš turėsiu įrodymų, kad jūs išvykote, atiduosiu šią 
moterį rusų konsulo Edinburge globai. Iki tol saugosiu ją pats, 
ir joks maskvėnas jos iš manęs neatims. | 


— Ko gi jūs siekiate išskirdamas mane su Sofija? — paklausė 
rusas.— Gal manote, kad aš ją skriausčiau? Kodėl turėčiau tai 
daryti, jeigu, saugodamas ją nuo menkiausio nemalonumo, mie- 
lai atiduočiau savo gyvybę! Kodėl jūs taip elgiatės? 

— Todėl, kad tokia yra mano gera valia,— atsakiau.— Aš ne- 
įpratęs kam nors aiškinti savo poelgių. 

— Paklausykite! — staiga sušuko jis įsiutęs ir sugniaužęs 
kumščius ėmė artėti prie manęs.— Jeigu manyčiau, kad šios mer- 
gaitės atžvilgiu puoselėjate kokį negarbingą ketinimą, jeigu bent 
akimirką įsivaizduočiau, jog kokių nedorų tikslų skatinamas su- 
laikote ją, galite neabejoti, kaip ir tuo, kad danguje yra Die- 
vas,— aš savo rankomis iš krūtinės išplėščiau jums širdį. 

Pakako tos vienintelės minties, kad man aptemtų protas. Vei- 
das išsikreipė, kumščiai tai konvulsiškai susigniauždavo, tai at- 
sileisdavo. Pamaniau, jog tasai vyras griebs mane už gerklės. 

— Šalin,— tariau aš, uždėdamas ranką ant pistoleto.— Jeigu 
bent pirštu prie manęs prisiliesite, aš jus užmušiu. 

Jis įsikišo rankas į kišenes; man dingtelėjo, kad jis irgi ban- 
dys išsitraukti ginklą. Tačiau išsitraukė papirosą, paskubomis 
užsidegė ir užtraukė dūmą. Be jokios abejonės, jis iš patirties 
žinojo, jog tai patikimiausias būdas nuraminti nervus. 

— Aš jums sakiau,— tarė jis ramesniu balsu,— kad mano 
vardas Urganiovas, Aleksejus Urganiovas. Aš esu suomis ir vi- 
są gyvenimą keliavau po pasaulį. Priklausau neramių žmonių 
kategorijai, ramus gyvenimas manęs nepatenkina. Nuo tada, kai 
įsigijau savo laivą, vargu ar nuo Archangelsko iki Australijos 
yra uostas, į kurį nebuvau užklydęs. Aš buvau šiurkštus, nesu- 
valdomas ir laisvas, o ten, tėvynėje, atsirado baltarankis, neprie- 
kaištingų manierų žmogus, mokantis gražiai pakalbėti, įtikti 
moterims. Tas jaunuolis klasta ir gudrumu paveržė iš manęs 
merginą, kurią visada maniau esant skirtą man. Iki tol ji, rodės, 
buvo linkusi palankiai žiūrėti į mano meilę. Sykį buvau išplau- 
kęs į Hameriestą parsigabenti dramblio kaulo. Netikėtai grįžęs, 
sužinojau, kad ji — mano pasididžiavimas, mano brangenybė — 
išteka už to gražaus veido vaikino ir kad vestuvių karieta jau 
išvyko į bažnyčią. Tokiomis akimirkomis mano galvoje kažkas 
atsitinka, ir aš vargiai suvokiu, ką darau. Išlipau į krantą su 
visa laivo įgula — žmonėmis, kurie metų metais su manimi plau- 
kiojo ir kurių atsidavimu galėjau pasikliauti. Mes nuėjome į cerk- 
vę. Jie jau stovėjo priešais šventiką. Tačiau apeigos neįvyko. 
Aš prišokau ir čiupau ją per liemenį. Mano žmonės nustūmė iš- 
sigandusį jaunikį ir žiūrovus. Mes nunešėme ją iki valties, nu- 
plukdėme į laivą, paskui, pakėlę inkarą, išplaukėme į Baltąją 
jūrą; Archangelsko varpinės dingo už horizonto. Aš atidaviau 
jai savo kajutę, savo svetainę — viską, kas buvo geriausio. Drau- 
ge su kitais jūrininkais miegodavau ant denio. Tikėjausi, kad il- 

gainiui jos pasišlykštėjimas manimi išgaruos ir Anglijoje arba 
Prancūzijoje ji sutiks ištekėti už manęs. Bėgo dienos. Mes matė- 
me užpakaly mūsų išnykstant Siaurės kyšulį, toliau plaukėme 
pilka Norvegijos pakrante, tačiau ji nepaisė didžiulių mano pa- 
stangų, neatleido, kad išplėšiau ją iš skaisčiaveidžio mylimojo 
rankų. Vėliau — ši prakeikta audra, sudaužiusi ir mano laivą, 
ir mano viltis, netgi atėmusi galimybę matyti moterį, dėl kurios 
tiek daug rizikavau. Galimas daiktas, ji dar galėtų mane pamilti. 
Jūs, sere,— tarė jis susimąstęs,— regis, esate daug gyvenime 
matęs žmogus. Ar nėmanote, kad ji galėtų pamiršti tą Žmogų ir 
pamilti mane? 

— Man įkyrėjo jūsų istorija,— tariau nusisukdamas.— Mano 
galva, jūs esate didelis kvailys. Jeigu jaučiate, kad jūsų meilė 
galėtų išblėsti, tai verčiau kuo daugiau ūžkite su kitomis mote- 
rimis. O jeigu ši aistra neišgydoma, jums belieka persipjauti sau 
gerklę; tai pati paprasčiausia išeitis iš panašios padėties. Aš ne- 
turiu daugiau laiko plepėti su jumis. 

Tai taręs, nuėjau žemyn prie valties. Nė karto neatsisukau, 
bet girdėjau duslius vyro žingsnius smėlyje: jis sekė paskui 
mane. 

— Aš jums papasakojau savo istorijos pradžią; kada nors 
išgirsite jos pabaigą. Geriausia būtų, jeigu paleistumėte mer- 
gaitę. 

Aš nieko jam neatsakiau ir atsistūmiau nuo kranto. Paplau- 
kęs atsigręžiau atgal ir pamačiau aukštą jo figūrą, stovinčią 
ant geltono smėlio ir mįslingai žvelgiančią įkandin manęs. Kai 
po kelių minučių atsisukau dar kartą, jo jau nebebuvo. 

Po šio susitikimo mano gyvenimas ilgai tekėjo taip pat nuo- 
bodžiai ir monotoniškai kaip iki laivo sudužimo. Kartais pama- 
nydavau, jog žmogus iš „Archangelsko“ visiškai išnyko, tačiau 
pėdsakai smėlyje, ypač nedidelė papirosų pelenų krūvelė, kurią 
pastebėjau už kalvelės, nuo kurios galima stebėti namą, bylojo, 
kad jis, nors ir nematomas, vis dar laikėsi netoliese. Mano san- 
tykiai su ruse mergina nepasikeitė. Senoji Madžė iš pradžių šiek 
tiek jai pavyduliavo, nes, rodos, bijojo netekti tos nedidelės val- 
džios, kurią turėjo. Tačiau pamažu, matydama, kad esu visiškai 
abejingas merginai, susitaikė su tokia padėtimi ir, kaip jau mi- 
nėjau, turėjo ir naudos, nes mūsų viešnia padėjo jai dirbti daug 
namų ruošos darbų. 

Dabar artėju prie pasakojimo pabaigos; šią istoriją pradėjau 
labiau savo nei kieno kito malonumui. Šio keisto epizodo, kurio 
pagrindinius vaidmenis vaidino rusai, pabaiga tokia pat neti- 
kėta kaip ir pradžia. Vienos vienintelės nakties įvykiai išvadavo 
mane iš visų rūpesčių ir vėl paliko vien su knygomis bei kasdie- 
niais užsiėmimais, paliko tokį, koks buvau iki šių svetimšalių 
įsiveržimo. Leiskite pabandyti papasakoti, kaip tai atsitiko. 

Visą dieną daug ir varginamai dirbau, todėl vakare nuspren- 
džiau ilgėliau pasivaikščioti. Kai išėjau iš namų, mano dėmesį 
patraukė jūros vaizdas. Ji plytėjo lygi it stiklas. Nė menkiausios 
bangelės nebuvo matyti vandens paviršiuje. Tačiau oras buvo 
sklidinas to sunkiai aprašomo dejonių gaudesio, kurį jau esu 
minėjęs, — gaudesio, sukeliančio įspūdį, tarsi visų gulinčių po 
šiomis išdavikiškomis bangomis sielos siųstų niūrų įspėjimą sa- 
vo giminės broliams dėl artėjančio pavojaus. Šioje pakrantėje 
žvejų Žmonos žino, ką reiškia tasai laukinis gaudesys, ir liūd- 
nais žvilgsniais ieško tamsių burių, artėjančių prie kranto. Išgir- 
dęs tokį gaudesį, aš grįžau namo ir pažiūrėjau į barometrą. Jis 
nukrito žemiau dvidešimt devynių. Tada supratau, jog mūsų lau- 
kia audringa naktis. 

Kalvų, kuriomis šį vakarą vaikštinėjau, papėdėje buvo tamsu 
ir šalta, bet jų viršūnės spindėjo rožine šviesa, o jūra plytėjo 
saulės laidos nutvieksta. Danguje nebuvo matyti bent šiek tiek 
didesnių debesų. Dusli jūros -dejonė garsėjo ir stiprėjo. Toli ry- 
tuose pastebėjau brigą, plaukiantį į Viką. 

Buvo akivaizdu, kad jo kapitonas, kaip ir aš, atsižvelgė į gam- 
tos permainas ir ėmėsi atsargumo priemonių. Už laivo virš van- 
dens driekėsi ilga niūri rūko juosta, uždengusi horizontą. „Reikia 
skubėti, — pamaniau,— nes 10 gali pakilti anksčiau, negu aš 
grišiu namo.“ 

Buvau už kokios pusės mylios nuo namų, bet staiga susto- 
jau ir sulaikęs kvapą įsiklausiau. Mano klausa buvo taip pripra- 
tusi prie gamtos balsų: vėjo alsavimo, bangų vaitojimo, kad kiek- 
vieną garsą išgirsdavau labai iš toli. Aš laukiau, klausiausi 
ištempęs ausis. Taip, vėl pasigirdo ilgas, veriamas nevilties, pa- 
galbos šauksmas, kurį man už nugaros tarpukalvėse pakartojo 
aidas. Garsas sklido nuo mano namų. Apsisukau ir klupdamas 
smėlyje, šokinėdamas per akmenis nudūmiau namų link taip grei- 
tai kaip tiktai pajėgiau. Galvoje sukosi niūrios mintys. 

Maždaug už ketvirčio mylios nuo namų dunkso aukšta kopa, 
nuo kurios plačiai matyti. Pasiekęs šios kopos viršūnę, minutėlę 
stabtelėjau. Štai senas pilkas statinys, štai valtis. Viskas atrodė 
taip, kaip buvo išeinant iš namų. Tačiau tuo metu širdį dras- 
kantis klyksmas pasikartojo garsiau, ir pro duris išėjo aukšta 
žmogaus figūra — rusų jūreivis su baltai vilkinčia mergina ant 
pečių. Netgi dabar jis nešė ją švelniai ir pagarbiai. Aš girdėjau 
laukinį merginos riksmą ir mačiau beviltiškas pastangas ištrūkti. 
Paskui juos ėjo senoji mano ekonomė, atkakli ir ištikima kaip 
senas šuo, kuris negali kandžiotis, bet vis dėlto aploja nekviestą 
svečią. Mostaguodama ilgomis, liesomis rankomis, ji vos vos 
vilkosi paskui pagrobėją, be abejo, apipildama jį škotiškų pra- 
keiksmų krųša. Iškart supratau, kad jis eina prie valties. Ūmai 
pamaniau, kad gal galėčiau spėti pastoti kelią. Iš visų jėgų pa- 
sileidau prie kranto. Pakeliui užsitaisiau revolverį. Nusprendžiau, 
kad tai bus paskutinis jo įsiveržimas. 

Aš atbėgau per vėlai. Kai atsidūriau prie jūros, jis jau buvo 
už šimto jardų nuo manęs, sulig kiekvienu stiprių rankų mostu 
valtis skriete skriejo į priekį. Bejėgiško pykčio pagautas sušu- 
kau ir tarsi pamišęs ėmiau lakstyti per smėlį tai pirmyn, tai 
atgal; jis atsisuko ir pastebėjo mane. Pakilo nuo sėdynės ir mos- 
telėjęs ranka galantiškai nusilenkė. Tai nebuvo triumio arba pa- 
šaipos gestas. Netgi piktas ir susierzinęs aš negalėjau nepaste- 
bėti, jog tai buvo iškilmingas ir mandagus atsisveikinimas. 
Paskui jis vėl sėdo prie irklų, ir maža valtelė ėmė sparčiai tolti. 
Saulė nusileido palikusi ant vandens tamsią raudoną juostą, ku- 
ri susiliejo su purpuriniu dangumi. Valtelė vis mažėjo ir mažėjo. 
Paskui ji pavirto mažyčiu taškeliu tuščios jūros paviršiuje. Išnyko 
ir blanki ūkanota dėmė, ją apgaubė tamsa, kuri niekados ne- 
išsisklaidys. 

Kodėl aš vaikštinėjau tuščia pakrante susijaudinęs ir piktas 
kaip vilkas, netekęs savo vaiko? Todėl, kad pamilau šią rusę 
mergaitę? Ne, tūkstantį kartų ne! Aš ne iš tų, kurie dėl blyškaus 
veidelio ir žŽydrų akelių gali išduoti savo mintis ir savo gyveni- 
mą. Širdis mano nebuvo paliesta. Tačiau orumas — jis buvo skau- 
džiai įžeistas. Galvoj netilpo mintis, kaip aš nesugebėjau apginti 
bejėgės būtybės, maldavusios išgelbėti ją, pasikliovusios mani- 
mi! Stai kas vertė skausmingai plakti mano širdį, štai kodėl 
kraujas mušė į galvą. | 

Tą naktį virš jūros pakilo stiprus vėjas, ir audringos bangos 

plakėsi į krantą, tarsi viliotų į vandenyną. Audros užesys ir dun- 
desys atitiko mano nuotaiką. 

Visą naktį vaikštinėjau pirmyn atgal visas šlapias nuo purs- 
lų ir lietaus; žvilgančios bangos plakėsi į krantą, audra grumėjo, 
triukšmavo. Mintis apie rusą kėlė audrą mano krūtinėje. Silpnu 
savo balsu aš prisidėjau prie triukšmingo audros šėlimo. „Kad 
tik jis grįžtų! — šaukiau aš, gniauždamas kumščius,— kad tik jis 
grįžtų!“ 

Jis grįžo. Kai rytuose ėmė brėkšti, aušra apšvietė milžinišką 
gelsvų besiblaškančių bangų dykynę ir virš jos sparčiai slen- 
kančius tamsius debesis, aš vėl jį pamačiau. Už kelių šimtų 
jardų nuo manęs ant smėlio gulėjo ilgas tamsus daiktas, įtūžu- 
sių bangų išsviestas į krantą. Tai buvo gerokai aplamdyta mano 
valtis. Siek tiek atokiau negiliai vandenyje plūduriavo kažkoks 
neaiškus, beformis, jūros žolėmis apneštas daiktas. Aš iškart su- 
vokiau, jog tai rusas; jis gulėjo negyvas veidu žemyn. Šokau 
į vandenį ir ištraukiau jį į krantą. Tik atvertęs kūną išvydau 
ją gulinčią po juo; negyvos rankos laikė ją apglėbusios, suža- 
lotas ruso kūnas vis dar saugojo merginą nuo šėlstančios audros. 
Įnirtusi jūra galėjo atimti gyvybę, bet, kad ir kokia galinga ji 
buvo, nepajėgė atplėšti šio Žmogaus, gyvenusio vienintele min- 
timi, nuo moters, kurią jis mylėjo. 

Kai kurie ženklai bylojo, jog šią baisią naktį moteris paga- 
liau pajuto ištikimos širdies ir stiprių rankų kainą, rankų, kurios 
dėl jos kovojo ir taip švelniai ją saugojo. Kaip kitaip galima 
būtų paaiškinti tai, kad maža jos galvelė prigludo prie plačios 
vyro krūtinės, o auksiniai jos plaukai susipynė su sutaršyta 
barzda. Iš kur pagaliau ta šviesi begalinės laimės ir triumfo 
šypsena, kurios netgi mirtis nepajėgė nutrinti nuo tamsaus jo 
veido? Aš manau, mirtis jam buvo šviesesnė už visą gyvenimą. 

Madžė ir aš palaidojome juos ant tuščio Šiaurės jūros kranto. 
Jie atsigulė į vieną gilų kapą, iškastą geltoname smėlyje. Keisti 
įvykiai dėsis pasaulyje. Atsiras ir išnyks valstybės, žlugs dinas- 
tijos, prasidės ir baigsis karai, šios dvi būtybės, viskam pasau- 
lyje abejingos, amžinai bus apsikabinusios savo vienišame kape 
triukšmingo vandenyno pakrantėje. Nei kryžius, nei joks pa- 
minklas neženklina šios poilsio vietos, tačiau senoji Madžė kar- 
tais padeda ant kapo laukinių gėlių, o aš, kasdien eidamas pasi- 
vaikščioti pro šalį, galvoju apie šią keistą iš toli atvykusią porą, 
trumpai sutrikdžiusią liūdno mano gyvenimo monotoniją. 

KETURKAMPĖ DĖZUTĖ 


— Visi savo vietose? — paklausė kapitonas. 

— Visi, sere! — atsakė šturmanas. 

— Pasiruošti išplaukti! 

Tai įvyko trečiadienį, devintą valandą ryto. Didelis „,Spartie- 
čio“ laivas stovėjo Bostono uosto krantinėje su kroviniu ir kelei- 
viais, visiškai pasirengęs išplaukti. Įspėjamasis švilpukas jau 
buvo nuaidėjęs du kartus; pasigirdo varpo dūžis. Bušpritas buvo 
atsuktas Anglijos link, ir besiveržią šnypščiantys garai rodė vis- 
ką esant paruošta trijų tūkstančių mylių kelionei. Ištempti lynai 
dar laikė laivą prie kranto tarsi kokią levretę už pavadžio. 

Nelaimei, esu nervingas žmogus; sėdimas literato gyvenimas 
išugdė liguistą vienatvės meilę, kuri net paauglystėje buvo iš- 
skirtinis mano bruožas. Stovėdamas viršutiniame transatlantinio 
garlaivio denyje karčiai apgailestavau, kad būtinybė gena mane 
atgal į protėvių šalį. Jūreivių šauksmai, prietaisų bildesys, kelei- 
vių, mano kelionės draugų, atsisveikinimo žodžiai, prasčiokų „va- 
lio!“,— visa tai nemaloniai veikė mano nervus. Buvo liūdna. Ka- 
mavo nenusakoma artėjančios nelaimės nuojauta. Jūra tyvuliavo 
ramiai, pūtė silpnas vėjelis. Atrodė, niekas negali sutrikdyti se- 
niausių žemyno gyventojų dvasinės pusiausvyros, tačiau aš jau- 
čiausi taip, tarsi būčiau arti didelio, bet neapibrėžto pavo- 
jaus. Esu pastebėjęs, kad tokios nuojautos būdingos išimtinai 
mano temperamento žmonėms ir kad jos neretai išsipildo. Egzis- 
tuoja teorija, jog taip atsitinka dėl tam tikros aiškiaregystės, 
subtilaus dabarties ir ateities dvasinio ryšio. Gerai prisimenu, 
kaip ponas Raumeris, žymus spiritistas, kartą man pasakė, kad 
pajusti antgamtinius reiškinius aš esąs pats jautriausias subjek- 
tas, kokį jam tekę kada nors sutikti per savo patirties turtingą 
gyvenimą. Šiaip ar taip, aš, žinoma, anaiptol nesijaučiau laimin- 
gas stumdydamasis tarp verkiančių, susijaudinusių Žmonių gru- 
pelių, išsibarsčiusių švariame didelio „,Spartiečio“ laivo denyje. 

Jeigu būčiau žinojęs, ką teks patirti per artimiausias dvylika va- 
landų, paskutinę akimirką būčiau iššokęs iš šito prakeikto laivo. 

— Metas! — sušuko kapitonas, garsiai uždarydamas savo 
chronometro dangtelį ir įsidėdamas jį į kišenę. 

— Metas! — tarė padėjėjas. 

Nuaidėjo paskutinis švilpukas, draugų ir giminaičių minia 
puolė į krantą. 

Vienas lynas buvo jau atlaisvintas, trapas nuimtas, kai nuo 
tiltelio pasigirdo riksmas: krantinėje pasirodė du greitai bėgan- 
tys žmonės. Jie mostagavo rankomis, matyt, tikėdamiesi sustab- 
dyti laivą. 

— Greičiau! — šaukė minia. 

— Laikytis prie uosto! — šaukė kapitonas.— Sumažinti apsi- 
sukimus! Stop! Nuleisti trapą! — Ir du nepažįstamieji užšoko ant 
denio kaip tik tuo momentu, kai buvo atrištas antrasis lynas, ir 
mes atsiskyrėme nuo kranto. Denyje pasigirdo iš kranto pasigau- 
tas „valio!“, daugybė skarelių ėmė plaikstytis ore; didžiulis lai- 
vas oriai nuplaukė ramia įlanka. 

Mes sėkmingai pradėjome dviejų savaičių kelionę. Keleiviai 
ieškojo lovų ir bagažo, o butete pokšintys kamščiai bylojo, kad 
ne vienas, išsiskyręs su artimaisiais, dirbtinėmis priemonėmis 
slopina ilgesį. Aš apsidairiau po denį ir paskubom nužvelgiau 
savo compagnons de voyjage*. Tai buvo eilinė publika, su kokia 
panašiais atvejais dažniausiai pasitaiko susitikti. Paprastai aš, 
kaip botanikas gėlytę, mintyse nusitveriu kokį įdomesnį veidą, 
kad laisvalaikiu galėčiau analizuoti, klasifikuoti ir pasidėti su ati- 
tinkama etikete į savo mažąjį antropologijos muziejų. Čia nepa- 
stebėjau nieko, verto dėmesio. Dvi dešimtys jaunosios Amerikos 
atstovų, keliaujančių į Europą, viena kita garbinga pagyvenusi 
pora, du trys dvasininkai, keletas jaunų ledi, komivojažierių, 
Britanijos aristokratų — įvairiausio plauko okeaninio garlaivio 
publika. Nusisukęs nuo jų, žvelgiau atgal į tolstančius Amerikos 
krantus. Pagautas prisiminimų, mane įsūnijusiai šaliai pajutau 
švelnių jausmų antplūdį. ŠSūsnis lagaminų, sukrautų denio pa- 
kraštyje, laukė, kada bus išnešioti žemyn. Susiradęs nuošalesnę 
vietelę, aš vaikštinėjau už jų, paskui, atsisėdęs ant krūvos vir- 
vių, gulėjusių tarp lagaminų ir laivo borto, liūdnai susimąsčiau. 

Už nugaros pasigirdęs šnabždesys nutraukė mano mintis. 


* Bendrakeleiviai (pranc.). 

— Čia nuošali vietelė, — tarė balsas.— Sėskis, galėsim ramiai 
pasikalbėti. | 

Žvilgtelėjęs pro plyšį tarp dviejų milžiniškų skrynių, aš pa- 
mačiau, kad paskutiniu metu prie mūsų prisidėję keleiviai sto- 
vėjo kitoje krūvos pusėje. Jie, atrodo, manęs nepastebėjo, nes sė- 
dėjau skrynių šešėlyje. Vienas jų, tas, kuris kalbėjo, buvo aukštas 
ir labai laibas vyriškis juoda barzda ir blyškiu veidu; jis atrodė 
susijaudinęs ir nervingas, gyvo ir ryžtingo veido. Dantyse turėjo 
įsikandęs cigarą, ant kairės rankos kabojo platus apsiaustas. Abu 
neramiai dairėsi, tarsi norėtų įsitikinti, ar nieko daugiau aplin- 
kui nėra: 

— Tikrai, čia tinkama vieta,— sutiko mažasis. 

Jie susėdo ant ryšulio nugara į mane, ir aš ne savo valia ta- 
pau svetimo pokalbio besiklausančiu žmogumi. 

— Na, Miuleri,— tarė aukštesnysis, — į laivą vis dėlto įnešė- 
me gana sėkmingai... 

— Taip,— sutiko žmogus, pavadintas Miuleriu,— laive saugu. 
O juk nedaug tetrūko!.. 

— Tai tiesa. Laimė, kad nepavėlavome. 

— Zinoma, mūsų planai būtų sugriuvę. 

— Visiškai,— pritarė mažasis žmogus ir kelias minutes įnir- 
tingai papsėjo cigarą. 

— Aš ją turiu čia,— pagaliau tarė mažylis. 

— Parodyk. 

— Ar niekas nemato? 

— Ne, beveik visi apačioje. 

— Kai tiek daug pastatėme ant kortos, privalome būti labai 
atsargūs, — tarė Miuleris, praskleisdamas lietpaltį, kabojusį ant 
jo rankos, ir atidengdamas tamsų daiktą, kurį paskui padėjo ant 
denio. Vos žvilgtelėjęs aš su siaubu pašokau ant kojų. Laimei, 
jie buvo taip įnikę į juos dominantį daiktą, kad nė vienas manęs 
nepastebėjo. Jeigu būtų pasukę galvas, tikrai būtų pamatę ma- 
ne, žiūrintį į juos per krūvą lagaminų. 

Bloga nuojauta mane nusmelkė nuo pat jų pokalbio pradžios. 
Pasirodo, ji buvo visiškai pagrįsta, kai įdėmiau įsižiūrėjau 
į daiktą, gulėjusį netoli manęs. Tai buvo nedidelė tamsaus me- 
džio keturkampė dėžutė, kaustyta geltonu variu. Jos tūris, ma- 
nau,— maždaug viena kubinė pėda. Ji panėšėjo į stambaus ka- 
libro pistoleto dėžę, tik buvo gerokai aukštesnė. Viena detalė kri- 
to į akis: ant dangtelio kažkas panašaus į šautuvo gaiduką, prie 

kurio pririštas virvagalis. Šalia to gaiduko — nedidelė ketur- 
kampė skylė. Aukštasis žmogus Flenigenas, kaip jį pavadino bi- 
čiulis, prikišo akį prie tos skylės ir keletą minučių žiūrėjo; jo 
veidas rodė didelį vidinį nerimą. 

— Atrodo, viskas gerai,— tarė jis. 

— Aš stengiausi jos nesukrėsti,— atsakė draugas. 

— Su tokiu delikačiu daiktu reikia delikačiai ir elgtis. Įberk 
į ją, Miuleri, šiek tiek to... 

Tasai, kuris buvo žemesnio ūgio, pasirausė kišenėje ir išsi- 
traukė nedidelę popierinę tūtelę. Išvyniojo ją ir išėmė pusę sau- 
jos šviesių žirnelių, kuriuos supylė pro skylę. Dėžėje pasigirdo 
keistas garsas, primenantis tarškutį, ir abu su palengvėjimu nu- 
sišypsojo. 

— Nieko blogo neatsitiko,— tarė Flenigenas. 

— Labai gerai,— atsakė jo draugas.— Saugokis! Kažkas eina! 
Pasiimk ją į kajutę. Niekas nieko neturi įtarti ir prie jos prisi- 
liesti, nes galima netyčia nuleisti gaiduką. 

— Taip atsitiktų, jei kas neišmanydamas prisiliestų. 

— Tai būtų nuostabos, jeigu kas patrauktų už gaiduko,— ta- 
rė aukštesnysis, sarkastiškai juokdamasis.— Cha cha! Įsivaizduo- 
ju jų veidus!.. Sumanyta, galima sakyti, kaip reikiant. 

— Taip,— pritarė Miuleris.— Girdėjau, kad iki pačių men- 
kiausių smulkmenų tai jūsų idėja, ar ne taip? | 

— Taip, spyruoklė ir ištraukiamas užraktas — mano išradimas. 

— Mums reikėtų pasirūpinti patentu— Ir jie, pakėlę nuo 
žemės nedidelę variu kaustytą dėžutę bei slėpdami ją plačiame 
Miulerio apsiauste, nusijuokė šaltu, piktu juoku. 

— Lipame žemyn ir paslėpsime mūsų kajutėje,— tarė Fleni- 
genas.— Iki nakties mums jos neprireiks, ten jai bus saugu. 

Bendrai taip ir padarė: nešdamiesi paslaptingą mažą dėžutę, 
susikibę per denį nuėjo ir dingo už grotuoto liuko. Paskutiniai 
žodžiai, kuriuos burbtelėjo Flenigenas, buvo šie: „Reikia nešti 
atsargiai ir stengtis neatsitrenkti į bortą“. 

Negalėčiau pasakyti, kiek laiko sėdėjau ant šių į kamuolį su- 
vyniotų virvių. Prie siaubo, kurį sukėlė netyčia nugirstas pokal- 
bis, prisidėjo pirmieji jūros ligos požymiai. Stiprų Atlanto van- 
denyno bangavimą pajuto ir laivas, ir keleiviai. Aš jaučiausi be- 
jėgis ir siela, ir kūnu, mano būsena buvo beviltiška; iš jos pa- 
galiau pažadino garsus mūsų gerbiamojo kvartirmeisterio balsas. 


423 


— Gal galėtumėte, sere, pasislinkti, reikia iš denio išnešti 
šitą šlamštą. 

Jo grubokos geraširdiškos manieros ir sveikai rausvas veidas 
tuo momentu man pasirodė kaip tikras įžeidimas. O! Jeigu būčiau 
buvęs drąsus, stiprus žmogus... Tepajėgiau į šį sąžiningą jūreivį 
mesti melodramatišką niūrų žvilgsnį, kuris jį, atrodo, gerokai 
nustebino, ir nuėjau į kitą denio pusę. 

Vienatvė buvo tai, ko man reikėjo; vienas aš galėjau susi- 
kaupti ir suvokti, koks siaubingas nusikaltimas buvo aptariamas 
mano akyse. Pamačiau, kad vienas iš barkasų kabojo gan neaukš- 
tai virš bortų. Staiga šovė į galvą išganinga mintis. Užsiropštęs 
ant borto, įlipau į tuščią valtį ir atsiguliau. Išsitiesiau ant nuga- 
ros, užsiklojau tik žydru dangumi. Kartkartėmis, kai laivas siū- 
bavo, bloguodamas aš bent buvau vienas su savo negalia ir 
mintimis. 

Bandžiau prisiminti nugirstus baisiojo dialogo žodžius. Ar 
turėjo jie mintyse ką nors kita, negu man pasirodė? Sveika nuo- 
voka rodė, jog kito varianto būti negali. Aš stengiausi sugrupuoti 
įvairius faktus, sudarančius įkalčių grandinę, ir surasti joje spra- 
gų; deja, nė viena grandis nebuvo praleista. Keistas būdas pa- 
tekti į laivą padėjo mūsų keleiviams išvengti bagažo tikrinimo. 
Flenigeno jau vien pavardė atsidavė fenianizmu *, o Miulerio — 
socializmu ir žmogžudystėmis. Arba jų paslaptingas elgesys; pa- 
stabos, kad visi planai būtų nuėję niekais, jeigu į laivą jie būtų 
pavėlavę; baimė, kad niekas nepamatytų... Tačiau visų svarbiau- 
sia — maža juoda dėžutė su gaiduku ir žodžiai, esą kas atsitiktų 
tą gaiduką paspaudus. Argi visi šie faktai galėjo įpiršti kokią kito- 
kią išvadą negu šią: jie yra kažkokios draugijos, politinės ar kito- 
kios, nariai, ketiną save, visus keleivius ir patį laivą palaidoti 
viename milžiniškame kape. Šviesūs grūdeliai, kurių, kaip paste- 
bėjau, jie įpylė į dėžutę, be jokios abejonės, skirti sprogdinti — 
aš pats girdėjau garsą, sklidusį iš dėžutės. Tačiau ką jie turėjo 
omenyje, užsimindami apie šį vakarą? Nejaugi savo siaubingą 
planą ketina įvykdyti pirmąją mūsų kelionės dieną? Vien pama- 
nius apie tai, mane išpildavo šaltas prakaitas, ir aš pamiršdavau 
jūros ligą. 

Jau kalbėjau, kad tiziškai esu bailys. Kaip, beje, ir doroviš- 
kai. Retai kada šie du trūkumai taip stipriai pasireiškia viename 


* Fenijai — slaptos airių revoliucinės brolijos (įkurta 1858 m.) nariai. Ko- 
vojo už Airijos nepriklausomybę. 

charakteryje. Pažinojau daug žmonių, kurie, nors labai jautrūs 
tiziniam pavojui, būdavo savarankiški ir pasižymėjo dvasios jė- 
ga. Na, o apie save patį apgailestaudamas turiu pasakyti, kad 
ramūs ir kuklūs mano įpročiai išugdė baimę atlikti poelgį, kuris 
atkreiptų į mane visuotinį dėmesį, baimę, kuri įveikia, jeigu tik 
tai būna įmanoma, net pavojaus sau pačiam baimę. Kiekvienas 
kitas Žmogus mano vietoje būtų nedelsdamas nuėjęs pas kapito- 
ną, išdėstęs jam savo įtarimus ir visą reikalą perdavęs į jo ran- 
kas. Bet man tokia galimybė nepaprastai grasi. Mintis pasidaryti 
viešų kalbų objektu, leistis nepažįstamo žmogaus tardomam, kaip 
skundikui stoti akistaton su dviem užkietėjusiais sąmokslinin- 
kais — ne, tokia mintis nepakenčiama. O jeigu paaiškėtų, kad 
apsirikau? Kaip jausčiausi, jeigu kaltinimas būtų nepagrįstas? 
Ne, reikia palaukti, stebėti du galvažudžius, sekti kiekvieną jų 
žingsnį. 

Paskui staiga pamaniau, kad, galimas daiktas, šiuo momentu 
sąmokslas jau perėjo į naują fazę. Nervinė įtampa išblaškė pra- 
sidėjusį jūrligės priepuolį. Aš atsistojau ir išlipau iš valties. Prie- 
'puolis nepasikartojo. Svirduliuodamas nuėjau deniu, ketindamas 
nusileisti į kajutę ir sužinoti, ką veikia mano rytiniai pažįstami. 
Vos tik padėjau ranką ant trapo turėklų, kai, mano nuostabai, 
kažkas stipriai sudavė per nugarą: vos nenudardėjau laiptais 
greičiau nei leido mano orumas. 

— Tai jūs, Hamondai? — išgirdau balsą, kuris pasirodė man 
pažįstamas. 

— Viešpatie Dieve,— tariau atsisukdamas,— nejaugi tai Di- 
kas Mertonas! Na, kaip jūs gyvenate, drauguži? 

Tai netikėtas laimingas atsitiktinumas. Dikas kaip tik toks 
žmogus, kurio man labiausiai šią minutę reikia; jis doras, nuo- 
vokus vaikinas. Man nebuvo sunku išdėstyti jam savo abejones, 
aš galėjau tikėtis, kad jo sveika nuovoka patars, kaip derėtų pa- 
sielgti. Nuo tada, kai Hare mokėmės antroje klasėje, Dikas buvo 
mano patarėjas ir gynėjas. Jis iškart pastebėjo, kad man kažkas 
ne taip. 

— Ei! — tarė jis geranoriškai.— Kas jums, Hamondai? Jūs iš- 
blyškęs kaip drobė. Jūros liga? 

— Ne vien tai,— atsakiau — Eime su manim, Dikai, man rei- 
ikia su jumis pasikalbėti. Duokite man ranką. 


425 


Laikydamasis stiprios Diko rankos, svirduliuodamas ėjau ša- 
lia jo; tačiau tik po kurio laiko sugebėjau susitvardyti ir pra- 
bilti. 

— Norite cigaro? — paklausė jis, nutraukęs tylą. 

— Ne, dėkoju,— tariau.— Dikai, šiąnakt mes tapsime 1a- 
vonais. 

— Bet ar dėl to mes negalėtumėm užsirūkyti? — paklausė Di- 
kas su jam būdingu šaltakraujiškumu, įdėmiai žvelgdamas į ma- 
ne pro vešlius antakius. Jis tikriausiai manė, kad aš šiek tiek 
kuoktelėjau. 

— Tai visai nejuokinga,— tęsiau,— aš kalbu visiškai rimtai, 
garbės žodis. Aš, Dikai, susekiau niekingą sąmokslą, kurio tiks- 
las — sunaikinti šį laivą ir visa, kas jame gyva. 

Paskui pradėjau iš eilės dėstyti sukauptų įkalčių grandinę. 

— Na, Dikai,— tariau baigdamas,— ką jūs apie tai manote? 
Ir pirmiausia — ką aš turiu daryti? 

Mano nuostabai, jis garsiai nusikvatojo. 

— Būčiau išsigandęs,— tarė jis,— jei ne jūs, o kas nors ki- 
tas būtų tai papasakojęs. Jūs, Hamondai, visada prisigalvodavo- 
te visokiausių nesąmonių; seni jūsų polinkiai vėl veržiasi į pa- 
viršių. Prisimenate, kaip kartą mokykloje prisiekėte didžiajame 
kambaryje matęs dvasią, o paskui paaiškėjo, kad tai jūsų at- 
spindys veidrodyje? Mano mielasis, kam galėtų rūpėti sunaikinti 
šį laivą? Tarp mūsų nėra jokių politinių veikėjų, dauguma kelei- 
vių — amerikiečiai; be to, mūsų blaiviame devynioliktajame am- 
žiuje patys šaltakraujiškiausi žudikai atmeta galimybę žūti drau- 
ge su savo aukomis. Patikėkite, jūs neteisingai juos supratote ir 
fotografijos kamerą ar kokį kitą visiškai nekaltą daiktelį palai- 
kėte pragaro mašina. 

— Nieko panašaus, sere,— tariau aš įsižeidęs.— Bijau, kad 
jūs pats savo kailiu patirsite, jog neiškreipiau ir nepridėjau nė 
vieno nebūto žodžio. Jeigu kalbėsime apie dėžutę, tai, žinoma, 
aš niekada anksčiau tokios nesu matęs. Joje esama kažkokio 
jautraus mechanizmo; sprendžiu iš to, kaip piktadarys su ja el- 
gėsi ir apie ją kalbėjo. 

— Jūs net pačių nekalčiausių daiktų ryšulėlyje galėtumėte 
įžiūrėti miną,— tarė Dikas. 

— Šio žmogaus pavardė — Flenigenas,— tęsiau aš. 

— Nemanau, kad teisėjams tai padarytų didelį įspūdį, — tarė 
Dikas.— Tačiau aš jau surūkiau cigarą. O ką, jeigu mes nulip- 

tumėme žemyn ir išgertume butelį klareto? Jūs galėtumėte paro- 
dyti man šiuos du orsinius, jeigu jie dar kajutėje. 

— Puiku, — atsakiau.— Aš nusprendžiau neišleisti jų iš akių 
visą dieną. Tačiau nežiūrėkite į juos labai įdėmiai — nenoriu, 
kad jie suprastų, jog yra stebimi. 

— Pasikliaukite manimi,— tarė Dikas.— Aš būsiu tarsi ne- 
kaltas geraširdis ėriukas. 

Mes nulipome žemyn ir įėjome į salę. Prie viduryje stovinčio 
didelio stalo sėdėjo daug keleivių. Kai „kurie tempėsi lagaminus 
ir antklodes prilaikančius diržus, kiti užkandžiavo, kai kurie 
skaitė arba kitaip stūmė laiką. Mūsų ieškomų žmonių ten nera- 
dome. Išėję iš salono, apėjome visas kajutes, bet ir ten jų nebuvo 
nė kvapo. „Viešpatie! — pamaniau aš.— Gal šią minutę jie kur 
nors po mūsų kojomis — triume ar mašinų skyriuje — rengiasi 
įvykdyti savo velnišką planą! Geriau pati blogiausia žinia negu 
toks nerimas.“ 

— Buietininke,— tarė Dikas,— ar dar kas nors čia yra? 

— Du džentelmenai rūkomajame, sere,— atsakė tasai. 

Rūkomasis buvo mažas, jaukus, prabangiai apstatytas kamba- 
rėlis šalia sandėlio. Pastūmėme duris ir įėjome. Palengvėjimo ato- 
dūsis išsprūdo man iš krūtinės. Pirmiausia mečiau žvilgsnį į mir- 
tinai išblyškusį Flenigeno veidą: kietai sučiauptos lūpos ir ne- 
judrios akys. Jo draugas sėdėjo priešais. Ant stalo gulėjo kortų 
kaladė. Abu buvo išgėrę. Aš bakstelėjau Diką alkūne, esą apti- 
kome grobį, ir mudu kaip niekur nieko atsisėdome šalia jų. Są- 
mokslininkai, atrodė, nekreipia į mus jokio dėmesio. Įdėmiai abu 
stebėjau. Jie lošė „Napoleoną“. Lošė gerai. Aš negalėjau atsi- 
stebėti žmonėmis, kurie, nešiodamiesi širdyje tokią paslaptį, su- 
geba gerai apgalvoti kiekvieną ėjimą. 

Pinigai sparčiai ėjo iš rankų į rankas, tačiau laimė, atrodo, 
dažniau nusisukdavo nuo juodabarzdžio žaidėjo. Pagaliau jis 
plūsdamasis metė kortas. 

— Ne, geriau pakarkite mane, jeigu aš dar kada loščiau,— 
tarė jis.— Man visada nesiseka. 

— Nieko,— tarė draugas, susižerdamas pinigus.— Ką reiškia 
keletas vienaip ar kitaip išleistų dolerių, palyginti su nakties 
darbeliu. 

Niekšo įžūlumas mane apstulbino, tačiau lyg niekur nieko 
žvelgiau į lubas ir gurkšnojau vyną; pajutau, kaip Flenigenas 
žvilgtelėjo į mane savo vilkiškomis akimis, norėdamas įsitikinti, 

ar atkreipiau į jį dėmesį. Jis kažką šnibžtelėjo savo draugui, 
bet aš nenugirdau. Manau, tai buvo įspėjimas, nes pastarasis pik- 
tai atrėžė: | 

— Niekai! Negi aš negaliu kalbėti to, ką noriu? Pernelyg 
didelis atsargumas — štai kas galėtų mus pražudyti. 

— Jūs, regis, nepageidaujate, kad mums pasisektų, — atsakė 
Flenigenas. 

— Pats netikite tuo, ką šnekate,— tarė antrasis garsiai. — 
Juk puikiai žinote, kad jeigu lošiu, tai noriu išlošti. Man nepa- 
tinka, kai jūs arba kas kitas mane kritikuoja ir neleidžia kalbėti. 
Mūsų reikalas man rūpi ne mažiau nei jums, netgi labiau. 

Įsikarščiavęs jis keletą minučių įnirtingai papsėjo cigarą. Ant- 
rojo piktadario akys bėgiojo pakaitomis čia į Diką Mertoną, čia 
į mane. Supratau esąs šalia žmogaus, pasirengusio bet kokiam 
žingsniui, kad virpančios mano lūpos jam gali būti signalas. 
mane nudobti. Tačiau sugebėjau susitvardyti labiau, nei tokio- 
mis sudėtingomis aplinkybėmis galėjau iš savęs tikėti. O Dikas? 
Jis sėdėjo sustingęs ir pažiūrėti abejingas tarsi Egipto stinksas. 

Kurį laiką rūkomajame viešpatavo tyla, tiktai šiugždėjo Miu- 
lerio maišomos kortos. Jis atrodė vis dar šiek tiek piktas ir su- 
dirgęs. Metęs cigaro nuorūką į spjaudyklę, įžūliai žvilgtelėjo 
į savo draugą ir kreipėsi į mane: 

— Sere, ar negalėtumėte pasakyti, kada pirmoji žinia apie 
mūsų laivą pasieks žemę? 

Abu jie žiūrėjo į mane; nors mano veidas gal kiek ir išbalo, 
bet aš atsakiau kuo ramiausiai: 

— Manau, sere, ne anksčiau nei įplauksime į Kvinstaūno 
uostą. 

— Cha cha! — piktai nusikvatojo mažasis žmogus.— Aš ži- 
nojau, kad taip atsakysite. Nebaksnokite po stalu man į koją, 
Flenigenai, negaliu šito pakęsti. Aš žinau, ką darau. Jūs klys- 
tate, sere,— tęsė jis, atsisukdamas į mane,— jūs labai klystate. 

— Na, susitikus su kokiu kitu laivu,— tarė Dikas. 

— Ne, apie mus praneš visai ne laivas. 

— Oras puikus,— tariau aš.— Kodėl turėtumėme nepasiekti 
mūsų kelionės tikslo? 

— Aš to nesakau, bet apie mus bus išgirsta dar anksčiau ir 
kitoje vietoje. 

— O kur ji? — paklausė Dikas. 

— Šito tai jūs nesužinosite. Pakanka, kad netrukus paslap- 
"tingas signalas praneš apie mūsų buvimo vietą, ir tai įvyks anks- 
„čiau negu baigsis ši diena. Cha chal — Ir jis dar kartą nusi- 
kvatojo. 

— Eime ant denio! — subambėjo jo draugas.— Jūs padaugi- 
note skiestos degtinės. Ji atrišo jums liežuvį. Marš! — Ir pusiau 
išvedė, pusiau išstūmė jį iš rūkomojo. Girdėjome, kaip jie klup- 
„dami lipo laiptais, paskui atsidūrė ant denio. 

— Na, ką jūs dabar pasakysite? — sušnibždėjau atsisukdamas 
į Diką. 

Jis buvo šaltakraujis kaip visada. 

— Ką pasakysiu? — tarė jis.— Pasakysiu, kad klausomės pus- 
"girčio žmogaus kliedėsių. Nuo mažojo taip ir trenkia degtine. 

— Niekai, Dikai! Jūs matėte, kaip antrasis bandė jį sustab- 
„dyti. 

— Zinoma, bandė. Jis nenori, kad jo draugas kvailiotų prie 
„pašalinių Žmonių. Mažasis, galimas daiktas, beprotis, o antrasis 
jį lydi. Tai visiškai įmanoma. 

— O, Dikai, Dikai! — sušukau aš.— Kaip jūs galite būti toks 
aklas? Negi nematote, kad kiekvienas žodis patvirtina mano anks- 
tesnes išvadas. 

— Mano mielasis! — tarė Dikas.— Jūs pernelyg įdirginote sa- 
vo vaizduotę. Na, kokio velnio jūs iš visos šios beprasmybės pa- 
darėte išvadą, kad kažkokiu paslaptingu būdu bus sužinota, kur 
mes esame? 

— Aš pasakysiu, ką jis turėjo omenyje, Dikai,— tariau pasi- 
lenkdamas į priekį ir pačiupdamas draugą už rankos.— Jis turėjo 
„omeny staigų akinamą blyksnį, kuris bus matomas toli jūroje ir 
kurį pastebės koks vienišas žvejys, nutolęs nuo Amerikos krantų. 
Štai ką jis turėjo galvoje. 

— Nesitikėjau, kad esate toks kvailas, Hamondai,— nepaten- 
kintas tarė Dikas Mertonas.— Girto sapalionėms teikdamas tiesio- 
ginę prasmę, padarysite labai keistų išvadų. Pasekime jų pavyz- 
džiu ir eime ant denio. Man atrodo, jums reikia pakvėpuoti grynu 
„oru. Tikriausiai jūsų kepenys ne visai sveikos. Kelionė jūra jums 
bus be galo naudinga. 

— Jeigu tik sulauksiu šios kelionės pabaigos,— išstenėjau.— 
Jau dengiami stalai, tad vargu ar verta lipti į viršų. Aš pasilik- 
siu apačioje ir išsikrausiu savo daiktus. 

— Tikiuosi, per pietus būsite geriau nusiteikęs, — tarė Dikas. 
ir išėjo palikęs mane su savo mintimis; pagaliau didysis gongas. 
pakvietė mus į salę. 

Vargu ar reikia sakyti, kad šios dienos įvykiai nepagerino ma- 
no apetito. Aš abejingai atsisėdau prie stalo ir klausiausi aplin- 
kinių kalbų. Pirmosios klasės keleivių buvo apie šimtas, ir, at- 
likus savo deramą darbą vynui, jų balsai, sumišę su indų tarš- 
kėjimu, darė tikrą Babelio bokšto statybos įspūdį. 

Aš sėdėjau tarp apkūnios ir nervingos senos damos bei žy- 
dinčio nediduko pastoriaus; kadangi nei vienas, nei kitas nebandė 
su manimi užmegzti kalbos, aš susigūžiau savo kiaute ir stebėjau. 
kitus. Tolokai nuo manęs prieblandoje sėdėjo Dikas; jis domė- 
josi ir višta, pūpsančia priešais jį lėkštėje, ir savimi pasitikinčia 
jauna ledi, atsidūrusia šalia jo. Kapitonas Dovis padarė garbę 
atsisėsdamas gale stalo, kur ir aš buvau, o laivo gydytojas sė- 
dėjo kitame gale. Apsidžiaugiau, kad Flenigenas įsitaisęs beveik 
priešais mane. Kol jis mano akyse, žinau, kad bent jau tuo mo- 
mentu pavojus negresia. Jis sėdėjo nutaisęs grimasą, turėjusią 
reikšti draugišką šypseną jo nuožmiame veide. Negalėjau nepa- 
stebėti, jog jis gėrė daug vyno — tiek daug, kad, dar prieš pa- 
duodant desertą, visiškai užkimo. Jo draugas Miuleris sėdėjo: 
kiek atokiau. Jis valgė mažai, atrodė susinervinęs ir neramus. 

— Taigi, ponios, — tarė mūsų linksmasis kapitonas, — tikiuosi, 
kad mano laive jūs jausitės kaip namie. Dėl džentelmenų aš ne- 
sijaudinu. Oficiante, šampano! Geriu, kad pūstų gaivus vėjas. 
ir greitai atplauktumėme. Tikiuosi, mūsų draugai Amerikoje apie 
mūsų sėkmingą atvykimą išgirs po savaitės arba vėliausiai po de- 
vynių dienų. 

Aš pakėliau akis. Nors Flenigenas ir jo sąjungininkas susižval- 
gė labai greitai, aš suspėjau tai pastebėti. Pirmojo plonos lūpos: 
piktai šypsojosi. 

Pokalbis vyko toliau. Politika, jūra, pramogos, religija — apie 
visa tai buvo kalbama vienu metu... Aš pasilikau nebylus, nors 
ir suinteresuotas klausytojas. Man šovė į galvą, kad nieko blogo: 
neatsitiktų, jeigu pokalbiui pasiūlyčiau temą, kuri niekaip neiš- 
ėjo iš galvos. Tai padaryti galėjau ekspromtu, šitaip atkreipda- 
mas kapitono dėmesį bei stebėdamas sąmokslininkų veidus. 

Kalbos staiga nutilo, nes įprastinės temos, atrodė, buvo baig- 
tos. Momentas palankus. 

— Ar negalėčiau paklausti, kapitone,— tariau palinkdamas 
1 priekį ir kalbėdamas labai aiškiai, — kokios jūs nuomonės apie 
ženijų manifestus? 

Rausvas kapitono veidas dar labiau paraudo iš nuoširdaus pa- 
sipiktinimo. 

— Tai niekingi, bailūs išsišokimai,— tarė jis.— Jie ir kvaili, 
ir žalingi. 

— Bejėgiški anoniminių niekšų grasinimai,— tarė šalia jo 
sėdėjęs arogantiškas džentelmenas. 

— O, kapitone! — prabilo storoji ledi, sėdėjusi šalia manęs.— 
Nejaugi jūs rimtai manote, kad jie ryžtųsi susprogdinti laivą? 

— Neabejoju, kad susprogdintų, jeigu tik galėtų. Tačiau aš 
esu įsitikinęs, kad manojo jie niekada nesusprogdins. 

— Ar galėčiau paklausti, kokių atsargumo priemonių im- 
tasi? — paklausė pagyvenęs žmogus stalo gale. 

— Visi daiktai, kurie patenka į laivą, atidžiai patikrinami,— 
atsakė kapitonas Dovis. 

— Tačiau tarkime, kad kažkas atsinešė sprogstamųjų medžia- 
+gų,— tariau aš. 

— Jie pernelyg bailūs, kad šitaip rizikuotų savo gyvybe. 

Visą šį laiką Flenigenas neparodė nė mažiausio susidomėjimo 
pokalbiu. Dabar jis pakėlė galvą ir pažvelgė į kapitoną. 

— Ar, taip juos vertindamas, kartais neklystate? — tarė jis.— 
Kiekvienoje slaptoje organizacijoje būna pasiaukojusių Žmonių. 
Kodėl negalėtų būti jų tarp fenijų? Daugelis laiko garbe numirti 
už, jų akimis, teisėtą reikalą, nors kiti manytų priešingai. 

— Beatodairiška žmogžudystė, niekieno akimis negali būti 
pateisinta,— tarė jaunasis pastorius. | 

— Ne kas kita buvo ir Paryžiaus bombardavimas,— tarė Fle- 
nigenas,— tačiau visas civilizuotas pasaulis sudėjęs rankas ra- 
miai žiūrėjo į tai ir negražų Žodį „žmogžudystė“ pakeitė gražiau 
skambančiu „karas“. Vokiečių akimis, tas bombardavimas buvo 
teisėtas; kodėl. gi, ienijų akimis, dinamitas negali reikšti to 
paties? 

— Siaip ar taip, tuščias jų pagyrūniškumas kol kas nedavė 
jokių vaisių,— tarė kapitonas. 

— Atleiskite,— paprieštaravo. Flenigenas,— bet ,,Doterelio“ 
laivo žuvimo priežastys taip ir neištirtos. Amerikoje aš esu suti- 
kęs žmonių, kurie, remdamiesi asmeniškais stebėjimais, tvirtino, 
kad laive buvusi torpeda. 

— Jie melavo,— tarė kapitonas.— Teisme įrodyta, kad katast- 
rofos priežastis — anglies dujų sprogimas; bet verčiau pakeis-- 
kime temą, antraip mūsų damos neramiai miegos.— Ir pokalbis. 
vėl ėmė tekėti pirmykšte vaga. 

Šiame ginče Flenigenas gynė savo požiūrį su džentelmeniškų 
ir ramiu pagarbumu, ko aš iš jo nesitikėjau. Sunku buvo nesi- 
stebėti žmogumi, kuris prieš pat žūtbūtinį poelgį gali mandagiai 
samprotauti apie taip artimai su juo susijusius dalykus. Kaip- 
esu minėjęs, jis išgėrė nemažai vyno, tačiau, nors išblyškę 
skruostai šiek tiek paraudo, laikėsi kaip visada santūriai. Į kal-- 
bas jis daugiau nesileido, bet, atrodo, atidžiai susimąstė. 

Prieštaringų minčių viesulas sukosi galvoje. Ką daryti? Ne-- 
delsiant atsistoti ir keleivių bei kapitono akivaizdoje apkaltinti 
juos? O gal pakviesti kapitoną kelioms minutėms į kajutę ir ten 
viską atskleisti? Vienu momentu buvau taip ir bepasielgiąs, ta-- 
čiau staiga dar labiau sustiprėjo man būdingas baikštumas. Ga- 
lų gale galėjau aš juk ir suklysti. Dikas štai girdėjo mano įtari- 
mus, bet jais nepatikėjo. Nutariau pasyviai atsiduoti įvykių tėk- 
mei. Mane apėmė keistas nerūpestingumas. Kodėl gi turėčiau pa-- 
dėti žmonėms, kurie nenori matyti jiems gresiančio pavojaus? 
Kapitono ir kitų jo žmonių pareiga — saugoti mus, o ne laukti 
mūsų perspėjimų. Aš maktelėjau porą taurių vyno ir nukiūtinau 
ant denio, pasiryžęs saugoti paslaptį širdies gelmėse. 

Buvo puikus vakaras. Net ir šitaip susijaudinęs, atsirėmiau 
į bortą ir nejučiom ėmiau mėgautis gaiviu vėjeliu. Toli vakaruose, 
dideliame planetos plote, nutviekstame besileidžiančios saulės, 
bolavo tamsi vienišos burės dėmė. Aš krūptelėjau. Reginys buvo 
didus, bet siaubingas. Tik viena žvaigždė silpnai mirgėjo virš 
laivo stiebo, tačiau kiekvienąsyk, apsisukus garlaivio sraigtui, 
tūkstančiai jų sukibirkščiuodavo vandenyje. Šį puikų paveikslą 
darkė vienintelė dūmų juosta, nusidriekusi paskui mus it juoda 
dėmė per tamsiai raudoną užuolaidą. Sunku buvo patikėti, kad 
gamtoje įsiviešpatavusią neapsakomą ramybę galėtų sutrikdyti 
niekingas mirtingasis. 

„Galų gale,— pamaniau žvelgdamas į mėlyną bedugnę po sa- 
vimi,— jeigu atsitiks blogiausia, geriau numirti čia nei kankintis 
ligos patale kur nors žemyne. Žmogaus gyvybė tėra apgailėtinas. 
niekniekis didžiųjų gamtos jėgų fone.“ Kad ir taip filosotiškai 
nusiteikęs, aš vis dėlto nesusilaikiau nekrūptelėjęs, kai, pasukęs. 
galvą, kitoje denio pusėje pamačiau du blyškius siluetus. Iškart 

juos pažinau. Atrodė, jie rimtai kalbasi, bet žodžių nugirsti ne- 
galėjau, tad vaikštinėjau sau pirmyn atgal ir įdėmiai sekiau jų 
judesius. 

Pajutau palengvėjimą, kai ant denio pasirodė Dikas. Kad ir 
nepatiklus patikėtinis, bet vis geriau negu nieko. 

— Na, drauguži,— tarė jis, bakstelėdamas man į pašonę,— 
mūsų dar nesusprogdino? 

— Dar ne,— atsakiau,— bet tai nieko nereiškia — mes dar ga- 
lime išlėkti į orą. 

— Niekai, mano brangusis. Nesuprantu, kas įpiršo jums tokią 
netikusią mintį. Aš kalbėjausi su vienu iš jūsų numanomų žu- 
dikų, ir jis pasirodė esąs šaunus vaikinas; sprendžiant iš jo kal- 
bų, tai tikras sportininko tipas. 

— Dikai,— tariau,— aš tebesu įsitikinęs, kad šitie žmonės tu- 
ri velnio mašiną, todėl mes stovime ant amžinybės slenksčio. 

— Na, jeigu jūs tikrai taip manote,— pasakė Dikas, šiek tiek 
išsigandęs rimto mano tono,— privalote viską papasakoti ka- 
pitonui. 

— Jūs teisus,— atsakiau,—taip aš ir pasielgsiu. Vis tas ne- 
lemtas drovumas sukliudydavo. Tikiu, kad išsigelbėti galima tik 
viską jam išklojus. 

— Na, eikite ir papasakokite,— tarė Dikas,— tik, dėl Dievo, 
nepainiokite į šį reikalą manęs. 

— Kapitoną užkalbinsiu, kai jis nulips nuo tiltelio, dabar ne- 
noriu išleisti jų iš akių. 

— Informuokite mane, kaip sekėsi, — paprašė draugas ir, 
linktelėjęs galva, nuėjo, kaip man pasirodė, ieškoti tos stalo kai- 
mynės. 

Pasilikęs pats vienas, prisiminiau savo rytinę slėptuvę, tad, už- 
siropštęs ant borto, įlipau į barkasą ir atsiguliau. Ten iš naujo 
apsvarsčiau veiksmų planą. Kilstelėjęs galvą, kiekvienu momen- 
tu galėdavau matyti nemaloniuosius kaimynus. 


Prabėgo valanda. Kapitonas vis dar tebestovėjo ant tiltelio. 
Atrodė, kad jis niekada nenulips žemyn. Mano nervai buvo taip 
įsitempę, kad, išgirdęs žingsnius ant denio, iš susijaudinimo su- 
virpėdavau. Žvilgtelėjau pro valties kraštą ir pamačiau, kad įtar- 
tinieji keleiviai pakeitė vietą ir dabar stovi beveik tiesiai virš 
manęs. Šviesa nuo naktouzo krito tiesiai ant baisaus Flenigeno 
veido. Zvilgtelėjęs pastebėjau, kad Miulerio lietpaltis, kurio pa- 
skirtį taip puikiai žinojau, nerūpestingai kabo jam ant rankos, 

Sudejavęs griuvau ant valties dugno. Atrodė, kad mano neryž- 
tingumas taps dviejų šimtų nekaltų Žmonių mirties priežastimi. 

Esu skaitęs apie atpildą, kuris laukia kiekvieno išdaviko. Ži- 
nojau, kad žmonių, rizikuojančių gyvybe, niekas nepajėgia su- 
stabdyti. Viskas, ką galėjau padaryti,— tai tūnoti valtyje ir klau- 
sytis jų šnabždesio. 

— Ši vieta tinkama, — girdžiu balsą. 

— Taip, užuovėjoje geriau. 

— Kažin ar veiks gaidukas? 

— Neabejoju, kad veiks. 

— Nuleisime jį dešimtą valandą, ar ne? 

— Taip, lygiai dešimtą. Liko dar aštuonios minutės. 

Kurį laiką viešpatavo tyla. Paskui vėl pasigirdo balsas: 

— Bet bus girdėti, kai spragtels gaidukas? 

— Nieko tokio. Tada jau nieks nesukliudys paleisti. 

— Tikra tiesa. Kaip jaudinsis tie, kuriuos mes palikome ant 
kranto, tiesa? 

— Taip. Kiek, mūsų apskaičiavimais, praeis laiko, kol jie apie 
mus išgirs? 

— Pirmosios žinios ateis apie vidurnaktį, ne anksčiau. 

— Tr už tai jie bus dėkingi man! 

— Ne, man! 

— Cha cha! Pamatysime! 

Vėl stojo tyla. Paskui išgirdau siaubingą Miulerio šnibždesį: 
„Liko tik penkios minutės“. 

Kaip lėtai, man rodės, slenka laikas! Aš galėjau skaičiuoti 
sekundes pagal širdies dūžius. 

— Krante tai padarys nepaprastą įspūdį, — tarė balsas. 

— Taip, sukelsime laikraščiuose triukšmo. 

Aš pakėliau galvą ir žvilgtelėjau pro valties kraštą. Atrodė, 
vilties išsigelbėti nebėra, ar duosiu aš pavojaus signalą, ar ne. 
Kapitonas pagaliau nulipo nuo tiltelio. Ant denio nebebuvo nie- 
ko, išskyrus dvi tamsias figūras, pasislėpusias valties šešėlyje. 
Flenigenas rankoje laikė atidengtą laikrodį. 

— Dar trys minutės, — tarė jis.— Pastatykite ją ant denio. Ne, 
pastatykite čia, ant borto. 

Tai buvo maža keturkampė dėžutė. Iš garso supratau ją esant 
padėtą beveik ties mano galva. Vėl žvilgtelėjau pro kraštą. Fle- 
nigenas iš popieriaus įbėrė kažko saujon. Baltų grūdelių — tai, 
ką mačiau rytą. Be jokios abejonės, jie reikalingi sprogimui, nes, 

kai Flenigenas grūdelius pylė į mažąją dėžutę, išgirdau keistą 
garsą, kuris ir anksčiau atkreipė mano dėmesį. 

— Dar pusantros minutės, — tarė jis.— Katras mudviejų truk- 
tels už virvutės — jūs ar aš? 

— Aš,— tarė Miuleris. 

Jis atsiklaupė ir suėmė virvutę ranka. Flenigenas stovėjo už 
jo sudėjęs rankas, su tulžingu ryžtu veide. 

Daugiau ištverti nebegalėjau. Mano nervų sistema reagavo 
žaibiškai. 

— Sustokite! — sušukau pašokdamas ant kojų.— Sustokite, 
paklydę nedorovingieji Žmonės! 

Abu vyrai loštelėjo atgal. Ko gero, pamatę išblyškusį, mėnu- 
lio apšviestą veidą, jie palaikė mane dvasia. 

Dabar man nestigo drąsos. Buvau nuėjęs pernelyg toli, kad 
galėčiau trauktis. 

— Kainas buvo prakeiktas,— sušukau aš,— bet juk jis nužudė 
tik vieną! Ar norite, kad dviejų šimtų žmonių kraujas slėgtų jums. 
sąžinę? 

— Tai pamišėlis! — tarė Flenigenas.— Metas, Miuleri, 
traukite. 

Aš užšokau ant denio. 

— Jūs nepadarysite šito! — tariau. 

— Kokią turite teisę mums trukdyti? 

— Visokią — dieviškąją ir žmogiškąją. 

— Tai jūsų neliečia. Nešdinkitės iš čia. 

— Niekados! — tariau aš. 

— Velniai griebtų šį Žmogėną! Pernelyg daug pastatyta ant 
kortos, kad galėtumėm su juo ceremonytis. Aš, Miuleri, jį palai- 
kysiu, o jūs truktelkite virvutę. 

Ir aš suspurdėjau galinguose airio gniaužtuose. Priešintis bu- 
vo beprasmiška; jo rankose pasijutau bejėgis kaip kūdikis. Jis 
prispaudė mane prie laivo borto ir laikė. 

— Na,— tarė jis,— paskubėkite. Jis negali mums sukliudyti. 

Pasijutau stovįs ant amžinybės slenksčio. Prismaugtas aukš- 
tesniojo piktadario, aš mačiau, kaip antrasis prisiartino prie lem- 
tingosios dėžutės. Jis pasilenkė ir paėmė už virvutės. Kai jo ran- 
ka palietė dėžutę, ėmiau melstis. Kažkas staigiai pliaukštelėjo, 
pasigirdo baisus, krebždantis garsas. Gaidukas nukrito, dėžutės 
sienelė atsidarė ir... išskrido du pilki pašio balandžiai. 

Pridurti belieka nedaug. Aš nemėgstu kalbėti apie šį įvykį. 
Viskas labai jau grasu ir absurdiška. Geriausia, ką galiu padary- 
ti, — tai nuolankiai nueiti nuo scenos ir užleisti savo vietą „Niu- 
jork Herald“ korespondentui. Tai ištrauka iš laikraščio, pasiro- 
džiusio netrukus, kai mes palikome Amerikos krantus: 


Nepaprastas balandžių skrydis 


Naujoviškas lenktynes praėjusią savaitę surengė Džonas 
H. Flenigenas iš Bostono ir Jeremijus Miuleris, gerai žinomas pi- 
lietis iš Lovelio. Abu ilgai ir atkakliai tobulina paukščių rūšis ir 
jau seniai lenktyniauja. Susilažinta dėl balandžių; šios lažybos 
sukėlė didelį susidomėjimą. Lenktynių pradžia įvyko ant okeani- 
nio „Spartiečio“ garlaivio denio jo išplaukimo dieną, dešimtą 
valandą vakaro, tuo metu, kai atstumas nuo laivo iki kranto buvo 
apie šimtas mylių. Paukštis, pirmasis parskridęs namo, bus lai- 
komas nugalėtoju. Tokias lenktynes reikia rengti labai atsargiai, 
nes kai kurie kapitonai nepritaria jokiam sportui jų laive. Nors 
paskutiniu momentu ir įvyko kažkoks nereikšmingas nesusipra- 
timas, paukščiai išleisti beveik lygiai dešimtą valandą. Miulerio 
paukštis, nepaprastai išsekęs, Lovelį pasiekė kitos dienos rytą, 
o apie Flenigeno paukštį nieko negirdėti. Tie, kurie lažybose pir- 
menybę teikė pastarajam balandžiui, gali būti pakakinti nebent 
tuo, kad viskas atlikta labai sąžiningai. Balandžiai buvo uždaryti 
specialiai pagamintame narvelyje, kuris atidaromas tik spyruok- 
le. Paukščiai buvo maitinami pro skylę iš viršaus, tad neįmanoma 
buvo ką nors padaryti jų sparnams. Tokios lenktynės galėtų iš- 
populiarinti balandžių sportą Amerikoje ir maloniai paįvairintų 
nesveikas Žmogaus ištvermės varžybas, kurios pastaraisiais me- 
tais taip dažnai rengiamos. 


DZŽONO HEKSFORDO 
GYVENIMO SPRAGA 


Keista ir nuostabu, kai pagalvoji, kaip mūsų planetoje menku- 
tis, nereikšmingas atsitikimas gali išjudinti virtinę įvykių, kurie 
tarp savęs taip susipina, kad galutinis jų rezultatas tampa pasi- 
baisėtinas ir neprognozuojamas. Išjudinkite nors nedidelę jėgą, 
ir kas galėtų pasakyti, kur ir kuo tai baigsis? Moliuskas savo iš- 
skyromis apgaubia į kriauklės vidų patekusią smiltelę, ir taip 
atsiranda perlas; perlų gaudytojas ištraukia jį iš vandens, pirk- 
lys nuperka ir parduoda juvelyrui, juvelyras — pirkėjui. Iš pasta- 
rojo perlą pavagia du dykaduoniai, kurie susikivirčija dėl gro- 
bio; vienas savo bendrą nužudo, o pats už tai žūsta ant ešafoto. 
Štai jums ir tiesioginė įvykių grandinė su nesveiku moliusku pir- 
mojoje grandyje ir su kartuvėmis — paskutinėje. Nebūtų ta smil- 
telė patekusi į kriauklės vidų, dvi gyvos būtybės su visomis jose 
slypinčiomis gėrio ir blogio užuomazgomis gyventų sau toliau. 
Iš tiesų, kas galėtų pasakyti: tai didu, o tai menka? 

Kai 1821 metais don Diegas Salvadoras, patyręs, jog eretikai 
Anglijoje gerai moka už jo įvežamą kamštinio ąžuolo žievę, nu- 
tarė statyti kamščių fabriką, tada, žinoma, niekam nė į galvą 
negalėjo ateiti, kiek tai daliai žmonijos pridarys žalos. Vaikšti- 
nėdamas po liepomis, rūkydamas cigarą ir svarstydamas savo 
planą, don Diegas nė neįtarė, -kad toli nuo jo, jam nežinomose 
šalyse, toks sprendimas suteiks begales rūpesčių ir vargo. 

Toks mažas tas Žemės rutulys ir taip susipynę mūsų interesai, 
kad žmogui šovusi į galvą nauja mintis negali kokiam vargšui 
nepagelbėti arba nepakenkti. 

Don Diegas buvo kapitalistas, ir abstrakti mintis netrukus 
įgavo konkrečią didelio keturkampio tinkuoto pastato formą. Fab- 
rike du šimtai tamsaus gymio jo tėvynainių mikliais pirštais plu- 
šėjo už atlyginimą, kuris nepatenkintų nė vieno anglų amati- 
ninko. Po kelių mėnesių šios naujos konkurencijos rezultatas — 
staigus kainų kritimas, supurtęs pačias didžiausias firmas ir bu- 

vęs pražūtingas mažesnėms. Keletas seniai įkurtų firmų toliau 
dirbo nemažindamos apimčių, kitos atleido dalį darbuotojų ir 
sumažino išlaidas; viena ar dvi uždarė parduotuves ir pasiskelbė 
bankrutavusios. Šiai pastarajai nelemtai kategorijai priklausė se- 
na ir garbinga brolių Ferbernų iš Brisporto firma. Ši nelaimė 
įvyko dėl daugelio priežasčių, bet viską užbaigė don Diego, kaip 
kamščių fabrikanto, debiutas. Kai prieš dvi kartas pirmasis Fer- 
bernas pradėjo šį biznį, Brisportas buvo mažas žvejų miestelis, 
daugėjant gyventojų, negalėjęs pasiūlyti jiems jokio verslo. Tad 
žmonės džiaugėsi saugiu ir nuolatiniu darbu bet kokiomis sąly- 
gomis. Dabar viskas pasikeitė, nes miestas virto didelės apskri- 
ties centru vakaruose, o darbo paklausa ir atlyginimas atitinka- 
mai išaugo; antra vertus, kadangi mokestis už vežimą nuosto- 
lingas, o susisiekimas lėtas, Ekzetero ir Barnstoplio prekiautojai 
vynu buvo patenkinti galėdami pirkti kamščius pas savo Brispor- 
to kaimyną; dabar didelės Londono firmos pradėjo siųsti keliau- 
jančius prekybininkus, todėl vietos pardavėjai neteko pelno. Jau 
seniai tirmos padėtis buvo netvirta, o toliau krintančios kainos 
viską išsprendė ir privertė direktorių poną Čarlzą Ferberną už- 
daryti savo įmonę. 

Buvo niūrus, ūkanotas šeštadienis, kai darbininkams paskuti- 
nį kartą išmokėjo atlyginimus, ir senasis pastatas turėjo galuti- 
nai ištuštėti. Susirūpinusiu veidu, prislėgtas sielvarto, ponas Fer- 
bernas stovėjo ant pakylos šalia kasininko, įteikinėjusio po nedi- 
delę krūvelę uždirbtų šilingų ir varinių monetų kiekvienam pro 
jo stalą praeinančiam darbininkui. Paprastai tarnautojai nueida- 
vo paskubomis, vos gavę užmokestį, tarsi vaikai, paleisti iš mo- 
kyklos; tačiau šiandien jie niekur neskubėjo, dideliame niūriame 
kambaryje telkėsi į mažas grypeles ir pusbalsiu kalbėjosi apie ne- 
laimę, ištikusią jų šeimininką, bei liūdną ateitį, laukiančią jų 
pačių. Kai paskutinė krūvelė monetų buvo paimta nuo stalo ir 
paskutinis vardas sąraše patikrintas, minia darbininkų tylomis 
apsupo žmogų, kuris neseniai buvo jų šeimininkas, ir laukė, ką 
jis pasakys. Ponas Čarlzas Ferbernas sumišo, nes nenumatė šito 
ir dalyvavo išmokant pinigus tiesiog iš įpratimo. Jis buvo tylus, 
ribotas Žmogus, ir netikėtas kvietimas išbandyti oratoriaus su- 
gebėjimus jį suglumino. Ilgais baltais pirštais jis nervingai per- 
braukė liesą skruostą ir trumparegėmis ašarojančiomis akimis 
pažvelgė į jo pusėn nukreiptus rimtus veidus. 

— Mano draugai, man gaila, kad tenka skirtis, — sakė jis 
palūžusiu balsu.— Bloga ši diena ir visiems mums, ir Brisportui. 
Trejus metus mes patirdavome nuostolių. Bet dirbome vildamiesi, 
kad viskas pasikeis į gera. Deja, reikalai blogėjo ir blogėjo. Ne- 
lieka nieko kito, tik atsisakyti įmonės, kad neprarastume to, kas 
dar liko. Tikiuosi, artimiausiu metu jums visiems pavyks susi- 
rasti darbo. Likite sveiki, ir tesaugo jus Dievas! 

— Tesaugo jus Dievas, sere, tesaugo jus Dievas! — choru at- 
siliepė susirinkusieji. | 

— Sušukime triskart „Valio!“ pono Čarlzo Ferberno garbei! — 
šūktelėjo gražus vaikinas spindinčiomis akimis, užšokęs ant suolo 
ir mojuodamas smailiakampe kepure. 

Minia atsiliepė į kvietimą, bet be įkvėpimo, kuris gali išsi- 
veržti tik iš džiaugsmo kupinų širdžių. Paskui darbininkai plūs- 
telėjo į gatvę, Žvilgčiodami atgal į ilgą eilę stalų ir kamščiais 
nusėtas grindis, o ypač liūdną, vienišą žmogų, kurio veidas plyks- 
telėjo raudoniu nuo paprasto išeinančiųjų nuoširdumo. 

— Hekstordai,— tarė kasininkas, palietęs miniai pasiūliusio 
sušukti „Valio!“ jaunuolio petį, — direktorius nori su jumis pasi- 
kalbėti. 

Darbininkas grįžo atgal ir sustojo, negrabiai mosuodamas. 
kepure priešais buvusį savo šeimininką. Minia vis slinko išėjimo 
link, kol tarpduryje nebeliko nieko. 

— O, Džonis! — tarė ponas Ferbernas, staiga išsivadavęs iš 
susimąstymo ir imdamas nuo stalo laišką.— Jūs pas mane tar- 
navote -nuo pat vaikystės ir įrodėte, kad esate vertas pasitikėji- 
mo, kurį aš jums rodžiau. Manau, neapsiriksiu sakydamas, kad 
staigus darbo netekimas jums pakenks labiau nei daugeliui kitų 
buvusių mano darbininkų. 

— Per Užgavėnes aš ketinau vesti,— atsakė darbininkas, nu- 
trintu smiliumi braukydamas per stalą.— Dabar teks susirasti 
darbo. 

— O darbo, mano drauge, susirasti nelengva. Pažvelkite, šio- 
je lūšnoje jūs praleidote visą savo gyvenimą ir nieko kito dirbti 
jums nieko nepadės, nes visoje Anglijoje fabrikai atleidžia dar- 
bininkus ir naujos vietos susirasti neįmanoma. Blogi jūsų ir į jus. 
panašių reikalai. 

— Ką jūs man, sere, patartumėte? — paklausė Džonas Heks- 
fordas. 

— Apie tai aš ir noriu su jumis pasikalbėti. Aš turiu SŠeri- 
dano ir Muro laišką iš Monrealio. Jie klausia, ar nežinau gero 
darbininko, kuriam būtų galima patikėti dirbtuvės priežiūrą. Jei- 
gu jūs sutinkate su tokiu pasiūlymu, galite išplaukti pirmu gar- 
laiviu. Atlyginimas gerokai didesnis už tą, kurį aš galėčiau jums 
pasiūlyti. 

— Koks jūs geras, sere,— rimtai tarė jaunasis darbininkas.— 
Ji — mano sužadėtinė Merė — taip pat bus jums labai dėkinga. 
Žinau, kad man būtų tekę ieškotis darbo; tikriausiai būčiau išlei- 
dęs ir tą truputį, kurį esu susitaupęs šeimai kurti, bet, jei leisite, 
sere, norėčiau prieš nuspręsdamas pirma pasikalbėti su ja. Ar 
galėtute keletą valandų palaukti mano atsakymo? 

— Paštas išvežamas rytoj, — atsakė ponas Ferbernas.— Jeigu 
nutarsite priimti pasiūlymą, tai galite parašyti šiandien vakare. 
Štai laiškas, iš kurio sužinosite Šeridano ir Muro adresą. 

Džonas Heksiordas paėmė brangųjį raštą. Sirdis jo buvo ku- 

pina dėkingumo. Prieš valandą ateitis vaikinui atrodė visiškai 
niūri, o dabar iš vakarų prasiskverbė šviesos spindulys, žadėda- 
mas geresnę ateitį. Jis norėjo tarti keletą šiltų žodžių šeiminin- 
kui, bet anglai nėra ekspansyvūs, ir jis tik dusliu balsu sumur- 
mėjo keletą negrabių žodžių, kuriuos taip pat negrabiai priėmė 
jo geradarys. Nedrąsiai linktelėjęs, jis apsisuko ant kulnų ir iš- 
nyko gatvės miglose. 
„ Rūkas buvo toks tirštas, kad matėsi tik neryškūs namų kon- 
tūrai. Hekstordas sparčiai žengė nuošaliomis gatvėmis ir ving- 
riais skersgatviais, pro sienas, kur džiūvo žvejų tinklai, ir akme- 
nimis grįstomis alėjomis, kuriose tvyrojo silkių kvapas, kol pasie- 
kė virtinę kreida nubalintų namelių, žvelgiančių į jūrą. Jaunuolis 
pasibeldė į vieno iš jų duris ir, nelaukdamas pakvietimo, atitrau- 
kė velkę ir įėjo vidun. Sena žilaplaukė moteris ir jauna mergina, 
vargiai teturinti dvidešimtį metų, sėdėjo prie židinio. Pastaroji, 
Heksfordui įėjus, pašoko ant kojų. 

— Jūs atėjote su geromis naujienomis, Džoni? — sušuko ji, 
uždėjusi rankas jaunuoliui ant pečių ir žvelgdama jam tiesiai 
į akis.— Aš sprendžiu iš jūsų eigasties. Ponas Ferbernas vis dėlto 
nusprendė dirbti toliau? . 

— Ne, brangioji. — atsakė Džonas Heksfordas, glostydamas 
jos vešlius tamsius plaukus,— tačiau man siūlo gerai mokamą 
darbą Kanadoje, ir jeigu pritarsite man, tai aš plaukiu tenai, 

o jūs su senele galėsite atvykti, kai tik įsikursiu. Ką jūs į tai 
pasakysite, mano mieloji? 

— Kaip jūs nutarsite, taip ir bus, Džoni,— ramiai atsakė jau- 
noji mergina. Viltis ir pasitikėjimas švietė jos blyškiame, negra- 
žiame veide ir mylinčiose tamsiai rudose akyse.— Bet vargšė se- 
nelė, kaip ji pakels kelionę per vandenyną? 

— O, manimi nesirūpinkite,—žvaliai įsiterpė senoji. — Aš ne- 

būsiu našta. Jeigu jums reikia senelės, kelionei ji ne tokia sena, 
o jeigu nereikia, tai juk ji gali prižiūrėti gimtus namus, kol jūs 
grįšite į tėvynę. 
„ — Žinoma, mums jūsų reikia, — tarė Džonas Heksfordas, 
linksmai nusijuokdamas.— Kas per kalbos — palikti senelę na- 
mie! To niekada nebus, Mere! Kai jūs abi atvažiuosite ir mes at- 
švęsime Monrealyje šaunias vestuves, tai apieškosime kad ir vi- 
są miestą, kol surasime namą, bent kiek panašų į šį. Prie namo 
pas mus augs tokie pat vijokliai kaip čia; o kai mes užsidarysime 
duris ir žiemos vakarais susėsime prie ugnies, tai, tebūsiu aš 
prakeiktas, jeigu bus galima pasakyti, kad mes ne namie. Ten 
ta pati kalba kaip ir čia, Mere, tas pats karalius ir ta pati vėlia- 
va; nesijausime kaip svetimoje šalyje. | 

— Ne, žinoma, ne,— patvirtino Merė. 

Ji buvo našlaitė, teturėjo tik senelę. Vienintelis jos troški- 
mas — tapti mylimo žmogaus žmona ir būti jam naudinga. Ji 
negalėtų nesijausti laiminga ten, kur gyvena dvi jos mylimos bū- 
tybės. Jeigu Džonas išvyksta į Kanadą, tai Kanada tampa jos 
tėvyne. Kas gi tas Brisportas, jeigu Džono čia nebebus! 

— Tada šiandien parašau, kad pasiūlymą priimu? — paklau- 
sė jaunuolis.— Aš žinojau, kad jūs abi pritarsite mano nuomo- 
nei, bet, aišku, negalėjau sutikti nepasitaręs su jumis. Galiu iš- 
vykti po savaitės ar dviejų, o paskui per porą mėnesių ten viską 
paruošiu jūsų atvykimui. 

— Kaip liūdnai slinks laikas, kol gausime iš jūsų žinelę, 
brangusis Džoni,— spausdama Heksfordui ranką, tarė Merė,— 
tačiau tebūnie Dievo valia! Mes turime būti kantrūs. Štai plunks- 
na ir rašalas. Sėskitės prie stalo ir parašykite laišką, nulemiantį, 
kad mums visiems teks perplaukti Atlantą. 

Keista, kokią didelę įtaką don Diego mintys turėjo Žmonių 
gyvenimams mažame Devonšyro kaime. 

Laiškas buvo išsiųstas, ir Džonas Heksfordas nedelsdamas ėmė 
rengtis kelionėn, nes Monrealio firma leido suprasti, kad laisva 

vieta tikrai esanti, tad pasirinktasis žmogus galįs skubiai atvykti 
ir pradėti eiti savo pareigas. Netrukęs susikrauti kuklią mantą, 
Džonas pakrančių laivu išvyko į Liverpulį, kur turėjo -persėsti 
į keleivinį laivą, plaukiantį į Kvebeką. 

— Atminkite, Džoni,— sušnibždėjo Merė, kai jis priglaudė ją 
prie širdies, — Brisporto pakrantės namelis priklauso mums; kad 
ir kas atsitiktų, visada galime čia prisiglausti. Jeigu aplinkybės 
netikėtai pasikeistų, mes turime pastogę. Čia jūs rasite mane, kai 
paaiškės, kad galima atvažiuoti. 

— O tai atsitiks labai greitai, mano brangioji, — atsakė jis. 
linksmai, paskutinį kartą ją apkabindamas.— Likite sveika, sene- 
le, sudie! 

Laivas buvo jau per mylią nuo kranto, kai jam iš akių išny- 
ko grakščios, lieknos merginos ir senos jos palydovės figūros; 
moterys stovėjo ant pilko akmens krantinės krašto ir linkčiojo 
galvomis. Su skaudama širdimi ir neaiškia gresiančio pavojaus 
nuojauta matė jis paskutinį kartą jų mažus taškelius minioje, 
susispietusioje krantinėje. 

Iš Liverpulio senutė su anūke gavo Džono laišką, kuriame 
pranešama, kad jis ką tik išplaukė „Šv. Laurencijaus“ laivu, o po 
šešių savaičių — antrą, ilgesnį, kuriame rašoma sėkmingai at- 
vykus į Kvebeką ir pasakojama, kokį įspūdį jam padariusi šalis. 
Po to — tyla. Bėgo savaitė po savaitės, mėnuo po mėnesio, bet 
jokių naujienų iš užjūrio nebuvo. 

Praėjo metai, paskui antri, bet žinių apie Džoną niekas nesu- 
laukė. Seridanas ir Muras, atsakydami į paklausimą, pranešė, 
kad, nors Džono Heksfordo laiškas juos pasiekė, pats jis neat- 
vyko, ir įie buvo priversti priimti į tą vietą kitą Žmogų. Merė ir 
jos senelė vis dar gyveno viltimis ir kiekvieną rytą laukė laiška- 
nešio su tokiu nekantrumu, kad geraširdis vaikinas dažnai dary- 
davo lankstą, vengdamas praeiti pro dvi susirūpinusias moteris, 
žvelgiančias į jį pro namelio langą. 

Hekstordui pradingus, po trejų metų senoji močiutė pasimirė, 
ir Merė liko visiškai viena. Nukamuota sielvarto, ji šiaip taip 
vertėsi iš nedidelės paveldėtos rentos, su giliu liūdesiu mąsty- 
dama apie paslaptį, gaubusią jos mylimojo likimą. 

Tačiau įžvalgiems kaimynams ši istorija jau seniai nebebuvo 
įokia paslaptis. Hekstordas sėkmingai atvyko į Kanadą: įrody- 
mas — laiškas. Jeigu jis, vykdamas iš Kvebeko į Monrealį, būtų 
staiga miręs, tokį atvejį neišvengiamai būtų reikėję oficialiai iš- 

tirti, o jo asmenybė būtų buvusi nesunkiai nustatyta iš bagažo. 
Buvo paklausta Kanados policija, ir ji atsakė, kad jokio tardymo 
neatlikta, nerasta jokio kūno, kurį būtų buvę galima laikyti jau- 
nojo anglo kūnu. Atrodė, liko tik viena galimybė: jis pasinaudojo 
pirma proga nutraukti visus senus ryšius ir pasislėpė senoviniuo- 
se miškuose arba Jungtinėse Valstijose, kad pradėtų naują gy- 
venimą kita pavarde. Niekas negalėjo pasakyti, kodėl jis taip 
pasielgė, bet, sprendžiant iš faktų, tokia prielaida atrodė visiš- 
kai tikėtina. Todėl iš žvejų lūpų dažnai išsprūsdavo pelnyto pyk- 
čio žodžiai, kai Merė išblyškusi, liūdnai nuleista galva eidavo 
krantine apsipirkti. Labai tikėtina, kad, jeigu Heksfordas būtų 
grįžęs į Brisportą, jis būtų buvęs sutiktas piktais žodžiais, o gal- 
būt net kai kuo stipresniu, jei būtų nesugebėjęs pateikti svarių, 
savo elgesį pateisinančių įrodymų. Tačiau toks visuotinai priim- 
tinas Džono tylėjimo aiškinimas niekada neatėjo į galvą vienišai 
patiklios širdies merginai. Bėgo metai, o jos sielvarto ir nuosta- 
bos niekada nė akimirkai nesudrumstė abejonės dingusio žmo- 
gaus garbingumu. Iš jaunos merginos ji virto vidutinio amžiaus 
moterimi, paskui sulaukė ir savo gyvenimo rudens; kantri, romi 
ir ištikima, kiek leido jėgos, ji visiems darė gera ir nuolankiai 
laukė, kada likimas šiame ar kitame pasaulyje sugrąžins tą, ku- 
rio ji taip paslaptingai neteko. 

Vis dėlto nei nuomonė, kurią palaikė mažuma, kad Džonas 
Heksfordas miręs, nei nuomonė daugumos, kaltinusios jį sulau- 
žius priesaiką, nebuvo tiesa. Vis dar gyvas, jis tapo auka vieno 
iš tų keistų likimo kaprizų, kurie taip retai pasitaiko ir taip ne- 
atitinka kasdienės patirties, jog mes galėtumėm juos nesunkiai 
atmesti kaip neįtikėtinus, jeigu atsitiktinai nedisponuotumėm pa- 
čiais patikimiausiais dokumentais. Išlipęs Kvebeke pilnas vilties 
ir ryžto, Džonas išsinuomojo prastą kambarį vienoje nuošalioje 
gatvėje, kur kainos buvo ne tokios nepakeliamai didelės kaip 
kitose vietose, ir persivežė į ten du lagaminus su savo manta. 
Įsikūręs jis ketino kambarį pakeisti, nes šeimininkė ir gyvento- 
jai jam labai nepatiko; pašto karieta į Monrealį vykdavo kas ant- 
ra ar trečia diena, ir teko guostis, kad nepatogumai truks tik šį 
trumpą laiką. Parašęs Merei laišką, jog sėkmingai atvykęs, nu- 
sprendė kiek suspės apžiūrėti miestą; vaikštinėjo visą dieną, 
į savo kambarį grįžo tik naktį. 

Nelaimei, namas, kuriame apsistojo vargšas jaunuolis, garsė- 
jo bloga šlove dėl prastos jo gyventojų reputacijos. Hekstordui 

jį nurodė žmogus, kuris tuo tik ir vertėsi, kad šlaistėsi kranti- 
nėse ir viliojo į šią lindynę atvykėlius. Padorios išvaizdos ir man- 
dagaus elgesio naivus Anglijos provincialas pateko į tinklą ir, 
nors instinktyviai jautė, kad atsidūrė pavojuje, bet, nelaimei, 
nepabėgo iškart ir neišsigelbėjo. Heksfordas pasitenkino tuo, kad 
ištisas dienas praleisdavo ne namie ir kiek įmanoma vengė bend- 
rauti su kitais namo gyventojais. Iš kai kurių jam išsprūdusių 
žodžių viešbučio savininkė suprato jį esant užsienietį, kuriuo, 
jeigu jam atsitiktų nelaimė, niekas nepasirūpintų. 

Namas garsėjo bloga reputacija, mat čia būdavo nugirdomi 
jūreiviai siekiant ne tik juos apiplėšti, bet ir papildyti išplau- 
kiančių laivų įgulas; beje, žmones į laivą pristatydavo be sąmo- 
nės, jie atsigaudavo, kai laivas būdavo gerokai nutolęs nuo 
„Šv. Laurencijaus“. Niekingi žmonės, vertęsi šiuo amatu, buvo 
labai patyrę prievartautojai. Jie nusprendė savo patirtį išbandyti 
su vienišu gyventoju — iššniukštinėti jo mantą ir įsitikinti, ar 
verta gaišti laiką. Dieną Heksiordas visada savo kambarį užra- 
kindavo ir raktą nešiodavosi kišenėje. Jeigu pavyktų jį nugirdyti 
iki sąmonės netekimo, tai naktį jie galėtų ramiai apšvarinti jo 
lagaminus, o paskui tvirtinti, kad apskritai jis neturėjęs jokių 
daiktų. į 

Išvykimo iš Kvebeko išvakarėse Heksiordas, grįžęs į savo 
butą, pamatė, kad šeimininkė ir du jos niekingi sūnūs, visada 
talkindavę šiuose reikaluose, maloniai laukia jo su taure punšo. 
Buvo labai šalta naktis, punšas išsklaidė visas jaunojo anglo 
abejones. Jis išlenkė pilną taurę ir, nuėjęs į savo kambarį, krito 
ant lovos ir tuoj pat užmigo kaip užmuštas; sąmokslininkai, ati- 
darę skrynias, ėmė šniukštinėti. Gal todėl, kad migdomieji veikė 
taip staigiai, jų įtaka buvo labai trumpa, gal nepaprastai greitai 
išsiblaivyti padėjo stiprus aukos kūnas. Kad ir kaip ten buvo, 
Džonas Heksiordas staiga atsigavo ir pamatė niekingą trijulę, 
sutūpusią prie grobio ir skirstančią jį į dvi dalis: vertingus daik- 
tus ir nevertingus. Pirmuosius plėšikai ketino pasiimti sau, ant- 
ruosius — palikti savininkui. Vienu šuoliu Heksiordas šoko nuo 
lovos ir, pačiupęs už pakarpos arčiau jo pasitaikiusį niekšą, iš- 
sviedė jį pro atviras duris. Jo brolis puolė Džoną, bet jaunasis 
devonšyrietis pavaišino jį tokiu smūgiu į veidą, kad šis parkrito 
ant grindų. Nelaimei, smogdamas Heksfordas neteko pusiausvy- 
ros ir, užkliuvęs už išsidrėbusio priešininko,taip pat griuvo veidu 
į priekį. Senoji furija užšoko jam ant nugaros ir ragino sūnų 

atnešti žarsteklį. Džonui pavyko juos abu nusipurtyti, bet, ne- 
spėjęs užimti gynybos pozicijos, buvo išverstas iš kojų ir, iš nu- 
garos gavęs baisų smūgį žarstekliu į galvą, neteko sąmonės. 

— Per stipriai sudavei, Džo,— tarė senė, žiūrėdama į pasli- 
ką kūną.— Aš girdėjau, kaip sutratėjo kaulai. 

— Jei nebūčiau jo išvertęs iš kojų, mums dabar būtų riesta,— 
niūriai tarė jaunasis banditas. 

— Tačiau taip padaryti galėjai ir neužmušdamas, vėpla tu,— 
tarė motina. Jai dažnai tekdavo dalyvauti tokiose scenose, ir ji 
žinojo, kuo skiriasi tik prisvaiginantis smūgis nuo mirtino. 

— Jis dar kvėpuoja,— tarė antras, čiupinėdamas gulintįjį,— 
nors pakaušis panašus į maišelį su lošimo kauliukais. Kiaušas 
sutrupintas, jis negalės gyventi. Ką daryti? 

— Jis jau nebeatgaus sąmonės,— pritarė kitas brolis.— Jam 
jau baigta. Kas yra namie? 

— Tik keturi girti jūreiviai. 

— Jie nieko neišgirs. Gatvėje tylu. Nunešam jį žemyn, Džo, ir 
palikime. Jis ten numirs, ir niekas dėl to negalės mūsų ap- 
kaltinti. 

— Išimkite visus popierius iš kišenių,— tarė motina.— Poli- 
cijai jie padėtų nustatyti jo asmenybę. Paimkite taip pat laikrodį 
ir pinigus: trys svarai su trupučiu — geriau negu nieko. Neškite 
jį pamažu, tik nepaslyskite. 

Broliai nusimovė batus ir mirštantįjį nunešė laiptais žemyn, 
paskui — tuščia gatve kokius du šimtus jardų. Ten paguldė ant 
sniego, kur naktinis patrulis jį rado, ir sužeistasis neštuvais bu- 
vo nugabentas į ligoninę. Budintis chirurgas apžiūrėjo pacien- 
tą, aprišo galvą ir pareiškė, kad šis vargšas išgyvens ne ilgiau 
kaip pusę paros. | 

Tačiau prabėgo dvylika valandų, paskui dar dvylika, o Džo- 
nas Heksfordas vis dar atkakliai grūmėsi dėl savo gyvybės. Po 
trijų parų jis tebekvėpavo. Toks nepaprastas gyvybingumas suža- 
dino gydytojų susidomėjimą, ir jie, kaip tada buvo įprasta, nu- 
leido ligoniui kraujo ir sudaužytą galvą apdėjo ledų maišeliais. 
Gal dėl to, o gal ir ne, savaitę išgulėjęs be sąmonės, jis, dide- 
lei slaugės nuostabai, atsisėdo lovoje ir ėmė smalsiai dairytis. 
Gydytojai, pakviesti pasižiūrėti nepaprasto reginio, karštai vienas 
kitą sveikino su tokia sėkme. 


445 


— Jūs, mano drauge, jau viena koja buvote karste, — tarė 
vienas iš jų, guldydamas sutvarstytą galvą vėl ant pagalvės.— 
Jums negalima jaudintis. Kuo jūs vardu? 

Jokio atsakymo, tik laukinis žvilgsnis. 

— Iš kur jūs atvykote? 

Vėl jokio atsakymo. 

— Jis beprotis,— tarė vienas. 

— Arba užsienietis, — atsakė kitas.— Jį į ligoninę atnešė be 
jokių dokumentų. Ant apatinių drabužių išsiuvinėtos raidės: 
„Dž. H.“ Užkalbinkime jį prancūziškai arba vokiškai. 

Jie bandė su savo pacientu kalbėtis įvairiomis kalbomis, bet 
pagaliau turėjo jį palikti ramybėje, vis dar nesuprantančiomis- 
akimis žvelgiantį į baltas palatos lubas. 

Daug savaičių Džonas išgulėjo ligoninėje ir daug savaičių: 
buvo stengiamasi ką nors sužinoti apie jo gyvenimą, bet veltui. 
Bėgant laikui, ne tik iš elgesio, bet ir iš nuovokos, su kuria jis, 
tarsi gabus vaikas, kai pradeda kalbėti, ėmė išmokti frazių nuo- 
trupas, išryškėjo, kad protas jo pakankamai imlus suvokti dabar- 
tį, bet visiškai bejėgis dėl praeities. Iš jo atminties be jokių pėd- 
sakų išnyko prabėgusio gyvenimo prisiminimai iki to lemtingojo: 
smūgio. Jis nežinojo nei savo vardo, nei kalbos, nei tėvynės, 
nei kuo iki tol vertėsi — nieko. Daktarai rengė mokslines konfe- 
rencijas, kuriose kalbėjo apie atminties centrą, pažeistas nervų 
ląsteles ir kraujo išsiliejimą į smegenis, bet visos jų be galo su- 
dėtingos kalbos prasidėdavo ir baigdavosi konstatavimu, kad 
žmogaus atmintis išnyko ir mokslas bejėgis ją sugrąžinti. Sveik- 
damas nuobodžius mėnesių mėnesius jis pamažu mokėsi skaityti 
ir rašyti, bet, grįžtant jėgoms, negrįžo jo praeities gyvenimo prisi- 
minimai. Anglija, Devonšyras, Brisportas, Merė, senelė — šie Žo- 
džiai jam nekėlė jokių minčių. Viskas skendėjo tamsoje. Paga- 
liau jį išleido iš ligoninės — be draugų, be darbo, be pinigų, be- 
praeities ir su labai abejotinomis ateities viltimis. Jo pavardė pa- 
sikeitė, nes juk reikėjo kaip nors vadintis. Džono Heksiordo nebe- 
liko, jo vietą užėmė Džonas Hardis. 

Šis atsitikimas su Džonu sukėlė Kvebeke daug ginčų, žadino. 
susidomėjimą, tad, išėjęs iš ligoninės, jis neatsidūrė beviltiškoje 
padėtyje. Skotas fabrikantas, vardu Makinlis, jam savo įmonėje 
išrūpino nešiko vietą, ir ilgą laiką jis pakraudavo ir iškraudavo. 
vežimus už septynis dolerius per savaitę. Ilgainiui paaiškėjo, 
kad šio žmogaus atmintis, tokia netobula viskam, kas susiję su. 

praeitimi, yra labai patikima ir tiksli kalbant apie įvykius po ne- 
laimingojo atsitikimo. Jis buvo paaukštintas dirbti kontoroje ir 
1835 metus sutiko kaip jaunesnysis klerkas, gaudamas 120 svarų 
metinį atlyginimą. Ramiai ir tvirtai Džonas Hardis ėjo nuo vie- 
nų pareigų prie kitų, darbui atiduodamas visą savo širdį ir pro- 
tą. 1840 metais jis buvo trečiasis klerkas, 1845-aisiais — antrasis, 
1852-aisiais — visos didelės įstaigos valdytojas ir antras asmuo 
po paties pono Makinlio. Mažai kas pavydėjo Džonui jo sėkmės, 
nes buvo akivaizdu, kad tai ne dėl atsitiktinumo ar protekcijos, 
bet dėl jo stropumo ir darbštumo. 

Nuo ankstaus ryto iki vėlyvos nakties jis nepavargdamas dir- 
bo savo šeimininko gerovei tikrindamas, saugodamas, prižiūrė- 
damas, visiems rodydamas džiugaus atsidavimo pareigai pavyz- 
dį. Kylant karjeros laiptais, didėjo ir atlyginimas, bet Džono gy- 
venimo būdas nepakito, atsirado tik galimybė būti dar dosnesniam 
vargšams. Savo paaukštinimą į valdytojus jis atšventė dovanoda- 
mas 1000 svarų ligoninei, kurioje gydėsi prieš ketvirtį amžiaus. 
Atlyginimo likučius jis investuodavo į biznį, kas trys mėnesiai 
paimdamas nedidelę sumą pragyvenimui. Jis vis dar tebegyveno 
kukliame būste, kaip ir tada, kai dirbo sandėlio nešiku. Nors ir 
sekėsi darbai, jis pasiliko liūdnas, tylus, niūrus, visada jausdavo 
neaiškų nerimą, slogų nepasitenkinimą ir aistringą nuolatinį sie- 
ki kažkur veržtis. Dažnai iškankintos Džono Hardžio smegenys 
'bandydavo pakelti uždangą, skyrusią jį nuo praeities, ir prisi- 
minti savo jaunų dienų gyvenimą, bet, nors su šiomis mintimis 
jis sėdėdavo prie ugnies tol, kol galva imdavo ūžti nuo įtampos, 
niekaip nepajėgdavo atkurti atmintyje paskutinio Džono Heks- 
ftordo gyvenimo momento. Kartą jam pasitaikė firmos reikalais 
vykti į Kvebeką ir lankytis tame pačiame kamščių fabrike, dėl 
kurio jis išvyko iš Anglijos. Su -vyresniuoju prekybos tarnautoju 
„eidamas per dirbtuvę, Džonas instinktyviai pakėlė nuo žemės ke- 
turkampį kamštinės žievės gabalėlį ir, nesuvokdamas, ką darąs, 
dviem trim vikriais plunksnoms aštrinti peilio pjūviais pavertė jį 
smailėjančiu kamščiu. Džono palydovas paėmė daikčiuką į savo 
rankas ir apžiūrėjo žinovo akimis, 

— Tai ne pirmas jūsų išpjautas kamštis; jūs jų išpjaustėte 
daug šimtų, pone Hardi,— tarė jis. 

— O iš tiesų tai jūs klystate,— atsakė Džonas šypsodama- 
sis.— Niekada anksčiau nesu išpjovęs nė vieno. 


447 


— Tai neįtikėtina! — sušuko prižiūrėtojas.— Stai kitas Žievės 
gabalėlis, pabandykite dar kartą. 

Džonas labai stengėsi vėl išpjauti dailų kamštį, bet protas 
sukliudė tobulai atlikti šį darbą. Raumenys nebuvo praradę su- 
gebėjimo, bet jie turėjo veikti patys vieni, automatiškai, proto, 
kuris šiame reikale nieko nenutuokė, nevaldomi. Hardis tegalėjo 
padaryti keletą primityviai išpjautų, negrabių cilindrų, lygios, 
grakščios formos nebuvo. 
tačiau aš galėčiau prisiekti, kad aną kamštį išpjovė prityrusi 
ranka. 

Bėgant metams, lygi angliška Džono oda traukėsi ir raukšlė- 
josi, tamsėjo ir randėjo kaip graikinis riešutas. Šiek tiek pražilę 
plaukai ilgainiui tapo balti, priminė jį priglaudusios šalies Žžie- 
mas. Bet vis dėlto tai buvo žvalus, tiesus seniokas, ir kai paga- 
liau jis nustojo ėjęs firmos valdytojo pareigas, su kuriomis taip 
ilgai buvo susijęs, lengvai ir žvaliai toliau nešė septyniasdešimties 
metų naštą. Džonas nežinojo savo amžiaus, tik spėliojo, kiek 
jam galėjo būti metų, kai atsitiko nelaimė. 

Prasidėjo Prancūzijos-Prūsijos karas, ir tuo. metu, kai dvi 
galingos varžovės viena kitą naikino, taikingesnės jų kaimynės 
ramiai stūmė jas is rinkų ir prekybos. Daugelis Anglijos uostų 
iš to turėjo daug naudos, bet nė vienas ne daugiau kaip Bris- 
portas. Iš žvejų kaimelio jis seniai išaugo į didelį ir klestintį 
miestą su puikia krantine, terasomis ir dideliais viešbučiais, kur, 
užsinorėję pakeisti vietą, persikeldavo visi Vakarų Anglijos tū- 
zai. Dėl tokių permainų Brisportas tapo prekybos centru, ir jo 
laivai pasiekdavo viso pasaulio uostus. Todėl nenuostabu, kad 
ypač šiais didelio pagyvėjimo 1870 metais daug Britanijos laivų, 
išmetę inkarus, stovėdavo Kvebeko upėje ir prie krantinės. Pasi- 
traukęs iš aktyvios veiklos, IDžonas Hardis nuobodžiavo, laikas 
jam slinko lėtai. Kartą jis vaikštinėjo krantine, klausydamasis 
garo mašinų bildesio ir stebėdamas, kaip į krantinę iškrauna di- 
deles statines ir dėžes. Kai atplaukęs didelis okeaninis garlaivis 
sėkmingai prisišvartavo, Hekstordas jau ketino eiti, bet jo ausį 
pasiekė keli žodžiai, ištarti nedideliame sename laive, stovėjusia- 
me netoli to milžino. Tai buvo tik kažkoks paprasčiausias įsaky- 
mas, bet senio ausyse jis nuskambėjo kaip kažkas tolima ir kartu 
artima, pažįstama. Jis stovėjo prie laivo ir klausėsi; jūreiviai 
dirbdami kalbėjosi ypatingu, maloniai skambančiu akcentu. Ko- 

dėl jo kūną nusmelkė šiurpulys? Jis atsisėdo ant lyno, užsidengė 
skruostus rankomis ir ėmė godžiai klausytis seniai užmirštos 
šnektos, bandydamas surikiuoti tūkstančius dar miglotų, konkre- 
čios išraiškos neturinčių prisiminimų, iškilusių jo sąmonėje. Pas- 
kui atsistojo ir, priėjęs prie laivagalio, perskaitė laivo pavadini- 
mą: „Saulės šviesa“, Brisportas. Brisportas! Vėl jo nervai suvir- 
pėjo. Kodėl šis žodis ir jūreivių šnekta jam taip gerai pažįstami? 
Liūdnas parėjo namo ir visą naktį neužmigo: vartėsi nuo šono 
ant šono, stengdamasis sugauti kažką nepagaunamą; tas kažkas, 
regis, štai štai paklus jo valiai, tačiau kiekvieną kartą išslys- 
davo. 

Ankstų kitos dienos rytą jis vėl vaikštinėjo pirmyn atgal kran- 
tine ir klausėsi iš vakarų atplaukusių jūreivių pokalbių. Jam at- 
rodė, kad kiekvienas jų ištartas žodis grąžina atmintį ir artina 
prie šviesos. Kartkartėmis jūreiviai nutraukdavo darbus ir, maty- 
dami žilą užsienietį, sėdintį tokia nebylia dėmesinga poza, juo- 
kėsi ir šaipėsi iš jo. Tačiau net tie juokeliai tremtiniui atrodė 
pažįstami; ir tai tiesa, mat jie buvo tie patys, jaunystėje girdėti, 
nes juk niekas Anglijoje naujų nesugalvoja. 

Jis ilgai taip sėdėjo mėgaudamasis vakariečių tarme ir lauk- 
damas pragiedrėjimo akimirkos. Atėjus pietų metui, kai jūreiviai 
liovėsi dirbę, vienas iš jų, paskatintas smalsumo ar geraširdiš- 
kumo, priėjo prie senuko ir užkalbino jį. Džonas paprašė jūreivį 
atsisėsti šalia ant rąsto ir ėmė klausinėti apie šalį bei miestą, 
iš kur atvykęs. Tasai atsakinėjo sklandžiai, nes nėra nieko kito 
pasaulyje, apie ką jūreivis galėtų tiek daug kalbėti kaip apie 
savo gimtąjį miestą. Malonu pasirodyti, kad nesi koks nors val- 
kata, kad turi namų židinį, kur būsi priimtas, kai panorėsi ra- 
miai gyventi. Jis plepėjo apie rotušę, Martelo Tauerį, esplanadą 
ir Pito gatvę, kai staiga jūreivio pašnekovas ryžtingai pakėlė il- 
gą ranką in sugriebė jį už plaštakos. | 

— Paklausykite, drauguži,— sušnibždėjo Heksfordas.— Pasa- 
kykite, dėl Dievo, ar iš eilės aš išvardysiu gatves, kurios išeina 
iš Hai gatvės: Fokso, Karolinos ir Džordžo? 
 — Tiksliai taip, — atsakė jūreivis, apstulbintas jo beprotiškai 
spindinčio žvilgsnio. 

Ir štai tuo momentu Džonui grįžo atmintis; jis aiškiai pama- 
tė savo gyvenimą tokį, koks buvo ir koks galėjo būti, su visomis 
smulkmenomis, tarsi jos būtų buvusios užrašytos ugninėmis rai- 
dėmis. Žmogus. taip susijaudino, kad. negalėjo nei šaukti; nei 

verkti. Beveik nesuvokdamas, ką darąs, jis pasileido namo; bėgo 
taip greitai, kiek tik nešė jo kojos. Vargšelis! Heksfordas tarsi 
patikėjo, kad galima susigrąžinti prabėgusius penkiasdešimt me- 
tų! Svirduliuodamas ir virpėdamas jis sparčiai ėjo gatve. Staiga 
tarsi koks debesis uždengė jam akis; sumojavęs rankomis, Heks- 
fordas garsiai sušuko: „Mere, Mere! O, mano prarastas, prarastas 
gyvenimas!“ -— ir griuvo be sąmonės ant grindinio. 

Tokie audringi dvasiniai išgyvenimai, psichikos sukrėtimas 
daugeliui būtų baigęsis nervų liga, bet Džonas buvo per daug 
valingas, pernelyg praktiškas, kad būtų sau leidęs susirgti tuo 
metu, kai sveikata jam buvo svarbesnė už viską. Per kelias dienas 
jis pardavė dalį savo turto ir, nuvykęs į Niujorką, sėdo į pirmą 
Anglijon plaukusį pašto garlaivį. Dieną ir naktį, naktį ir dieną 
jis vis vaikščiojo po viršutinį denį, kad net užsigrūdinę jūreiviai 
ėmė stebėtis, kaip Žmogus gali tiek daug vaikščioti ir taip mažai 
miegoti. Tik šis nuolatinis vaikščiojimas gryname ore, savęs var- 
ginimas jam padėjo išvengti tikros nevilties. Jis net nedrįso sa- 
vęs paklausti, koks jo beprotiškos kelionės tikslas. Ko jis tikėjosi? 
Ar dar gyva Merė? Jeigu jam pavyktų ją pamatyti ir drauge 
paraudoti, liktų patenkintas. Kad tik ji sužinotų, jog tai ne jo 
kaltė, jie abu to paties žiauraus likimo aukos. Namelis priklausė 
jai, ir ji žadėjo ten laukti iš jo žinios. Vargšė mergaitė nesitikėjo, 
kad laukti teks taip ilgai! Pagaliau Airijos pakrantėje sužibo ir 
vėl išnyko žiburiai; horizonte iškilo Anglijos krantas, primenantis 
pilko rūko debesį, ir didžiulis garlaivis ėmė skrosti bangas išilgai 
stačių Kornvalio krantų, kol pagaliau išmetė inkarą Plimuto uos- 
te. Džonas nuskubėjo į geležinkelio stotį ir po kelių valandų vėl 
atsidūrė gimtajame mieste, kurį prieš penkiasdešimt metų paliko 
būdamas neturtingas kamščių pjaustytojas. 

Bet ar tai tas pats miestas? Jeigu ne užrašai virš stočių, vieš- 
bučių, Džonui sunku būtų buvę tuo patikėti. Plačios, gerai iš- 
grįstos gatvės su tramvajų linijomis, nutiestomis centro link, 
labai skyrėsi nuo siaurų, vingrių skersgatvių, kuriuos jis prisi- 
minė. Vieta, kur stovėjo stotis, dabar buvo pats miesto centras, 
o anais tolimais laikais ji buvo toli laukuose. Gatvėse ir skers- 
gatviuose, naujais vardais pavadintuose,— prabangios vilos. Di- 
džiuliai sandėliai ir ilgos eilės krautuvių su prabangiomis vitri- 
nomis bylojo, kaip Brisportas išaugo ir praturtėjo. Tiktai atsidū- 
ręs senojoje Hai gatvėje, Džonas staiga pasijuto kaip namie. 
Daug kas pasikeitė, bet daug ką dar buvo galima pažinti, o kele- 


450 


tas pastatų išlikę tokie patys iš anų Taikų. Štai vieta, kur sto- 
vėjo Ferberno kamščių dirbtuvės. Dabar čia didelis naujutėlaitis 
viešbutis. O ten buvo sena pilka rotušė. Keleivis pasisuko ir spar- 
čiais žingsniais, bet apmirusia širdimi patraukė jam taip gerai 
pažįstamų gražių namelių link. Juos susirasti nebuvo sunku. Jū- 
ra, šiaip ar taip, ta pati kaip ir kadais, tad pagal ją bus nesunku 
susivokti, kur stovėjo nameliai. Deja, jų vietoje — įspūdingas 
pusratis aukštų mūrinių namų, fasadais atsigręžusių į jūrą. Džo- 
nas niūrus vaikštinėjo apie jų prabangias duris, apimtas liūdesio 
1 nevilties: staiga, nusmelktas karštos vilties bangos, senukas 
tiesiog suvirpėjo. Už ištaigingų vilų matėsi senas, kreida nubal- 
tintas namelis su medine veranda ir vijokliais aplipusiomis sie- 
nomis. Tas namas čia atrodė ne vietoj, lyg koks mužikas pokylių 
salėje. 

Džonas pasitrynė akis ir dar kartą pažvelgė: iš tiesų ten sto- 
vėjo namelis. Mažais rombo formos langais, pro kuriuos „matėsi 
baltos muslino užuolaidos, lygiai tokios pačios kaip ir tą dieną, 
kai jis išvyko. | 

Tamsūs Heksiordo plaukai pražilo, o žvejų kaimelis tapo 
miestu, bet darbščios rankos ir ištikima širdis išsaugojo senelės 
namus nepakitusius, pasirengusius priimti sugrįžėlį. 

Dabar, kai Heksiordas artėjo prie tikslo, jį apėmė didesnė 
nei kada nors anksčiau baimė; senukas pasijuto taip prastai, kad 
turėjo atsisėsti ant suolo priešais namelį. Kitame suolo gale sė- 
dėjo senas Žvejys ir rūkė juodą molinę pypkę; Žvejys atkreipė 
dėmesį į išblyškusį nepažįstamojo veidą ir liūdnas jo akis. 

— Pavargote,— tarė jis.— Nevalia tokiems seniams kaip mes 
pamiršti savo metų. 


— Dėkui jums, dabar man geriau,— atsakė Džonas.— Ar ne- 
galėtumėte pasakyti, bičiuli, kaip šis mažas namelis įsispraudė 
tarp visų tų puikių namų? 

— Matote,— tarė senis, energingai stuksendamas lazda į že- 
mę,— šis namas priklauso visoje Anglijoje labiausiai užsispyru- 
siai moteriai. Nepatikėsite, šiai moteriai buvo siūloma dešimt 
kartų daugiau nei namelis vertas, bet ji nepanoro su juo skirtis. 
Jai net žadėjo perkelti jį, pastatyti tinkamesnėje vietoje ir dar 
sumokėti gražią sumelę, bet — Dieve saugok! — ji apie tai nė 
girdėti nenorėjo. 

— Bet kodėl? — paklausė Džonas. 

— Štai čia ir yra visa bėda! Viskas dėl vienos klaidos. Mato- 
te, jos mylimasis išvyko, kai aš buvau dar jaunas žmogus, o ji 
įsikalė sau į galvą, kad jis kada nors sugrįš ir nežinos, kur eiti, 
jeigu neras namelio. Na, jeigu vaikinas būtų gyvas, tai jis būtų 
maždaug jūsų amžiaus, bet aš manau, kad jis jau seniai miręs. 
Tikriausiai tas vaikinas buvo geras niekšas, jeigu taip. pasielgė. 

— Sakote, jis paliko ją? 

—- Taip, išvyko į Valstijas ir neatsiuntė jai nė žodelio atsi- 
sveikindamas. Tai žiauru, gėdinga. Mergina nuo tada visąlaik 
jo laukė ir liūdėjo. Ji apako. Manau, dėl to, kad penkiasdešimt 
metų verkė. 

— Ji akla! — sušuko Džonas, pašokdamas iš vietos. 

— Dar blogiau,— tarė žvejys.— Ji mirtinai serga ir, ko gero, 
nebepasveiks. Štai pažvelkite: prie namo stovi daktaro kebas. 

Išgirdęs šias blogas žinias, Džonas pašoko ir nuskubėjo prie 
namelio, kur sutiko daktarą, tuo momentu sėdantį į kebą. 

— Kaip jūsų ligonės sveikata, daktare? — paklausė senukas 
virpančiu balsu. 

— Labai bloga, labai bloga,— tarė pasipūtęs medikas.— Jei- 
gu jėgos ir toliau silps, tai jos gyvybei didelis pavojus; bet, kita 
vertus, jeigu dvasinė savijauta pagerėtų, tai, galimas daiktas, 
ji dar pasveiktų! — pranašo tonu pasakė daktaras ir nurūko su- 
keldamas dulkių debesį. 

Džonas Heksfordas neryžtingai stulpučiavo prie durų, svars- 
tydamas, kaip apie save pranešti, kad ligonė kuo mažiau susi- 
jaudintų. Tuo metu prie jo skubiai priėjo kažkoks juodai apsi- 
taisęs džentelmenas: 

— Gal galėtumėte pasakyti, bičiuli, ar čia esama ligonės? 

Džonas linktelėjo galva, ir kunigas įėjo palikdamas duris 
pusiau praviras. Senukas palaukė, kol kunigas atsidūrė vidiniame 
kambaryje, tada ir pats įsmuko į svetainę, kur praleista tiek 
laimingų valandų! Viskas iki menkiausių -niekučių čia buvo po 
senovei. Merė turėjo įprotį, jeigu kas suduždavo, tą daiktą pa- 
keisti nauju, bet tokiu pačiu, tad kambaryje nebuvo jokių per- 
mainų. Jis neryžtingai stovėjo ir dairėsi aplinkui. Iš vidinio kam- 
bario pasigirdo moters balsas. Heksiordas pravėrė duris. 

“ Ligonė, apramstyta pagalvėmis, pusiau gulėjo lovoje. Kai 
Heksiordas žvelgė pro pradaras duris, jos veidas buvo atgręž- 
tas tiesiai į jį. Džonas vos nesušuko: jo akys matė išblyškusį, ne- 
gražų, paprastą Merės veidą, bet tokį švėlnų, tokį nepasikeitusį, 

tarsi ji vis dar būtų buvusi pusiau vaikas, pusiau moteris, kurią 
jis glaudė prie širdies Brisporto krantinėje. Ramus, be įvykių 
gyvenimas nepaliko jos veide jokio pėdsako, kuris būtų bylojęs 
apie vidinę kovą ir neramią dvasią. Skaistus liūdesys sutaurino 
ir sušvelnino veido bruožus, nuo jo sklido ramybė, būdinga nere- 
gių veidams. Sidabriniai plaukai, kyšą iš po baltutėlės kepurai- 
tės, priminė aną tolimą Merę, nūnai pagražėjusią ir subrendusią, 
kažkokią beveik nežemišką ir net angelišką. 

nigui, sėdėjusiam nugara į Džoną.— Išrinkite kokį neturtingą 
dorą parapijietį, kuris džiaugtųsi dovanotu būstu. O kai jis par- 
eis, pasakykite, kad aš jo laukiau, kol buvau priversta išeiti; 
bet ten jis mane ras tokią pat ištikimą ir atsidavusią. Čia yra 
šiek tiek pinigų — vos keletas svarų; aš norėčiau, kad, kai jis 
pareis, jie atitektų jam, galbūt jam jų reikės. Tada pasakykite 
žmogui, kurį apgyvendinsite namelyje, kad jis būtų jam malo- 
nus, nes jis, vargšelis, bus nusivylęs. Ir pasakykite, kad aš iki 
galo buvau linksma ir laiminga. Nesakykite, kad aš kažkada juo 
labai rūpinausi — bijau, kad dėl to jis neimtų sielotis. 

Stovėdamas už durų, Džonas visa girdėjo ir vos tvardėsi. Kai 
pagalvojo apie jos ilgą, nepriekaištingą, nekaltą gyvenimą ir pa- 
matė brangų veidą, žvelgiantį tiesiai į jį ir jo neregintį, pajuto, 
kad daugiau tvardytis nebeturi jėgų, ir prapliupo nesulaikoma, 
trūkčiojančia rauda. Tada atsitiko keistas dalykas: nors jis ne- 
pratarė nė žodžio, senoji moteris ištiesė į jį rankas ir sušuko: 
„O, Džonai, Džonai! O, brangusis, brangusis Džonai, jūs vėl pas 
mane sugrįžote!“ Ir, kunigui nespėjus susigaudyti, kas čia atsi- 
tiko, du ištikimi įsimylėjėliai laikė vienas kitą glėbyje; jų aša- 
ros susimaišė, jų sidabrinės galvos buvo kupinos tokio džiaugs- 
mo, kuris beveik prilygo penkiasdešimties metų laukimui. 

Sunku apsakyti, kaip ilgai jie taip džiaugėsi. Sis laikas jiems 
pasirodė labai trumpas, bet labai ilgas garbiajam džentelmenui, 
kuris jau ketino išeiti, kai Merė pagaliau jį prisiminė. 

— Sere, mano širdis kupina džiaugsmo,— tarė ji.— Dievo va- 
lia, kad negaliu matyti savo Džono, bet aš labai ryškiai jį įsi- 
vaizduoju, tarsi matyčiau. Dabar atsistokite, Džonai, ir aš įrody- 
siu džentelmenui, kaip gerai jus prisimenu. Jo ūgis iki antros 
lentynos; jis tiesus kaip strėlė, veidas tamsus, o akys šviesios ir 
giedros. Jo plaukai beveik juodi, ūsai — taip pat. Aš nenusteb- 

čiau, jeigu sužinočiau, kad šiuo metu jis užsiželdinęs žandenas. 
Ar dabar, sere, nemanote, kad aš galiu išsiversti ir be regėjimo? 

Kunigas išklausė ją ir pažvelgė į išsekusį žilaplaukį žmogų, 
stovintį priešais jį, ir nežinojo, ką daryti: juoktis ar verkti? 

Laimei, viskas baigėsi gerai. Gal tokia buvo natūrali ligos 
eiga, gal Džono sugrįžimas teigiamai paveikė ligonę, tačiau nuo 
tos dienos Merės sveikata pamažu ėmė taisytis, pagaliau ji vi- 
siškai pasveiko. 

— Mes susituoksime kaip pridera,— ryžtingai kalbėjo Džo- 
nas,— kad neatrodytų, tarsi mes gėdijamės to, ką darome, lyg 
mes neturėtume už bet ką kitą parapijoje didesnės teisės į tai. 

Taigi bažnyčioje buvo paskelbti užsakai ir tris kartus pagar- 
sinta, kad Džonas Heksifordas, viengungis, ir panelė Marija Hau- 
den ketina susituokti. Kadangi niekas tam neprieštaravo, taip 
ir įvyko. 

— Mes, galimas daiktas, nelabai ilgai gyvensime šiame pa- 
pasaulį. 

Kvebeko įmonėje Džono kapitalo dalis buvo likviduota, ir tai 
sudarė pretekstą iškelti labai įdomų juridinį klausimą: ar galėjo 
jis, Žinodamas, kad jo pavardė Heksfordas, pasirašyti Hardžiu? 
Nuspręsta, kad, jeigu jis suras du pasitikėjimo vertus savo tapa- 
tybės liudytojus, viskas bus gerai. Taigi turtas buvo realizuotas, 
o jo piniginė išraiška buvo gana nemaža. 

Dalį kapitalo Džonas panaudojo gražios vilos statybai; vieta 
buvo parinkta už Brisporto. Krantinės terasose savininkų širdys 
suspurdėjo iš džiaugsmo sužinojus, kad pagaliau namelis dau- 
giau nebeardys simetrijos, nebegadins aristokratiškų namų 
vaizdo. 

Ir tenai, sėdėdama ant pievelės šalia jaukaus naujo namo 
vasarą ar prie židinio žiemą, ši garbinga sena pora daug metų 
gyveno tyrai ir laimingai, kaip du kūdikiai. Tie, kurie juos gerai 
pažinojo, sako, kad niekada jų gyvenimo netemdė nė menkiau- 
sias nesutarimas, kad meilė, kuri degė senose jų širdyse, kaip 
reta buvo didelė ir šventa. 

Visoje plačioje apylinkėje kiekvienam, nesvarbu, vyras tai 
ar moteris, kurį slėgdavo sielvartas ar sunkios apiinkybės, pa- 
kakdavo užeiti į vilą, ir ten jis gaudavo reikiam4 paramą, o svar- 
biausia — užuojautos, vertesnės net už pačią paramą. Taigi, kai 

pagaliau Džonas ir Merė, sulaukę garbingo amžiaus, vienas pas- 
kui kitą per kelias valandas užmigo amžinai, juos apraudojo visi 
neturtingi ir vieniši parapijos žmonės. Kalbėdami apie sielvar- 
tus, kuriuos abu pakėlė taip narsiai, vargšai pratinosi prie min- 
ties, kad jų asmeninės nelaimės taip pat praeisiančios ir kad ti- 
kėjimas ir tiesa visada atlyginami šiame arba aname pasaulyje. 


KIPRIJONAS OVERBEKAS VELSAS 


Literatūrinė mozaika 


Nuo vaikystės aš buvau tvirtai įsitikinęs, kad mano pašauki- 
mas — literatūra. Tačiau, ieškodamas kokio turtingo žmogaus, ku- 
ris apie mane irgi taip manytų, susidurdavau su neįveikiamais 
sunkumais. Tiesa, artimiausi draugai, susipažinę su mano kūry- 
ba, atlaidžiai tardavo: „Iš tiesų, Smitai, visai neblogai“ arba: 
„Paklausykite mano patarimo, bičiuli, nusiųskite kokiam žurna- 
lui“, bet niėkada tokiais atvejais man neužtekdavo drąsos pasa- 
kyti tam patarėjui, kad šedevras, apie kurį kalbama, buvo siun- 
čiamas vos ne visiems Londono leidėjams ir visados grįždavo 
greitai ir tvarkingai, o tai rodo, kad mūsų pašto įstaigos dirba 
be priekaištų. Kaip žeminamai skaudu, kai negailestingas laiška- 
nešys paduoda nedidelį sulamdytą paketėlį su tankiai prirašy- 
tais lapais, kurie prieš keletą dienų atrodė tokie gaivūs ir daug 
žadantys! Jeigu mano rankraščiai būtų buvę popieriniai bume- 
rangai, vis tiek negalėtų tiksliau patekti atgal į juos siuntusio 
nevykėlio rankas. Kiek dorovinio supuvimo leidėjo žodžiuose: 
„Dėl vietos stokos!“ Bet aš nenoriu kalbėti apie šį man pernelyg 
nemalonų reikalą ir atsisakyti galimybės paprasčiausiai išdėstyti 
taktus, ką ir turėjau omenyje. Nuo septyniolikos metų iki tol, kai 
man sukako dvidešimt treji, aš buvau tarsi nuolat išsiveržiantis 
literatūrinis ugnikalnis. Poemos ir apysakos, straipsniai ir recen- 
zijos — mano plunksna nieko nesibodėjo. Nuo didžiosios jūrų gy- 
vatės iki miglotų hipotezių; aš galėjau rašyti apie bet ką ir ne- 
dvejodamas sakau, kad retai imdavausi temos, kuri nebūtų kuo 
nors nauja, netikėta. Vis dėlto poezija ir romanas mane labiau- 
siai viliojo. Kaip aš raudodavau dėl savo herojų dvasinių dramų 
ir kaip kvatodavau iš savo juokdarių komiškų išdaigų! Deja! 
Taip ir nesutikau žmogaus, kuris mano kūrinius reikiamai įver- 
tintų, o vienišas gėrėjiimmasis pačiu savimi, kad ir koks nuoširdus 
jis būtų, greitai atvėsta. Mano tėvas šaipėsi iš manęs, pirštu rodė 
įvairius netobulumus, kalbėjo apie tuščią laiko gaišimą, todėl 

buvau galiausiai priverstas atsisakyti savo svajonių apie lite- 
rato karjerą ir tapti vienos firmos, turėjusios prekybos ryšių su 
Vakarų Afrika, tarnautoju. 

Bet netgi pasmerktas vykdyti proziškas užduotis, kurios teko 
kontoroje mano daliai, aš buvau ištikimas pirmajai savo meilei. 
Patiems banaliausiems reikalų raštams suteikdavau stilistinių 
atspalvių, kurie, kaip man pranešdavo, gavėjus labai stebindavo. 
Subtilus mano sarkazmas nepataisomiems kreditoriams būdavo 
tikra kančia. Retsykiais, panašiai kaip didysis Sailas Vegas *, aš 
pasinerdavau į poeziją, ir tada visa mano komercinė korespon- 
dencija būdavo parašyta pakiliu tonu. Pavyzdžiui, kas gali būti 
grakštesnio už mano firmos instrukciją vieno laivo kapitonui, 
parašytą eilėmis. Štai ji: 


Iš Anglijos, kapitone, 

Jūs turite plaukti į Maderą, 

Iškrauti statines su sūdyta mėsa, 

Paskui plaukti toliau į Teneriję. 

Su Kanarų salų pirkliais 

Būkite atsargus, šaltakraujiškas ir apdairus. 
Kai su jais atsisveikinsite, palaukite musonų 
Ir plaukite išilgai kranto. 

Pakrante jums reikės keliauti 

Iki Kalabaro. 

O iš ten jūs trauksite toliau 

Į Boni ir Fernando Po... 


Ir taip toliau, išviso keturi puslapiai. Kapitonas, užuot sau- 
gojęs šią mažą brangenybę, kitą dieną užėjo į kontorą ir visai be 
reikalo karščiuodamasis paprašė paaiškinti, ką visa tai reiškia. 
Taigi aš buvau priverstas visas instrukcijas išdėstyti proza. Šį 
kartą, kaip ir kitais panašiais atvejais, šeimininkas mane rūsčiai 
išbarė, nes, juk jūs suprantate, jis buvo žmogus, nieko neišma- 
nantis apie literatūrą! Tačiau visa tai tik įžanga, po kurios aš 
ir pradedu savo pasakojimą. Reikalas tas, kad maždaug po dešim- 
ties tokio juodo darbo metų aš gavau palikimą. Nors. nedidelį, 
bet kukliems mano poreikiams pakako. Pasijutęs nepriklausomas, 
išsinuomojau namą atokiau nuo Londono triukšmo ir ten įsikū- 
riau ketindamas parašyti didelį kūrinį, kuris išskirtų mane iš 


* C. Dikenso romano „Mūsų bendras draugas“ personažas. 

Smitų ir padarytų mano vardą nemirtingą. Pasirūpinau popie- 
riaus, įsigijau dėžutę žąsies plunksnų ir butelį rašalo už šešis 
pensus, o savo ekonomei liepiau visiems sakyti, kad manęs nėra 
namie; pradėjau galvoti apie tinkamą siužetą. 

Taip besukant galvą prabėgo kelios savaitės. Pagaliau pa- 
stebėjau, kad dėl įpročio kramtyti plunksnas didelę jų dalį su- 
naikinau, o rašalo nesėkmingoms kūrybinėms pastangoms išlie- 
jau tiek, kad, rodės, jo buvo galima rasti visur, išskyrus rašalinę. 
Na, o apie pačią apysaką galiu pasakyti tik tiek, kad jaunystėje 
aš kūriau labai lengvai, o dabar to lengvumo nebuvo likę nė 
kvapo, mano galva buvo visiškai ištuštėjusi; nors labai stengiau- 
si, nevaisinga vaizduotė nepajėgė sukurti nei siužeto, nei veikėjų 
charakterių. 

Patekęs į tokią nepavydėtiną padėtį, nusprendžiau laisvalai- 
kiu bent paviršutiniškai susipažinti su žymiausių anglų roma- 
nistų nuo Danielio Defo iki šių laikų kūriniais, vildamasis prisi- 
graibyti kokių idėjų ir įsisąmoninti literatūros raidos tendenci- 
jas. Kurį laiką vengiau darbo, kuriam reikėjo fantazijos, nes 
viena iš didžiausių mano jaunystės klaidų buvo ta, jog nesąmo- 
ningai mėgdžiojau paskutinio perskaityto autoriaus stilių. Dabar 
nusprendžiau išsigelbėjimo ieškoti kiekybėje ir tikėjausi išstudi- 
javęs visus anglų klasikus išvengti pavojaus labai aiškiai sekti 
vienu kuriuo iš jų. Pagaliau darbas buvo padarytas — aš perskai- 
čiau daugelį klasikinių romanų. 

Taigi tūkstantis aštuoni šimtai aštuoniasdešimt šeštųjų metų 
birželio ketvirtą dieną dešimtą valandą vakaro, išgėręs pintą 
alaus, šiek tiek užvalgęs, sėdėjau savo krėsle. užkėlęs kojas ant 
taburetės ir kaip paprastai rūkiau pypkę. Ir mano pulsas, ir tem- 
peratūra tuo metu, kiek žinau, buvo normalūs. Apie barometrą 
nieko pasakyti negalėčiau, nes šis nelemtas instrumentas buvo 
nukritęs ant grindų ir nuo tada nekelia didelio pasitikėjimo. Mes 
gyvename mokslo klestėjimo laikais, ir aš manau, kad esu atsi- 
likęs savo amžiaus vaikas. Vis dėlto taip maloniai snūduriuo- 
damas, skrandžiui virškinant, veikiant nikotinui, staiga išvydau, 
kad mano nedidelė svetainė virto dideliu salonu, atitinkamai pa- 
didėjo ir kuklus rašomasis stalas. Aplinkui milžinišką raudonme- 
džio stalą, apkrautą knygomis ir brošiūromis, sėdėjo daug rimtai 
besišnekučiuojančių žmonių. Negalėjau nepastebėti, kad šie Žžmo- 
nės vilkėjo įvairiausiais neįprastais drabužiais. Tie, kurie sėdėjo 
arčiau manęs, buvo su perukais, špagomis, jų kostiumai buvo 

madingi prieš du šimtus metų; centre sėdėjusieji mūvėjo trum- 
pomis, glaudžiomis kelnėmis, į akis krito aukštai parišti kakla- 
raiščiai ir sunkūs antspaudų ryšulėliai; o tie, kurie sėdėjo toliau- 
siai, vilkėjo pačiais šiuolaikiškiausiais kostiumais, ir, savo nuo- 
stabai, tarp jų pamačiau daug garsių literatų, su kuriais turėjau 
garbės būti pažįstamas. Šioje vyrų kompanijoje regėjau dvi tris 
moteris. Narėjau atsistodamas pasveikinti tokius netikėtus sve- 
čius, tačiau neįstengiau nė krustelėti, galėjau tik nejudėdamas 
klausytis jų pokalbio, kuris, kaip netrukus suvokiau, sukosi apie 
mane. 

— Garbės žodis,— šūktelėjo žmogus nugairintu šiurkščių 
bruožų veidu; jis rūkė pypkę ir sėdėjo mano stalo gale,— man jo 
gaila. Bičiuliai mano, juk mes patys esame patyrę tuos pačius 
sunkumus. Velniai rautų, niekada motina nėra labiau nerimavu- 
si dėl savo vyresniojo sūnaus likimo negu aš, kai Roris Rendo- 
mas ėmė tiesti sau kelią į aukštuomenę. 

— Tu teisus, Tobijau, teisus! — sušuko kitas Žmogus, sėdė- 
jęs visai šalia manęs.— Garbės žodis, dėl vargšelio Robinzono 
jo saloje aš praradau jėgų daugiau, negu būčiau jų netekęs du 
kartus persirgęs karštlige. 

Apysaka buvo beveik baigta, kai staiga užėjo lordas Ročes- 
teris, linksmas mergišius, kurio vienas žodis literatūriniuose 
sluoksniuose gali lemti arba pasisekimą, arba nesėkmę. 

— Na, Deio,— sako jis,— apysaka baigta? 

— Taip, jūsų šviesybe,— atsakau. 

— Tikiuosi, labai juokinga,— sako jis.— Papasakok man apie 
svarbiausią heroję. Graži mergina, ar ne? 

— Ne,— paprieštarauju aš,— herojės visai nėra. 

— Kam tos vingrybės,— sako jis,— tu pasveri kiekvieną Žodį 
kaip visi rašeivos. Papasakok apie svarbiausios moters charak- 
terį, nesvarbu, ar herojė ji, ar ne. 

— Milorde,— atsakau,— ten nėra nė vieno moters paveikslo. 

— Tada nešdinkis, tačiau drauge su knyga! — sušunka jis.— 
Būtų geriausia, jeigu ją sudegintum! 

Ir taip toliau. Ročesteris labai piktas, o aš apraudu savo ne- 
lemtą romaną, kuris, kaip sakoma, ką tik nuteistas mirti dar 
negimęs. Tačiau iš tūkstančių, kurie skaitė apie Robinzoną ir jo 

tarną Penktadienį, nerasite nė vieno, ką nors girdėjusio apie mi- 
lordą Ročesterį. 

— Tikra tiesa, Defo, — tarė nuotaikingas žmogus su raudona 
liemene; jis sėdėjo drauge su šiuolaikiniais literatais. 

— Tačiau visa tai nepagelbės geram mūsų bičiuliui Smitui 
pradėti savo apysakos, o juk, man regis, kaip tik dėl to mes čia 
susirinkome,— sududeno mažas žmogutis, sėdėjęs šalia jo, ir visi 
nusijuokė, ypač linksmasis žmogus, kuris sušuko: 

— Čarli Lamai, Čarli Lamai, jūs niekada nepasikeisite! Nesu- 
silaikytumėte nuo kalambūro net tada, jeigu žinotumėte, kad 
jus dėl to pakars. 

— Na, ne, tokia perspektyva kiekvieną sutramdytų,— atsakė 
Čarlis Lamas, ir tai vėl visus prajuokino. 


Tuo metu aš ėmiau suvokti man parodytą didžiulę garbę. Di- 
dieji visų laikų anglų literatūros meistrai paskyrė pasimatymą 
po mano stogu, ketindami man padėti. Prie stalo sėdėjo daug 
žmonių; kai įdėmiau į kiekvieną įsižiūrėjau, pamačiau, jog dau- 
gelį puikiai pažįstu arba iš portretų, arba iš aprašymų. Pavyz- 
džiui, tarp pirmųjų dviejų kalbėjusiųjų, kurie nejučiom išsidavė 
esantys Defo ir Smoletas, sėdėjo tamsus, niūrus, storas, nema- 
lonių aštrių veido bruožų senis, kuris buvo ne kas kitas kaip 
garsusis „Guliverio“ autorius. Mačiau daug kitų, dėl kurių ne- 
buvau toks įsitikinęs, jie sėdėjo kitoje stalo pusėje; bet aš nu- 
tuokiau, kad ten yra ir Fildingas, ir Ričardsonas, galėjau pri- 
siekti, jog pažįstu mirtinai išblyškusį Lorenso Sterno veidą su 
įkritusiais skruostais. Regėjau aukštą sero Valterio Skoto kaktą, 
vyriškus Džordžo Elioto* veido bruožus ir priplotą Tekerėjaus 
nosį; iš amžininkų pažinau Džeimsą Peiną **, Valterį Besen- 
tą***, damą, žinomą slapyvardžiu Auaida, Robertą Luisą Stiven- 
soną ir daugelį kitų mažiau žymių autorių. Niekada iki šiol po 
vienu stogu tikriausiai nebuvo susirinkę tiek daug didžiųjų vai- 
duoklių. 


— Ponai,— su ryškiu škotišku akcentu prabilo seras Valteris 
Skotas, — tikiuosi, jūs žinote seną patarlę „Virėjai septyni — pie- 
tūs nevirti“ arba menestrelio dainą: 

* Džordžas Eliotas (1819—1880) — anglų rašytojos Merės Anos Evans 
slapyvardis. 

** Džeimsas Peinas (1830—1898) — anglų rašytojas. 

*** Valteris Besentas 1836—1901) — anglų rašytojas. 

Juodasis Džonstonas ir dar dešimt karių 
Išgąsdinti gali kiekvieną. 

Bet bus dar blogiau, 

Jeigu Džonstoną netyčia sutiksi tu vieną. 


Džonstonas kilęs iš Redsdeilų trečios eilės pusbrolių Amstron- 
gų, per santuoką susigiminiavusių. 

— O gal, sere Valteri,— įsiterpė Tekerėjus,— jūs mus išgelbė- 
site ir šiam literatūros naujokui pats padiktuosite apysakos 
pradžią. 

Ne, ne! — paprieštaravo seras Valteris.— Aš atiduosiu savo 
dalį, tačiau čia juk dalyvauja Čarlis; šis jaunuolis kupinas są- 
mojaus taip, kaip radikalas — išdavystės. Jis tai tikrai sugalvos 
linksmą pradžią. 

Dikensas papurtė galvą ir, matyt, ketino šios garbės atsisa- 
kyti; staiga kažkuris iš šiuolaikinių rašytojų — aš negalėjau įžiū- 
rėti kas — tarė: 

— Tarkime, kad mes pradedame nuo stalo galo ir einame ra- 
tu, šitaip kiekvienas po truputį prisidės. 

— Sutinkame, sutinkame! — sušuko susirinkusieji, ir visų 
akys nukrypo į Defo, kuris šiek tiek sumišo ir iš didelės tabaki- 
nės, gulėjusios priešais jį, kimšo į pypkę tabaką. 

— Ne, draugai mano,— tarė jis,— yra vertesnių už mane.. 

Tačiau iš visų stalo pusių pasipylė garsūs balsai: „Ne, ne!“ 
O Smoletas sušuko: 

— Pradėk, Danieli, pradėk! Jūs, aš ir dekanas nuplauksime 
tris trumpučius halsus, tik tiek, kad išvairuotume laivą iš uosto, 
o paskui jis gali keliauti, kur patinka. 

Šitaip paragintas, Defo krenkštelėjo ir kartkartėmis paleisda- 
mas dūmų kamuolius pradėjo: 


— Mano tėvas, vardu Kiprijonas Overbekas, buvo pasiturin- 
tis fermeris iš Češyro; apie 1617 metus vedęs, pasivadino savo 
žmonos, kilusios iš Velsų giminės, vardu, todėl aš, vyresnysis 
jų sūnus, tapau Kiprijonu Overbeku Velsu. Mano tėvo ferma 
duodavo gerų pajamų, tėvas turėjo puikių ganyklų, todėl galėjo 
sutaupyti tūkstantį kronų ir labai sėkmingai investuoti į prekybą 
su Vakarų. Indija. Mažiau kaip per trejus metus. ši suma padi- 
dėjo keturis kartus. Paakintas tokios sėkmės, tėvas nusipirko 
krovininį laivą ir parūpinęs prekių, kurios tuo metu turėjo di- 
džiausią paklausą (t.y. senos muškietos, medžiokliniai peiliai 

bei kirviai, veidrodžiai, adatos ir pan.), mane paskyrė laivo pre- 
kybos tarnautoju ir palaiminęs išleido į kelionę. Palankus vėjas 
mums pūtė iki Zaliojo kranto, paskui patekome šiaurės vakarų 
pasatų juoston ir sparčiai judėjome pirmyn Airikos pakrante. To- 
liau irgi plaukėme sėkmingai, išskyrus susitikimą su berberų pi- 
ratų laivu, išgąsdinusiu mūsų jūrininkus, kurie labai nusiminė, 
nes jau beveik neabejojo, kad vergijos neišvengs. Pagaliau atsi- 
dūrėme už šimto mylių nuo Gerosios Vilties kyšulio, kur vėjas 
ėmė pūsti į pietus, ir su tokia jėga, kad grotrėjos galas pasiner- 
davo į vandenį. Išgirdau kapitoną sakant, kad jis niekada nieko 
panašaus nebuvo regėjęs, nors jūroje plaukioja trisdešimt pen- 
kerius metus. Jo supratimu, maža vilties, kad atsilaikysime prieš 
audrą. Tai išgirdęs, ėmiau grąžyti rankas ir apraudoti savo liki- 
mą; tuo metu stiebas su triukšmu lūžo ir nukrito už borto, o aš, 
pamanęs, kad laivas užplaukė ant uolos, iš siaubo netekau są- 
monės; nukritau į špigatus * prie šliuzų, ir, kaip vėliau paaiškėjo, 
tas mane išgelbėjo. O jūrininkai, netekę jokios vilties išgelbėti 
laivą, paliko jį ir susėdo į barkasą. Greičiausiai jų likimas buvo 
liūdnas, nes nuo tada aš nieko nesu girdėjęs apie tuos vyrus. 
O aš, atgavęs sąmonę, pamačiau, kad, ačiū Dievui, jūra nurimo; 
tačiau laive buvau likęs vienų vienas. Kai supratau tai, mane 
apėmė siaubas; stovėjau, beviltiškai laužiau rankas ir raudojau. 
Šiek tiek nusiraminęs, ėmiau lyginti savo lemtį su nelaimingų 
draugų likimu. Tuomet pralinksmėjau, nulipau į kajutę, pasitai- 
siau pietus iš trijų skanėstų, kuriuos radau kapitono kajutėje. 

Šioje istorijos vietoje Defo pasakė, kad, jo nuomone, jau pa- 
daryta puiki pradžia, ir pasiūlė apysaką tęsti dekanui Sviitui, 
kuris, užsiminęs, jog tai nevisiškai įo sritis, panašiai kaip ponas 
Kiprijonas Overbekas, vis dėlto tęsė šitaip: 

— Dvi dienas blaškiausi po jūrą labai nusiminęs, bijojau, kad 
audra nepasikartotų; išplėtęs akis dairiausi — bene pamatysiu 
dingusius savo draugus. Trečios dienos pavakarę, didelei savo 
nuostabai, pastebėjau, kad laivą neša tokia stipri šiaurės rytų 
srovė, jog šis juda tai priekiu, tai galu, o kartais šonu, panašiai 
kaip krabas; mano galva, greitis siekė dvylika penkiolika mazgų 
per valandą. Taip plaukiau keletą savaičių, kol vieną rytą, neap- 
sakomam savo džiaugsmui, dešinėje išvydau salą. Srovė mane 
būtų pranešusi pro šalį, jeigu nebūčiau išsigudrinęs be niekieno 
pAžŽooS kliverį pasukti taip, kad laivas artėtų prie salos. 


* Anga denio grindyse vandeniui nutekėti. 

Pastebėjau, kad šioje pasakojimo vietoje Smoletas nusijuokė, 
o džentelmenas, kuris, kaip aš spėjau, buvo kapitonas Mariatas *, 
vilkintis karališkojo laivyno karininko uniforma, labai sunerimo 
ir sujudėjo kėdėje. 

— Sitaip man pavyko priplaukti prie kranto per ketvirtį my- 
lios,— tęsė Sviftas.— Tiesa, galėjau dar labiau priartėti, bet, ka- 
dangi buvau puikus plaukikas, nusprendžiau palikti laivą, beveik 
iki pusės nugrimzdusį į vandenį, ir krantą kuo greičiau pasiekti 
savo jėgomis. Spėliojau — gyvenama ši atrastoji sala ar ne; kai 
priplaukiau arčiau, nuo didelės bangos viršūnės krante pamačiau 
daug tigūrų, kurios, regis, stebėjo mane ir mano laivą. Tačiau 
džiaugsmas gerokai sumažėjo, kai, visai priartėjęs prie kranto, 
išvydau, kad tos figūros — ne kas kita kaip didelė banda įvairių 
žvėrių, kurie, stovėję grupėmis, dabar supuolė į vandenį manęs 
pasitikti. Vos tik pastačiau koją ant smėlio, mane apspito ne- 
kantraujanti elnių, šunų, šernų, buivolų ir kitokių keturkojų ban- 
da, beje, nė vienas iš jų visiškai nebijojo nei manęs, nei vienas 
kito, atvirkščiai, visi buvo pagyvėję iš smalsumo ir, rodos, šiek 
tiek iš pasišlykštėjimo. 

— „Guliverio“ antras variantas, — sušnibždėjo Lorensas Ster- 
nas savo kaimynui.— Guliveris prieš pietus. 

— Ką jūs pasakėte, sere? — paklausė dekanas labai rūsčiai, 
tikriausiai išgirdęs pastabą. 

— Mano žodžiai skirti ne jums, sere,— atsakė Sternas; jis at- 
rodė išsigandęs. 

— Dėl to jie ne mažiau įžūlūs,— sušuko dekanas.— Na, žino- 
ma, jūsų šviesybė šią apysaką mielai paverstų naująja „Senti- 
mentalia kelione“ ir, neabejoju, išaukštintų padvėsusį asilą, nors, 
garbės žodis, nė vienas žmogus negalėtų jums paprieštarauti 
dėl to, kad apraudate savo giminę. 

— Vis dėlto tai geriau, negu maudytis srutose,— karštai at- 
sakė Sternas. Aišku, būtų įvykęs kivirčas, bet įsiterpė kiti. 

Siaip ar taip, pasipiktinęs dekanas atsisakė toliau kurti apy- 
saką, o Sternas nuo jos irgi nusišalino, su paniekinama šypsena 
atkirtęs, kad nedera prie blogos rankenos tvirtinti gerus ašmenis. 
Tokia situacija žadėjo naujų nemalonumų, tačiau Smoletas su- 
skubo toliau pasakoti, bet ne pirmuoju, o trečiuoju asmeniu. 

— Mūsų herojus, labai sunerimęs dėl tokio keisto sutikimo, 
negaišdamas puolė atgal į jūrą ir grįžo į laivą neabejodamas, 


* Mariatas Frederiksas (1792—1848) — anglų rašytojas. 

kad blogiausia, ko galėjo tikėtis iš stichijos, — niekai, palyginti 
su šios paslaptingos salos pavojais. Kaip vėliau paaiškėjo, jis 
pasielgė deramai, nes vakare Britanijos karinis laivas „Žaibas“, 
grįždamas iš Vakarų Indijos, kur jis priklausė laivynui, vado- 
vaujamam admirolo Benbou, pastebėjo nevaldomą laivą ir išgel- 
bėjo vaikiną. Jaunasis Velsas, iškalbus ir drąsus gražuolis, iškart 
buvo įrašytas karininkų tarnu; neilgai trukus tapo labai popu- 
liarus, nes buvo nuoširdus, linksmas, mėgo įvairiausias išdaigas. 

„Žaibe“ vienas iš vairininkų buvo toks Džededija Enkerstokas, 
žmogus, atrodantis taip neįprastai, jog iškart atkreipė mūsų he- 
rojaus dėmesį. Tai buvo apie penkių dešimčių metų vyras saulės 
nugairintu veidu ir toks aukštas, kad dengtu deniu galėdavo eiti 
tik dvilinkas. Bet nuostabiausia buvo ne tai: dar vaikystėje kaž- 
koks nenaudėlis visą jo fizionomiją pritatuiravo akių ir tai pa- 
darė taip meistriškai, kad iš arti būdavo sunku pastebėti tikrą- 
sias. Ši keista asmenybė paskatino jaunąjį Kiprijoną pademonst- 
ruoti savo sugebėjimus krėsti piktas išdaigas, ypač kai sužinojo, 
kad vairininkas Enkerstokas itin prietaringas, be to, Portsmute 
yra palikęs vaidingą žmoną, kurios mirtinai bijo. Mūsų herojus 
pasičiupo vieną iš avių, kurios laive buvo laikomos karininkų 
stalui, ir mirtinai nugirdė supylęs į gerklę puodelį romo. Paskui 
su keliais kitais pramuštgalviais paguldė ją į Enkerstoko lovą, 
uždėjo naktinę kepuraitę, apvilko marškiniais ir užklojo antklo- 
de. Kai vairininkas grįžo iš budėjimo, mūsų herojus pasitiko jį 
prie jo lovos ir išgąstingai tarė: 

— Pone Enkerstokai, ar galimas daiktas, kad laive yra jūsų 
žmona? 

— Žmona! — subliuvo nustebęs jūreivis.— Ką čia paistai tu, 
baltaveide šluota? 

— Jeigu čia ne ji, tai tikriausiai jos dvasia, — liūdnai linguo- 
damas galva tarė Kiprijonas. 

— Laive! Kaip, velniai rautų, ji galėjo patekti į laivą? Na, 
gerbiamasis, aš manau, kad jums ne visi namie. Sugalvok tu 
man tokį nieką! Mano Poli ir užpakaliu, ir nosimi prisišvartavusi 
Portsmute, daugiau kaip už dviejų tūkstančių mylių nuo čia. 

— Patikėkite,— labai rimtai kalbėjo mūsų herojus,— aš prieš 
penkias minutes mačiau, kaip iš jūsų kajutės dirsčiojo moteris. 

— Taip, taip, pone Enkerstokai,— pritarė vienas kitas są- 
mokslininkas.— Mes visi ją matėme — tikras greitaeigis laivas, 
vienas iliuminatorius išdaužtas. . 

— Iš tiesų,— suabejojo Enkerstokas,— mano žmonai dešinę 
akį išmušė ilgasis Sju Viljamsas iš Hardo. Bet, jeigu ten kas 
yra, aš turiu žvilgtelėti — dvasia tai ar gyva siela.— Taręs šiuos 
žodžius, dorasis jūreivis, visas virpėdamas, nedrąsiai ėmė artin- 
tis prie kajutės su žvake rankoje. Nelaimingoji avis, girta ramiai 
miegojusi, pabudo nuo triukšmo, kvartirmeisteriui įeinant į ka- 
vos ir kaip patrakusi puolė prie durų, garsiai bliaudama ir suk- 
damasi ratu tarsi brigas, patekęs į sūkurį, iš dalies dėl girtumo, 
iš dalies dėl naktinių marškinių, kurie trukdė judėti. Enkersto- 
kas, išvydęs šį į jį lekiantį vaiduoklį, sušuko ir krito ant grindų; 
sąmokslininkai dar padidino efektą baisiausiomis dejonėmis ir 
šauksmais. Pokštas galėjo baigtis blogai, nes vairininkas tysojo 
kaip negyvas, ir tiktai didžiausiomis pastangomis pavyko jį at- 
gaivinti. Iki reiso pabaigos šis vyras energingai tvirtino matęs 
ponią Enkerstok, nors ji nuo čia toli. Prisiekinėjo, kad, nors iš 
išgąsčio negalėjo gerai įsidėmėti jos veido bruožų, vis dėlto 
stiprų romo kvapą, būdingą jo brangiajai, be jokios abejonės, 
pajutęs. Netrukus po šio įvykio buvo karaliaus gimimo diena, 
įvykis, kuris sutapo su „Žaibo“ vado mirtimi nepaprastomis ap- 
linkybėmis. Šis karininkas, visiškai neišmanantis savo reikalų, 
vargiai sugebantis atskirti laivo kilį nuo vėliavos, kapitono vietą 
gavo kažkokio parlamentaro padedamas. Jis vadovavo taip tiro- 
niškai ir žiauriai, kad visi jo tiesiog neapkentė. Kapitonas laive 
buvo toks nepopuliarus, kad, kai visas ekipažas susimokė nu- 
bausti jį mirtimi už piktadarybes, iš šešių šimtų komandos žmo- 
nių neatsirado nė vieno, kuris būtų jį įspėjęs apie gresiantį pa- 
vojų. Karališkuosiuose laivuose vyravo paprotys, kad karaliaus 
gimimo dieną visa komanda išsirikiuoja ant denio ir saliutuoja 
iš muškietų jo didenybės garbei. Sį kartą jūreiviai susitarė įsi- 
dėti į šautuvus ne mokomuosius, bet kovinius šovinius. Nuaidė- 
jus bocmano švilpukui, žmonės susirinko ant denio ir išsirikia- 
vo; kapitonas stovėjo priešais ir vadovavo ceremonijai. 

— Kai aš sukomanduosiu,— baigė jis,— jūs iššausite iš savo 
šautuvų, ir, velniai griebtų, jeigu kuris pykštelės sekunde anks- 
čiau arba sekunde vėliau, tą įsakysiu pririšti prie rėjų! 

Po šių žodžių nuskambėjo komanda: „Ugnis!“; kiekvienas 
šaulys nusitaikė tiesiai jam į galvą ir paspaudė gaiduką. Iš tokio 
mažo atstumo daugiau kaip penki šimtai kulkų pataikė į kapitoną, 
nukirto jam galvą ir dalį liemens. Tiek daug žmonių buvo įpai- 

niota į šį reikalą ir taip beviltiška atrodė ką nors apkaltinti, kad 
karininkai nesiėmė jokių priemonių. Šitaip jie darė su didžiausiu 
malonumu, nes įžūlios velionio manieros ir beširdiškas elgesys 
karininkams kėlė ne mažesnę neapykantą negu žmonėms, kuriems 
jie vadovavo. 

Už pokštus ir draugišką elgesį jūreiviai taip pamilo mūsų he- 
rojų, kad, atplaukę į Angliją, labai nenorėjo su juo skirtis. Tačiau 
sūnaus pareiga vertė jį grįžti namo ir papasakoti tėvui apie savo 
nuotykius. Tam tikslui vaikinas pašto karieta iš Portsmuto nu- 
vyko į Londoną, ketindamas iš ten važiuoti į Šropšyrą. Bet atsi- 
tiko taip, kad, keliaujant pro Čičesterį, vienas arklys išsisuko 
priekinę dešinę koją; kadangi nebuvo kuo jį pakeisti, Kiprijonui 
teko nakčiai -apsistoti viešbutyje prie „Karūnos ir jaučio“ 
smuklės. 

— Velniai rautų,— juokdamasis tęsė pasakotojas. — Aš nie- 
kada negalėdavau pravažiuoti pro gerą viešbutį, jame neapsisto- 
jęs. Taigi, jūsų leidimu ir šį kartą čia stabtelėsiu; kas nori, gali 
mūsų bičiulį vesti į naujus nuotykius. Sere Valteri, mūsų „šiau- 
rinis burtininke“, dabar jūs įdėkite savo indėlį? — taręs šiuos Žo- 
džius, Smoletas išsiėmė pypkę ir, prikimšęs ją tabako iš Defo ta- 
bakinės, kantriai laukė istorijos tęsinio. 

— Jeigu reikia, galiu,— imdamas žiupsnį uostomojo tabako, 
tarė škotų bardas,— tačiau aš prašau leisti poną Velsą nukelti 
kelis šimtus metų atgal, nes labiausiai man prie širdies viduram- 
žių dvasia. Taigi pasakoju toliau. Mūsų herojus labai norėjo ke- 
Tiauti, bet, pamatęs, kad nežinia kada pasitaikys galimybė vykti 
ekipažu, nusprendė joti vienas ir sėdo ant savo puikiaus žirgo. 
Tais laikais kelionė būdavo ypač pavojinga, nes pietinė Anglija 
bruzdėjo, vyko vos ne sukilimas. Jaunuolis atpalaidavo makštyje 
savo kardą ir pasirengęs kiekvienam netikėtumui linksmai šuo- 
liavo keliu, vietovėje orientuodamasis pagal tekančio mėnulio 
šviesą. Netoli nujojęs, suprato, kad viešbučio šeimininko patari- 
mas palaukti ekipažo buvo nuoširdus, o ne savanaudiškas, kaip 
jis manė. Ten, kur kelias, ėjęs pelkėtomis vietomis, ypač sun- 
kus, netoliese raitelis pastebėjo prie Žemės prigludusias figūras. 
Sustabdęs žirgą netoli pasalos, jaunuolis permetė apsiaustą ant 
kairės rankos ir sušuko: 

— Ei jūs, šaunieji vaikinai! Argi maža lovų, kad jūs sukri- 
tote ant didžiojo karališkojo kelio, trukdydami doriems žmonėms? 

Prisiekiu šventąja Uršule Alpuchariete, aš maniau, kad naktiniai 
paukščiai medžioja geresnį grobį negu vandens vištelė arba til- 
vikas! 

— Tetrenkia mane perkūnas! — sušuko aukštas, stiprus vy- 
ras, su keliais bendrais iššokdamas į vidurį kelio priešais išgąs- 
dintą arklį. — Kas tas galvažudys ir dykaduonis, kuris drįsta 
trukdyti jo didenybės vasalus? Tikriausiai eilinis soldato *. Pa- 
klausykite, sere ar milorde, ar jūsų šviesybe, ar dar kokį titulą 
jūsų malonybė teiksis pasisavinti, turite sutramdyti savo liežuvį 
arba, prisiekiu septyniomis Geimblsaido raganomis, netrukus at- 
rodysite apverktinai. 

— Tuomet prašau paaiškinti, kas esate ir ko jums reikia,— 
tarė mūsų herojus, — ar jūsų ketinimai tokie, kad garbingas žmo- 
gus galėtų jiems pritarti? O dėl jūsų grasinimų, tai jie atšoko 
nuo manęs lygiai taip, kaip jūsų niekam tikę ginklai atšoks nuo 
milanietiškų šarvų. 

— Palaukite, Alenai,— pertraukė jį vienas iš gaujos, kreip- 
damasis, matyt, į vyresnįjį. — Tai narsus vaikinas, kaip tik toks, 
kokio reikia mūsų Džekui. Tačiau tuščiomis rankomis sakalo ne- 
prisiviliosime. Klausyk, bičiuli, prisidėk prie mūsų planuojamo 
reikalo, kuriam gali būti naudingi tokie narsuoliai kaip tu. Eime 
su mumis, išlenksime statinaitę kanariškojo, o tavajam kardui 
rasime geresnio darbo, negu velti savo šeimininką į kivirčus ir 
kraują lieti. Tai kaip, velniai rautų! Milaniečių darbas ar ne mi- 
laniečių — mums tas pat, bet jeigu mano kardas suskambės į ge- 
ležinius tavo marškinius, diena bus prasta tavo tėvo sūnui. 

Akimirką mūsų herojus svyravo: ar laikytis riterių tradicijų ir 
pulti priešą, ar paklusti kelią pastojusiųjų reikalavimams. Apdai- 
rumas, sumišęs su dideliu smalsumu, paėmė viršų, ir mūsų he- 
rojus, lipdamas nuo žirgo pasakė, kad yra pasirengęs sekti paskui 
juos. | 

— Vyro verti žodžiai! — sušuko tas, į kurį jie kreipdavosi 
kaip į Aleną. — Džekas Keidas labai apsidžiaugs šiuo šaunuoliu. 
Kraujas ir dvėseliena! Bet tavo raumenys kaip jauno buliaus, ir, 
prisiekiu savo kardo rankena, kai kuriems iš mūsų būtų buvę 
riesta, jeigu tu nebūtum paklusęs proto balsui! 

— Ne, ne tai, gerasis Alenai, ne tai,— sučirpė labai mažas 
žmogutis, visą laiką, kol grėsė susirėmimas, laikęsis nuošaliau, 


* Kareivis, karys (ispan.). 

o dabar išlindęs į priekį. — Jeigu tu būtum buvęs vienas, gal tik- 
rai taip galėtų atsitikti, bet gerai treniruotas kovotojas gali be 
vargo nuginkluoti tokį šaunuolį kaip šis riteris. Aš puikiai pri- 
simenu, kaip Palatinate iki juosmens perkirtau panašų baroną 
fon Slogstaią. Suprantate, jis mane puolė, bet, kaip sakoma, aš 
su skydu ir kardu atrėmiau jo smūgį, ir tada... Tesaugo mus 
šventoji Agnesė. Kas ten eina? 

Asmenybė, kurios pasirodymas išgąsdino plepųjį mažąjį žmo- 
gų, savo keista išvaizda sukėlė nerimą net riteriui. Tamsoje bo- 
lavo neaiškūs, kone gigantiško ūgio figūros kontūrai, ir kimus 
balsas, pasigirdęs virš drąsuolių galvų, šiurkščiai sutrikdė nak- 
ties tylą: 

— Na, saugokis, Tomai Alenai, tu mirsi šuniška mirtimi, jei- 
gu palikai savo postą be pakankamai rimtos priežasties. Prisiekiu 
šventuoju Anzelmu iš Sventosios Giraitės, tu pasigailėsi gimęs. 
nes šią naktį mane sūpykdei! Kodėl jūs ir jūsų Žmonės tarsi 
pulkas žąsų valkiojatės po pelkę? 

— Gerasis kapitone,— tarė Alenas, nusiimdamas savo kepurę, 
jo pavyzdžiu pasekė ir kiti gaujos nariai, — mes sulaikėme narsų 
jaunuolį, šuoliavusį Londono keliu. Aš tikėjausi, kad mums už 
tokią paslaugą bus padėkota, o ne priekaištaujama ir grasinama. 

— Na, neimkite per daug į širdį, narsusis Alenai! — sušuko 
jų vadas, kuris buvo ne kas kitas kaip pats didysis Džekas Kei- 
das.— Tu seniai pažįsti mano karštą būdą; mano liežuvis nepa- 
teptas medumi kaip kokio lordo, tarnaujančio savo šaliai tik Žo- 
džiais. O jūs,— staiga jis kreipėsi į mūsų herojų,— ar esate pa- 
sirengęs tarnauti didžiajam reikalui, kuris Angliją padarys to- 
kią, kokia ji buvo, kai šalyje viešpatavo mokslingasis Alfredas? 
Atsakyk, velniai tave rautų, bet trumpai ir aiškiai. 

— Aš pasiryžęs padėti jūsų reikalui, jeigu jis nedaro gėdos 
riteriui ir dvarininkui,— drąsiai tarė karys. 

— Muitai turi būti panaikinti! — sušuko susijaudinęs Kei- 
das,— įvežamieji ir išvežamieji, dešimtinės ir visokie kitokie mo- 
kesčiai. Varguolio druskinė ir miltų aruodas turi būti taip pat ne- 
apmokestinami kaip ir dvarininko rūsys. Ką tu į tai pasakysi? 

— Tu kalbi teisingai, — atsakė mūsų herojus. 

— O štai mums jų teisingumas — kaip kiškeliui sakalo teisin- 
gumas! — griaudėjo oratorius.— Šalin juos visus, sakau aš, ša- 
lin visus iki vieno! Lordą ir teisėją, kunigą i; karalių, šalin juos 
visus! 

— Ne,— tarė seras Overbekas Velsas, išsitiesdamas visu ūgiu 
it uždėdamas ranką ant savo kardo rankenos.— Aš jums ne 
draugas ir turiu iškviesti tave dvikovon kaip išdaviką ir veltėdį, 
nes matau, kad nesi garbingas žmogus, o tik vienas iš tų, kurie 
nori pasiglemžti mūsų pono karaliaus teises, tesaugo jį Šventoji 
Mergelė! 

Šie drąsūs, įžūlūs žodžiai maištininkus, rodės, akimirkai vi- 
siškai sutrikdė, bet, paskatinti savo vado kimaus riksmo, jie 
ėmė mosikuoti ginklais ir rengėsi užpulti riterį, kuris atsistojo 
ginties poza ir laukė. 

— Ką gi! — sušuko seras Valteris, trindamas rankas ir juok- 
damasis.— Aš įviliojau berniuką į neblogą vietelę ir mes pažiū- 
rėsime, kas iš jūsų, šiuolaikinių, sugebės jį iš ten ištraukti. Iš 
manęs jūs neišgirsite daugiau nė žodžio. 

— Pabandykite ir jūs, Džeimsai, pridėti savo ranką,— pasi- 
girdo keli balsai, bet autorius, apie kurį buvo kalbama, tesu- 
spėjo pasakyti: „Staiga prijojo kažkoks raitelis“ ir jį nervingai 
pertraukė aukštas šiek tiek mikčiojantis džentelmenas, sėdėjęs 
atokiau. 

— Atleiskite,— tarė jis, — manau, kad šiuo atveju gal ir galė- 
čiau būti šiek tiek naudingas. Apie kai kuriuos kuklius mano kū- 
rinius kalbama, kad jie pralenkia geriausius Valterio darbus, ir 
apskritai aš už jį, be abejo, talentingesnis. Šiuolaikinę visuo- 
menę galiu pavaizduoti taip pat gerai kaip senovę, o dėl pjesių, 
tai juk Šekspyro pjesės niekada nebuvo tokios populiarios kaip 
mano „Ledi iš Liono“. Čia turiu vieną dalykėlį...— Jis ėmė raus- 
tis popierių šūsnyje.— A! Tai mano pranešimas, kai buvau In- 
dijoje. Štai jis! Ne, tai viena mano kalba, pasakyta parlamente, 
o čia — kritinis straipsnis apie Tenisoną. Neblogai aš jį išvano- 
jau, a? Aš negaliu rasti to, ko noriu, bet, žinoma, jūs skaitėte 
visas mano knygas — „Riencį“, „„Haroldą“ ir „Paskutinį baroną“. 
Kiekvienas moksleivis moka juos atmintinai, kaip pasakytų varg- 
šelis Makolis *. Leiskite paskaityti jums vaizdelį: 


Nepaisant narsiojo riterio pasipriešinimo, jėgos buvo labai 
nelygios. Alebardos smūgiu jo kardas buvo perlaužtas, o jis pats 
partrenktas ant žemės. Vaikinas laukė neišvengiamos mirties, bet, 
atrodo, banditai, paėmę jį į nelaisvę, neketino to daryti. Suriš- 


* Makolis Tomas (1800—1859) — anglų rašytojas ir valstybės veikėjas. 

tomis rankomis ir kojomis jaunuolį paguldė ant jo paties arklio 
nugaros ir pelkėtomis vietomis nugabeno į savo slėptuvę. Šios 
stepės gilumoje stovėjo akmeninis pastatas, kažkada buvusi fer- 
ma, bet neaišku kodėl apleista, apgriuvusi ir dabar tapusi svar- 
biausiu Keido ir jo žmonių būstu. Didelė karvidė buvo paversta 
miegamuoju; didžiuliai plyšiai pagrindinio pastato sienose už- 
kimšti; šitaip bandyta apsisaugoti nuo blogo oro. Šioje patalpo- 
je grįžusiems maištininkams buvo suruošti primityvūs pietūs, 
o mūsų herojus vis dar surištas gulėjo numestas tuščiame tvarte 
ir laukė savo lemties. 


Seras Valteris labai kantriai klausėsi Bulverio-Litono pasa- 
kojimo, bet šioje vietoje susierzinęs įsiterpė. 

— Mes norėtumėm pasiklausyti ko nors jūsų maniera para- 
šyto,— tarė jis.— Animalistinis-magnetinis-elektroisteriškas-bio- 
lomistinis apsakymas — štai jūsų tikrasis stilius, o tai, ką jūs 
dabar prikalbėjote,— tik blyški mano kopija ir nieko daugiau. 

Po jo žodžių nuvilnijo pritarimo šurmulys, o Defo pasakė: 

— Iš tiesų, pone Litonai, nors, galimas daiktas, tai tiesiog 
paprasčiausias atsitiktinumas, bet sutapimas, man regis, velniš- 
kai didelis. Mūsų bičiulio sero Valterio pastabos negalima pa- 
neigti. 

— Gal sakysite, kad tai taip pat sekimas, — karčiai tarė Lito- 
nas ir, atsilošęs į savo krėslą, pasakojo toliau: — Vos tik mūsų 
nelaimingasis herojus išsitiesė ant šiaudų, kuriais buvo išklota 
jo belangė, sienoje atsivėrė slaptos durys ir į vidų didingai įėjo 
garbingos išvaizdos senis. Belaisvis žiūrėjo į jį nustebęs, su 
pagarbia baime, nes aukšta senio kakta spinduliavo gilia išmin- 
timi, nepasiekiama žemės vaikams. Jis buvo apsigobęs ilga balta 
mantija, išsiuvinėta arabiškais kabalistiniais rašmenimis, ant 
galvos — aukšta skaisčiai raudona tiara su simboliniais kvadrato 
ir apskritimo ženklais, stiprinusiais įspūdį, kurį darė jo didinga 
išvaizda. 

— Mano sūnau,— tarė senis, metęs skvarbų ir mįslingą žvilgs- 
nį į serą Overbeką,— visi daiktai ir reiškiniai veda į nebūtį, ne- 
būtis yra pirmoji visko, kas egzistuoja, priežastis. Kosmosas ne- 
pasiekiamas. Koks tad mūsų egzistavimo tikslas? 

Priblokštas tokio rimto klausimo ir filosotiškos apsilankiusio- 
jo laikysenos, mūsų herojus šiaip taip jį pasveikino ir pasiteiravo 

vardo bei užsiėmimo. Kai senis kalbėjo, jo balsas ritmingai tai 
stiprėjo, tai silpnėjo tarsi rytų vėjo alsavimas, ir švelnūs aro- 
matingi garai pripildė patalpą. 

— Aš amžinas ne aš neigimas, — vėl prabilo senis. — Aš — ne- 
būties kvintesencija, nesibaigianti neegzistuojančio esmė. Ma- 
no pavidale tu matai tai, kas egzistavo iki materijos, daug metų 
prieš laiko pradžią. Aš esu algebros X, reiškiantis begalinę da- 
lybą baigtinės dalelytės. 

Seras Overbekas suvirpėjo, tarsi prie kaktos būtų prisilietus 
šalta it ledas ranka. | 

— Koks jūsų apsilankymo tikslas? Kas jus siuntė? — sušnibž- 
dėjo jis, krisdamas kniūbsčias prieš paslaptingąjį lankytoją. 

— Aš atėjau tau pranešti, kad amžinybė gimdo chaosą ir kad 
begalybė priklauso nuo dieviškosios rankos. Begalybė pataikauja 
individualybei. Varomoji jėga... 

— Ar galiu, pone Smoletai, paklausti, kas jus taip juokina? 

— Ne, ne, velniai rautų! — sušuko Smoletas, kuris jau seniai 
kikeno.— Galite nesibaiminti, kad kas bandys užginčyti jūsų sti- 
lių, pone Litonai! 

— Be abejonės, tai jūsų, tiktai jūsų stilius, — burbtelėjo seras 
Valteris. 

— Be to, labai žavus, — įsiterpė Lorensas Sternas su kandžia 
pašaipa.— Prašau paaiškinti, sere, kokia kalba jūs teikėtės kal- 
bėti? 

Dėl šių pastabų ir pritarimo, su kuriuo jos buvo visų kitų 
sutiktos, Litonas taip įsiuto, kad mikčiodamas ėmė kažką neaiš- 
kiai bambėti, paskui, galutinai praradęs savitvardą, susirinko 
savo išsklaidytus popierius ir skubiai išėjo iš kambario, pakeliui 
barstydamas savo pamiletus ir kalbas. Šis incidentas taip pra- 
linksmino susirinkusiuosius, kad keletą minučių visi skaniai 
juokėsi. Pamažu mano ausyse tas juokas skambėjo vis garsiau, 
o žvakės ant stalo ėmė gesti, ir pagaliau mano svečiai vienas po 
kito visi išnyko. 

Aš sėdėjau priešais krosnį, kurioje buvo likę tik saujelė pfikų 
plėnių. Linksmą didingo susirinkimo juoką pakeitė žmonos prie- 
kaištai; ji stipriai purtė mane už peties, ragindama išsirinkti 
tinkamesnę vietą miegui. Taip baigėsi nepaprasti pono Kiprijono 
Overbeko Velso nuotykiai, tačiau aš vis dar tikiuosi, kad kitą 
kartą mano sapnuose didieji meistrai patys baigs tai, ką pradėję. 

DZŽONAS BARINGTONAS KAULSAS 


Gali pasirodyti nerimta, kad savo draugo Džono Baringtono 
Kaulso mirties priežastį laikau antgamtine. Žinoma, visuomenės 
nuotaikos yra tokios, jog, darant panašią išvadą, įrodymų gran- 
dinė turi būti labai tvirta. 

Todėl apsiribosiu tik trumpai ir aiškiai išdėstydamas aplin- 
kybes, kurios lėmė tokią liūdną baigtį, o išvadą tegul daro pats 
skaitytojas. Gal šitaip pavyks nušviesti tai, kas man tebėra 
tamsa. 

Baringtoną Kaulsą pirmą kartą sutikau įstojęs į Edinburgo 
universiteto medicinos fakultetą. Mano šeimininkė Nortumber- 
lendo gatvėje turėjo didelį namą ir, būdama bevaikė našlė, pra- 
gyvenimui užsidirbdavo keliems studentams nuomodama kam- 
barius. 

Baringtonas Kaulsas atsitiktinai gavo kambarį tame pačia- 
me aukšte kaip ir aš, ir kai mes susipažinome iš arčiau, drauge 
išsinuomojome nedidelę svetainę, kur ir valgydavome. Taip pra- 
sidėjo mūsų draugystė, kurios iki pat jo mirties neaptemdė nė 
menkiausias nesusipratimas. 

Kaulso tėvas buvo pulkininkas ir jau daug metų gyveno Indi- 
joje. Sūnui lėšų riegailėjo, bet kaip kitaip tėvo meilę parodydavo 
retai, laiškus rašydavo nedažnai ir trumpus. 

Mano draugą, gimusį Indijoje ir pasižymėjusį staigiu charak- 
teriu, būdingu tropikų gyventojams, toks tėvo nedėmesingumas 
labai skaudino. Motina buvo mirusi, ir visame pasaulyje jis ne- 
turėjo nė vieno giminaičio, kuris bent kiek būtų galėjęs ją pa- 
keisti. 

Atsitiko taip, kad pamažu visą savo švelnumą jis skyrė man 
ir kaip reta prie manęs prisirišo. Net kai jį užvaldydavo stip- 
resnė ir gilesnė aistra, ji nė truputėlio nepakenkdavo mūsų se- 
nai draugystei. 

Kaulsas buvo aukštas ir lieknas jaunuolis alyvų spalvos Ve- 
4askesą primenančiu veidu ir tamsiomis švelniomis akimis. Retai 
sutiksi vyrą, kuris būtų. turėjęs daugiau galimybių sudominti 
moterį ar pavergti jos vaizduotę. Jo veido išraiška paprastai bū- 
davo svajinga ir net ilgesinga; tačiau, jeigu pokalbis nukrypdavo 
4 tai, kas jaunuolį domino, jis akimirksniu atgydavo. Tokiu at- 
veju jo veidas parausdavo, akys subligzdavo, ir jis galėdavo tapti 
toks iškalbingas, kad patraukdavo visą auditoriją. 

Nors ir apdovanotas šitokiais natūraliais privalumais, jis gy- 
veno atsiskyrėliškai, vengdamas moterų draugijos ir atkakliai mo- 
kydamasis. Savo kurse buvo vienas iš geriausių studentų ir gavo 
pirmąjį medalį už anatomiją ir Neilo Arnoto premiją už fiziką. 

Kaip gerai aš prisimenu tą dieną, kai mes pirmą kartą su ja 
susitikome! Dažnai atmintyje atkurdavau aplinkybes, dėl kurių 
įvyko šis susitikimas, ir stengdavausi prisiminti, kokį įspūdį ji 
tada padarė man. Kai mes su ja susipažinome, mano nuomonė 
apie ją jau negalėjo būti objektyvi, taigi įdomu prisiminti, koks 
buvo pats pirmasis įspūdis susitikus. Vis dėlto sunku užgniaužti 
jausmus, kuriuos ilgainiui manyje pažadino išmintis ar prieta- 
ringumas. 

Tai įvyko 1879 metų pavasarį per Škotijos karališkosios aka- 
demijos atidarymo iškilmes. Mano vargšas draugas buvo aist- 
ringas visų menų mėgėjas: gražus muzikos akordas ar malonus 
spalvų derinys drobėje nepaprastai jautriai jo prigimčiai teikdavo 
subtilaus pasigėrėjimo. Apžiūrinėdami paveikslus, mes vaikščio- 
jome drauge, ir kitame didelės centrinės salės gale aš pastebėjau 
nepaprastai gražią moterį. Per visą savo gyvenimą niekada ne- 
buvau matęs tokio taisyklingų klasikinių bruožų veido. Tai bu- 
vo tikras graikiškas tipas — plati kakta, labai žema ir balta kaip 
marmuras, aprėminta švelnių .garbanų, tiesi ir nuostabiai tai- 
syklinga nosis, plonokos lūpos, smakras ir apatinis žandikaulis 
gražiai apibrėžti, aiškiai rodą nepaprastai tvirtą charakterį. 

Tačiau akys — tos nuostabios akys! Jeigu aš pajėgčiau bent 
apytikriai nusakyti jų nuolat besikeičiančią išraišką, jų plieninį 
tvirtumą, jų moterišką švelnumą, jų sugebėjimą įsakinėti, jų ve- 
riančią jėgą, staiga pereinančią į moterišką silpnumą! Tačiau 
aš kalbu apie įspūdžius, kuriuos man dar teks patirti! 

Su šia dama buvo aukštas, jaunas auksaplaukis vaikinas; aš 
iškart pastebėjau, kad tai man šiek tiek pažįstamas teisės fakul- 
teto studentas. Arčibaldas Rivsas — toks jo vardas — buvo blyš- 

kaus veido dailus jaunuolis; vienu metu jis buvo įvairiausių stu- 
dentiškų išdaigų įkvėpėjas, bet paskutiniu laiku retai jį matyda- 
vau; sklido kalbos, kad ketina vesti. Vadinasi, pamaniau, jo 
palydovė — sužadėtinė. Aš atsisėdau ant aksominės soiutės salės 
viduryje ir slapčia stebėjau juos pro savo katalogą. 

Juo ilgiau į ją žiūrėjau, juo labiau Žžavėjausi jos grožiu. Ji 
buvo mažoko ūgio, tai tiesa; tačiau jos figūra buvo nuostabi, 
o laikysena tokia, kad tik šalia kitų moterų buvo galima paste- 
bėti jos ūgį, žemesnį nei vidutinis. 

Kai susiradau juos akimis, Rivsas kažkokiu reikalu buvo pa- 
kviestas į šalį, ir jaunoji ledi liko viena. Atsukusi nugarą į pa- 
veikslus, ji laukė savo palydovo įdėmiai apžiūrinėdama lanky- 
tojus, nekreipdama jokio dėmesio į tai, kad tuzinas porų akių, 
pakerėtų gracingumo ir grožio, buvo nukreiptos į ją. Viena ranka 
laikydamasi už raudonos šilkinės virvutės, kuria buvo atitverti 
paveikslai, ji stovėjo, jos akys lėtai slydo nuo vieno veido prie 
kito beveik su tokiu pat abejingumu, kaip žvelgtų į tuos teptuko 
kūrinius, kurie kabojo jai už nugaros. Ją bestebėdamas, staiga 
pamačiau, kad jos Žvilgsnis „sustingo ir tarsi įsitempė. Sekiau 
ją akimis, norėdamas sužinoti, kas galėjo taip stipriai paveikti 
jos dėmesį. 

Džonas Baringtonas Kaulsas stovėjo priešais paveikslą — tik- 
riausiai žiūrėjo į kokią Noelio Patono drobę. Taip pamaniau to- 
dėl, kad paveikslo siužetas buvo taurus. Kaulsas buvo pasisukęs 
profiliu, ir aš niekada nebuvau matęs jo taip vykusiai apšviesto. 
Jau sakiau mano draugą buvus nepaprastai gražų vyrą, tačiau 
tuo momentu jo su niekuo negalėjai sulyginti. Buvo matyti, kad 
jis pamiršęs viską aplinkui ir kad jo sielą užvaldęs prieš akis 
kabantis paveikslas. Spindėjo akys, ir tamsiu raudoniu degė jo 
šviesiai alyvinės spalvos skruostai. Ji atidžiai tebežvelgė į jau- 
nuolį susidomėjusio Žmogaus veido išraiška tol, kol šis krūptelė- 
jęs tarsi pabudo iš susimąstymo ir staigiai apsisuko aplink taip, 
kad jų žvilgsniai susitiko. Jis tuoj pat žvilgtelėjo kiton pusėn, 
bet jo akys keletą akimirkų buvo nukreiptos į ją. Paveikslas jau 
buvo užmirštas, ir jo siela vėl nusileido ant žemės. 

Kol buvome parodoje, tą moterį prabėgom matėme dar vieną 
arba du sykius, ir kiekvienąkart pastebėjau, kad mano draugas 
žiūri į ją. Tačiau prabilo jis tik išėjus į lauką, kai susikibę žings- 
miavome Princesės gatve. 

— Pastebėjote tą puikią moterį juoda suknele, papuošta bal- 
tu kailiu? — paklausė jis. 

— Taip, aš ją mačiau,— atsakiau. 

— Pažįstate ją? — paklausė jis nekantraudamas.— Ar turite 
kokį supratimą, kas ji? 

— Aš jos nepažįstu,— tariau.— Tačiau neabejoju, kad galiu 
sužinoti apie ją viską, ko reikia, nes manau ją esant susižieda- 
vusią su jaunuoju Arčiu Rivsu, su kuriuo turiu daug bendrų 
draugų. 

— Susižiedavusi! — sušuko Kaulsas. 

— Bet, mano mielas drauguži,— tariau aš,— negi esate toks 
jautrus, kad žinia, jog iki šiol nematyta mergina susižiedavusi, 
galėtų jus taip sujaudinti? 

— Na, sakysime, aš nesu susijaudinęs,— atsakė jis, nenatū- 
raliai šypsodamasis.— Bet nebijau prisipažinti jums, Armitedžai, 
kad niekas gyvenime manęs dar nebuvo taip sudominęs. Didelį 
įspūdį padarė ne tik jos veido grožis,— nors jis gana neįjpras- 
tas, — bet ir šiame veide atsispindintis protas bei charakteris. Ti- 
kiuosi, jeigu ji susižiedavusi, tai tik su žmogumi, kuris bus jos 
vertas. 

— Tačiau,— pažymėjau aš,— jūs kalbate su dideliu įkarščiu. 
Aiškiai matyti, kad įsimylėjote iš pirmo žvilgsnio, Džonai. Kad 
nuraminčiau jūsų jausmus, laikau pareiga viską apie ją suži- 
noti, kai tik sutiksiu žmogų, galintį suteikti jums pageidaujamų 
žinių. 

Baringtonas Kaulsas padėkojo, ir mūsų pokalbis pakrypo kita 
linkme. Kelias dienas mes nė vienas apie tai neužsiminėme, nors 
mano draugas buvo gal kiek svajingesnis ir labiau išsiblaškęs 
nei paprastai. Įvykis beveik išnyko man iš atminties... Kartą 
netikėtai jaunasis Brodis, trečios eilės pusbrolis, pasivijo mane 
ant universiteto laiptų su tokia veido išraiška, kuri sakyte sakė, 
kad yra naujienų. 

— Paklausykite,— pradėjo. vaikinas,— jūs juk  pažįstate 
Rivsą? 

— Taip. O kas? 

— Jo vestuvės iširo. 

— Iširo! — sušukau.— Betgi šiomis dienomis aš girdėjau, kad 
jos įvyko. 

— Viskas iširo! Jo brolis man apie tai pasakė. Žinote, Rivsas 
velniškai nedorai pasielgė, jeigu jis merginos atsisakė, nes ji ne- 
paprastai graži. 

— Esu ją matęs, — tariau,— bet nežinau vardo. 

— Ji yra panelė Nortkot, o gyvena su savo sena teta Aberk- 
rombio aikštėje. Niekas nieko apie jos šeimą nežino. Kad ir kaip 
ten būtų, bet ji, vargšelė, dabar tikriausiai pati nelaimingiausia 
mergina pasaulyje! 

— Kodėl? 

— Na, tai buvo antros jos vestuvės,— tarė jaunasis Brodis, 
turėjęs nuostabią savybę viską Žžinoti.— Ji buvo susižiedavusi su 
Preskotu — Viljamu Preskotu, kuris mirė. Tai buvo labai liūd- 
nas įvykis. Vestuvių diena buvo paskirta, viskas vyko kuo pui- 
kiausiai, ir staiga — nelaimė. 

— Kokia nelaimė? — paklausiau, kažką miglotai prisiminęs. 

— Taigi Preskoto mirtis. Kartą vakare jis nuėjo į Aberkrom- 
bio aikštę ir ten išbuvo iki vėlumos. Niekas tiksliai negali pasa- 
kyti, kada jis iš ten išėjo, bet apie pirmą valandą nakties vienas 
jo pažįstamas sutiko jį skubantį karališkojo parko link. Palin- 
kėjo Preskotui labos nakties, tačiau šis praėjo pro šalį jo ne- 
pastebėjęs. Ir tai buvo paskutinis kartas, kai jį matė gyvą. Po 
trijų dienų kūnas buvo rastas Šv. Margaritos ežere, žemiau 
Šv. Antonijaus varpinės. Niekas negalėjo nustatyti mirties ap- 
linkybių, tačiau, anot prisiekusiųjų verdikto, jo mirties priežas- 
tis — pamišimas. 

— Labai keistas įvykis,— tariau aš. 

— Taip, ir velniškai sunku vargšei merginai,— tarė Brodis.— 
Dabar šis antras smūgis ją visiškai pribaigs. Ji tokia miela ir 
gerai išauklėta! 

— Tai jūs ją pažįstate? — paklausiau. 

— O taip, aš ją pažįstu. Keletą kartų esu su ja susitikęs. 
Lengvai galėčiau jus supažindinti. 

— (Gerai,— atsakiau,— šito reikia ne tiek man, kiek mano 
draugui. Tačiau manau, kad po šio įvykio ji kurį laiką vengs 
naujų pažinčių. Kai ji vėl ims rodytis visuomenėje, aš pasinau- 
dosiu jūsų pasiūlymu. | | 

Mes paspaudėme viens kitam ranką, ir kurį laiką aš pamiršau 
apie šį pokalbį. 

Kitas atsitikimas, apie kurį teks papasakoti, nes jis tiesiogiai 
susijęs su panele Nortkot, buvo nemalonus. Ir vis dėlto aš pri- 

valau smulkiai ir tiksliai, kiek tik įmanoma, jį nupasakoti, nes 
tik šitaip bus galima reikiamai paaiškinti naujus įvykius. Prabė- 
gus keliems mėnesiams po pokalbio su trečios eilės pusbroliu, 
šaltą vakarą viena neturtingiausių miesto gatvių grįžau iš li- 
goninės namo. Buvo labai vėlu; aš atsargiai broviausi pro ne- 
valyvų žioplių minią, susispietusią prie didelių užeigos namų, 
kai nuo jų atsiskyrė Žmogus ir, girtai merkdamas akį, ištiesė 
man ranką. Dujinio žibinto šviesa krito tiesiai ant jo veido, ir aš, 
savo nuostabai, pažinau, kad šis priešais mane stovintis Žžmo- 
gus — mano pažįstamas jaunasis Arčibaldas Rivsas, kažkada vi- 
same koledže garsėjęs kaip pats prašmatniausias dabita. Buvau 
taip nustebintas, kad iš pradžių nenorėjau patikėti savo akimis; 
tačiau, pažvelgęs į veidą, nors išpurtusį nuo girtavimo, bet vis 
dar išlaikiusį šį tą iš pirmykščio grožio, negalėjau apsirikti. Nu- 
tariau bent vienai nakčiai ištraukti jį iš tokios kompanijos. 

— Ei, Rivsai! — tariau.— Eime su manimi. Aš einu į jūsų 
pusę. 

Jis subambėjo keletą nerišlių žodžių, atsiprašinėdamas dėl sa- 
vo būsenos, ir paėmė mano ranką. Tuo metu, kai vedžiau Rivsą 
už parankės į jo butą, pastebėjau, kad ne tik nesenos orgijos 
paliko pėdsaką, bet ir ilgalaikis nesantūrus gyvenimo būdas ap- 
skritai neigiamai paveikė jo nervus. Pajutau, kad jo ranka sau- 
sa ir karščiuojanti, vaikinas krūpčiodavo nuo menkiausio šešė- 
lio ant grindinio. Šnekantis jis sukdavo kalbą į šalį, todėl jo 
žodžiai labiau panėšėjo į ligonio kliedesį nei į girto plepalus. 

Atlydėjęs į butą, aš padėjau jam nusirengti ir paguldžiau 
į lovą. Pulsas tuo metu buvo labai dažnas, atrodė, jį ištiko karš- 
tinė. Pamaniau, gal užsnūdo. Ketinau slapčia išeiti iš kambario 
ir įspėti šeimininkę dėl įnamio būklės, bet jis staiga pašoko ir 
nusitvėrė man už durtinio rankovės. 

— Neišeikite! — sušuko.— Man geriau, kai jūs čia. Tada aš 
jaučiuosi apsaugotas nuo jos. 

— Nuo jos? — tariau aš.— Nuo ko? 

— Nuo jos, nuo jos! — atsakė jis nervingai.— A! Jūs nepa- 
Žįstate jos. Ji — velnias! Nuostabus nuostabus, bet velnias. 

— Jus ištiko karštinė, jūs susijaudinęs,— tariau.— Pasisten- 
ikite valandėlę nusnūsti. Pabudus bus lengviau. 

— Nusnūsti! — suvaitojo jis.— Negi gali užsnūsti, kai ma- 
tai, kaip ji sėdasi štai ten, kojūgalyje, ir didelėmis akimis ištisas 

valandas žiūri į tave. Sakau jums; tai atima visas jėgas ir) drąsą. 
Kaip tik todėl aš ir geriu. Viešpatie, pasigailėk! Juk aš H2nĖ: es 
pusgirtis! 

— Jūs labai sergate,— tariau, actu vilgydamas jam ausis 
nius.— Jūs kliedite. Jūs nesuvokiate, ką kalbate. 

— Ne, suvokiu,— ryžtingai pertraukė jis, žvelgdamas man 
į akis.— Aš labai gerai žinau, ką kalbu. Tai mano paties pasirin- 
kimas. Tačiau aš negalėjau — ne, prisiekiu dangumi, — negalėjau 
kitaip pasielgti. Aš negalėjau ištesėti jai duoto Žodžio. Tai virši- 
jo jėgas. 

Aš atsisėdau prie jo lovos, laikydamas liepsnojančią jo ranką 
savojoje ir stebėdamasis jo žodžiais. Kurį Taiką jis gulėjo tylus, 
o paskui, žvelgdamas į mane, graudžiu balsu tarė: 

— Ko anksčiau ji manęs neįspėjo? Kodėl laukė, kol aš taip 
stipriai ją pamilsiu? 

Blaškydamas karščiuojančią galvą po pagalvę, šį klausimą 
jis pakartojo keletą kartų, paskui nugrimzdo į neramų miegą: 
Aš nepastebimai išslinkau iš kambario ir įsitikinęs, kad jis bus 
reikiamai slaugomas, išėjau. Tačiau jo žodžiai keletą dienų skam- 
bėjo man ausyse ir įgavo dar didesnę prasmę, kai juos susiejau 
su naujais įvykiais. 

Mano draugas Baringtonas Kaulsas išvažiavo vasaros atosto- 
gų, ir kelis mėnesius aš nieko apie jį negirdėjau. Tačiau, artinan- 
tis žiemai, gavau telegramą, kurioje jis prašė išsaugoti kambarį 
Nortumberlendo gatvėje ir pranešė, kuriuo traukiniu atvykstąs. 
Aš nuėjau jo pasitikti ir apsidžiaugiau pamatęs draugą nepapras- 
tai žvalų ir sveiką. 

— Beje,— staiga tarė jis, kai mes tą vakarą sėdėjome prie 
židinio, šnekučiuodamiesi apie atostogas,— jūs dar nepasveikino- 
te manęs! 

— Kokia proga, mano drauguži? — paklausiau. 

— Kaip „kokia proga“? Ar tik nenorite pasakyti, kad dar nie- 
ko negirdėjote apie mano sužieduotuves? 

— Sužieduotuves? Ne! — atsakiau.— Tačiau man malonu apie 
tai girdėti ir aš iš visos širdies jus sveikinu. 

— Nuostabu, kad šito jūs nežinojote,— tarė jis.— Tai labai 
keistas dalykas. Prisimenate tą merginą, kuria akademijoje mes 
abu taip. žavėjomės? 

— Kaip?! — sušukau pajutęs širdyje neaiškų nerimą.— Negi 
norite pasakyti, kad susižiedavęs su ja? 

— Aš taip ir maniau, kad jūs nustebsite,— atsakė jis.— Kai 
su senąja savo tetule buvau Piterhede, Eberdinšyre, Nortkotai at- 
sitiktinai atvyko ten paviešėti; kadangi mes turėjome bendrų 
pažįstamų, tai greitai susitikome. Aš sužinojau, kad gandai apie 
jos sužieduotuves buvo melagingi, o paskui — na, jūs supranta- 
te, ką reiškia patekti į tokios merginos kompaniją tokioje vie- 
toje kaip Piterhedas. Tačiau nemanykite,— pridūrė jis,— kad aš 
tariuosi padaręs kvailystę arba paskubėjęs. Niekados nė akimir- 
kos dėl to nesigailėjau. Juo geriau Keitę pažįstu, juo labiau ja 
stebiuosi ir ją myliu. Tačiau jūs pats turite su ja susipažinti, 
tada susidarysite savo nuomonę. 

Pareiškiau pasitenkinimą ir iš visų jėgų stengiausi su Kaul- 
su apie jo sužadėtinę kalbėti kaip niekur nieko, bet mano širdį 
suspaudė nerimas ir liūdesys. Vėl prisiminiau Rivso žodžius, jau- 
nojo Preskoto nelaimingą likimą, ir mane apėmė kažkokia nesu- 
prantama baimė bei nepasitikėjimas šia moterimi, nors pats sau 
negalėjau paaiškinti, kodėl taip yra. Gal tai buvo kvailas prie- 
taringumas, gal nejučiom įsivaizdavau jos būsimus poelgius ir 
žodžius taip, kad jie atitiko mano galvoje beveik susiformavusią 
paiką teoriją. Kai kas man užsimindavo, kad visą šią istoriją 
aiškinu kaip tik taip. Aš mielai su tuo sutikčiau, jeigu faktai, 
kuriuos ketinu paskelbti, tai teorijai neprieštarautų. 

Su savo draugu susitariau, kad artimiausiomis dienomis už- 
eisime pas panelę Nortkot. Prisimenu, einant per Aberkrombio 
aikštę, mūsų dėmesį patraukė veriantis šuns kauksmas, beje, kaip 
paskui paaiškėjo, sklidęs iš namo, į kurį ėjome. Mes buvome 
palydėti į viršų, kur mane pristatė senajai poniai Merton, pane- 
lės Nortkot tetai, ir pačiai jaunajai ledi. Ji buvo nuostabi kaip 
visada, ir manęs nestebino draugo apakimas. Jos veidas buvo 
rausvesnis nei paprastai, ir ji laikė rankoje sunkų bizūną; juo 
panelė Nortkot ką tik baudė mažą jaunutį terjerą, kurio kauksmą 
girdėjome gatvėje. Vargšas gyvulėlis, gailiai inkšdamas, raitėsi 
ant grindų ir baikščiai glaudėsi prie sienos. 

— Tai ką, Keite,— tarė draugas, kai atsisėdome,— jūs vėl su- 
sipykote su Karlu? 

— Šįkart tik nereikšmingas ginčas, — tarė ji, žaviai šypsoda- 
masi.— Jis šaunus šuo, bet kartais prašyte prašosi baudžiamas.— 
Paskui, kreipdamasi į mane, tarė: — Visus mus reikia bausti, ar- 
gi ne taip, pone Armitedžai? Kaip būtų gera, jeigu vietoj atpil- 

do už viską iškart gyvenimo pabaigoje mes, kaip tie šunys, savo 
atsiimtumėm vos tik nusikaltę. Būtumėm atsargesni, ar ne taip? 

Sutikau, kad tai tiesa. 

— Įsivaizduokime, kad kiekvieną kartą, kai žinogus pasiel- 
gia netinkamai, milžiniška ranka jį nutveria ir pliekia tol, kol 
šis praranda sąmonę.— Ji ėmė mankyti savo baltus pirštus ir 
piktai užsimojo bizūnu.— Juk nuo to visi taptų dorovingesni nei 
nuo pakilių moralės teorijų, kad ir kiek jų skelbtum. 

— Bet, Keite,— tarė mano draugas,— jūs šiandien labai įnir- 
šusi. 

— Ne, Džonai,— juokdamasi atsakė ji. — Aš tik siūlau ponui 
Armitedžui aptarti teoriją. 

Abu jie ėmė plepėti apie Eberdinšyro nuotykius, o aš turėjau 
pakankamai laiko stebėti ponią Merton, kuri visą laiką tylėjo. 
Tai buvo labai keista sena ledi. Krito į akis, kad ji nė kiek ne- 
pasidažiusi. Jos plaukai buvo balti kaip sniegas, o veidas labai 
išblyškęs. Lūpos bekraujės, net žydros akys tokios šviesios, kad 
beveik nemažino bendro blyškumo įspūdžio. Veido išraiška kaž- 
kokia ypatinga, iškart net negalėjau jos nusakyti. 

Moteris kažką senamadiško siuvinėjo. Beje, kai ji judino ran- 
kas, suknelė sausai, melancholiškai šlamėjo primindama rudenį 
krintančių lapų šnaresį. Ziūrint į ją, mane apėmė sunkus, liūd- 
nas jausmas. 

Prisislinkau kėdę arčiau prie jos ir paklausiau, kaip jai pa- 
tinkąs Edinburgas ir ar seniai ji čia gyvenanti. 

Kai prabilau, moteris krūptelėjo ir išgąstingai pažvelgė į ma- 
ne. Iškart pamačiau, kas tai per išraiška. Tai buvo baimė — di- 
delė ir slogi baimė. Ji buvo tokia ryški, kad, guldau galvą, ši 
moteris kažkada gyvenime buvo patyrusi sunkų išbandymą ar: 
baisią nelaimę. | 

— O taip, man patinka Edinburgas,— tarė silpnu, baugščiu 
balsų, — ir mes čia seniai gyvename, tai yra nelabai seniai. Mes. 
daug keliaujame. 

Ji kalbėjo užsikirsdama, tarsi bijotų susikompromituoti. 

— Jūs tikriausiai kilusi iš Škotijos? — paklausiau. 

— Ne, tai yra ne visai. Mes neturime tėvynės. Mes kosmopo- 
litai, suprantate? 


Tai sakydama moteris žvilgtelėjo į panelės Nortkot pusę; bet. 
jie abu stovėjo prie lango ir vis dar plepėjo. Tada ponia Merton. 
staigiai pasilenkė prie manęs ir su nerimu veide tarė: 

— Prašom su manimi daugiau nekalbėti. Ji to nemėgsta, ir 
man paskui kliūva... Prašom nekalbėti. 

Aš ketinau paklausti, ką reiškia toks keistas prašymas, bet ji, 
pamačiusi, kad noriu į ją kreiptis, atsistojo ir lėtai išėjo iš kam- 
bario. Pastebėjau, kad tuo metu įsimylėjėliai liovėsi kalbėję ir 
kad panelė Nortkot žiūri į mane savo skvarbiomis pilkomis 
akimis. 

— Atleiskite mano tetai, pone Armitedžai,— tarė ji,— ji pil- 
na keistenybių ir greitai pavargsta. Prieikite ir pažiūrėkite į ma- 
no albumą. 

Kurį laiką mes apžiūrinėjome nuotraukas: panelės Nortkot 
motina ir tėvas buvo, atrodo, paprasti žmonės, ir aš negalėjau 
pastebėti jų veiduose charakterio bruožų, kurie ryškiai atsispin- 
dėjo jų dukters veide. Tačiau albume mano dėmesį patraukė se- 
nas dagerotipas: pavaizduotas stebėtinai gražus kokių keturių 
dešimčių metų vyras. Jis buvo glotniai nusiskutęs, apatinis žan- 
dikaulis, taisyklingi veido bruožai bylojo apie nepaprastą cha- 
rakterio jėgą. Bet jo akys pernelyg giliai įdubusios, viršutinė kak- 
tos dalis suplota, ir tai gadino bendrą įspūdį. Pamatęs šią nuo- 
trauką, aš beveik instinktyviai parodžiau į ją ir sušukau: 

— Štai jūsų prototipas, panele Nortkot! 

— Jūs taip manote? — tarė ji.— Bijau, kad jūs sakote man 
labai prastą komplimentą. Į dėdę Antonijų mūsų giminėje visada 
buvo žiūrima kaip į nevykėlį. 

— Iš tiesų? — nustebau.— Tokiu atveju mano pastaba ne 
vietoj. 

— O, nekreipkite į tai dėmesio, — tarė ji. — O dėl manęs, tai 
aš visada maniau, kad jis vertas daugiau nei jie visi drauge. 
Jis buvo keturiasdešimt pirmojo pulko karininkas, Žuvęs persų 
kare, taigi, šiaip ar taip, mirė garbinga mirtimi. 

— Norėčiau taip numirti, — tarė Kaulsas; jo akys blizgėjo 
kaip visada, kai jaudindavosi.— Man dažnai kyla noras imtis tė- 
vo protesijos, užuot terliojusis su tais bjauriais vaistais. 

— Bet, Džonai, juk jūs dar nesirengiate mirti jokia mirtimi,— 
tarė ji, švelniai imdama jo ranką į savo rankas. 

Aš negalėjau suprasti šios moters. Vyriškas ryžtas, moteriš- 
kas švelnumas ir drauge kažkas tik jai būdinga. Ji mane visai 
išmušė iš vėžių. Todėl aš tiesiog nežinojau, ką atsakyti Kaulsui, 
kai jau gatvėje jis manęs reikšmingai paklausė: 

— Na, ką jūs apie įą manote? 

— Manau, kad ji nuostabiai graži, — santūriai atsakiau. 

— Suprantama,— jis nervingai papriekaištavo.— Jūs ir anks- 
čiau tai žinojote. 

— Aš dar manau, kad ji labai protinga, — tariau. 

Baringtonas Kaulsas kurį laiką ėjo“ „tylėdamas ir staiga keis- 
tai manęs pasiteiravo: a 

— Ar jūs manote, kad ji žiauri? Ar manote, kad ji yra iš tų 
merginų, kurios jaučia pasitenkinimą teikdamos skausmą? 

— Dievaži,— atsakiau,— aš dar nespėjau susidaryti apie ją 
nuomonės. 

Kurį laiką ėjome tylėdami. 

— Ji sena kvaiša,— pagaliau burbtelėjo Kaulsas.— Ji pa- 
mišusi. 

— Kas D — paklausiau. 

— Gi ta senė, Keitės teta, ponia Merton, ar kaip ją ten dar 
vadina. 

Taigi aš sužinojau, kad mano blyškioji bičiulė yra kalbėjusi 
su Kaulsu, bet jis niekada nė žodžiu nėra užsiminęs, apie ką 
būtent. 

Tą vakarą mano draugas anksti atsigulė, o aš ilgai sėdėjau 
prie židinio ir perkratinėjau visa, ką mačiau ir girdėjau. Jau- 
čiau, kad šią merginą gaubia kažkokia paslaptis — kažkas niū- 
riai fatališko ir labai keisto, jog net neįmanoma suvokti. Aš pri- 
siminiau Preskoto pasimatymą su ja prieš jų vedybas ir lem- 
tingą to pasimatymo rezultatą. Prie viso to pridėjau graudų 
girto Rivso šauksmą: „Kodėl anksčiau ji man nepasakė?“ ir ki- 
tus jo Žodžius. Paskui mano mintys sustojo prie ponios Merton 
įspėjimo, prie Kaulso užuominos apie ją, taip pat prie epizodo 
su bizūnu ir virpančiu, išgąsdintu šuneliu. 

Mano prisiminimų bendras įspūdis buvo gan nemalonus, ir 
vis dėlto aš negalėjau pateikti šiai moteriai jokio aiškaus kalti- 
nimo. Būtų daugiau nei beprasmiška bandyti draugą įspėti anks- 
čiau negu pats gerai suvoksi, dėl ko reikia taip daryti. Kiekvie- 
ną jai metamą kaltinimą jis būtų su pasidygėjimu paneigęs. 

Ką aš galėjau padaryti? Kaip galėjau prieiti prie kokios konk- 
rečios išvados apie jos būdą ir ankstesnį gyvenimą? Edinburge 
visi jas pažinojo neseniai. Ji buvo našlaitė ir, kiek žinau, niekada 
nepasakojo, kur gyveno anksčiau. Staiga man šovė į galvą min- 
tis. Tarp mano tėvo draugų buvo toks pulkininkas Džoisas, ku- 
ris ilgai.tarnavo Indijoje, štabe, ir kuris tikriausiai pažinojo dau- 

gelį karininkų, komandiruotų per maištą. Aš nedelsdamas sėdau 
prie stalo ir, pataisęs lempos dagtį, ėmiau rašyti pulkininkui 
laišką. Parašiau, kad man būtų labai įdomu gauti žinių apie tokį 
kapitoną Nortkotą, kuris tarnavo keturiasdešimt pirmajame pulke 
ir Žuvo persų kare. Pasistengiau kaip galima detaliau aprašyti 
šio Žmogaus išvaizdą, remdamasis tuo, kas atmintyje išliko iš 
dagerotipo, ir, užrašęs adresą, tą pačią naktį nunešiau laišką 
į paštą, paskui, kaip man atrodė, padaręs viską, ką galėjau, atsi- 
guliau, bet vis dar buvau labai susirūpinęs ir ilgai negalėjau 
užmigti. 

Atsakymą gavau po poros dienų iš Leičesterio, kur pulkinin- 
kas gyveno. Laiškas dabar guli priešais mane, ir aš pateikiu 
jį visą. 


Brangusis Bobai,— bylojo laiškas,— aš gerai prisimenu šį 
žmogų. Drauge su juo buvau Kalkutoje, o paskui Haidarabade. 
Tai buvo keistas žmogus, bet gan narsus karys, pasižymėjo kovo- 
se prie Sobraono, ten, jeigu neklystu, buvo sužeistas. Pulke jo 
nemėgo, buvo kalbama, kad jis yra negailestingas, šaltas žmo- 
gus, visiškai nesugebąs linksmintis. Sklido kalbos, esą jis tar- 
naująs velniui ar kažkas panašaus, taip pat kad jo negera akis. 
Tai, žinoma, tiesiog niekai. Prisimenu, kad jis puoselėjo teorijas 
apie žmogaus valios galybę ir apie sielos įtaką materijai. 

Kaip sekasi studijuoti mediciną? Nepamirškite, mano bičiuli, 
kad jūsų tėvo sūnus gali manimi pasikliauti ir kad, jei galiu kuo 
būti naudingas, visada esų pasirengęs pagelbėti. 

Visada jums draugiškas 


Edvardas Džoisas. 


P. S. Beje, Nortkotas nebuvo nukautas mūšyje. Jis žuvo jau 
sudarius taiką, beprotiškai bandydamas iš ugnies garbintojų 
šventyklos pagrobti amžinąją ugnį. 


Šį laišką perskaičiau keletą kartų — pirmiausia su pasiten- 
kinimu, o paskui, atvirkščiai, su nusivylimu. Aš gavau įdomios 
informacijos, bet vis dėlto rie tai, ko man reikėjo. Nortkotas išsi- 
skyrė ekscentriškumu, buvo velnio garbintojas, sklido kalbos, kad 
jo bloga akis. Tarkime, jaunosios panelės akys, kai jose su- 
žimba šaltas, plieninis blizgesys, kurį pastebėjau vieną ar du 
kartus, galėjo turėti patį blogiausią poveikį, kokį tik kada yra 

turėjusi Žmogaus akis; tačiau vis dėlto tai tik prietaras. O gal 
daugiau prasmės šioje frazėje: „Jis puoselėjo teorijas apie žmo- 
gaus valios galybę ir apie sielos įtaką materijai“? Prisimenu, 
kartą skaičiau keistą traktatą, kurį tada laikiau paprasčiausiai 
šarlatanišku, apie kai kurių Žmonių dvasios jėgą ir apie poveikį 
per atstumą. Gal panelė Nortkot apdovanota kokia ypatinga jė- 
ga? Si mintis man nedavė ramybės, ir labai greitai aš surinkau 
duomenų, kurie mane įtikino tokią prielaidą esant teisingą. 

Tuo metu, kai mano protas buvo užimtas šia problema, laik- 
raštyje perskaičiau žinią, kad mūsų miestą aplankė gerai žino- 
mas mediumas, hipnotizuotojas daktaras Mesindžeris. Tai buvo 
žmogus, kurio veiksmų sąžiningumą daug kartų yra patvirtinę 
kompetentingi teisėjai. Jis buvo virš bet kokios apgavystės ir 
turėjo garsiausio šių laikų pseudomokslinio gyvūnų magnetizmo 
bei elektrobiologijos autoriteto reputaciją. Taigi, nusprendęs su- 
sidaryti nuomonę, ką gali žmogaus valia net tokioje nevykusioje 
aplinkoje kaip ryški rampos šviesa ir estrada, aš įsigijau bilietą 
į pirmą seansą, ir su keliais draugais studentais nuėjome į salę. 

Mūsų vietos buvo vienoje iš šoninių ložių; atsisėdome, kai 
seansas jau buvo prasidėjęs. Vos įsitaisęs savo vietoje, pamačiau 
Baringtoną Kaulsą su savo sužadėtine ir ponia Merton, sėdinčius 
trečioje ar ketvirtoje eilėje. Jie žvilgtelėjo į mane beveik tuo pa- 
čiu momentu kaip ir aš, ir mes pasisveikinome. Pirmoji renginio 
dalis buvo banaloka; matėme fokusus, kurių sėkmė priklauso nuo 
rankų miklumo, fokusininkas atliko mesmerizmo bandymus su 
subjektu, kurį jis pats atsivedė. Parodė aiškiaregystės seansą, sa- 
vo subjektą nugramzdindamas į transo būseną, o paskui jį klau- 
sinėdamas apie nesančių draugų judėjimą ir apie paslėptus 
daiktus; beje, atrodė, kad atsakymai į šiuos klausimus buvo pa- 
tenkinami. Tačiau tokių dalykų aš buvau matęs jau anksčiau. Tą- 
kart norėjau išvysti lektoriaus valios jėgos poveikį kokiam Žžmo- 
gui iš auditorijos. 

Šitai jis atidėjo į savo pasirodymo pabaigą. „Aš jums paro- 
džiau,— tarė jis,— kad užhipnotizuotą subjektą visiškai valdo 
hipnotizuotojo valia. Tai gali būti pasiekta be jokio parengtinio 
proceso. Stipri valia, tiesiog būdama pranašesnė, netgi per at- 
stumą priverčia paklusti silpnesnę valią ir reguliuoja jos turė- 
tojo ketinimus, net veiksmus. Jeigu pasaulyje egzistuotų žmogus, 
turintis nepalyginamai didesnę valią nei visi kiti žmonių gimi- 
nės nariai, tai galima neabejoti, kad jis galėtų visiems viešpa- 

tauti paversdamas juos automatais. Laimei, smegenų jėga ribota 
arba, tiksliau, mūsų smegenys yra silpnos, todėl neįtikėtina, kad 
tokia katastrofa galėtų įvykti; vis dėlto nedidelio mūsų kompaso 
rodyklė gali kiek nukrypti, ir tai sukuria nepaprastą efektą. Da- 
bar aš pasirinksiu vieną klausytoją ir vien tik valios jėga pri- 
versiu jį užlipti ant scenos, daryti ir kalbėti tai, ko panorėsiu. 
Turiu pasakyti, kad jokiu būdu nėra su niekuo iš anksto susi- 
tarta ir kad subjektas, kurį pasirinksiu, gali iš visų jėgų prie- 
šintis kiekvienam impulsui, kurį jam pasiųsiu.“ 

Taręs šiuos žodžius, lektorius paėjėjo į priekį ir apžvelgė ke- 
letą pirmųjų eilių. Nėra jokios abejonės, kad tamsi Kaulso oda 
ir blizgančios akys atkreipė dėmesį į jį kaip į labai nervingo 
temperamento žmogų, nes hipnotizuotojas iškart žvilgtelėjo 
į Kaulsą. Mačiau, kaip mano draugas iš nuostabos krūptelėjo, 
paskui susmuko giliau į kėdę, tarsi reikšdamas savo pasiryžimą 
nepasiduoti hipnotizuotojo valiai. Mesindžeris nebuvo panašus 
į labai išmintingą žmogų, bet jo žvilgsnis nepaprastai intensy- 
vus ir skvarbus. Jo veikiamas, Kaulsas vienu dviem konvulsiš- 
kais judesiais tarsi bandė nusitverti krėslo atramų, o paskui kils- 
telėjo, bet tik tam, kad vėl atsisėstų, nors ir ne be pastangų. Šią 
sceną stebėjau labai susidomėjęs; staiga netyčia žvilgtelėjau į pa- 
nelės Nortkot veidą. Ji žvelgė į hipnotizuotoją su tokia jėga, ko- 
kios man neteko matyti nė vieno žmogaus veide. Lipos tvirtai 
sučiauptos nepalenkiamo ryžto, o veidas toks sustingęs, tarsi tai 
būtų baltų balčiausio marmuro skulptūra. Blakstienos nuleistos, 
o iš po jų pilkos akys, atrodė, kibirkščiavo ir spindėjo šalta 
šviesa. 

Vėl pažvelgiau į Kaulsą, kiekvieną akimirką laukdamas, kad 
jis atsistos ir paklus hipnotizuotojo valiai; staiga iš scenos pasi- 
girdo trumpas, prislėgtas šūksnis, primenantis ilgos kovos nepa- 
prastai išvarginto žmogaus šauksmą. Mesindžeris atsirėmė į sta- 
1ą ir užsidengė kaktą delnu; jo veidu žliaugė prakaitas. ,,Aš ne- 
begaliu tęsti, — sušuko jis, kreipdamasis į auditoriją.— Valia, 
stipresnė už manąją, man priešinasi. Šį vakarą jūs man atleis- 
kite.“ Atrodo, jis susirgo ir visiškai nebepajėgė tęsti eksperimen- 
to, tad uždanga nusileido, o klausytojai išsiskirstė gyvai aptar- 
dami staigią hipnotizuotojo negalią. 

Prie durų aš palaukiau savo draugo su damomis. Kaulsas 
juokėsi iš ką tik patirto išbandymo. 

— Jam su manim nepavyko, Bobai,— spausdamas man ran- 
ką, sušuko Kaulsas iškilmingai.— Manau, atsitrenkė šįkart kaip 
kirvis į akmenį. | 

— Taip,— tarė panelė Nortkot,— Džonas gali didžiuotis savo 
dvasios jėga, ar ne taip, pone Armitedžai? 

— Taip, tačiau turėjau įtempti visas savo jėgas. Jūs neįsi- 
vaizduojate, kokį keistą jausmą patyriau vieną, gal du kartus. 
Atrodė, valia mane visiškai palieka, ypač prieš jam subliūkštant. 

Nutariau Kaulsą (palydėti, kad galėčiau ledi stebėti namuose. 
Jis su ponia Merton/ėjo priekyje, o aš su jaunąja ledi — iš pas- 
kos. Valandėlę netariau nė žodžio, o paskui staiga prabilau vi- 
siškai neapgalvotai ir taip, kad jai tai turėjo atrodyti gruboka. 

— Tai padarėte jūs, panele Nortkot? 

— Ką aš padariau? — griežtai paklausė ji. 

— Taip, jūs užhipnotizavote hipnotizuotoją. Manau, šitaip 
teisingiausia įvertinti tai, kas įvyko. 

— Kas per keista idėja! — tarė ji juokdamasi.— Vadinasi, jūs 
tikite mane esant labai tvirtos valios? 

— Taip,— atsakiau.— Pavojingai tvirtos. 

— Kodėl pavojingai? — paklausė ji nustebusi. 

— Aš manau,— atsakiau,— kad kiekviena tokios jėgos valia 
yra pavojinga, nes visada gali būti panaudota piktam. 

— Jūs mane laikote baisia asmenybe, pone Armitedžai,— ta- 
rė ji ir, staigiai pažvelgusi man į veidą, pridūrė: — Jūs niekada 
manęs nemylėjote. Jūs įtariate mane ir nepasitikite manimi, nors 
neturite tam jokio pagrindo. 

Apkaltintas buvau taip staigiai ir taip teisingai, kad nesuge- 
bėjau paprieštarauti. Ji minutėlę patylėjo ir tarė tvirtu, šaltu 
balsu: 

— Vis dėlto nenueikite taip toli, kad ryžtumėtės man truk- 
dyti arba pasakyti savo draugui ponui Kaulsui ką nors tokio, dėl 
ko mes susipyktumėm. Jūs pamatytumėte, kad tai būtų netikusi 
politika. 

Sunku aprašyti, kokia maniera buvo pasakyti šie šykštūs gra- 
sinimo žodžiai. 

— Aš neturiu jokios teisės griauti jūsų ateities planų, — ta- 
riau.— Tačiau, turėdamas omenyje tai, ką mačiau ir girdėjau, ne- 
galiu nebijoti dėl savo draugo likimo. 

— Bijoti? — pakartojo ji niekinamai.— Prašom pasakyti, ką 
gi jūs matėte ir girdėjote? Gal ką nors iš pono Rivso? Atrodo, 
jis taip pat jūsų draugas? 

— Jis niekada man nėra minėjęs jūsų vardo, — atsakiau, sėk- 
mingai suteikdamas savo balsui nuoširdžią intonaciją.— Jums 
tikriausiai bus liūdna išgirsti jį mirštant. 

Kai taip kalbėjau, ėjome pro apšviestus langus, ir aš žvilg- 
telėjau į ją, norėdamas įsitikinti, kokį įspūdį padarė jai mano 
žodžiai. Ji juokėsi, be jokios abejonės, viduje juokėsi. Linksmu- 
mą mačiau kiekviename jos veido bruože. Nuo to momento ėmiau 
bijotis šios moters ir nepasitikėti ja dar labiau nei anksčiau. 

Tą vakarą mes daugiau beveik nebesikalbėjome. Išeinant 
Nortkot sviedė į mane įspėjamą žvilgsnį, tarsi primindama, ką 
kalbėjusi apie man gresiantį pavojų, jeigu bandyčiau jai sukliu- 
dyti. Sie įspėjimai beveik nebūtų turėję reikšmės, jeigu, kaip nors 
įsikišdamas, būčiau galėjęs padėti Baringtonui Kaulsui. Bet ką 
aš galėjau padaryti? Galėjau pasakyti, kad ankstesnieji jos gar- 
bintojai dabar yra nelaimingi. Galėjau pasakyti, kad laikau ją 
beširde moterimi. Galėjau pasakyti, kad manau ją turint nepa- 
prastą, beveik nežemišką galią. Kokį įspūdį būtų padaręs kiek- 
vienas iš šių kaltinimų karštai įsimylėjusiam, entuziastingo cha- 
rakterio žmogui, koks buvo mano draugas? Aš jaučiau, jog be- 
prasmiška išsakyti šiuos kaltinimus, ir todėl tylėjau. 

Dabar pereisiu prie pabaigos pradžios. Iki šiol daugiausia 
rėmiausi prielaidomis, spėliojimais ir gandais. Dabar man tenka 
nelengvas darbas kiek įmanoma nešališkiau ir tiksliau papasa- 
koti apie tai, kas tikrai įvyko mano akyse, ir raštu išdėstyti įvy- 
kius, nulėmusius draugo mirtį. 

Žiemos pabaigoje Kaulsas kartą man prasitarė, kad norėtų 
panelę Nortkot vesti kuo greičiau, tikriausiai kada nors pavasa- 
rį. Jis, kaip esu minėjęs, buvo puikiai apsirūpinęs, jaunoji ledi 
taip pat turėjo šiokių tokių santaupų, tad materialine prasme 
nebuvo jokio reikalo atidėlioti vestuves. „Mes norėtume išsinuo- 
moti nedidelį namą už miesto,— tarė jis,— ir mes tikimės, Bobi, 
kad jūs labai dažnai pas mus lankysitės.“ Aš padėkojau steng- 
damasis atsikratyti nuogąstavimų ir įtikinti save, kad viskas bus 
gerai. 

Maždaug trys savaitės iki paskirtosios vestuvių dienos kartą 
į vakarą Kaulsas man pranešė, kad tądien jam tikriausiai teksią 
vėlai grįžti namo. 

— Gavau iš Keitės raštelį, — tarė jis,— kuriame ji prašo už- 
eiti pas ją apie vienuoliktą vakaro; tai, žinoma, vėloka, bet gal 
ji nori su manimi pasikalbėti apie ką nors be pašalinių akių, 
kai senoji ponia Merton bus nuėjusi miegoti. 

Tik tada, kai mano draugas jau buvo išėjęs, staiga prisimi- 
niau paslaptingąjį pasimatymą, įvykusį, kaip man pasakojo, 
prieš pat Preskoto savižudybę. Paskui aš pagalvojau apie vargšą 
Rivsą, kurį vaizduotė piešė dar tragiškesnėmis spalvomis, mat 
tądien sužinojau jį mirus. Ką visa tai reiškė? Gal ši moteris 
atskleisdavo kokią niūrią paslaptį, kuri turėjo būti sužinoma iki 
vestuvių? Kas kaltas, kad jos santuokos iširdavo? Ji ar tie, už 
kūrių ji ketindavo tekėti? Pajutau tokį nerimą, jog būčiau galė- 
jęs sekti paskui Kaulsą net rizikuodamas jį įskaudinti, būčiau 
pasistengęs įtikinti jį neiti raštelyje paskirtu laiku, bet, Žvilgte- 
lėjęs į laikrodį, pamačiau, kad jau per vėlu. 

Nutariau sulaukti jo, tad įmečiau į židinį anglių ir išsi- 
traukiau iš lentynos romaną. Tačiau mano mintys buvo įdomes- 
nės už knygą, ir aš padėjau ją į šalį. Mane slėgė nepaaiškinamas 
nerimas. Išmušė dvyliktą, paskui pusę pirmos, o mano draugas 
nesirodė. Buvo apie pirma valanda nakties, kai gatvėje išgirdau 
žingsnius, o paskui — beldimą į duris. Nustebau, nes žinojau 
draugą visad pasiimant raktus; vis dėlto nuskubėjau žemyn ir 
pakėliau sklendę. Durims atsilapojus, iškart pamačiau, kad blo- 
giausios mano prognozės pasitvirtino. Baringtonas Kaulsas stovė- 
jo nuleidęs ant krūtinės galvą ir atsirėmęs į turėklus; visa jo 
povyza bylojo apie nepaprastą dvasios nuopuolį. Įėjęs į kamba- 
rį, jis susvirduliavo ir būtų nugriuvęs, bet aš kaire ranka jį 
apglėbiau. Šitaip prilaikydamas, su lempa kitoje rankoje lėtai 
vedžiau jį laiptais į mūsų svetainę. Neprataręs nė žodžio, jis dri- 
bo ant sofos. Dabar, kai galėjau gerai jį apžiūrėti, pasibaisėjau. 
Jo veidas buvo mirtinai išblyškęs, lūpos bekraujės. Skruostai ir 
kakta drėgni, akys stiklinės, pasikeitusi veido išraiška. Jis atro- 
dė kaip visiškai jėgų netekęs Žmogus, kuris patyrė kažkokį siau- 
bingą išbandymą. 

— Kas atsitiko, brangusis mano drauge? — paklausiau aš, 
sutrikdydamas tylą.— Tikiuosi, nieko baisaus? Jūs sergate? 

— Brendžio! — vargais negalais tarė jis.— Duokite man 
brendžio! 

Aš paėmiau ropinę ir jau rengiausi įpilti, bet jis virpančia 
ranka išplėšė ją iš manęs ir įsipylė beveik pusę stiklinės. Pa- 

prastai tokiais atvejais jis būdavo labai santūrus, o dabar išgėrė 
viską iškart, nė kiek nepraskiesdamas vandeniu. Atrodo, tai su- 
teikė jam jėgų, nes raudonis vėl pamažu užliejo jo skruostus; 
draugas atsirėmė alkūnėmis. 

— Mano sužadėtuvės iširo, Bobi,— tarė jis, stengdamasis kal- 
bėti ramiai, bet jo balsas virpėjo.— Viskas baigta. 

— Nenusiminkite! — tariau norėdamas jį padrąsinti.— Nepul- 
kite į neviltį... Kaip tai atsitiko?.. Kaip suprasti?.. 

— Kas atsitiko? — suvaitojo jis, užsidengdamas veidą del- 
nais.— Jeigu aš pasakyčiau, jūs, Bobi, nepatikėtumėt. Tai per 
daug baisu, per daug siaubinga, neapsakomai baisu ir nejtikė- 
tina!..O, Keite, Keite!l — ir, audrinamas sielvarto, jis ėmė raičio- 
tis nuo vieno šono ant kito.— Aš laikiau tave angelu, o tu pasi- 
rodei esanti... 

— Kas? — paklausiau aš, nes jis padarė pauzę. 

Jis metė į mane beprasmį žvilgsnį, o paskui, mostaguodamas 
rankomis, staiga pratrūko. 

— Velnias! — sušuko jis.— Gražiame kūne — vampyro siela. 
Bet, Viešpatie, atleisk man! — tęsė jis ramesniu balsu, pasisukęs 
veidu į sieną.— Aš pasakiau daugiau negu galima. Aš mylėjau 
ją taip stipriai, kad negaliu kalbėti, kokia ji. Ir dabar dar aš ją 
per daug myliu. 

Kurį laiką draugas gulėjo ramiai, ir aš ėmiau manyti, kad 
alkoholis jį veikia migdomai, bet staiga jis atsisuko į mane. 

— Ar esate ką nors skaitęs apie vilkolakius, likantropus? — 
paklausė. 

Atsakiau, kad esu. 

— Vienoje Marjeto knygoje,— tarė jis susimąstęs,— yra ap- 
sakymas apie nuostabią moterį, kuri naktį pavirto vilku ir su- 
rijo savo vaikus. Įdomu, kas Marjetui pakišo šią mintį? 

Keletą minučių jis buvo paskendęs savo mintyse, bet pas- 
kui sušuko duoti dar brendžio. Ant stalo stovėjo buteliukas su 
opijum. Aš kategoriškai pasakiau pats įpilsiąs brendžio ir slap- 
čia įmaišiau į jį pusę drachmos opijaus trauktinės... Visa tai jis 
išgėrė vienu mauku, galva vėl nusviro ant pagalvės. „(Geriau kas 
tik nori, tik ne tai, — suvaitojo jis.— Geriau mirtis negu tai. Nu- 
sikaltimas ir žiaurumas, žiaurumas ir nusikaltimas. Geriau kas 
tik nori, tik ne tai.“ Ir taip toliau monotoniškai, kol pagaliau ne- 
begalėjau suprasti žodžių; tačiau jo vokai nusileido ant pavar: 

gusių akių ir jis giliai užmigo. Nunešiau jį į miegamąjį nepa- 
žadinęs, pasidariau guolį iš kėdžių ir taip pasilikau prie jo visą 
naktį. 

Rytą Baringtonas Kaulsas smarkiai karščiavo. Keletą savai- 
čių jo gyvybė kabojo ant plauko. Buvo pakviesti patys geriausi 
Edinburgo medikai. Stiprus jo organizmas pamažu taisėsi. Tomis 
neramiomis dienomis aš jį slaugiau; tačiau per visą tą alinantį 
kliedėjimo laiką jam neišsprūdo nė vieno žodžio, kuris būtų ga- 
lėjęs paaiškinti paslaptį, susijusią su panele Nortkot. Kai kada 
jis minėjo ją pačiais švelniausiais žodžiais ir švelniausiu balsu. 
Kartais jis šaukdavo, kad jinai velnias, ir ištiesdavo rankas, 
tarsi stengdamasis jos neprisileisti. Keletą kartų šaukė nepar- 
duosiąs savo „sielos dėl nuostabaus veido, paskui gailiu balsu 
sudejavo: „Betgi aš myliu ją, nepaisant nieko, aš ją myliu, aš 
niekada nesiliausiu jos mylėjęs“. 

Kai Kaulsas atsigavo, tiesiog nebegalėjau jo pažinti. Jis 1a- 
bai sulyso, tik tamsios akys blizgėjo kaip blizgėjusios. Iš po 
juodų antakių jos degte degė ryškia liepsna. Kaulso charakteris 
tapo keistas ir permainingas: kartais mano draugas būdavo ner- 
vingas, kartais — nerūpestingai linksmas, tačiau niekada — visiš- 
kai natūralus. Jis svaidė keistus žvilgsnius, tarsi žmogus, kuris 
kažko bijosi, tačiau vargu ar žino ko. Jis niekada neminėdavo 
Nortkot vardo — niekada, iki to lemtingo vakaro, apie kurį da- 
bar teks papasakoti. 


Aš keliavau su juo po kalnuotąją Škotijos dalį, paskui — po 
rytinę pakrantę, stengdamasis praskaidrinti draugo nuotaiką pa- 
keisdamas vietą. Vienos tokios kelionės metu mes apsilankėme 
Mejo saloje, esančioje netoli Forto upės žiočių. Išskyrus tą metą, 
kai ten lankosi turistai, sala būna tuščia ir apleista. Be švyturio 
prižiūrėtojo, ten gyvena viena kita neturtingų žvejų šeima, sa- 
vo varganą būvį palaikanti žvejyba bei kormoranų ir škotiškų 
žąsų gaudymu. Ši niūri vieta, rodos, taip sužavėjo Kaulsą, kad 
mes vienoje žvejų lūšnelėje išsinuomojome kambarį, ketindami 
saloje pagyventi savaitę ar dvi. Man buvo labai nuobodu, bet 
mano draugą ši nuošali vieta, matyt, veikė raminamai. Jo žvilgs- 
nyje nebeliko išgąsčio, taip ryškaus pastaruoju metu, mano bi- 
čiulis vėl ėmė panėšėti į buvusįjį Kaulsą. Ištisas dėenas jis vaikš- 
tinėdavo žvalgydamasis po apylinkes nuo vienos iš salą juosian- 
čių aukštų uolų ir stebėdamas, kaip ilgos žalios bangos su triukš- 
1mu puola krantą ir sudūžta virsdamos purslų debesiu. 

Kartą naktį — atrodo, trečią ar ketvirtą mūsų buvimo saloje 
parą — Baringtonas Kaulsas ir aš prieš miegą išėjome iš namelio 
pakvėpuoti gaiviu oru, nes mūsų kambarys buvo mažas, o bloga 
lempa skleidė nemalonų kvapą. Puikiai prisimenu kiekvieną tos 
nakties smulkmeną. Buvo justi artėjant audrą; šiaurės vakaruose 
susitelkė debesys, o mėnulis, žarstęs pakaitomis šviesos ir še- 
šėlių pluoštus ant nelygaus salos paviršiaus bei neramios jūros 
tolumoje, apsitraukė tamsiais šešėliais. 

Snekučiuodamiesi stovėjome prie namelio durų, ir aš pama- 
niau, kad po ligos mano draugas dar niekada nėra buvęs toks 
linksmas. Staiga jam iš krūtinės išsiveržė širdį veriantis riks- 
mas; mėnulio šviesoje jo veide pamačiau neapsakomą siaubą; 
akys buvo plačiai išplėstos ir nejudrios, tarsi įsmeigtos į kažkokį 
artėjantį daiktą; mačiau, kaip virpa kažką man rodantis ilgas 
jo smilius. 

— Pažvelkite ten! — šaukė jis.— Tai ji! Tai ji!.. Matote, kaip 
ji lipa nuo kalvos? — Tardamas šiuos žodžius, jis konvulsiškai 
pasičiupo mano ranką.— Štai ji, ji eina į mus! 

— Kas? — sušukau aš, stengdamasis tamsoje ką nors įžiū- 
rėti! 

— Ji — Keitė... Keitė Nortkot! — šaukė jis.— Ji atėjo manęs. 
Laikykite mane tvirtai, senasis drauge. Nepaleiskite manęs! 

— Nusiraminkite, bičiuli, — tariau aš, tapšnodamas jam per 
petį. — Atsikvošėkite, jūs kliedite; nieko baisaus nėra. 

— Ji nuėjo! — su palengvėjimu sušuko jis.— Ne, prisiekiu 
dangumi! Stai ji vėl, vis arčiau, arčiau. Ji sakė, kad ateis manęs 
pasiimti, ir ištesėjo savo žodį. | 

— Eime vidun,— tariau aš. Jo ranka, kai prie jos prisilie- 
čiau, buvo šalta kaip ledas. 

— Ak, aš tai žinojau! — sušuko jis.— Štai ji moja ranka. Ji 
vilioja mane. Ji duoda man ženklą. Aš turiu eiti. Aš einu, Keite! 
Einu! 

Aš apglėbiau bičiulį rankomis, bet jis su milžiniška jėga iš- 
trūko man iš glėbio ir ištirpo nakties tamsoje. Leidausi paskui, 
šaukiau sustoti, bet jis tolo dar greičiau. Kai mėnuo pažvelgdavo 
pro debesis, aš regėdavau jo tamsią figūrą, bėgančią tiesia 
kryptimi, tarsi prie kokio konkretaus daikto. Gal tai buvo vien 
vaizduotės padarinys, tačiau man pasirodė, kad mirguliuojančioje 
mėnulio šviesoje priekyje jo pamačiau kažką neaiškaus, spindu- 
liuojančio, lyg figūrą, kuri išsisukinėjo, kai jis bandė ją su- 

čiupti, ir viliojo tolyn. Mačiau, kaip jo figūra aiškiai išryškėjo 
horizonte, nedidelės kalvos viršūnėje, paskui išnyko, ir tai buvo 
paskutinis kartas, kai mirtingojo akys matė Baringtoną Kaulsą. 

Zvejai ir aš visą tą naktį klaidžiojome po salą su žibintais, 
apžiūrinėdami kiekvieną kertelę, bet neradome jokių mano žu- 
vusio draugo pėdsakų. Eidami jo bėgimo kryptimi, pasiekėme 
viršum jūros pakibusias dantytas uolas. Vienoje vietoje uolos 
kraštas buvo kiek aptrupėjęs, ir ten augusioje žolėje matėsi pėd- 
sakai, panašūs į žmogaus. Atsigulėme ant žemės ir žibintų -švie- 
soje per uolos kraštą žvelgėme žemyn, kur už dviejų šimtų pėdų 
dužo bangos. Mums ten begulint, staiga, nustelbdamas bangų 
ūžesį ir vėjo švilpimą, iš bedugnės pasigirdo keistas, laukinis 
riksmas. Žvejai, žmonės prietaringi, tvirtino tai buvus moters 
juoką, ir aš vos prikalbinau juos tęsti paieškas. Aš manau, kad 
tai galėjo būti kokio jūros paukščio, žibintų šviesos išbaidyto iš 
lizdo, klyksmas. Šiaip ar taip, nenorėčiau dar kartą išgirsti tokį 
riksmą. 

Dabar artėju prie sunkaus darbo, kurio ėmiausi, pabaigos. 
Aš atvirai ir tiksliai, kaip tiktai pajėgiau, papasakojau Džono 
Baringtono Kaulso mirties istoriją... Žinau, jog kai kam šis liūd- 
nas epizodas pasirodys banalokas. Stai proziškas įvykio nupasa- 
kojimas, po poros dienų pasirodęs laikraštyje: 


Liūdnas atsitikimas Mejo saloje 


Mejo saloje atsitiko liūdnas įvykis. Ponas Džonas Baringto- 
nas Kaulsas, universiteto visuomenėje gerai žinomas džentelmenas, 
neseniai apdovanotas Neilo Arnoto premija, po ligos apsigyveno 
šiame nuošaliame kampelyje, ketindamas sustiprėti. Užpraeitą 
naktį jis paliko savo draugą poną Robertą Armitedžą, ir nuo tada 
apie jį nėra jokios žinios. Beveik tiksliai nustatyta, kad jis žuvo 
nukritęs nuo vienos iš uolų, supančių salą. Pono Kaulso sveikata 
pastaruoju metu buvo ne visai kokia — iš dalies dėl pervargimo, 
iš dalies dėl patirtų išgyvenimų, susijusių su šeimos aplinkybė- 
mis. Jam mirus, universitetas neteko vieno iš dideles viltis teiku- 
sių savo auklėtinių. 


Prie viso to aš neturiu ką pridurti... Papasakojus, ką žinau, 
man palengvėjo. Galiu suprasti, kad daugelis, pasvėrę visas ap- 
linkybes, šiame įvykyje neįžvelgs jokios panelės Nortkot kaltės. 
Jie pasakys, esą nėra jokio pamato mesti jaunajai ledi kaltinimų, 


492 


jeigu iš prigimties nervingo temperamento žmogus kalba ir el- 
giasi beprotiškai ir pagaliau, staiga bei smarkiai kuo nors nusi- 
vylęs, nusižudo. 

Tebūnie taip. Bet aš Viljamo Preskoto, Arčibaldo Rivso ir 
Kaulso mirtis, be jokios abejonės, priskiriu šiai moteriai, lyg bū- 
čiau matęs, kaip ji įsmeigė jiems į širdį durklą. 

Jūs, žinoma, paklausite, kaip paaiškinti visus šiuos faktus? 
Neturiu jokios rimtos teorijos arba bent jau mano teorija mig- 
lota ir neapibrėžta. Panelė Nortkot turėjo nepaprastą galią Žžmo- 
nių protams, o per juos — ir kūnams, tuo esu įsitikinęs. Manau, 
kad ji instinktyviai stengėsi panaudoti šią galią Žžemiems ir 
žiauriems tikslams. Egzistavo kažkokia dar siaubingesnė jos 
charakterio ypatybė, kažkoks pasibaisėtinas bruožas, kurį ji at- 
skleisdavo prieš pat vestuves,— tokia išvada peršasi analizuo- 
jant trijų jos jaunikių likimo istorijas. Apie šitos prieš vestuves 
atskleidžiamos paslapties nežmoniškumą galima spręsti iš to, 
kad vien tos moters paminėjimas atstumdavo ją taip aistringai 
mylėjusius vyrus. Mano manymu, tolesnis jų likimas būdavo 
keršto, kad pabėgo nuo jos, rezultatas, o kad aukos apie tai bū- 
davo perspėjamos, liudija abiejų Žodžiai — ir Rivso, ir Kaulso. 
Prie to nieko negalėčiau pridurti. Visuomenės dėmesiui tiesiog 
pateikiu faktus tokiu pavidalu, kaip jie klostėsi mano akyse. Nuo 
to laiko niekada nesu matęs panelės Nortkot ir nenorėčiau ma- 
tyti. Jeigu tuo, ką čia parašiau, išgelbėčiau bent vieną būtybę 
nuo pavojaus patekti į tų blizgančių akių ir nuostabaus veido 
pinkles, dedu plunksną ant stalo įsitikinęs, kad mano draugo 
mirtis nėra visai beprasmė. 


ELIJAS B. HOPKINSAS, 
pastorius iš Džekmans Galčo 


Galče jis buvo žinomas kaip visų gerbiamas Elijas B. Hopkin- 
sas, bet tai buvo garbės titulas už daugybę moralinių savybių. 
:Pastorius — kita jo pravardė, pakankamai garbinga šalyje, ku- 

kito reikšmingesnio dvasinio įvertinimo. Kartą jis pasakė: „Mes 
visi dirbame Viešpaties Dievo kasyklose, ir visiškai nesvarbu, ar 
esame samdyti pagal sutartį, ar plušame gera valia“. Tiesmu- 
kas vaizdingas pavyzdys, apeliuojantis į Džekmans Galčo ins- 
tinktus. Tačiau per keletą pirmųjų jo buvimo mėnesių pastebėta, 
jog mažiau vartojama stipriųjų gėrimų, vis retesnės kitokios, 
dar didesnės, ydos, charakteringos mažai kasyklos gyvenvietei. 
Pastoriaus auklėjami žmonės ėmė suprasti, kad jų kalbos resur- 
sai ne tokie riboti, kaip atrodė anksčiau, ir kad savo įspūdžius 
galima gana tiksliai išreikšti be srauto Dievą įžeidžiančių žodžių. 

Džekmans Galčo reformatoriaus mums prireikė 1853 metų 
pradžioje. Tai buvo pinigingi laikai visoje kolonijoje, ypač pas 
mus. Materialinė padėtis neigiamai veikė mūsų dorovę. Kaimas 
buvo nedidelis, įsikūręs šiek tiek toliau kaip už šimto dvidešim- 
ties mylių į šiaurę nuo Balarato, toje vietoje, kur kalnų srautas 
teka nelygiais kloniais, stengdamasis susilieti su Erosmito upe. 
Istorija nutyli, kas buvo pirmasis džekmansietis, tuo metu gy- 
venvietėje gyveno šimtas arba maždaug tiek suaugusių Žmonių; 
daugelis jų čia ieškojo prieglobsčio po to, kai jau nebegalėdavo 
pasilikti civilizuotesniuose kasybos centruose. Tai buvo šiurkšti, 
įtūžusi gauja su vos pastebimomis šiek tiek padoresnių visuome- 
nės sluoksnių priemaišomis. 

Džekmans Galčo ryšiai si išoriniu pasauliu buvo gana sudė- 
tingi ir nepatikimi. Tarp jo ir Balarato esančiuose brūzgynuo- 
se siautėjo baisus banditas, vardu Konkis Džimas, kuris su ne- 
didele gauja tokių kaip jis nutrūktgalvių rengdavo pavojingus 

žygius. Todėl Galčo kasyklose iškastos aukso smiltys ir grynuo- 
liai buvo laikomi specialiuose sandėliuose, be to, kiekvieno savi- 
ninko turtas būdavo supilamas į atskirą maišelį, pažymėtą jo 
vardu. Sį primityvų banką saugojo patikimas žmogus, vardu Vo- 
bernas. Kai indėlių smarkiai padaugėdavo, būdavo samdomas 
vežimas ir visos brangenybės vežamos į Balaratą su apsauga 
policijos bei daugybės auksakasių, šią pareigą atlikdavusių pa- 
kaitomis. Iš Balarato šios vertybės būdavo siunčiamos į Melbur- 
ną paprastais auksui vežti skirtais vagonais. Dėl tokios tvar- 
kos auksas dažnai mėnesiais užsigulėdavo Galče; bet Konkis 
Džimas ne juokais gavo matą, nes krovinį lydėdavęs būrys jam 
ir jo bendrams buvo visai ne pagal įėgas. Tikriausiai tuo metu, 
apie kurį pasakoju, jis iš apmaudo atsisakė savo reidų, ir jau 
buvo galima važinėti keliu nedidelėmis grupelėmis. 

Dieną Džekmans Galče paprastai būdavo dar pakenčiama 
tvarka, nes daugelis gyventojų su laužtuvais ir kirtikliais trauk- 
davo į darbą prie kvarco klodų, kiti plaudavo smėlį ir molį ma- 
žo upelio seklumose. Tačiau, saulei leidžiantis, rūdynai pamažu 
ištuštėdavo, ir nuo darbo laisvi, moliu išsiterlioję, susivėlę Žmo- 
nės tingiai paržingsniuodavo į gyvenvietę, pasirengę įvairiau- 
sioms išdaigoms. Pirmiausia jie užsukdavo į Voberno aukso san- 
dėlį, kur padėdavo dienos aukso smiltis ir įrašydavo į sandėlio 
sargo knygą; tačiau kiekvienas rūdakasys pasilikdavo tų smilčių 
vakaro išlaidoms. Padorumas būdavo nusviedžiamas į šalį, ir 
kiekvienas skubėdavo kuo greičiau atsikratyti turimų perkamųjų. 
Išlaidų centras buvo primityvus baras, suręstas iš dviejų stati- 
nių, ant kurių buvo patiestos lentos; jis turėjo skambų pavadini- 
mą —,,„Britanijos išgertuvių salė“. Čia Natas Adamsas, žaliūkas 
baro savininkas, pilstė bjaurią degtinę po du šilingus už stik- 
linaitę arba po ginėją už butelį, o jo brolis Benas paskubom su- 
kaltoje medinėje lūšnoje, paverstoje lošimo namais, tuo metu 
ėjo krupjė pareigas; visą naktį čia šurmuliuodavo žmonės. Trečio 
brolio jie neteko dėl nelaimingo susidūrimo su muitinės valdi- 
ninku. „Ilgam gyvenimui jis buvo pernelyg romus,— susijaudi- 
nęs kalbėjo jo brolis per laidotuves.— Daug kartų aš jam karto- 
jau: jeigu gerdamas susiginčysi su svetimu žmogumi, pirmiau- 
sia išgerk, o paskui pagalvok ir, jeigu reikia, nužudyk“. O Bilas 
buvo pernelyg mandagus: jis iš pradžių pasamprotaudavo, o ta- 
da šaudydavo, nors galėdavo tai padaryti iškart. Ši miela velio- 
nio Bilo silpnybė buvo skaudus smūgis Adamso firmai, nes apy- 

varta taip sumažėjo, kad įmonė vos galą su galu sudūrė be naujo 
kompaniono. | 

Natas Adamsas Galče prie kelio laikė užvažiuojamuosius nak- 
vynės namus dar prieš tai, kai čia buvo rasta aukso, todėl galėjo 
pretenduoti į paties seniausio šių vietų gyventojo titulą. Užva- 
žiuojamyjų namų šeimininkai laikė save ypatingos rasės Žmo- 
nėmis, todėl verta nukrypti į šalį ir papasakoti, kaip jie įsigud- 
rindavo pasiglemžti dideles pinigų sumas krašte, kur keliautojų 
reta. Bušmenai, t.y. mulų varovai, avių piemenys bei kiti bal- 
tieji darbininkai, turėję reikalų su vietine avininkyste, paprastai 
pasirašydavo sutartį, pagal kurią jie sutikdavo tarnauti savo 
šeimininkui metus, dvejus arba trejus už tam tikrą atlyginimą ir 
už maistą. Šiame kontrakte gėrimai nebuvo numatyti, ir žmo- 
nėms nori nenori tekdavo gyventi santūriai. Pinigai būdavo iš- 
mokami iškart pasibaigus įsipareigojimų terminui. Tą dieną Dži- 
mis, piemuo, įvirsdavo į šeimininko kontorą su braziliškosios 
palmės skrybėle rankoje. 

— Labas rytas, šeimininke! — sakydavo Džimis.— Sutarties 
terminas baigėsi. Tikiuosi gauti čekį ir važiuoti į miestą. 

— Ar grįšite, Džimi? 

— Taip, aš grįšiu. Aš išvykstu kokioms trims savaitėms, gal 
mėnesiui. Man reikia šiokio tokio apdaro, šeimininke, o batai 
tiesiog vos laikosi ant kojų. 

— Kiek, Džimi? — klausia šeimininkas, imdamas plunksną. 

— Šešiasdešimt frankų,— atsako susimąstęs Džimis,— jūs, 
šeimininke, prisimenate praėjusių metų kovą, kai margas bulius 
ištrūko iš aptvaro? Tada jūs pažadėjote man du svarus. Dar sva- 
rą už išplovimą ir dar vieną, kai Milaro avis įsimaišė tarp mū- 
siškių... 

Ir taip toliau, mat retas bušmenas moka rašyti, užtat turi 
puikią atmintį. 

Šeimininkas išrašo čekį ir per stalą paduoda Džimiui. 

— Negirtuokliaukite, Džimi,— pataria jis. 

— Būkite ramus, šeimininke,— sako piemuo, kišdamas čekį 
į odinę kišenę, ir po valandos jis jau risnoja savo ilgakoju arkliu 
į miestą, esantį už šimto mylių. 

Per dieną Džimis turi prajoti pro septynerius arba aštuone- 
rius minėtus užvažiuojamuosius namus ir iš patirties žino, kad 
jeigu nesusilaikys neišgėręs, neįprastas svaiginamasis gėrimas 
aptemdys jam smegenis. Džimis karingai purto galvą, nuspren- 

dęs, jog niekas pasaulyje neprivers jo išgerti, kol neįgyvendins 
savo plano. Vienintelis šansas tai padaryti — išvengti pagun- 
dos, todėl, žinodamas, kad pirmieji tokie namai yra už pusės 
mylios, jis pasuka į šoninį takelį. 

Džimis ryžtingai joja siauru takeliu, sveikindamas save, iš- 
vengusį pavojaus. Bet staiga pamato saulės nugairintą įjuoda- 
barzdį, nerūpestingai atsirėmusį į šalia kelio augantį medį. Tai 
ne kas kitas, kaip užvažiuojamųjų namų savininkas, kuris, iš 
tolo pastebėjęs Džimio manevrus, neria tiesiai pro krūmus, kad 
galėtų pastoti jojančiajam kelią. 

— Labas rytas, Džimi! — šaukia jis, kai raitelis priartėja. 

— Labas rytas, drauguži, labas rytas! 

— Kur tu šiandien joji? 

— Joju į miestą,— ryžtingai sako Džimis. 

— Iš tiesų? Na, tai mes turim pakankamai laiko. Eime, iš- 
gersim pas mane, kad sektųsi kelionė. 

— Ne,— sako Džimis,— nenoriu gerti! 

— Tik suvilgysi gerklę. 

— Sakau jums, kad gerti nenoriu,— pyksta piemuo. 

— Na, nereikia karščiuotis. Man tas pat, ar tu nori išgerti, 
ar nenori. Iki pasimatymo. 

— Iki pasimatymo, — sako Džimis, bet, vos spėjęs nujoti dvi- 
dešimt jardų, girdi, kaip anas prašo jį sustoti. 

— Paklausyk, Džimi! — šaukia smuklininkas, vydamasis jį.— 
Jeigu padarytum man paslaugą, būčiau labai dėkingas. 

— Ko jūs norite? 

— Tai laiškas, Džimi, kurį reikia išsiųsti. Jis man labai svar- 
bus, ne kiekvienam galėčiau jį patikėti; bet tave aš pažįstu, ir 
jeigu jį paimtum, man nukristų didelis rūpestis. 

— Duokite jį šen,— trumpai taria Džimis. 

— Aš neturiu jo su savimi. Laiškas namie. Užsukim pas ma- 
ne, nuo čia tik koks ketvirtis mylios. 

Džimis nenoriai sutinka. Kai jie pasiekia aptriušusią lūšną, 
smuklininkas paslaptingai kviečia jį nulipti nuo arklio ir įeiti 
į vidų. 

— Duokit laišką, — sako Džimis. 

— Jis dar nebaigtas rašyti... Bet tu valandėlę pasėdėk, aš 
tuoj... 

Taigi piemuo įviliotas į lūšną. 

Pagaliau laiškas parašytas ir paduotas. 

— Dabar, Džimi,— sako smuklininkas,— prieš kelionę vieną 
stiklinę mano sąskaita. 

— Nė lašo,— sako Džimis. 

— A, tai štai koks tu! — sako smuklininkas nuskriaustojo bal- 
su.— Tu toks velniškai išdidus, kad nenori išgerti su vargšu, 
tokiu kaip aš. Atiduok laišką. Tebūnu aš prakeiktas, jeigu pri- 
imsiu paslaugą žmogaus, kuris negali su manimi išgerti. 

— Na na, bičiuli, nepurkštaukit,— sako Džimis.— Išlenkim 
po stiklinę, ir aš joju. 

Smuklininkas įpila pusę stiklinės gryno romo ir paduoda ją 
bušmenui. Užuodęs pažįstamą kvapą, Džimis vienu mauku iš- 
lenkia romą. Akys ima jam spindėti, o veidas išrausta. Šeiminin- 
kas įdėmiai stebi svečią. 

— Dabar gali joti, Džimi,— sako jis. 

— Palaukit, bičiuli, palaukit, — sako bušmenas.— Aš toks pat 
žmogus kaip ir jūs. Jeigu jūs vaišinat, aš taip pat, manau, galiu 
pavaišinti. 

Stiklinė vėl pripilama, ir Džimio akys sublizga dar labiau. 

— Dabar, Džimi, paskutinė stiklinė, kad klestėtų šie namai, — 
sako smuklininkas,— tada jau galėsi joti. 

Piemuo išmaukia trečią stiklinę, ir visi geri ketinimai bei 
sąžinės priekaištai išnyksta kaip dūmas. 

— Klausykit,— burbuliuoja jis kimiu balsu, traukdamas iš 
kišenės savo čekį.— Imkit jį, drauguži. Jei kas keliautų pro šalį, 
kiekvieno paklauskit, ko jis pageidauja, ir visiems sakykit, kad aš 
vaišinu. Kai pinigai baigsis, pasakykit. 

Džimis jau nė nesvajoja kada nors pasiekti miestą ir tris sa- 
vaites ar mėnesį girtauja lūšnoje; beje, kiekvieną keliaujantį pro 
šalį taip pat nugirdo. Pagaliau vieną gražų rytą pas jį užeina 
šeimininkas. 

— Pinigai baigėsi, Džimi,— sako jis,— atėjo metas vėl užsi- 
dirbti. į 

Džimis ilgai prausiasi, kad prablaivėtų, prisitvirtina prie nu- 
garos antklodę bei kirvį ir joja palei krūmynus į ganyklas, kur 
jo laukia antri pasninko metai, kurie vėl baigsis girtuokliavimo 
mėnesiu. 

Nors visa tai būdinga nerūpestingiems žmonėms, tačiau tie- 
siogiai nesusiję su Džekmans Galčo gyventojais, taigi mes tu- 
rime. grįžti į šią Arkadijos tipo gyvenvietę. Naujų žmonių ten 
retai pasirodydavo. Tie, kurie įsikūrė aprašomuoju metu, buvo 

didesni storžieviai ir Žiauresni už pirmuosius gyventojus. Ypač 
išsiskyrė niekšai Filipsas ir Molis, kurie kartą atsibastė į gyven- 
vietę ir apsistojo anapus upelio. Jie pralenkė Galčo gyventojus 
kandumu ir lengvabūdiškumu, kalbos ir manierų nešvankumu, 
atkakliu socialinių įstatymų nepaisymu. Jie apsiskelbė atklydę 
iš Bendigo. Kai kurie kaimelio gyventojai būtų patenkinti, jeigu 
baisusis Konkis Džimas vėl pasirodytų didžiajame kelyje ir pa- 
stotų kelią tokiems atėjūnams kaip šiedu. Jiems įsikūrus, nakti- 
nės scenos „Britanijos bare“ ir lošimų namuose pasidarė dar 
bjauresnės negu anksčiau. Žiaurūs kivirčai, baigdavęsi kraujo 
praliejimu, tapo įprasti. Taikingesni baro lankytojai ėmė rimtai 
svarstyti, ar nereikėtų šiuos du atvykėlius, svarbiausius netvar- 
kos kurstytojus, atiduoti Linčo teismui. 

Tokie tad prasti dalykai čia dėjosi, kai mūsų evangelietis 
Elijas B. Hopkinsas, visas purvinas, sužeistom kojom, su kastu-- 
vu, pririštu prie nugaros, ir Biblija odinės striukės kišenėje, šlub- 
čiodamas atkeliavo į kaimelį. 

Iš pradžių jis buvo vos pastebimas; toks nežymus atrodė šis 
žmogus. Jis laikydavosi ramiai ir neįkyriai, veidas buvo išblyš- 
kęs, figūra smulkutė. Tačiau, susipažinęs su juo arčiau, galėjai 
pastebėti, jog švariai nuskustas smakras yra kampuotos formos 
ir byloja apie valios tvirtumą, o plačiai atvertos žydros akys at- 
rodo nepaprastai protingos; apskritai tai buvo tvirto charakterio 
žmogaus veidas. Jis pasistatė mažą trobelę ir padavė paraišką 
vietai šalia dviejų atvykėlių, atsidanginusių prieš jį. Si vieta bu- 
vo pasirinkta visiškai nepaisant kasybos taisyklių ir ateivį cha- 
rakterizavo kaip nepatyrusį darbininką. Eidami rytais į darbą, 
mes su užuojauta žiūrėjome, kaip jis rausia, kasa žemę su di- 
džiausia energija, bet, kaip mes gerai žinojome, be menkiausios 
vilties turėti kokios nors naudos. Mums traukiant pro šalį, jis 
minutėlę atsitiesdavo, kad galėtų šilkine nosine nusišluostyti 
nuo veido prakaitą ir nuoširdžiai palinkėti labo ryto, paskui dar 
energingiau kibdavo į darbą. Ilgainiui įpratome kaskart su iro- 
nija jo paklausti, kaip sekasi. „Aš, bičiuliai, dar neaptikau jo,— 
atsakydavo linksmai,— bet šioje vietoje uolienos klodas gilus, 
ir, mano apskaičiavimu, auksingąjį žvyrą pasieksiu šiandien.“ 
Kasdien jis mums šitaip sakydavo, visados tuo įsitikinęs ir 
linksmas. 

Tai įvyko šiek tiek anksčiau, negu mes pamatėme tikrąjį jo 
veidą. Kartą vakare lėbavimas „Britanijos bare“ pasiekė nere- 

gėtą mastą. Dieną buvo aptiktas. didžiulis auksingasis sąnašy- 
nas, ir jo radėjas surengė tokias triukšmingas ir nežabotas vai- 
šeš, kad trys „ketvirtadaliai gyventojų nusilakė kaip tikri lauki- 
niai. Minia girtų dykaduonių stovėjo ir gulėjo šalia baro, plūdo- 
si, meldėsi, šūkavo, šoko, o kartkartėmis šaudydavo iš pistoletų 
į orą. Lūšnoje už baro klegesys buvo ne mažesnis. Molis, Filip- 
sas ir kiti to paties plauko pajodžargos davė toną, ir tvarka bei 
padorumas buvo visiškai pamiršti. 

Staiga iš viso to triukšmo, keiksmų ir girtų šūkavimų išsisky- 
rė ramus, monotoniškas balsas, kuris nustelbė visus kitus ir at- 
kakliai skambėjo, kai tik visuotinėje erzelynėje atsirasdavo kokia 
pauzė. Pamažu vienas po kito žmonės nutilo ir įsiklausė, paga- 
liau klegesys visai liovėsi, ir tada akys nukrypo į tą pusę, iš kur 
liejosi ramus žodžių srautas. Ten, užsiropštęs ant statinės, sėdėjo 
Elijas B. Hopkinsas, naujausias Džekmans Galčo gyventojas; jis 
buvo nusiteikęs ryžtingai, bet geraširdiškai šypsojosi. Rankose 
laikė atverstą Bibliją ir garsiai skaitė pirmą pasitaikiusią vie- 
tą — jeigu neklystu, ištrauką iš Apokalipsės. Tekstas neturėjo 
jokio ryšio su scena, vykstančia priešais jo akis, vis dėlto jis 
skaitė nepaprastai įsijautęs, lėtai mosuodamas kairiąja ranka 
į žodžių taktą. 

Prapliupo plojimas, Džekmans Galčo gyventojai susibūrė ap- 
link statinę, tikėdamiesi, kad tai buvo tik pokštas ir kad jų lau- 
kia kokia humoristinė išpažintis ar perskaityto skyriaus parodija. 
Tačiau skaitovas, baigęs skyrių, ramiai pradėjo kitą, o po jo tuo 
pačiu monotonišku balsu imdavosi vis naujo; lėbautojai nuspren- 
dė, kad pokštas pernelyg užsitęsė. Kai Elijas B. Hopkinsas pra- 
dėjo dar vieną skyrių, iš visų pusių pasigirdo pikti reikalavimai 
užkimšti jam gerklę arba nustumti nuo statinės. Tačiau, nepai- 
sant riksmų ir švilpimų, Elijas B. Hopkinsas vis skaitė Apoka- 
lipsę; jo veidas buvo šaltakraujiškas, jis žvelgė su pasitenkini- 
mu, lyg Babilono bokšto statyba, vykusi šalia jo, būtų buvusi 
nuoširdžiausio pritarimo išraiška. Kažkieno batas atsitrenkė į sta- 
tinę ir prašvilpė mūsų pamokslininkui pro galvą; tačiau keli 
juos palaikė minėtieji Molis ir Filipsas, karštai ėmę ginti mažąjį 
Šventojo Rašto skaitytoją. „O juk mažylis tikras šaunuolis! — 
tarė pastarasis, savo milžinišku raudonais marškiniais aptrauktu 
kūnu užstodamas nuo minios jos pykčio objektą.— Jis tai ne mes, 
bet kiekvienas turi teisę turėti savo nuomonę ir ją reikšti užsili- 

pęs ant statinės ar kokiu kitokiu būdu. Aš ir Bilas, mes abu ma- 
nome, kad to jau per daug, kai, užuot kalbėjus, imama mėtytis 
batais, ir jeigu kas nuskriaus, mes jį ginsime.“ Po šios oracijos 
nepritarimo ženklų nebuvo, nepatenkintieji vėl bandė lėbauti ir 
ignoruoti Šventojo Rašto skaitovą, kuris tebedirbo savo dar- 
bą, bet bandymas nepavyko. Girtoji kompanijos dalis, užliūliuo- 
ta monotoniško skaitymo, užmigo, o kiti, svaidydami niaurius 
žvilgsnius į šaltakraujišką skaitytoją, nusliūkino į savo lūšnas, 
palikę jį sėdėti ant statinės. Pamatęs, kad pasiliko vienas su pa- 
čiais padoriausiais klausytojais, mažasis žmogutis atsistojo, už- 
vertė knygą, prieš tai pieštuku pasižymėjęs vietą, kur baigė skai- 
tyti, ir nulipo nuo savo katedros. 

— Iki rytojaus, draugai,— tarė jis ramiu balsu, — skaityti pra- 
dėsiu nuo Apokalipsės 15-ojo skyriaus devintos eilutės.— Tai ta- 
ręs, jis, nekreipdamas dėmesio į mūsų sveikinimus, pasišalino 
kaip žmogus, atlikęs savo pareigą. 

Mes įsitikinome, kad jo atsisveikinimo žodžiai nebuvo tuš- 
čias pažadas. Kitą vakarą, vos pradėjo rinktis minia, jis vėl 
pasirodė ant statinės ir ėmė skaityti taip pat monotoniškai, kar- 
tais suklysdamas, be jokios išraiškos, bet vis dėlto kapstydamasis 
nuo vieno skyriaus prie kito. Juokas, grasinimai, patyčios — vi- 
somis priemonėmis, išskyrus fizinę prievartą, buvo pasinaudota 
norint jį sustabdyti, bet nesėkmingai. Netrukus buvo pastebėta, 
arba kai pokalbiai būdavo padorūs, jis liaudavosi skaitęs; tačiau 
pakakdavo vieno keiksmažodžio, žmogutis vėl imdavo skaityti, 
ir tai trukdavo apie ketvirtį valandos. 

Kitą vakarą jis skaitė nesustodamas, nes jam nepritariančių 
kalbos buvo gerokai nešvankios. Taip jis elgėsi pasimokęs iš 
ano vakaro. 

Elijo Hopkinso skaitymai truko ilgiau nei mėnesį. Kasvakar 
jis sėdėdavo su atversta knyga ant kelių, ir tereikėdavo menkos 
provokacijos, kad pradėtų skaityti, kaip kad ima groti muzikinė 
dėžutė, palietus jos spyruoklę. Ilgas, monotoniškas skaitymas bū- 
davo nepakenčiamas, bet išvengti jo tebuvo galima vien laikan- 
tis pastoriaus taisyklių. Į nuolatinius keikūnus imta nepalankiai 
žiūrėti, nes kentėti už prasižengimą tekdavo visiems. Prabėgus 
dviem savaitėms, skaitovas jau ištylėdavo pusę vakaro, o po mė- 
nesio visai nebeturėjo darbo. 

Dar niekados dorovinė revoliucija nebuvo tokia sparti ir sėk- 
minga. Mūsų pastorius laikėsi šių taisyklių ir kasdieniame gyve- 
nime. Teko matyti, kaip jis, išgirdęs iš vieno darbininko lūpų ne- 
padorų žodį, leidosi su Biblija rankose prie jo, užsirepečkojo ant 
raudonojo molio krūvos, kūpsančios aukščiau darbininko sklypo, 
ir ėmė iš lėto tęsiamai komentuoti genealoginį medį iš Naujojo 
Testamento pradžios. Jis stengėsi skaityti labai nuoširdžiai susi- 
kaupęs, tarsi tai tyčia būtų skirta šiai progai. Tuomet keiksma- 
žodžiai mūsų draugijoje tapo retu reiškiniu. Beje, ir girtuokliau- 
jama buvo gerokai mažiau. Atsitiktiniai keliautojai Galče stebė- 
davosi mūsų dorovingumu, ir greitai gandai pasiekė netgi Bala- 
ratą, kuriame sukėlė daug kalbų. 

Mūsų pamokslininkas turėjo tokių bruožų, kurie darė jį tinka- 
mą apsiimtai jo veiklai. Žmogus, visiškai neturįs ydų, nebūtų to 
sugebėjęs ir sužadinęs žmonių simpatiją. Kai mes artimiau susi- 
pažinome su Eliju Hopkinsu, pamatėme, jog, nepaisant pamaldu- 
mo, jam nebuvo svetimos senojo Adomo klaidos, ir jis, be abejo, 
jautė, kurios dienos nepalankios dvasiškajam penui. Pastorius 
nebuvo blaivininkas, priešingai, jis itin kruopščiai rinkdavosi li- 
kerius ir manieringai juos gurkšnodavo. Jis meistriškai žaisdavo 
pokerį, ir tik nedaugelis galėjo jam prilygti. Su buvusiais mušei- 
komis Filipsu ir Moliu jis valandų valandas draugiškai žaisdavo, 
kol kuris nors, mesdamas kortas, nesusivaldęs nusikeikdavo. Vos 
tik kuris nusižengdavo, pastoriaus veidą iškreipdavo nuoskaudos 
šypsnys, ir jis priekaištingai įsispoksodavo į kaltininką. Pastorius 
pasirodė esąs geras šaulys; kai mes treniravomės šaudydami 
į tuščią butelį prie Adamso baro, jis, paėmęs mano draugo pisto- 
letą, pataikė į patį butelio vidurį iš dvidešimt keturių žingsnių. 
Maža buvo tokių sričių, kuriose jis negalėtų atskleisti savo su- 
gebėjimų; viena iš tokių — aukso kasyba. Čia pastorius nieko 
neišmanė. Graudu buvo žiūrėti į drobinį maišelį su jo vardu, ku- 
tis gulėjo Voberno sandėlio lentynoje. Tuo metu kitų maišeliai 
kasdien pilnėjo, o kai kurių, slenkant savaitėms, tiesiog išsipūtė. 
Atėjo metas gabenti visą turtą į. Balaratą. Mes paskaičiavome, 
jog tada aukso buvo sukaupta daugiausia, palyginti su tuo, kas 
anksčiau būdavo gabenama iš Džekmans Galčo. 

Nors Elijas Hopkinsas atrodė labai patenkintas puikiais savo 
veiklos gyvenvietėje vaisiais, tačiau nebuvo visiškai laimingas. 
Jį kamavo vienas dalykas. Kartą vakare jis pasipasakojo mums 
savo rūpesčius: 

-— Bičiuliai, Dievas laimina mūsų gyvenvietę, tad sekmadienį 
mes turėtume surengti pamaldas. Tai būtų Apvaizdos pamaloni- 
nimas, kad mums ir toliau taip sektųsi. Jokių ypatingų išlaidų 
nebus, nebent išgertume daugiau viskio ir ilgiau nei paprastai 
pažaistume kortomis. 

— Bet mes neturime pastoriaus,— pasakė vienas iš minios. 

— Kvaily,— suriaumojo kitas,— negi neturime žmogaus, ver- 
to trijų pastorių ir mokančio skaityti kaip iš rašto. Ko dar tau 
trūksta? 

— Mes neturime bažnyčios! — tarė kitas. 

— Surenkime pamaldas lauke,— pasiūlė kažkuris. 

— Arba Voberno sandėlyje,— tarė kitas. 

— Arba Adamso salėje. 

Pastarasis pasiūlymas buvo sutiktas pritariamu ūžesiu, 
o tai rodė, jog salė — pati tinkamiausia vieta. 

Adamso salė — didelis medinis namas, stovintis už baro,— 
iš dalies buvo gėrimų sandėlis, iš dalies pakinktų laikymo vieta. 
Trobesys buvo tvirtai suręstas iš grubiai tašytų rąstų, nes jo 
savininkas tomis dienomis, kai Džekmans Galčas dar nebuvo pa- 
tyręs dorovinio atgimimo, teisingai manė, jog statinės su degti- 
ne ir romas — tai tokios prekės, kurias reikia laikyti užrakintas. 
Abiejuose namo galuose buvo įstatytos tvirtos durys, salės vidus 
pakankamai erdvus, kad, išnešus lauk stalą ir kitokį šlamštą, 
sutilptų visi gyventojai. Statines su spiritu šeimininkas sukrovė 
į vieną kampą, ir patalpa pasidarė labai panaši į katedrą. 

Iš pradžių Galčas menkai domėjosi šiuo reikalu, bet kai pa- 
aiškėjo, kad Elijas B. Hopkinsas, atlikęs apeigas, sakys susirin- 
kusiems pamokslą, gyvenvietė iškart sukruto. Tikras pamokslas 
visiems jiems buvo naujiena, o savojo pamokslininko pamoks- 
las — juo labiau. Pasklido gandas, kad bus kalbama apie vietos 
reikalus su užuominomis į konkrečius įvykius arba asmenis. 
Žmonės ėmė būgštauti, kad salėje gali neužtekti vietos, ir dau- 
gelis tuo reikalu kreipėsi į brolius Adamsus. Tik tada, kai pa- 
aiškėjo, kad salėje tilps visi, žmonės ėmė ramiai laukti. 

Gerai, kad pastatas toks erdvus, nes tą sekmadienio rytą su- 
sirinkimas buvo didžiausias iš visų, užfiksuotų Džekmans Galčo 
analuose. Iš pradžių atrodė, jog čia sugužėjo visa gyvenvietė, 
tačiau nedaug proto reikėjo, kad įsitikintum, jog taip nėra. Mo- 
lis ir „Filipsas patraukė į kalvas žvalgyti naujų telkinių, o Vo- 
bernas, aukso saugotojas, taip pat negalėjo palikti savo sandė- 

lio. Kadangi prisikaupė nemažai brangiojo metalo, jis jautė di- 
džiulę atsakomybę ir pasiliko savo poste. Išskyrus šias tris 
išimtis, visas Galčas, pasidabinęs švariais raudonais marškiniais 
bei kitais įvykio reikšmingumą atitinkančiais priedais, traukė 
vorele molingu takeliu salės linkui. 

Pastato viduje buvo sustatyti paskubom sukalti suolai, ir pa- 
mokslininkas, geraširdiškai šypsodamasis, sveikino įeinančius. 

— Labas rytas, vaikinai! — šaukė jis, kreipdamasis į kiek- 
vieną grupę, kuri neskubėdama artėjo prie salės.— Įeikite, įeiki- 
te. Jūs įsitikinsite, kad tai pats geriausias ryto darbas, kurį jūs 
kada nors esate dirbę. Palikite savo pistoletūs už durų šioje sta- 
tinėje; išeidami juos galėsite pasiimti, netinka į taikos na- 
mus eiti su ginklu. 

Atėjusieji geranoriškai paklusdavo, ir šioje keistoje saugyk- 
loje susikaupė nemažas rinkinys peilių bei šaunamųjų ginklų. 
Kai visi susirinko, durys buvo užrakintos, ir prasidėjo mišios — 
pirmos ir paskutinės Džekmans Galče. 

Oras buvo karštas, o patalpa — uždaryta, bet rūdakasiai klau- 
sėsi pavyzdingai kantriai. Visa, kas vyko, buvo naujiena, todėl 
patrauklu. Kai kuriems mišios buvo tikra naujiena, kitus jos 
mintimis nukėlė į kitą šalį, kitą laiką. Nors po vienos kitos mal- 
dos nepatyrę naujokai buvo linkę ploti, taip išreikšdami solida- 
rumą maldose reiškiamiems jausmams, vis dėlto nė viena audi- 
torija nebūtų galėjusi elgtis geriau. Minioje nuvilnijo smalsus 
šnibždesys, kai Elijas B. Hopkinsas, žiūrėdamas į susirinkusiuo- 
sius nuo katedros, padarytos iš statinių, pradėjo pamokslą. 

Šiam įvykiui jis buvo rūpestingai apsirengęs. Vilkėjo šilkinę 
tuniką, apjuostą per liemenį kiniško šilko diržu, mūvėjo odinė- 
mis kelnėmis; kairėje rankoje laikė braziliškosios palmės skry- 
bėlę. Prabilo tyliu balsu. Visi pastebėjo, kad jis dažnai nukrei- 
pia akis į nedidelę sėdintiems virš galvų esančią angą, kuri at- 
stojo langą. 

— Kalbėsiu su jumis atvirai,— tarė jis.— Aš atvedžiau jus 
į teisingą kelią, todėl svarbu, kad nuo jo nenuklystumėte.— Ke- 
lias sekundes jis labai įdėmiai žiūrėjo pro langą.— Išmokote būti 
blaivūs ir darbštūs, todėl visada sugebėsite padengti patirtus 
nuostolius. Aš manau, kad tarp jūsų neatsiras nė vieno, kuris 
neprisimins mano praleisto laiko šioje. gyvenvietėje.— Jis valan- 
dėlę patylėjo, ir tuo momentu vasaros dienos tyloje nugriaudėjo 
trys revolverio šūviai. 


504 


— Sėdėkite, prakeiktieji! — sukriokė mūsų pamokslininkas, 
kai parapijiečiai susijaudinę pašoko iš savo vietų.— Jeigu bent 
vienas iš jūsų pajudės, atsidurs pas velnią! Durys užrakintos iš 
lauko, todėl išeiti negalite. Nė iš vietos, veidmainiai kietakak- 
čiai kvailiai! Sėskite, šunys, arba aš pradėsiu į jus šaudyti. 

Nuostaba ir baimė privertė mus vėl atsisėsti į savo vietas, 
mes apstulbę žiūrėjome į savo pastorių ir vienas į kitą. Elijas 
B. Hopkinsas, kurio veidas ir net visa figūra, atrodė, nepapras- 
tai persimainė, įsiutęs, su paniekinama šypsena rūsčiame veide 
žvelgė į mus iš savo išskirtinių pozicijų. 

— Jūsų gyvybė — mano galioje,— tarė jis, rankoje laikyda- 
mas sunkų revolverį, o kito revolverio rankena kyšojo iš už dir- 
žo.— Aš ginkluotas, o jūs beginkliai. Jeigu kuris iš jūsų krus- 
tels arba ištars kokį žodį — mirs. Jeigu elgsitės romiai, aš nieko 
blogo jums nepadarysiu. Čia jūs turite pasilikti valandą. Na, avi- 
galviai,— šiuos žodžius jis tarė paniekinamai išsišiepęs; jie il- 
gal skambėjo mūsų ausyse,— ar žinote, kas vedė jus į tiesos 
kelią? Ar žinote, kas ištisus mėnesius dėjosi pastoriumi ir šven- 
tuoju? Konkis Džimas, pabėgęs katorgininkas, beždžionės jūs ne- 
laimingos! O Filipsas ir Molis buvo mano pagalbininkai. Jie iš- 
keliavo į kalnus su jūsų auksu... Cha! Tau ko reikia? — šis krei- 
pinys buvo skirtas kažkokiam nenuoramai susirinkimo dalyviui, 
kuris, paveiktas įsiutusio katorgininko žvilgsnio ir atsukto ginklo, 
kaipmat nusiramino.— Po valandos mano bičiuliai jau bus toli, 
ir aš, jūsų pačių naudai, patariu jų nepersekioti, kitaip prarasi- 
te ne tik pinigus. Mano arklys pririštas už šių durų. Kai ateis 
laikas, aš išeisiu, užrakinsiu duris iš lauko ir nujosiu. Tada jūs 
galėsite krapštytis iš čia kaip išmanysite. Daugiau neturiu ką 
jums pasakyti, išskyrus tai, kad esate pati kvailiausia asilų ban- 
da, avinti auliniais batais. 

Mes turėjome ištisas šešiasdešimt minučių pasirašyti po šia 
mums išduota išsamia atestacija, bet buvome bejėgiai prieš šį 
ryžtingą galvažudį. Tiesa, jeigu būtume sykiu jį puolę, būtume 
galėję įveikti prarasdami aštuonis dešimt savo žmonių. Bet 
kaip galėjome nesusitarę organizuoti tokį puolimą ir kas būtų 
ryžęsis jam, iš anksto nežinodamas, kad kiti jį parems? Mums 
beliko paklusti. Atrodė, kad prabėgo ne mažiau kaip trys valan- 
dos po to, kai plėšikas spragtelėjo savo laikrodžiu, nulipo nuo 
statinės, atkišęs į mus savo revolverį, atatupstas nuėjo prie du- 

rų, kurios buvo už jo, ir skubiai pro jas išsmuko. Mes girdėjome 
surūdijusios spynos girgždėjimą ir šuoliais lekiančio arklio ka- 
nopų bildesį. 

Kaip jau buvo sakyta, pastarosiomis savaitėmis keiksmažo- 
džiai gyvenvietėje buvo retas reiškinys. Dabar mes su kaupu 
atsigriebėme per pirmą pusvalandį. Tikriausiai niekas niekad 
negirdėjo tokio draugiško ir nuoširdaus prakeiksmų sprogimo 
kaip tada, kai mums pagaliau pavyko nukelti duris nuo vyrių. 
Vargšas pareigingasis Vobernas gulėjo su peršauta galva ant tuš- 
čio sandėlio slenksčio. Niekšai Molis ir Filipsas atsibeldė į gy- 
venvietę tuo momentu, kai mes buvome įvilioti į spąstus, nužudė 
sargą, sukrovė į nedidelį vežimą grobį ir sėkmingai pasislėpė 
kokioje nuošalioje saugioje vietoje kalnuose, kur prie jų prisi- 
dėjo klastingasis jų vadovas. 

Džekmans Galčas atsigavo po tokio smūgio ir dabar yra kles- 
tintis miestelis. Tačiau socialinės reformos ten nepopuliarios ir 
dorovė neklesti. Pasakojama, kad neseniai baudžiamojon atsa- 
komybėn buvo patrauktas vienas romus užsienietis, kuris prasi- 
tarė, jog tokioje didelėje gyvenvietėje sekmadieniais derėtų 
aukoti mišias. Prisiminimai apie pirmą ir vienintelį pastorių te- 
bėra gyvi tarp Galčo gyventojų ir tokie išliks dar ilgus metus. 


TOTO ZIEDAS 


Karališkosios draugijos narys ponas Džonas Vansitartas 
Smitas, gyvenantis Gauerio gatvėje, Nr. 147a, žmogus kryptin- 
gas, apdovanotas protu, be jokios abejonės, būtų galėjęs tapti 
žymiausiu mūsų laikų mokslininku. Tačiau jis tapo auka įvairia- 
pusiškos savo natūros, siekiančios išskirtinumo ne vienoje, o 
įvairiose mokslo šakose. Jaunystėje sėkmingai studijavo zoolo- 
giją ir botaniką, todėl draugai jį laikė antruoju Darvinu, bet kai 
profesoriaus katedra, rodės, buvo beveik ranka pasiekiama, jis 
staiga atsidėjo vien chemijai. Už išradimą spektrinės metalų ana- 
lizės srityje jis buvo išrinktas Karališkosios draugijos nariu. Bet 
ir vėl — pakoketavęs su chemija, jis ištisus metus nepasirodė 1a- 
boratorijoje, vėliau įstojo į Orientalistų draugiją, parašė studi- 
ją apie hieroglifinius bei demotinius El Kabo šventovės tekstus 
ir šitaip dar kartą įspūdingai pademonstravo savo charakterio 
bei talentų permainingumą. 

Tačiau patys apsukriausi lovelasai galų gale visada įkliūva; 
taip atsitiko ir Džonui Vansitartui Smitui. Juo labiau jis gilinosi 
į egiptologiją, tuo didesnį įspūdį jam darė atsiveriančios neribo- 
tos galimybės, nepaprasta reikšmė mokslo, leidžiančio įsivaiz- 
duoti žmonijos civilizacijos gimimą, paaiškinti vos ne visų mūsų 
mokslų ir menų kilmę. Ponas Smitas taip susidomėjo šia nauja 
veikla, kad nedelsdamas vedė jauną egiptologę, rašiusią diser- 
taciją apie šeštosios dinastijos faraonus; šitaip gavęs solidžią 
paramą, ėmė rinkti medžiagą monogratijai, kurioje ketino Ri- 
chardo Lepsijaus tyrimų visapusiškumą sujungti su Šampoljono 
spinduliuojančiu įkvėpimu. Rengiantis šiam magnum opus *, 
reikėjo kuo greičiau pamatyti daugybę puikių egiptietiškų Luv- 
ro kolekcijų; per paskutinį tokį apsilankymą, maždaug praėjusio 
spalio mėnesio viduryje, ponas Smitas pateko į dėmesio vertą 
keisčiausią nuotykį. 

* Didysis veikalas, kūrinys (lot.). 

Traukiniai vėlavo, Lamanše siautėjo audra, ir mūsų moksli- 
ninkas į Paryžių atvyko išvargęs bei susinervinęs. Lafito gatvėje 
esančiame „Prancūzijos“ viešbutyje jis krito ant sofos, ketinda- 
mas porą valandų nusnūsti, bet, supratęs, kad tai padaryti ne- 
pavyks, nepaisydamas nuovargio, nusprendė eiti į Luvrą, ten su- 
tvarkyti numatytus reikalus ir vakariniu traukiniu sugrįžti į Die- 
pą. Apsivilkęs paltu, nes buvo drėgna, lietinga diena, jis per- 
kirto Italijos bulvarą ir nužingsniavo Operos gatve. Luvre, kur 
jautėsi kaip namuose, jis patraukė prie papirusų kolekcijos, ku- 
rią ketino apžiūrėti. 

Patys karščiausi Džono Vansitarto Smito gerbėjai vargu ar 
galėtų tvirtinti jį esant gražų vyrą. Smaili ereliška nosis bei at- 
sikišęs smakras — staigaus ir kampuoto charakterio, koks, beje, 
buvo ir jo protas, atspindys. Smitas galvą laikydavo kažkaip 
paukštiškai, paukštį primindavo ir jo judesys, palydintis moks- 
lininko prieštaravimus per diskusijas, tarsi lestų grūdus. Kai jis, 
apsivilkęs paltu, kurio pakelta apykaklė siekė ausis, stovėjo prie 
vitrinos, turėjo joje pastebėti keistą savo atspindį. Vis dėlto jį 
nustebino už nugaros garsus nusistebėjimas anglų kalba: „Ko- 
kia keista šio subjekto išvaizda!“ 

Mokslininko tuštybė pasireiškė tuo, kad jis visiškai nekreipė 
dėmesio į savo išorę. Jis sučiaupė lūpas ir rūsčiai žiūrėjo į pa- 
piruso ritinėlį, o jo širdis buvo kupina pagiežos visai keliaujan- 
čiųjų anglų genčiai. 

— Taip,— tarė kitas balsas,— jis iš tiesų daro pritrenkiantį 
įspūdį. 

— Galima pamanyti,— tęsė pirmasis balsas,— kad, nuolat 
stebėdamas mumijas, vaikinas pats pavirto mumija. 

— Išties jo veido bruožai egiptietiški, — tarė antrasis. 

„ Džonas Vansitartas Smitas atsisuko ketindamas sugėdinti 
savo tėvynainius kokia kandžia pastaba. Tačiau, jo nuostabai ir 
džiaugsmui, du tarp savęs šnekučiavęsi jaunuoliai stovėjo nu- 
gara į jį ir stebėjo Luvro tarnautoją, valantį kažkokį varinį daik- 
tą kitame kambario gale. 

-— Karteris tikriausiai mūsų jau laukia Palė Rojalyje,— tarė 
vienas iš tų jaunuolių, žvilgtelėjęs į kišeninį laikrodį; ir jie, palikę 
mokslininką prie jo darbo, nuėjo durų linkui, pripildydami sales 
duslaus žingsnių aido, o mūsų mokslininkas pasiliko vienas. su 
papirusais. 

„Norėčiau žinoti, kaip tie plepiai įsivaizduoja senovės egip- 
tiečio tipą“, — pamanė Džonas Vansitartas Smitas ir šiek tiek pa- 
ėjėjo, kad pamatytų šio žmogaus veidą. 

Išvydęs egiptiečio veidą, mokslininkas krūptelėjo. Iš tiesų jis 
buvo toks pat, kokius daug kartų teko matyti įvairiausiuose pie- 
šiniuose. Taisyklingi, skulptūriški bruožai, plati kakta, apvalus 
pasmakrys ir tamsi odos spalva — tiksli daugybės statulų, mu- 
mijų bei paveikslų, puošusių kambario Sienas, kopija. Panašu- 
mas negalėjo būti atsitiktinis, šis muziejaus tarnautojas, aišku, 
egiptietis. Jo kilmei nustatyti pakako vien charakteringų kam- 
puotų pečių ir siaurų klubų. 

Džonas Vansitartas Smitas neryžtingai žengė prie tarnautojo, 
ketindamas su juo pasikalbėti. Jam nesisekdavo lengvai užmegzti 
pokalbį; būdavo tai per daug stačiokiškas, tarsi bartų valdinį, tai 
pernelyg širdingas, lyg kalbėtųsi su draugu, — aukso vidurio nie- 
kaip nerasdavo. Kai mokslininkas priėjo arčiau, jį sudominęs 
Žmogus pasisuko šonu, bet jo akys vis dar buvo nukreiptos 
į darbą. Įdėmiai žiūrėdamas į egiptiečio veido odą, Vansitartas 
Smitas staiga pajuto, kad ji turi kažko nežmogiško ir nežemiško. 
Ties antakiais ir skruostais ji blizgėjo kaip lakuotas pergamentas. 
Ant šio sauso paviršiaus neįmanoma įsivaizduoti nė lašelio 
drėgmės. Tačiau nuo kaktos iki pasmakrės veidas buvo išvago- 
tas daugybės plonų, įvairiausiai tarp savęs susiraizgiusių raukš- 
lelių, kurios sudarė tokį sudėtingą ir įmantrų raštą, tarsi gam- 
ta butų nusprendusi parungtyniauti su Polinezijos tatuiruo- 
tojais. 

— Od est la collection de Memphis? * — paklausė mokslinin- 
kas su nesmagia veido išraiška Žmogaus, kuris klausia tik todėl, 
kad užmegztų pokalbį. 

— C'est ld **,— atsainiai atsakė tarnautojas, mostelėjęs gal- 
va kiton kambario pusėn. 
 — Vous ėies un Egyptien, n'est-ce pas? *** — burbtelėjo 
anglas. 

Tarnautojas pakėlė tamsias akis ir pasižiūrėjo į klausiantįjį. 
Akys atrodė it stiklinės; Smitas niekada nebuvo „matęs taip mis- 
tiškai spindinčio žmogaus veido. Mokslininkas pastebėjo tarnau- 

* Kur yra ekspozicija iš Memfio? (pranc.) 


** Stai ten (pranc.). 
*** Jūs egiptietis, taip? (pranc.) 

tojo akių gilumoje kaupiantis neapsakomą stiprų jausmą; jis vis 
augo, kol žvilgsnis įgavo kažką panašaus į siaubo ir neapykan- 
tos išraišką. 

— Non, monsieur, je suis Francais *. 

Tarnautojas ūmai nusisuko ir žemai pasilenkė prie savo darbo. 
Mokslininkas minutėlę nustebęs spoksojo į jį, paskui nuėjo į nuo- 
šalų kampelį už durų prie kėdės ir atsisėdęs ėmė išsirašinėti iš pa- 
pirusų tai, ko jam reikėjo mokslo darbui. Tačiau susikaupti nesi- 
sekė. Mintys visą laiką krypo į paslaptingą tarnautoją su siinkso 
veidu ir pergamento oda. 

„Kur aš esu matęs tokias akis? — pats su savimi kalbėjo Van- 
sitartas Smitas.— Jose yra kažkas vėžliško, kažkas ropliško. 
Tai — gyvačių mirksimoji plėvelė, — pamanė jis, prisiminęs Zzoo0- 
logiją.— Tai ji teikia akims tokio spindesio. Tačiau šiose akyse 
esama dar kažko. Galybės, išminties jausmas — štai ką aš ma- 
čiau jose, ir nuovargį,. begalinį nuovargį, be to, neapsakomą ne- 
viltį. Gali būti, kad aš tiesiog įsivaizduoju visa tai, tačiau nie- 
kados jokios akys man nėra dariusios tokio stipraus įspūdžio. 
Prisiekiu Jupiteriu, aš dar kartą žvilgtelėsiu į jas!“ Jis atsistojo 
ir ėmė vaikštinėti po egiptietiškus kambarius, bet žmogus, suža- 
dinęs jam smalsumą, buvo jau dingęs. 

Mokslininkas vėl atsisėdo nuošalioje vietelėje ir tęsė darbą; 
papirusuose jis rado reikiamos informacijos; beliko užsirašyti, 
kol ji dar neišblėso iš atminties. Kurį laiką jo pieštukas spar- 
čiai bėgiojo po popierių, bet eilutės ėmė darytis nelygios, žo- 
džiai vis sunkiau įskaitomi ir pagaliau pieštukas su triukšmu 
nukrito ant. grindų, o mokslininko galva nusviro ant krūtinės. 
Išvargintas kelionės, jis taip giliai užmigo toje nuošalioje vie- 
toje už durų, kad nei raktais žvanginantys sargai, nei lankytojų 
žingsniai, nei netgi garsus skambutis, skelbiantis, jog pastatas 
uždaromas, nesugebėjo jo pažadinti. 

Sutemos virto tamsa, Rivolio gatvės triukšmas sustiprėjo, 
paskui nurimo; atokiau esančios Notr Damo katedros varpas iš- 
mušė vidurnaktį, o tamsi ir vieniša figūra vis dar ramiai sėdėjo 
šešėlyje. Tiktai apie pirmą valandą nakties, giliai atsidusęs, 
Vansitartas Smitas pabudo. Akimirką jis manė, kad užsnūdo na- 
muose, savo darbo kėdėje. Tačiau plevenanti mėnulio šviesa 
krito pro neuždengtus langus, ir kai žvilgsnis užkliudė mumijas, 


* Ne, pone, aš esu prancūzas (pranc.). 

visą virtinę poliruotų spintų, jis aiškiai prisiminė, kur esąs ir 
kaip čia patekęs. Mūsų herojus buvo stiprių nervų. Jis mėgo 
naujas situacijas, tai apskritai charakteringas mokslininkų bruo- 
žas. Pasirąžęs Žžvilgtelėjo į laikrodį ir nusišypsojo. Šį epizodą 
naujausiame straipsnyje bus galima papasakoti kaip anekdotą. 
Siek tiek sužvarbęs mokslininkas visiškai prasiblaivė ir jautėsi 
atsigavęs. Nieko nuostabaus, kad sargai jo nepastebėjo: durys 
toje vietoje metė tamsų šešėlį. 

Absoliuti tyla darė stiprų įspūdį. Nei iš lauko, nei viduje ne- 
sigirdėjo nė menkiausio garso. Jis buvo vienas su mirusios civi- 
lizacijos mirusiais žmonėmis. Na, ir kas, kad ten, gatvėje, verda 
devynioliktojo amžiaus gyvenimas. Čia, šiame kambaryje, vargu 
ar buvo bent vienas daiktas, pradedant pasišiaušusiu kviečių 
pėdu ir baigiant dailininko dėže su dažais, kuriam mažiau kaip 
keturi tūkstančiai metų. 

Čia gulėjo ir sudužusių laivų nulaužos, ir į jūrą įkritę daik- 
tai, Didžiojo vandenyno išmesti į krantą seniai išnykusių imperi- 
jų laikais. Iš didingųjų Tėbų, iš ištaigingojo Luksoro, iš didžių- 
jų Heliopolio šventyklų, iš šimtų “tapiplėštų kapų atgabentos šios 
relikvijos. Mokslininkas žvelgė į prieblandoje ryškėjančias neby- 
lias figūras, į energingus veikėjus, nūnai tokius ramius, ir jį ap- 
ėmė pagarbi ir mįslinga nuotaika, neįprastas savo paties nereikš- 
mingumo jausmas. Atsirėmęs į kėdės atkaltę, jis svajingai nu- 
kreipė akis į ilgą, mėnulio šviesos pasidabruotą aniiladą, nutį- 
susią per visą pastato flygelį. Jo žvilgsnis stabtelėjo ties gelto- 
na tolimos lempos šviesa. 

Džonas Vansitartas Smitas išsitiesė, širdis ėmė daužytis, ner- 
vai įsitempė tarsi styga. Sviesa lėtai artėjo prie jo, kartkartėmis 
stabteldama, o paskui staigiai šokteldama į priekį. Lempą nešan- 
tysis ėjo be jokio triukšmo. -Visiškoje tyloje žingsnių nebuvo 
girdėti. Anglui dingtelėjo, jog tai vagis. Mokslininkas dar labiau 
įsispraudė į kampą. Šviesa pleveno už dviejų kambarių nuo jo. 
Dabar ji jau gretimame kambaryje, einantysis juda tyliai it pelė. 
Su baimingu virpuliu mokslininkas žiūrėjo į veidą, tarsi plau- 
kiantį ore paskui lempą. Figūra buvo šešėlyje, šviesa krito tik 
ant keisto, sunerimusio veido. Negalėjai nepažinti metalu spin- 
dinčių akių ir numirėliškos odos. Tai buvo tarnautojas, su kuriuo 
anglas vakare buvo kalbėjęs. 

Pirmoji Vansitarto Smito mintis — išeiti iš už kampo ir užkal- 
binti jį. Trumpas pasiaiškinimas, ir reikalas, be abejonės, baig- 

tas: tarnautojas jį išleidžia pro šonines duris — keliauk į savo 
viešbutį. Tačiau kai žmogus įėjo į kambarį, jo judesiai ir veido 
išraiška anglui pasirodė kažkokie paslaptingi, tad jis atsisąkė 
pirmosios minties. Buvo aišku, jog tai neįprasta oficiali muzie- 
jaus apžiūra. Keistasis žmogus avėjo pusbačiais, kurių padai 
buvo veltiniai; jis ėjo iškėlęs krūtinę, staigiai dirsčiodamas į ša- 
lis, nuo tankaus nervingo kvėpavimo lempos šviesa virpėjo. Van- 
sitartas Smitas tiesiog prisiplojo kampe ir įdėmiai stebėjo tar- 
nautoją; jis nė kiek neabejojo, jog šis slankiojimas tikriausiai 
kažkoks piktavališkas ir nieko gera nežada. 


rė prie vienos didelės vitrinos, išsitraukė iš kišenės raktą ir ją at- 
rakino. Nuo viršutinės lentynos jis paėmė mumiją ir labai rū- 
pestingai, tarsi krištolinę, atsargiai padėjo ant grindų. Šalia jos 
pastatė lempą, „tada, rytietiškai sukryžiavęs kojas, atsisėdo ir 
ilgais virpančiais pirštais ėmė vynioti linų aliejais išmirkytą 
audinį. Kai traškančios drobės juostos buvo viena po kitos nu- 
plėštos, salėje pasklido gardus kvapas, ant marmurinių grindų 
pabiro aromatingos medienos gabalėliai, gėlės, žolės. 

Vansitartui Smitui buvo aišku, kad ši mumija išvyniojama 
pirmą kartą. Operacija jį labai sudomino. Mūsų herojus tiesiog 
virpėjo iš smalsumo, ir paukštiška mokslininko galva vis labiau 
išsikišdavo iš už durų. Tačiau kai paskutinis lino tvarstis buvo 
nuvyniotas nuo keturių tūkstantmečių senumo galvos, Vensitar- 
tui Smitui prireikė didžiausių pastangų nuslopinti nuostabos 
šūksnį. Ištisa kaskada ilgų, juodų, žvilgančių plaukų pasklido 
tarnautojui ant rankų. Atsidengė žema, balta kakta su pora 
grakščių lanko formos antakių. Dar vienas tvarsčio apskritimas, 
ir pasimatė dvi blizgančios aksominės akys su tankiomis blaks- 
tienomis, paskui maža tiesi nosis, švelnios putlios lūpos ir dai- 
liai išlenktas smakras. Mumijos veidas buvo nepaprastai gražus, 
išskyrus vieną defektą: viduryje kaktos tamsavo netaisyklinga 
kavos spalvos dėmė. Si mumija buvo balzamavimo meno viršū- 
nė. Žiūrint į gražuolę, Vansitarto Smito akys vis didėjo, jis vos 
susilaikė nesušukęs iš nuostabos ir pasitenkinimo. 

Tačiau įspūdis, kurį mumija padarė egiptologui, buvo nepa- 
lyginamas su jausmu, kurį patyrė keistasis tarnautojas. Jis iš- 
kėlė rankas į dangų ir pratrūko piktais, skaudžiais žodžiais; kri- 

tęs ant grindų šalia mumijos, jis apglėbė ją rankomis ir pabu- 
čiavo keletą kartų į lūpas bei kaktą. „Ma petite/“ * — raudojo 
jis. —, „Ma pauvre petite!“ ** | 

Nuo susijaudinimo jo balsas krūpčiojo, o nesuskaičiuojamos 
raukšlės virpėjo ir slankiojo, bet mokslininkas pastebėjo, kad spin- 
dinčios egiptiečio akys buvo sausos kaip du plieniniai rutuliai. 
mumijos galvos ir graudžiai vaitojo, jo veidas konvulsiškai trūk- 
čiojo nuo nepakeliamos kančios. Paskui netikėtai nusišypsojo, 
nesuprantama kalba tarė keletą žodžių ir pašoko ryžtingai nusi- 
teikęs, kaip žmogus, pasirengęs veikti. 

Kambario centre stovėjo didelė apvali vitrina, joje, kaip ne 
kartą mokslininkas buvo pastebėjęs, buvo nuostabi Vidurinio 
periodo, apie kurį mūsų mokslininkas yra daug rašęs, Senovės 
Egipto žiedų ir brangakmenių kolekcija. Tarnautojas priėjęs at- 
rakino vitrinos dureles ir jas atidarė. Ant atramos šone pastatė 
lempą, o šalia jos — nedidelį fajansinį puodelį, kurį buvo išsi- 
traukęs iš kišenės. Paskui susižėrė nuo lentynos saują žiedų ir 
labai rimtu ir susirūpinusiu veidu ėmė juos vieną po kito vilgyti 
kažkokiu skysčiu iš flakono. Regis, pirmaisiais bandymais buvo 
nepatenkintas, nes ryžtingai sumetė žiedus atgal į vitriną ir dar 
iš ten išėmė keletą naujų. Vieną masyvų žiedą su dideliu brang- 
akmeniu nmekantraudamas išbandė puodelyje esančiu skysčiu. 
Staiga tarnautojas džiugiai šūktelėjo ir tarsi pamišęs sumosavo 
rankomis, netyčia apversdamas puodelį; skystis išsiliejo ant 
grindų ir nutekėjo prie anglo kojų. Iš vidinės kišenės egiptietis 
išsitraukė raudoną nosinę ir šluostydamas išsiliejus; skystį atsi- 
dūrė prie kampo, kur akis į akį susitiko su jį stebėjusiu anglu. 

— Prašom atleisti, — labai mandagiai tarė Džonas Vansitartas 
Smitas, — sėdėdamas už durų, netyčia užmigau. 

— Ir jūs mane stebėjote? — paklausė tarnautojas angliškai; 
numirėliško jo veido išraiška buvo grėsminga. 

Mokslininkas buvo sąžiningas Žmogus. 

— Prisipažinsiu,— tarė jis,— aš atkreipiau dėmesį į jūsų el- 
gesį, ir jis mane labai sudomino. 

Tarnautojas iš užančio išsitraukė ilgą aštrų durklą su puoš- 
nia rankena. 


* Mano mergaite (pranc.). 
** Vargše mano mergaite (pranc.). 

— Jums pasisekė, — tarė jis,— jeigu aš būčiau jus pamatęs 
dešimčia minučių anksčiau, šį peilį būčiau suvaręs jums tiesiai 
į širdį. Šiaip ar taip, jeigu pabandysite mane suimti arba kaip 
kitaip kliudysite, aš ir dabar jus nužudysiu. 

— Neturiu jokio noro jums trukdyti, — atsakė mokslininkas.— 
Aš čia atsidūriau tokiu metu visiškai atsitiktinai. Kaip didžiau- 
sios paslaugos prašau tiktai vieno: išleiskite mane pro kokias 
šonines duris. 

Jis kalbėjo labai mandagiai. Egiptietis vis dar spaudė durklo 
smaigalį prie kairiosios rankos delno, tarsi bandydamas jo ašt- 
rumą; veidas tebebuvo piktas. 

— Jeigu aš manyčiau...— tarė jis.— Bet ne, gal taip net ge- 
riau. Kuo jūs vardu? 

Anglas pasakė. 

— Vansitartas Smitas,— pakartojo tarnautojas.— Tas pats 
Vansitartas Smitas, kuris padarė Londone pranešimą apie El Ka- 
bo tekstus? Aš mačiau tą ataskaitą. Tai, ką jūs parašėte,— di- 
džiausias nemokšiškumas. 

— Sere! Kaip jūs drįstate! — sušuko egiptologas. 

— Bet jūs išmanote geriau negu daugelis tų, kurie yra pre- 
tenzingesni už jus. Tikrasis raktas į mūsų gyvenimą Senovės 
Egipte — ne užrašai arba monumentai, kuriems jūs teikiate to- 
kią reikšmę, o mūsų filosofija ir mistika, apie ką jūs kalbate l1a- 
bai mažai arba visiškai nutylite. 

— Mūsų gyvenimas Senovės Egipte! — pakartojo mokslinin- 
kas, išplėtęs akis, o paskui staiga sušuko: — Dieve mano, pažiū- 
rėkite į mumijos veidą. 

Keistasis žmogus atsisuko ir apšvietęs lempa mirusiąją su- 
vaitojo. Oras jau buvo sunaikinęs balzamuotojo meną. Oda ap- 
dribo, akys įdubo, bespalvės lūpos apnuogino pageltusius dan- 
tis ir tik tamsus apgamas liudijo, jog tai tas pats veidas, kuris 
prieš kelias minutes alsavo jaunyste ir grožiu. 

Iš sielvarto ir siaubo tarnautojas skėstelėjo rankomis. Paskui 
susitvardė ir dar kartą pažvelgė į anglą. 

— Nesvarbu,— tarė jis virpančiu balsu.— Dabar man vis- 
kas — vieni niekai. Šiąnakt aš čia atėjau tvirtai nusprendęs 1gy- 
vendinti tai, ką sumaniau. Ir įgyvendinsiu. Visa kita manęs ne- 
jaudina. Aš ieškojau ir radau. Senasis prakeikimas sunaikintas. 
Pagaliau aš galiu su ja susijungti. Ko vertas negyvas apvalka- 
las, juk jos siela laukia manęs anapus uždangos! 


514 


— Ką jūs čia paistote? Tai juk dievaži kokia nesąmonė — pa- 
prieštaravo Vansitartas Smitas. Jam vis labiau aiškėjo, kad rei- 
kalą turi su bepročiu. 

— Laikas nelaukia, man metas,— tęsė egiptietis.— Atėjo. mo- 
mentas, kurio aš laukiau daugybę metų. Bet pirmiausia turiu 
jus išvesti. Eime. 

Paėmęs lempą, jis išėjo iš sujaukto kambario ir sparčiai nu- 
vedė mokslininką ilgomis Egipto, Asirijos ir Persijos salėmis. 
Paskutinės salės gale atidarė nedideles duris, įrengtas sienoje, 
ir ėmė lipti sraigtiniais akmeniniais laiptais. Anglas pajuto šal- 
tą, gaivų nakties orą. Priešais jį buvo durys, kurios, atrodė, 
į gatvę. Į dešinę nuo šių durų — dar vienos, pusiau praviros, pro 
jas į koridorių krito pluoštas geltonos šviesos. 

— Įeikite!l — trumpai tarė tarnautojas. 

Vansitartas Smitas dvejojo. Rodės, artėjo nuotykio pabaiga. 
Tačiau mokslininkui buvo labai smalsu. Argi jis galėjo išeiti 
nesužinojęs, ką reiškia ši labiau negu keista istorija, todėl nu- 
sekė paskui savo paslaptingą palydovą į apšviestą patalpą. 

Tai buvo mažas kambarėlis, toks, kokiuose paprastai gyvena 
durininkai. Židinyje liepsnojo malkos. Prie vienos sienos sto- 
vėjo lova, o prie kitos — pigi medinė kėdė; viduryje kambario — 
stalas su valgio likučiais. Apsidairęs lankytojas negalėjo -nepa- 
stebėti, kad kambaryje visi esantys daiktai iki paskutinio niek- 
niekio buvo labai meniški ir senoviški. Žvakidės, vazos ant židi- 
nio lentynėlės, židinio įrankiai, ornamentai ant sienų — viskas 
bylojo apie Žžilą senovę. Keistasis žmogus atsisėdo ant lovos kraš- 
to, o svečiui parodė į kėdę. 

— Galimas daiktas, tai nėra atsitiktinumas,— tarė jis, vis 
"dar kalbėdamas taisyklinga anglų kalba.— Gal taip lemta, kad 
aš palikčiau po savęs kokį pasakojimą kaip įspėjimą lengvabū- 
diškiems mirtingiesiems, kurie paniekina Gamtos išmintį. Šią 
paslaptį aš atskleisiu jums. Pasinaudokite ja savo nuožiūra. Kal- 
buosi su jumis, stovėdamas ant kito pasaulio slenksčio. 

Kaip suprantate, esu egiptietis — ne iš tos niekingos vergų 
rasės, kuri dabar gyvena Nilo deltoje, ne, mano gyslomis teka 
kraujas narsios, galingos tautos, išvijusios žydus, išstūmusios 
etiopus į pietines dykumas, pastačiusios didingas piramides, rū- 
mus ir šventyklas, visoms vėlesnėms kartoms tapusias pavydo ir 
nuostabos šaltiniu. 


515 


Aš gimiau Tutmezio Pirmojo viešpatavimo laikais — šešiolik- 
tajame amžiuje prieš Kristaus gimimą. Jūs iš nuostabos atšlijo- 
te nuo manęs. Palaukite ir pamatysite, kad manęs reikia grei- 
čiau gailėtis negu bijoti. 

Mano vardas Sosra. Mano tėvas buvo garsiosios Ozyrio šven- 
tyklos ant vienos Nilo atšakos kranto vyriausiasis žynys. Buvau 
auklėjamas šventykloje, aš ten įgijau mistinių Žinių, apie tai 
pasakojama jūsų Biblijoje. Buvau gabus mokinys. Iki šešiolikos 
metų jau mokėjau viską, ko galėjo išmokyti išmintingiausiasis 
žynys. Nuo tada gamtos paslaptis studijavau pats vienas, su 
niekuo nesidalydamas savo žiniomis. 

Tada mane labiausiai domino gyvybės prigimties klausimas. 
Kruopščiai ištyriau gyvybės esmę. Medicina turėjo tikslą išvyti 
atsiradusią ligą. Man atrodė, kad galima taip sustiprinti kūną, 
jog. senėjimas ir mirtis nepajėgtų jo pasiglemžti. Būtų bepras- 
miška pasakoti apie mano tyrimus. Jūs vargu ar ką suprastu- 
mėte, jeigu tai padaryčiau. Aš eksperimentavau ir su gyvuliais, 
ir su vergais, ir su pačiu savimi. Pagaliau aš pagaminau skystį, 
kuris, įšvirkštas į kraują, suteikia kūnui jėgos, galinčios pasi- 
priešinti laikui, prievartai ir ligoms. Tiesa, jis nesuteikia ne- 
mirtingumo, bet poveikis gali trukti daug tūkstančių metų. Aš 
tos medžiagos suleidau katei, paskui daviau jai pačių mirtiniau- 
sių nuodų. Ta katė dar gyvena Žemutiniame Egipte. Tai tiesiog. 
cheminis išradimas, kuris gali būti pakartotas. 

Kaip aistringai jaunystėje mes mylime gyvenimą! Kai mano 
rankose atsidūrė priemonė, leidžianti apsisaugoti nuo skausmo, 
beveik iki begalybės atitolinti mirtį, man atrodė, kad aš pakilau 
aukščiau visų žmonių rūpesčių. Ir aš lengva ranka įsišvirkščiau 
į venas šio prakeikto skysčio. Paskui ėmiau ieškoti kito žmogaus, 
kurį būčiau galėjęs šitaip pamaloninti. Gyveno vienas jaunas To- 
to žynys, vardu Parmesas, kuris įgijo mano palankumą, nes buvo 
rimtas, atsidėjęs mokslui. Aš atskleidžiau jam savo paslaptį, ir 
jis paprašė suleisti jam į kraują eliksyro. Aš įvykdžiau jo pagei- 
davimą. Dabar, maniau, aš visada turėsiu tokio paties amžiaus 
draugą. 

Po šio didžio išradimo aš šiek tiek mažiau dirbau, bet Parme- 
sas plušėjo dvigubai energingiau. Aš kasdien matydavau, kaip 
jis triūsia su buteliukais ir kolbomis, tačiau apie savo darbo re- 
zultatus kalbėdavo mažai. Įpratau vaikščioti po miestą ir su 
džiaugsmu žvalgydamasis aplinkui manyti, kad visa tai turės iš- 

nykti, tik aš vienas pasiliksiu. Žmonės, praeidami pro šalį, man 
lenkėsi, nes šlovė apie mano moksliškumą pasklido plačiai. 

Tuo metu vyko karas, didžiojo faraono kariai gynė mūsų ry- 
tines sienas. Į Abarisą atvyko naujas valdytojas, kuriam buvo 
įsakyta žūtbūt apginti miestą. Aš daug girdėjau apie šio vieti- 
ninko dukters grožį, o kartą, kai vaikštinėjau su Parmesu, mes 
pamatėme ją, vergų nešamą neštuvais. Aš pamilau ją iš pirmo 
žvilgsnio. Mano širdis man daugiau nebepriklausė. Buvau pasi- 
rengęs pulti po nešikų kojomis. Si moteris buvo skirta man. Ne- 
įsivaizdavau gyvenimo be jos. Prisiekiau Horu, kad ji bus mano. 
Savo priesaiką ištariau Toto žynio akivaizdoje. Jis nusisuko nuo 
manęs tamsesnis už naktį. 

Nėra reikalo pasakoti, kaip aš siekiau jos dėmesio. Ji taip pat 
karštai mane pamilo. Iš jos sužinojau, kad Parmesas su ja susi- 
pažino anksčiau negu aš ir taip pat prisipažino mylįs, bet mane 
tik juokas ėmė, nes žinojau, kad jos širdis priklauso man. 

Buboninis maras įsisiautėjo mieste, žmonės krito kaip mu- 
sės; bet aš gydžiau, slaugiau ligonius be jokios baimės susirgti. 
Ji žavėjosi mano drąsa. Tada aš atskleidžiau jai eliksyro pa- 
slaptį ir maldavau leisti pavartoti išradimą jos labui. 

— Tada tavo, Atma, spindintis grožis niekada nenuvys,— 
įtikinėjau.— Visa praeis, išnyks, bet tu ir aš ir mūsų didžioji 
meilė pergyvens Chefreno piramidę. 

Tačiau ji baikščiai mergiškai paprieštaravo: „Ar tai gerai? — 
klausė ji,— ar tai neprieštaraus dievų valiai? Jeigu didysis Ozy- 
ris norėtų, kad mūsų gyvenimas taip ilgai truktų, gal jis pats 
tuo pasirūpintų?“ 

Aistringais ir švelniais žodžiais aš palenkiau merginą į savo 
pusę, tačiau ji vis dar svyravo. Tai esąs labai rimtas reikalas. 
Ji šią naktį dar pagalvosianti. Rytą aš sužinošiąs jos sprendi- 
mą. Viena naktis — juk tai visai nedaug. Ji melsianti, prašy- 
sianti Izidės padėti apsispręsti. 

Su neramia širdimi ir bloga nuojauta aš palikau ją su patar- 
nautojomis. Rytą, kai baigėsi ankstyvasis aukojimas, nuskubėjau 
į mylimosios namus. Prie durų mane pasitiko išsigandęs vergas. 
Jo ponia serganti, labai serganti: Pašiurpęs aš nustūmiau tar- 
nus ir pasileidau per salę ir koridorių į savosios Atmos kam- 
barį. Ji gulėjo lovoje ant pagalvių išblyškusi, pastėrusiomis aki- 

mis. Ant jos kaktos liepsnojo grėsminga purpurinė dėmė. Daug 
kartų buvau matęs šį nelemtą ženklą, tai maro antspaudas, mir- 
ties žymė. 

Ką galima papasakoti apie tas siaubingas dienas? Keletą mė- 
nesių aš buvau tarsi pamišęs, kliedėjau, tačiau numirti negalė- 
jau. Niekada arabas nėra taip troškęs šaltinio vandens, kaip aš 
tada troškau mirties. Jeigu nuodai arba durklas būtų galėję nu- 
traukti mano gyvybės siūlą, nedvejodamas būčiau nuėjęs pas- 
kui mylimąją į tą šalį. Bandžiau tai padaryti, bet nesėkmingai. 
Kartą naktį, kai gulėjau savo lovoje nusilpęs ir iškamuotas kan- 
čios, Parmesas, Toto žynys, įėjo į mano kambarį. Jis stovėjo 
lempos apšviestas, ir beprotiškas džiaugsmas spindėjo jo akyse. 

— Kodėl jūs leidote merginai numirti? — paklausė jis.— Ko- 
dėl jūs neapsaugojote nuo ligų ir senatvės, kaip tai padarėte man? 

— Aš nespėjau,— atsakiau.— Tiesa, jūs taip pat ją mylėjote, 
buvau visai pamiršęs. Jūs esate mano nelaimės draugas. Koks 
siaubas galvoti apie šimtmečius, kurie turės prabėgti, kol mes 
vėl ją pamatysime? Bepročiai, kvailiai mes, šitaip nutolinę mirtį. 

— Taip jūs galite kalbėti tik apie save,— sušuko jis, piktai 
nusikvatodamas,— šie žodžiai šauniai skamba jūsų lūpose! Ta- 
čiau man jie neturi jokios reikšmės. 

— Ką jūs norite tuo pasakyti? — paklausiau aš, atsiremdamas 
alkūne.— Matau, drauguži, sielvartas aptemdė jums protą. 

Jo veidas švytėjo iš džiaugsmo, jis raitėsi ir kretėjo, tarsi 
velnio apsėstas. 

— Ar žinote, kur aš einu? — paklausė jis. 

— Ne,— atsakiau,— aš to nežinau. 

— Aš einu pas ją,— tarė žynys.— Ji guli išbalzamuota nuoša- 
lioje piramidėje šalia palmės už miesto sienos. 

— Ko jūs ten einate? — paklausiau aš. 

— Mirti! — sušuko jis.— Mirti! Aš nesu surištas Žemiškaisiais 
pančiais. 

— Bet jūsų kraujyje mano eliksyras! — sušukau. 

— Aš jį įveikiau,— tarė jis.— Aš išradau stipresnį elementą, 
kuris panaikina jo galią. Siuo momentu jis grumiasi mano gys- 
lose, ir po valandos dviejų aš mirsiu. Aš nuskrisiu pas ją, o jūs 
pasiliksite čia, žemėje. 

Ziūrėdamas į jį, aš supratau, kad vaikinas kalba tiesą. Spin- 
dinčios jaunuolio akys sakyte sakė, kad eliksyras jo tikrai nebe- 
veikia. 

— Bet juk jūs ir man duosite šio skysčio! — sušukau. 

— Niekados! 

— Maldauju jus Toto išminties, Anubio didybės vardan! 

— Beprasmiška,— šaltai atsakė jis. 

— Tada aš pats pasigaminsiu tokio skysčio,— sušukau. 

— Tai jums nepavyks: aš pasigaminau jo, bet visiškai atsi- 
tiktinai. Jame yra komponentas, kurį jūs matysite kaip savo 
ausis. Tai, kas liko, aš supyliau į Toto žiedą. 

— Toto žiedą! — pakartojau.— Kur yra Toto žiedas? 

— Šito jūs taip pat niekada nesužinosite,— atsakė jis.— Taip, 
jūs mane nugalėjote, ji apdovanojo jus savo meile. Tačiau kam 
galų gale ji atiteko? Aš palieku jus jūsų niekingam žemiškajam 
gyvenimui. Mano grandinės sutraukytos. Turiu eiti! — Jis apsi- 
suko ir išbėgo iš kambario. Kitą rytą atėjo žinia, kad Toto žy- 
nys mirė. 

Po to aš užsidariau savo laboratorijoje. Turėjau išrasti tokius 
nuodus, kurie būtų pakankamai stiprūs ir panaikintų eliksyro vei- 
kimą. Nuo ankstaus ryto iki vidurnakčio sėdėdavau prie mėgin- 
tuvėlių ir chemijos krosnies. Be to, perskaičiau visus Toto žynio 
papirusus, ištyriau jo alcheminių darbų indus. Deja! Kartais ko- 
kia jo užuomina arba atsitiktinai išsprūdęs žodis įžiebdavo vil- 
ties kibirkštėlę, bet ji visados užgesdavo. Ištisus mėnesius truko 
mano tyrimai. Kai apimdavo neviltis, eidavau į mauzoliejų, šalia 
kurio auga palmės. Ten, stovėdamas šalia aklinai užmūryto kars- 
to, kuriame gulėjo mano brangenybė, įausdavau svaiginamą jos 
buvimą ir šnibždėdavau: „Jeigu mirtingojo protas gali įminti 
sunkiąją mįslę, tai aš su tavimi dar susitiksiu“. 

Parmesas sakė, kad jo išrastas skystis Toto žiede. Šį papuo- 
šalą aš prisimenu. Tai buvo didelis, masyvus lankas, pagamintas 
ne iš aukso, bet iš dar retesnio ir sunkesnio metalo, iškasto Har- 
balo kalno rūdynuose. Jis vadinamas platina. Pamenu, kad į Žie- 
dą buvo įspraustas tuščiaviduris kristalas, į kurį galima įlašinti 
keletą lašų skysčio. Parmeso paslaptis negalėjo būti susijusi vien 
su metalu, nes šventykloje buvo daug žiedų, pagamintų iš šio 
metalo. Galbūt jis laikė brangųjį savo skystį kristalo įdubime? 
Vos tik aš priėjau prie tokios išvados, rausdamasis jo papirusuo- 
se, aptikau frazę, kuri patvirtino mano prielaidą. Vadinasi, šiek 
tiek to skysčio vis dėlto yra. 

Bet kaip rasti žiedą? Kai Parmesas buvo išrengtas balzamuoti, 
žiedo niekur nesimatė. Tuo aš įsitikinau. Nebuvo jo ir tarp jo 

daiktų. Veltui apieškojau kiekvieną kambarį, į kurį jis užeidavo, 
kiekvieną skrynią, kiekvieną vazą, kiekvieną jam priklausiusį 
daiktą. Aš išsijojau dykumos smėlį tose vietose, kur jis papras- 
tai vaikštinėdavo, bet, kad ir ką dariau, neaptikau jokių Toto Žie- 
do pėdsakų. Galimas daiktas, aš būčiau įveikęs visas kliūtis, jei- 
gu ne nauja netikėta nelaimė. , 

Aš jau sakiau, kad vyko karas su hiksais, ir didžiojo faraono 
kariai buvo atkirsti dykumoje: ten buvo visi šauliai ir raiteliai, 
visi karo vadai. Hiksai užpuolė mus tarsi skėriai per sausrą 
kviečių lauką. Milžiniškame plote tarp nusiaubto Tiro ir bekraš- 
čio sūriojo ežero dieną liejosi kraujas, o naktį degė laužai. Aba- 
risas buvo svarbiausia Egipto tvirtovė, bet mes nepajėgėme atsi- 
spirti laukiniams. Miestas buvo užimtas. Vietininkas ir kariai 
buvo nužudyti, o aš su daugybe kitų patekau į vergiją. 

Daugel metų ganiau galvijus didžiuosiuose Eufrato slėniuo- 
se. Mano šeimininkas mirė, jo sūnus paseno, o aš vis dar buvau 
labai toli nuo mirties. Pagaliau greitakoju kupranugariu paspru- 
kau iš nelaisvės ir grįžau atgal į Egiptą. Hiksai apsigyveno už- 
kariautoje šalyje, kurioje dabar viešpatavo jų valdovas. Abarisas 
buvo sunaikintas, sudegintas, o iš didžiosios šventyklos neliko 
beveik nieko, išskyrus nežymų aptvarą. Mauzoliejai visur išplėšti, 
paminklai sunaikinti. Iš manosios Atmos kapo neliko jokio pėd- 
sako. Jį užpustė dykumos smėlis, o palmės seniai buvo išnyku- 
sios. Parmeso papirusai ir Toto šventyklos likučiai buvo sunai- 
kinti arba išbarstyti toli, Sirijos dykumoje. Jų paieškos buvo be- 
prasmiškos. 

Tada netekau vilties kada nors aptikti žiedą arba išrasti tą 
klastingą nuodą. Nusprendžiau gyventi ir kentėti tol, kol eliksy- 
ro poveikis išnyks. Argi jūs galite suprasti, koks siaubingas da- 
lykas yra laikas, juk jūs nueinate tik trumpą kelią nuo lopšio iki 
karsto! Aš žinau tai iš savo patirties, aš — istorijos įvykių liu- 
dytojas. Man buvo daugiau kaip trys šimtai metų, kai žlugo Tro- 
ja. Kai Herodotas atvyko į Memiį, aš jau buvau gyvenęs apie 
dvylika šimtmečių. O kai žemėje atsirado krikščionybė, aš buvau 
liudytojas įvykių, vykusių jau šešiolika šimtmečių. Tačiau jūs 
matote, jog aš esu beveik toks pat kaip kiti Žmonės, tik veikia- 
mas to prakeikto eliksyro, vis dar šviežinančio mano kraują ir 
saugančio mane nuo mirties, kurios taip trokštu. Bet pagaliau 
mano nesibaigiantis gyvenimas nutrūks! 

Aš keliavau po visas šalis ir gyvenau įvairiausiose tautose. 
Aš suprantu visas kalbas. Mokiausi jų, kad greičiau bėgtų nuo- 
bodus laikas. Man nereikia jums pasakoti, kaip lėtai slinko ilga 
dabartinės civilizacijos aušra, niūrūs viduramžiai, tamsūs bar- 
barų laikai. Visa tai dabar yra mano praeitis. Aš nė karto su 
meile nepažvelgiau kitai moteriai į akis. Atma žino, kad aš bu- 
vau jai ištikimas. 

Turėjau įprotį skaityti viską, ką mokslininkai rašo apie Se- 
novės Egiptą. Kartais aš būdavau turtingas, kartais neturtingas, 
bet visada užtekdavo pinigų žurnalams įsigyti. Gyvendamas San 
Franciske, prieš devynis mėnesius perskaičiau pranešimą apie 
kažkokį išradimą, atliktą Abariso kaimynystėje. Mano širdis ėmė 
tankiai plakti. Tame pranešime pasakyta, kad kažkoks mokslinin- 
kas ištyrė neseniai atkastus kapus. Viename iš jų buvo rasta mu- 
mija su užrašu išorinėje karsto pusėje: čia guli Tutmozio Pirmo- 
jo viešpatavimo laikų miesto vietininko dukters kūnas. Parašyta, 
kad, nuėmus karsto dangtį, ant balzamuotos moters krūtinės buvo 
rastas didelis platinos žiedas. Tai štai kur Parmesas paslėpė To- 
to žiedą! Jis ne be pamato kalbėjo, kad žiedas saugioje vietoje, 
nes nė vienas egiptietis nebūtų išdrįsęs atkelti karsto antvožo, 
rizikuodamas apsunkinti savo sielą didžiule nuodėme. 

Tą pačią naktį aš išvykau iš San Francisko ir po kelių savai- 
čių vėl atsidūriau Abarise, jeigu taip galima vadinti keletą kau- 
burių smėlio ir apgriuvusias sienas, nes tai viskas, kas liko iš di- 
džiojo miesto. Aš nuskubėjau pas ten kasinėjančius prancūzus ir 
paklausiau jų apie žiedą. Jie atsakė, kad ir žiedas, ir mumija 
išsiųsti į Kairo muziejų. Nuvykau ten, bet sužinojau tik. tiek, 
kad bėjus Marietas davė paliepimą juos išsiųsti į Luvrą. Nuvy- 
kau į Paryžių ir čia pagaliau Egipto salėje radau savosios At- 
mos palaikus bei žiedą, kurio taip ilgai ieškojau. Bet kaip iki jų 
prisigauti? Ką daryti, kad jie taptų mano nuosavybe? Atsirado 
laisva Luvro tarnautojo vieta. Nuėjau pas direktorių ir jį įtiki- 
nau, jog gerai pažįstu Egiptą. Susijaudinęs per daug prikalbė- 
jau. Jis pasakė, kad profesoriaus katedra man labiau pritiktų 
negu konsjeržo vieta. Aš žinąs daugiau negu jis pats. Tik tyčia 
darydamas klaidų ir stengdamasis parodyti, jog mane pernelyg 
gerai įvertino, galiausiai įtikinau direktorių leisti atsigabenti ne- 
didelę savo mantą į šį kambarį. Tai pirmoji ir paskutinė mano 
naktis čia. 

Tokia mano istorija, pone Vansitartai Smitai. Nėra reikalo 
dar ką nors pasakoti tokiam išsilavinusiam žmogui kaip jūs. Dėl 
keisto atsitiktinumo matėte šiąnakt veidą moters, kurią aš my- 
lėjau tomis seniai praėjusiomis dienomis. Spintoje buvo daug žie- 
dų su brangakmeniais, ir man reikėjo sužinoti, kuris iš jų plati- 
nos, kad neabejočiau, jog tai tas pats žiedas. Vos žvilgtelėjęs 
į brangakmenį, supratau: skystis tikrai jame tebėra, ir aš paga- 
liau atsikratysiu tos prakeiktos sveikatos, kurios neapkenčiau 
labiau negu kokios pačios pikčiausios ligos. Daugiau neturiu ką 
jums pasakyti. Aš nusimečiau sunkumą. Jūs galite pasakoti ma- 
no istoriją, galite slėpti ją, kaip norite. Pats nuspręskite. Aš savo 
ruožtu privalau jums atsidėkoti, nes jūs šią naktį vos nežuvote. 
Buvau beatodairiškai ryžtingas žmogus ir būčiau, be abejo, įvyk- 
dęs savo ketinimą. Jeigu būčiau jus pamatęs per anksti, kol dar 
reikalas nebuvo sutvarkytas, būčiau turėjęs sukliudyti jums įsi- 
kišti arba sukelti aliarmą. Štai durys. Jos išeina į Rivolio gatvę. 
Labos nakties! 

Anglas apsižvalgė. Valandėlę liauna egiptiečio Sosros figūra 
stovėjo tarpduryje. Paskui durys užsidarė, ir nakties tyloje su- 
bildėjo sunki sklendė. | 

Grįžęs į Londoną, kitą dieną ponas Džonas Vansitartas Smitas 
laikraštyje „Times“ perskaitė tokią trumpą korespondenciją iš Pa- 
ryžiaus „Keistas atsitikimas Luvre“: Vakar rytą salėje, kurioje 
eksponuojami Senovės Rytų paminklai, atsitiko keistas įvykis. 
Tarnautojai, kurie rytais valo kambarius, rado ant grindų negyvą 
muziejaus darbuotoją, glėbyje laikantį mumiją. Vos ne vos pavy- 
ko juos išskirti. Spinta, kurioje buvo laikomi vertingi žiedai, ati- 
daryta. Manoma, jog šis žmogus ketino išnešti mumiją ir par- 
duoti kokiam kolekcionieriui, bet jį ištiko širdies smūgis. Kalba- 
ma, kad tasai žmogus buvo neaiškaus amžiaus ir turėjo įvairių 
keistenybių, bet nė vieno giminaičio, kuris galėtų apraudoti dra- 
matišką ir ankstyvą jo mirtį. 

